
Submarinul japonez imperial I-403 și hidroavionul Seiran 


10 august 1281, A.D. 
Hakata Bay, Japonia 


Comandantul Takeo Ogawa îşi privi ceasul de la încheietură 
mâinii şi clătină din cap, iritat. 

— A trecut deja o jumătate de oră de la miezul nopţii, 
bodogăni, încordat. O întârziere de trei ore, iar noi încă mai 
aşteptăm. 

Ca răspuns la nemulțumirea  superiorului său, un 
sublocotenent navigator, având ochii obosiţi ai unui bolnav de 
insomnie, dădu din cap fără să spună nimic. Cei doi bărbaţi aflaţi 
în partea de sus a turelei submersibilului /-403 al Marinei 
Imperiale Japoneze supravegheau şantierul naval cu priviri 
insistente, pândind semnele apariţiei obiectului aşteptării lor. 
Dincolo de întinsa bază navală, luminile nopţii scânteiau, clipind 
dezordonat în jurul pitorescului oraş Kure. Burniţa măruntă îi 
împrumuta acelui ceas târziu o linişte sinistră. Departe de 
zgomotele îndepărtate ale ciocanelor, ale macaralelor şi ale 
aparatelor de sudură. In alte părţi ale şantierului, repararea 
navelor avariate de inamic şi construcţia celor noi continuau, cu 
îndârjire şi fără întrerupere, alăturându-se, cu o grabă inutilă, 
efortului din ce în ce mai deprimant de susţinere a războiului. 

Vaietul îndepărtat al unui camion cu motor diesel reverberă 
venind de-a lungul apei, sunetul crescând în intensitate pe 
măsură ce vehiculul se apropia de docurile submarinelor. Un 
autocamion Isuzu, de culoarea ardeziei, ieşi de după colţul unui 
depozit din cărămidă, intră huruind în raza lor vizuală şi viră, 
înaintând de-a lungul docului de descărcare. Şoferul se apropia 
de adăpostul submarinului înaintând cu prudenţă, centimetru cu 
centimetru,  străduindu-se să  desluşească lărgimea danei 
cufundate în întuneric, abia vizibilă în lumina farurilor de 
camuflaj. Camionul se opri lângă schela de acces, iar frânele sale 
uzate protestară, scârţâind strident. 

După un moment de linişte, şase soldaţi înarmaţi până-n dinţi 
săriră din caroseria autocamionului, formând un cordon de pază 
în jurul acestuia. In timp ce cobora din turelă către doc, Ogawa 
simţi că una dintre santinele îşi îndreptase arma asupra lui. 
Observă că soldaţii nu făceau parte din Armata Imperială 
Regulată, ci erau membri de elită ai temutei Kempei Tai, poliţia 
militară. 


Doi bărbaţi în uniformă coborâră din cabina autocamionului, 
îndreptându-se către el. Recunoscând un ofiţer superior, Ogawa 
luă poziţia drepţi şi salută cu promptitudine. 

— Am aşteptat sosirea dumneavoastră, căpitane, declară, cu o 
nuanţă de iritare. Ș 

Căpitanul Miyoshi Horinouchi îi ignoră aluzia. In calitate de 
ofiţer operaţional în statul major al Flotei a Şasea, era preocupat 
de probleme mult mai grave. In Oceanul Pacific, flota de 
submarine a Japoniei era treptat decimată, iar Marina Imperială 
nu avea nici o replică pe măsura tehnicii de război desfăşurate 
de forţele americane. Lupta disperată dusă de submarine 
împotriva unui adversar de o superioritate copleşitoare se 
sfârşea, inevitabil, cu pierderea echipajelor şi a vaselor, ceea ce 
reprezenta o povară grea pentru Horinouchi. Părul său scurt 
albise cu totul, iar ridurile care îi brăzdau chipul păreau albiile 
unor râuri secate. 

— Domnule comandant, vi-l prezint pe doctorul Hisaichi 
Tanaka, de la Academia Medicală Militară. Vă va însoţi în 
misiune. 

— Domnule, nu sunt obişnuit să transport pasageri în timpul 
patrulării, răspunse Ogawa, ignorându-l pe bărbatul mărunţel, cu 
ochelari, de lângă Horinouchi. 

— Ordinele dumneavoastră de patrulare pe ruta către Filipine 
au fost revocate, ripostă acesta din urmă, înmânându-i lui Ogawa 
un dosar maroniu. Aţi primit o nouă însărcinare. Trebuie să-l luaţi 
la bord pe doctorul Tanaka, împreună cu bagajul său şi să treceţi 
imediat la îndeplinirea ordinelor flotei de a da o lovitură la doi 
paşi de teritoriul inamic. 

— Aşa ceva e foarte neobişnuit, domnule căpitan, afirmă 
Ogawa, aruncând o privire fugară spre unul dintre paznici, a 
cărui puşcă mitralieră Bergman MP34, de fabricaţie germană, era 
îndreptată în direcţia sa. 

Horinouchi îşi înclină capul într-o parte, apoi făcu câţiva paşi 
spre dreapta. Ogawa îl urmă, lăsându-l pe Tanaka la o distanţă 
de la care nu-i putea auzi. 

— Ogawa, flota noastră de suprafaţă a fost distrusă în golful 
Leyte, reluă Horinouchi, cu voce scăzută. Contam pe o luptă 
decisivă, care să-i oprească pe americani, dar, în loc de asta, noi 
am fost cei înfrânți. Mobilizarea tuturor forţelor care ne-au mai 
rămas pentru a ne apăra propriul teritoriu e doar o chestiune de 
timp. 


— Îi vom face pe americani să plătească din greu, cu sânge, 
spuse Ogawa, cu asprime. 

— E adevărat, dar nu ne îndoim că sunt animați de dorinţa de 
a învinge, indiferent de pierderile suferite. Ai noştri vor fi 
măcelăriți într-un mod înfiorător. 

Horinouchi se gândi la sacrificarea propriei familii şi, pentru o 
clipă, păstră tăcerea. 

— Armata ne-a solicitat ajutorul în vederea unei operaţiuni 
pline de curaj, continuă. Doctorul Tanaka este detaşat la Divizia 
731. Il veţi duce, împreună cu bagajul său, de partea cealaltă a 
Pacificului şi veţi lansa un atac asupra continentului american. 
Trebuie să evitaţi să fiţi reperaţi şi să vă protejaţi vasul, cu orice 
preţ, pe toată durata călătoriei. Ogawa, dacă veţi reuşi, 
americanii vor fi nevoiţi să ceară un armistițiu, iar patria noastră 
va rămâne intactă. 

Vorbele celuilalt îl năuciră pe Ogawa. Omologii săi, 
comandanții de submarine, purtau un război defensiv, protejând 
ceea ce mai rămăsese din flota de suprafaţă şi, cu toate acestea, 
el trebuia sa traverseze oceanul de unul singur şi să lanseze un 
atac care să pună capăt războiului. O astfel de idee i s-ar fi părut 
ridicolă, dacă un ofiţer de stat major nu i-ar fi dat ordinul, cu 
disperare, în miez de noapte. 

— Domnule căpitan Horinouchi, încrederea pe care mi-o 
acordaţi mă onorează. Fiţi sigur că echipajul şi ofiţerii mei vor fi 
demni de cinstea pe care le-o face împăratul. Dacă îmi este 
permis să întreb, domnule, ce anume se află în bagajul 
doctorului Tanaka? se interesă Ogawa. 

Preţ de câteva secunde, Horinouchi îşi plimbă asupra golfului 
privirea deznădăjduită. 

— Makaze, murmură, în cele din urmă, cu voce scăzută. Un 
vânt aducător de nenorocire. 

Sub supravegherea atentă a doctorului Tanaka, santinelele din 
Kempei Tai încărcară, cu grijă, o jumătate de duzină de lăzi 
lunguieţe de lemn în încăperea destinată torpilelor din partea din 
faţă a submarinului /-403, unde le fixară, legându-le strâns. 
Ogawa dădu ordinul de pornire a celor patru motoare diesel ale 
vasului şi de dezlegare a parâmelor. La ora două şi jumătate 
dimineaţa, submarinul metalic îşi croi cu încetineală drumul spre 
largul portului cu apa de culoarea cernelii, înaintând, cu viteza 
melcului, pe lângă numeroasele alte submarine de tip | ale flotei, 
care se aflau în şantierul naval. Ogawa observă, cu interes, că 


Horinouchi rămase, tăcut, în autocamionul întunecat de pe chei, 
refuzând să părăsească locul înainte ca /-403 să dispară complet 
din vedere. 

Strecurându-se printre docurile şi depozitele de pe întinsul 
şantier naval, submarinul ajunse curând în apropierea umbrei 
masive care se contura, neclară, înaintea sa. Stând, neclintită, 
lângă platforma de reparare, imensa navă de luptă Yamato se 
înălța deasupra submersibilului ca un colos. Cu tunurile sale 
uriaşe, de calibrul patru sute cincizeci şi cu blindajul său gros de 
patruzeci de centimetri, Yamato era cea mai temută navă aflată 
în circulaţie. În timp ce trecea pe lângă cel mai mare cuirasat din 
lume, Ogawa îi admiră silueta şi armamentul, apoi se simţi 
cuprins de milă. Se temea că destinul lui Yamato avea să-l ducă 
pe fundul oceanului înainte de a se termina războiul, aşa cum se 
întâmplase cu fratele sau geamăn, Musashi, scufundat de curând 
în Filipine. 

Luminile din Kure păliră pe măsură ce submarinul ocolea mai 
multe insule mari, pentru a intra apoi în marea interioară Seto. În 
timp ce aflorimentele insulelor muntoase piereau în depărtare, 
iar primele petece de lumină cenuşie, premergătoare răsăritului, 
pătau cerul dinspre est, Ogawa ordonă ca viteza să fie mărită. Pe 
când stătea în turelă, marcând, împreună cu pilotul, traseul pe 
care îl aveau de străbătut, un ofiţer executiv urcă într-acolo, 
apropiindu-se de el. 

— Ceai fierbinte, domnule, spuse locotenentul Yoshi 
Motoshita, împingând o ceşcuță către comandant. 

Motoshita, un bărbat subţire, cu un aer prietenos, încropi un 
zâmbet chiar şi la ora cinci dimineaţa. 

— Da, mulţumesc, răspunse Ogawa, răspicat, înainte de-a 
sorbi din ceai cu lăcomie. 

Când stăteai în aerul rece, de decembrie, lichidul fierbinte era 
un tonic binevenit, aşa că goli ceaşca cu repeziciune. 

— Marea e neobişnuit de calmă în dimineaţa asta, observă 
Motoshita. 

— Condiţii excelente pentru pescuit, spuse Ogawa, dus pe 
gânduri. 

Fiind fiul unui pescar, crescuse într-un cătun din partea de sud 
a insulei Kyushu. Pentru că era obişnuit cu viaţa grea de pe 
mare, îşi depăşise condiţia modestă trecând de înspăimântătorul 
examen de admitere la Etajima, academia navală japoneză. 
După ce-şi luase diploma, fusese repartizat în cadrul flotei de 

submarine, al căror număr era în creştere înainte de război şi 
servise pe două vase înainte de a dobândi comanda lui /-403, 
spre sfârşitul anului 1943. Sub comanda sa, submarinul 
scufundase, în Filipine, şase nave comerciale şi un distrugător 
australian. Ogawa era considerat unul dintre cei mai valoroşi 
căpitani de submarin care mai rămăseseră în cadrul flotei de 
submersibile cu scufundare rapidă. 

— Yoshi, o să ne deplasăm în zigzag până ajungem în 
strâmtoare, apoi o să ne scufundăm înainte de a ne îndepărta de 
continent. Nu ne putem asuma nici un risc, când atâtea 
submarine inamice patrulează de-a lungul ţărmurilor noastre. 

— O să anunţ echipajul, domnule. 

— Şi pe doctorul Tanaka. Vezi dacă s-a instalat confortabil. 

— l-am oferit cabina mea, spuse Motoshita, cu o privire 
îndurerată. judecând după mormanul de cărţi pe care şi l-a adus, 
cred că va fi ocupat pe toată durata călătoriei. 

— Foarte bine, răspunse Ogawa, întrebându-se, în tăcere, ce 
era cu pasagerul lui nedorit. 

Când un soare stacojiu prinse să urce deasupra orizontului 
estic, /-403 viră către sud, intrând din marea interioara în 
strâmtoarea Bungo, un pasaj aflat deasupra celei mai sudice 
insule a Japoniei, Kyusu şi care făcea legătura cu oceanul Pacific. 
In drumul său către port, un distrugător cenuşiu se târî pe lângă 
submarin, canarisit pe o parte şi dezvăluindu-şi spuzeala de 
găuri imense din puntea de navigaţie şi din celelalte punti, 
acesta fiind rezultatul întâlnirii neplăcute cu o pereche de 
elicoptere din flota Statelor Unite. Pe submarin, mai mulţi 
subofiţeri se înghesuiră în turelă, dornici să arunce o ultimă 
privire asupra ţării lor de insule înverzite, căci, aidoma tuturor 
marinarilor plecaţi la luptă, nu ştiau dacă aveau să se mai 
întoarcă vreodată acasă. 

Când omul de veghe zări Pacificul, Ogawa dădu comanda de 
scufundare. O sonerie răsună cu putere pe întreg submarinul şi 
marinarii se repeziră să închidă punţile şi hublourile. 

— Coborâre la cincisprezece metri, ordonă Ogawa, de pe 
puntea de navigaţie. 

Imensele tancuri de imersiune se umplură cu apă de mare, iar 
aripile de scufundare basculară spre înainte. Partea anterioară a 
submarinului se afundă, stârnind un vârtej descendent de apă şi 
I-403 fu înghiţit, în întregime, de undele de un verde întunecat 
ale mării. |n adâncurile apelor Pacificului de dincolo de 

strâmtoarea Bungo pândeau submarinele americane, care vânau 
vasele comerciale de aprovizionare, sau navele de război aflate 
în drum spre baza navală Kure. Atacurile acestora asupra 
submarinelor nu erau un fapt fără precedent, iar Ogawa nu avea 
de gând să se transforme într-o pradă uşoară. O dată intrat în 
Pacific, se grăbi să îndrepte submersibilul spre nord-est, 
îndepărtându-se de grosul traficului de război, care se desfăşura 
către sud, pe ruta spre insulele Filipine. 

Aidoma majorităţii submarinelor din epoca sa, /-403 era 
propulsat atât de motoare diesel, cât şi de motoare electrice. Cât 
ţinea lumina zilei, se putea deplasa în imersiune, fiind acţionat 
de motoarele electrice care îl împingeau cu viteză redusă, de 
numai şase noduri pe oră. La adăpostul întunericului, putea ieşi 
la suprafaţă, unde îşi pornea motoarele diesel, care, în timp ce îşi 
reîncărca bateriile, îl propulsau cu peste optsprezece noduri. Dar 
I-403 nu era un submarin obişnuit. Având o lungime de peste o 
sută douăzeci de metri, era unul dintre cele câteva submersibile 
de clasă Sen toku, cele mai mari din vremea lor. Masiva navă de 
fier avea mai bine de cinci mii două sute de tone şi străbătea 
apele fiind propulsată de patru motoare diesel de şapte mii şapte 
sute de cai putere. Dar trăsătura sa într-adevăr deosebită era 
armamentul de aviaţie. /-403 putea transporta trei hidroavioane 
Seiran, acestea fiind bombardiere de mici dimensiuni, adaptate, 
care puteau fi lansate de pe o catapultă aflată pe prova centrală. 
In timpul drumului pe mare, avioanele erau demontate şi 
depozitate într-un hangar etanş, lung de treizeci şi cinci de metri, 
care se întindea de-a lungul punţii submarinului. Oricum, lipsa de 
aparate de zbor îl silise pe Ogawa să-i cedeze pazei de coastă 
unul dintre hidroavioane şi nava sa transporta acum doar două 
aeronave Seiran. 

Odată ce /-403 intră în siguranţă în Pacific, Ogawa se retrase 
în cabina sa şi reciti ordinele laconice de luptă pe care i le 
dăduse Horinouchi. Dispoziţiile succinte îi cereau să traverseze 
Pacificul pe o rută îndreptată către nord, oprindu-se pentru 
alimentare în insulele Aleutine. Trebuia să continue să înainteze 
spre coasta de nord a Statelor Unite, unde cele două avioane pe 
care le avea în dotare trebuiau să lanseze atacuri asupra 
oraşelor Tacoma, Seattle, Victoria şi Vancouver. In aparenţă, 
acţiunea era inutilă, gândi Ogawa. Japonia avea nevoie de 
submarine mai degrabă pentru a-şi apăra apele teritoriale decât 
pentru a transpune în faptă nişte atacuri lipsite de importanţă 

folosindu-se de două aeronave de mici dimensiuni. Dar exista un 
semn de întrebare referitor la doctorul Tanaka şi la natura 
necunoscută a bagajului său. 

Odată convocat de Ogawa, Tanaka se înclină cu eleganţă 
înainte de a intra în cabina strâmtă a căpitanului, unde se aşeză 
la o măsuţă de lemn. Chipul firavului savant era sever şi 
posomorât. Ochii săi, absenţi, erau măriţi de lentilele groase ale 
ochelarilor, care îi completau înfăţişarea sinistră. 

Trecând peste formalităţi, Ogawa insistă să afle scopul 
prezenţei doctorului Tanaka. 

— Doctore Tanaka, ordinele mele scrise îmi cer să navighez 
până la coasta vestică a Americii de Nord şi să lansez un atac 
aerian asupra a patru oraşe. Nu sunt menţionate nici îndatoririle, 
nici conţinutul bagajelor dumneavoastră. Trebuie să va întreb ce 
rol aveţi în această misiune. 

— Vă asigur, domnule comandant Ogawa, că detaşarea mea 
aici a fost autorizată la cel mai înalt nivel, ripostă Tanaka, cu 
voce, monotonă. Voi acorda asistenţă tehnică în timpul atacului, 
continuă. 

— Asta e o navă de război. Nu reuşesc să înţeleg ce fel de 
asistenţă tehnică poate acorda un medic militar în timpul unui 
atac aerian, contracară Ogawa. 

— Domnule comandant, fac parte din Grupul de Studiu pentru 
Prevenirea Epidemiilor din cadrul Academiei Militare Medicale. 
Am primit, de la o unitate de cercetare din China, materiale care 
mi-a permis să punem la punct o armă utilă în lupta împotriva 
inamicului. Submarinul dumneavoastră a fost ales pentru a o 
lansa pentru prima oară asupra forţelor americane. Eu răspund 
de securitatea şi de folosirea ei în timpul acestei misiuni. 

— „Materialele” astea. Vor fi aruncate din avioanele mele? 

— Da, în recipiente speciale care pot fi plasate pe 
bombardierele dumneavoastră. Am făcut deja pregătirile 
necesare împreună cu artileriştii din echipajul avioanelor. 

— Şi oamenii de pe nava mea? Arma aflată la bord îi pune în 
vreun pericol? 

— Nicidecum, orice s-ar întâmpla. 

Când minţea, chipul lui Tanaka era impenetrabil. 

Ogawa nu-l crezu, dar îşi închipui că, indiferent ce ar fi 
transportat, riscul nu era mai mare decât cel pe care-l 
reprezentau forţele antisubmarin ale Statelor Unite. Incercă să 
obţină cât mai multe informaţii de la Tanaka, dar medicul militar 

nu-i mai spuse mare lucru. Indiferent care ar fi fost misterul care 
învăluia arma, îl păstra pentru sine. Omul avea ceva de piază 
rea, conchise Ogawa şi asta îl făcu să nu se simtă în largul lui. 
După ce băură împreună o ceaşcă de ceai, îl lăsă pe sinistrul 
savant să plece. Stând tăcut în cabina sa, înjură Comandamentul 
Flotei fiindcă îi alesese vasul pentru o astfel de însărcinare. Era o 
misiune pe care nu şi-o dorea. 


Traficul sporadic al vaselor comerciale şi al bărcilor de pescuit 
se rări după ce submarinul lăsă în urmă pământul Japoniei, 
îndreptându-se încet către nord. În următoarele douăsprezece 
zile şi nopţi, echipajul adoptă orarul normal de lucru din timpul 
misiunilor, în timp ce se îndrepta către nord-est, ieşind la 
suprafaţă noaptea, ca să se deplaseze mai repede. In Pacificul de 
Nord, probabilitatea de a fi detectaţi de un avion sau de un vas 
aliat era redusă, dar Ogawa nu voia să rişte şi rămânea în 
imersiune pe toată durata zilei. Deplasându-se pe sub apă, 
submarinul etanş devenea pentru bărbaţii care îl conduceau la 
fel de încins ca un cuptor. Motoarele făceau ca temperatura din 
interior să urce către cincizeci şi opt de grade, în timp ce, pe 
măsură ce treceau orele, aerul închis devenea tot mai urât 
mirositor. Toţi membrii echipajului aşteptau cu nerăbdare 
întunericul serii, ştiind că atunci submarinul se ridica în sfârşit la 
suprafaţă şi hublourile erau deschise, lăsând să pătrundă în 
interiorul umed aerul rece şi proaspăt al mării. 

Pe submarine, disciplina era vădit mai lejeră, chiar şi în marina 
japoneză, aşa stând lucrurile şi pe /-403. Ofițerii stăteau laolaltă 
cu soldaţii, mâncau cu toţii împreună şi îndurau aceleaşi mizerii 
la bordul vasului aglomerat. Submersibilul făcuse faţă, în trei 
rânduri, atacurilor cu bombe antisubmarin, iar experienţele trăite 
în preajma morții strânseseră legătura dintre membrii 
echipajului. Erau supraviețuitorii jocului mortal de-a şoarecele şi 
pisica şi simțeau că /-403 era un vas norocos, care putea sfida 
inamicul. 

In cea de-a paisprezecea noapte, submarinul ieşi la suprafaţă 
în preajma insulei Amchitka din arhipelagul Aleutinelor şi găsii 
imediat nava de realimentare Marioka, ancorată într-un golfuleţ. 
Ogawa îşi aduse cu grijă nava alături de vasul de suprafaţă şi 
parâmele de acostare fură aruncate pe acesta. In timp ce 
combustibilul pentru motoarele diesel se scurgea în rezervoarele 
submarinului, bărbaţii din echipajele celor două nave se 

tachinară unii pe alţii, foindu-se încoace şi încolo prin aerul rece 
ca gheaţa. 

— Nu sunteţi cam înghesuiți în conserva aia de anşoa? întrebă 
un soldat îndesat, rezemat de balustrada vasului. 

— Nu, avem o grămadă de loc pentru fructele noastre 
conservate, pentru castane şi pentru sake! zbieră, drept răspuns, 
un om de pe /-403, lăudându-se cu hrana de calitate superioară 
cu care erau aprovizionate echipajele submarinelor. 

Realimentarea dură mai puţin de trei ore. Unul din marinarii 
de pe submersibil, diagnosticat ca având o criză de apendicită 
acută, fu transferat pe vapor, pentru a i se acorda îngrijire 
medicală. După ce echipajul navei de aprovizionare sa ales, 
drept recompensă, cu alcool etilic de zahăr candel, /-403 molă 
parâmele şi porni către est, pe un drum către America de Nord. 
Văzduhul se întunecă treptat şi apa de un verde cenuşiu a 
oceanului începu să împroaşte cu spuma, iar /-403 se pomeni 
navigând în contra unei furtuni de iarnă timpurie. Trei nopţi de-a 
rândul, în timp ce încerca să-şi reîncarce bateriile, vasul fu 
zguduit cu violenţă când talazurile inundară puntea joasă, 
spărgându-se de turelă. intr-una dintre aceste ocazii, valurile 
fură cât pe ce sa arunce un marinar peste bord, în apa îngheţată, 
iar mulţi dintre mateloţii experimentați din echipaj cedară în faţa 
răului de mare. Totuşi, vânturile puternice dinspre vest se 
dovediră a fi un ajutor, împingând iute submarinul printre valuri 
şi accelerându-i deplasarea către est. 

Treptat, vântul începu să se domolească şi marea se linişti. 

Ogawa constată, cu mulţumire, că vasul său supravieţuise 
loviturilor Mamei Natură fără să aibă nici o stricăciune. Pe 
măsură ce marea se potolea şi submarinul se apropia de ţara 
duşmanului, echipajul vlăguit îşi recapătă puterea de a se ţine pe 
picioare şi curajul. 

— Căpitane, am făcut schiţa finală a rutei către coastă, spuse 
Seiji Kakishita, derulând harta Pacificului de Nord în faţa lui 
Ogawa. 

Pilotul de pe /-403 nu se mai bărbierise, aşa cum făceau mulţi 
oameni din echipaj după ce părăseau portul şi purta cu 
ostentaţie smocul de păr ciufulit care-i acoperea bărbia, dându-i 
înfăţişarea unui personaj din desenele animate. 

— Care e poziţia noastră actuală? întrebă Ogawa, studiind 
harta. 

— Asta, răspunse Kakishita, arătând cu compasul o bulină de 

pe hartă. La aproximativ două sute de kilometri vest faţă de 
insula Vancouver. Mai avem două ore de întuneric, în care putem 
naviga la suprafaţă, ceea ce, pe cursul curent, ne va aduce la o 
sută cincizeci de kilometri de țărm la ivirea zorilor. Inainte de a 
vorbi, Ogawa se concentra asupra hărţii pentru câteva momente. 

— Suntem prea în nord. Vreau să lansez atacul dintr-un punct 
central faţă de cele patru ţinte, pentru ca distanţa de zbor să fie 
minimă. Du-ne către sud şi o să ne apropiem de coastă de acolo, 
spuse, lovind harta cu degetul. Sub vârful acestuia se afla 
extremitatea nord-vestică a statului Washington, un promontoriu 
ascuţit care pătrundea în Oceanul Pacific precum botul unui 
câine flămând. Alături, în nord, se afla strâmtoarea Juan de Fuca, 
canal care reprezenta graniţa naturală cu Columbia Britanică, 
fiind şi principala rută maritimă de la Vancouver şi Seattle către 
Oceanul Pacific. 

Kakishita se grăbi să schiţeze pe hartă noul traseu şi să 
recalculeze distanţele. 

— Domnule, estimez că în douăzeci şi două de ore putem 
ajunge pe o poziţie situată la cincisprezece kilometri în larg faţă 
de promontoriul numit „Cape Alava”. 

— Excelent, Kakishita, răspunse Ogawa, mulţumit, uitându-se 
cu coada ochiului la cronograf. Asta o să ne lase timp suficient ca 
să începem atacul înainte de a se lumina de ziuă. 

Planificarea era corectă. Ogawa dorea să petreacă cât mai 
puţin timp posibil în zonele foarte circulate, unde ar fi putut fi 
depistaţi înainte de lansarea atacului. Lucrurile păreau să se 
potrivească, gândi. Cu puţin noroc, peste exact douăzeci şi patru 
de ore puteau fi în drum spre casă, după îndeplinirea cu succes a 
misiunii. În seara aceea, când ieşiră din nou la suprafaţă, /-403 fu 
cuprins de activitatea febrilă a pregătirii atacului aerian. 
Mecanicii scoaseră fuselajul, aripile şi flotoarele aeronavelor şi 
începură să le asambleze ca pe nişte aeromodele gigantice. 
Marinarii montară catapultele hidraulice şi verificară cu grijă 
dispozitivul de lansare a avioanelor. Piloții studiară cu atenţie 
hărţile topografice ale regiunii, schiţându-şi traseele până în 
zonele bombardate şi înapoi. lar artileriştii configurară, sub 
îndrumarea atentă a lui Tanaka, suporturile proiectilelor de pe 
bombardierele  Seiran, astfel încât să poată susţine cele 
douăsprezece proiectile argintii încă depozitate în magazia de 
torpile din partea din faţă a submarinului. 

La ora trei dimineaţa, submarinul se strecurase, în tăcere, 

până la punctul de escală din largul coastelor Washington-ului. O 
burniţă îngheţată cădea asupra celor şase santinele pe care 
Ogawa le postase pe punte şi care se încordau, scrutând 
întunericul de nepătruns în uitarea semnelor apropierii altor 
nave. El însuşi patrula pe puntea de navigaţie deschisă, nervos şi 
aşteptând, îngrijorat, să vadă aeronavele plecate, pentru a-şi 
putea ascunde submarinul sub suprafaţa liniştită a mării. 

Se scursese deja o oră când un bărbat bondoc, purtând o 
salopetă pătată de unsoare se apropie de el, şovăind. 

— Domnule, raportez cu părere de rău ca avem necazuri cu 
aeronavele. 

— Care-i problema, raportată atât de târziu? riposta Ogawa, 
evident supărat. 

— S-a descoperit că avionul numărul unu are magnetoul 
defect. Trebuie să-l înlocuim ca să funcţioneze motorul. Avionul 
numărul doi are un profundor stricat, probabil din cauza 
deplasării care s-a produs în timpul furtunii. Şi pe ăsta îl putem 
repara. 

— De cât timp aveţi nevoie pentru ambele reparaţii? 

Pentru o clipă, mecanicul privi spre cer, pregătindu-şi 
răspunsul. 

— De vreo oră pentru reparaţii, domnule şi de încă douăzeci 
de minute ca să încărcăm proiectilele de sub punte. Ogawa dădu 
din cap, cu severitate. 

— Treceţi la treabă şi grăbiţi-vă. 

_ İn loc de o oră, trecură două, iar avioanele încă nu erau gata. 
ingrijorarea lui Ogawa crescu când observa licăriri gri pe cerul 
dinspre est, semn că se apropiau zorii. Burniţa măruntă se 
oprise, înlocuită de o ceaţă uşoară care învăluise submarinul, 
reducând vizibilitatea la ceva mai puţin de o jumătate de 
kilometru. Vulnerabil, poate, dar cel puţin e camuflat, gândi 
Ogawa. 

Apoi liniştea care plutea în aerul dimineţii se sparse când 
strigătul operatorului sonarului de sub punte străpunse văzduhul. 

— Domnule, am un ecou! 


— De data asta te-am păcălit, frăţioare! zbieră Steve Schauer, 
rânjind, în emițătorul radio, împingând cele două manete de 
viteză până la capăt. Cei doi membri adolescenţi ai echipajului, 
extenuaţi şi duhnind a peşte mort, care se aflau alături de el în 
cabina înghesuită a traulerului, se uitară unul la altul şi îşi rotiră 

ochii. Schauer le ignoră privirile în timp ce lovea uşor cu degetele 
cârma de lemn a greoiului vas de pescuit şi începu să fluiere un 
cântec vechi, de beţie. 

Steve şi Doug Schauer, fraţi vitregi, la vreo patruzeci de ani, 
dar care se ţineau foarte bie, îşi petrecuseră vieţile pescuind în 
apele din şi de lângă golful Puget Sound. Muncind din greu şi cu 
pricepere, îşi investiseră toate câştigurile în vase de pescuit tot 
mai mari, până când îşi cumpăraseră două traulere cu coca de 
lemn, de cincisprezece metri. Lucrând în echipă, pescuiau cu 
succes de-a lungul coastei Washingtonului şi Vancouverului, 
având un talent supranatural de a adulmeca bancuri imense de 
cambulă. După o expediţie de trei zile, având calele pline de 
peşte şi răcitoarele golite de bere, cei doi fraţi se luau la 
întrecere pe drumul către port, ca doi puşti pe patine cu rotile. 

— Nu se termină până când vopseaua nu se zgârie de doc, 
pârâi vocea lui Doug prin radio. 

După un transport deosebit de bun din sezonul de pescuit din 
1941, fraţii îşi permiseseră extravaganţa de a-şi cumpăra staţii 
radio de emisie-recepţie pentru navele lor. Deşi intenţionaseră să 
se ajute reciproc coordonându-şi activitatea, cei doi se întărâtau 
unul pe altul în cea mai mare parte a timpului petrecut în eter. În 
timp ce vasul lui Schauer pufăia, înaintând cu viteza sa maximă, 
de douăsprezece noduri, cerul se lumină, transformându-se din 
negru în cenuşiu, iar raza proiectorului care strălucea pe apă, în 
faţa provei, îşi pierdu treptat luminozitatea. In faţă, în ceaţă, 
Schauer desluşi conturul neclar al unui obiect de mari dimensiuni 
aflat jos, în apă. O clipă mai târziu, din centrul acestuia emana, 
fulgerător, o strălucire portocalie. 

— Aia de la prova tribord e o balenă? 

Cuvintele abia i se desprinseseră de pe buze când un şuierat 
strident învălui cabina, fiind urmat de o explozie puternică, care 
aruncă în sus apa de lângă suportul proiectorului, dezlănţuind 
asupra traulerului o aversă de apă de mare. 

Pentru o clipă, Schauer fu uluit, nevenindu-i să-şi creadă 
ochilor şi urechilor. Avu nevoie de apariţia unei a doua licăriri 
portocalii pentru a trece la acţiune. 

— La podea! le strigă celor doi bărbaţi din cabină, în timp ce 
răsucea cu putere cârma vasului, îndreptându-l către port. 
Traulerul împovărat răspunse cu întârziere, dar la timp pentru a 
evita al doilea proiectil tras de tunul de 5,5 de pe puntea 
submarinului /-403, care şuieră, lovind apa chiar lângă pupă. De 

data această, forţa exploziei săltă traulerul din apă şi îl trânti 
înapoi cu putere, retezând cârma. 

Ştergându-şi de pe ochi sângele care-i curgea dintr-o tăietură 
adâncă de pe tâmplă, Schauer bâjbâi, căutând microfonul staţiei 
radio. 

— Doug, e un submarin japonez. Trage în noi. Nu glumesc. la- 
o spre nord şi caută ajutoare. 

Incă mai vorbea când un al treilea proiectil îşi nimeri ţinta, 
perforând cala din partea anterioara a vasului de pescuit înainte 
de a detona. Un val de schije, cioburi şi de cambiile ciopârţite 
erupse în cabină, aruncându-i cu brutalitate pe cei trei bărbaţi în 
peretele din spate. Făcând eforturi ca să se ţină pe picioare, 
Schauer privi prin spărtura din peretele din faţă şi văzu cum, în 
faţa ochilor săi, prova se dezintegra, pierind în apă. Instinctiv, 
caută sprijin agăţându-se de roata cârmei şi, nevenindu-i să 
creadă ceea ce vedea, privi cum resturile navei începeau să se 
scufunde cu repeziciune, chiar sub picioarele sale. 


Privind prin binoclu, Ogawa urmări, cu un rânjet de satisfacţie, 
traulerul care aluneca sub valuri în mijlocul resturilor plutitoare. 
Nu se punea problema salvării supravieţuitorilor, aşa că nu-şi 
irosi timpul uitându-se după trupurile din apă. 

— Motoshita, au mai fost înregistrate şi alte sunete? îşi întrebă 
secundul. 

— Nu, domnule. Operatorul sonarului a raportat o a doua ţintă 
posibilă înainte de a deschide focul, dar semnalul s-a estompat. 
A fost un zgomot de fond, cel mult un vas mic. 

— Pune-l să continue baleierea. Cu vizibilitatea asta redusă, o 
să auzim o navă cu mult înainte de a o vedea. Şi vreau să aud 
raportul şefului mecanicilor. Trebuie să lansăm avioanele alea. 

In timp ce Motoshita ieşea în fugă, Ogawa îşi îndreptă privirea 
spre coasta nevăzută a statului Washington. Poate că o să avem 
noroc, cugetă. Traulerul păruse un vas de pescuit singuratic şi 
probabil că nu avusese staţie radio. Tunurile ar fi putut fi auzite 
de pe țărm, dar, de la o asemenea distanţă, ar fi sunat aidoma 
unui zgomot înăbuşit şi inofensiv. Hărțile maritime indicau faptul 
că pe coastă nu erau prea mulţi locuitori. Poate - doar poate - îşi 
mai puteau încă îndeplini misiunea fără a fi reperaţi. 


Perii de pe ceafa radiotelegrafistului de rangul întâi Gene 
Hampson erau zbârliţi ca un pâlc de pini galbeni. Vocea care-i 

răsunase în căşti suna atât de presant şi de autentic încât nu 
puteai să nu-i dai crezare. După ce ceru să i se confirme mesajul 
de două ori, Hampton sări de pe scaun ca o jucărie cu arc şi 
alergă, în salturi, drept în centrul punţii de navigaţie. 

— Domnule căpitan, tocmai am captat mesajul de ajutor al 
unui civil, zise, tulburat, pe nerăsuflate. Un pescar spune că în 
larg e un submarin japonez care trage în vasul fratelui său. 

— Vorbea coerent? întrebă, sceptic, comandantul bărbos şi 
îndesat. 

— Da, domnule. Spunea că nu a văzut submarinul din cauza 
ceţei, dar a primit un apel radio de la fratele său, aflat pe un alt 
vas de pescuit. A auzit doua lovituri de tun, apoi a pierdut 
legătura cu fratele lui. Am primit şi de la un alt vas un mesaj care 
a confirmat zgomotul loviturilor de tun. 

— Au dat vreun reper care să ajute la localizare? 

— Da, domnule. La nouă mile sud-vest de Capul Flattery. 

— Foarte bine. la legătura cu Madison şi anunţă că ieşim din 
strâmtoare ca să cercetăm un raport legat de o posibilă întâlnire 
cu inamicul, iar pe urmă dă-le un punct fix, pentru localizare, 
celor de la Comandamentul Flotei. Domnule Baker, continuă, 
întorcându-se către un locotenent înalt care stătea alături de el, 
să ne îndreptăm către careu. 

In timp ce alarma suna de la un capăt la celălalt al navei, 
mateloţii de pe USS Theodore Knight se îndreptau către posturile 
de luptă, echipându-se, din fugă, cu căşti de protecţie şi veste de 
salvare. Nu era prima dată când distrugătorul din clasa Farragut 
trecea la luptă. Lansat la apă în 1931, la şantierul naval Bath Iron 
Works, dim Maine, Theodore Knight se aflase în serviciul activ, 
însoţind navele de aprovizionare din Atlanticul de Nord, încă de 
la începutul războiului. După ce oprise mai multe atacuri ale 
submarinelor ce escorta vasele comerciale, distrugătorul de o 
sută cinci metri lungime fusese trimis, pentru patrulare şi 
escortă, în largul Americii de vest, unde supraveghea zona dintre 
San Diego şi Alaska. 

La cinci kilometri în spatele său, în strâmtoarea Juan de Fuca, 
cargoul Madison se deplasa cu viteză redusă, transportând 
chefali şi somon conservat. Lăsând în urmă cargoul cu a cărui 
protecţie era însărcinat, Theodore Knight naviga în travers la 
intrarea în Pacific, deoarece comandantul Roy Baxer, căpitanul 
său, dorise să se deplaseze cu viteză maximă. Motoarele diesel 
jumelate de-a lungul navei, de un gri lucios, o făceau să străbată 

apa ca un ogar care urmăreşte un iepure. Perspectiva de a se 
afla faţă în faţă cu duşmanul făcea ca echipajul obişnuit cu 
misiunile de patrulare liniştite, de rutină, să fie neobişnuit de 
entuziast. 

Chiar şi Baxer îşi simţea inima bătându-i mai repede. Făcea 
parte din marină de douăzeci de ani şi avusese parte de acţiune 
în Atlantic, dar se plictisise în timpul ultimei sale misiuni, din 
apele de lângă golf. Savura ideea de a simţi din nou gustul 
luptei, deşi era sceptic în privinţa raportului primit prin radio. De 
mai bine de un an, submarinele japoneze nu mai fuseseră văzute 
pe coastă şi ştia că, în momentul acela, Marina Imperială se afla, 
evident, în defensivă. 

— Radar? întrebă, cu voce tare. 

— Domnule, am trei vase mici care se apropie de canal, două 
dinspre nord şi unul dinspre vest, răspunse operatorul, fără să-şi 
ia ochii de pe monitor. Şi mai am o ţintă neidentificată care pare 
să evolueze la sud-vest. 

— Inainte spre reperul din sud, zbieră Baxer. Şi bateriile de la 
provă gata de luptă. 

Comandantul fu nevoit să-şi reţină un zâmbet de încântare în 
timp ce dădea ordinele. Poate că astăzi o să ne merităm solda, 
gândi, în timp ce îşi strângea cureluşele căştii de protecţie. 

Spre deosebire de omoloagele lor americane, majoritatea 
submarinelor japoneze nu erau echipate cu radar. Tehnologia de 
supraveghere la distanţă ajunsese pe submersibilele Imperiale 
abia la finalul anului 1944, iar atunci fusese instalată numai pe 
anumite nave. În loc de asta, cele mai multe se bazau pe sonar 
pentru a da în vileag un inamic aflat la depărtare. Deşi acţiona 
pe o distanţă mai mică decât radarul, sonarul putea fi folosit sub 
apă şi ajutase multe submarine să evite o întâlnire fatală cu 
minele subacvatice. In absenţa unui aparat radar, operatorul 
sonarului fu primul om de pe /-403 care deveni conştient de 
prezenţa distrugătorului care se apropia de ei. 

— Navă care se apropie din faţă... sunet de intensitate unu, 
raportă când echipamentul său îl reperă pentru prima oară. Pe 
punte, ambele aeronave fuseseră scoase din hangare şi li se 
montaseră aripile şi flotoarele, în timp ce reparaţiile continuau. 
Era situaţia de care Ogawa se temuse cel mai mult. Având 
ambele avioane asamblate, dar nici unul gata de zbor, ar fi 
trebuit să le sacrifice în cazul unei scufundări de urgenţă. 

— Tunurile de pe punte gata de tragere, ordonă, sperând că 

intrusul nepoftit nu era altceva decât un alt vas de pescuit. 

— Sunet de intensitate doi şi în creştere, anunţă din nou, cu 
voce calmă, operatorul sonarului E o nava, adăugă, ceea ce nu 
surprinse pe nimeni. 

— Asiguraţi ambele aeronave şi eliberaţi puntea de aviaţie, îi 
ordonă Ogawa unui sublocotenent, care o luă la fugă pe puntea 
imensă, ţipând la mecanici în timp ce alerga. 

Membrii echipei aviatice ancorară cele două avioane, îşi 
strânseră sculele şi se repeziră spre hangar. Uşile etanşe ale 
acestuia fura închise şi izolate; apoi oamenii coborâră, printr-un 
alt tambuchi, în siguranţa oferită de corpul submarinului. 

— Sunet de intensitate trei, pe direcţia provei. Ar putea fi un 
distrugător, raporta operatorul, identificând corect zgomotul 
percutant al motoarelor jumelate ale contratorpilorului. 

Ca la comandă, nava cenuşie se materializa, ieşind din ceaţă 
la opt sute de metri depărtare, aidoma unei fantome de oţel 
şarjând de-a curmezişul apelor. În jurul provei, spuma albă 
exploda în torente pline de furie, în timp ce din coş se înălţau 
vălătuci de fum întunecat. Nava lunguiaţă se îndrepta drept către 
submarin, intenţia sa de a lansa atacul neputând fi pusă la 
îndoială. 

Intr-o clipă, tunurile de pe puntea lui /-403 bubuiră, echipajul 
experimentat al submarinului încercând astfel să oprească 
nebunul care se apropia. Totuşi, silueta suplă a distrugătorului 
care se îndrepta frontal către ei era o ţintă dificilă şi proiectilul 
trecu, inofensiv, pe lângă acesta. Servanţii se grăbiră să 
ochească şi să tragă încă o dată. 

Nava odată identificată drept un distrugător, Ogawa 
recunoscu inutilitatea duelului la suprafaţă, cu un vas care-i era 
superior şi ordonă scufundarea rapidă. Misiunea trebuia 
sacrificată pentru a salva nava şi echipajul, chibzui, dacă nu 
cumva era deja prea târziu. Alarma de scufundare începu să 
sune, servanţii mai traseră o ultimă lovitură disperată înainte de 
a se îngrămădi sub punte, la adăpost. Artileristul ţintise aproape 
perfect, dar  supraapreciase viteza cu care se apropia 
distrugătorul. Proiectilul împroşcă apa la cincisprezece metri în 
faţa provei navei americane, aruncându-i pe punte o jerbă de 
apă, dar fără să producă nici o pagubă. 

Cele două baterii de la prova lui Theodore Knight se treziră în 
sfârşit la viaţă, lansând către submarinul japonez o succesiune 
de proiectile de calibrul cinci. Insă echipajul lipsit de experienţă 

şi înflăcărat de adrenalină trase, totuşi, prea sus, trimițând 
obuzele trasoare dincolo de submarinul care acum accelera. 

Pe puntea exterioara de navigaţie a lui /-403, Ogawa ezită un 
moment înainte de a închide tambuchiul, aruncând o ultimă 
privire spre urmăritorul său, care se apropia. Cu coada ochiului, 
prinse o mişcare pe puntea de la prova şi fu surprins văzând un 
om din echipaj îndreptându-se cu paşi mari spre una dintre 
aeronave. Era pilotul care ignora comanda de scufundare şi care 
se urca în avionul său. În spiritul kamikaze, nu suporta ideea de 
a-şi pierde aparatul de zbor şi, în loc de asta, prefera să piară 
odată cu el. Ogawa îi blestemă curajul prostesc, apoi cobori pe 
puntea de navigaţie de dedesubt. 

Apa mării năvăli în tancurile de scufundare deschise, 
îngreunând submarinul pentru a-l afunda. Intr-o asemenea 
situaţie, coca enormă a lui /-403 reprezenta un risc, fiind de 
notorietate timpul îndelungat de care avea nevoie pentru a intra 
în imersiune. În timp ce submarinul încerca să-şi încheie 
coborârea agonizant de lentă, Ogawa mai jucă o carte. 

— Pregătiţi tragerea cu torpile! ordonă. Asumându-şi un risc, 
dar, de data asta, unul calculat. Distrugătorul fiind chiar în faţă, 
Ogawa putea trage o lovitură în partea anterioară a navei, 
făcându-l pe vânător să-i cadă pradă victimei sale. 

— Lansatoarele sunt încărcate, raportă ofiţerul torpilor. 

— Fiţi gata să activaţi lansatoarele unu şi doi, comandă 
Ogawa. Distrugătorul nu era la mai mult de doua sute de metri şi 
tunurile lui de cinci încă mai trăgeau. Şi, în mod surprinzător, 
continuau să rateze. [inta pe care o reprezenta submarinul 
începea să se micşoreze, pe măsură ce botul navei subacvatice 
se afunda sub valuri, iar apa mării inunda, treptat, puntea de la 
provă. 

— Trageţi prima torpilă! strigă Ogawa. Numără, în gând, trei 
secunde, făcu o pauză, apoi ordonă: Torpila a doua! 

Cu o detunătură a aerului comprimat, cele două torpile din 
lansatoarele de la provă ţâşniră, pe o traiectorie fatală, către 
distrugătorul care înainta. Conţinând fiecare câte un cap exploziv 
de 400 de kilograme, cele două torpile lungi de şapte metri, 
propulsate de oxigen, accelerară cu repeziciune, gonind către 
Theodore Knight cu peste patruzeci şi cinci de noduri pe oră. 

Un sublocotenent care stătea pe puntea de comanda a 
distrugătorului observa îndreptându-se către navă o brazdă de 
urme albe, care sfredelea suprafaţa apei. 

— Torpile la prova babord şi tribord! strigă, dar rămase locului, 
înmărmurit, urmărind fascinat apropierea acestora, accelerând. 

Peste o clipă, acestea erau în dreptul navei. Dar, fie dintr-o 
greşeală de calcul, fie graţie intervenţiei divine, fie printr-un 
noroc chior, cei doi peşti fatali îşi ratară cumva ţinta. 
Sublocotenentul încremenit privi, uluit, cum cele două torpile 
trecură pe de-o parte şi de alta a provei distrugătorului, apoi îşi 
continuară cursa de-a lungul acestuia, la nu mai mult de trei 
metri de fiecare parte a cocii, înainte de a dispărea dincolo de 
pupă. 

— Se scufundă, domnule, observă timonierul, uitându-se la 
valurile care se revărsau peste prova submarinului. 

— Cârmeşte spre turelă, ordonă Baxter. Să-i intram pe 
beregată. 

Bateriile din partea anterioara îşi încetaseră focul, pentru că 
tunurile nu mai puteau fi îndreptate către o ţintă aflata atât de 
jos sub prova navei. Lupta se transformă într-o cursă, 
distrugătorul sfredelindu-şi drumul precum un berbece în 
încercarea de a-l zdrobi pe /-403. Dar submarinul câştiga 
adâncime şi, pentru o clipă, se păru că avea să reuşească să 
alunece sub nava care-l urmărea. Theodore Knight trecuse de 
provă, chila sa ratând cu ceva mai puţin de un metru puntea 
superioară a submersibilului care cobora. Dar distrugătorul 
înainta, cu intenţia de a strivi submarinul. 

Aeronavele simţiră cele dintâi muchia ascuţita a provei 
distrugătorului. Parţial scufundate pe puntea care dispărea sub 
apă, avioanele aliniate în tandem primiră lovitura provei la 
jumătate, fiind imediat transformate în bucăţi mari de metal 
contorsionat, de mecanisme şi de alte resturi. Pilotul sfidător 
urcat în carlinga primului aparat de zbor avu prea puţin timp în 
care să-şi dovedească îndrăzneala înainte de a i se îndeplini 
dorinţa de a pieri o dată cu avionul său, în urma unei lovituri 
zdrobitoare. 

I-403 era pe jumătate scufundat şi, până în acel moment 
atacul nu-i pricinuise nici o stricăciune. Dar turela sa era o 
protuberanţă mult prea ieşită în relief şi nu avea cum să scape 
de furia atacului distrugătorului. Tăindu-l cu un scârţâit, prova 
acestuia distruse puntea de comandă a submarinului, 
spintecând-o precum o coasă. Ogawa şi ofiţerii săi operativi fură 
ucişi pe loc când nava zdrobi centrul de comandă intrând în şi 
trecând prin el. Distrugătorul îşi continuă atacul violent, 

smulgând întreaga structura de pe corpul submarinului, pe care 
îl mutila despicându-l adânc pe toată lungimea părţii sale 
dorsale. În interior, echipajul sortit pierii auzi scrâşnetul metalului 
pe metal înainte ca torentul de apă să năvălească, inundând 
toate compartimentele. Oamenii avură parte de o moarte rapidă, 
dar dureroasă, înecându-se în timp ce submarinul se clătina 
brusc, scufundându-se apoi, cu iuţeală, către fundul oceanului. 
Câteva bule de aer şi de petrol bolborosiră la suprafaţă, marcând 
locul mormântului, pe urmă se aşternu tăcerea. 

La bordul lui Theodore Knight, echipajul şi ofiţerii ovaţionară 
distrugerea submarinului japonez în timp ce priveau pata 
lucioasă şi grăitoare de păcură şi de carburant de pe suprafaţa 
apei, părând un nor al morţii care plutea deasupra vasului 
scufundat. Avuseseră mare noroc fiindcă descoperiseră şi 
distruseseră o navă inamică chiar în aproprierea ţărmurilor 
patriei, vasul lor neavând mai nimic de suferit. Cu toate că 
duşmanul se luptase cu dârzenie, victoria fusese obţinută cu 
uşurinţă. Membrii echipajului se puteau întoarce în port ca nişte 
eroi şi aveau să le istorisească nepoților lor o poveste 
grandioasă. Totuşi, nici unul dintre bărbaţii de pe distrugător nu 
puteau nici să bănuiască, nici să-şi imagineze oroarea de 
nedescris care s-ar fi abătut asupra compatrioţilor lor dacă /-403 
ar fi reuşit să-şi îndeplinească misiunea. Şi nu aveau de unde şti 
că oroarea aştepta încă, făcându-le cu mâna, în tăcere, din inima 
epavei strivite. 

Vântul se învârtejea uşor deasupra barăcii galben-spălăcit, de 
tablă, cocoţate pe mica faleză care domina marea. Câţiva fulgi 
de zăpadă dansau, cu graţie, deasupra streşinii construcţiei, 
înainte de a cădea pe pământ, topindu-se printre firele de iarbă 
şi printre celelalte plante ale tundrei. În ciuda bâzâitului unui 
motor diesel, aflat în apropiere, un husky siberian pufos era 
întins pe peticul însorit de prundiş împrăştiat, bucurându-se de 
un somn adânc. O rândunică arctică de mare, cu penele albe, 
cobori să arunce o privire, apoi poposi, pentru moment, pe 
acoperişul micii clădiri. După ce studie, plină de curiozitate, 
amestecul ciudat alcătuit dintr-o antenă, nişte faruri şi nişte 
antene parabolice, de satelit, care împodobeau acoperişul, mica 
pasare prinse o pală de vânt şi zbură, în căutarea unor oferte 
mai tentante. 

Staţia meteorologică a Pazei de Coastă de pe insula Yunaska 
era pe atât de liniştită pe cât era de îndepărtată. Situată în 
centru lanţului insulelor Aleutine, Yunaska era una dintre duzinile 
de proeminențe vulcanice care se arcuiau în jurul zonei 
continentale a Alaskăi ca un tentacul boltit. De numai douăzeci şi 
şapte de kilometri lungime, insula avea ca semn distinctiv 
piscurile a doi vulcani inactivi la fiecare capăt, despărțite de 
dealuri unduitoare, acoperite de iarbă. In primăvara aceea târzie, 
insula înverzită, pe care nu exista nici măcar un singur copac sau 
un arbust înalt, se ridica ca un smarald din apele reci ale 
oceanului. 

Situată în mijlocul curenților din Pacificul de Nord, Yunaska era 
locul ideal pentru a urmări condiţiile maritime şi atmosferice care 
ar fi putut genera fronturi meteorologice bine conturate în timp 
ce se deplasau spre est, în direcţia Americii de Nord. Pe lângă 
colectarea datelor meteorologice, staţiunea Pazei de Coastă mai 
avea şi rolul de releu de avertizare şi de salvare pentru pescarii 
cu probleme care îşi făceau meseria în apele bogate în peşte 
dimprejur. 

Din punctul de vedere al celor doi oameni însărcinaţi să se 

ocupe de staţiune, locul nu putea fi considerat un paradis decât 
cu foarte mare greutate. Cea mai apropiată localitate era la 
nouăzeci de mile distanţă, dincolo de întinderea de ape, în timp 
ce baza lor principală din Anchorage se afla la mai bine de o mie 
de mile. Locuitorii izolaţi erau pe cont propriu vreme de trei 
săptămâni, până când era adusă, pe calea aerului, următoarea 
pereche de voluntari. Cinci luni pe an, clima aspră a iernii 
impunea închiderea staţiunii, cu excepţia unui minim de 
operaţiuni care se puteau efectua de la distanţă. Dar, din mai 
până în noiembrie, echipa formată din două persoane era la 
datorie douăzeci şi patru de ore din douăzeci şi patru. In ciuda 
izolării, meteorologul Ed Stimson şi tehnicianul Mike Barnes erau 
foarte mulţumiţi de această detaşare. Lui Stimson îi plăcea să fie 
pe teren ca să-şi pună cunoştinţele în practică, în timp ce lui 
Barnes îi surâdea ideea timpului liber de care beneficia după 
ieşirea din schimbul de lucru în staţiune şi pe care îl putea 
petrece explorând acel colţ uitat de lume din Alaska. 

— iți spun eu, Ed, după următoarea perioadă de odihnă va 
trebui să-ţi găseşti alt partener. Am descoperit, în munţii 
Chugach, un afloriment de cuarţ care o să te surprindă. Ştiu că 
acolo, exact sub el, trebuie să fie o minunăţie de filon de aur. 

— Cum să nu, seamănă leit cu lovitura pe care ai pretins, cu 
frenezie, c-o s-o dai la râul McKinley, îi reaminti Stimson. 

Barnes era de un optimism naiv care îl amuza întotdeauna pe 
meteorologul mai vârstnic. 

— Aşteaptă până o să mă vezi conducându-mi noul Hummer 
pe lângă Anchorage şi atunci o să mă crezi, ripostă Barnes, 
oarecum indignat. A 

— Corect, răspunse Stimson. Intre timp, ai putea să verifici 
anemometrul? lar nu înregistrează viteza vântului. 

— Numai să nu ridici vreo pretenţie la zăcământul meu aurifer 
cât timp sunt pe acoperiş, rânjii Barnes, îmbrăcând o haină 
groasă. 

— Fii liniştit, amice. Fii liniştit. 


La trei kilometri către est, Sarah Matson înjura fiindcă-şi lăsase 
mânuşile în cort. Deşi temperatura era de aproape zece grade, 
vântul care bătea dinspre larg crea senzaţia că frigul era mai 
puternic. Mâinile îi erau ude din cauză că se târâse pe nişte 
bolovani scăldaţi de apa mării şi nu-şi mai simţea vârfurile 
degetelor. Căţărându-se de-a curmezişul unei viroage, încercă să 

uite de mâinile îngheţate, concentrându-se să ajungă mai 
aproape de ceea ce urmărea. Păşind fără zgomot de-a lungul 
unei poteci presărate cu bolovani, îşi croi drum cu încetineală 
către o poziţie avantajoasă, lângă un afloriment stâncos, de 
suprafaţă. 

La mai puţin de zece metri distanţă se afla o colonie 
gălăgioasă de lei de mare tolăniţi la marginea apei. Cam o 
duzină de mamifere cu mustăţi groase stăteau înghesuite 
laolaltă, aidoma turiştilor îngrămădiţi pe plaja de la Rio, în timp 
ce alte patru sau cinci puteau fi văzute înotând în valuri. Doi 
masculi tineri zbierau cu putere unul la celalalt, foindu-se 
încoace şi încolo şi întrecându-se în a atrage atenţia unei femele 
din apropiere, care nu arăta nici cel mai mic interes pentru ei. 
Mai mulţi pui dormeau, fericiţi, lipiţi de pântecul mamei lor şi fără 
să le pese de agresivitatea celor doi. 

Scoţându-şi un carneţel din buzunarul hainei, Sarah începu să 
noteze particularităţile fiecărui animal în parte, estimându-i 
vârsta, sexul şi starea aparentă de sănătate. Studie, cu toată 
acurateţea posibilă, fiecare leu de mare, căutând orice semn de 
spasm muscular, de secreție oculară sau nazală, ori de strănut 
excesiv. După aproape o oră de supraveghere, îşi puse carneţelul 
la loc, în buzunar, sperând că, mai târziu, avea să fie în stare să 
citească ceea ce scrisese cu degetele îngheţate. 

Mergând încet, pe propriile urme, Sarah se îndepărtă tiptil de 
colonie şi îşi croi drum înapoi, traversând viroaga. Descoperi că, 
iniţial, paşii i se întipăriseră pe iarba măruntă şi îi urmări, cu 
uşurinţă, către interiorul insulei şi dincolo de o movilă cu panta 
domoală. In timp ce urca, simţi aerul rece al mării răcorindu-i 
plămânii, iar splendoarea insulei o făcu să se simtă plină de 
energie şi de viaţă. In ciuda trupului său zvelt şi a trăsăturilor 
delicate, femeia de treizeci de ani, cu părul de culoarea inului, 
savura cu adevărat munca în aer liber. Sarah crescuse în zona 
rurală din Wyoming şi îşi petrecuse toate zilele de vară 
cutreierând munţii Teton, pe jos şi călare, împreună cu doi fraţi 
exuberanţi. Dragostea faţă de traiul în aer liber o determinase să 
studieze medicina veterinară la Colorado University, în statul 
învecinat. După ce fusese într-o serie de puncte de cercetare de 
pe coasta de est, îşi urmase profesorul favorit la Centrul Federal 
de Control Epidemiologic, unde i se făgăduise că nu avea să fie 
blocată permanent într-un laborator. În calitate de epidemiolog 

de teren la CDC!, putea să-şi combine pasiunea pentru viaţa 
sălbatică şi pentru munca în aer liber cu ajutorul dat la urmărirea 
răspândirii acelor boli transmisibile ale animalelor care reprezintă 
o ameninţare pentru oameni. 

Faptul că se afla în insulele Aleutine era exact genul de 
aventură în aer liber care o înfiora, deşi motivele care stăteau în 
spatele acesteia îi frângeau inima iubitoare de animale. De-a 
lungul țărmului vestic al peninsulei Alaska fuseseră raportate mai 
multe morţi dubioase ale leilor de mare, deşi nu se suspecta nici 
o catastrofă şi nici o intervenţie intenţionată a omului. Sarah 
fusese trimisă de la Seattle, împreună cu doi colegi, pentru a 
aprecia amploarea deceselor în serie şi aria de răspândire a 
acestora. Pornind din insula Attu, situată în extremitatea 
arhipelagului, echipa începuse să se deplaseze, cu avionul, dintr- 
o insulă în alta, căutând focarul epidemiei în timp ce se apropia 
de zona continentală din Alaska. Din trei în trei zile, un mic 
hidroavion îi lua pe membrii echipei, trecându-i pe insula 
următoare, împreună cu un nou stoc de provizii. Cea de-a doua zi 
petrecută pe Yunaska nu dăduse la iveală semne de boală în 
rândul populaţiei locale de lei de mare, ceea ce o făcea pe Sarah 
să se simtă ceva mai uşurată. 

Frumoasa specialistă cu pomeţi înalţi şi cu ochi căprui, 
catifelaţi, parcurse rapid cei trei kilometri, înapoi în tabără, 
zărind cu uşurinţă, de la distanţă, cele trei corturi de un roşu 
strălucitor. Când Sarah se apropie de locul de campare, un 
bărbat scund şi bărbos, purtând o cămaşă de flanel şi o şapcă 
uzată de baseball de la Seattle Mariners, cotrobăia printr-un 
răcitor imens. 

— lată-te, Sarah. Eu şi Sandy tocmai făceam planuri pentru 
masa de prânz, spuse Irvy Fowler, zâmbind. 

Fowler, un bărbat cumsecade, având cincizeci de ani bătuţi pe 
muchie, arăta şi se purta de parcă ar fi fost cu zece ani mai 
tânăr. 

O femeie minionă, roşcată, ieşi încet dintr-unul dintre corturile 
din apropiere, ţinând strâns o oală şi un polonic. 

— Irvy face întotdeauna planuri pentru masa de prânz, ripostă 
Sandy Johnson, zâmbind şi rotindu-şi ochii. 

— Cum v-aţi descurcat în dimineaţa asta? se interesă Sarah, 
înhăţând un scaun pliant şi aşezându-se. 


1 Center for Disease Control - Centrul Federal de Control 
Epidemiologic. 

— Sandy are statisticile. Am verificat o colonie numeroasă de 
lei de mare de pe plaja de est şi toţi păreau graşi şi sănătoşi. Eu 
am dat şi peste un leş, dar, după toate aparențele, individul 
murise de bătrân. Am luat o mostră de ţesut pentru analize de 
laborator, doar aşa, ca să fiu sigur. 

In timp ce vorbea, Fowler pompă combustibil într-un aragaz 
portabil, apoi aprinse gazul care pârâi, scăpând pe sub arzător şi 
flacăra albastră izbucni ca prin minune. 

— Se potriveşte cu ceea ce am observat eu. Se pare că 
nenorocirea nu a ajuns la leii de mare de pe încântătoarea 
Yunaska, răspunse Sarah, măturând cu privirea ţinutul verde 
care îi înconjura. 

— Putem inspecta colonia de pe coasta de vest a insulei în 
după-amiaza asta, de vreme ce pilotul nu vine să ne ia până 
mâine în zori. 

— Ar fi o excursie plăcută. Dar ne putem opri să stăm de 
vorbă cu cei de la staţiunea Pazei de Coastă, îmi amintesc că 
pilotul spunea că e cineva acolo în perioada asta a anului. 

— Până atunci, anunţă Fowler, punând o oală mare pe 
aragazul portabil, e timpul pentru specialitatea casei. 

— Nu borâtura aia..., încercă Sandy să spună înainte de a fi 
întreruptă. 

— Da, într-adevăr. Cajun chili du jour”, rânjii Fowler, în timp ce 
alegea cocoloaşele maro dintr-o cutie mare de conserve, 
răsturnându-le în oala încălzită. 

— Laissez le bon temps rouler”, cum se spune în N'Awlins?, 
spuse Sarah râzând. 


Ed Stimson studie cu atenţie monitorul radiolocatorului 
meteorologic, privind o acumulare firavă de nori electronici albi 
care acopereau cu puf partea superioară a ecranului verde. 
Undeva, la trei sute douăzeci de kilometri către sud-vest, se afla 
un front slab de furtună, despre care Stimson putea spune, cu 
precizie, că avea să le ude insula pe parcursul câtorva zile 
umede. Concentrarea îi fu întreruptă de sunetul unor lovituri 
care-i răsunau deasupra capului. Barnes încă mai era pe 
acoperiş, pierzând vremea cu anemometrul. 

O conversaţie plină de paraziți umplu brusc baraca, venind din 


2 Cajun chili, cel de toate zilele (Ib. franceză). 
3 Lăsaţi vremurile bune să curgă (Ib. franceză). 
t New Orleans 

aparatul de radio montat în colţul unui perete. Cea mai mare 
parte a traficului radio recepționat pe insulă consta în flecăreală 
despre vreme; a căpitanilor vaselor de pescuit aflate în 
apropiere. Stimson făcu tot ce putea ca să elimine interferenţele 
din conversaţia neinteligibilă şi, la început, nu sesiză sunetul 
straniu, ca un şuierat. Pe urmă, radioul amuţi pentru un moment, 
iar el putu auzi limpede zgomotul violent şi îndepărtat, similar 
celui făcut de un avion cu reacţie. Vuietul bizar continua vreme 
de câteva secunde lungi, părând să scadă treptat în intensitate 
înainte de a înceta cu totul, după un trosnet sonor. 

Gândindu-se la un tunet, Stimson setă scala vizuală a 
radiolocatorului său la o rază de patruzeci de kilometri. In 
imediata vecinătate, pe monitor se vedeau, ici şi colo, doar nori 
albi, subţiri, care nu păreau câtuşi de puţin aducători de furtună. 
Poate că cei de la aviaţie făceau ceva manevre, îşi închipui, 
amintindu-şi de traficul aerian intens de pe cerul din Alaska în 
timpul Războiului Rece. 

Gândurile i se spulberară când îl auzi pe Max, câinele său 
husky, scheunând dincolo de uşă. 

— Ce s-a întâmplat, Max? strigă, deschizând uşa barăcii. 

Câinele urla strident, a moarte, în timp ce se întorcea, 
tremurând, către stăpânul său. Stimson avu un şoc când îi văzu 
ochii sticloşi, privind în gol, în timp ce din bot i se prelingea o 
spuma albă, vâscoasă. Câinele se clătină, pentru o clipă, încoace 
şi încolo, apoi se răsturnă brusc pe o parte, lovind pământul cu o 
bufnitură. 

— lisuse! Mike, vino repede aici, jos! strigă Stimson la 
partenerul său. 

Barnes cobora deja de pe acoperiş, dar îi venea greu să 
găsească treptele scării cu piciorul. Când ajunse aproape de sol, 
piciorul său stâng nu nimeri ultima treaptă şi el atinse pământul 
clătinându-se, ţinându-se pe jumătate drept numai fiindcă îşi 
încleştase cu putere mâna de o treaptă a scării. 

— Mike, câinele tocmai a... te simţi bine? întrebă Stimson, 
realizând că ceva nu era în regulă. 

Alergă spre partenerul său şi îl găsii respirând cu greutate şi 
având ochii aproape la fel de sticloşi ca ai lui Max. Aruncându-şi 
braţul în jurul umerilor bărbatului mai tânăr, Stimson îl duse, pe 
jumătate cărându-l, pe jumătate târându-l, în baracă, unde îl 
aşeză pe un scaun. 

Barnes se aplecă şi vomă cu violenţă, apoi se îndreptă, 

apucându-se de braţul lui Stimson ca să se sprijine. 

— E ceva în aer, şopti, bolborosind, cu voce răguşită. 

Vorbele abia îi ieşiseră din gură, când ochii i se dădură peste 
cap şi se prăbuşi, mort ca toţi morţii. 

Stimson rămase locului, şocat, apoi descoperi că încăperea i 
se învârtea în faţa ochilor, ca o sfârlează. O durere vibrantă, 
chinuitoare, îi cuprinse capul şi strânsoarea de fier a unei 
menghine începu să-i stoarcă plămânii de aer. Ajunse lângă radio 
clătinându-se şi încercă să scoată un țipăt scurt, cerând ajutor, 
dar nu era sigur dacă amorţeala care-i cuprinsese faţa avea să-i 
permită să-şi mişte buzele. O explozie de căldură îi invada trupul, 
de parcă un foc invizibil i-ar fi mistuit organele interne. 
Sufocându-se şi pierzându-şi cu totul vederea, se clătină şi se 
prăbuşi, murind înainte de a atinge podeaua. 


La şase kilometri şi jumătate distanţă de staţiunea Pazei de 
Coastă, cei trei oameni de ştiinţă de la CDC tocmai îşi terminau 
prânzul când îi lovi valul nevăzut al morţii. Sarah constată prima 
că ceva nu era în ordine, când două păsări care zburau pe 
deasupra capetelor lor se opriră brusc, parcă izbindu-se de un 
perete invizibil, apoi căzură, răsucindu-se, la pământ. Prima 
victimă fu Sandy, care se prinse cu mâinile de stomac şi se 
încovoie, în chinurile morţii. 

— Ei, haide, n-am făcut un chili chiar atât de rău, glumi Fowler 
înainte de a ameti şi de a se simţi şi el cuprins de greață. 

Sarah se ridică şi făcu câţiva paşi către răcitor ca să scoată o 
sticlă cu apă, când picioarele părură să-i ia foc şi muşchii din 
interiorul coapselor începură să-i tremure. 

— Ce se-ntâmplă? gâfâi Fowler, care încerca să aline suferinţa 
lui Sandy, înainte de a se clătină, prăbuşindu-se, în chinuri, la 
pământ. 

Pentru Sarah, timpul păru să-şi încetinească scurgerea pe 
măsură ce simţurile i se toceau. Se prăbuşi, încet, în vreme ce 
muşchii îi slăbeau şi refuzau să se supună comenzilor date de 
creier. Plămânii păreau să i se contracte, transformând fiecare 
respiraţie într-un junghi chinuitor. În urechi începu să-i răsune un 
bubuit înfundat pe când cădea pe spate, privind cerul cenuşiu de 
deasupra prin ochii înceţoşaţi. Simţea firele de iarbă dansând şi 
fremătându-i deasupra trupului, dar era împietrită, nu izbutea să 
facă nici o mişcare. 

Treptat, o ceaţă îi învălui mintea şi o zonă neagră îi acoperi 

limitele câmpului vizual. Dar o intervenţie bruscă îi făcu, pentru o 
clipă, simţurile să vibreze. Din marea cenuşie se desprinse dintr- 
o dată o apariţie, o fantomă stranie, cu un smoc de păr negru 
deasupra unui chip ca de cauciuc, care părea să aibă consistenţa 
unui material plastic. Simţi pironindu-şi asupră-i privirea ca din 
altă lume a unor ochi de cristal, înspăimântători şi imenşi, de 
şapte centimetri. Dar dincolo de lentilele de sticlă părea să fie o 
altă pereche de ochi, care o fixau încordaţi, cu compasiune şi cu 
căldură. O pereche de ochi adânci, de un verde opalescent. Apoi 
totul se întunecă. 

Capitolul 2 


Sarah deschise ochii către bolta cenuşie de deasupra ei, 
numai că, de data aceasta, era plată şi lipsită de nori. 
Eliberându-se de ceaţă, ochii reuşiră, încet, să focalizeze şi putu 
desluşi că nu privea cerul, ci tavanul unei încăperi. Suprafaţa 
moale pe care o simţea dedesubt îi dezvălui că era întinsă pe un 
pat, având sub cap o pernă groasă. Faţa îi era acoperită de o 
mască de oxigen, pe care o înlătură, dar nu se atinse de acul 
perfuziei intravenoase care îi era înfipt în braţ. Studiind cu 
atenţie ceea ce o înconjura, privirile i se plimbară printr-o 
încăpere de dimensiuni reduse, decorată cu simplitate, cu un mic 
birou, plasat într-un colţ, deasupra căruia se afla un tablou 
impresionant, înfăţişând un pachebot de demult, alături de care 
era o cameră minusculă de baie. Patul în care zăcea era fixat de 
perete, iar uşa deschisă, care dădea într-un coridor, avea pragul 
înalt. Întreaga încăpere părea să se legene, dar nu era sigură 
dacă impresia de mişcare nu era cumva creată de pulsaţiile 
puternice pe care le simţea în tâmple. 

Prinse o mişcare cu coada ochiului şi se întoarse spre cadrul 
uşii, descoperind că cineva stătea acolo, privind-o cu un zâmbet 
uşor. Era un bărbat înalt, lat în umeri, dar bine proporţionat, 
suplu şi musculos. Era tânăr, probabil spre treizeci de ani, 
presupuse ea, dar se mişca cu încrederea cuiva mult mai matur. 
Pielea avea bronzul puternic caracteristic celor care petrec mult 
timp în aer liber. Părul negru, ondulat, evidenția un chip colţuros, 
mai degrabă fascinant decât de o frumuseţe clasică. Dar ochii 
erau cei din care izvora aura din jurul bărbatului. Aveau o nuanţă 
profundă, de verde irizat şi dezvăluiau inteligenţă, simţul 
aventurii şi integritatea, strânse laolaltă. Erau ochii unui om pe 
care te puteai bizui. Şi, îşi aminti Sarah, erau aceeaşi ochi verzi 
pe care îi văzuse în tabără, înainte de a se întuneca totul. 

— Ei, o salut pe Frumoasa din Pădurea Adormită. 

Cuvintele fuseseră rostite cu o voce caldă, profundă. 

— Eşti... eşti bărbatul din tabără, se bâlbâi Sarah. 

— Da, îmi cer scuze, Sarah, fiindcă pe insulă nu m-am 
prezentat aşa cum ar fi trebuit. Mă numesc Dirk Pitt. Neglija să 
adauge „Junior”, deşi purta acelaşi nume ca tatăl său. 

— Mă cunoşti? întreba ea, încă tulburată. 

— Păi, nu îndeaproape, zâmbi Dirk prieteneşte, dar un savant 
care are ceva în cap, pe nume Irv, mi-a spus câte ceva despre 
proiectul vostru din Yunaska. Irv pare să-şi închipuie că a otrăvit 
pe toată lumea cu ultimul său chili. 

— Irv şi Sandy? Sunt bine sănătoşi? 

— Da. Ca şi tine, au tras un pui de somn, dar acum se simt 
bine. Se odihnesc în capătul celalalt al holului, zise Dirk, arătând 
cu degetul mare către coridor. 

Sesiza dezorientarea din ochii lui Sarah şi îi atinse umărul cu 
mâna, apăsându-i-l ca s-o liniştească. 

— Nu-ţi face griji, sunt pe mâini bune. Ne aflăm la bordul navei 
Deep Endeavor, care îi aparţine Agenţiei Naţionale Americane 
pentru Studii Marine şi Subacvatice. Ne întorceam dintr-o 
expediţie de supraveghere subacvatica a bazinului Aleutinelor 
când am prins semnalul de pericol al staţiei meteorologice a 
Pazei de Coastă de pe Yunaska. Am zburat într-acolo cu un 
elicopter pe care îl avem la bord şi s-a întâmplat să zăresc tabăra 
voastră când mă întorceam spre navă. V-am oferit ţie şi 
prietenilor tăi un tur aerian gratuit al insulei, dar aţi dormit tot 
timpul, adăugă Dirk, mimând dezamăgirea. 

— Imi pare rău, murmură Sarah, simțindu-se întrucâtva 
stânjenită. Cred că-ţi datorez o grămadă de mulţumiri, domnule 
Pitt. 

— Te rog, spune-mi Dirk. 

— OK, Dirk, răspunse ea, cu un surâs, simțind o tulburare 
ciudată când îi rosti numele. Cum se simt cei de la Paza de 
Coastă? 

Chipul lui se înnegură şi o expresie plină de păreri de rău îi 
traversă chipul. 

— Mă tem că am ajuns prea târziu. Am găsit în staţie doi 
bărbaţi şi un câine. Erau morţi cu toţii. 

Sarah simţi un fior de-a lungul şirei spinării. Doi bărbaţi 
pieriseră, iar ea şi însoțitorii ei fuseseră cât pe ce să moară. 
Nimic din toate astea nu avea sens. 

— Ce naiba s-a întâmplat? întrebă, şocată. 

— Nu ştim sigur. Medicul navei noastre face nişte teste, dar, 
aşa cum îţi poţi imagina, posibilităţile lui sunt oarecum limitate. 
Pare să fi fost vorba de un abur sau de o toxină transmisă prin 
aer. Tot ce ştim este că cei de la Paza de Coastă credeau că e 
ceva în aer. Am zburat purtând măştile de gaze şi n-am fost 
afectaţi. Şi chiar am luat cu noi nişte şoareci albi din laboratorul 

navei. Au supravieţuit cu toţii şi par să nu aibă nici un simptom. 
Orice o fi fost, trebuie să se fi împrăştiat până când am aterizat 
noi la staţia meteorologică. Tu şi echipa ta v-aţi aflat, după cum 
s-ar părea, la o distanţă suficient de mare faţă de sursă pentru a 
fi afectaţi mai puţin sever. Probabil că nu aţi primit o doză 
întreagă de indiferent ce-o fi fost. A 

Ochii lui Sarah se închiseră şi amuţi. Işi reaminti groaza şi 
durerea din timpul încercării cumplite prin care trecuse, ceea ce 
o făcu să se simtă cuprinsă de oboseală. Dorea să doarmă şi să 
uite totul şi spera că avusese doar un vis urât. 

— Sarah, o să-i cer doctorului să te consulte şi pe urmă o să 
poţi dormi din nou. Poate că, mai târziu, o să-mi permiţi să-ţi fac 
cinste, la cină, cu un platou de cleşti de crab? 

Ea îi răspunse cu un zâmbet fugar. 

— Cu plăcere, murmura, apoi adormi imediat. 


Kermit Burch stătea la cârmă, citind un comunicat primit prin 
fax, când Dirk intră pe puntea de navigaţie pe uşa batantă 
dinspre tribord. Căpitanul experimentat al navei Deep Endeavor 
clătină uşor din cap după ce citi documentul, apoi se întoarse 
spre Dirk având pe chip o expresie care arăta că era oarecum 
supărat. 

— Am anunţat Paza de Coastă şi Departamentul Securităţii 
Naţionale, dar nimeni n-are de gând să facă nimic înainte de a 
primi raportul autorităţilor locale. Ofiţerul care se ocupă de 
securitatea publică a satului din Atka este reprezentantul oficial 
local al apărătorilor legii şi nu poate ajunge pe insulă până mâine 
dimineaţă, pufni Burch. Au murit doi oameni, iar ei tratează asta 
drept un accident. 

— Noi nu mai avem prea multe de făcut, răspunse Dirk. Am 
vorbit cu Carl Nash, specialistul nostru în analizarea mediului 
marin, care cunoaşte foarte bine poluanţii atmosferici. După 
părerea lui, se poate întâmpla să fie emise, în mod natural, gaze 
toxice, cum ar fi emanaţiile vulcanice de sulf, care s-ar putea să-i 
fi ucis pe cei doi bărbaţi. Emisiile foarte concentrate de poluanţi 
industriali sunt un alt vinovat potenţial, deşi nu ştiu ca în 
Aleutine să existe, în apropiere, instalaţii chimice. 

— Ofiţerul siguranţei publice mi-a spus că i se pare un caz 
clasic de intoxicare cu monoxid de carbon, provenit de la 
generatorul staţiei. Dar asta nu explică de ce prietenii noştri de 
la CDC, aflaţi la şase kilometri şi jumătate distanţă, au avut 

simptome similare. 

— Nu explică nici ce s-a întâmplat cu câinele pe care l-am 
găsit, mort, în afara barăcii staţiei, adăugă Dirk. 

— Păi, poate că echipa CDC reuşeşte să facă puţină lumină în 
privinţa asta. Apropo, cum se simt cei trei oaspeţi ai noştri? 

— Incă mai sunt puţin ameţiţi. Nu-şi amintesc prea multe în 
afară de faptul că totul s-a petrecut foarte repede. 

— Cu cât îi ducem mai curând într-o unitate medicală 
adecvată, cu atât o să dorm mai liniştit. Cel mai apropiat 
aerodrom este în Alaska, unde putem ajunge în mai puţin de 
paisprezece ore. O să solicit dinainte, prin radio, o aeronavă 
medicală care să-i transfere la Anchorage. 

— Căpitane, aş vrea să iau din nou elicopterul, să cercetez 
insula. Cu ocazia ultimului zbor n-am avut prea multe şanse să 
aruncăm o privire împrejur. Poate că e ceva care ne-a scăpat. Ai 
obiecţiuni? 

— Nu... atâta vreme cât îl iei cu tine pe glumeţul ăla din 
Texas, răspunse Burch, cu un zâmbet îndurerat. 


În timp ce, stând pe scaunul pilotului din elicopterul NUMA" 
Sikorsky S-76C+, Dirk răsfoia în grabă planul de zbor, un bărbat 
cu părul de culoarea nisipului şi cu o mustață stufoasă se plimba 
agale pe platforma de decolare. Cizmele lui zgâriate de cowboy, 
braţele musculoase şi omniprezentul aer ameninţător care 
ascundea un simţ usturător al umorului îi dădeau lui Jack 
Dahlgren aerul unui călăreț de tauri care a rătăcit drumul către 
rodeo. Notoriu pentru glumele sale de prost gust, Dahlgren 
reuşise să-l scoată pe Burch din sărite încă din prima noapte 
petrecută împreună pe mare turnând o sticlă de rom ieftin în 
vasul cu cafea din cambuză. Ca specialist în inginerie care 
crescuse în vestul Texas-ului, se descurca cu armele şi cu caii la 
fel de bine cum o făcea cu orice tip de echipament mecanic care 
funcţiona deasupra sau sub suprafaţa mării. 

— Asta e turul pitoresc al insulei pe care mi l-a recomandat 
agentul meu de călătorie? îl întrebă pe Dirk, vârându-şi capul 
printr-una dintre ferestrele glisante ale carlingii. 

— Urcă-te, băiete şi n-o să regreţi. E vorba de toată apa, de 
toate stâncile şi de toţi leii de mare pe care-i poţi sorbi din priviri. 

— Pare să fie şic. lţi dau un sfert de dolar în plus dacă îmi poţi 

găsii un bar cu o chelneriţă cu fusta scurtă. 

— O să văd ce pot face, rânjii Dirk, în timp ce Dahlgren se 
urca, aşezându-se pe scaunul copilotului. 

Cei doi bărbaţi deveniseră prieteni apropiaţi cu ani înainte, în 
timp ce studiau ingineria navală la Atlantic University, Florida. 
Fiind pasionaţi de scufundări, chiuleau adesea împreună de la 
cursuri pentru a pescui în reciful de corali de la Boca Raton, iar 
apoi pregăteau peştii prinşi la grătar, pe plajă, folosindu-se de ei 
ca să câştige favorurile fetelor din părţile locale. După absolvire, 
Jack îşi completase pregătirea dobândită în ROTC®, în timp ce 
Dirk îşi obținuse masteratul la Colegiul Maritim din New York şi 
se antrenase urmând cursurile unei şcoli comerciale de 
scafandri. Se reîntâlniseră când Dirk i se alăturase tatălui său, în 
cadrul NUMA, ca director de proiecte speciale şi îşi convinsese 
prietenul să-l însoţească, devenind angajatul prestigioasei 
agenţii de cercetare. 

După atâţia ani în care făcuseră scufundări împreună, între cei 
doi bărbaţi exista o legătură aproape tainică. Ştiau că se puteau 
baza unul pe celalalt şi făceau tot ce le stătea în puteri în 
cazurile de forţă majoră. Dahlgren văzuse, mai devreme, privirea 
hotărâtă din ochii lui Dirk şi ştia că era însoţită de o stăruinţă 
încăpăţânată. Observase că evenimentele pline de mister de pe 
insula Yunaska îl apăsau pe prietenul său care nu părea dispus 
să lase totul baltă. 

Rotorul principal al elicopterului Sikorsky se învârtea cu viteză 
foarte mare în timp ce Dirk ridică lin elicopterul de pe mica 
platformă de aterizare montată în centru navei Deep Endeavor. 
După ce ajunse la treizeci de metri înălţime, îl menţinu, o vreme, 
pe loc, admirând vederea aeriană a navei de cercetare NUMA. 
Vasul lat, de culoare turcoaz, părea butucănos pentru lungimea 
sa de optzeci de metri. Dar lipsa unei linii zvelte făcea ca 
platforma de lucru să fie stabilă, ceea ce era ideal pentru 
funcţionarea numeroaselor macarale şi elevatoare strategic 
poziţionate în apropierea imensei punți deschise de la pupa. În 
mijlocul acesteia, un submersibil de un galben strălucitor, plasat 
pe un suport mare, din lemn, scânteia ca o nestemată în lumina 
soarelui de după amiază târzie, în timp ce câţiva tehnicieni se 
ocupau de elicele sale de manevră şi de componentele 
electronice. Unul dintre aceştia se ridică şi-şi flutură şapca către 

elicopterul suspendat. Dirk se grăbi să-i facă omului cu mâna, 
apoi viră îndreptându-se către nord-vest, spre insula Yunaska, 
aflată la o distanţă de mai puţin de cincisprezece kilometri. 

— Inapoi pe Yunaska? se interesă Dahlgren. 

— La staţia meteorologică a Pazei de Coastă pe care am 
cercetat-o dimineaţă. 

— Grozav, gemu Dahlgren. Suntem pe post de dric zburător? 

— Nu, ne interesează doar sursa a ceea ce i-a omorât pe 
bărbaţi şi pe câine. 

— Şi căutăm un animal, o plantă sau un mineral? întrebă 
Dahlgren în căşti, strivind între dinţi o bucată zdravănă de gumă. 

— Pe toate trei, răspunse Dirk. Carl Nash mi-a spus ca un nor 
toxic poate fi creat de orice, de la un vulcan activ până la o algă 
înflorită, ca să nu mai pomenesc de banalii poluanţi industriali. 

— Nu trebuie decât să opreşti lângă următoarea morsă, s-o 
rog să ne explice unde se află cea mai apropiată fabrică de 
pesticide. 

— Asta-mi aduce aminte de Basil; unde e? întrebă Dirk, 
plimbându-şi privirile prin carlingă. 

— E chiar aici, teafăr şi nevătămat, răspunse celălalt, luând o 
cuşcă mică, aflată sub scaunul său şi ridicându-şi-o la în 
înălţimea ochilor. Dinăuntru, un şoricel îi întoarse privirea, 
mişcându-şi încoace şi încolo mustăţile minuscule. 

— Respiră adânc, micul meu prieten şi să nu ne faci surpriza 
să adormi, îi ceru Dahlgren rozătorului cu blană. 

Pe urmă legă cuşca de un şnur fixat de plafon, ca pe aceeaa 
unui canar într-o mină de cărbuni, ca să poată observa cu 
uşurinţă dacă şoarecele murea din cauza vreunei toxine aflate în 
aer. 

In faţa lor, insula ierboasă Yunaska se înălța ca o creastă din 
apa de culoarea verde a ardeziei, cu un nor cirrus rarefiat 
dansând în jurul celui mai mare dintre cele două piscuri ale 
vulcanilor săi stinşi. Pe măsură ce se apropiau de linia stâncoasă 
a țărmului, Dirk mări treptat altitudinea la care zburau, apoi viră 
la stânga, de-a lungul falezei. Deplasându-se în jurul insulei în 
sensul opus mişcării acelor de ceas, zăriră după doar câteva 
minute clădirea galbena a staţiunii meteorologice a Pazei de 
Coastă. Lăsând elicopterul să planeze, Dirk şi Dahlgren studiară 
cu grijă terenul din jurul acesteia, căutând orice urmă 
neobişnuită. Dirk văzu trupul lui Max, câinele husky, care 
continua să zacă în faţa uşii barăcii, ceea ce îl făcu să-şi 

reamintească expresia de durere şi de spaimă de pe chipurile 
bărbaţilor din interior, aşa cum o văzuse mai devreme, în aceeaşi 
zi, când el şi Dahlgren aterizaseră pentru prima oară la staţia 
meteorologică, îşi înlătură cu meticulozitate emoţiile şi-şi puse 
mintea să descopere sursa vântului toxic ucigător. 

Arătă spre parbrizul din partea dreaptă cu o înclinare a 
capului. 

— Vântul bate predominat dinspre vest, aşa că sursa s-ar fi 
putut afla mai departe, pe coastă. Sau poate chiar în larg. 

— Are sens. Tabăra echipei CDC se află la est de aici şi e 
evident că ei au inhalat o doză mai puţin letală din gazul 
misterios, răspunse Dahlgren, în timp ce examina solul privind 
printr-un binoclu de putere redusă. 

Dirk apăsă uşor pe maneta de control a turaţiei şi elicopterul 
se deplasă, încet, înainte, îndepărtându-se de construcţia 
galbenă. În următoarea oră, cei doi bărbaţi îşi încordară privirile 
căutând, pe insula plină de ierburi, orice urma a unei surse 
naturale sau artificiale a toxinei. Dirk descrise semicercuri largi 
deasupra insulei, atât în nordul cât şi în sudul acesteia, 
deplasându-se către vest până ce ajunseră pe țărm şi revenind în 
vecinătatea staţiei meteorologice a Pazei de Coastă. 

— Doar iarbă şi stânci, nimic altceva, bodogăni Dahlgren. 
Dinspre partea mea, poate să rămână în stăpânirea focilor. 

— Fiindcă veni vorba, aruncă o privire acolo jos, ripostă Dirk, 
arătând către o mică plajă aflată în faţa lor. 

O jumătate de duzină de lei de mare stăteau întinşi pe 
pământ, părând să se bucure de razele soarelui după amiezii 
târzii. Dahlgren se uită cu mai multa atenţie şi se încruntă brusc, 
uluit. 

— Dumnezeule, nu mişcă! Şi ei au inhalat-o. 

— Toxina trebuie să fi venit de pe mare sau de pe următoarea 
insulă, nu de pe Yunaska. 

— Următorul morman de stânci dinspre vest este Amukta, zise 
Dahlgren, plimbându-şi degetul pe harta regiunii. 

Dirk putea vedea limpede, la orizont, conturul de un cenuşiu 
murdar al insulei. 

— Pare să fie la vreo treizeci de kilometri de aici. Cred că 
avem timp să aruncăm o ocheadă, la repezeală, înainte de ani 
se termina combustibilul, continuă, după ce se uită la indicatorul 
de bord. E-n ordine dacă sari peste şedinţa de pedichiură de la 
salonul de înfrumusețare al navei? 

— Sigur, o s-o reprogramez pentru mâine, răspunse Dahlgren. 

— İl anunţ pe Burch unde mergem, spuse Dirk, trecând pe 
frecvenţa radio a navei. 

— Spune-i să ne păstreze cina în cambuză, adăugă Dahlgren, 
frecându-se pe stomac. Peisajul ăsta îmi stârneşte pofta de 
mâncare. 

In timp ce discuta cu nava de cercetare, Dirk îndreptă 
elicopterul Sikorsky către insula Amukta, zburând la mică 
înălţime deasupra apei. Condus de mâna lui fermă, puternicul 
aparat de zbor destinat transportului produselor petroliere în 
vecinătatea litoralului zbura drept, ca pe o şină. După ce 
călătoriră în regim constant vreme de zece minute, Dahlgren îşi 
ridică în tăcere braţul şi arătă, prin geamul carlingii, către un 
obiect aflat la orizont. Era un grăunte alb, care se mări cu fiecare 
secundă până ce se dovedi a fi un vas de mari dimensiuni, cu tot 
cu siajul său. Fără vreun cuvânt, Dirk apasă uşor pedala din 
stânga până când elicopterul viră, ajungând pe direcţia navei. 
Apropiindu-se rapid, putură vedea că era un trauler pentru 
pescuit, cu coca din oţel, încărcat până la refuz şi care se 
îndrepta către sud-est. 

— Ei, uite un hârdău care se cere curăţat lună, remarca Pitt, 
eliberând maneta de acceleraţie astfel încât viteza să se 
potrivească cu a navei. 

Deşi nu părea foarte vechi, vasul de pescuit purta semnele 
evidente ale uzurii căpătate de-a lungul anilor. Coca şi puntea 
deschisă erau pline de zgârieturi şi de urme de lovituri şi de 
unsoare. Stratul iniţial de vopsea albă se subţiase acolo unde 
petele de rugină nu obţinuseră victoria definitivă. Privit din 
exterior, părea tot atât de epuizat precum colacii simpli şi uzaţi 
de salvare care-i atârnau de-o parte şi de alta, ca nişte şiruri de 
covrigi. Ca şi în cazul altor nave de lucru aparent neglijate, 
motoarele sale diesel jumelate fuseseră refăcute şi din coş abia 
dacă ieşea o şuviţă de fum negru în timp ce o purtau printre 
valuri. 

Studiind-o cu atenţie, Dirk nu observă nimic interesant, în 
afară de faptul că pe catarg nu flutura nici un steag care să-i 
identifice naționalitatea. Numele şi portul de reşedinţă lipseau 
atât de pe ambele laturi ale provei, cât şi de pe pupă. Pe când 
cerceta cu atenţie puntea de la pupa, doi bărbaţi cu trăsături 
asiatice, în salopete albastre, intrară în raza lui vizuală şi îşi 
îndreptară către elicopter privirile neliniştite. 

— Nu par din cale afară de prietenoşi, nu-i aşa? remarcă 
Dahlgren, înainte de a le face cu mâna, zâmbind. 

Cei doi oameni în salopetă îi răspunseră încruntându-se. 

— Nici tu n-ai fi, dacă ai lucra pe epava asta soioasă, spuse 
Dirk, menţinând elicopterul deasupra pupei vasului care agita 
apa. Te-a izbit vreo ciudăţenie a traulerului ăstuia? întrebă, cu 
ochii la puntea de la pupa. 

— Te referi la faptul că nu se vede nicăieri nici un fel de 
echipament pentru pescuit? 

— Intocmai, răspunse Dirk, aducând elicopterul ceva mai 
aproape de navă. 

Observă că, în mijlocul punţii, era montat un postament bizar, 
înalt de vreo patru metri şi jumătate. Pe scheletul de metal nu se 
vedea nici o pată de rugină, ceea ce arăta că era vorba de un 
adaos recent. La baza postamentului era o pată cenuşie, 
prăfuită, în formă de stea, care părea urma unei arsuri pe 
suprafaţa punţii. 

Când elicopterul veni mai aproape, cei doi oameni de pe punte 
începură brusc să vorbească. Unul cu celalalt repede şi cu 
aprindere, apoi dispărură în josul unei scări. In partea de sus a 
acesteia, trupurile a cinci lei de mare erau înşirate pe punte unul 
lângă celălalt, ca sardelele într-o conservă. În stânga leşurilor era 
un mic ţarc de oţel, în care se aflau trei animale vii. 

— De când a fost depăşită cererea de cleşti de crab de cea de 
untură de focă? întrebă Dahlgren, cu nepăsare. 

— Nu-s sigur de asta, dar nu cred ca Nanook cel din Nord? ar fi 
încântat dacă ar afla că tipii ăştia îi fură cina. 

Apoi apăru străfulgerarea focului de armă. Dirk o văzu cu 
coada ochiului şi, instinctiv, apăsă pe pedala din stânga, răsucind 
brusc elicopterul cu o sută optzeci de grade. Mişcarea le salvă 
vieţile. Când elicopterul începu să se rotească, un jet de gloanţe 
îşi nimeriră ţinta, lovind aparatul. Dar, în loc să distrugă partea 
din faţă a carlingii, grindina de foc trecu prin faţa piloților şi 
ciurui panoul cu instrumente de bord. Pupitrul de comanda, 
aparatele de măsură şi radioul se făcură ţăndări, dar oamenii 
scăpară nevătămaţi, ca şi principalele componente mecanice. 

— Cred că nu le-a plăcut remarca despre Nanook, zise 
Dahlgren, cu chipul lipsit de expresie, uitându-se la cei doi 
oameni în salopete care reapăruseră şi trăgeau în elicopter cu 


7 Marele urs Nanook, spirtul care, conform legendelor eschimoşilor. 
apără lumea de rele (n. tr.). 


43 


pistoale automate. 

Dirk nu răspunse şi acceleră aparatul la maximum, încercând 
să scape de bandiții înarmaţi. Din partea dinspre babord a punţii, 
cei doi bărbaţi continuau să tragă în elicopter cu pistoalele lor 
automate AK-74, de fabricaţie rusească. Trăgeau prosteşte, fără 
să-şi studieze ţinta, concentrându-şi focul mai degrabă asupra 
cabinei decât asupra rotoarelor, care erau mult mai vulnerabile. 
In interiorul elicopterului, zgomotul puştilor mitralieră era 
acoperit de vuietul motoarelor şi al rotoarelor. Dirk şi Dahlgren 
nu auzeau decât nişte lovituri uşoare în fuzelajul din spatele lor. 

Dirk schimbă poziţia elicopterului descriind un cerc larg către 
tribordul traulerului şi punând puntea de navigaţie a acestuia 
între el şi trăgători, ca să se ferească de tirul armelor. Scăpând 
pentru moment de atac, roti cu toată puterea manşa aparatului, 
îndreptându-l către insula Amukta, care se desluşea în depărtare. 

Dar răul fusese făcut. Carlinga începu să se umple de fum, în 
timp ce Dirk se lupta cu comenzile cumplit de sfărâmate ale 
aparatului. Ploaia de gloanţe făcuse bucăţi aparatura electronică, 
găurise furtunurile hidraulice şi ciuruise aparatele de măsură. 
Dahlgren simţi ceva cald gâdilându-l pe gleznă şi se pipăi, 
descoperindu-şi o gaură sănătoasă de glonte în gambă. O serie 
de gloanţe nimeriseră motorul, dar rotorul continua să pufăie, 
tuşind şi icnind. 

— Incerc să ajung pe insulă, dar fii pregătit pentru o aterizare 
forţată, strigă Dirk, acoperind zgomotul motorului avariat. 

Carlinga se umplu cu un fum albastru, rău mirositor, însoţit de 
mirosul neplăcut al instalaţiei electrice care ardea. Prin pâcla 
formată, Dirk abia mai putea desluşi insula din faţa lor, ca şi ceea 
ce părea a fi o mică plajă. N 

In mâinile lui, manşa tresaltă ca un ciocan pneumatic. Işi folosi 
toată forţa ca să mențină stabilitatea aparatului şi ca să-l facă să 
înainteze când începu să se zgâlțâie din toate încheieturile. 
Aproape disperat, putea vedea linia îmbietoare a țărmului în timp 
ce elicopterul se clătina, coborând către suprafaţa apei, 
fumegând şi atingându-şi, în treacăt, roţile de valuri. La mică 
distanţă de mal, turbina mitraliată cedă. Mistuindu-şi o parte 
dintre propriile componente, gemu înainte de a se sfărâma, 
oprindu-se cu un trosnet sonor. 

Când turbina muri, Dirk trase de manşă cu toată forţa, ca să 
menţină botul elicopterului ridicat în timp ce rotoarele îşi 
pierdeau puterea. Cel din coada aparatului spinteca apa, 

acţionând ca o ancoră care îi încetinea înaintarea. Elicopterul 
Sikorsky rămase o clipă suspendat în aer, înainte de a intra sub 
stăpânirea gravitaţiei, apoi căzu în apă izbind-o cu un pocnet ca 
de bici. Rotorul principal se răsuci în valuri, încercând să se înfigă 
în mare, dar impactul brusc cu apa îi fisură axul central şi fu 
aruncat în aer, unde se roti, ajungând la cincisprezece metri 
distanţă înainte de a se scufunda într-un jet de spumă. 

În mod uimitor, cabina elicopterului rămase intactă în timpul 
prăbuşirii şi pluti o secundă la suprafaţă, fiind apoi absorbită sub 
valuri. Inainte ca apa îngheţată să invadeze carlinga, izbindu-i 
dureros trupul, Dirk zări, într-o străfulgerare, prin parbrizul 
sfărâmat, un talaz care se spărgea de nisipul plajei. In timp ce 
undele verzui îi învăluiau cu repeziciune, ridicându-se spre 
plafonul carlingii, Dahlgren încerca să deschidă uşa laterală 
izbind-o cu piciorul. Cei doi bărbaţi îşi înălţară capetele la unison, 
luând o ultimă gură de aer înainte ca apa rece şi întunecoasă să 
le ajungă deasupra creştetelor. Apoi, într-un vârtej de bule, 
elicopterul turcoaz dispăru complet de la suprafaţa apei, 
coborând cu repeziciune către fundul stâncos. 

Capitolul 3 


După pierderea legăturii radio, căpitanul Burch demară 
imediat operaţiunea de căutare şi salvare. Aduse Deep Endeavor 
în locul din care Dirk îşi raportase ultima dată poziţia, apoi 
începu căutarea vizuală a celor doi bărbaţi, navigând în zigzag 
către vest, de la Yunaska către Amukta. Toţi membrii disponibili 
ai echipajului fură chemaţi pe punte, pentru a cerceta orizontul 
cu privirea, uitându-se după orice urmă a elicopterului sau a 
ocupanților săi, în timp ce radiotelegrafistul continuă să cheme, 
neobosit, aeronava dispărută. 

După trei ore de căutări, nu descoperiră nici o urma a 
elicopterului, iar o teamă plină de presimţiri sumbre căzu asupra 
echipajului. Deep Endeavor înaintase, cu viteză redusă, până în 
apropierea insulei Amukta, care nu reprezenta decât un con 
vulcanic abrupt, înălţat deasupra apelor. Se apropia amurgul şi, 
pe măsură ce, încet-încet, lumina zilei pălea, orizontul vestic 
căpăta culoarea roşie a purpurei. Secundul Leo Delgado studia 
forma abruptă a insulei muntoase când privirea îi fu atrasă de o 
zonă estompată. 

— Domnule căpitan, pe linia țărmului e fum, raportă, arătând 
cu degetul către pata voalată de pe insulă. 

Burch duse binoclul la ochi şi se uită cu atenţie câteva 
secunde. 

— O epavă în flăcări, domnule? întrebă Delgado, aşteptând cu 
teamă răspunsul. 

— Poate. Sau ar putea fi un foc de semnalizare. Nu pot să-mi 
dau seama de aici. Delgado, ia doi oameni, urcaţi-vă în Zodiac şi 
vedeţi ce descoperiţi pe țărm. Eu o să aduc nava pe urmele 
voastre, cât de aproape o să pot. 

— Da, domnule, răspunse Delgado, începând deja să 
traverseze puntea de navigaţie înainte ca Burch să fi terminat de 
vorbit. 

In momentul când Zodiacul fu lăsat la apă, vântul bătea în 
rafale, iar marea era agitată. Stropii de apă rece îi udară pe 
Delgado şi pe cei doi marinari în repetate rânduri, când barca de 
cauciuc săltă deasupra valurilor în timp ce se îndreptau, 
îngrijoraţi, către țărm. Cerul aproape că se întunecase şi 
cârmaciul se chinui să distingă şuviţele de fum pe fundalul 

întunecat al piscului ascuţit. Insula părea înconjurată de o faleză 
abruptă şi stâncoasă şi Delgado se întreba dacă aveau să 
reuşească să acosteze. In cele din urmă, observă o scurtă licărire 
a flăcărilor şi îndreptă barca într-acolo. Printre stânci se 
deschidea un canal îngust, care conducea spre un petec de plajă 
presărat cu prundiş. Barca de cauciuc lungă de patru metri îşi 
ambala motorul pentru a ajunge pe creasta unui val şi fu săltată 
de-a lungul canalului, aterizând pe țărm cu un scrâşnet când 
fundul i se frecă de nişte mici bolovani înainte de a se opri din 
alunecare. 

Delgado sări din ambarcaţiunea pneumatică şi alergă cu 
teamă, către flăcările care fumegau. Cu spatele către el, două 
siluete neclare stăteau aplecate deasupra focului din lemne 
adunate de pe plajă, încercând să se încălzească. 

— Pitt? Dahlgren? Sunteţi teferi? strigă, ezitând, înainte de a 
se apropia prea mult. 

Cei doi hoinari care păreau uzi leoarcă se întoarseră încet 
către el, ca şi cum i-ar fi întrerupt, cu grosolănie, în timpul unei 
întruniri importante. Dahlgren ţinea într-o mână un crab pe 
jumătate mâncat, iar din buzunarul de la piept i se ivea capul 
unui şoarece alb, care privea în jur adulmecând aerul nopţii. Dirk 
stătea în picioare, având în mână un băț ascuţit înfipt în corpul 
unui crab imens, de Alaska, căruia îi legăna deasupra focului 
cleştii ţepoşi. 

— Păi, spuse Dirk, rupând unul dintre cleştii aburinzi ai 
crustaceului uriaş, ne-ar prinde bine nişte lămâie şi nişte unt. 


După ce îi relatară lui Burch, pe scurt, întâlnirea cu traulerul, 
Dirk şi Dahlgren şchiopătară către infirmeria navei, ca să li se 
panseze rănile şi ca să-şi pună nişte haine uscate. Glonţul 
străpunsese carnea gambei lui Dahlgren, dar, din fericire, nu-i 
vătămase nici un tendon. Stând pe masa de operaţie în timp ce 
doctorul navei îi roşea rana, îşi aprinse, cu nonşalanţă, o ţigară. 
Când fumul pătrunse în nările medicului, acesta aproape că 
smulse cusăturile cu mâna înainte de a-l obliga să stingă ţigara 
rău mirositoare. Rânjind, îi înmână lui Dahlgren două cârje şi îi 
spuse să nu-şi folosească piciorul trei zile. 

Lui Dirk i se curăţară şi i se pansară obrajii şi fruntea 
însângerate de cioburile de sticlă care îl loviseră în plină faţă 
când elicopterul izbise suprafaţa apei. Era uimitor faptul că cei 
doi bărbaţi nu se mai aleseseră cu nici o altă rană în urma 

prăbuşirii şi scufundării elicopterului. Dirk observase că una din 
uşile fuzelajului fusese smulsă în momentul amerizării forţate, 
ceea ce le salvase viaţa. După ce apa umpluse elicopterul, îl 
înşfăcase pe Dahlgren, înotaseră către deschidere şi izbutiseră 
să se ridice la suprafaţă. Cu ajutorul brichetei care nu te lăsa de 
izbelişte, reuşiseră să aprindă, pe plajă, nişte lemne uscate 
aduse de apă şi să se ferească de hipotermie până la sosirea lui 
Delgado cu barca de cauciuc. 

Intre timp, căpitanul Burch luă legătura cu sediul NUMA şi 
raportă pierderea elicopterului, anunțând incidentul şi Pazei de 
Coastă şi ofițerului însărcinat cu securitatea publică a satului 
Atka. Cea mai apropiată nava de patrulare a Pazei de Coastă se 
afla la sute de kilometri distanţă de insula Attu. Fuseseră 
furnizate informaţii detaliate despre trauler, dar şansele de a-l 
intercepta erau, în cel mai bun caz, firave. 

După ce îmbracă un pulover negru, cu gulerul răsfrânt şi nişte 
blugi, Dirk se duse în timonerie. Burch era aplecat asupra mesei 
cu hărţi, trasând cursul printre insulele Aleutine. 

— Nu ne întoarcem pe Yunaska, să recuperăm trupurile 
oamenilor Pazei de Coastă? întrebă Dirk. 

Burch clătină din cap. 

— Nu e treaba noastră. E mai bine să le lăsăm acolo şi să le 
permitem autorităţilor în cauză să se ocupe de anchetă. Stabilesc 
cursul către portul pescăresc din Unalaska, ca să-i debarcăm pe 
specialiştii de la CDC. 

— Eu aş apuca-o mai degrabă pe urmele traulerului, zise Dirk. 

— Am pierdut elicopterul, iar ei au un avans de opt ore. Am fi 
norocoşi dacă i-am găsii, presupunând că i-am putea măcar 
ajunge. Marina Militară, Paza de Coastă şi autorităţile locale au 
fost alertate şi au primit descrierea făcută de voi. Au mai multe 
şanse decât noi să le dea de urmă. 

— Poate, dar cei din colţul ăsta de lume nu sunt prea bine 
dotați. Şansele alea sunt, în cel mai bun caz, reduse. 

— Nu mai putem face prea multe. Munca noastră de cercetare 
s-a încheiat şi trebuie să-i ducem pe specialiştii vătămaţi într-un 
loc unde pot fi trataţi aşa cum trebuie. N-are rost să ne mai 
învârtim pe aici. 

Dirk dădu din cap. 

— Bineînţeles ca ai dreptate. 

Dorindu-şi să fi existat o modalitate de a da de urma 
traulerului, cobori pe scara către cambuză, cu intenţia de a bea o 


48 


cafea. Cina fusese servită cu multă vreme înainte şi o echipă 
făcea curăţenie în bucătărie înainte de a o închide. Dirk îşi umplu 
o cană, turnându-şi cafea dintr-un vas mare de argint, apoi se 
răsuci şi o văzu pe Sarah, stând într-un scaun cu rotile în capătul 
sălii de mese. Femeia cu păr auriu era singură la o masă şi 
privea, printr-un hublou larg, apa scăldată în lumina lunii. Era 
îmbrăcată cu haine mohorâte, de spital, o pijama de bumbac, 
papuci şi un halat albastru, dar, chiar şi aşa, emana o strălucire 
impresionantă. În timp ce Dirk se apropia, îşi ridică privirea şi 
ochii îi scânteiară. 

— E prea târziu pentru cină? întrebă el, având aerul că-şi 
cerea scuze. 

— Ai pierdut specialitatea bucătarului-şef, cambulă Oscar, 
care a fost cu adevărat excelentă. 

— Asta-i norocul meu, răspunse Dirk, trăgându-şi un scaun şi 
aşezându-se în faţa ei. 

— Ce-ai păţit? întrebă Sarah, cu îngrijorare în voce, când îi 
văzu pansamentele de pe faţă. 

— Am avut un mic accident cu elicopterul. Nu cred că şeful 
meu o să se bucure când o să afle, spuse, cu o strâmbătură, 
gândindu-se la elicopterul scump care zăcea pe fundul mării. 

li povesti cele întâmplate în timpul zborului, ţinându-şi tot 
timpul privirea aţintită asupra ochilor ei căprui. 

— Crezi că vasul de pescuit avea ceva de-a face cu moartea 
celor de la Paza de Coastă şi cu faptul că nouă ni s-a făcut rău? 
se interesă ea. 

— Aşa se poate bănui. E clar că nu prea erau dornici să vedem 
că braconau, vânând lei de mare, sau că făceau orice altceva or 
mai fii pus la cale. 

— Leii de mare, murmură Sarah. Aţi văzut vreunul în partea de 
vest a insulei când aţi survolat-o? 

— Da, Jack a văzut mai mulţi dincolo de baraca Pazei de 
Coastă, pe ţărmul vestic. Păreau morţi, cu toţii. 

— Crezi că Deep Endeavor ar putea obţine unul dintre leşuri 
pentru studiu? Aş putea aranja să fie trimis la laboratorul 
guvernamental din Washington cu care colaborăm. 

— Căpitanul Burch nu e prea dornic să mai rămână prin 
preajmă, dar sunt sigur că-l pot convinge să recupereze unul 
pentru studiu, zise Dirk, înainte de a sorbi prelung din cafea. De 
fapt, ne întoarcem la Seattle, aşa că l-am putea preda acolo 
peste câteva zile. 

— Am putea face autopsia animalului şi am descoperi relativ 
repede ce anume le-a provocat moartea. Sunt sigură că 
autorităţile statului Alaska vor avea nevoie de ceva timp până să 
identifice cauzele morţii celor doi oameni de la Paza de Coastă şi 
s-ar putea să nu dorească ca CRC să li se uite peste umăr. 

— Crezi că ar putea exista o legătură cu ceilalţi lei de mare 
găsiţi morţi în insulele Aleutine? 

— Nu ştiu. Cred că leşurile descoperite în apropierea zonei 
continentale au fost infectate de virusul răpciugei, provenit de la 
câini. 

— Răpciugă? De la câini? 

— Da. Probabil că epidemia virală a fost declanşată când un 
câine domestic infectat a intrat în contact cu unul sau mai mulţi 
lei de mare. Răpciuga e foarte contagioasă şi s-ar fi putut 
răspândi cu repeziciune într-o populaţie densă de lei de mare. 

— In Rusia n-a fost, acum câţiva ani, o epidemie similară? 
încercă Dirk să-şi reamintească. . 

— In Kazakhstan, într-adevăr. In 2000, o epidemie de răpciugă 
a ucis mii de foci, în preajma fluviului Ural, pe ţărmul mării 
Caspice. 

— Irv mi-a spus că pe Yunaska aţi găsit lei de mare sănătoşi, 
necontaminaţi. 

— Da, răpciuga pare să nu fi ajuns atât de departe în vest. 
Ceea ce face ca examinarea celor pe care i-aţi văzut morţi din 
elicopter mult mai incitantă. 

Urmă o pauză, în care asupra celor doi se lăsă tăcerea, iar 
Sarah putu vedea privirea pierdută în gol a ochilor lui Pitt, în timp 
rotiţele minţii lui se învârtejeau. După un minut, ea rupse 
tăcerea. 

— Bărbaţii de pe vas. Cine crezi că erau? Şi ce anume făceau? 

Preţ de un minut nesfârşit, Dirk fixă hubloul cu privirea. 

— Nu ştiu, răspunse, cu voce scăzută, dar am de gând să aflu. 

Capitolul 4 


A douăsprezecea gaură de la clubul de golf Kasumigaseki era 
lăsată pe o porţiune de teren care se întindea pe două sute 
nouăzeci de metri în josul traseului îngust de golf înainte de a se 
curba, în unghi ascuţit, la stânga, spre un green înălţat, păzită 
îndeaproape de obstacolul de nisip din faţa sa. Edward Hamilton, 
ambasadorul Statelor Unite în Japonia, legăna de mai multe ori 
capătul crosei sale supradimensionate înainte de a o balansa cu 
putere, lovind mingea de golf şi trimiţând-o la vreo două sute 
şaptezeci şi cinci de metri distanţă de suportul pentru lansare, 
drept înainte pe traseu. 

— Excelentă lovitură, Ed, îşi dădu cu părerea David Monaco, 
ambasadorul britanic din Japonia şi partenerul său săptămânal 
de golf de aproape trei ani. Englezul înalt şi deşirat îşi aşeză 
mingea pe suport, apoi o lovi aruncând-o departe, cu boltă şi 
făcând-o să se rostogolească cu douăzeci de metri mai încolo de 
a lui Hamilton înainte de a sări pe un petic de iarbă înaltă de pe 
marginea stângă a traseului. 

— O lovitură puternică, Dave, dar cred că ai nimerit în rough, 
spuse Hamilton când observă mingea partenerului său. 

Cei doi bărbaţi o porniră de-a lungul canalului, în timp ce două 
femei care, conform tradiţiei unice din cele mai vechi cluburi 
japoneze, ţineau locul băieţilor de mingi, le purtau în braţe sacii 
de golf, menţinându-se la o distanţă apreciabilă în urma lor. 
Ascunse în apropiere, două gorile guvernamentale nu chiar atât 
de discrete păstrau o zonă liberă din jurul celor doi în timp ce 
aceştia se deplasau. 

leşirea săptămânală pe traseul de golf de la sud de Tokio era 
un mod neprotocolar de a-şi împărtăşi informaţii legate de 
evenimentele petrecute în şi în jurul ţării care îi găzduia. De fapt, 
cei doi ambasadori aliaţi considerau că era una dintre cele mai 
productive modalităţi de a-şi folosi timpul. 

— Am auzit că faci progrese în ceea ce priveşte încheierea 
unui acord de parteneriat economic cu Tokio, comentă Monaco, 
în timp ce mergeau pe jos de-a lungul traseului. 

— Toţi cei implicaţi sunt interesaţi de reducerea restricţiilor 
comerciale. Preţurile noastre bătute-n cuie ar putea să mai stea 
încă în calea finalizării acordului. Totuşi, atitudinea faţă de 

tranzacţiile comerciale e în schimbare. După părerea mea, 
Coreea de Sud chiar se îndreaptă rapid către încheierea unui 
acord de parteneriat cu japonezii şi asta cât de curând. 

— Apropo de Coreea, am înţeles că nişte indivizi din Seul au 
de gând să lanseze, săptămâna viitoare, în Adunarea Naţională 
Coreeană, un nou apel pentru retragerea trupelor Statelor Unite, 
spuse Monaco cu voce scăzută, dar accentuată. 

— Da, am auzit şi noi. Partidul Muncitoresc Democrat din 
Coreea de Sud se foloseşte de asta pentru a crea dezacorduri, 
sporindu-şi puterea politică. Din fericire, reprezintă doar o 
minoritate în Adunarea Naţională. 

— Faptul că pot gândi astfel e o nenorocire, ţinând cont de 
agresivitatea de care a dat dovadă Coreea de Nord în trecut. 

— E adevărat, dar mizează pe o problemă culturală delicată. 
PMD încearcă să ne compare cu ocupanţii din trecut ai Coreei, 
chinezii şi japonezii, iar asta atinge o coardă sensibilă a omului 
simplu, de pe stradă. 

— Da, dar aş fi surprins dacă liderii partidului ar acţiona, pur şi 
simplu, dintr-un motiv altruist, spuse Monaco când se apropiară 
de mingea lui Hamilton. 

— Omologul meu din Seul spune că nu avem nici o dovadă 
incontestabilă, dar că suntem destul de siguri că unii dintre 
oficialii partidului primesc ajutor din Nord, răspunse Hamilton. 

Luă crosa numărul 3 de la femeia care îl urma, se orienta pe 
direcţia steguleţului de marcare şi trase o altă lovitură precisă 
care taie colţul curbei, aterizând în extremitatea îndepărtată a 
green-ului şi evitând porţiunea cu nisip. 

— Mă tem că, după câte am înţeles, susţinerea acordată 
acestei măsuri se extinde cu mult dincolo de PMD, continuă 
Monaco. Profiturile economice posibile în urma reunificării atrag 
atenţia multor persoane. Am auzit că preşedintele Hyko Tractor 
Industries din Coreea de Sud a spus, în cadrul unui seminar 
comercial de la Osaka, că ar putea reduce costurile de producţie, 
devenind competitivi pe plan internaţional, dacă ar avea acces la 
forţa de muncă din Nord. 

Până să-şi descopere mingea, Monaco măsură cu paşi mari, 
vreme de un minut, zona cu iarbă netunsă, apoi trase, cu crosa 
numărul 5, o lovitură înaltă, care făcu mingea să ricoşeze din 
porţiunea din jurul găurii, rostogolindu-se la zece metri de 
steguleţ. 

— Asta presupune că, după reunificare, va continua să existe 

piaţa liberă, răspunse Hamilton. Continuă să fie limpede că 
Nordul va avea cel mai mult de câştigat de pe urma reunificării 
celor două ţări şi încă şi mai mult dacă trupele americane nu vor 
avea nici un rol. 

— O să văd dacă oamenii mei pot descoperi vreo legătură, se 
oferi Monaco în timp ce se apropiau de green. Dar, deocamdată, 
mă bucur, pur şi simplu, fiindcă activitatea noastră se desfăşoară 
de această parte a Mării Japoniei. 

Hamilton dădu din cap, în semn de apreciere, în timp ce 
încerca să trimită mingea în gaură cu o lovitură înaltă. Crosa lui 
zgârie pământul înainte de a lovi mingea, ceea ce făcu ca 
aceasta să se oprească la cinci metri de steguleţ. Aşteptă ca 
Monaco să dea cele două lovituri uşoare la care avea dreptul, 
apoi se aplecă asupra mingiei pentru a încerca, la rândul său, să 
o trimită în gaură. Dar, Când se balansa ca să lovească, ceva Îi 
izbi ţeasta cu un sunet sec, urmat de un pocnet sonor, 
îndepărtat. Hamilton dădu ochii peste cap şi un jet de sânge şi 
de ţesuturi îi ţâşni din tâmpla stângă, ajungând pe pantalonii şi 
pe pantofii lui Monaco. Sub ochii îngroziţi ai diplomatului englez, 
Hamilton căzu în genunchi, într-o baltă de sânge, încă strângând 
crosa cu putere. Încercă să vorbească, dar printre buze nu i se 
rostogoli decât o bolboroseală înainte de a se răsturna, ţeapăn, 
pe iarba retezată cu migală. O fracțiune de secundă mai târziu, 
mingea de golf pătată de sânge a mortului nimeri pe marginea 
găurii şi căzu înăuntru cu un zgomot uşor. 

La şase sute de metri distanţă, un asiatic scund şi robust, 
îmbrăcat în albastru, se ridică din gaura de nisip care era 
obstacolul celei de-a optsprezecea găuri. Soarele i se reflecta pe 
țeasta pleşuvă şi făcea să-i strălucească ochii stinşi, de culoarea 
întunecată a cărbunelui, care păreau şi mai ameninţători datorită 
mustăţilor Fu Manchu, lungi şi subţiri. Statura sa bondoacă şi 
vânjoasă părea mai potrivită pentru wrestling decât pentru golf, 
dar mişcările fluide dădeau mobilitate forţei sale. Cu aerul 
plictisit al unui copil care-şi dă deoparte jucăriile, bărbatul 
demonta cu atenţie o puşcă cu lunetă M-40, punându-i 
componentele într-un compartiment secret al sacului său de golf. 
Scoţându-şi crosa specială, lovi mingea cu putere, scoţând-o din 
zona obstacolului odată cu un jet de nisip. Apoi, calm, dădu trei 
lovituri scurte ca să-şi încheie partida, după care se îndreptă, 
încet şi tacticos, către maşina sa şi îşi aranja crosele în 
portbagaj. La ieşirea din parcare, aştepta răbdător trecerea 

şuvoiului de maşini de poliţie şi de ambulante care se înşiruiau în 
direcţia clădirii clubului cu sirenele urlând, apoi îşi îndreptă 
maşina, cu grijă, spre un drum lăturalnic, unde fu repede înghiţit 
de trafic. 

Capitolul 5 


Doi tehnicieni purtând echipament de protecţie conduseră 
barca Zodiac a navei Deep Endeavor spre ţărmul vestic al insulei 
Yunaska, unde aleseră, dintre leii de mare morţi presăraţi pe 
plajă, un mascul tânăr. Animalul fu înfăşurat, cu grijă, într-o folie 
sintetică, fiind apoi pus într-un sac pentru cadavre masive, spre a 
fi transportat pe navă. Vasul de cercetare de la NUMA aştepta în 
apropiere, luminând apa cu proiectoarele şi călăuzind astfel, 
repede şi fără efort, barca de cauciuc pe drumul de întoarcere. O 
parte a cambuzei fusese eliberată şi, pentru toată durata restului 
călătoriei, depozitară cadavrul sigilat într-o instalaţie frigorifică, 
chiar alături de o ladă cu suc de fructe congelat. 

O dată ce totul fu asigurat, căpitanul Burch se grăbi să 
îndrepte nava spre insula Unalaska, al cărei port avea acelaşi 
nume şi care se afla la trei sute douăzeci de kilometri distanţă. 
Mergând cu viteză maximă toată noaptea, Burch reuşi să-l aducă 
pe Deep Endeavor în portul comercial destinat vaselor de pescuit 
înainte de ora zece a dimineţii următoare. Pe doc, o ambulanţă 
uzată de intemperii aştepta să-i transfere pe Sarah, Irv şi Sandy 
pe micul aerodrom al oraşului, de unde un avion închiriat urma 
să-i ducă în grabă la Anchorage. Dirk insistă să împingă scaunul 
cu rotile în care stătea Sarah până la ambulanţă şi o sărută lung 
pe obraz înainte de a fi urcată înăuntru. 

— Avem o întâlnire la Seattle, da? lţi sunt încă dator cu o cină 
cu crabi, spuse el, cu un zâmbet atrăgător. 

— N-o să pierd aşa ceva, răspunse Sarah, cu sfială. Eu şi 
Sandy o să ajungem acolo imediat ce o să ne simţim destul de 
bine ca să plecăm din Anchorage. 

Imediat după plecarea echipei CDC, Dirk şi Burch se întâlniră 
cu ofiţerul însărcinat cu siguranţa publică a localităţii şi îi dădură 
un raport complet asupra evenimentelor. Dirk oferi o descriere 
detaliata a misteriosului trauler şi îl convinse să-i facă rost de o 
listă a vaselor de pescuit de la Agenţia de Stat pentru Acordarea 
Permiselor. Ofiţerul fu de acord să ia legătura şi cu companiile 
comerciale locale care se ocupau de pescuit, dar nu le dădu prea 
multe speranţe. Se ştia că, ocazional, traulerele japoneze şi chiar 
ruseşti făceau curse clandestine prin apele teritoriale, căutând 
zone bogate în peşte şi că obişnuiau să dispară de fiecare dată 

când autorităţile încercau să le urmărească. 

Burch nu zăbovi mult în port şi întoarse nava către sud, 
navigând spre Seattle. Ca toată lumea, membrii echipajului 
aveau o mulţime de întrebări legate de evenimentele din ziua 
precedentă, dar foarte puţine răspunsuri. 


Sarah, Irv şi Sandy îndurară un zbor zgomotos şi plin de 
zdruncinături cu unul dintre avioanele cu două motoare care 
făceau curse locale între insule şi ajunseră pe aeroportul 
internaţional din Anchorage seara târziu. li întâmpinară doi tineri 
exuberanţi de la institutul regional al CDC, care îi conduseră la 
Spitalul Regional din Alaska, unde fură supuşi unei serii de teste 
toxicologice şi de analize. În momentul respectiv, cei trei îşi 
recăpătaseră puterile şi nu mai prezentau semne de boală. În 
mod bizar, personalul medical nu reuşi să detecteze, la nici unul 
dintre ei, nici un fel de nivel anormal de toxicitate şi nici o altă 
afecţiune. După ce rămaseră peste noapte sub observaţie, 
Sarah, Irv şi Sandy ieşiră din spital cu foi de externare curate, de 
parcă nu li s-ar fi întâmplat nimic. 


Şase zile mai târziu, Deep Endeavor intră fără grabă în golful 
Puget Sound, viră către răsărit şi pătrunse în golful Shilshore, la 
nord de Seattle. Nava de cercetare se opri, pentru moment, la 
ecluza Ballard, unde fluxul controlat ridică nava şi o depuse în 
apele dulci ale canalului navigabil. Deep Endeavor îşi continuă 
drumul pe Lacul Union înainte de a încetini, deplasându-se de-a 
lungul coastei nordice. Burch o conduse către docul particular 
care ieşea în afara clădirii de sticlă, cu aspect modern, care 
găzduia filiala NUMA din nord-vest. In timp ce nava se apropia, 
soțiile şi copiii membrilor echipajului, adunaţi de-a lungul docului, 
îşi fluturau mâinile cu entuziasm. 

— Se pare că ai propriul comitet de întâmpinare, Dirk, spuse 
Burch, arătând două persoane care făceau cu mâna din capătul 
danei. Dirk se uită pe geamul punţii de navigaţie şi le recunoscu 
pe Sarah şi pe Sandy în mijlocul mulţimii fericite care întâmpina 
nava turcoaz. Sarah arăta strălucitor într-o pereche de pantaloni 
capri albaştri şi într-o bluză de satin de culoarea porumbului, 
care se potriveau cu figura ei cochetă. 

— Voi două sunteţi sănătatea în persoană, zise Dirk, 
salutându-le cu căldură. 

— In mare parte, datorită ţie, izbucni Sarah. Am petrecut o 

singură noapte în Spitalul Regional din Alaska şi am plecat de 
acolo ca noi. 

— Ce face Irv? 

— E bine sănătos, răspunse Sarah. Mai stă câteva săptămâni 
în Anchorage, ca să coordoneze finalizarea studiului nostru 
împreună cu Departamentul Pescuitului şi Sportului din Alaska. 
Au fost de acord să ne sprijine, pe teren, ca să ne terminăm 
cercetările. 

— Mă bucur că toată lumea se simte bine. Deci, care a fost 
diagnosticul celor din Anchorage? întrebă Dirk. 

Sarah şi Sandy schimbară o scurtă privire cercetătoare, apoi 
ridicară din umeri şi clătinară din cap la unison. 

— N-au descoperit nimic, spuse Sarah, în cele din urmă. E un 
fel de mister. Cu toţii prezentăm semne de inflamare a căilor 
respiratorii, dar nimic mai mult. Probele de sânge şi de urină 
erau normale. Dacă am inhalat într-adevăr o toxină, a fost 
eliminată din organismele noastre până în momentul în care am 
ajuns la Anchorage. 

— De asta am venit acum, ca să luăm leul de mare. Cu 
speranţa că anume indicii sunt încă vizibile în țesuturile 
animalului, zise Sandy. 

— Aşadar, nu sunteţi aici ca să mă vedeţi pe mine? făcu Dirk, 
intonând cuvintele cu tristeţe şi încruntându-se în mod exagerat. 

— Îmi pare rău, Dirk, râse Sarah. De ce nu vii să ne-ntâlnim la 
laborator mai târziu, în după amiaza asta, după ce facem 
analizele? Putem merge să luăm masa mai târziu. 

— Mi-ar plăcea să ştiu rezultatele, fu el de acord, apoi le 
conduse la bord, să recupereze leul de mare congelat. 

După transportarea mamiferului pe țărm, Dirk şi Dahlgren 
dădură o mână de ajutor la punerea la adăpost a navei, 
transferând pe uscat echipamentele de cercetare sensibile, de 
înaltă tehnologie, pe care le plasară într-un depozit alăturat. 
Debarcarea o dată încheiată, echipajul de pe Deep Endeavor se 
împrăştie treptat ca să se bucure de cele câteva zile de concediu 
înainte de a ridica ancora, către un nou proiect. 

Dahlgren se apropie de Dirk cu un rucsac aruncat pe umăr şi 
cu cârjele sub braţ. Singura urmă a rănii din gambă era un uşor 
şchiopătat, observabil atunci când mergea. 

— Dirk, mă duc să aranjez o întâlnire cu o casieriţă sexi pe 
care am întâlnit-o la bancă înainte de a ne îmbarca. Să mă 
interesez dacă are vreo prietenă drăguță? 

— Nu, mulţumesc. Cred că o să fac un duş şi o să mă duc să 
văd ce au descoperit Sarah şi Sandy studiind leul nostru de 
mare. 

— Ai avut întotdeauna o slăbiciune pentru tipele inteligente, 
cotcodăci Dahlgren. 

— Ce faci cu cârjele? Le-ai folosit deja trei zile. 

— Niciodată să nu subestimezi capacitatea de a se înduioşa a 
unei femei, rânjii Dahlgren, punându-şi o cârjă sub braţ şi 
prefăcându-se că şchiopăta, chinuit de durere. 

— In locul tău, nu aş subestima capacitatea unei femei de a 
descoperi impostorii, ripostă Dirk, râzând. Vânătoare plăcută. 

Dirk împrumută cheile unui Jeep Cherokee de culoare turcoaz, 
din dotarea NUMA şi parcurse scurta distanţă care îl despărţea 
de casa cu vedere spre lacul Washington pe care o închiriase. 
Deşi considera că Washington, D.C., era căminul său, se bucura 
de detaşarea temporară în nord-vest. Imprejurimile bogat 
împădurite, apele reci şi limpezi şi locuitorii plini de tinereţe, de 
vigoare şi de energie care prosperau într-o zonă cu climă uneori 
mohorâtă şi umedă făceau ca atmosfera să fie reconfortantă. 

Dirk făcu un duş, îşi puse o pereche de pantaloni largi, de 
culoare închisă şi un pulover subţire, apoi îşi făcu un sandviş cu 
unt de arahide şi bău o bere Olympia în timp ce asculta litania 
mesajelor telefonice pe care le primise. Mulţumit că pământul nu 
se oprise în absenţa sa, sări în Jeep şi o luă pe 1-5, îndreptându- 
se spre nord. leşind prin partea răsăriteană a traseului de golf 
din luxuriantul parc Jackson, Dirk viră spre nord şi intră curând 
pe terenul asemănător unui parc al campusului Fircrest. Acesta 
era un vechi complex militar care fusese cedat statului 
Washington şi care găzduia birouri şi activităţi ale diverselor 
agenţii guvernamentale. Dirk remarcă un grup de clădiri albe, 
pătrăţoase, înconjurate de copaci viguroşi şi lăsă maşina în 
parcarea alăturată, în faţa căreia, pe o pancartă de mari 
dimensiuni, era scris: LABORATOARELE DE SANATATE PUBLICA 
ALE STATULUI WASHINGTON. 

O recepţioneră vioaie forma numărul de telefon al micului 
birou CDC din cadrul laboratoarelor guvernamentale şi, câteva 
minute mai târziu, Sarah şi Sandy îşi făcură apariţia în hol. Era 
evident că voioşia de care dăduseră dovadă ceva mai devreme, 
în aceeaşi zi, le dispăruse de pe chipuri. N 

— Dirk, e frumos din partea ta că ai venit. In josul străzii este 
un restaurant italian liniştit, unde putem sta de vorbă. Şi au 

paste Alfredo grozave, sugeră Sarah. 

— Cu siguranţă. Mai întâi doamnele, răspunse Dirk, ţinând uşa 
din faţă deschisă pentru cele două specialiste. 

După ce se înghesuiră toţi trei în separeul cu banchete din 
vinilin roşu al unui restaurant din apropiere, Sarah îi explică ce 
descoperiseră. 

— Examinarea leului de mare a dat la iveală semnele clasice 
ale stopului respirator, acesta fiind cauza morţii. Oricum, în urma 
unei prime analize a sângelui nu s-a descoperit nici un fel de 
nivel ridicat de toxicitate. 

— Un rezultat similar cu cel al analizelor care vi s-au făcut la 
Anchorage, zise Dirk, între două înghiţituri. 

— Intocmai. Funcţiile noastre vitale păreau să fie excelente, cu 
toate că, în momentul sosirii la Anchorage, încă mai eram slăbiţi, 
aveam dureri de cap şi urme de iritare a căilor respiratorii, 
adăugă Sandy. 

— Aşa că ne-am întors şi am reexaminat cu atenţie sângele şi 
țesuturile animalului şi, în cele din urmă am descoperit urme ale 
componentelor toxinei, continua Sarah. Deşi certitudinea nu este 
de sută la sută, suntem foarte sigure că leul de mare a fost ucis 
prin otrăvire cu acid cianhidric. 

— Cianură? întrebă Dirk, încruntând o sprinceană. 

— Da, răspunse Sandy. Are sens. Cianura dispare într-adevăr 
rapid din organismul uman. In cazul meu, al lui Irv şi al lui Sarah, 
toxinele pe bază de cianură au fost eliminate, în cea mai mare 
măsură, dacă nu chiar în întregime, de către organismele 
noastre, înainte de a intra pe uşa spitalului din Anchorage. 
Aşadar, când ni s-au luat probele de sânge, nu mai rămăsese nici 
o urmă. 

— Am luat legătura cu Cabinetul Teritorial de Medicină Legală 
din Alaska şi le-am adus la cunoştinţă descoperirile noastre. Incă 
nu finalizaseră raportul referitor la autopsia celor doi membri ai 
Pazei de Coastă, dar vor şti ce anume să caute. Sunt convinsă că 
asta i-a ucis, spuse Sarah, cu o umbră de tristeţe în glas. 

— Am crezut întotdeauna că cianura trebuie ingerată ca să 
aibă efecte letale, comentă Dirk. 

— Asta e varianta cea mai cunoscută, dar nu e singura formă 
mortală a otrăvii. Toată lumea a auzit despre tabletele de 
cianură pe care le au asupra lor spionii de război, despre letalul 

Kool-Aid cu cianură al lui Jim Jones&, care a ucis sute de oameni 
în Jonestown, Guyana şi despre otrăvirea cu tylenol, când s-a 
folosit cianură. Dar şi cianura în stare gazoasă a fost utilizată ca 
mijloc de a ucide. Francezii au încercat s-o folosească sub 
diverse forme împotriva nemților aflaţi în tranşee în Primul 
Război Mondial. Cât despre cei din urmă, deşi nu au apelat 
niciodată la aşa ceva pe câmpul de luptă, au folosit un tip de 
cianură în al Doilea Război Mondial, în camerele de gazare din 
lagărele de concentrare. 

— Notoriul Cyklon B, îşi aminti Dirk. 

— Da, un fumigant ucigător, creat iniţial pentru distrugerea 
rozătoarelor, continuă Sarah. Şi, mai recent, Saddam Hussein a 
fost suspectat că ar fi folosit un gaz care conţinea cianură în 
timpul atacurilor asupra satelor kurzilor din propria ţară, deşi 
asta nu s-a putut dovedi niciodată. 

— De vreme ce ne-am folosit propriile provizii de hrană şi de 
apă, spuse Sandy cu voce ascuţită, otrăvirea cu o toxină aflată în 
aer e plauzibilă. Şi explică, totodată şi moartea leilor de mare. 

— E posibil ca cianura să fi provenit dintr-o sursă naturală? se 
interesă Dirk. 

— O serie de plante şi de alimente conţin cianură, începând cu 
fasolea neagră şi terminând cu vişinele sălbatice. Dar este 
folosită mai ales ca solvent industrial, îi explică Sarah. In fiecare 
an sunt produse tone de cianură pentru acoperirile galvanice, 
pentru extragerea aurului şi a argintului şi drept fumigante. 
Probabil că foarte mulţi oameni vin zilnic în contact, sub anumită 
formă, cu această substanţă. Dar, ca să răspund la întrebarea ta, 
este foarte puţim probabil să provină dintr-o sursă naturală în 
stare gazoasă şi în cantitate suficientă pentru a ucide. Sandy, ce- 
ai găsit în istoricul deceselor provocate de cianură din Statele 
Unite? 

— Au fost destul de multe, dar, în majoritatea cazurilor, a fost 
vorba de accidente individuale sau de presupuse sinucideri sau 
omucideri prin ingerarea cianurii în formă solidă. 

Sandy se aplecă, luă un dosar pe care îl adusese cu ea şi îl 
răsfoi. 

— Singurul caz de ucidere în masă este cel al otrăvirii cu 
tylenol, care a provocat moartea a şapte persoane, tot prin 
ingerare şi de data asta. N-am dat decât peste două referinţe la 


3 Conducătorul sectei Templul Oamenilor, a căror adepţi s-ai sinucis 
în masă prin otrăvire cu cianură (n. tr.). 

decesul simultan al mai multor persoane pus pe seama inhalării 
unui gaz care conţinea cianură. O familie formată din patru 
membri a murit în oraşul Warrenton, din Oregon, în 1942, iar în 
1964 au fost ucişi trei bărbaţi în Butte, Montana. Cel de-al doilea 
caz a fost menţionat drept un accident din industria minieră, 
datorat solvenţilor folosiţi pentru extracţie. Primul a fost 
considerat inexplicabil. Şi nu am găsit nimic referitor la astfel de 
incidente care să mai fi avut loc în Alaska sau în împrejurimi. 

— Deci proveniența dintr-o sursă naturală nu pare foarte 
plauzibilă, remarcă Dirk. 

— Dar, dacă aerul a fost infestat în mod intenţionat, cine şi de 
ce a făcut-o? întrebă Sandy, înfigându-şi furculiţa într-un bol cu 
paste subţiri. 

— Cred ca au fost prietenii noştri de pe vasul de pescuit, 
răspunse el, sec. 

— N-au fost reţinuţi de autorităţi? întrebă Sarah. 

Dirk clătină din cap, dezgustat. 

— Nu, traulerul a dispărut. Când au ajuns în zonă autorităţile 
locale, dispăruse deja de multă vreme. Conform versiunii oficiale, 
se presupune că erau braconieri din străinătate. 

— Cred că e posibil. Mie procedeul mi se pare puţin cam 
riscant, dar presupun că ar fi putut emite gazul de pe vasul lor, în 
direcţia vântului, către o colonie de lei de mare, zise Sarah, 
scuturând din cap. 

— Un mod rapid de a ucide o mulţime de exemplare, adăugă 
Dirk. Deşi mi se pare puţin cam exagerat ca nişte braconieri să 
fie înarmaţi cu pistoale mitralieră AK-47. Şi mă tot întreb dacă 
există piaţa de vânzare cu amănuntul a leilor de mare. 

— E ciudat. Până acum n-am mai auzit despre aşa ceva. 

— Sper că sănătatea nu v-a fost afectată în urma expunerii, 
spuse Dirk, privind-o pe Sarah cu îngrijorare. 

— Mulţumim, răspunse ea. A fost un şoc pentru organismele 
noastre, dar totul o să fie bine. Efectele pe termen lung ale unei 
expuneri minime nu s-au dovedit a fi periculoase. 

Dirk dădu deoparte farfuria pe care nu mai era nici o urmă de 
paste Alfredo şi îşi frecă mulţumit stomacul plin. 

— O cină excelent aleasă. 

— Mâncăm mereu aici, spuse Sarah, întinzându-se şi luând 
nota de plată înaintea lui Dirk. 

— Insist să-mi iau revanşa, spuse Dirk, privind-o cu un zâmbet 
plin de sinceritate. 

— Eu şi Sandy o să plecăm la laboratorul de cercetări al CDC 
pentru câteva zile, dar mi-ar face plăcere să ne revedem când ne 
întoarcem, răspunse ea, excluzând-o în mod intenţionat pe 
Sandy. 

Dirk surâse, în semn de mulţumire. 

— Abia aştept. 

Capitolul 6 


Trenul de aterizare cobori încet din fuzelaj în timp ce avionul 
strălucitor, cu reacţie, tip Gulfstream V, îşi alinia botul cu pista de 
rulare. Cu aripile tăind, aidoma unor scalpele, aerul jilav şi ceţos, 
luxoasa aeronavă cu nouăsprezece pasageri care călătoreau în 
interes de afaceri cobori cu graţie din văzduh, până ce pneurile 
sale de cauciuc atinseră pista cu un scrâşnet, degajând un 
şomoiog de fum albăstrui. Inainte de a opri motoarele de mare 
putere, pilotul îndreptă avionul către terminalul destinat 
avioanelor cu reacţie ale corporației de pe modernul aeroport 
Narita International din Tokio. In timp ce personalul de deservire 
de la sol verifica roţile avionului, o limuzină Lincoln se apropie 
parcă plutind, oprindu-se, cu precizie, la baza scării pentru 
pasageri. 

Din cauza soarelui strălucitor, Chris Gavin îşi închise ochi pe 
jumătate în timp ce, urmat de o legiune de asistenţi şi de diverşi 
vicepreşedinţi, cobora din avion pentru a se urca în limuzina care 
aştepta. Fiind preşedintele executiv al SemCon Industries, Gavin 
conducea cea mai mare companie producătoare de 
semiconductori din întreaga lume. Şeful flamboaiant şi risipitor al 
corporației, care o moştenise de la tatăl său vizionar, îşi atrăsese 
dezaprobarea multora dintre compatrioţii săi din Statele Unite 
când închisese fabrici profitabile şi lăsase pe neaşteptate fără 
ocupaţie mii de muncitori, pentru a muta producţia în alte locuri, 
unde mâna de lucru era mai ieftină. Profiturile urmau să fie mai 
mari, promisese asta asociaţilor săi, în acelaşi timp delectându- 
se cu stilul său luxos de viaţă şi folosind întreaga lume drept 
decor. 

Părăsind aeroportul aflat la şaizeci şi şase de kilometri nord- 
est de Tokio, şoferul limuzinei intră pe autostrada Higashi Kanto 
şi se îndreptă, cu încărcătura sa de înalţi funcţionari bine 
retribuiţi, spre capitala Japoniei. Douăzeci de minute mai târziu, 
viră către sud, ieşind de pe autostradă cu vreo douăzeci de 
kilometri înainte de Tokio. Limuzina pătrunse, curând, în zona 
industrială din Chiba, un oraş port de mari dimensiuni de pe 
latura estică a golfului Tokio. Şoferul urmă drumul şerpuitor care 
trecea pe lângă clădirile mari şi cenuşii ale unei serii de fabrici 
înainte de a opri în faţa unei construcţii din sticlă lucioasă care 

domina golful. Clădirea modernă, a cărei faţadă sclipitoare era 
acoperită, pe înălţimea a patru etaje, cu geamuri aurii, 
reflectorizante, arata mai degrabă a sediu administrativ, decât a 
uzină, aşa cum era de fapt. Sigla SEMCON, montată pe acoperiş 
şi formată din litere imense, luminate de neon, putea fi zărită de 
la mai mulţi kilometri depărtare. O mulţime numeroasă, alcătuită 
din muncitori îmbrăcaţi în halate de laborator de un bleu palid, 
aştepta, nerăbdătoare, sosirea preşedintelui corporației lor, care 
trebuia să deschidă în mod oficial noua întreprindere. 

Când Gavin cobori din limuzină şi îşi flutura mâna către 
angajaţii adunaţi şi către ziarişti, arătându-şi dinţii într-un zâmbet 
larg, mulţimea ovaţionă şi bliţurile aparatelor de fotografiat 
fulgerară. După cuvântările plictisitoare cu care îl întâmpinară 
primarul din Chiba şi directorul noii uzine, Gavin oferi câteva 
cuvinte bine alese de mulţumire şi de stimulare a angajaţilor, 
apoi înălţă o foarfecă caraghioasă, supradimensionată şi taie 
panglica groasă întinsă de-a curmezişul intrării în noua 
construcţie. In timp ce mulţimea aplauda, politicoasă, de undeva, 
din adâncurile clădirii, răsună o detunătură înăbuşită, pe care 
unii o confundară cu zgomotul unui foc festiv de artificii. Însă o 
succesiune de explozii mai zgomotoase zgudui apoi uzina, iar 
mulţimii derutate a angajaţilor i se taie răsuflarea. 

In inima centrului de fabricaţie a cipurilor de siliciu din clădire, 
o mică încărcătură explozivă cu ceas fusese detonată pe un tub 
cu gaz silan, substanţă extrem de inflamabilă folosită la 
creşterea cristalelor de siliciu. Explodând ca o torpilă, rezervorul 
azvârlise, cu viteză foarte mare, schije metalice într-o jumătate 
de duzină de alte tuburi cu silan şi cu oxigen depozitate alături, 
făcându-le să izbucnească în flăcări ca urmare a unei serii de 
explozii, totul culminând cu apariţia unei imense mingii de foc în 
interiorul clădirii. Datorită temperaturii ridicate, ferestrele 
exterioare explodară eliberând o cascadă de aer fierbinte şi 
revărsând asupra mulţimii uluite o grindină de cioburi şi de alte 
sfărâmături. 

In timp ce clădirea se zguduia şi flăcările mugeau pe acoperiş, 
angajaţii cuprinşi de panică începură să se îngrămădească în 
toate direcţiile. Gavin rămase locului, cu foarfecele uriaş în mână 
şi cu o expresie stupefiată şi confuză. Pe neaşteptate, o durere 
ascuţită îi sfredeli gâtul, scuturându-i creierii. Frecându-şi 
instinctiv locul dureros cu degetele, avu un şoc când simţi o mică 
bilă ţepoasă, de oţel, de dimensiunile unui vârf de creion, care îi 

pătrunsese în piele, în timp ce-şi extrăgea bila minusculă odată 
cu o picătură de sânge, o femeie de alături ţipă şi o luă la fugă 
pe lângă el, cu o bucată mare, argintie, dintr-un geam căzut 
ieşindu-i din umăr. Ingroziţi, doi dintre asistenții săi îl înşfăcară 
pe Gavin şi îl conduseră către limuzină, stând, ca un paravan, 
între el şi un fotograf băgăcios, nerăbdător să obţină 
instantaneul unui mogul în faţa clădirii cuprinse de flăcări a 
corporației sale. 

In timp ce era purtat cu repeziciune către limuzină, picioarele 
lui Gavin deveniră brusc ca de cauciuc. Se întoarse către unul 
dintre asistenţi, vrând să i se adreseze, dar dintre buze nu-i ieşi 
nici un cuvânt. Când uşa maşinii se deschise, se rostogoli în 
interior cu capul înainte, lovindu-se mai întâi cu pieptul de 
podeaua mochetată Un asistent derutat îl rostogoli cu faţa în sus 
şi se îngrozi când descoperi că preşedintele nu mai respira. În 
timp ce limuzina se îndrepta, cu cauciucurile scrâşnind, spre cel 
mai apropiat spital, încercară, cuprinşi de panică, o resuscitare 
cardiopulmonară, care nu avu nici un rezultat. Abilul lider 
egocentric al companiei murise. 

Foarte puţine persoane îl remarcaseră pe bărbatul chel, cu 
ochi întunecaţi şi mustaţa pe oală, care se înghesuise în 
apropierea platformei de pe care se ţinuseră discursurile. Purta 
un halat albastru, de laborator şi un ecuson de plastic, arătând 
ca oricare alt angajat al companiei SemCon. Şi încă şi mai puţini 
observaseră că ţinea în mână un pahar de plastic din al cărui 
capac ieşea un pai ciudat, de bambus. In confuzia generată de 
explozii, nici măcar o singură persoană nu băgase de seamă 
când scosese paiul, îl luase între buze şi trimisese o bobiţă 
otrăvită către şeful corporației gigant. 

Pierzându-se ca din întâmplare în mulţime, asasinul chelbos îşi 
croi drum către marginea terenului corporației, unde îşi aruncă 
paharul şi halatul într-un coş de gunoi de pe marginea 
trotuarului. Se aruncă pe o bicicletă şi se opri, pentru scurt timp, 
să lase să treacă o maşină de pompieri care se îndrepta, cu 
sirena urlând, în josul străzii, către clădirea distrusă. Apoi se 
îndepărtă nepăsător, fără să privească înapoi. 


Sunetul unui clopoțel răsuna în mintea lui Dahlgren, părând să 
fi fost emis de tren îndepărtat la o încrucişare de cale ferată. 
Speranţa febrilă că zgomotul făcea parte dintr-un vis se spulberă 
când conştientul său prelua controlul, spunându-i că suna un 

telefon. Luând pe dibuite receptorul aparatului de pe noptieră, 
rosti, căscând, un „alo” plictisit. 

— Jack, încă mai sforăi? râse Dirk la celălalt capăt al firului. 

— Da, mersi c-ai sunat ca să mă scoli, răspunse el, năuc. 

— Credeam că funcţionarelor de la bancă nu le place să piardă 
nopţile. _ 

— Asteia îi place. li place şi să bea votcă. Am senzaţia că un 
dinozaur s-a răhăţit în gura mea peste noapte, zise Dahlgren cu 
un râgâit. 

— Îmi pare rău s-aud asta. Ştii ce, am de gând să fac o 
plimbare cu maşina până la Portland, ca să-mi destind picioarele 
după atâta mers pe punte şi ca să merg la un salon 
automobilistic. Ţi-ar plăcea să mă escortezi? 

— Nu, mulţumesc. Se presupune că azi o s-o plimb pe casieră 
cu caiacul. Asta dacă o să pot să mă scol din pat. 

— OK. O să-ţi trimit un martini Bombay, să te pună pe 
picioare. 

— Aşa să fie, răspunse Dahlgren, strâmbându-se. 


Dirk ieşi din Seattle în jeepul NUMA şi se îndrepta spre sud, pe 
autostrada 5, bucurându-se de  priveliştea zonei bogat 
împădurite din vestul statului Washington. Raidurile prin ţară cu 
maşina i se păreau relaxante, pentru că mintea îi putea rătăci, 
nestingherită de peisajele rurale. Descoperind că mersese 
repede, câştigând timp, se hotărî ca, înainte de a-şi continua 
drumul către sud, de-a lungul apelor Pacificului din golful imens, 
să facă un ocol îndreptându-se spre vest, de-a lungul coastei, 
luând-o pe un drum lateral care ducea spre golful Willapa. 
Curând ajunse la gura largă de vărsare a apelor albastre ale 
fluviului Columbia, deplasându-se pe acelaşi țărm pe care Lewis 
şi Clark” debarcaseră triumfători în 1805. 

Traversând albia largă a fluviului pe podul Astoria-Megler, lung 
de opt kilometri, Dirk ajunse la ieşirea care dădea către vechiul 
port pescăresc Astoria. Când, înainte de a cobori de pe pod, opri 
la lumina roşie a semaforului, privirea îi fu atrasă de un indicator 
rutier. Cuvintele WARRENTON 13 KM, scrise cu litere albe pe fond 
verde, erau precedate de o săgeată care arăta către vest. 


° Meriwether Lewis (1774-1809) şi William Clark (1770-1838), 
conducătorii expediției iniţiate de Thomas Jefferson pentru strângerea 
de informaţii despre Louisiana, Teritoriul abia cumpărat de la Imperiul 
Francez a lui Napoleon (n. tr.). 

Îmboldit de curiozitate, urmă drumul indicat, îndepărtându-se de 
Portland şi parcurse repede cei câţiva kilometri care îl 
despărţeau de Warrenton. 

Micul orăşel din extremitatea de nord-vest a Oregonului, 
construit, iniţial, pe malurile unui estuar mlăştinos, ca punct de 
trecere către Pacific al vaselor de pescuit şi de agrement, putea 
găzdui în jur de patru mii de locuitori. Dirk avu nevoie să-l 
cutreiere doar câteva minute înainte de a găsii, pe strada 
principală, ceea ce căuta. Işi parcă jeepul alături de o maşină 
oficială a ținutului Clatsop şi străbătu tacticos aleea betonată ce 
ducea către uşa principală a Bibliotecii Orăşeneşti din Warrenton. 

Era o bibliotecă de dimensiuni reduse, dar arăta ca şi cum ar fi 
funcţionat de şase sau şapte decenii. In aer plutea un miros 
stătut, de cărţi vechi şi de praf şi mai vechi. Dirk se îndreptă 
direct către un birou mare, metalic, din spatele căruia o femeie 
de vreo cincizeci de ani, cu ochelari de aceeaşi vârstă cu ea şi 
păr scurt şi blond, îşi ridică privirea suspicioasă. Un ecuson 
verde, de plastic, prins cu un ac de siguranţă de bluză, îi 
dezvăluia numele: MARGARET. 

— Bună dimineaţa, Margaret. Mă numesc Dirk, spuse el, 
zâmbind. Mă întreb dacă mai aveţi exemplare din ziarele locale 
din anii 1940. 

Biblioteca deveni ceva mai prietenoasă. 

— Din Warrenton News, care nu mai apare din 1964. Avem 
exemplarele originale, începând din anii 1930 şi până în anii 
1960. Pe aici, spuse. 

Margaret se duse într-un colţ înghesuit al bibliotecii, unde 
trase mai multe sertare ale unui fişet înainte de a descoperi unde 
se aflau ediţiile din anii patruzeci. 

— Ce anume cauţi? întrebă, mai degrabă din curiozitate decât 
din dorinţa de a-l ajuta. 

— Mă interesează povestea familiei care a murit subit, 
otrăvită, în 1942. 

— A, trebuie să fie vorba de Leight Hunt, exclamă ea, cu 
satisfacția cunoscătorului. Era prieten cu tata. Se pare că a fost 
un adevărat şoc pentru localnici. Să vedem, cred că s-a 
întâmplat în timpul verii, zise, basculând sertarele fişetului. 
Cunoşti familia? îl întrebă pe Dirk, fără să-şi ridice privirea. 

— Nu, sunt doar pasionat de istorie şi mă interesează misterul 
morţii lor. 

— Aici este, spuse bibliotecara, scoțând o ediţie a cotidianului 


67 


datată duminică, 21 iunie 1942. Era un ziar subţire, conţinând 
mai ales ştiri despre vreme şi despre maree şi statistici despre 
pescuitul somonilor, plus câteva întâmplări locale şi reclame. 
Margaret îl întinse deasupra fişetului, astfel încât Dirk putu să 
citească articolul principal. 


Patru morţi pe plaja DeLaura 


Duminică, 22 iunie, pe plaja DeLaura au fost găsiţi morţi 
Leigh Hunt, rezident în zonă, cei doi fii ai săi, Tad 
(treisprezece ani) şi Tom (unsprezece ani) şi un nepot 
cunoscut doar sub numele de Skip. Conform declaraţiei date 
de Marie, soţia lui Hunt, cei patru au plecat după amiaza să 
caute moluşte şi nu s-au întors acasă la cină. Şeriful Kit 
Edwards le-a descoperit cadavrele, care nu prezentau urme 
de luptă sau răni. „Negăsind nici un fel de indiciu, am bănuit 
imediat că era vorba de inhalarea unor vapori toxici sau de 
otrăvire. In atelierul lui Leigh se găseau cantităţi mari de 
cianură, pe care o folosea la tăbăcirea pieilor”, a comentat 
Edwards. 

„El şi băieţii trebuie să fi inhalat o doză puternică înainte 
de a pleca pe plajă, iar otrava şi-a făcut efectul când se 
aflau acolo”, a afirmat el. Inmormântarea va avea loc după 
examinarea cadavrelor de către medicul legist. 


— A urmat oare şi un articol cu raportul medicului legist? se 
interesă Dirk. 

Margaret răsfoi încă o duzină de ediţii ale ziarului înainte de a 
găsii un mic articol referitor la decese. Citi, cu voce tare, că 
medicul legist confirmase inhalarea accidentala a cianurii ca fiind 
cauza bănuita a morţii. 

— Tata n-a crezut niciodată că a fost un accident, adăugă, 
spre surprinderea lui Dirk. 

— Moartea datorată inhalării vaporilor din atelierul lui Hunt şi 
survenită mai târziu, pe plajă, e lipsită de sens, medită Dirk. 

— Aşa zicea şi papa, răspunse Margaret, devenind ceva mai 
puţin reţinută. Şi mai spunea şi că autorităţile n-au ţinut 
niciodată cont de păsări. 

— Păsări? 

— Da. Vreo sută de pescăruşi găsiţi morţi, pe plajă, în jurul 
locului în care au fost descoperiţi Hunt şi băieţii. Fortul Stevens, 

în care se afla o unitate militară, e chiar lângă plaja aia. Papa a 
bănuit întotdeauna ca au fost ucişi, în mod accidental, de un soi 
de experiment al armatei. Presupun că nimeni nu va afla 
vreodată adevărul. 

— Uneori e complicat să dezvălui secrete de război, spuse 
Dirk. Mulţumesc pentru ajutor, Margaret. 

Dirk se întoarse la jeep, cu care străbătu oraşul îndreptându- 
se către autostrada de pe coastă, unde viră către sud. După o 
scurtă bucată de drum, ajunse în dreptul unei mici şosele 
laterale, pe care un indicator o numea DELAURA BEACH ROAD. 
Drumul ducea către două porţi deschise, pe care sta scris 
PARCUL NAŢIONAL FORT STEVENS, după care se îngusta, fiind 
mărginit de un lăstăriş stufos. Dirk încetini jeepul şi trecu peste o 
movilă înainte de a cobori către un amplasament pentru tunuri, 
abandonat, care domina oceanul. Bateria Russell ocupase una 
dintre numeroasele poziţii de pază a intrării pe fluviul Columbia 
înfiinţate în timpul Războiului Civil şi modernizate în cel de-al 
Doilea Război Mondial, prin dotarea cu tunuri imense, cu bătaie 
mare. De pe amplasamentul bateriei, Dirk vedea, ca-n palmă, 
atât sclipirile apelor albastre de la gura fluviului Columbia, cât şi 
plaja DeLaura, aflată dedesubt şi presărată cu oameni ieşiţi la 
picnic în acea după amiază. Dirk trase, de vreo câteva ori, adânc 
în piept aerul proaspăt al oceanului, îşi conduse jeepul înapoi, pe 
drumul îngust, aproape intrând într-un tufiş ca să-i facă loc unui 
Cadillac negru, care trecu pe lângă el venind din direcţie opusă. 
După încă patru sute de metri, opri maşina lângă o placă 
comemorativă de pe marginea drumului, care îi atrăsese 
privirea. Pe o lespede masivă, cenuşie, de granit era gravată 
imaginea detaliată a unui submarin, sub care se afla inscripţia: 


Aici a explodat, la data de 21 iunie 1942, un proiectil de 
calibrul 5,5. Unul dintre cele 17 trase asupra bateriei 
defensive de pe fluviul Columbia de către submarinul 
japonez 25. Singurul bombardament ostil îndreptat asupra 
unei baze militare de pe teritoriul Statelor Unite în timpul 
celui de-al Doilea Război Mondial şi primul care a avut loc 
după anul 1912. 


În timp ce citea, se trase instinctiv deoparte din drum când 


Cadillac-ul care se reîntorcea trecu pe lângă el încet, evitând să 
ridice praful. Pentru un lung moment, Dirk studie submarinul 

gravat, apoi dădu să se îndepărteze. Dar prinse ceva cu coada 
ochiului şi se uită din nou. Data. 21 iunie, exact la o zi după ce 
Hunt şi băieţii fuseseră găsiţi morţi pe plajă. 

Dirk se întinse spre torpedoul jeepului, de unde scoase un 
celular, apoi se sprijini de capota maşinii şi formă numărul. 

După ce sună de patru ori, în micul aparat telefonic bubui o 
voce profundă şi bine dispusă. 

— Aici Perlmutter. 

— Julien, sunt Dirk. Ce mai face specialistul meu preferat în 
istorie maritimă? 

— Dirk, băiete, ce bine-mi pare că te aud! Chiar acum mă 
delectam cu nişte mango verzi, pe care mi i-a trimis tatăl tău din 
Filipine. Spune-mi, rogu-te, cum te distrezi în Marele Nord Alb? 

— Tocmai ne-am terminat cercetările din Aleutine, aşa că m- 
am reîntors în Pacificul de Nord. În insule a fost destul de frumos, 
dar cam frig pentru mine. 

— Cerule, îmi imaginez, mugi Perlmutter. Deci, Dirk, ce te 
preocupă? 

— Al Doilea Război Mondial, mai exact epoca submarinelor 
japoneze. Sunt curios în ceea ce priveşte atât atacurile pe care 
le-au întreprins asupra ţărmurilor Statelor Unite, cât şi orice fel 
de armă neobişnuită din arsenalul lor. 

— Submarinele imperiale, aşa-i? Imi amintesc de nişte atacuri 
cât se poate de inofensive asupra coastei de vest, dar e ceva 
vreme de când n-am mai făcut săpături prin dosarele mele 
despre războiul cu japonezii. Va trebui să cotrobăi prin ele pentru 
tine. 

— Mulţumesc, Julien. Şi încă ceva. Anunţă-mă dacă dai peste 
vreo referinţă la folosirea cianurii ca armă. 

— Cianură. Ei, asta ar fi josnic, nu-i aşa? întrebă retoric 
Perlmutter, înainte de a închide. 


St. Julien Perlmutter examina imensa sa colecţie de cărţi şi 
manuscrise rare de istorie maritimă înghesuite în casa trăsurilor 
din Georgetown şi nu avu nevoie decât de câteva secunde de 
gândire ca să identifice, cu precizie, materialul pe care îl căuta. 
Cu ochii săi albaştri, strălucitori, cu lunga barbă căruntă şi cu un 
pântec imens, care cu ajutorul căruia făcea cântarul să indice 
aproape o sută optzeci de kilograme, Perlmutter semăna cu un 
Moş Crăciun supraponderal. Pe lângă înclinația sa către 
gastronomie, era cunoscut drept unul dintre cei mai importanţi 

istorici maritimi, ceea ce se datora, în mare parte, inegalabilei 
sale colecţii de literatură de specialitate. 

Purtând o pijama de mătase şi o haină de casa din lână, 
Perlmutter traversă agale covorul gros, persan, îndreptându-se 
către o bibliotecă din lemn de mahon, unde citi mai multe titluri 
înainte de a extrage, cu mâinile lui dolofane, o carte şi două 
bibliorafturi groase. Mulţumit că găsise materialele pe care le 
căuta, bărbatul imens se întoarse în fotoliul său pufos, din piele 
roşie, unde îl chemau o farfurie cu trufe şi un pahar cu ceai 
fierbinte. 

Dirk îşi continua drumul către Portland, unde descoperi că 
licitaţia de maşini vechi care îl interesa se desfăşura la marginea 
oraşului, pe terenul înverzit pe care se ţineau târgurile. O 
mulţime de oameni se învârteau în jurul automobilelor 
strălucitoare, cele mai multe fabricate în anii patruzeci, cincizeci 
şi şaizeci, care erau aliniate cu grijă pe un câmp întins, acoperit 
cu iarbă. Dirk hoinări printre maşini, admirând modul în care 
fuseseră revopsite şi refăcute din punct de vedere mecanic, 
îndreptându-se, apoi, către un imens cort alb, în care avea loc 
licitaţia. 

In interior, difuzoarele împrăştiau vocea stridentă şi sacadată 
a conducătorului licitaţiei, care scuipa preţurile oferite răpăind ca 
o mitralieră. Găsind un scaun lateral, îndepărtat de sursa 
anunţurilor zgomotoase, Dirk privi amuzat echipa de vânzători, 
ale căror haine erau o combinaţie ridicolă de smochinguri în stilul 
anilor şaptezeci şi de pălării ieftine de cowboy şi care ţopăiau 
prin jur, într-o încercare zadarnică de a face reclamă şi de a urca 
preţul fiecărei maşini. După prezentarea mai multor automobile 
Corvette şi a unui Thunderbird, Dirk se ridică în picioare când pe 
podium fu adus un Chrysler 300-D. Uriaşul automobil era vopsit 
în culoarea sa originală, turcoaz aztec, puternic intensificată de 
cromarea strălucitoare şi de cele două eleroane din spate, care 
se înălţau în aer ca aripioara dorsală a unui rechin. Reacţionând 
într-un mod pe care numai un împătimit al automobilelor îl putea 
înţelege, Dirk simţi că inima îi bătea mai repede la simpla vedere 
a acelei combinaţii artistice de metal şi sticlă. 

— Perfect refăcut şi reasamblat de către Pastime Restoration 
din Golden, Colorado, relata conducătorul licitaţiei. Reîncepu să 
vorbească agitat dar, în mod surprinzător, ofertele se 
împotmoliră repede. Dirk îşi ridică mâna şi, în curând, se duela 
pentru maşină cu un bărbat supraponderal, cu bretele galbene. 

Contracara cu repeziciune ofertele oponentului său, 
demonstrând că avea intenţii serioase. Tactica dădu rezultate. 
Bretele Galbene clătină din cap după a treia ofertă şi se îndreptă 
către bar. 

— Vândut omului cu pălărie NUMA! zbieră adjudecătorul, în 
timp ce mulţimea din jur aplauda, politicoasă. 

Ştiind că, în 1958, fuseseră fabricate numai două sute de 
Chrysler 300-D decapotabile, Dirk admise că făcuse o achiziţie 
avantajoasă, deşi avea să-l coste salariul pe mai multe luni. 

In timp ce aranja ca maşina să-i fie trimisă cu vaporul la 
Seattle, celularul său începu să sune. 

— Dirk, sunt Julien. Am câteva informaţii pentru tine. 

— Oferi servicii rapide. 

— Păi, am vrut să-ţi răspund înainte de cină, zise Perlmutter, 
reflectând asupra următoarei sale mese. 

— Ce poţi să-mi spui, Julien? 

— După Pearl Harbour, japonezii au postat nouă sau zece 
submarine de-a lungul coastei de vest, dar au fost îndepărtați, 
treptat, pe măsură ce teatrul operaţiunilor de luptă s-a deplasat 
către Pacificul de Sud. La început, submarinele japoneze au avut 
misiuni de recunoaştere, supraveghind principalele golfuri şi 
porturi, în timp ce se străduiau să urmărească cele mai 
importante deplasări ale navelor. La începutul războiului, au 
reuşit să scufunde câteva vase comerciale şi, pe parcurs, au 
creat, într-o anumită măsură, o psihoză în rândul mulţimii. Cât 
despre atacurile efective asupra ţărmurilor, primul a avut loc la 
începutul anului 1942, când submarinul /-17 a lansat câteva 
proiectile în apropiere de Santa Barbara, distrugând un dig şi o 
sondă petrolieră. In iunie 1942, /-25 a tras asupra fortului 
Stevens, de lângă Astoria, Oregon, în timp ce /-26 a bombardat o 
staţie radio de pe insula Vancouver, din Canada. In urma nici 
unuia dintre atacuri nu s-au înregistrat pierderi de vieţi omeneşti. 
In August 1942, /-25 s-a întors în apropiere de Caper Blanco, 
Oregon şi a lansat un hidroavion plin cu bombe incendiare, 
încercând să dea foc pădurilor din apropiere. Atacul a fost un 
eşec, fiindcă, în întreaga regiune, nu a izbucnit decât un foc 
neînsemnat. 

— Se pare că au fost nişte atacuri menite mai ales să 
enerveze, comentă Dirk. 

— Da, nu au fost nişte acţiuni din cale-afară de strategice. 
După atacul incendiar, lucrurile s-au mai liniştit, pentru că 

submersibilele au fost trimise în nord, să sprijine campania din 
Aleutine. Submarinele imperiale erau extrem de implicate, 
ajutând la menţinerea dominaţiei asupra insulelor Altu şi Kiska şi, 
mai târziu, la evacuarea acestora, în timpul luptelor din 1943. 
Japonezii au pierdut cinci submarine în timpul conflictelor din 
Aleutine, când folosirea sonarului a început să conducă, într- 
adevăr, la identificarea lor în ocean. După căderea insulei Kiska, 
în Pacificul de Nord şi de Sud nu au mai continuat să opereze 
decât câteva submarine imperiale. In aprilie 1944, /-180 a fost 
atacat şi scufundat lângă Kodiak, în Alaska, apoi, pe frontul 
intern, a fost linişte până în ianuarie 1945, când /-403 a fost 
scufundat la Cape Flattery, Washington. 

— E ciudat că cineva şi-a ales drept ţintă coasta de vest într- 
un moment al războiului în care liota lor era la câţiva paşi de 
anihilare. 

— Dacă iei în considerare faptul că /-403 era unul dintre 
vasele lor cele mai mari, e încă şi mai ciudat. După toate 
aparențele, au fost surprinşi de un distrugător american în 
momentul în care pregăteau un atac aerian. 

— E greu de crezut că, la vremea aia, au construit un 
submarin care putea transporta o aeronavă, se minună Dirk. 

— Submarinele lor imense puteau transporta nu doar unul, ci, 
realmente, trei avioane. Erau nişte bestii masive. 

— Ai găsit ceva care să indice că forţele navale foloseau arme 
bazate pe cianură? 

— Nu s-a consemnat că s-ar fi apelat la ele în timpul luptelor, 
dar chiar au existat. Cred că Armata Imperială şi unitatea sa 
formată din biologi, aflată în China, au fost cele care au făcut 
experienţe cu arme chimice şi biologice. Printre altele şi-au făcut 
de lucru şi cu proiectile de artilerie pe bază de cianură, aşa că e 
posibil ca marina să le fi experimentat, dar nu există nici o 
înregistrare oficială a faptului că ar fi fost folosite. 

— Presupun că nu exista nici o metodă de a o dovedi, dar 
bănuiesc că /-25 a lansat un proiectil cu cianură, care a ucis 
patru oameni în ziua atacului asupra fortului Stevens. 

— E foarte posibil. S-ar putea să fie greu de dovedit, pentru că 
l-25 s-a pierdut, ulterior, în Pacificul de Sud, probabil 
scufundându-se în preajma insulei Espiritu Santo, în 1943. Dar, 
cu o singură posibilă excepţie, toate înregistrările pe care le-am 
văzut indicau faptul că submarinele japoneze erau dotate numai 
cu armament convenţional. 

— Şi excepţia? N 

— E vorba, din nou, despre /-403. Intr-un ziar de după război al 
armatei am găsit o afirmație conform căreia un transport de 
piese de artilerie Makaze a fost cedat Marinei, fiind adus pe 
submarin, care se afla la Kure, înainte de plecarea acestuia în 
ultima cursă. Totuşi, înainte de asta, n-am mai văzut nici o altă 
referire la Makaze şi nici n-am mai putut descoperi alta în 
dosarele mele despre piesele de artilerie şi despre muniție. 

— Ai idee ce înseamnă termenul ăsta? 

— Cea mai bună traducere pe care o pot face este „Vântul 
Negru”. 


Dirk avu o scurtă convorbire telefonică cu Leo Delgado, apoi 
ajunse la Dahlgren, care stătea la o bere într-un bar care domina 
lacul Washington, după plimbarea cu caiacul făcută împreună cu 
casiera de la bancă. 

— Jack, eşti pregătit să facem mâine o scufundare? îl întrebă. 

— Sigur. Mergem în sud, după peşti lance? 

— Gândul meu se îndreaptă către ceva puțin mai mare. 

— Regele somon nu reprezintă, pentru mine, decât un joc. 

— Peştele care mă interesează, continua Dirk, n-a mai înotat 
de mai bine de şaizeci de ani. 

Capitolul 7 


Irv Fowler se trezi cu o durere cumplită de cap. Prea multe 
beri în noaptea precedentă, se gândi savantul în timp ce se 
dădea jos din pat cu greutate. După ce înghiţi pe nerăsuflate o 
ceaşcă de cafea şi o gogoaşă, se autoconvinse că se simţea mai 
bine. Dar, pe măsură ce ziua se scurgea cu greutate, durerea 
păru să se intensifice, fiind prea puţin alinată, deşi apelase în 
numeroase rânduri la flaconul de aspirină. In cele din urmă, intră 
în joc şi spatele său, generând valuri de durere la fiecare 
mişcare. Pe la jumătatea după amiezii se simţi slăbit şi obosit: şi 
îşi părăsi devreme biroul temporar din cadrul Agenţiei de Servicii 
de Sănătate şi Sociale a Statului Alaska, urcându-se în maşină şi 
întorcându-se în apartamentul său, să se odihnească. 

După ce bău o ceaşcă de supă de pui, pântecul îi fu străbătut 
de puseuri de durere acută. Gata cu leacurile băbeşti, se gândi. 
După ce aţipi, cu întreruperi, în câteva rânduri, se duse, 
clătinându-se, până în baie, după o nouă doză de aspirină care 
să-l ajute să scape de durere. Uitându-se la chipul cu ochi 
sticloşi, sleit şi istovit, care se holba la el din oglindă, observă 
spuzeala roşu strălucitor care îi acoperise obrajii. 

— Cea mai afurisită gripă pe care am avut-o vreodată, 
bodogăni, cu voce tare, înainte de a recădea în pat, năucit. 


La hotelul Hilton din Tokyo, sistemul de pază nu avea nici o 
fisură, iar oaspeţilor invitaţi la banchet li se cerea să treacă prin 
trei puncte diferite de verificare înainte de a-şi câştiga dreptul de 
a intra în salonul exorbitant. Cina anuală a Asociaţiei 
Exportatorilor din Japonia era un eveniment extravagant, rolul 
principal revenindu-le celor mai buni dintre bucătarii şi artiştii 
locali, care şi-l interpretau în faţa celor mai renumiţi oameni de 
afaceri din ţară şi a demnitarilor. Preşedinţii celor mai importante 
companii de export din Japonia contribuiseră la sponsorizarea 
cinei oferită principalilor lor parteneri de afaceri. Diplomaţii 
acreditaţi din toate ţările din Occident şi din Asia considerate 
partenere de bază în afaceri erau trataţi, alături de clienţii cheie, 
ca oaspeţi de onoare. 

Datorită recentei asasinări a lui Hamilton, ambasadorul 
Statelor Unite şi a balamucului de la inaugurarea uzinei SemCon, 

mulţimea zumzăii şi toate capetele se întoarseră când Robert 
Bridges, adjunctul şefului misiunii diplomatice americane, intră în 
încăpere, însoţit de doi oameni de pază sub acoperire. 

Deşi diplomat de carieră, Bridges era expert mai degrabă în 
elaborarea strategiilor sau în analiza tehnicilor de protecţie a 
afacerilor, decât în comportamentul în societate, în mijlocul 
mulţimii. Hamilton fusese, de departe, cel mai bun când era 
vorba de comportamentul în înalta societate, se gândi Bridges, în 
timp ce stătea la taclale cu un reprezentant comercial japonez. 
Curând, unul dintre organizatori se apropie de el şi îl conduse la 
o mică masă de banchet, unde fu aşezat alături de o serie de 
diplomaţi europeni. 

In timp ce erau servite tradiţionalele sashimi şi tăiţeii soba, pe 
un podium urcă cu eleganţă, parcă plutind, o trupă de gheişe 
dansatoare, purtând chimonouri în culori strălucitoare şi rotindu- 
şi evantaiele de bambus în timp ce făceau piruete. Pe când le 
privea rotindu-se, Bridges dădu peste cap o înghiţitură de sake 
cald, ca să-şi aline durerea de a-l asculta pe ambasadorul francez 
ţinând un discurs despre calitatea proasta a vinurilor din Asia. 

După terminarea primului număr al programului, o procesiune 
de preşedinţi de corporaţii se îndreptă către podium ca să-şi 
promoveze propria importanţă graţie unor cuvântări bogate în 
laude. Bridges profită de ocazie ca să viziteze toaleta şi, 
mergând pe urmele unei gorile voinice care îi deschidea calea, 
străbătu un coridor lateral şi întră în WC-ul bărbaţilor. 

Garda de corp aruncă o privire în toaleta faianţată, 
descoperind un singur chelner care se spăla pe mâini la chiuveta 
din capătul cel mai îndepărtat. După ce îi făcu loc lui Bridges să 
se îndrepte către pisoar, închise uşa şi rămase cu faţa către 
interior. 

Fără grabă, chelnerul chel termină cu spălatul mâinilor, apoi 
se întoarse cu spatele la gorilă, ştergându-se cu un prosop de 
hârtie din suport. Când se răsuci către uşă, gorila văzu, cu 
stupoare, că ţinea o armă automată de calibrul 25. Micul pistol 
avea un amortizor de zgomot fixat de ţeava îndreptată direct 
către faţa gărzii de corp. Instinctiv, aceasta vru să-şi înşface 
propria armă, dar abia dacă-şi mişcase mâna când pistolul de 
calibrul 25 tuşi, înăbuşit. O gaură roşie, bine definită, apăru 
deasupra sprâncenei stângi a gărzii de corp şi, pentru o clipă, 
bărbatul voinic îşi înălţă capul şi şi-l dădu pe spate înainte de a 
se prăbuşi pe podea cu o bufnitură. 

Bridges nu auzi împuşcătura înfundată, ci doar zgomotul 
căderii gărzii sale de corp. Răsucindu-se şi dând cu ochii de 
chelnerul care-şi îndreptase arma către el, nu reuşi decât să 
bolborosească: 

— Ce naiba? 

Bărbatul chel în costum de chelner îi răspunse cu o privire 
rece şi de rău augur a ochilor săi întunecaţi, apoi un rânjet sadic 
îi dezvălui, brusc, şiragul de dinţi galbeni şi strâmbi. Fără o 
vorbă, apăsă de două ori pe trăgaci şi îl privi pe Bridges 
ducându-şi mâna la piept şi căzând pe duşumea. Asasinul scoase 
din buzunar o hârtie dactilografiată şi o răsuci strâns, sub forma 
unui tub. Apoi se aplecă şi o îndesă între buzele diplomatului 
mort, ca pe catargul unui steag. După ce demontă cu grija 
amortizorul şi şi-l puse în buzunar, păşi cu delicateţe peste cele 
două cadavre şi ieşi, dispărând pe coridorul care ducea către 
bucătărie. 

Capitolul 8 


Prova din fibre de sticlă a şalupei Parker, lungă de opt metri, 
se afunda în talazurile late şi înalte, tăind o potecă de spuma 
albă pe când traversa adâncitura dintre două valuri înainte de a 
sălta pe creasta celui care urma. Deşi minusculă în comparaţie 
cu majoritatea vaselor din flota NUMA, mica şi rezistenta 
ambarcaţiune, pe care inscripţia de la pupa o identifica drept 
Grunion. Era ideală atât pentru cercetările întreprinse în apele 
interioare sau în cele de coastă, cât şi ca bază pentru operaţiuni 
de scufundare în ape puţin adânci. 

Leo Delgado roti cârma spre dreapta şi Grunion se răsuci iute 
către tribord, ferindu-se din calea unui imens cargobot roşu care 
se îndrepta ameninţător înspre ei, în apropierea intrării în 
strâmtoarea Juan de Fuca. 

— Cât de departe de strâmtoare? întrebă, răsucind cârma 
mult către babord, pentru a evita siajul cargobotului care trecea 
pe lângă ei. 

Stând aplecaţi, unul lângă celalalt, asupra unei măsuţe din 
cabina îngustă, Dirk şi Dahlgren studiau harta nautică a zonei în 
care se aflau, situată la intrarea în Oceanul Pacific, la vreo sută şi 
douăzeci şi cinci de mile vest de Seattle. 

— La circa douăsprezece mile sud-est faţă de Capul Flattery, 
spuse Dirk, peste umăr, apoi îi dictă lui Delgado valorile 
latitudinii şi longitudinii. Secundul de pe Deep Endeavor se 
întinse către o tastatură şi introduse datele în micul sistem 
computerizat de navigare de la bord. După câteva secunde, în 
colţul de sus al monitorului cu ecran plat fixat de plafon apăru un 
pătrat minuscul, de culoare albă. La marginea de jos a ecranului 
clipea un mic triunghi alb, care îl reprezenta pe Grunion, 
înaintând în apele Pacificului. Beneficiind de ajutorul G.P.S., 
Delgado reuşi să aducă ambarcaţiunea pe un curs care o 
îndrepta direct către poziţia indicata. 

— Ei, sunteţi siguri că n-o să afle căpitanul Burch că i-am luat 
cu împrumut barca şi că-i consumăm combustibilul pentru o 
plimbare de plăcere? întrebă Delgado cu o oarecare teamă. 

— Vrei să spui că barca-i proprietatea personala a lui Burch? 
răspunse Dirk, prefăcându-se îngrozit. 

— Dacă o să vină în inspecţie, o să-i spunem că Bill Gates a 

trecut pe aici şi ne-a oferit nişte acţiuni în valoare de câteva 
milioane ca să facă o tură cu Grunion, se oferi Dahlgren. 

— Mersi. Ştiam eu că pot avea încredere în voi, mormăi 
Delgado, clătinând din cap. Apropo, cât de exactă e localizarea 
submarinului? 

— Datele sunt extrase direct din relatarea oficială a 
scufundării, făcută de marina militară, pe care mi-a trimis-o 
Perlmutter prin fax, răspunse Dirk, apucându-se de tocul uşii ca 
să-şi ţină echilibrul în timp ce şalupa se legăna pe creasta unui 
val imens. Incepem cu poziţia consemnată de distrugător după 
scufundarea lui /-403. 

— Păcat că marina militară nu avea GPS în 1945, se plânse 
Delgado. 

— Da, în timpul războiului, rapoartele nu erau întotdeauna 
foarte exacte, mai ales când era vorba de localizări. Dar 
distrugătorul nu ajunsese prea departe de țărm când a dat lupta 
cu submarinul, aşa că datele menţionate ar trebui să ne conducă 
foarte aproape de poziţia corectă. 

Când Grunion ajunse în punctul marcat, Delgado scoase 
ambarcaţiunea din viteză şi simulă o grilă de căutare pe 
computerul de bord. Pe puntea din spate, Dirk şi Dahlgren 
despachetară un sonar pentru scanarea laterală, model Klein 
3000, din cutia sa de plastic armat. In timp ce Dirk cupla 
cablurile sistemului de operare, Dahlgren aruncă în apă, peste 
copastie, un senzor galben, de formă cilindrică. 

— Peştele e în apă, strigă el, din partea din spate a punţii şi, 
imediat, Delgado manevră cu fineţe acceleraţia, făcând ca 
ambarcaţiunea să înainteze. |n câteva minute, Dirk reglă 
aparatura, cea ce avu drept rezultat un flux continuu de imagini 
vagi, cu contrast puternic, care se perindau pe monitorul color. 
Imaginile erau reflexiile undelor sonore emise de senzor, care se 
loveau de fundul oceanului, fiind apoi recaptate şi transformate 
în reprezentări vizuale ale ridicăturilor şi adânciturilor acestuia. 

— Am un caroiaj de doi kilometri pătraţi şi jumătate în jurul 
poziţiei raportate de Theodore Knight în momentul în care a izbit 
submarinul. 

— E bine, pentru început, răspunse Dirk. Putem extinde grila 
dacă o să fie nevoie. 

Delgado începu să deplaseze barca de-a lungul uneia dintre 
liniile albe de pe monitor până ce ajunse la capătul caroiajului, 
apoi o aduse pe linia următoare, pe care o urmări în direcţie 

opusă. Grunion naviga înainte şi înapoi pe traiectorii înguste, de 
câte două sute de metri, devorând încet grila, în timp ce Dirk 
pândea apariţia unei forme prelungi şi întunecoase pe ecranul 
sonarului, ceea ce ar fi reprezentat submarinul care zăcea pe 
fundul apei. 

Trecu o oră, timp în care singura forma recognoscibilă care se 
ivi pe monitorul sonarului fu cea a unei perechi de butoaie de o 
sută optzeci de litri. După două ore, Dahlgren scoase câteva 
sandvişuri cu ton dintr-o ladă frigorifică şi încerca să împrăştie 
plictiseala spunând câteva glume răsuflate, fără perdea. In cele 
din urmă, după trei ore de căutări, sunetul vocii lui Dirk spulberă 
brusc atmosfera deprimantă. 

— Ţintă! Notează poziţia. 

Imaginea estompată a unui obiect prelung se derula treptat pe 
ecran, unindu-se cu aceea a două mici protuberanţe dintr-un 
capăt şi cu aceea a unei forme de dimensiuni mai mari, aflată 
alături de zona din mijloc. 

— Slavă Domnului! strigă Dahlgren, studiind imaginea. Eu zic 
că arată ca un submarin. 

Dirk aruncă o privire pe scala aparatului de măsură din partea 
de jos a ecranului. 

— Are în jur de o sută zece metri, aşa cum indică rapoartele 
trimise de Perlmutter. Leo, să mai facem o trecere ca să 
verificăm poziţia, iar pe urmă să vedem dacă ne poţi opri exact 
deasupra ei. 

— Pot, răspunse Delgado, zâmbind, în timp ce-l întorcea pe 
Grunion, ca să treacă din nou pe deasupra țintei. 

De data aceasta, imaginea dezvălui faptul că submarinul era, 
evident, intact şi că părea să stea, drept, pe fundul oceanului. In 
timp ce Delgado înregistra poziţia exactă în sistemul GPS, Dirk şi 
Dahlgren recuperară sonda sonarului, după care despachetară 
conţinutul a doi saci mari cu echipament pentru scufundare. 

— Ce adâncime avem aici, Leo? strigă Dahlgren, începând să- 
şi îmbrace costumul negru, din neopren. 

— In jur de cincizeci de metri, răspunse Delgado, aruncând o 
privire la o sondă puternică, cu ultrasunete. 

— Asta înseamnă că nu putem sta la fund mai mult de 
douăzeci de minute, cu o oprire de douăzeci şi cinci de minute, 
pentru decomprimare, pe drumul de ridicare la suprafaţă, spuse 
Dirk,  reamintindu-şi durata recomandată de tabelele de 
scufundare ale marinei militare. 

— Nu înseamnă prea mult când avem de cercetat un peşte 
atât de mare, aprecie Dahlgren. 

— Avioanele mă interesează în mod deosebit, ripostă Dirk. 
Conform raportului marinei militare, în momentul în care 
distrugătorul a trecut la atac, ambele avioane se aflau pe punte. 
Fac pariu că cele două imagini de pe sonar, din dreptul provei, 
sunt bombardiere Seiran. 

— Imi convine de minune dacă nu trebuie să intru în sicriul 
ăla. 

Dahlgren scutură scurt din cap, reflectând asupra scenei care i 
se desfăşura în minte, apoi se apucă să-şi strângă centura 
ponosită, cu greutăţi de plumb. 

După ce Dirk şi Dahlgren se echipară complet, Delgado îl 
aduse pe Grunion înapoi, deasupra poziţiei țintei şi aruncă în apă 
o mică baliză, ancorată de şaizeci de metri de cablu. Cei doi 
scafandri în costume negre păşiră dincolo de platforma din 
partea din spate a ambarcaţiunii şi plonjară în ocean cu labele de 
scufundare înainte. 

Apa rece a Pacificului fu un adevărat şoc pentru pielea lui Dirk, 
care rămase un moment locului, în lichidul verde, aşteptând ca 
stratul subţire de apă care pătrundea prin costum să-şi egalizeze 
temperatura cu aceea a trupului său. 

— Fir-ar să fie, ştiam eu că trebuia să aducem costumele 
impermeabile, îi pârâi în urechi vocea lui Dahlgren. 

Cei doi bărbaţi purtau măşti de scufundare AGA Divator MK II, 
care lăsau faţa expusă vederii şi erau dotate cu un sistem de 
comunicare radio, prin intermediul căruia puteau vorbi unul cu 
celălalt chiar şi atunci când se aflau sub apă. 

— Nu te-nţeleg, eu mă simt exact ca la Keys, glumi Dirk, 
referindu-se la apa caldă din jurul insulelor din sudul Floridei. 

— Cred c-ai mâncat prea mult somon afumat, i-o întoarse 
Dahlgren. 

Dirk eliberă aerul din compensatorul de flotabilitate şi îşi 
limpezi auzul, apoi se întoarse cu capul în jos şi începu să 
coboare către fund lovind apa cu picioarele şi urmărind cablul de 
ancorare al balizei. Dahlgren îl urmă la o distanţă de vreo doi 
metri. Dirk încerca să contracareze efectul curentului care îi 
împingea uşor către est scufundându-se în unghi, împotriva 
acestuia, străduindu-se astfel să-şi menţină poziţia relativă faţă 
de ţintă. In timpul coborârii, trecură printr-o zonă în care 
temperatura apei se schimba brusc, devenind mult mai rece. La 

treizeci de metri, apa verzuie începu să se întunece pe măsură 
ce lumina străbătea tot mai greu lichidul întunecat. La treizeci şi 
şapte de metri, Dirk aprinse micul reflector subacvatic ataşat de 
casca sa, asemănător cu cel pe care îl folosesc minerii. După ce 
mai coborâră încă vreo doi metri, forma prelungă şi întunecata a 
submarinului japonez se înălţă brusc din adâncuri. 

Pe fundul oceanului se odihnea în pace uriaşul submersibil 
negru, un mausoleu de fier, cufundat în tăcere, al marinarilor 
care îi pieriseră în pântec. Se scufundase căzând pe chila şi 
stătea drept şi mândru, părând gata să navigheze iarăşi. Când se 
apropiară, Dirk şi Dahlgren fură uimiţi de dimensiunile vasului. 
Coborâseră lângă prova şi abia dacă puteau vedea o jumătate de 
navă, corpul acesteia dispărând apoi în întunericul de nepătruns. 
Dirk se ridică un moment deasupra provei, admirându-i conturul 
impresionant înainte de a studia rampa de lansare care cobora, 
în unghi, către puntea centrală. 

— Dirk, de aici se vede unul dintre avioane, spuse Dahlgren, 
arătând cu braţul întins către un morman de sfărâmături care 
zăcea la prova babord. Mă duc să arunc o privire. 

— După cum arăta imaginea de pe sonar, al doilea ar trebui să 
fie mai în spate. Mă îndrept într-acolo, răspunse Dirk, înotând de- 
a lungul punţii. 

Dahlgren se repezi ca o săgeată către epava care putea fi 
identificată cu uşurinţă ca aparţinându-i unui hidroavion cu un 
singur motor, acoperit cu un strat subţire de nămol. Aeronava 
Aichi M6A1 Seiran era un monoplan cu aspect lucios, proiectat 
anume ca bombardier lansat de pe submarinele imense, de tip |. 
Silueta sa zveltă, asemănătoare cu a unui avion de luptă 
Messerschmitt, devenise caraghioasă fiindcă i se ataşaseră două 
flotoare imense fixate la vreo doi metri sub aripi, având aspectul 
unor pantofi uriaşi de clovn, care ieşeau în afara fuzelajului. Insă 
Dahlgren putea vedea numai o singură bucată dintr-un flotor, 
pentru că cel din stânga fusese retezat, ca şi aripa, în urmă 
atacului distrugătorului american. Fuzelajul şi aripa dreaptă 
rămăseseră intacte, sprijinindu-se, sub un unghi ciudat, pe 
flotorul avariat. Dahlgren cobori pe fundul oceanului, în faţa 
bombardierului, studiind partea vizibila a trenului de aterizare şi 
partea de dedesubt a aripii. Se apropie şi îndepărtă nămolul care 
acoperea mai multe protuberanţe, dând la iveală un set de 
locaşuri pentru bombe. Dispozitivele de fixare a încărcăturii 
bombardierului erau goale. 

Înălţându-se, încet, prin partea laterala a fuzelajului, Dahlgren 
se propulsă spre carlinga boltită, pe jumătate sfărâmată şi şterse 
stratul de nămol de pe geamuri. li lumină interiorul şi priveliştea 
înfiorătoare de care dădu cu ochii îi acceleră bătăile inimii. De pe 
scaunul pilotului, un craniu se holba la el, iar dinţii dezgoliţi 
păreau să-i adreseze un zâmbet macabru. Plimbând raza 
luminoasă în interiorul carlingii, identifică, pe podea, o pereche 
de cizme stricate, de aviator şi văzu o bucată mare de os ieşind 
din deschiderea uneia dintre ele. Oasele zdrobite ale pilotului 
erau încă înăuntru, realiză Dahlgren, pentru că aviatorul se 
scufundase împreună cu avionul său. 

Se îndepărtă încet de aeronavă, apoi îl chemă pe Dirk prin 
radio. 

— Ascultă, bătrâne, am terminat cu unul dintre hidroavioanele 
de aici, dar se pare că nu avea montat nici un fel de armament 
când s-a scufundat. Totuşi, domnul Pilot Tigva îţi trimite 
salutările sale. 

— Am găsit rămăşiţele celui de-al doilea avion şi e curat şi 
ăsta, răspunse Dirk. Ne întâlnim la turelă. 

Dirk descoperise al doilea bombardier zăcând la treizeci de 
metri de navă, răsturnat pe spate. In momentul scufundării 
submarinului, cele două flotoare imense se desprinseseră de 
Seiran, iar fuzelajul avionului, cu aripile încă ataşate, zburase 
către fund. Putuse constata, cu uşurinţă, că nici un fel de 
armament nu fusese fixat de trenul de aterizare şi nu găsise 
nimic care să demonstreze că vreo bombă sau vreo torpilă s-ar fi 
desprins de acolo în timpul scufundării. 

notând înapoi, către puntea superioară a submarinului, se 
deplasă urmărind rampa de lansare care se întindea pe douăzeci 
şi cinci de metri de-a lungul provei, până ce ajunse la un 
tambuchi mare, rotund. Era vertical şi acoperea capătul unui tub 
larg, cu diametrul de trei metri şi jumătate, fixat la baza citadelei 
şi întinzându-se pe mai mult de treizeci de metri către pupa. Acel 
tub etanş fusese hangarul aeronavelor Seiran, în care erau 
depozitate părţile demontabile ale avioanelor până în momentul 
în care acestea erau gata de lansare. Deasupra şi cu spatele la 
porţiunea tubulară se afla o mică platformă pe care erau 
montate mitraliere antiaeriene jumelate de 25 mm, ale căror ţevi 
continuau să se îndrepte către cer, în aşteptarea unui duşman 
nevăzut. 

În partea centrală a submarinului /-403, Dirk găsii, în locul unei 

imense suprastructuri metalice, o gaură enormă, rămasă în locul 
din care fusese retezată în timpul coliziunii. Un mic banc de peşti 
înota în jurul muchiei zimţate a craterului, hrănindu-se cu vietăţi 
marine mai mărunte şi adăugând o pată de culoare pe acel 
tablou întunecat. 

— Uau, prin gaura asta ai putea intra la volanul Chrysler-ului, 
remarcă Dahlgren, în timp ce înota alături de Dirk, cercetând 
craterul. 

— Şi tot ar mai rămâne loc. Probabil că s-a scufundat rapid 
când i-a fost smulsă suprastructura. 

Cei doi bărbaţi îşi imaginară, în tăcere, coliziunea violentă a 
celor două nave, care avusese loc cu atât de mulţi ani în urmă şi 
agonia echipajului neajutorat de pe submarinul /-403, care se 
ducea la fund. 

— Jack, ce-ar fi să treci prin hangar şi să vezi dacă nu dai cu 
ochii de ceva armament, zise Dirk, arătând cu mâna înmănuşată 
către despicătura adâncă din partea superioară a adăpostului 
aeronavelor. Eu o să fac acelaşi lucru sub punte. 

Apoi se uită la cadranul portocaliu al ceasului antiacvatic 
Doxa, pe care i-l făcuse cadou tatăl său, la ultima aniversare. 

— Nu mai putem sta la fund decât opt minute. Trebuie să ne 
mişcăm repede. 

— Eu revin aici în şase, spuse Dahlgren şi, cu o lovitura a 
labelor de scafandru, dispăru prin despicătura peretelui 
hangarului. 

Dirk pătrunse prin crăpătura întunecată de lângă acesta, 
scufundându-se dincolo de muchia zimţată a oţelului mutilat şi 
contorsionat. In timp ce cobora, sesiză existenţa neobişnuitelor 
coci ale submarinului, gemene şi strâns lipite una de cealaltă, 
care se întindeau în josul chilei. Intră într-o încăpere deschisă, pe 
care o identifică imediat drept ceea ce mai rămăsese din cabina 
de comandă, aşa cum o dovedea roata mare a cârmei, acum 
acoperită de scoici. Un şir de echipamente radio era fixat pe una 
dintre laturile încăperii, în timp ce tot felul de pârghii mecanice şi 
de dispozitive de comandă ieşeau dintr-un alt perete şi din 
tavan. Luminând un set de clapete, văzu ca pe ele era scris, cu 
litere albe, BARASUTO TANKU şi presupuse că acționau tancurile 
de balast. 

Dând uşor din labele de scafandru, înainta, în mod intenţionat, 
cu viteză redusă, ca să nu antreneze sedimentele depuse pe 
punte. In timp ce trecea dintr-un compartiment în altul, 

submarinul părea să se umple de ecourile vieţii echipajului său 
japonez. Pe podeaua micii cambuze erau împrăştiate farfurii şi 
tacâmuri de argint. Sticluţele de porțelan pline cu sake încă mai 
stăteau în picioare pe etajerele din cabine. Plutind prin careul 
larg al ofiţerilor, pe una dintre laturile căruia erau aliniate 
cabinele acestora, admiră micul altar shintoist montat pe un 
perete. 

Continua să înainteze, conştient de scurgerea timpului pe 
care-l mai avea de stat pe fundul oceanului, dar străduindu-se să 
reţină tot ce putea observa. Deplasându-se de-a lungul unui 
labirint de ţevi, cabluri şi conducte hidraulice, ajunse în cabina 
comandantului, aflată lângă partea din faţa a navei. Se apropia, 
în sfârşit, de ţinta sa, magazia cu torpile, care se întrevedea 
drept înainte. Propulsându-se cu o puternica mişcare în foarfecă 
a picioarelor, avansa către intrare, pregătindu-se să pătrundă 
înăuntru. Apoi încremeni, dintr-o dată. 

Clipi de mai multe ori, întrebându-se dacă vederea nu-i juca 
feste. Apoi îşi stinse reflectorul şi privi din nou prin deschidere. 
Nu putea să-şi creadă ochilor. 

In măruntaiele întunecate ale submarinului ruginit de război, 
îngropat în fundul mării de mai bine de şaizeci de ani, Dirk era 
întâmpinat de o lumină pâlpâitoare, verzuie, palidă dar distinctă. 

Capitolul 9 


Dirk se împinse prin deschizătură, intrând în bezna neagră ca 
smoala din interiorul magaziei cu torpile, unde nu pătrundea nici 
o rază de lumină. După ce ochii i se obişnuiră cu întunericul, 
lumina verde, pâlpâitoare, deveni mai clară. Părea să fie vorba 
de două surse luminoase minuscule, situate la înălţimea ochilor 
şi fixate de peretele cel mai îndepărtat. 

Işi aprinse din nou propriul reflector şi cercetă încăperea. Era 
magazia din partea superioară, una dintre cele două suprapuse, 
pe verticală, la prova submarinului. Alături de peretele 
despărțitor din partea din faţă, putu vedea locaşurile rotunde ale 
celor patru lansatoare de torpile cu diametrul de cinci sute 
treizeci de milimetri. In suporturile de pe ambele laturi ale 
încăperii erau şase torpile imense, model 95, nişte peşti uriaşi, 
mortali, mult mai demni de încredere şi mai explozivi decât 
replicile lor americane din timpul războiului. Reflectorul lui Dirk 
lumina încă două torpile căzute pe podea, care fuseseră azvârlite 
din suporturile lor când submarinul fusese izbit şi trimis la fund. 
Una dintre ele era culcată, cu vârful îndreptat pe o direcţie uşor 
deviată faţă de a provei, aşa cum se rostogolise după ce lovise 
puntea. Vârful celei de-a doua se proptise de nişte sfărâmături şi 
era îndreptat în sus, parcă fără ţintă. Şi deasupra acesteia 
clipeau straniile luminiţe verzi. 

Dirk pluti către lumina pâlpâitoare, apropiindu-şi fața 
acoperită de mască de radiaţia misterioasă. Nu era nimic altceva 
decât un mic ceas digital, proeminent, fixat în capătul suportului 
torpilelor. Cifrele verzi, fluorescente, pâlpâiau dând la iveală un 
şir de zerouri şi indicând că timpul programat expirase cu mai 
mult de douăzeci şi patru de ore înainte. Poate cu zile, săptămâni 
sau luni înainte, era imposibil de precizat la ce dată anume. Dar 
era sigur că nu fusese pus acolo cu şaizeci de ani mai devreme. 

Dirk smulse ceasul de plastic şi îl îndesă în buzunarul 
compensatorului său de flotabilitate, apoi privi în sus. Bulele de 
aer pe care le expira nu se adunau sub plafon, aşa cum ar fi fost 
de aşteptat, ci erau atrase în sus, plutind apoi într-o rază de 
lumină palidă. Se propulsa în sus cu ajutorul unei lovituri cu 
labele de scafandru şi descoperi că un tambuchi mare, care 
dădea spre puntea deschisă fusese săltat şi blocat, permiţând ca 

un scafandru să intre în şi să iasă cu uşurinţă din magazia cu 
torpile. 

O voce îi pârâi brusc în cască. 

— Dirk, unde eşti? E timpul să urcăm, zbiera Dahlgren. 

— Sunt în magazia de torpile din partea anterioară. Vino să ne 
întâlnim la provă, mai am nevoie de încă un minut. 

Dirk se uită la ceas şi constată că cele opt minute pe care le 
mai puteau petrece pe fundul oceanului expiraseră, apoi se 
întoarse, îndreptându-se către suportul torpilei. 

Două lăzi de lemn zăceau sfărâmate sub una dintre torpilele 
căzute şi stăteau deschise ca două valize. Erau făcute din lemn 
dur, de mahon şi supravieţuiseră, în mod uimitor, în apa sărată şi 
în voia  microorganismelor, fiind într-o stare minimă de 
degradare. Dirk observă, intrigat, că nu erau acoperite de nămol, 
ca toate celelalte obiecte de pe submarin. Cineva îl îndepărtase 
de curând, ca să scoată la lumină conţinutul. 

notă deasupra celei mai apropiate dintre ele şi privi în 
interior. Creând impresia unei jumătăţi de cutii cu oua, şase 
bombe argintii, de suprafaţă, erau aliniate într-un suport armat, 
special construit. Fiecare dintre ele avea aproape un metru 
lungime şi o formă de cârnat, cu o coadă ca o aripă. Jumătate 
dintre bombe mai erau încă sub torpilă, dar toate şase se 
sfărâmaseră când aceasta căzuse peste ele. Era bizar, dar lui 
Dirk i se păru că erau mai degrabă sparte decât, pur şi simplu, 
strivite. Plimbându-şi mâna pe partea intacta a uneia dintre ele, 
simţi, cu surprindere, că avea netezimea unei suprafeţe 
sticloase. 

Dând uşor din labe, pluti deasupra celeilalte lăzi şi văzu 
acelaşi lucru. Şi în cazul acesteia, toate învelişurile bombelor 
fuseseră strivite de torpila căzută. Numai că acum numără cinci 
bombe, nu şase. Una dintre teci era goală. Dirk îşi roti reflectorul 
împrejur şi cerceta zona. Puntea era curată, iar în locaşul gol nu 
se vedea nici o sfărâmătură. Una dintre bombe lipsea. 

— Vine liftul.... Urcăm, pârâi vocea lui Dahlgren, pe 
neaşteptate. 

— Ţine uşa, vin imediat, răspunse Dirk şi se uită la ceas, ca să 
vadă că depăşiseră cu aproape cinci minute timpul pe care-l 
puteau petrece pe fundul oceanului. Inspecta lăzile sfărâmate 
pentru o ultimă oară şi scoase una dintre cele mai puţin 
deformate bombe. Proiectilul alunecă afară din locaş, dar, în 
mâinile lui Dirk, se dezmembra în trei bucăţi separate. Cel mai 

bun lucru pe care îl putu face fu să pună bucăţile, cu grijă, într-un 
sac mare de scufundător, din plasă şi, ţinându-l strâns, se înalţă 
către tambuchiul deschis de deasupra. leşi trăgând sacul după el 
şi îl găsii pe Dahlgren plutind deasupra provei submarinului, la 
câţiva metri în faţa lui. | se alătură şi, fără să mai piardă nici o 
clipă, se  propulsară către locul primei opriri pentru 
decomprimare. 

Monitorizând adâncimea la care se aflau, Dirk îşi încetini 
ascensiunea răşchirându-şi trupul, aidoma unui paraşutist, când 
ajunseră la doisprezece metri şi elimina o doză de aer din 
compensatorul de flotabilitate. Dahlgren îl urmă şi se opriră la o 
adâncime de şase metri, ca să-şi ajute organismul să reducă 
nivelul ridicat de azot din sânge. 

— Cele cinci minute în plus petrecute la fund o să ne coste 
încă treisprezece, adăugate timpului de decomprimare. O să 
inhalez tot oxigenul înainte de a se scurge cele treizeci şi opt de 
minute, spuse Dahlgren, cu ochii la manometrul ataşat 
rezervorului secătuit. 

Inainte ca Dirk să apuce să răspundă, auziră, în depărtare, un 
zăngănit metalic înăbuşit. 

— Nu te temi nici un moment, dacă Leo e prezent, remarca 
Dirk, arătând spre obiectul aflat la doisprezece metri de ei, în 
lateral. 

O pereche de rezervoare argintii, cu aparatura pentru 
respiraţie subacvatică încorporată şi cu compensatoare ataşate 
se legănau, la adâncimea de şase metri, legate de o frânghie 
care urca spre suprafaţa. La capătul celalalt al acesteia era 
Delgado, care stătea pe puntea din spate a lui Grunion, mâncând 
zgomotos o banană şi urmărind bulele de aer expirat de cei doi 
bărbaţi, ca să se asigure că nu rătăceau prea departe de 
ambarcaţiune. După ce se menţinură timp de cincisprezece 
minute la decomprimare, la adâncimea de şase metri, cei doi 
înşfăcară compensatoarele ataşate de rezervoare şi se ridicară la 
trei metri, pentru alte cincisprezece minute de aşteptare. Când 
Dirk şi Dahlgren ieşiră, în sfârşit, la suprafaţă şi se urcară la bord, 
Delgado le confirma că îi văzuse cu o fluturare a mâinii şi 
întoarse barca către țărm. 

Când ajunseră în apele mai liniştite ale strâmtorii Juan de 
Fuca, Dirk despachetă fragmentele de bombă şi le întinse pe 
punte. 

— N-ai dat de nici o urmă de aşa ceva în avion sau în hangar? 


88 


întrebă Dirk. N 

— Categoric nu. In hangar erau o mulțime de piese, de unelte 
şi de alte resturi, dar nimic care să arate aşa, răspunse Dahlgren, 
privind fragmentele. Dar cum s-ar sparge o bombă în felul ăsta? 

— Pentru că e făcută din porțelan, răspunse Dirk, ridicând un 
ciob pentru ca Dahlgren să-l examineze mai îndeaproape. 

Cel din urmă îşi plimbă degetul pe suprafață, apoi clătină din 
cap. 

— O bombă de porțelan. Cred că-i foarte la-ndemână dacă vrei 
să lansezi un atac asupra invitaţilor la un ceai. 

— Trebuie să aibă ceva de-a face cu încărcătura exploziva a 
avioanelor. 

Dirk rearanjă fragmentele până când se potriviră unul cu altul, 
ca într-un joc de puzzle. Componentele încărcăturii fuseseră de 
mult spălate de apă, dar era evident faptul că, în interior, se 
aflau mai multe compartimente. 

— Se pare că mai mulţi combustibili trebuiau să interacţioneze 
unul cu altul în momentul detonării. 

— O bombă incendiară? întrebă Dahlgren. 

— Poate, răspunse Dirk, cu voce scăzută. Se întinse spre 
buzunarul lateral al compensatorului de flotabilitate şi scoase 
cronometrul digital. Cineva şi-a dat o grămadă de osteneală ca 
să recupereze una dintre bombele astea, spuse, aruncându-i 
cronometrul lui Dahlgren. 

EI îl studie, răsucindu-l în mână. 

— Poate a fost chiar proprietarul lor iniţial, spuse, în cele din 
urmă, cu seriozitate. 

Ridicându-şi braţul, cu cronometrul în palmă, îi arătă lui Dirk 
partea din spate a acestuia. Pe carcasa de plastic era o inscripţie 
reliefată, indescifrabilă, scrisă cu caractere asiatice. 

Capitolul 10 


Aidoma unei haite de hiene care se bat deasupra leşului unei 
zebre de-abia ucise, consilierii de securitate ai preşedintelui se 
muşcau şi schelălăiau unii la alţii, fiecare în parte străduindu-se 
să nu fie tras la răspundere pentru evenimentele din Japonia. 
Accesele de furie se încrucişau în cabinetul situat în aripa de vest 
a Casei Albe. 

— E, pur şi simplu, un eşec al serviciilor noastre de spionaj. 
Consulatele noastre nu se bucura de sprijinul de care ar avea 
nevoie din partea acestora şi, ca urmare, doi dintre oamenii mei 
au fost ucişi, se plânse, cu asprime, secretarul de stat. 

— Nu am fost înştiinţaţi, în prealabil, că în Japonia s-au 
intensificat activităţile teroriste. Sursele noastre diplomatice 
susţin că şi forţele de securitate japoneze orbecăiesc, ripostă 
adjunctul directorului CIA. 

— Domnilor, ce s-a întâmplat s-a întâmplat, interveni 
preşedintele, în timp ce se chinuia să aprindă o pipă mare, de 
modă veche. 

Având înfăţişarea lui Teddy Roosevelt şi atitudinea firească a 
lui Harry Truman, preşedintele Garner Ward era admirat de toată 
lumea pentru bunul său simţ şi pentru stilul său pragmatic. 
Preşedintele din Montana, aflat în timpul primului său mandat, 
considera binevenite polemicile consilierilor săi, dar le tolera cu 
greu în cazul în care se aduceau acuzaţii şi se ridicau pretenţii de 
infailibilitate. 

— Trebuie să înţelegem care e natura amenințării şi care sunt 
motivele adversarului nostru şi să stabilim apoi modul de 
acţiune, spuse el, simplu. Aş recomanda, de asemenea, ca, 
indiferent ce problemă de securitate internă s-ar ivi, să fie 
tratată ca un semnal important de alarmă. Făcu un semn cu 
capul către Dennis Jimenez, secretarul Departamentului de 
Securitate Internă, care stătea pe latura opusă a mesei de 
şedinţe din cabinet. Dar, pentru început, trebuie să ne lămurim 
cine sunt aceşti indivizi. Martin, ce-ar fi să ne pui la curent cu 
ceea ce se ştie până acum? spuse, adresându-i-se lui Martin 
Finch, directorul FBI. 

În calitate de fost membru al poliţiei militare din cadrul 
marinei, Finch continua să-şi poarte părul tuns scurt şi vorbea cu 

vocea tăioasa a unui sergent care se ocupa de instrucţia 
recruţilor. 

— Domnule, se pare ca asasinarea ambasadorului Hamilton şi 
cea a lui Bridges, adjunctul misiunii, au fost săvârşite de aceeaşi 
persoană. Camerele de supraveghere video ale hotelului în care 
a fost ucis Bridges au dat la iveală un suspect îmbrăcat în 
uniformă de chelner care nu a fost recunoscut drept un membru 
al personalului. Fotografiile astfel obţinute se potrivesc cu 
relatările unor martori oculari despre un tip văzut pe terenul de 
golf din Tokio la scurt timp după împuşcarea ambasadorului 
Hamilton. 

— Există vreo legătură cu uciderea lui Chris Gavin şi cu 
explozia de la uzina SemCon? se interesa preşedintele. 

— Nici una pe care să fi reuşit să o identificăm, cu toate că 
există un potenţial indiciu în biletul lăsat pe cadavrul lui Bridges. 
Bineînţeles că noi tratăm cazul considerând că legătura există. 

— Şi ce anume se ştie despre suspect? întrebă secretarul de 
stat. 

— Autorităţile japoneze nu au reuşit să-l identifice cu nici unul 
dintre criminalii pe care îi au în evidenţă sau să ofere o 
identificare prezumtivă. Nu este unul dintre membrii deja 
cunoscuţi ai grupării numite Armata Roşie Japoneză. Se pare că e 
vorba de o persoană neidentificată. Toate agenţiile japoneze 
care se ocupă de apărarea legii cooperează cu toate forţele la 
urmărirea suspectului, iar departamentul de control al imigrărilor 
e în alertă. 

— Deşi nu există nici o legătură prealabilă, par să planeze 
puţine dubii asupra faptului că operează sub auspiciile Armatei 
Roşii Japoneze, adaugă directorul adjunct al CIA. 

— Dar biletul de pe cadavrul lui Bridges. Ce conţine? întrebă 
Jimenez. 

Finch răsfoi un dosar, apoi scoase o foaie dactilografiată. 

— In traducere din limba japoneză, suna aşa: „Daţi-vă bătuţi, 
imperialişti americani care aţi pângărit, cu lăcomie, pământul 
nipon, sau moartea-şi va răspândi dulcea suflare rece pe 
țărmurile Americii. ARJ.” Clasicul text bombastic al extremiştilor. 

— E o declaraţie a Armatei Roşii Japoneze? întrebă 
preşedintele Ward. Credeam că a fost dizolvată cu mai mulţi ani 
în urmă. 

In aşteptarea replicii, îşi dădu capul pe spate şi, înainte ca 
Finch să răspundă, suflă către panourile tavanului fals un norişor 


91 


de fum de tutun cu aromă de vişine. 

— Aşa cum s-ar putea să ştiţi, Armata Roşie Japoneză eo 
grupare teroristă extremistă, din care, în anii 1970, s-au 
desprins, pe teritoriul nipon, mai multe facţiuni comuniste. Fac 
declaraţii antiimperialiste bombastice şi au susţinut răsturnarea 
guvernului şi a monarhiei japoneze din motive atât întemeiate 
cât şi neîntemeiate. Fiind suspectată de legături cu grupări din 
Orientul Mijlociu şi din Coreea de Nord, ARJ s-a aflat în spatele 
unor atentate cu bombă şi al unor răpiri, care au culminat, în 
1975, cu încercarea de a prelua controlul asupra ambasadei 
Statelor Unite din Kuala Lumpur. Se pare că, în anii 1990, nu s-au 
mai bucurat de nici un fel de susţinere, iar, în 2000, membrii 
cunoscuţi ai conducerii organizaţiei au fost arestaţi în masă. Cu 
toate că mulţi au crezut că gruparea îşi încetase existenţa, în 
ultimii doi ani au apărut indicii ale activităţii sale. Publicarea 
doctrinei şi prezenţa în mass-media japoneză au dus la apariţia 
unei noi conduceri zgomotoase, acceptată pe o scară din ce în ce 
mai largă într-o ţară al cărei climat economic e în declin. Mesajul 
lor e focalizat mai degrabă pe principiile antiamericane şi 
anticapitaliste decât pe cele anarhiste, de răsturnare a 
guvernului, ceea ce a câştigat, într-o anumită măsură, sprijinul 
unei părţi din populaţia tânără. In mod ciudat, nu are nici un lider 
cunoscut şi nici vreun personaj emblematic pentru grupare. 

— Susţin spusele lui Marty, domnule preşedinte, se alătură 
directorul adjunct al CIA. Inainte de loviturile date oamenilor 
noştri, nu am primit, vreme de ani de zile, nici un raport clar 
referitor la activităţile acestor indivizi. Cei despre care se ştie că 
îi conduceau sunt dincolo de gratii. Vă spun, cât se poate de 
sincer, că nu avem idee cine sunt actualii lideri ai organizaţiei. 

— Suntem siguri că nu există nici o legătură cu Al-Qaeda? 

— E posibil, dar foarte puţin probabil, răspunse Finch. E sigur 
că asasinatele nu au fost săvârşite în stilul lor, iar în Japonia nu a 
fost remarcată nici o grupare islamică cu adevărat radicală. In 
această conjunctură, nu avem absolut nici o dovadă care să 
sugereze o legătură. 

— Cum colaborăm cu japonezii în privinţa asta? 

— Avem, în interiorul ţării, o brigadă antiteroristă FBI, care 
conlucrează, îndeaproape, cu Agenţia Naţională Japoneză de 
Poliţie. Autorităţile locale sunt cât se poate de conştiente de 
natura abjectă a acestor asasinate care au avut loc pe teritoriul 
lor şi au implicat în investigaţii numeroşi anchetatori. În ceea ce 

priveşte sprijinul de care avem nevoie, nu le putem cere prea 
multe lucruri pe care să nu ni le fi oferit deja. 

— In mod oficial, am solicitat Ministerului Japonez al Afacerilor 
Externe să ne furnizeze o actualizare a profilului cetăţeanului 
străin care reprezintă un factor de risc înalt, interveni Jimenez. 
Impreună cu FBI, ne vom ocupa de supravegherea atentă a 
graniţelor. 

— Şi cum acţionăm, oriunde în altă parte în afara graniţelor, 
pentru a nu mai deveni ţinta altor împuşcături? întrebă 
preşedintele, adresându-i-se secretarului de stat. 

— Am întărit paza tuturor ambasadelor noastre, răspunse 
secretarul. Am alocat forţe suplimentare pentru protecţia 
diplomaților de rang înalt şi am introdus, temporar, restricţii de 
deplasare pe teritoriul ţărilor gazdă pentru tot personalul 
Departamentului de Stat. In momentul de faţă, ambasadorii 
noştri din Străinătate sunt sub şapte lacăte. 

— Dennis, eşti de părere că există vreo ameninţare iminentă 
în interiorul ţării? 

— De data asta nu, domnule preşedinte, răspunse directorul 
Departamentului de Securitate. Am intensificat controalele în 
ceea ce priveşte circulaţia persoanelor şi imigrația dinspre 
Japonia, dar nu consider că este necesar să intensificăm măsurile 
de securitate internă. 

— Eşti de aceeaşi părere, Marty? 

— Da, domnule. Aşa cum a spus Dennis, toate indiciile 
sugerează că este vorba de nişte incidente izolate din Japonia. 

— Foarte bine. Acum, ce ştiţi despre moartea celor doi 
meteorologi din serviciul Pazei de Coastă din Alaska? întrebă 
preşedintele, trăgând din nou din pipă. 

Finch răsfoi câteva documente înainte de a răspunde. 

— Trebuie să fie vorba de insula Yunaska, din Aleutine. Avem 
la faţa locului o echipă de investigatori care colaborează cu 
autorităţile locale. Fac cercetări şi în ceea ce priveşte distrugerea 
unui elicopter NUMA, ca incident cu care ar putea exista o 
legătură. Conform indiciilor preliminare, faptele sunt rezultatul 
acţiunilor unor braconieri care au folosit cianură în stare gazoasă 
ca să pună mâna pe o turmă de lei de mare. Încercăm să dăm de 
urma unui trauler rusesc despre care se ştie că pescuieşte ilegal 
în apele din zonă. Oficialităţile de la faţa locului par încredințate 
că vor captura vasul. 

— Vânează lei de mare folosind cianura în stare gazoasă? 


93 


Toată planeta asta este plină de nebuni. Ei bine, domnilor, să 
facem tot ce ne stă în putinţă ca să-i găsim pe criminali. A 
permite ca reprezentanţii noştri diplomatici să fie împuşcaţi fără 
nici o repercusiune nu reprezintă mesajul pe care vreau să-l 
transmit lumii întregi. li cunoşteam pe Hamilton şi pe Bridges. 
Erau, amândoi, nişte oameni de valoare. 

— Îi vom găsii, promise Finch. 

— Asiguraţi-vă că va fi aşa, spuse preşedintele, lovindu-şi, 
pentru mai mult efect, pipa întoarsă cu căuşul în jos de o 
scrumieră de inox. Mă tem că aceste personaje şi-au ascuns în 
mânecă mai multe decât ne dăm seama şi nu vreau să cumpăr 
nimic din ceea ce vor ei să ne vândă. 

In timp ce vorbea, un şomoiog de tutun ars căzu, cu un 
zgomot neceremonios, în scrumieră şi nimeni nu mai spuse 
nimic. 

În ciuda faptului că nu era în Coreea de Sud decât de trei luni, 
Keith Catana avea deja o cârciumă preferată în afara bazei. Barul 
lui Chang nu părea să difere prea mult de celelalte circa o duzină 
din „A-Town”, o zonă sordidă de divertisment de la marginea 
oraşului Kustan, care le oferea distracţii militarilor americani 
încartiruiţi în baza aviatică cu acelaşi nume. La Chang lipsea 
muzica puternică, zgomotoasă, care emana din toate celelalte 
localuri, iar berea OB, de fabricaţie locală, coreeană, avea un 
preţ decent. Dar poate că cel mai important argument era, în 
ochii lui Catana, faptul că Chang atrăsese cele mai frumoase 
prostituate din A-Town. 

Abandonat de doi amici care se hotărâseră să convingă un 
grup de fete din armata americană să meargă la o discotecă de 
dincolo de colţ, Catana îşi sorbea, tăcut, cea de-a patra bere, 
bucurându-se de apariţia unei uşoare senzaţii de excitare. 
Sergentul major, în vârstă de douăzeci şi trei de ani, lucra la 
baza aviatică ca specialist în aparatură electronică, ocupându-se 
de avioanele de luptă cu reacţie de tip F-16 din Brigada a Opta. 
Plasat la doar câteva minute de zbor de zona demilitarizată, 
escadronul său era pregătit, în permanenţă, pentru a efectua un 
contraatac aerian în cazul în care Coreea de Nord ar fi invadat-o 
pe cea de Sud. 

Amintirile sentimentale despre familia sa rămasă în Arkansas 
îi fură azvârlite brusc din minte când uşa barului se deschise 
trântindu-se şi înăuntru intră, tacticoasă, cea mai uluitoare 
femeie coreeană pe care căzuseră vreodată ochii lui Catana. 
Patru beri nu erau suficiente ca să se amăgească singur; femeia 
era o adevărată frumuseţe. Părul lung, lins şi negru îi scotea în 
evidenţă pielea ca de porțelan a feţei pe care se conturau un nas 
şi o gură mică, dar şi nişte ochi uimitor de cutezători şi de negri. 
Fusta scurtă, strimtă, de piele şi bluza de mătase îi accentuau 
silueta delicată şi amplificau simetria artificială a sinilor ei ampli, 
măriţi prin mijloace chirurgicale. 

Aidoma unei tigroaice în căutarea prăzii, femeia inspecta barul 
aglomerat de la intrare până în spate înainte de a-şi opri ochii 
asupra unicului aviator care stătea, singur, într-un colţ. Privindu-l 
ţintă, se învârti printre mese, croindu-şi drum până la cea 

ocupată de Catana şi se lăsă să alunece lin pe scaunul din faţa 
lui. 

— Salut, Joe. Suntem prieteni şi faci cinste cu ceva de băut? 
toarse ea. 

— Cu plăcere, răspunse Catana, bâlbâindu-se. 

Era limpede că femeia făcea parte dintr-o altă categorie decât 
târfele obişnuite din A-Town, cugetă şi că nu era genul interesat 
de militarii cu grad inferior. Dar cine era el ca să cârtească? Dacă 
raiul dorea să-i arunce în braţe una dintre făpturile sale în ziua 
de salariu, atunci norocul îi zâmbise, ieşindu-i cu adevărat în 
cale. 

După o singură bere băută în pripă, prostituata îl invită în 
camera ei de hotel. Catana fu plăcut surprins de faptul că femeia 
nu se sfădi pentru preţ sau că, de fapt, nici nu pomeni despre 
asta, gândi el, părându-i-se ciudat. 

Ea îl conduse într-un motel ieftin din apropiere, unde merseră, 
mână-n mână, de-a lungul unui coridor scăldat, în întregime, în 
lumină roşie. La capătul acestuia, femeia descuie uşa care dădea 
într-o cameră mică şi încinsă, plasată pe colţ. Principala menire a 
încăperii nu era aceea de dormitor, înţelese Catana, văzând, 
alături de pat, un automat cu prezervative. 

După ce închise uşa, femeia se grăbi să-şi scoată bluza de 
mătase, apoi îl îmbrăţişă, sărutându-l prelung, cu pasiune. El nu 
dădu atenţie unui zgomot care venea din closet în timp ce, 
îmbătat de combinaţia dintre frumuseţe, alcool şi parfumul ei 
scump, se lăsa învăluit de căldura femeii exotice. Delirul plin de 
plăcere îi fu curmat, pe neaşteptate, de o lovitură usturătoare 
peste fese, urmată de o durere arzătoare, mistuitoare. Se răsuci, 
clătinându-se. Pe picioare şi avu un şoc când se pomeni faţă în 
faţă cu un alt bărbat aflat în încăpere. Pe sub mustaţa lungă, 
omul îndesat şi chel îi zâmbi strâmb, iar privirea ochilor săi reci şi 
întunecaţi păru să-i sfredelească ţeasta. Ţinea în mână o seringă 
complet golită, cu ac hipodermic. 

Durerea şi nedumerirea îl copleşiră pe Catana, în timp ce 
trupul îi amorţi dintr-o dată. Incerca să-şi ridice mâinile, dar 
membrele sale nu-l mai ascultau. Până şi buzele refuzară să 
coopereze cu creierul când încerca să ţipe, protestând. Nu se mai 
scurseră decât câteva secunde până când un val de întuneric se 
prăvăli asupra lui şi toate simţurile i se rupseră de lume. 

Trecuseră câteva ore când zgomotul disonant al unor 
ciocănituri neîntrerupte îl scoase din starea de inconştienţă. 

Ciocăniturile nu răsunau doar în capul său, aşa cum crezuse la 
început, ci veneau din exterior, dinspre uşa camerei de motel. În 
timp ce se străduia să-şi alunge ceața de pe ochi, observă că era 
acoperit de ceva cald şi vâscos. Ce era cu ciocăniturile? Ce era 
cu umezeala? 

Intunecimea din cameră şi mintea împăienjenită refuzau să-l 
ajute să dezlege misterul. 

Bocăniturile  încetară pentru o clipa, apoi o lovitură 
zgomotoasă deschise uşa, lăsând să intre un potop de lumină. 
Privind chiorâş în şuvoiul orbilor, Catana văzu o companie de 
poliţişti care năvăliră înăuntru, urmaţi de doi bărbaţi cu aparate 
de fotografiat. După ce ochii i se obişnuiră cu strălucirea care îi 
invadase brusc, reuşi să-şi dea seama ce era cu umezeala care-l 
înconjura. 

Era sânge. Se găsea pretutindeni: pe cearşafuri şi pe perne, îi 
mânjea tot trupul. Dar băltea mai ales în jurul leşului femeii 
despuiate care zăcea alături de el, cu faţa în jos. 

Şocat la vederea cadavrului, Catana se  împletici, 
îndepărtându-se, instinctiv. In timp ce doi poliţişti îl trăgeau jos 
din pat şi îi încătuşau mâinile, urla, îngrozit. 

— Ce s-a întâmplat? Cine a făcut asta? spuse, năucit. 

Privi, şocat, cum un al treilea poliţist trase cearşaful care 
acoperea parţial femeia, expunând în întregime vederii trupul 
care fusese mutilat cu brutalitate. Din ce în ce mai dezorientat, 
Catana văzu că leşul nu era al făpturii superbe pe care o 
întâlnise în noaptea precedentă ci al unei fete tinere, pe care nu 
o cunoştea. 

Catana se gârbovi pe când era târât afară din încăpere, în 
mijlocul unei revărsări de fotografi. Până la amiază, povestea 
violului şi a uciderii bestiale a unei fetiţe coreene de treisprezece 
ani de către un militar american oripilase întreaga ţară. Până 
seara, devenise deja un ultraj naţional. lar până la data 
funeraliilor fetei, care avură loc cu două zile mai târziu, era un 
eveniment internaţional în toată puterea cuvântului. 

Capitolul 12 


Din înaltul cerului, soarele amiezii strălucea cu putere 
deasupra apelor de safir ale marii Bohol, silindu-l pe Raul Biazon 
să se uite cu ochii pe jumătate închişi la vasul imens de 
cercetare ancorat în depărtări. Pentru o clipă, biologul aflat în 
slujba guvernului filipinez crezu că razele soarelui îi înşelau ochii. 
Nici o navă respectabilă, destinată cercetărilor ştiinţifice, nu 
putea avea o culoare atât de vie. Dar, pe măsură ce mica şalupă 
trecută prin multe în care se afla se apropia, îşi dădu seama că 
vederea nu-i juca feste. Vasul era într-adevăr vopsit, de la un 
capăt la altul, într-un turcoaz strălucitor, ceea ce crea impresia 
că ar fi fost la locul său mai degrabă sub unde decât plutind 
deasupra lor. Dacă vrei să obţii ceva ieşit din comun, lasă asta 
pe seama americanilor, gândi Biazon. 

Pilotul şalupei aduse ambarcaţiunea uzată, de lemn, alături de 
o scară mobilă, suspendată deasupra copastiei, iar Biazon nu 
pierdu timpul, ci se grăbi să sară la bord. li adresă pilotului 
câteva cuvinte în tagaloga', apoi se răsuci, urcă scara în fugă şi 
ţâşni pe punte, aproape izbindu-se de un bărbat înalt şi musculos 
care stătea lângă balustradă. Părul rar şi blond şi constituţia 
robustă îi dădeau omului îmbrăcat în uniforma de vară, de un alb 
imaculat, a căpitanilor, aerul unui viking. 

— Domnul Biazon? Bine aţi venit la bordul navei Mariana 
Explorer. Sunt căpitanul Bill Stenseth, spuse, zâmbindu-i cu ochi 
cenuşii, plini de căldură. 

— Domnule căpitan, vă mulţumesc că m-aţi primit fără 
întârziere, răspunse Biazon, regăsindu-şi poziţia corectă a 
corpului şi sângele rece. Când un pescar din zonă m-a informat 
că nava de cercetare de la NUMA a fost văzută în regiune, m-am 
gândit că ar fi posibil să ne puteţi da o mână de ajutor. 

— Să mergem pe puntea de navigaţie, ca să scăpăm de 
căldură, zise Stenseth, arătându-i drumul şi acolo ne puteţi pune 
la curent în ceea ce priveşte calamitatea abătută asupra 
mediului despre care aţi pomenit prin radio. 

— Sper că nu perturb activităţile dumneavoastră de cercetare, 
spuse Biazon, în timp ce urcau un şir de trepte. 


10 Principal dialect vorbit în Filipine. 

— Nicidecum. Tocmai am încheiat un proiect de cartografiere 
seismică a regiunii Mindanao şi facem o pauză, ca să verificăm o 
parte a aparaturii înainte de a porni spre Manila. In afara de asta, 
adaugă Stenseth zâmbind, când şeful meu îmi spune „Opreşte 
nava”, eu o opresc. 

— Şeful dumneavoastră? întrebă Biazon, cu o privire confuză. 

— Da, răspunse Stenseth, când ajunseseră în faţa uşii laterale 
a punţii de navigaţie, pe care o deschise. E la bord, alături de 
noi. 

Biazon trecu pragul şi pătrunse pe puntea de navigaţie, 
tremurând fără să vrea când un val de aer rece îi lovi trupul 
scăldat în transpiraţie. In partea din spate a punţii văzu un 
bărbat înalt, cu înfăţişare remarcabilă, purtând pantalonii scurţi 
şi un tricou de polo, care studia harta de pe masa asupra căreia 
era aplecat. 

— Domnule doctor Biazon, permiteţi-mi să vi-l prezint pe Dirk 
Pitt, directorul NUMA, zise Stenseth. Dirk, dânsul este doctorul 
Raul Biazon, temerarul manager care se ocupă de problema 
deşeurilor din partea Ministerului Mediului din Filipine. 

Biazon fu şocat de faptul că şeful unei agenţii guvernamentale 
atât de importante lucra pe mare, la o asemenea distanţă de 
Washington. Dar, după ce îi aruncă încă o privire, înţelese că nu 
era tipul oficialului guvernamental obişnuit. Depăşind cu aproape 
treizeci de centimetri statura de un metru şaizeci şi cinci a 
doctorului, trupul bronzat, uscăţiv şi musculos al directorul NUMA 
nu prea dădea semne că ar fi petrecut mult timp în spatele unui 
birou. Cu toate că Biazon nu avea de unde s-o ştie, Pitt senior era 
imaginea aproape identică a fiului său, care purta acelaşi nume. 
Pe chip se vedeau urmele trecerii timpului şi părul ca de abanos 
avea o nuanţă gri la tâmple, dar ochii de un verde opalescent 
scânteiau, plini de viaţă. Erau ochi care văzuseră multe la viaţa 
lor, aprecie Biazon şi care reflectau un amestec de inteligenţă, 
bună dispoziţie şi tenacitate. 

— Bun venit la bord, îl întâmpină Pitt, cu căldură, prinzându-i 
mâna într-o strânsoare fermă. Directorul departamentului meu 
de tehnologie subacvatica, Al Giordino, adaugă, arătând cu 
degetul mare peste umăr, spre colţul cel mai îndepărtat al 
timoneriei. 

Pe o banchetă dormea, încovrigat, un bărbat scund şi masiv, 
cu părul negru, cârlionţat. La fiecare respiraţie, aerul expulzat 
din pieptul lui ca un butoi era însoţit de câte un sforăit uşor care-i 

ieşea dintre buze. Statura sa vânjoasă îi reamintea lui Biazon de 
cea a unui rinocer. 

— AI, vino şi tu la petrecere, strigă Pitt, de-a curmezişul punţii. 

Giordino deschise cu greu ochii, apoi sări în sus, trezindu-se 
brusc. Se ridică repede în picioare şi li se alătura celorlalţi bărbaţi 
din jurul mesei, fără să dea impresia că i-ar mai fi fost somn. 

— Aşa cum îi spuneam căpitanului, apreciez oferta 
dumneavoastră de ajutor, zise Biazon. 

— Guvernul Filipinelor ne-a susţinut, întotdeauna, în timpul 
cercetărilor întreprinse în apele dumneavoastră teritoriale, 
răspunse Pitt. Când am primit apelul radio prin care ne solicitaţi 
ajutorul pentru a identifica o toxină care afectează zona 
maritima, am acceptat cu plăcere. Poate ne puteţi spune ceva 
mai multe despre caracteristicile începutului de epidemie. 

— Acum câteva săptămâni, reprezentații unui hotel balnear 
din insula Panglao au contactat biroul nostru. Conducerea 
hotelului era supărată din cauză că valurile aruncaseră o mare 
cantitate de peşte mort pe plaja destinată turiştilor. 

— Imi dau seama în ce fel le poate tăia asta cheful celor veniţi 
în vacanţă, rânjii Giordino. 

— Chiar aşa, răspunse sever Biazon. Am început să 
monitorizăm linia țărmului şi am fost martorii creşterii numărului 
peştilor ucişi, într-un ritm alarmant. Vietăţile marine moarte sunt 
aduse de talazuri pe lungimea a zece kilometri de plajă şi, de la o 
zi la alta, sunt tot mai multe. Toţi proprietarii hotelurilor sunt foc 
şi pară, iar noi suntem îngrijoraţi, gândindu-ne, bineînţeles, la 
potenţiala distrugere a recifului de corali. 

— Aţi reuşit să aflaţi ce anume ucide peştii? se interesă 
Stenseth. 

— Nu încă. Nu putem decât să deducem că e o otrăvire cu o 
substanţă toxică. Am trimis mostre la analize, la laboratorul 
nostru guvernamental din Cebu, dar încă mai aşteptăm 
rezultatele. 

Expresia lui Biazon arăta cât de mult îl dezamăgise faptul că 
răspunsul laboratorului agenţiei sosea cu viteza melcului. 

— Vreo speculație referitoare la sursă? întrebă Pitt. 

Biazon clătină din cap. 

— La început am bănuit că e vorba de poluanţi industriali, 
care, din păcate, sunt o sursă mult prea obişnuită de distrugere a 
mediului ambiant din ţara mea. Dar eu şi echipa care operează 
pe teren am cutreierat toată porţiunea de coastă afectată şi nu 

am reuşit să descoperim, în zonă, nici o întreprindere industrială. 
Am inspectat şi linia țărmului, căutând canale de deversare 
vizibile sau depozite ilegale de deşeuri, dar n-am găsit nimic. 
Sunt de părere că sursa toxinei se află în larg. 

— Poate o concentrare de microorganisme? făcu Giordino. 

— In Filipine avem de-a face cu epidemii generate de 
fitoplanctonul toxic, spuse Biazon, dar apar, de obicei, în lunile 
mai calde, de la sfârşitul verii. 

— Ar mai putea fi şi o deversare de deşeuri industriale, 
practicată în larg, pe furiş, zise Pitt. Doctore Biazon, care este, cu 
exactitate, zona de impact? 

Biazon se uită pe harta, pe care erau reprezentate Midanao şi 
grupurile de insule din sudul Filipinelor. 

— Dincolo de provincia Bohol, spuse, arătând o insulă mare, 
rotundă, situată la nord de Midanao. Panglao este o mică insulă 
pe care există o staţiune şi care se află aici, lângă coasta sud- 
vestică. E la vreo cincizeci de kilometri faţă de poziţia noastră 
actuală. 

— Pot aranja să ajungem acolo în două ore, spuse Stenseth, 
apreciind distanţa cu privirea. 

Pitt arată cu capul către hartă. 

— Avem o navă plină cu savanţi care ne pot ajuta să găsim 
răspunsul. Bill, stabileşte cursul către insula Panglao şi o să 
aruncăm o privire. 

— Mulţumesc, spuse Biazon, vizibil uşurat. 

— Doctore, ai vrea să faci un tur al navei în timp ce ne 
pregătim de plecare? propuse Pitt. 

— Mi-ar face o mare plăcere. 

— Al, vrei să ni te alături? 

Dus pe gânduri, Giordino îşi privi ceasul. 

— Nu, mulţumesc. Două ore o să-mi fie suficiente ca să-mi 
termin proiectul, răspunse, instalându-se din nou comod pe 
banchetă şi recăzând rapid în braţele somnului. 


Mariana Explorer călători, fără probleme, pe marea liniştită şi 
ajunse la insula Panglao în exact nouăzeci de minute. Pitt studie 
harta electronică de navigaţie a regiunii, care era afişată pe un 
monitor color, în timp ce Biazon însemna zona rectangulara în 
care fuseseră ucişi peştii. 

— Bill, aici circulaţia curenților e de la est la vest, ceea ce 
sugerează că zona fierbinte e plasată în capătul de est al 

dreptunghiului doctorului Biazon. Ce-ar fi să pornim din vest şi să 
ne deplasăm încet către est, împotriva curentului, luând probe 
de apă din patru în patru sute de metri? 

Stenseth aprobă dând din cap. 

— O să stabilesc un curs în zigzag, ca să vedem dacă putem 
aprecia la ce distanţă de țărm există cea mai mare concentraţie 
a toxinei. 

— Şi să lansăm sonarul. Ca să aflăm, totodată şi dacă este 
implicat vreun obiect făcut, în mod evident, de mâna omului. 

Doctorul Biazon privi cu interes lansarea senzorului sonarului 
dincolo de pupă, apoi Mariana Explorer începu să urmărească, 
punct cu punct, traiectoria afişată pe ecranul de navigaţie. La 
intervale egale de timp, o echipă de biologi marini lua probe de 
apă de mare de la diferite adâncimi. In timp ce nava se deplasa 
către poziţia următoare, mostrele colectate erau trimise în 
laboratorul aflat la bord, pentru a fi analizate fără întârziere. 

Pe puntea de navigaţie, Giordino monitoriza semnalele primite 
de la sonarul lateral. In vreme ce vasul naviga deasupra marginii 
recifului de corali, imaginea electronică a fundului puţin adânc al 
mării scotea la iveală un amestec format din banalul nisip şi 
crestele abrupte ale coralilor printre care pătrunsese. In scurt 
timp, ochiul său antrenat desluşi o ancoră de vapor şi un motor 
de barcă zăcând sub apele frecvent circulate. De câte ori vedea 
vreun obiect apărând pe monitor, Giordino se întindea ca să 
apese butonul de marcare de pe consolă, însemnându-i astfel 
poziţia, în vederea unei evaluări ulterioare. 

Pitt şi Biazon stăteau alături, admirând plajele tropicale ale 
insulei Panglao, aflată la opt sute de metri depărtare. Pitt îşi 
cobori privirea asupra apei de lângă navă, unde observă o 
broască ţestoasă de mare şi o mulţime de peşti morţi, care 
pluteau cu burta în sus. 

— Am intrat în zona infestată, spuse. Ar trebui să aflăm în 
scurt timp rezultatele. 

In vreme ce nava înainta încet către vest, numărul peştilor 
morţi crescu, apoi se micşoră treptat, până când marea albastră 
din jurul lor redeveni pustie. 

— Suntem cu opt sute de metri în afara carotajului doctorului 
Biazon, raportă Stenseth. judecând după cum arata apa, se pare 
că am părăsit zona toxică. 

— De acord, răspunse Pitt. Rămânem pe loc până aflăm ce 
rezultate au obţinut în laborator. 

În timp ce nava se oprea şi senzorul sonarului era recuperat, 
Pitt îl conduse pe Biazon la nivelul inferior, într-o sală de şedinţe 
lambrisată cu lemn de tec, iar Giordino şi Stenseth îi urmară. 
Biazon studie portretele aliniate pe unul dintre pereţi, care 
înfăţişau mai mulţi exploratori renumiţi ai lumii subacvatice, 
printre care îi recunoscu pe William Beebe, Sylvia Earle şi Don 
Walsh. Pe când se aşezau, în sala de şedinţe intrară doi biologi 
marini, purtând nelipsitele halate albe, de laborator. O femeie 
scundă, atrăgătoare, cu părul negru strâns într-o coadă de cal, se 
îndreptă spre ecranul suspendat din partea din faţa a încăperii, 
iar bărbatul care ii era asistent începu să introducă o serie de 
comenzi în computerul care dirija sistemul de proiecţie. 

— Am finalizat evaluarea a patruzeci şi patru de probe diferite 
de apă, care au fost analizate folosindu-se separarea moleculelor 
toxice existente, spuse ea, cu voce limpede. 

In vreme ce vorbea, pe ecranul din spatele ei apăru o imagine 
similară celei de pe monitorul sistemului de navigaţie, în 
conformitate cu care se deplasase mai devreme nava, aşa cum 
observase Biazon. O linie în zigzag, pe care se aflau patruzeci şi 
patru de puncte mari, se întindea paralel cu conturul exterior al 
țărmului insulei Panglao. Fiecare punct era colorat ţinându-se 
cont de un cod, dar Biazon observă că cele mai multe dintre ele 
erau de un verde strălucitor. 

— Conţinutul toxic al eşantioanelor a fost exprimat în părţi per 
miliard şi, în cazul a cincisprezece dintre ele, rezultatele sunt 
pozitive, spuse specialista în biologie, arătând un şir de puncte 
galbene. Aşa cum puteţi observa pe diagramă, concentraţia 
creşte pe măsură ce înaintăm către est, cea mai mare fiind 
înregistrată aici, zise ea, arătând câteva puncte portocalii şi 
singurul punct roşu, aflat lângă marginea de sus a hărții. 

— Deci sursa se află pe un amplasament izolat, spuse Pitt. 

— Rezultatele probelor de dincolo de punctul roşu sunt 
negative, ceea ce demonstrează că toxina concentrată provenită 
din sursă a fost împrăştiată, fiind purtată de curent către est. 

— Asta pare să spulbere teoria concentrației de 
microorganisme. Al, rezultatele se potrivesc cumva cu 
informaţiile furnizate de sonar? 

Giordino se apropie de consolă, se aplecă peste umărul 
operatorului şi tastă cu repeziciune o serie de comenzi. Pe 
ecranul de proiecţie apărură brusc o duzină de X-uri suprapuse, 
la întâmplare, peste linia în zigzag. Fiecare X era identificat 

printr-o literă, începând cu A pentru cel mai de jos şi terminând 
cu L pentru cel din partea superioară. 

— Lista „duzinii murdare” de ţinte atinse de Al, zâmbi el, 
reluându-şi locul. Douăsprezece obiecte par să fi fost făcute de 
mâna omului. Cele mai multe sunt bucăţi de ţeava, ancore 
ruginite şi altele, de acelaşi soi. Trei pot fi considerate suspecte, 
spuse, cu ochii la o pagină plină cu notițe scrise de mână. 
Semnul C era un grup de trei butoaie de o sută optzeci de litri, 
care zăceau în nisip. 

Toţi cei din încăpere îşi aţintiră brusc ochii către X-ul marcat, 
în partea superioară, cu litera C. Probele de apă luate din ambele 
sale părţi erau marcate cu puncte verzi, ceea ce însemna că 
rezultatul testului era negativ. 

— Nu s-au descoperit toxine în apropiere, zise Pitt. Următorul. 

— Semnul F pare să fie o barcă de lemn, cu pânze, 
aparţinându-i, probabil, unui pescar din zonă. Sta în picioare pe 
fund, având catargul încă intact. 

De data aceasta, X-ul era plasat alături de primul punct 
galben. Pitt remarcă că era tot pe linia curentului de rezultate 
pozitive. 

— Al doilea eşec. Dar eşti tot mai aproape. 

— Ultimul semn e puţin cam ciudat, ca şi cum imaginea ar fi 
fost la marginea razei de bătaie a sonarului, zise Giordino şi făcu 
o pauză, ezitând. 

— Ei şi cum arăta? întrebă Stenseth. 

— Ca o elice de navă. Părea să se înalțe din recif. Totuşi, n-am 
dat de nici o urmă a vasului căruia îi aparţinea. Am notat-o cu 
litera K. 

Toţi cei din cameră amuţiră când descoperiră, pe ecranul din 
faţa ochilor lor, X-ul marcat cu litera K. Era plasat exact deasupra 
punctului roşu. 

— S-ar părea că e ceva mai mult decât o simplă elice, spuse 
Pitt, în cele din urmă. Să fie scăpări de combustibil dintr-un vas 
scufundat, sau chiar încărcătura lui? 

— Nu am identificat un nivel neobişnuit de ridicat al 
compuşilor petrolieri în mostrele de apă, declară specialista. 

— Până acum nu ne-ai spus ce-aţi găsit, făcu Giordino, 
înălţând o sprinceană. 

— Da, ziceaţi ca aţi descoperit toxine în apă, nu-i aşa? întrebă 
Biazon, nerăbdător. Ce toxine? 

— O substanţă pe care n-am mai întâlnit-o până acum în apele 

sărate, răspunse ea, clătinând uşor din cap. Arsenic. 

Capitolul 13 


Reciful de corali explodă într-un milion de culori a căror 
frumuseţe calmă punea în umbră peisajele lui Monet. În mijlocul 
unui covor de bureţi de mare purpurii, anemonele de mare, de 
un roşu sclipitor, îşi unduiau alene tentaculele lăsate în voia 
curentului.  Delicatele evantaie verzi de mare se înălţau, 
graţioase, către suprafaţă, în preajma coloniilor rotunde, în formă 
de creier, de corali violeţi. Din recif, splendidele stele albastre de 
mare luminau ca nişte becuri strălucitoare de neon, în timp ce 
duzini de arici de mare acoperea fundul oceanului cu un covor de 
perniţe de ace roz. 

In lume existau puţine lucruri a căror frumuseţe să rivalizeze 
cu aceea a unui recif de corali sănătos, medita Pitt, sorbind din 
ochi amalgamul de culori. Plutind chiar deasupra fundului, Pitt 
privi uimit, prin mască, doi mici peşti clovn care se azvârliră într- 
o fisură în timp ce un calcan cu picăţele patrula prin apropiere, 
căutând o gustare. Avusese întotdeauna sentimentul că, dintre 
toate ungherele magnifice lumii în care se făceau scufundări, 
apele calde din vestul Pacificului erau gazda recifurilor de corali 
care, mai presus decât orice altceva, îţi tăiau răsuflarea. 

— Epava ar trebui să fie ceva mai înainte şi mai spre nord faţă 
de noi, îi pârâi în urechi vocea lui Giordino, spărgând tăcerea. 

După ce Mariana Explorer ancorase deasupra locului în care 
analizele depistaseră cele mai multe toxine, Pitt şi Giordino îşi 
puseseră costumele de scafandru cauciucate şi impermeabile, cu 
mască completă, pentru a fi feriţi de o potenţială contaminare 
chimică sau biologică. Săriseră peste copastie, împroşcând apa 
limpede şi caldă în care pătrunseseră şi a cărei adâncime era de 
treizeci şi şapte de metri. 

Fuseseră surprinşi, cu toţii, de prezenţa arsenicului în apă. 
Doctorul Biazon le relatase că se ştia despre infiltraţiile de 
arsenic apărute în exploatările miniere din toată ţara şi că pe 
insula Bohol erau câteva mine de mangan, dar adăugase că nici 
una nu era amplasată în apropiere de Panglao. Biologii de la 
NUMA puseseră la socoteală şi faptul că arsenicul intra în 
compoziţia insecticidelor. Dacă o navă pierduse un container cu 
insecticid sau dacă îl răsturnase în mod intenţionat? Exista o 
singură cale de a afla, declarase Pitt şi aceasta era scufundarea 

la faţa locului, pentru a arunca o privire. 

Cu Giordino alături, Pitt se uita la busolă, apoi lovi apa cu 
amândouă labele, propulsându-se de-a curmezişul curentului 
invizibil. Putea vedea până la o distanţă de aproape douăzeci şi 
trei de metri şi, plutind exact deasupra fundului apei, observă că 
reciful urca, treptat, spre zone mai puţin adânci. In scurt timp, 
începu să transpire în costumul gros, impermeabil, al cărui strat 
protector se dovedi a fi un izolator mult mai puternic decât era 
necesar în apele tropicale. 

— Să pornească cineva aerul condiţionat, îl auzi bombănind pe 
Giordino, care exprima acelaşi punct de vedere. 

Işi aţinti privirea înainte, însă nu reuşi să desluşească nici o 
urmă a epavei, observând, în schimb, că fundul recifului de corali 
începea să urce, pe neaşteptate. In dreapta lui, o dună imensă 
de nisip părea să clocotească, lovindu-se de recif, iar suprafaţa 
sa vălurită se prelungea, ieşind din raza vizuală. Când ajunse în 
zona înălţată, îşi ridică partea superioară a corpului către 
suprafaţă şi, cu o lovitură în foarfecă a picioarelor, se propulsă în 
sus, deasupra muchiei zimţate. Fu surprins văzând ca, în partea 
opusă, reciful cobora vertical, creând o crevasă amplă. Dar ceea 
ce văzu pe fundul prăpastiei îl surprinse mult mai mult. Era 
jumătatea dinspre prova a unei nave. 

— Ce mama naibii? zise Giordino, dând cu ochii de fragmentul 
din epava vasului. 

Pitt studie o clipă rămăşiţele incomplete ale navei, apoi râsul i 
se auzi prin sistemul de comunicare subacvatică. 

— Şi eu m-am păcălit. E o iluzie optică. Şi restul navei e aici, 
numai că e îngropat sub duna de nisip. 

Giordino examină epava şi îşi dădu seama că Pitt avea 
dreptate. 

Uriaşa dună de nisip care înfrunta reciful se încastrase parţial 
în crevasă şi acoperise perfect partea dinspre pupa a navei. 
Curentul care se învolbura prin crevasă oprise înaintarea violentă 
a nisipului la mijlocul epavei, după o linie aproape perfect 
dreaptă, ceea ce crea impresia că nu exista decât o jumătate a 
acesteia. 

Pitt se întoarse cu spatele spre porţiunea vizibilă a navei, 
înotând pe deasupra dunei pustii pe o distanţă de câţiva metri 
înainte ca aceasta să coboare brusc sub el. 

— Elicea ta e aici, Al, spuse, arătând în jos. 

Sub labele lui se afla, la vedere, o mică porţiune din pupa 

navei. Stratul de rugină maronie se rotunjea, coborând către o 
elice mare, de alamă, care se înălța din nisip aidoma roții unei 
mori de vânt. Giordino se ridică deasupra ei cu o lovitura a 
picioarelor. Şi o inspectă, apoi înotă câţiva metri către etambou 
şi se apucă să perie stratul de nisip, îndepărtându-l. Ţinând cont 
de curbura pupei, putea spune că vasul era canarisit puternic 
către babord, ceea ce era evident şi dacă luai în considerare 
partea vizibilă a provei. Pitt se lăsă să plutească deasupra, 
privindu-l pe Giordino, care reuşi să scoată la iveală ultimele 
câteva litere din şirul de pe pupa care alcătuia numele navei. 

— Nu-ştiu-cum MARU e tot ce pot obţine, spuse, chinuindu-se 
să sape o gaură care se tot reumplea cu nisip. 

— E japoneză, zise Pitt şi, după cum arată rugina, e aici de 
ceva vreme. Dacă are scăpări de substanţe toxice, asta ar trebui 
să se întâmple în jumătatea de la prova. 

Giordino încetă să mai sape în nisip şi îl urmă pe Pitt, care 
înota către partea anterioară, vizibila, a navei. Coşul ei principal 
ieşea, ameninţător, din duna de nisip, în direcţie aproape 
orizontală, cu partea superioară prinsă în capcana zidului de 
corali. Mica punte de navigaţie şi cea lungă, din partea 
anterioara, îi dădură lui Pitt de înţeles că vasul era un cargou 
obişnuit. li aprecie lungimea la puţin mai mult de şaizeci de 
metri. În timp ce înotau către bordul liber, puternic înclinat, 
observară că puntea principală dispăruse, fiindcă podeaua ei de 
lemn se dezintegrase de mult în apele calde din Filipine. 

— Vinciurile alea par să fie un model foarte vechi, remarcă 
Giordino, uitându-se la două macarale mici, ruginite, care se 
întindeau de-a curmezişul punţii, aidoma unor braţe. 

— Dacă ar fi să-mi dau cu părerea, aş zice că nava a fost 
probabil construită în anii douăzeci, răspunse Pitt, propulsându- 
se dincolo de o balustradă care părea să fie din alamă. 

Işi croi drum de-a lungul punţii, până ce ajunse la o pereche 
de tambuchiuri mari, pătrate, cheile de boltă ale magaziilor de la 
prova. Ţinând cont de înclinarea puternică a cargobotului, Pitt se 
aştepta să găsească capacele tambuchiurilor căzute de pe 
compartimentele cu marfă, dar nu era cazul. Cei doi bărbaţi 
înotară împreună, urmărind fiecare circumferință şi căutând 
avarii sau urme ale scurgerilor. 

— Incuiat şi pecetluit precum un butoi, spuse Giordino după ce 
se reîntoarseră în punctul de plecare. 

— Trebuie să fie o spărtură undeva, în altă parte. 


108 


Terminându-şi ideea în tăcere, Pitt se ridică încet spre 
suprafaţă, până ce putu privi în jos, cuprinzând cu privirea 
curbura tribordului şi coca aflată la vedere. Inconjurând nava, 
reciful de corali se înalţă, ascuţit, de o parte şi de alta. Urmându- 
şi intuiţia, înota de-a lungul părţii de la tribord a cocii până ce 
ajunse la chila parţial vizibilă, apoi înaintă încet către provă. Lovi 
apa cu picioarele, propulsându-se pe o mică distanţă, apoi se 
opri brusc. Avea în faţă o tăietură adâncă, zimţată, lată de un 
metru şi un sfert, care se întindea pe aproape şase metri, de la 
tribord până exact în vârful provei. În urechi îi răsună un fluierat 
când Giordino înotă într-acolo şi inspectă tăietura largă. 

— Exact cum s-a întâmplat cu Titanicul, se minună. Numai că 
porţiunea lipsă a fost decupată de vârfurile coralilor, nu de un 
bloc de gheaţă. 

— Trebuie să fi încercat să eşueze în mod intenţionat, 
presupuse Pitt. 

— Fugea, probabil, de un taifun. 

— Sau de un vas de război. Golful Leyte, în care a fost 
decimată flota japoneză în 1944, e în apropiere. 

Pitt îşi aminti că, în cel de-al Doilea Război Mondial, insulele 
Filipine fuseseră un teritoriu disputat cu aprindere. Mai mult de 
şaizeci de mii de americani îşi pierduseră vieţile în încercarea 
zadarnică de a apăra insulele şi în timpul recuceririi ulterioare a 
acestora, pierderi care fuseseră uitate, dar care le depăşiseră pe 
cele din Vietnam. După atacul surpriză de la Pearl Harbor, 
japonezii acostaseră lângă Manila şi trecuseră cu repeziciune de 
trupele americane şi filipineze încartiruite la Luzon, Bataan şi 
Corregidor. Retragerea pripită a generalului MacArthur fusese 
urmată de trei ani de dominație japoneză despotică, curmată în 
octombrie 1944, când înaintarea americanilor de-a curmezişul 
Pacificului permisese invazia insulei sudice Leyte. 

Situate la peste o sută şaizeci de kilometri de Panglao, 
provincia Leyte şi golful învecinat erau locul în care se 
desfăşurase cea mai mare bătălie aero-navală din istorie. Navele 
Marinei Imperiale Japoneze îşi făcuseră apariţia la câteva zile 
după ce MacArthur şi trupele sale de invazie acostaseră pe Leyte 
şi reuşiseră să dividă forţele navale americane auxiliare. 
Japonezii fuseseră cât pe ce să distrugă Flota a Şaptea, dar, în 
cele din urmă, fuseseră puşi pe fugă după o luptă devastatoare, 
în care pierduseră patru portavioane şi trei nave de luptă, 
inclusiv imensul vas de război Musashi. Pierderile serioase 

puseseră capăt scurtei dominaţii a Marinei Imperiale din apele 
Pacificului şi duseseră, în numai un an, la colapsul militar al 
Japoniei. 

In canalele care înconjurau insulele Leyte, Samar, Mindanao şi 
Bohol, situate în partea de sud a arhipelagului Filipinelor, zăceau, 
de-a valma, cargoboturi, nave de transport şi nave de război 
scufundate în timpul conflictului. Pitt nu ar fi fost surprins dacă 
toxinele ar fi avut legătură cu o epavă din vremea bătăliei. 
Văzând tăietura din coca cargoului, era uşor să presupui că 
acesta era o victimă a războiului. 

Pitt văzu, cu ochii minţii, atacul aerian desfăşurat asupra 
cargobotului sub pavilion japonez, al cărui căpitan disperat 
hotărâse să-l facă să eşueze, într-o încercare riscantă de a salva 
echipajul şi încărcătura. Prova spintecată de reciful de corali se 
umpluse repede cu apă în timp ce vasul ricoşa lovindu-se de 
marginile crevasei. Purtată de toată forţa aburului, nava se 
răsturnase, pur şi simplu, către babord. Incărcătura pe care 
căpitanul încercase să o salveze, oricare ar fi fost ea, rămăsese 
ascunsă, în stare latentă, vreme de decenii. 

— Cred că e limpede c-am tras lozul cel mare, zise, 
posomorât, Giordino. 

Pitt se răsuci şi îl văzu arătând cu mâna înmănuşată către 
reciful de dincolo de cocă. Coralii intens colorați în roşu, 
alabastru şi verde pe care îi priviseră mai devreme dispăruseră. 
Cei care se desfăceau, în evantai, în jurul provei navei erau de un 
alb mat, uniform. Pitt observă, cu neplăcere, că în zonă nu se 
zărea nici un peşte. 

— S-au albit şi au murit din cauza arsenicului, remarcă. 

Intorcându-se la epavă, luă o mică lanternă prinsă de 
compensatorul său de flotabilitate şi se aplecă către spărtura din 
cală. Strecurându-se cu încetineală în partea inferioara a navei, 
aprinse lanterna şi plimbă fascicolul luminos prin interiorul 
întunecat. In partea de jos a zonei de la provă nu se afla altceva 
decât un lanţ gros de ancoră, încolăcit şi formând o stivă imensă, 
precum un şarpe de fier. Indreptându-se către pupa, Pitt se 
apropie de peretele despărțitor din partea din spate, în timp ce 
Giordino se lăsa să alunece prin spărtură, venind pe urmele lui. 
Odată ajuns lângă peretele de oţel care îi despărţea de 
încărcătura aflată în magazia din faţă, Pitt îl mătură cu lumina 
lanternei. Găsii ceea ce căuta în zona celei mai de jos îmbinări cu 
peretele dinspre tribord. Presiunea rezultată în urma coliziunii 

cocii cu reciful curbase una dintre tablele peretelui magaziei. 
Metalul îndoit crease o deschizătură orizontală largă de vreo doi 
metri. 

Pitt se apropie încet de gaură, având grijă să nu lovească cu 
picioarele mâlul din jur, apoi îşi strecură capul înăuntru şi aprinse 
lanterna. Un ochi imens, lipsit de viaţă, se holba la el de la numai 
câţiva centimetri, aproape făcându-l să se retragă până ce îşi 
dădu seama că îi aparţinea unui biban de mare. Peştele verde, 
de douăzeci şi cinci de kilograme, trasa încet un labirint plutind 
încoace şi încolo, în derivă, dintr-o margine în alta a 
compartimentului, cu pântecul gri îndreptat în sus, către dâra de 
bule creată de respiraţia lui Pitt. 

Acestuia îi îngheţă sângele în vine când privirea îi alunecă pe 
lângă peşte, pătrunzând în mormântul întunecat şi cercetându-l. 

Sute de obuze distruse erau împrăştiate, în grămezi, ca ouăle 
dintr-un cuibar. Proiectilele de câte douăzeci şi cinci de 
kilograme erau muniţia pentru tunul de o sută cinci milimetri, o 
armă letală, folosită de Armata Imperială în timpul războiului. 

— Un cadou de  bun-venit-în-Filipine pentru generalul 
MacArthur? întrebă Giordino, aruncându-şi ochii înăuntru. 

Pitt dădu din cap, în tăcere, apoi scoase un sac de scufundare 
căptuşit cu material plastic. Giordino îi făcu serviciul de a se- 
ntinde, înhăţând un proiectil şi punându-l în sac, iar el îl sigilă şi îl 
izolă. Giordino se întinse din nou şi mai luă un proiectil foarte 
ruginit, pe care-l ridică la câţiva centimetri de la podea. Cei doi 
se uitară plini de curiozitate în timp ce din el se scurgea o 
substanţă maro, uleioasă. 

— Nu seamănă cu nici una dintre pulberile ultra-explozive pe 
care le-am văzut, spuse, lăsându-l jos cu delicateţe. 

— Nu cred că sunt proiectile de artilerie obişnuite, răspunse 
Pitt, dând cu ochii de o baltă de noroi maroniu aflată sub una 
dintre grămezile de obuze din apropiere. Să ducem asta în 
laboratorul de la bord şi să aflăm ce-am descoperit, spuse, 
ţinând proiectilul deteriorat sub braţ, ca pe o minge de fotbal. 

Pluti de-a lungul secţiunii de la prova, se strecură prin 
deschiderea din cocă şi reveni în apa sclipitoare, luminată de 
razele soarelui. 

Pitt avea puţine îndoieli asupra faptului că găsiseră un arsenal 
secret, pierdut în cel de-al Doilea Război Mondial. Nu ştia de ce 
aleseseră arsenicul. Japonezii erau inventivi când era vorba de 
arme de luptă, iar proiectilele cu arsenic puteau reprezenta o 

altă piesă din arsenalul morţii. Pentru ei, pierderea Insulelor 
Filipine putea însemna, de fapt, sfârşitul războiului şi era posibil 
să se fi pregătit să folosească arma ca pe o ultimă lovitură dată 
unui duşman hotărât. 

In vreme ce aduceau misteriosul proiectil la suprafaţă, Pitt 
avea o senzaţie stranie, de uşurare. Incărcătura mortală pe care 
o transportase nava cu atât de mulţi ani în urmă nu ajunsese 
niciodată la destinaţie. Intr-un anume fel, era bucuros fiindcă 
aceasta sfârşise scufundându-se în recif, fără să participe 
niciodată la luptă. 

Capitolul 14 


4 IUNIE 2007 
INSULA KYODONGO, COREEA DE SUD 


Măsurând cincizeci şi cinci de metri lungime, iahtul Benetti, cu 
coca din oţel, arăta impresionant chiar şi după standardele 
milionarilor din Monte Carlo. Interiorul luxos al vasului italienesc 
construit la comandă avea, ca trăsături distinctive, podele de 
marmura, covoare persane şi antichităţi chinezeşti care dădeau 
cabinelor şi saloanelor un aer de caldă eleganţă. Tablourile în 
ulei ale maestrului flamand Uans Memling, din secolul al 
cincisprezecelea, erau răspândite pe pereţi, sporind impresia de 
eclectism. Exteriorul strălucitor, maro cu alb, care scotea în 
evidenţă banda lată de ferestre bombate, fumurii, căpătase un 
aspect mai tradiţional datorită podelelor de tec şi a corpurilor de 
iluminat din alamă de pe verandele exterioare. Întregul 
ansamblu dădea impresia unui amestec plin de bun gust al 
puterii de atracţie a lumii vechi cu rapiditatea şi funcţionalitatea 
designului şi tehnologiei moderne. Făcând întotdeauna capetele 
să se întoarcă atunci când vuia prin preajmă, vasul era, la Seul şi 
prin preajma acestuia, un obişnuit al locului pe fluviul Han. 
Pentru oamenii din zonă, o invitaţie la bord echivala cu un mult 
aşteptat prilej de a ieşi în evidenţă, pentru că oferea ocazia rară 
de a se afla în compania enigmaticului proprietar al 
ambarcaţiunii. 

Dae-jong Kang era un reprezentant de frunte al industriei sud- 
coreene şi părea să se fi infiltrat pretutindeni. Lăsând la o parte 
apariţia sa neaşteptată în timpul exploziei economice din anii 
nouăzeci, în calitate de conducător al unei firme locale de 
construcţii, nu se ştiau prea multe despre începuturile carierei 
comerciale a liderului. Dar, după ce preluase el hăţurile, firma cu 
performanţe scăzute devenise o corporație Pac-Man, înghițind 
societăţi din domeniile construcţiilor navale, electronicii, 
semiconductoarelor şi telecomunicaţiilor, în urma unei serii de 
achiziţii şi de preluări agresive. Toate afacerile se derulau sub 
umbrela întreprinderilor Kang, un imperiu particular controlat şi 
condus de Kang însuşi. Fără să se teamă de luminile rampei, 
acesta se amesteca, nestingherit, atât printre politicieni cât şi 

printre oameni influenţi de afaceri, exercitându-şi, în plus, 
influenţa şi asupra consiliilor de conducere ale celor mai mari 
companii din Coreea de Sud. 

Totuşi, peste viaţa privată a burlacului de cincizeci de ani 
plana un văl de mister. Işi petrecea o mare parte a timpului 
retras pe vasta sa proprietate situată într-o zonă izolată a insulei 
Kyodongdo, un avanpost enorm şi opulent din preajma gurii de 
vărsare a fluviului Han, pe coasta vestica a Coreei. După spusele 
celor câteva persoane care fuseseră invitate în enclava sa 
particulară, acolo se ocupa de o herghelie de cai austrieci de 
paradă sau îşi perfecționa jocul de golf. Cu mult mai multă grijă 
era ascuns un secret întunecat, care i-ar fi şocat profund atât pe 
acţionarii companiilor iconoclasticului om de afaceri, cât şi pe 
protectorii săi politici. Fără să o ştie nici cei mai apropiaţi dintre 
asociaţii săi, Kang acţiona, de mai bine de douăzeci şi cinci de 
ani, ca agent în adormire al Republicii Populare Democrate 
Coreene, cunoscută de restul lumii drept Coreea de Nord. 

Kang se născuse în provincia Hwanghae a acelei ţări, la scurt 
timp după Războiul Coreean. Când avea trei ani, părinţii îi 
fuseseră ucişi în urma deraierii unui tren, de care fuseseră 
acuzaţi insurgenții din Coreea de Sud, iar băieţelul fusese 
adoptat de unchiul din partea mamei. Acesta, membru fondator 
al Partidului Muncitoresc Coreean, înfiinţat în 1945, luptase, în 
timpul celui de-al Doilea Război Mondial, alături de Kim II Sung şi 
forţele sale de gherila antijaponeze din Uniunea Sovietică. După 
ce Kim Il Sung preluase puterea în Coreea de Nord, unchiul 
fusese răsplătit cu dărnicie, fiind numit într-o serie de funcţii 
guvernamentale la nivel de provincie şi propulsându-se în sfere 
tot mai importante de influenţă, până când culminase 
câştigându-şi scaunul de membru de elită, cu putere de decizie, 
al Comitetului Popular Central, o organizaţie executivă şi 
legislativă de vârf din Coreea de Nord. 

In timpul ascensiunii unchiului său, Kang avusese parte de o 
îndoctrinare completă, în spiritul Partidului Muncitoresc Coreean, 
primind, în acelaşi timp, pe cheltuiala statului, cea mai bună 
educaţie pe care o putea oferi ţara sa lipsită de experienţă. Fiind 
recunoscut, de la început, drept un elev eminent, care învăţa cu 
uşurinţă, fusese pregătit, cu sprijinul unchiului său, pentru a 
acţiona în străinătate. 

Binecuvântat cu o ascuţită inteligenţă financiară, cu abilităţi 
de comandant şi cu o fire neîndurătoare, Kang fusese introdus 

ilegal în Coreea de Sud la vârsta de douăzeci şi doi de ani şi 
plasat, ca muncitor necalificat, într-o minusculă companie de 
construcţii. Cu o eficienţă brutală, avansase rapid, devenind şef 
de şantier, apoi aranjase o serie de „accidente de muncă” în care 
muriseră preşedintele şi directorii firmei. Falsificând diverse acte 
de transferare a proprietăţii, Kang preluase rapid controlul 
afacerilor, la numai doi ani după sosire. Cu ajutorul instrucţiunilor 
secrete şi a infuziei de capital primite de la Pyongyang, tânărul 
întreprinzător comunist îşi extinsese încet reţeaua de societăţi 
comerciale, de-a lungul anilor, îndreptându-şi atenţia asupra 
produselor şi serviciilor care îi aduceau Nordului cele mai mari 
beneficii.  Incursiunea sa în domeniul telecomunicaţiilor 
permisese accesul în reţeaua occidentală de producere a 
aparaturii de comunicare, de mare preţ pentru sistemele militare 
de comandă şi control. Uzinele sale de semiconductoare 
produceau, în taină, cipuri pentru rachetele cu rază mică de 
acţiune. lar cargoboturile din flota ofereau mijlocul de a 
transfera, pe ascuns, tehnologia militară destinată guvernului din 
ţara sa natală. Profiturile imperiului său comercial care nu 
ajungeau în nord, clandestin, sub formă de bunuri şi tehnologie 
occidentală, erau folosite drept mită oferită politicienilor aflaţi în 
posturi cheie, pentru încheierea contractelor guvernamentale 
sau pentru achiziţionarea agresivă a altor companii. Însă zelul cu 
care punea Kang mâna pe putere şi pe tehnologie era o 
preocupare aproape periferică faţă de obiectivul său primordial, 
formulat cu atât de mulţi ani înainte de către cei care îl 
manipulau. Misiunea lui Kang era, în termenii cei mai simpli, 
reunificarea celor două state coreene, dar în condiţiile impuse de 
Coreea de Nord. 

Strălucitorul iaht Benetti îşi încetini motoarele în timp ce intra 
într-un canal îngust, care se unduia, ca un şarpe, dinspre fluviul 
Han către un mic golf ascuns. După ce vasul străbătu încet 
canalul, pilotul acceleră din nou, făcându-l să înainteze iute şi lin 
de-a curmezişul apei liniştite din laguna interioară. In partea 
opusă a golfului se ivi, cu încetineală, un doc galben, plutitor, ale 
cărui dimensiuni crescură iute, pe măsură ce iahtul se apropia. 
Uriaşul vas se năpusti ca o furtună către docul cu care deveni 
paralel, răsucindu-se chiar în momentul când i se opreau 
motoarele. Doi bărbaţi în uniforme negre înşfăcară parâmele de 
la prova şi de la pupa şi amarară iahtul în timp ce pilotul îl făcea 
să parcurgă ultimii doi metri care îl despărţeau de doc. Echipajul 

de pe țărm se grăbi să lipească de vas o scară a cărei treaptă de 
sus ajungea exact la nivelul primei punți. 

Uşa cabinei se deschise şi trei bărbaţi cu înfăţişare ştearsă, în 
costume de un albastru închis, păşiră pe punte, privind instinctiv 
în sus, către stânca uriaşă care se înălţă deasupra lor. Pe ţărmul 
aproape vertical de deasupra docului era cuibărită, ca o 
excrescenţă, o casă imensă de piatră, pe jumătate cioplită în 
creasta falezei abrupte. Casa era înconjurată de ziduri groase, 
care făceau ca întreg ansamblul să aibă un aer medieval, deşi 
locuinţa însăşi era construită într-un stil evident asiatic, cu un 
acoperiş ţuguiat de ţiglă deasupra pereţilor maronii. Intreaga 
structură era plasată la şaizeci de metri deasupra apei, având 
drept cale de acces o scară abruptă, săpată în stâncă pe una 
dintre laturi. Cei trei bărbaţi observară că zidurile de piatră, 
înalte de patru metri, coborau până la nivelul apei, asigurând un 
grad ridicat de intimitate. lar intimitatea sporea încă şi mai mult 
graţie unui paznic tăcut, care stătea la baza docului cu o armă 
automată în bandulieră. 

In timp ce bărbaţii în costume înaintau de-a lungul docului, 
uşa unei mici construcţii de lângă debarcader se deschise şi 
gazda ieşi să-i întâmpine. Faptul că Dae-jong Kang avea un aer 
impunător nu putea fi pus la îndoială. Având un metru optzeci şi 
cinci şi nouăzeci de kilograme, era mult mai masiv decât sunt de 
obicei coreenii. Dar chipul sever şi ochii pătrunzători erau cei 
care îi trădau firea voluntară. În împrejurări favorabile, aproape 
că putea tăia un om în două cu privirea. Atunci când era nevoie, 
un zâmbet prefăcut, îndelung exersat, putea dărâma baricadele, 
dar o răceală de gheaţă dăinuia mereu asupra lui, aidoma unui 
nor. Emana putere şi nu se sfia s-o folosească. 

— Bine aţi venit, domnilor, spuse Kang, cu voce mieroasă. 
Sper că, de la Seul şi până aici, aţi avut parte de o călătorie 
plăcută. 

Cei trei bărbaţi, cu toţii membri marcanţi ai Adunării Naţionale 
Sud Coreene, încuviinţară dând din cap la unison. Cel mai 
vârstnic membru al trio-ului politic, un bărbat chel, pe nume 
Youngnok Rhee, răspunse în numele grupului: 

— Cu un vas atât de frumos, călătoria în josul fluviului Han e 
un deliciu. 

— E modul meu preferat de a ajunge la Seul, răspunse Kang, 
gândindu-se la plictiseala pe care o simţea când zbura cu 
elicopterul său personal. Pe aici, adăugă, arătând spre mica 

clădire de la poalele falezei. 

Politicienii îl urmară, supuşi, pe lângă un post de pază şi de-a 
lungul unei alei înguste, îndreptându-se către liftul care îi aştepta 
şi al cărui puț fusese săpat direct în stâncă. In timp ce liftul îi 
urca cu repeziciune către vilă, vizitatorii admirară tabloul foarte 
vechi, reprezentând un tigru, atârnat de perete. După 
deschiderea uşilor, bărbaţii intrară într-o sufragerie de mari 
dimensiuni, bogat ornamentată. Dincolo de masa elegantă, din 
lemn de mahon, se zărea, prin pereţii în întregime din sticlă, 
priveliştea uluitoare a deltei, locul în care marele fluviu Han îşi 
varsă apele în Marea Galbenă. In zare erau presărate, ca nişte 
puncte, o serie de sampane vechi şi de nave mici de transport, 
care se străduiau să-şi croiască drum în susul apei, ducându-şi 
marfa către Seul. Cele mai multe se ţineau pe lângă malul drept 
al fluviului, suficient de departe de linia imaginară de demarcaţie 
care trecea prin mijlocul acestuia, reprezentând hotarul cu 
Coreea de Nord. 

— Priveliştea e extraordinară, domnule Kang, se exterioriză cel 
mai înalt dintre cei trei politicieni, pe nume Won Ho. 

— O savurez, pentru că perspectiva cuprinde ambele noastre 
tări, răspunse Kang, cu o anumită intenţie. Vă rog, luaţi loc. 

Le făcu semn cu mâna în timp ce vorbea, apoi se aşeză în 
capul mesei. Un grup de servitori în uniformă începu să se 
perinde, aducând un şir de vinuri fine şi de mâncăruri epicuriene, 
în vreme ce conversaţia bărbaţilor aşezaţi alunecă către subiecte 
politice. Un amestec de mirosuri condimentate umplu aerul în 
timp ce mâncau daiji-bulgogi, carne de porc marinată în sos 
condimentat de usturoi, garnisită cu yachae gui, o combinaţie de 
legume marinate. Câtă vreme oaspeţii săi se îndopară în voie, 
Kang juca rolul gazdei afabile, apoi trecu la atac. 

— Domnilor, e momentul să facem un efort serios pentru 
unificarea celor două state ale noastre, spuse, vorbind rar, 
pentru efect. Fiind coreean, ştiu că, în ceea ce priveşte limba şi 
cultura, ca şi în inimile noastre, suntem o singură ţară. Fiind om 
de afaceri, ştiu ce putere economică am putea avea pe piaţa 
mondială. Nu mai există ameninţarea chino-americană, care a 
justificat multă vreme folosirea statelor noastre ca zălog faţă de 
supraputeri. A sosit de mult timpul să aruncăm lanţurile 
dominaţiei străine şi să facem ceea ce este mai bine pentru 
Coreea. Suntem meniţi să fim o singură ţară, iar acum ar trebui 
să profităm de împrejurările favorabile. 


119 


— Unirea e țelul pentru a cărui îndeplinire bat inimile noastre, 
dar conducerea nesăbuită şi fanatismul militar din Coreea de 
Nord ne silesc să fim prudenţi, răspunse cel de-al treilea 
politician, un bărbat cu ochii ca mărgelele, pe nume Kim. 

Kang îi ignora comentariul. 

— Aşa cum ştiţi, am făcut de curând un tur al Coreei de Nord, 
în cadrul unei călătorii de documentare, sponsorizată de 
Ministerul Unificării. Am constatat că economia lor e pe moarte, 
penuria de alimente fiind răspândită pe scară largă şi scăpată de 
sub control. Economia secătuită influenţează şi situaţia militară. 
Acea parte a armatei pe care am văzut-o cu ochii noştri părea 
prost echipată şi cu moralul extrem de scăzut, minţi el. 

— Da şi eu pot confirma sforţările pe care le fac, spuse Won 
Ho. Dar sunteţi într-adevăr de părere că reunificarea ar fi în 
avantajul economiei noastre? 

— Provinciile nordice oferă, din abundență, forţa de muncă 
ieftină, la care putem avea acces fără nici un fel de piedici. Am 
deveni, imediat, mult mai competitivi pe pieţele internaţionale, 
în timp ce costul mediu al forţei de muncă ar înregistra o scădere 
substanţială. Am estimat impactul asupra întreprinderilor mele şi 
nu fac nici un secret din faptul că profiturile lor ar putea 
înregistra o creştere spectaculoasă. |n plus, economia 
provinciilor din Nord ne-ar putea oferi o nouă piaţă de desfacere, 
încă neatinsă, pe care oamenii de afaceri din Coreea de Sud o 
vor menţine în echilibru. Nu, domnilor, nu există nici un dubiu 
asupra faptului că unificarea se va dovedi a fi, din punct de 
vedere economic, un chilipir pentru noi toţi, cei din sud. 

— Mai este şi problema punctului inflexibil de vedere al Coreei 
de Nord în această privinţă, declara Won Ho. Nu putem înfăptui 
unirea în mod unilateral. 

— Da, adăugă Kim. Au insistat, în mod repetat, ca, înainte de a 
lua în discuţie reunificarea, forţele armate ale Statelor Unite să 
fie mutate de pe teritoriul nostru. 

— Acesta este motivul, continuă calm Kang, pentru care vă 
rog, pe toţi trei, să susţineţi moţiunea recent pusă în discuţia 
Adunării Naţionale şi care cere îndepărtarea tuturor forţelor 
armate americane din Coreea de Sud. 

În timp ce cei trei politicieni înțelegeau mesajul cuvintelor lui 
Kang, uimirea făcu ca în încăpere să se lase tăcerea. Politicienii 
ştiau că fuseseră aduşi acolo pentru un anumit motiv, dar îşi 
imaginaseră că liderul corporației gigant dorea ca legislativul să 

micşoreze taxele sau să ofere un alt soi de ajutor imperiului său 
comercial. Nici unul nu se aşteptase la o cerere atât de riscantă 
pentru cariera lor politică. In cele din urmă, Rhee, cel mai 
vârstnic dintre oamenii politici, îşi drese glasul şi începu să 
vorbească fără grabă. 

— Este o moţiune care a fost introdusă de elementele radicale 
din Adunarea Naţională. Are puţine şanse să fie vreodată votată 
în unanimitate. 

— Are multe şanse dacă dumneavoastră, toţi trei, vă veţi 
declara în favoarea ei în mod public, ripostă Kang. 

— E imposibil, se bâlbâi Kim. Nu pot susţine cererea de 
diminuare a forţei noastre militare defensive, în timp ce Coreea 
de Nord continuă să-şi folosească toate resursele pentru a-şi 
spori puterea armată. 

— Puteţi şi o veţi face. Ca urmare a uciderii recente a fetei din 
Kunsan de către militarul american, animozitatea faţă de armata 
americană a crescut furtunos în rândurile principalelor categorii 
ale populaţiei. Aveţi datoria de a face presiuni asupra 
preşedintelui nostru pentru a trece la acţiune şi pentru ca 
acţiunea să se desfăşoare chiar acum. 

— Dar forţele armate americane sunt esenţiale pentru 
securitatea noastră. Mai bine de treizeci şi cinci de mii de soldaţi 
sunt aici ca să ne apere, argumentă Kim, înainte de a fi întrerupt. 

— Permiteţi-mi să vă reamintesc, şuieră Kang, cu chipul 
schimonosit de un rânjet răutăcios şi plin de superioritate, că eu 
sunt cel care a plătit şi a negociat pentru a vă plasa pe poziţiile 
pe care le deţineţi în prezent. 

Furia controlată făcu ca ochii să-i strălucească aidoma unor 
cărbuni aprinşi. 

Rhee şi Won Ho recăzură pe scaunele lor şi încuviinţară dând 
din cap cu seriozitate, ştiind că nu mai aveau nici un viitor politic 
dacă faptul că se lăsaseră mituiţi de-a lungul anilor ajungea la 
urechile presei. 

— Da, se va rezolva, spuse, umil, Won Ho. 

Totuşi, Kim păru să nu se sinchisească de furia lui Kang. 
Scutură din cap şi răspunse, cu hotărâre: 

— Regret, dar nu pot susţine ca ţara noastră să-şi asume 
riscuri în ceea ce priveşte apărarea armată. Eu n-o să votez în 
favoarea moţiunii. 

Se răsuci şi le adresă celorlalţi doi o privire dispreţuitoare. 

Pentru câteva clipe, încăperea se cufundă din nou în tăcere, 

până când servitorii reveniră ca să adune resturile cinei. Kang se 
aplecă şi şopti ceva la urechea unuia dintre aceştia, care plecă în 
fugă înapoi, către bucătărie. După nu mai mult de câteva 
secunde, o uşă laterală se deschise şi în încăpere pătrunseră doi 
paznici uriaşi, îmbrăcaţi în negru din cap până în tălpi. Fără nici o 
vorbă, se apropiară cu paşi mari de scaunul lui Kim, plasându-se 
de-o parte şi de alta, îl înşfăcară pe politician de braţe şi îl 
ridicară cu brutalitate în picioare. 

— Ce-nseamnă asta, Kang? zbieră el. 

— M-am saturat de prostia ta, răspunse celălalt, cu răceală. 

Când le făcu semn cu mâna, cei doi ucigaşi îl duseră pe Kim, 
cu forţa, către o uşă care dădea într-un balcon exterior. 
Zbătându-se şi împotrivindu-li-se zadarnic celor doi zdrahoni, 
politicianul fu târât dincolo de uşă, până la marginea balconului 
care ieşea în afara falezei stâncoase. Dintre buze îi izvorâră tot 
felul de obscenităţi în timp ce solicita cu insistenţă să i se dea 
drumul, dar cererile sale fură ignorate. Sub ochii îngroziţi ai lui 
Rhee şi Won Ho, cei doi bărbaţi în negru îl săltară de pe picioare 
şi, fără nici o ceremonie, îi înclinară peste balustradă trupul care 
se zbătea. 

In timp ce se prăbuşea în josul falezei, urletele lui Kim se mai 
auziră câteva secunde. Un zgomot înăbuşit, estompat, anunţă 
faptul că trupul se izbise de plaja dedesubt şi ţipetele încetară 
brusc. O paloare cadaverică acoperi chipurile lui Rhee şi Won Ho 
când cei doi asasini reveniră, calmi, în sufragerie. Kang sorbi din 
paharul cu vin, apoi li se adresă paznicilor cu nonşalanţă. 

— Recuperaţi cadavrul şi duceţi-l la Seul. Plasaţi-l pe o stradă 
din apropierea locuinţei lui şi faceţi să pară că e vorba de un 
accident rutier în care vinovatul a fugit de la faţa locului, le 
porunci. 

In timp ce paznicii ieşeau, se întoarse către cei doi politicieni 
înspăimântați şi le vorbi cu o politeţe de gheaţă: 

— Rămâneţi la desert, nu-i aşa? 


Kang se uita pe fereastra sufrageriei, urmărindu-i cu privirea 
pe Rhee şi Won Ho, care se îmbarcau, neliniştiţi, pe iahtul de 
dedesubt. Cadavrul lui Kim, înfăşurat într-o pătură cafenie, 
fusese trântit, fără menajamente, pe puntea de la pupa şi 
acoperit cu o prelată, dar cei doi politicieni şocaţi îl identificară 
fără întârziere când se urcară la bord. Văzând că iahtul se 
desprinde de debarcader, începându-şi călătoria de optzeci de 

kilometri în susul râului, către Seul, Kang se întoarse, în timp ce 
un bărbat intra în încăpere şi se apropie. Era costeliv, cu părul 
negru pomădat şi dat peste cap şi cu tenul palid, semn că vedea 
arareori lumina zilei. Purta un costum albastru foarte uzat şi o 
cravată demodată, dar cămaşa albă era ţeapăn apretată. 
Lipsurile din vestimentația asistentului executiv al lui Kang erau 
compensate de chibzuinţă şi de eficienţa sa. 

— Intâlnirea a fost un succes? îl întrebă pe Kang, cu o doză de 
slugărnicie. 

— Da, Kwan. Rhee şi Won Ho vor susţine, în Adunarea 
Naţională, iniţiativa noastră de a îndepărta trupele Statelor Unite. 
E regretabil că a trebuit să-l eliminam pe Kim, dar era evident ca 
nu ne mai era loial. Moartea lui le va transmite celorlalţi doi un 
mesaj convingător. 

— A fost o decizie logică. Domnule, în seara asta va sosi, cu 
barca, un curier din Yonan, ca să ia setul de cipuri pentru 
prototipul rachetei teleghidate care a trecut testul final în fabrica 
noastră de semiconductoare. Trimiteţi şi un scurt raport asupra 
situaţiei? 

Aidoma membrilor unei ambasade străine de pe teritoriul unei 
naţiuni ostile, Kang şi superiorii săi din Coreea de Nord se bazau 
pe curieri pentru a scoate din Coreea de Sud informaţii, 
tehnologie şi arme de contrabandă. Cu toate că internetul 
devenise cel mai bun prieten al spionului când era vorba de 
trimiterea informaţiilor, întâlnirea a două persoane continua să 
fie necesară pentru transferul de bunuri. Un pescar în vârstă, 
într-un sampan prăpădit, neglijat cu uşurinţă de patrulele marinei 
Militare, reprezenta deghizarea preferată a agentului pentru a 
traversa zona demilitarizată către proprietatea lui Kang. 

— Da, putem raporta că moţiunea de expulzare va fi supusă 
votului Adunării Generale în următoarele câteva săptămâni şi că 
progresăm în ceea ce priveşte obţinerea aprobării. Protestele 
studenţeşti pe care le-am organizat iau avânt, iar oamenii din 
presă pe care i-am mituit se vor asigura că mass-media continuă 
să acorde atenţie şi să relateze despre crima săvârşită de 
soldatul american, zise Kang, cu un zâmbet batjocoritor. Planul 
nostru de distrugere pe plan extern se dovedeşte a fi cât se 
poate de eficient. Nu ne mai rămâne de văzut decât cum putem 
implementa proiectul himera suficient de repede ca să 
minimalizăm concurenţa americană. Care sunt ultimele ştiri din 
laboratorul de biochimie? 

— Noutăţile sunt extrem de promițătoare. Echipa de laboranţi 
a terminat studiul rezultatelor testului din insulele Aleutine şi a 
demonstrat că virusul a fost resuscitat cu succes în timpul 
punerii în libertate pe calea aerului. In plus, împrăştierea cu 
ajutorul machetei mecanismului de lansare a proiectilelor cu gaz 
a acoperit o zonă mai largă decât se anticipase. Realizatorii 
programului sunt încrezători în faptul că sistemul de răspândire 
deja construit la scară reală va fi operaţional, reprezentând o 
reuşită. 

— Cu condiţia să putem obţine virusul în cantităţi suficiente. 
Am avut mare ghinion fiindcă toate proiectilele de pe /-403, cu 
excepţia unuia, au fost distruse. 

— O împrejurare neprevăzută. Fiindcă cea mai mare parte a 
agentului recuperat a fost folosită pentru testul din Aleutine, 
cantitatea rămasă la dispoziţia laboratorului pentru cultură e 
foarte mică. Doctorul Sarghov, de la laboratorul bio, m-a 
informat că va fi nevoie de mai bine de trei luni ca să cultive 
cantităţile necesare pentru program. Din acest motiv, am început 
cercetările pentru a încerca să descoperim cel de-al doilea 
submarin care transporta un stoc de armament. 

— Un al doilea submarin japonez, murmură Kang, imaginându- 
şi un submersibil imperial japonez torpilat, care zăcea pe fundul 
mării. E uluitoare descoperirea făcută de serviciul de spionaj, 
care a aflat că nu a fost distrus un singur submarin, ci două care 
transportau o astfel de încărcătură primejdioasă. Cât de curând o 
să înceapă operaţiunea de recuperare? 

— Submarinul trebuie mai întâi localizat. Baekje e în drum 
spre Yokohama, ca să aducă submersibilul închiriat de care va fi 
nevoie pentru recuperarea din ape adânci. O dată ajunşi la faţa 
locului, ne aşteptăm ca cercetările să dureze în jur de două zile, 
urmând ca întreaga operaţiune de recuperare să se încheie în 
zece. 

— Şi Tongju? 

— Se va întâlni cu nava recuperatoare la Yokohama şi va 
rămâne la bord ca să conducă activităţile de protecţie. 

— Foarte bine, spuse Kang, frecându-şi mâinile, încântat. 
Lucrurile se desfăşoară aşa cum trebuie, Kwan. Americanii vor fi, 
în scurt timp, presaţi de probleme interne foarte fierbinţi, iar 
proiectul himera le va da o lovitură zdravănă sub centură. In 
curând, va trebui să ne pregătim să trecem la ofensivă şi să ne 
refacem ţara, sub steagul nostru, de acasă. 

— În noua Coree, o să vă bucuraţi de cele mai înalte onoruri, 
spuse Kwan. 

Kang îşi plimbă din nou privirea asupra panoramei nordului 
care i se întindea în faţa ochilor. Dealurile vălurite ale Coreei de 
Nord, în care se născuse, se aşterneau de cealaltă parte a 
fluviului Han, întinzându-se până la orizont. 

— E timpul să ne recâştigăm ţara, murmură, cu voce scăzută. 

Kwan dădu să părăsească încăperea, dar se opri şi se întoarse. 

— Domnule, a mai apărut, pe neaşteptate, încă o problemă 
legată de proiectul himera. 

Cu o înclinare a capului, Kang îşi îndemnă asistentul să 
continue. 

— Elicopterul care a fost doborât în Aleutine era folosit de un 
vas de cercetare al guvernului american, aparţinând Agenţiei 
Naţionale pentru Studii Marine şi Subacvatice. Echipajul nostru a 
crezut că pilotul şi toţi cei care se aflau la bord au fost ucişi, fapt 
confirmat, iniţial, de anunţul dat de agenţiile de ştiri din Aleutine 
despre prăbuşirea fatală a unui elicopter. Totuşi, echipa noastră 
de pe teren, care monitorizează reacţia americanilor la test, a 
raportat că pilotul, un director de proiecte speciale pe nume Pitt 
şi copilotul său au supravieţuit, de fapt, prăbuşirii. 

— Asta n-are cine ştie ce importanţă, răspunse Kang, iritat. 

Agitat, Kwan îşi drese glasul. 

— Ei bine, domnule, am cerut ca echipa noastră să ia urma 
pilotului după întoarcerea sa acasă, în portul Seattle. La două zile 
după aceea, oamenii de la NUMA au fost văzuţi într-o mică 
ambarcaţiune de cercetare care se îndrepta către zona în care se 
află /-403. 

— Cum? E imposibil, izbucni Kang, pradă unei furii subite, 
trădate de vena proeminentă care îi pulsa pe frunte. De unde ar 
fi putut afla despre activităţile noastre? 

— Nici eu nu înţeleg. Sunt profesionişti în ceea ce priveşte 
activităţile subacvatice. Poate că operaţiunea noastră de 
recuperare a fost remarcată de alte persoane, iar ei, pur şi 
simplu, îl monitorizau pe /-403 ca să nu fie jefuit. Sau poate nu e 
decât o coincidenţă. S-ar putea să fi făcut o evaluare hidrologică 
sau arheologică. 

— Poate. Dar nu e momentul să compromitem proiectul. 
Ordonă să se ocupe de amândoi, porunci Kang. 

— Da, domnule, răspunse Kwan, grăbindu-se să iasă din 
cameră de-a-ndărătelea. Se va rezolva de îndată. 

Capitolul 15 


Vechii azteci din centrul Mexicului o numeau „Lepra cea 
Mare”. Cumplita năpastă mortală apăruse într-un anumit 
moment de după sosirea lui Fernando Cortes şi a soldaţilor săi, în 
1518. Unii credeau că nenorocirea fusese adusă de Narvaez, un 
conchistador rival, care venise, pe mare, din Cuba. Indiferent de 
unde ar fi apărut, urmările fuseseră oribile. In 1521, când intrase 
în cetatea Mexicului după ce asediase vreme de patru luni 
armata lui Montezuma, Cortez fusese şocat de ceea ce găsise. 
Grămezi peste grămezi de cadavre în descompunere se înălţau 
în locuinţe, pe străzi şi în oricare alt loc din oraş în care îţi 
aruncai ochii. Nici unul nu murise în luptă, erau, cu toţii, 
victimele unei maladii. 

Nimeni nu ştie care sunt originile lui variola major, dar virusul 
mortal, mai bine cunoscut sub numele de variolă, a cutreierat 
planeta pe un drum larg, presărat cu tragedii. Deşi epidemiile de 
variolă au mai fost consemnate şi de alte civilizaţii, începând cu 
aceea a vechilor egipteni, boala este cel mai bine cunoscută 
drept calamitatea Americilor, care şi-a lăsat amprenta mortală 
asupra băştinaşilor vulnerabili de pe continentele vestice. Adusă 
în Lumea Nouă de echipajele lui Cristofor Columb, variola a dat 
frâu liber prăpădului pe întreg teritoriul Indiilor de Vest şi i-a 
decimat, realmente, pe indienii carib, care l-au întâmpinat pe 
Columb în prima sa călătorie în vest. 

Se estimează că variola adusă în Mexic de Cortes sau Narvaez 
a ucis, în 1521, aproape jumătate din populaţia de trei sute de 
mii de locuitori din Mexico. Victimele făcute pe întreg teritoriul 
ţării de boala extrem de contagioasă au ajuns, cu uşurinţă, de 
ordinul milioanelor. Dezastrul similar care a avut loc în America 
de Sud este de notorietate publică. In 1531, când Pizarro a 
debarcat în Peru conducându-şi marea expediţie de căutare a 
aurului, virusul variolei începuse deja să nimicească populaţia 
Inca. Cu armata sa de mai puţin de două sute de oameni, Pizarro 
nu ar fi reuşit niciodată să jefuiască imperiul Inca, dacă acesta nu 
ar fi fost preocupat de lupta haotică împotriva maladiei 
devastatoare. Peste cinci milioane de incaşi au fost ucişi de 
variolă, care nu a făcut altceva decât să le distrugă întreaga 
civilizaţie. 

În America de Nord, băştinaşii nu erau imuni la atacul violent 
al bolii. Numeroase triburi de constructori de tumuli!! de pe văile 
fluviilor au dispărut cu desăvârşire din cauza variolei, în timp ce 
triburile din Massachusetts şi Narragansett au fost aproape rase 
de pe faţa pământului. Estimările sugerează că populaţia Lumii 
Noi a scăzut cu nouăzeci şi cinci la sută în secolul care a urmat 
sosirii lui Columb, ceea ce se datorează în primul rând variolei. 

Virusul letal nu s-a oprit aici, răbufnind în epidemii sporadice 
care au mai ucis alte mii de oameni, în Europa, în următorii două 
sute de ani. Minţile sinistre ale unor militari au folosit mai târziu 
maladia ca pe o armă de luptă, pentru a infecta, în mod 
intenţionat, trupele inamice. Declaraţii istorice pretind că englezii 
le-au dat, în anii 1760, pături infectate cu variola triburilor 
băştinaşe războinice din America de Nord şi ca au aplicat o 
tactică similară împotriva soldaţilor americani în timpul bătăliei 
de la Quebec din Războiul de Independenţă. 

La începutul secolului al nouăsprezecelea au fost descoperite, 
în sfârşit, primele vaccinuri, care foloseau vaccinia, un virus 
înrudit, ceea ce a oferit, în cele din urmă, posibilitatea de a 
controla boala într-o oarecare măsură. Epidemiile sporadice, în 
fază incipientă şi temerile din timpul Războiului Rece au impus 
ca, în Statele Unite, să se facă vaccinări de rutină până în anii 
1970. În 1977, variola a fost declarată ca fiind complet eradicată, 
în mare parte datorită luptei încununate de succes purtate, pe 
tot globul, de Organizaţia Mondială a Sănătăţii. Cu excepţia unui 
mic eşantion folosit pentru cercetări în Centrele de Control 
Epidemiologic din Statele Unite şi al unei cantităţi necunoscute 
destinată aplicaţiilor militare din fosta Uniune Sovietică, toate 
stocurile de virus rămase în lume au fost complet distruse. 
Variola a devenit o maladie aproape uitată, până când atacurile 
teroriste din primii ani ai noului secol au trezit teama că o nouă 
epidemie a unei boli contagioase virulente era din nou o 
ameninţare demnă de luat în considerare. 


Pe moment, ravagiile făcute de variolă în decursul vremurilor 
îl preocupau prea puţin pe Irv Fowler. După ce îşi adunase toate 
puterile ca să-şi conducă el însuşi maşina până la cabinetul de 
urgenţe din Spitalul Regional Alaska, nu mai spera decât să aibă 


11 Nume dat de către arheologi populaţiei care a construit tumuli într- 
o zona întinsă, cuprinsă între Marile Lacuri şi Golful Mexicului şi între 
fluviul Mississippi şi munţi Apalaşi (n. tr.). 

parte de o rezervă liniştită şi de o asistentă atrăgătoare care să-l 
ajute să-şi revină de pe urma oricărei forme de gripă ucigaşă 
care îl doborâse. Chiar şi atunci când medicii cu înfăţişare 
sumbră continuară să defileze ca să-i arunce o privire, pentru a 
insista apoi să fie pus în carantină, se simţi prea slăbit ca să se 
alarmeze. Abia când, în cele din urmă, doi doctori cu măşti de 
protecţie îi aduseră la cunoştinţă că rezultatul testului care i se 
făcuse pentru depistarea variolei era pozitiv, capul începu să-i 
vâjâie. Inainte ca delirul să-l ia din nou în stăpânire, prin minte îi 
trecură două gânduri: Putea desfide rata de treizeci la sută a 
mortalităţii? Şi pe cine altcineva mai contaminase? 

Capitolul 16 


— Dirk, am nişte noutăţi cumplite. 

Chiar şi prin telefon, spaima din vocea lui Sar ah era palpabilă. 

— Ce nu e în ordine? 

— Irv. E bolnav, în spitalul din Anchorage. Doctorii spun ca a 
contractat virusul variolei. Pur şi simplu, nu-mi vine să cred. 

— Variolă? Credeam c-a fost eradicată. 

— Practic vorbind, aşa este. Dacă medicii nu au greşit 
diagnosticul, va fi primul caz atestat din Statele Unite din ultimii 
treizeci de ani. Autorităţile medicale ţin asta sub tăcere, dar CDC 
se grăbeşte să trimită vaccinul în Alaska, în cazul în care 
izbucneşte o epidemie. 

— El cum se simte? 

— E în perioada critică, răspunse Sarah, cu vocea aproape 
sugrumată. Următoarele două, trei zile au o importanţă crucială 
pentru el. E în carantină în Spitalul Regional Alaska din 
Anchorage, împreună cu alte trei persoane cu care a venit în 
contact îndeaproape. 

— Imi pare rău să aud asta, spuse Dirk, sincer îngrijorat. Irv e 
viguros şi vigilent, sunt sigur că o să scape de boală fără nici o 
dificultate. Ai idee de unde Dumnezeu a luat variola? 

— Păi, zise ea, înghițind cu greutate, perioada de incubație e 
de aproximativ paisprezece zile. Asta ar însemna că a fost 
infectat când eram pe Yunaska... sau la bordul lui Deep 
Endeavor. 

— S-ar putea să fi contractat boala pe nava noastră? întrebă 
Dirk, nevenindu-i să creadă. 

— Nu ştiu. S-a întâmplat fie pe navă, fie pe insulă, dar asta 
contează mai puţin acum. Virusul variolei este extrem de 
contagios. Trebuie să acţionăm repede, să-i verificăm pe toţi cei 
care s-au aflat la bordul lui Deep Endeavor şi să-i izolăm pe cei 
infectați. Timpul e un factor decisiv. 

— Dar tu şi Sandy? Aţi lucrat şi aţi stat alături de el. Vă simţiţi 
bine? 

— Fiind angajate la CDC, eu şi Sandy am fost vaccinate acum 
doi ani, când a apărut prima data temerea că variola ar fi putut fi 
folosită ca armă de către terorişti. Irv a fost detaşat la noi de la 
departamentul de Epidemiologie din Alaska, aşa că nu fusese 

încă vaccinat. 

— Echipajul de pe Deep Endeavor ar mai putea fi vaccinat? 

— Din păcate, nu ar folosi la nimic. Vaccinul are efect dacă 
este făcut în primele două zile după intrarea în contact cu 
virusul, dar, după aceea, devine inutil. E o boală cumplită, o dată 
ce ai contractat-o nu se poate face nimic pentru a o combate 
până când nu-şi urmează cursul. 

— O să iau legătura cu căpitanul Burch şi o să-i verificăm pe 
toţi membrii echipajului cât mai curând posibil. 

— Mă întorc din Spokane în seara asta. Dacă reuşiţi să adunaţi 
echipajul, îl pot ajuta pe medicul navei să-i verifice pe fiecare, ca 
să vadă dacă nu prezintă vreunul simptomele variolei. 

— Consideră că s-a aranjat. Sarah, mi-ai mai putea face încă o 
favoare. E bine dacă vin să te iau mâine dimineaţa? 

— Sigur, asta ar fi grozav. Şi, Dirk..., ma rog să nu fii infectat. 

— Nu-ţi face griji, răspunse el, încrezător. În sângele meu e din 
cale-afară de mult rom pentru ca să supravieţuiască vreun virus. 


Dirk îl sună imediat pe căpitanul Burch şi, cu ajutorul lui Leo 
Delgado, intrară repede în legătură cu toţi membrii echipajului 
care se aflaseră pe Deep Endeavor. Spre uşurarea lor, nici unul 
nu raportă vreun semn al bolii şi, a doua zi dimineaţa, apărură cu 
toţii la sediul local al NUMA. 

Aşa cum promisese, Dirk trecu să o ia pe Sarah din 
apartamentul ei şi preferă să o facă la volanul imensului Chrysler 
din 1958. 

— Maşina asta-i enormă, pe cuvântul meu, declară Sarah, 
urcându-se în colosul cu eleroane. 

— Asta-i înţelesul originar pentru heavy metal, zâmbi Dirk, 
ambalând motorul şi scoțând maşina din parcare pentru a se 
îndrepta spre clădirea NUMA. 

Marea majoritate a echipajului de pe Deep Endeavor o 
întâmpină pe Sarah cu căldură când apăru în faţa grupului 
adunat, iar ea observă că se purtau cu toţii mai degrabă ca o 
familie decât ca nişte colegi de serviciu. 

— Mă bucur să-mi revăd prietenii de la NUMA, spuse ea, 
adresându-li-se. Aşa cum s-ar putea să ştiţi, colegul meu Irv 
Fowler, care s-a aflat pe navă împreună cu noi, a fost 
diagnosticat ca având variolă. Virusul acestei boli e extrem de 
contagios şi este important ca aceia care au fost contaminaţi să 
fie izolaţi cât mai repede. Trebuie să ştiu dacă, după ce eu, Irv şi 

Sandy am plecat de pe Deep Endeavor, a avut cineva 
următoarele simptome: febră, dureri de cap, dureri de spate, 
crampe abdominale puternice, stare de disconfort, delir, sau vreo 
erupție pe faţă, braţe sau picioare. 

li examina, unul câte unul, pe membrii neliniştiţi ai echipajului, 
luându-le temperatura şi întrebând fiecare bărbat sau femeie 
despre semnele bolii mortale. li consultă chiar şi pe Dirk şi pe 
căpitanul Burch, după care scoase un oftat de vădită uşurare. 

— Căpitane, doar trei dintre membrii echipajului prezintă 
semne minore de boală, asemănătoare cu ale gripei, care ar 
putea fi sau nu manifestările preliminare ale virusului. Solicit ca 
aceşti trei bărbaţi să rămână izolaţi până când le vom face 
analizele sângelui. Restul echipajului ar trebui să evite locurile 
publice aglomerate pentru încă cel puţin câteva zile. Aş vrea să 
mai fac încă o verificare la sfârşitul săptămânii, dar se pare că nu 
există nici un început de epidemie în rândurile echipajului, avem 
indicii promițătoare. 

— E o veste bună, răspunse Burch cu o voce în care se simţea 
uşurarea. Mi se pare ciudat că virusul nu s-a răspândit cu 
uşurinţă în spaţiul închis al navei. 

— Pacienţii sunt în faza cea mai contagioasă după apariţia 
erupției, ceea ce se întâmplă, de obicei, la douăsprezece sau 
paisprezece zile după contaminare. Irv s-a simţit bine când a fost 
pe navă şi a ajuns în stadiul ăsta când lucra în Anchorage, aşa că 
e posibil ca virusul să nu se fi răspândit în vreme ce ne aflam la 
bord. Căpitane, aş vrea să mă asigur că acea cabină de pe Deep 
Endeavor în care a stat el este dezinfectată în întregime, ca şi 
toată lenjeria de pat şi vesela de la bord, pentru orice 
eventualitate. 

— O să am grijă să se ia măsuri imediat. 

— S-ar părea că sursa epidemiei de variolă s-a aflat pe 
Yunaska, presupuse Dirk. 

— Aşa cred, răspunse Sarah. E o minune că tu şi Jack n-aţi fost 
infectați când ne-aţi cules de pe insulă. 

— Probabil că ne-a salvat echipamentul de protecţie. 

— Slavă Domnului, spuse ea, recunoscătoare. 

— S-ar părea că e posibil ca prietenii noştri misterioşi de pe 
vasul de pescuit să se fi îndeletnicit cu ceva chiar şi mai urât 
decât cianura. Ceea ce îmi aduce aminte de... favoarea pe care 
ţi-am cerut-o? 

Dirk o conduse pe Sarah la Chrysler, unde deschise capacul 

imens al portbagajului. Înăuntru se afla carcasa de porțelan a 
bombei de pe /-403, ambalată cu grijă într-o cutie de lapte. Sarah 
studie obiectul cu o privire nedumerită. 

— OK, mă dau bătută. Ce-i asta? 

Dirk îi explică pe scurt ce se petrecuse în timpul excursiei sale 
la fortul Stevens şi al scufundării pe submarinul japonez. 

— Laboratorul vostru ar putea identifica orice fel de reziduu? 
intuiţia îmi spune că s-ar putea să existe o legătură. 

Sarah rămase tăcută un moment. 

— Da, pot cere să fie examinat, spuse apoi, pe un ton serios. 
Dar costă un prânz, adaugă, în cele din urmă, cu un zâmbet 
răutăcios. 

Capitolul 17 


Dirk o duse pe Sarah, cu maşina, la Laboratoarele 
Guvernamentale de Sănătate Publică din campusul Fircrest, unde 
transferară, cu grijă, fragmentul de bombă într-o mică încăpere 
de laborator. După ce îi mustră fiindcă aduseseră un exploziv în 
clădire, un cercetător jovial, cu un început de chelie, pe nume 
Hal, accepta să examineze fragmentul după încheierea unei 
întruniri a conducerii. 

— Se pare că ne aşteaptă un prânz prelungit. Unde mergem? 
întrebă Sarah. 

— Ştiu un loc liniştit, cu vedere frumoasă, către apă, răspunse 
Dirk, cu un zâmbet jucăuş. 

— Răpeşte-mă cu maşina verde, râse ea, urcându-se în 
automobilul Chrysler, de culoare turcoaz. 

Dirk scoase maşina din parcarea îngustă a laboratorului, 
strecurându-se pe lângă un Cadillac CTS care i se păru cunoscut 
şi care stătea pe loc, cu motorul pornit. leşind din campus, se 
îndreptă către sud, trecând prin preajma centrului agitat al 
oraşului Seattle, apoi viră spre vest, urmărind indicatorul rutier 
care arăta drumul către Fauntleroy. Ajungând în golful Puget 
Sound, la marginea apei, se îndreptă spre staţia de feribot 
Fauntleroy, apoi urcă Chrysler-ul pe rampă şi pe puntea 
destinată maşinilor de pe feribotul care aştepta. In timp ce parca 
automobilul în mijlocul maşinilor navetiştilor, înghesuite pe mai 
multe rânduri, Sarah se întinse şi îl strânse cu putere de mână. 

— Un bufet expres de feribot? Gogoşi şi cafea? întrebă. 

— Cred că putem face mai mult decât atât. Hai să urcăm sus 
şi să admirăm priveliştea. 

Sarah îl urmă pe scările care se sfârşeau pe puntea 
superioară, deschisă, unde găsiră liberă o banchetă orientată 
spre partea de nord a golfului. In timp ce motoarele diesel de 
câte două mii cinci sute de cai putere fiecare desprindeau lin de 
doc vasul lung de o sută de metri, sunetul puternic al sirenei 
feribotului şi uşoara smucitură pe care o simţiră sub tălpi le 
dădură de înţeles că erau deja pe drum. 

Limpede precum cristalul, ziua era de genul celor care le 
reaminteau localnicilor de ce îndurau burniţa iernilor lungi din 
Pacificul de Nord-vest ca să numească locul acela „acasă”. In 

depărtare, de-a lungul orizontului, scânteiau Cascada şi lanţul 
munţilor Olimpiei, lucind atât de intens pe fundalul cerului azuriu 
încât păreau destul de aproape ca să-i poţi atinge. Reflexiile 
strălucitoare ale oţelului şi sticlei din centrul oraşului Seattle 
întrerupeau linia orizontului, iar punctul de reper reprezentat de 
Space Needle se înălța ca un monolit al viitorului din desenele 
animate ale lui George Jetson. Dirk arătă către o jumătate de 
duzină de alte feriboturi care îşi purtau încărcătura umană de jur- 
împrejurul portului şi le privi ferindu-se din calea marilor 
cargoboturi care se deplasau de-a lungul culoarelor navigabile 
internaţionale. 

Drumul către destinaţia lor, insula Vashon, nu dura decât 
cincisprezece minute şi, în momentul în care căpitanul feribotului 
începu să-l alinieze cu docul, Dirk şi Sarah se strecurară înapoi, 
către Chrysler. In timp ce ţinea uşa deschisă pentru ca Sarah să 
se instaleze pe locul pasagerului, Dirk îşi aruncă ochii asupra 
şirului de maşini din spatele lui. Un Cadillac negru, sedan, parcat 
cu patru locuri mai în spate, îi atrase privirea. Era acelaşi 
automobil care staţionase, cu motorul pornit, în parcarea 
Laboratorului de Sănătate Publică. Şi, îşi aminti acum, acelaşi pe 
care îl văzuse în timpul călătoriei sale spre Fortul Stevens. 

— Am impresia că văd un prieten parcat în spatele nostru, îi 
spuse, calm, lui Sarah. Cred că ar trebui să mă duc să-l salut. Mă 
întorc imediat. 

Mergând cu nepăsare de-a lungul şirului de maşini observă că 
în Cadillac erau doi asiatici care îl fixau cu privirea. După ce se 
apropie de portiera şoferului, se aplecă brusc şi-şi vâri capul prin 
geamul deschis. 

— Scuzaţi-mă, băieţi, ştiţi cumva unde e toaleta? întrebă, cu 
voce de provincial. 

Şoferul, un bătăuş îndesat, cu părul tuns scurt, continuă să se 
uite drept înainte, refuzând să-l privească în ochi şi clătina încet 
din cap. Dirk descoperi ceea ce căuta cu privirea, adică o uşoară 
umflătură sub haina bărbatului, lângă subţioara stângă, semn 
care trăda existenţa unui toc în care se afla arma. |n partea 
cealaltă a automobilului, complicele de pe locul pasagerului nu 
avea nimic din timiditatea şoferului. Bărbatul costeliv, cu părul 
lung şi cu un cioc stufos, îi întoarse privirea lui Dirk, rânjind 
ameninţător, cu o ţigară pe jumătate fumată bălăbănindu-i-se 
între buze. Pe podea, între picioarele sale, era o servietă mare de 
piele, care, presupuse Dirk, ascundea ceva mai mult decât un 

calculator şi un celular. 

— Ţi-ai găsit prietenul? întrebă Sarah când se întoarse la 
Chrysler. 

— Nu, răspunse el, clătinând din cap. M-am înşelat. 

Un şuierat prelung al sirenei, urmat de două mai scurte, 
anunţară că feribotul acosta şi, câteva secunde mai târziu, Dirk 
scoase automobilul de pe puntea închisă destinată maşinilor, 
ieşind în bătaia soarelui strălucitor. Coborî rampa feribotului şi 
străbătu un chei lung, apoi viră, ieşind din debarcader şi 
pătrunzând pe insula Vashon. 

Aceasta, plasată în capătul cel mai de jos al golfului, e un colţ 
pitoresc de rai, de nouăzeci şi cinci de kilometri pătraţi, aflat la 
numai câteva minute de aglomeraţia şi vacarmul din Seattle şi 
Tacoma. Nefiind accesibilă decât pe calea apei, insula şi-a 
menţinut calmul rural şi liniştea de mult izgonite din metropolele 
învecinate. Peisajul luxuriant, plin de păduri, e presărat cu câmpii 
pline de fragi şi de zmeura, iar locuitorii sunt un amestec boem 
de fermieri şi de intelectuali pasionaţi de lumea computerelor 
care caută mai degrabă pacea traiului tihnit decât viaţa de oraş. 

Lăsând în jos capota, ca să se poată bucura într-o mai mare 
măsură de miresmele şi de frumuseţea locului, Dirk intră pe 
autostrada Vashon, îndreptându-se către sud şi îndepărtându-se 
de staţia feribotului din extremitatea nordica a insulei. Uitându- 
se în oglinda retrovizoare, urmări Cadillac-ul negru care ieşea din 
staţie aşternându-i-se pe urme şi menţinându-se la opt sute de 
metri în spatele automobilului de epocă. Continuară să se 
deplaseze spre sud pe o distanţă de mai mulţi kilometri, trecând 
pe lângă căsuțe pitoreşti şi pe lângă ferme intercalate printre 
crânguri stufoase de pini. 

— E o senzaţie fantastică, izbucni Sarah, întinzându-şi braţele 
deasupra capului şi lăsând vântul răcoros să-i alerge printre 
degete. 

Dirk zâmbi pentru sine însuşi, pentru că ştia prea multe femei 
care detestau mersul cu un automobil decapotabil pentru că li se 
răvăşea părul. Când conducea cu viteză o astfel de maşină, el 
unul se simţea ca şi cum ar fi navigat pe furtună, sau ca şi cum 
s-ar fi scufundat către o epavă neexplorată. Era o mică porţie 
suplimentară de aventură, care făcea viaţa mai amuzantă. 

Văzând un indicator pe care era scris BURTON, încetini şi 
părăsi autostrada virând către est, pentru a parcurge o scurtă 
distanţă pe o şosea laterală îngustă, care ducea spre un cătun. 

Trecură pe lângă câteva case, urmând meandrele drumului care 
se sfârşiră în parcarea unui han victorian pitoresc, situat chiar 
lângă apă. Construită ca reşedinţă de vară a unui magnat al 
presei din Seattle de la sfârşitul secolului trecut, clădirea cu trei 
etaje licărea în nuanţe pastelate de verde şi de liliachiu. Flori 
strălucitoare, plantate în vase mari şi în lădiţe erau aşezate 
pretutindeni, oferind privirii o paletă amplă de culori. 

— Dirk, e frumos aici, spuse Sarah, radioasă, în timp ce el 
parca maşina. Cum ai descoperit locul ăsta? 

— Unul dintre specialiştii noştri are o casă de vacanţă pe 
insulă. Pretinde că aici găseşti cel mai bun somon din tot statul, 
iar eu am de gând să aflu dacă e adevărat. 

Dirk o conduse pe Sarah într-un restaurant intim aflat într-un 
capăt al cabanei care completa decorul victorian. Găsindu-l 
aproape gol, aleseră o masă situată alături de o fereastră largă, 
îndreptată către răsărit, care le oferea frumoasa privelişte a 
braţului de mare. După ce comandară o sticlă de Chardonnay din 
producţia locală, admirară panorama portului Quartermaster, 
dincolo de care se afla o insulă mai mică, numită Mauri. Către 
sud puteau vedea muntele Rainier, care se înălța maiestuos în 
depărtare. 

— Asta îmi aduce întrucâtva aminte de munţii Grand Teton, 
spuse Sarah, reamintindu-şi cu drag de piscurile stâncoase din 
nord-vestul statului Wyoming. Imi plăcea să călăresc kilometri 
întregi în jurul lacului Jackson, de la poalele lor. 

— Pariez că eşti şi o schioare pricepută, se aventură Dirk. 

— Am lăsat în urmă câteva perechi de schiuri până m-am 
făcut mare, râse ea. Cum de-ai ştiut? 

— Pârtia Jackson e la doi paşi. Am schiat o dată acolo, acum 
câţiva ani. Grozavă zăpadă. 

— O ador, izbucni Sarah, cu ochii ei căprui scânteind. Dar sunt 
surprinsă să aflu ca ai fost la Jackson. Nu credeam că unui 
director de proiecte speciale de la NUMA i se permite să 
părăsească oceanul. 

Fu rândul lui Dirk să râdă. 

— Numai în concediu. În anul acela, s-a întâmplat să nu mai 
fie locuri disponibile în deşertul Gobi, zâmbi el. Aşadar, spune-mi, 
cum se face că o fată frumoasă din Wyoming a ajuns să lucreze 
la Centrul de Control Epidemiologic? 

— E din cauză că eu sunt fata frumoasă din Wyoming, gânguri 
ea. In copilărie, la ferma părinţilor mei, îngrijeam întotdeauna 


136 


câte un vițel bolnav sau vindecam câte un cal care şchiopăta. 
Tata spunea mereu că sunt prea sentimentală, dar mie-mi 
plăcea, pur şi simplu, să stau printre animale şi încercam să le 
ajut. Aşa că am studiat medicina veterinară şi, după ce-am 
schimbat câteva slujbe, am reuşit să pun mâna pe un post de 
epidemiolog de teren la CDC. Acum călătoresc în toată lumea 
prevenind izbucnirea epidemiilor şi ajutând animalele bolnave şi 
mai sunt şi plătită pentru asta, zâmbi ea. 

Dirk putea spune că ea compătimea într-adevăr animalele. 
Avea o inimă caldă, care părea să intre uşor în rezonanţă. Dacă 
nu ar fi fost angajată de CDC, ar fi condus probabil un adăpost 
pentru câini, sau ar fi ajutat la salvarea animalelor sălbatice, 
indiferent dacă ar fi fost sau nu plătită. In timp ce ea îl privea cu 
tandreţe, Dick se bucura fiindcă, în momentul acela, era acolo, 
alături de el. 

Un chelner îşi făcu apariţia, tulburându-le intimitatea, dar 
aduse un prânz copios. Dirk savura un fille de somon la grătar, în 
timp ce Sarah mâncă scoici de apă dulce, pe care le găsii atât de 
fragede încât se topeau în gură. Ca desert, împărţiră o prăjitură 
cu brânză şi zmeură, apoi făcură o scurtă plimbare pe marginea 
apei, ţinându-se de mână. Dirk îi căuta din ochi pe cei doi bărbaţi 
din Cadillac, pe care îi văzu, în cele din urmă, în Burton, la câteva 
case distanţă, unde parcaseră. 

— E minunat aici, dar cred că trebuie să ne întoarcem, spuse 
Sarah, dezamăgită. Până la ora asta, trebuie să fi sosit 
rezultatele analizelor sângelui bolnavilor din echipajul vostru, iar 
Hal probabil că a terminat testele făcute învelişului bombei. 

Când se apropiau de maşină, ea se răsuci şi îl îmbrăţişă. 

— lţi mulţumesc pentru prânzul nemaipomenit, şopti. 

— Răpirea femeilor frumoase în cursul după-amiezii e una 
dintre specialităţile mele, zâmbi el, apoi o luă în braţe şi o sărută 
îndelung, cu patimă. Ea îi răspunse încolăcindu-şi braţele în jurul 
lui şi strângându-l cu putere de mijloc. 

Dirk scoase maşina din parcare şi merse încet, urmărind 
meandrele singurei străzi principale din Burton. In timp ce 
conducea, se uită după Cadillac-ul parcat pe o alee laterală, unde 
cei doi bărbaţi aşteptau să-i vadă trecând. Privind în oglinda 
retrovizoare, fu oarecum surprins să vadă ca autoturismul negru 
întoarse şi porni imediat pe urmele lor. Gata cu prefăcătoria, nu-i 
mai urmăreau pe ascuns, ceea ce nu era semn bun, gândi Dirk. 

Cadillac-ul merse în spatele lor până la intersecţia cu 

autostrada Vashon. Când opri ca să vireze, Dirk se uită din nou în 
oglinda retrovizoare. În văzu pe pasagerul cu cioc aplecându-se 
şi scoțând ceva din servieta de piele. 

O senzaţie neplăcută îi strânse stomacul şi, fără să ezite nici 
măcar o clipă, apasă acceleraţia la maximum. Scrâşnind din 
cauciucuri, Chrysler-ul se năpusti pe autostradă şi porni în viteză 
către nord. 

— Dirk, ce faci? îl întrebă Sarah, cu o privire nedumerită, când 
se simţi împinsă în spătarul scaunului. 

Cât ai clipi, Cadillac-ul scrâşni şi pătrunse pe autostradă, în 
urma lor, împroşcând prundişul care zbura prin aer. De data 
aceasta, nu intenţiona să rămână în spatele lor, ci intră pe banda 
destinată circulaţiei din sens opus, ca să poată ajunge alături de 
vechiul Chrysler. 

— Lasă-te la podea, îi strigă Dirk lui Sarah când, în oglinda 
laterală, văzu maşina neagră apropiindu-se. Năucită, dar 
înțelegând ce însemna tonul vocii lui, Sarah se lasă să alunece în 
spaţiul ca o cavernă destinat picioarelor, unde se ghemui. Dirk 
ridică uşor piciorul de pe acceleraţie şi privi în stânga, în timp ce 
Cadillac-ul li se alătura cu repeziciune. Geamul pasagerului era 
coborât şi tânărul bătăuş îi adresă lui Dirk un rânjet sardonic. 
Apoi ridică puşca mitralieră Ingram Mac-lO pe care o ţinea în 
poală şi o îndreptă spre capul lui. 

Poate că omul înarmat o fi fost mai tânăr, dar reflexele lui Dirk 
erau mai rapide. În momentul în care degetul ucigaşului apăsa 
pe trăgaci, el călcase deja frâna. O scurtă răpăială de foc ricoşa, 
fără să facă nici un rău, pe capota Chrysler-ului rămas pe 
neaşteptate în urma Cadillac-ului care accelera, într-un nor de 
fum cu miros de cauciuc ars. Pneurile înguste ale Chrysler-ului 
protestară, scrâşnind, în timp ce roţile se blocară pentru o clipă, 
înainte ca Dirk să elibereze frâna. Se opri o secundă, urmărind 
reacţia Cadillac-ului, apoi văzu ceea ce aştepta. Când stopurile 
celeilalte maşini se aprinseră, apăsă pe butonul de schimbare 
automată a raportului de transmisie, intrând în viteza a doua şi 
apăsă acceleraţia până la podea. 

Ţevile de alimentare ale celor două carburatoare identice ale 
Chrysler-ului primiră un potop de benzină, împroşcând un şuvoi 
de combustibil în nesăţiosul motor de şase mii cinci sute de 
centimetri cubi. Având peste trei sute optzeci de cai putere, 
Chrysler-ul 300-D era cea mai rapidă şi cea mai puternică maşină 
autohtonă produsă în 1958. Fără să-şi arate vârsta, uriaşul 

automobil ţâşni în lungul drumului, mugind precum un rinocer 
care atacă. 

Luaţi prin surprindere de faptul că Chrysler-ul accelerase 
brusc, cei doi candidaţi la postura de asasin se înjurară unul pe 
celalalt când imensul automobil verde trecu pe lângă ei ca o 
săgeată. Cel cu puşca încercă să mai tragă o rafală, dar ochi 
prea târziu şi goli zadarnic încărcătorul, trimițând gloanţele în 
pădure. Fiindcă traficul din sens opus era inexistent, Dirk intră pe 
banda din stânga după ce trecu de Cadillac, pentru ca omului 
înarmat aflat pe locul pasagerului să-i fie mai greu să ţintească. 

— Ce se-ntâmplă? De ce trag în noi? ţipă Sarah, de pe podea. 

— Fac pariu că-s nişte rude de-ale vechilor noştri prieteni din 
Alaska, striga Dirk ca să acopere zgomotul motorului, în timp ce 
schimba viteza într-a treia. Ne urmăresc de ceva timp. 

— Putem scăpa de ei? întrebă Sarah, cu teamă în glas. 

— Ne putem păstra avansul pe drum drept, dar ei vor câştiga 
teren în curbe. Dacă reuşim să ajungem mai aproape de staţia 
feribotului, unde sunt mai mulţi oameni, se vor retrage, răspunse 
el, sperând că vorbele aveau să i se adeverească. 

Chrysler-ul pusese o distanţă mare între cele două maşini, dar 
Cadillac-ul o micşora încet şi sigur. O curbă strânsă îl sili pe Dirk 
să încetinească ca să poată menţine pe drum colosul de două 
tone, ceea ce îi permise Cadillac-ului mai uşor şi mai sprinten să 
câştige câţiva metri preţioşi. Furios şi pierzându-şi controlul, 
puşcaşul începu să descarce, cuprins de turbare, un al doilea 
încărcător, trăgând cu sălbăticie în maşina din faţa lui. 
Majoritatea gloanţelor vâjâiră, inofensive, lovind portbagajul şi 
creând o sită cu găuri mari, rotunde. Dirk se încovoie pe scaunul 
şoferului şi începu să meargă pe o traiectorie unduitoare, 
smucind maşina încoace şi încolo, la întâmplare, pentru a evita 
să devină o ţintă fixă. 

— Cât mai avem? întrebă Sarah, încă lipită de podeaua 
mochetată. 

— Doar vreo trei kilometri. O să reuşim, răspunse Dirk, 
aruncându-i o privire plină de încredere. 

Dar, în sinea lui, îşi adresă o sudalmă. Injură fiindcă o pusese 
într-un astfel de pericol şi fiindcă nu ceruse ajutor mai devreme, 
când îşi dăduse seama că era urmărit. Şi înjură şi fiindcă era 
neînarmat, sigurul obiect pe care îl putea folosi ca să riposteze 
fiind automobilul vechi de aproape cincizeci de ani. 

Aidoma unui vultur care-şi urmăreşte prada, Cadillac-ul negru 

imita toate mişcările Chrysler-ului, încercând, cu disperare, să 
înghită distanţa dintre cele două vehicule în plină viteză. Când 
intrară pe o lungă porţiune dreaptă ă autostrăzii Vashon, Dirk 
privi în jos şi văzu că acul vitezometrului ajunsese la două sute 
de kilometri pe oră. Fiindcă din partea opusă se apropia o 
camionetă albastră, Dirk trecu pe partea dreaptă, continuând să 
apese acceleraţia până la podea. Mult prea preocupat să 
depăşească Chrysler-ul, şoferul Cadillac-ului nu observă din timp 
camioneta care se apropia cu repeziciune şi intră brusc pe 
dreapta, în ultimul moment, cu brutalitate, panica făcându-l să 
frâneze din instinct. Manevra îi permise Chrysler-ului să câştige 
câţiva metri preţioşi şi îl făcu pe puşcaşul frustrat să sloboadă un 
potop de blasfemii. i 

Dar supremaţia temporara a lui Dirk era pe sfârşite. In 
extremitatea nordică a insulei, înainte de a coborî spre stația 
feribotului, autostrada Vashon se derula pe o serie de meandre şi 
de curbe strânse, iar avantajul acelei curse nu mai ţinea de 
viteză, ci de manevrabilitate. Venind în viteză de pe lunga 
porțiune rectilinie, Dirk frână cu putere înainte de a lua o curbă 
la stânga, străduindu-se din răsputeri să menţină pe drum uriaşul 
automobil decapotabil. Cadillac-ul, mai agil, recâştigă repede 
terenul pierdut şi ajunse curând la numai câţiva metri în spatele 
barei de protecţie a maşinii lui Dirk. El auzi din nou mitraliera 
care scuipa foc şi îşi lăsă capul în jos. O rafală sfărâmă parbrizul 
din faţa lui, transformând sticla într-un labirint de fisuri, ca nişte 
ciupituri de vărsat şi de găuri. Un glonte ajunse şi mai jos, iar 
Dirk aproape că îl simţi zdrelindu-i obrazul când trecu şuierând, 
înainte de a se sfărâma de tabloul de bord. 

— Nemernicilor, m-am mai bărbierit o dată astăzi, bodogăni, 
furia devenindu-i mai puternică decât teama. 

Când luă curba următoare, pneurile de modă veche, cu 
inserţie textilă, scrâşniră zgomotos, lăsând în urmă, pe 
autostradă, o dâră neagră de fum. Puşcaşul, care golise deja 
două încărcătoare, începu să tragă cu mai multă grijă, ca să nu-şi 
irosească muniţia rămasă. Aşteptă până când Chrysler-ul luă un 
viraj la dreapta, apoi îl împroşcă cu rafale scurte. Făcu prostia de 
a nu lua în seamă posibilitatea de a trage în cauciucuri şi îşi 
menţinu tirul asupra cabinei. 

Valurile de gloanţe care pătrundeau în interior îi scăldau pe 
Dirk şi pe Sarah într-un potop neîntrerupt de sticlă spartă, 
sfărâmături de plastic şi aşchii de metal. Dirk făcea tot ce-i 

stătea în puteri ca să menţină maşina pe axul drumului, trăgând 
mereu cu ochiul în oglinzile laterale ca să se asigure că celalalt 
automobil nu accelera, ajungând alături de ei, pentru a avea mai 
multe şanse să-i ucidă. In mai multe rânduri, viră brusc către una 
din marginile drumului, aproape lovindu-se de partea din faţa a 
Cadillac-ului, înainte ca şoferul acestuia să încetinească, 
menţinându-se la distanţa de un metru şi jumătate în spatele lor. 

Dirk se simţea ca un boxer în ring, tot aplecându-se şi 
răsucindu-şi capul şi trupul în sus şi-n jos şi dintr-o parte în 
cealaltă, străduindu-se să vadă drumul şi să evite, în acelaşi 
timp, ploaia de gloanţe. Se ghemui când maşina luă o curbă la 
dreapta, uitându-se la şirul de găuri care apărură, trasând cu 
acuratețe o linie în josul capotei. Rafala străpunsese radiatorul, 
făcând ca o dâră albă de fum să iasă prin mască, şuierând. Dirk 
realiză că nu le mai rămăsese mult timp. Fără lichid de răcire, 
motorul urma să se supraîncălzească şi să se gripeze. El şi Sarah 
urmau să fie o pradă uşoară. 

Fiindcă se apropiau de extremitatea nordica a insulei, încercă 
o ultimă manevră. Inainte de o curbă strânsă la stânga, se 
îndreptă spre axul drumului şi reduse puţin viteza, lăsând 
Cadillac-ul să se apropie. Apoi îşi puse ambele picioare pe pedala 
de frână şi apăsă cu toată puterea. In scârţâitul pneurilor din al 
căror cauciuc ars se înălţă un nor de fum, Cadillac-ul lovi cu 
putere spatele Chrysler-ului înainte ca şoferul să-şi trântească 
piciorul pe frână. Dar acţiunea pe care mizase Dirk pentru a 
distruge partea frontala a celuilalt automobil eşuă. Frânele de tip 
vechi, cu tambur, ale Chrysler-ului, nu erau pe măsura sistemului 
de frânare ABS şi maşina mai nouă aproape că se oprise, în timp 
ce imensul Chrysler continua să alunece de-a lungul drumului. 
Şoferul Cadillac-ului înţelese şiretlicul şi se menţinu, apoi, la o 
distanţă sigură. Dirk luă piciorul de pe frână şi apăsă pedala de 
acceleraţie, sperând să continue să câştige teren. In momentul 
acela, nu-i mai rămăseseră prea multe de făcut. 

Cele două maşini ajunseseră în vârful ultimei coline din partea 
nordică a insulei. De acolo, drumul şerpuia, coborând treptat în 
josul dealului, către țărm, trecând pe lângă câteva alei cu 
prăvălii şi case înainte de a se termina la debarcaderul 
feribotului. Dirk văzu o coloană firavă de maşini care începeau să 
marcheze autostrada venind din direcţia opusă şi presupuse că 
tocmai coborâseră de pe un feribot. 

Cu toate că drumul era acum circulat, puşca mitralieră 

continua să tragă. Asasinii nu mai aveau de ales şi erau hotărâți 
să-i ucidă pe Dirk şi pe Sarah, indiferent cine le-ar fi stat în cale. 
Dirk îi adresa lui Sarah o privire grăbită şi un zâmbet silit. În ochii 
ei catifelaţi se citea un amestec de teamă şi încredere. Incredere 
în puterea lui de a găsii, cumva, o cale de salvare. Dirk strânse 
cu putere volanul, mai decis ca oricând să o apere de orice rău. 

Dar timpul pe care-l mai avea la dispoziţie era de ordinul 
secundelor. Vechiul Chrysler, care semăna acum cu rămăşiţele 
țintei unui bombardier B-2, îşi trăia, fără îndoială, ultimele clipe. 
De sub capotă, fumul ţâşnea în valuri, acompaniat de melodia 
ritmată a pocnetelor şi de gemetele motorului aproape sleit. Din 
spatele maşinii ieşeau scântei când ţeava de eşapament ruptă 
zgâria pavajul cu un scrâşnet sâcâitor. Până şi cauciucurile se 
tociseră pe alocuri din cauza frânării violente, se ovalizaseră şi 
scoteau un zgomot surd. Dirk observă că acul indicator al 
ceasului de temperatură stătea în zona roşie de câteva minute. 

Când drumul începu să şerpuiască mai aproape de apă, auzi 
şuieratul sirenei unui feribot, care acoperi zgomotul motorului. 
Venind din spate, scârţâitul ascuţit al pneurilor Cadillac-ului şi 
răpăitul mitralierei îi zăngăneau în urechi. Imensul Chrysler se 
poticni brusc când motorul începu să se înfierbânte peste 
măsură. Ochii lui Dirk rătăciră asupra împrejurimilor, căutând o 
maşină de poliţie, o bancă care ar fi putut avea un paznic 
înarmat, sau orice fel de ajutor la care ar fi putut apela ca să se 
apere. Dar nu văzu decât căsuţele pitoreşti de la marginea 
golfului, cu micile lor grădini cu flori. 

Apoi, uitându-se în josul dealului, către staţia feribotului de 
care se apropiau, avu o idee. Cu foarte puţine şanse de izbândă, 
îşi închipui, dar în momentul acela nu aveau nimic de pierdut. 

Sarah îşi ridică ochii şi observă expresia plină de încredere 
care i se aşternuse brusc pe chip. 

— Ce e, Dirk? ţipă ea, acoperind vacarmul. 

— Sarah, iubito, răspunse el categoric, cred că vaporul a sosit. 


142 


Capitolul 18 


Larry Hatala urmări cu privirea ultima maşină din şir, un 
microbuz Volkswagen din 1968, de culoarea verde a boabelor de 
mazăre, care pătrunsese pe feribot după ce urcase rampa 
pufăind. Supraveghetorul încărunţit al staţiei de pe insula 
Vashon, un veteran aflat de treizeci de ani în slujba Ministerului 
Transporturilor, clătină din cap şi îi zâmbi şoferului vechii maşini 
hippy, un bărbat bărbos, cu basma şi ochelari cu ramă metalică, 
subţire. Indată ce Volkswagen-ul se află în siguranţă, la bord, 
Hatala lăsă în jos o barieră de lemn vopsită în portocaliu şi alb, 
semn care interzicea orice fel de trafic în capătul debarcaderului. 
Fiindcă nu mai avea nimic de făcut în următoarele treizeci de 
minute care îl despărţeau de sosirea feribotului următor, Hatala 
îşi şterse fruntea cu o mânecă după ce îşi scoase şapca uzată, de 
baseball, pe care o flutură, vesel, către colegul său de pe 
feribotul care se îndepărta. Un bărbat tânăr, într-o salopetă gri, 
termină de instalat o balustradă de-a curmezişul pupei, apoi îi 
răspunse lui Hatala maimuţărind un salut militar. Când pilotul 
apăsă claxonul pneumatic, scoțând un sunet profund, Hatala 
dezlegă parâma de amarare şi îi azvârli capătul liber pe feribot, 
unde colegul său o făcu colac, cu grijă, pregătind-o pentru 
următoarea oprire. 

Ecoul claxonului abia pierise de deasupra apei, când Hatala 
prinse un sunet neobişnuit. Era vaietul unor cauciucuri care 
scrâşneau violent pe asfalt. Işi ridică ochii către şosea, dar nu 
întrezări decât două maşini care se vedeau, când şi când, într-o 
străfulgerare, coborând dealul, dincolo de copaci. Vuietul 
motoarelor turate şi fluieratul pneurilor se apropiară, însoţite de 
nişte detunături pe care, reamintindu-şi de zilele petrecute în 
marina militară, Hatala le recunoscu drept focuri de armă. In cele 
din urmă, maşinile ieşiră dintre copaci, îndreptându-se către 
debarcader, iar Hatala le privi uluit, cu ochii cât cepele. 

Uriaşul Chrysler verde părea un dragon care alerga, imaginea 
fiind desăvârşită de răsuflarea fumegânadă a focului şi de aburul 
care se revărsa prin mască. Un bărbat cu părul negru, încovoiat 
pe scaun, menținea pe şosea, cu abilitate, colosul fumegând, 
care mergea cu o viteză evident mai mare decât îşi putea 
permite. Era urmărit, cu înverşunare, de un Cadillac negru, 

lucios, prin al cărui geam deschis din partea pasagerului atârna 
un tânăr asiatic, trăgând sălbatic cu o armă automată care le 
făcea mai mult rău copacilor de pe marginea drumului decât 
țintei sale. Pentru a-l îngrozi pe deplin pe Hatala, automobilul 
verde, decapotabil, viră către intrarea în staţia feribotului, 
îndreptându-se către debarcader. 

Era limpede că vechiul Chrysler ar fi trebuit să cedeze demult. 
O ploaie nimicitoare de foc tencui maşina cu plumb, 
bombardându-i caroseria şi interiorul, în care făcu numeroase 
găuri şi, în plus, secerând cabluri, furtunuri şi curele de 
transmisie. Uleiul aprins, amestecat cu lichidul din radiator, se 
revărsă din motorul încins la roşu, în care nu mai rămăsese 
aproape nici un fel de lichid. Părând să-şi aibă propriul suflet, 
bătrânul Chrysler nu era încă pregătit să cedeze şi îşi folosea 
până şi ultima suflare. 

— Dirk, unde suntem acum? întrebă Sarah, care nu vedea 
nimic din cotlonul ei de pe podea. 

Zgomotul cauciucurilor care rulau pe lemn îi spunea că nu se 
mai aflau pe şosea. 

— Trebuie să prindem un vapor, se încruntă Dirk. Ţine-te bine. 

Văzu un om care îşi flutura larg braţele, la vreo cincizeci de 
metri în faţa lui, la capătul digului. Dincolo de chei, zări apa 
învolburată de zbaturile feribotului, care începea să se 
îndepărteze de doc. Laţul începea să se strângă. 

Pe moment, Cadillac-ul din spatele lui pierdu teren, aproape 
ratând virajul când Dirk se năpusti spre debarcader. Incăpăţânat, 
şoferul era hotărât să nu se dezlipească de Chrysler şi acceleră 
cu putere, fără să-i pese că digul era scurt şi că feribotul se 
îndepărta. La rândul său, trăgătorul era absorbit de urmărire, 
având intenţia să înfigă un glonţ în şoferul îndărătnic, care 
reuşise cumva să scape de rafalele anterioare. 

Şi Dirk îşi apăsa piciorul pe acceleraţie, dar din cu totul alt 
motiv. Işi ţinea respiraţia, sperând că automobilul nu avea să se 
dezmembreze în următoarele câteva secunde. Deşii de capătul 
digului nu-l despărţeau decât câţiva metri, i se păru că trecuse o 
eternitate până să-l atingă. Intre timp, feribotul continua să se 
îndrepte încet către largul golfului. 

În timp ce maşinile treceau în plină viteză, doi băieţi care 
pescuiau la marginea debarcaderului fugiră într-un suflet în 
spatele unui pilon, lăsându-şi undiţele ca ofranda în calea 
automobilelor când se adăpostiră dintr-un salt. Spre surprinderea 

lui Dirk, omul din capătul digului încetă să-şi fluture braţele şi 
săltă bariera vopsită în portocaliu şi alb, părând să fi înţeles 
inutilitatea încercării de a opri mormanul de oţel din Detroit care 
venea spre el cu repeziciune. Când trecu pe lângă Hatala cu 
motorul urlând, Dirk dădu din cap, în semn de mulţumire şi făcu, 
vesel, cu mâna. Impietrit, celălalt îi întoarse privirea cu ochii 
holbaţi. 

Motorul cu opt cilindri în V ai Chrysler-ului bătea acum ca un 
picamer, dar bătrâna fiară rezista şi îi oferea lui Dirk fiecare 
fărâmă de putere pe care o putea aduna. Uriaşul automobil 
decapotabil intră ca o vijelie pe rampa de la capătul digului şi se 
lansă în aer ca azvârlit dintr-un tun. Dirk îşi încleştă mâinile de 
volan şi, în timp ce privea fâşia de apă albastră lată de 
doisprezece metri de dedesubt, îşi adună toate puterile în 
aşteptarea impactului. Văzduhul se umplu de ţipete când 
pasagerii şocaţi din spatele feribotului se grăbiră să se ferească 
din calea monstruozităţii verzi care se năpustea asupra lor. 
Datorită inerţiei şi unghiului rampei, Chrysler-ul zbură prin aer, 
descriind un arc aproape perfect înainte ca gravitația să-l ia în 
primire, trăgându-i botul cu repeziciune în jos. Dar trecuse peste 
apă şi urma să plonjeze pe feribot. 

Roţile din faţă se izbiră de punte, trecând doar cu vreo doi 
metri dincolo de marginea pupei deschise, iar forţa loviturii făcu 
cauciucurile să explodeze. O fracțiune de secundă mai târziu, 
ajunseră jos şi roţile din spate, zdrobind parapetul scund şi 
ajungând doar. La câţiva centimetri de margine. O porţiune a 
balustradei intră în cauciucul uneia dintre roţi, unde se împăna 
când maşina se prăbuşi pe punte cu toată greutatea. Şi asta le 
salvă viaţa. Balustrada încastrată în puntea de lemn acţionă ca o 
ancoră, nepermiţând ca automobilul să alunece intrând 
nebuneşte în şirul de maşini parcate. Vechiul şi masivul Chrysler 
săltă de două ori, apoi patină încet, oprindu-se la exact şase 
metri de locul în care aterizase şi lovind uşor autobuzul 
Volkswagen de culoarea mazărei. 

Cadillac-ul negru nu se descurcă la fel de bine. Cu câteva clipe 
în urmă, şoferul acestuia îşi dăduse seama prea târziu că 
feribotul părăsise docul. Prea îngrozit ca să mai încerce să 
oprească, continuase să apese pe acceleraţie şi zburase de pe 
doc în tandem cu Chrysler-ul. Numai că, între timp, feribotul 
ajunsese în afara razei sale de acţiune. 

In vreme ce puşcaşul urla de-ţi îngheţa sângele în vine, 

Cadillac-ul se înălţă cu graţie către cer înainte ca botul să i se 
zdrobească de pupa feribotului, cu un zgomot asurzitor. Bara de 
protecţie din faţă nimeri peste literele scrise cu vopsea care 
alcătuiau numele feribotului, /ssaguanh, exact deasupra liniei de 
plutire, apoi întreaga maşină se încreţi ca o armonică. Epava 
mutilată căzu cu zgomot în apă, împroşcând-o cu putere şi se 
scufundă la doisprezece metri, ducându-şi ocupanţii striviţi în 
mormântul de sub talazuri. 

In Chrysler, Dirk îşi reveni după şocul impactului şi număra 
rănile pe care le căpătaseră. Simţea ca îşi scrântise un genunchi 
şi că îl durea şoldul şi îşi şterse sângele care îi mustea din buza 
de sus, în care îşi făcuse o tăietură adâncă lovindu-se de volan. 
Dar toate celelalte părţi ale corpului păreau să fie nevătămate. 
De pe podea, Sarah îl privi dintr-un unghi neobişnuit şi se forţă 
să-şi aştearnă un zâmbet peste strâmbătura de durere. 

— Cred că mi-am rupt piciorul, spuse, calmă, dar n-am nimic 
altceva. 

Dirk o ridică, o scoase din maşină şi o aşeză cu delicateţe pe 
punte, în timp ce o mulţime de pasageri veneau să-şi ofere 
ajutorul. În faţa lor, una dintre portierele autobuzului Volkswagen 
se deschise larg şi în cadrul ei apăru bătrânul şofer hippy, a cărui 
înfăţişare era desăvârşită de coada de cal şi de burdihanul pe 
jumătate ascuns sub un tricou Grateful Dead”, cu pete colorate. 
Studie priveliştea din spatele lui cu ochii bulbucaţi. Fumul se 
înălța încet din resturile automobilului Chrysler, care ardea 
mocnit, îmbâcsind aerul cu mirosul de ulei şi de cauciuc ars. 
Caroseria metalică a maşinii era împodobită, cât era de lungă, cu 
găuri de glonte, în timp ce în interior erau împrăştiate cioburi de 
sticlă şi zdrenţe din tapiţeria de piele a scaunelor. Cauciucurile 
din faţă erau dislocate din cauza exploziei din momentul 
impactului, iar din cauciucul uneia dintre roţile din spate ieşea, în 
mod straniu, o bucată din balustrada metalică. In spatele 
automobilului avariat, puntea era străbătută de tăietura adâncă, 
ca o urmă trasată cu violenţă într-un miez de pâine. Când 
bărbatul care inspecta locul mergând de colo-colo ajunse în 
preajma lui, Dirk îi adresă un zâmbet slab. 

In cele din urmă, bătrânul hippy clătină din cap şi spuse, cu 
sarcasm: 

— Arată haios, omule. Sper sincer că ai asigurare. 


12 Formaţie americana (1965-1995) de muzica rock cu influenţe 
psihedelice (n.tr.) 

Autorităţile avură nevoie de numai câteva ore ca să 
rechiziţioneze o barjă veche de lucru şi să o poziţioneze în largul 
debarcaderului feribotului. Macaraua de douăzeci de tone a 
acesteia ridică cu uşurinţă de pe fund Cadillac-ul strivit şi îl lăsă, 
cu un zgomot surd, pe puntea ei unsuroasă. O echipă de 
paramedici extrase cu grijă din automobil trupurile zdrobite şi le 
transferă la morga din zonă. Cauza morţii fu înregistrată, simplu, 
drept rănire grava în urma unui accident în care fusese implicat 
un vehicul motorizat. 

La solicitarea NUMA, FBI-ul interveni şi deschise o anchetă 
federală asupra incidentului. Incercările iniţiale de a-i identifica 
pe bandiți nu dădură nici un rezultat, pentru că asupra 
cadavrelor nu se afla nici o legitimaţie, iar Cadillac-ul se dovedi a 
fi o maşină închiriată furată. In cele din urmă, Departamentul 
Imigrărilor preciză că cei doi bărbaţi erau japonezi care intraseră 
în ţară ilegal, venind din Canada. 

La morga ținutului Seattle/King, şeful medicilor legişti scutură 
din cap, nervos, când încă un anchetator veni să examineze 
trupurile. 

— Nu ne putem vedea de treabă atâta vreme cât îi avem aici 
pe aceşti aşa-zişi gangsteri japonezi, bodogăni el, către un 
subaltern, când alţi doi federali părăsiră locul de depozitare a 
cadavrelor. 

Asistentul său, un fost medic militar care petrecuse cândva un 
an în Seul, încuviinţă dând din cap. 

— Am face bine să instalăm o uşă turnantă la camera 
frigorifică, glumi el. 

— O să fiu fericit când o să primim actele şi o să-i putem 
trimite înapoi, în Japonia. 

— Sper că adevăratul lor cămin e acolo, spuse asistentul, 
împingând încet cadavrele la loc, în compartimentul frigorific. 
Dacă mă întrebaţi, eu sunt în continuare de părere că arată ca 
doi coreeni. 

Capitolul 19 


După ce stătu douăsprezece ore lângă patul ei de spital, Dirk 
reuşi în sfârşit să-i convingă pe doctorii din Swedish Providence 
Medical Center din Seattle să o externeze pe Sarah în dimineaţa 
următoare. Deşi, în mod normal, un picior rupt nu justifica 
rămânerea în spital pe timpul nopţii, medicii, dând dovadă de 
prudenţă, îşi făceau griji din cauza traumatismului datorat 
accidentului şi doreau să o ţină sub observaţie. Sarah era 
norocoasă, fiindcă fractura tibiei, sau a fluierului piciorului, nu 
avea nevoie de tije sau de şuruburi pentru fixare. Doctorii puseră 
piciorul în ghips şi o îndopară cu analgezice, apoi îi semnară 
externarea. 

— Cred că o să te pot invita la dans cât de curând, glumi Dirk, 
în timp ce îi împingea scaunul cu rotile către uşa de ieşire din 
spital. 

— Numai dacă îţi plac picioarele zdrobite, răspunse ea, 
strâmbându-se la ghipsul gros care îi acoperea gamba. 

Deşi ea susţinu cu insistenţă că se simţea destul de bine ca să 
lucreze, Dirk o duse acasă, în apartamentul ei elegant din 
cartierul Capitol Hill din Seattle. O aşeza cu grija pe o canapea de 
piele şi îi sprijini piciorul rupt pe o pernă mare. 

— Mă tem că trebuie să mă întorc la Washington, unde am 
fost chemat, spuse el, mângâindu-i părul mătăsos în timp ce îi 
potrivea pernele de la spate. Trebuie să plec diseară. O să mă 
asigur că Sandy trece să vadă cum te descurci. 

— Probabil că n-am să reuşesc s-o ţin la distanţă, zâmbi ea. 
Dar cum rămâne cu bolnavii din echipajul de pe Deep Endeavor? 
Trebuie să aflăm dacă e totul în ordine în privinţa lor, spuse, 
străduindu-se să se ridice de pe canapea. 

Medicamentele o făceau ca să simtă de parcă mintea şi trupul 
i-ar fi fost învăluite într-un strat de miere şi se forţa să-şi 
păstreze luciditatea, în ciuda dorinţei copleşitoare de a dormi. 

— OK, zise Dirk, împingând-o cu blândeţe înapoi şi aducându-i 
un telefon portabil. Ai voie să dai un singur telefon, pe urmă e 
ora ta de culcare. 

In timp ce ea suna la Laboratorul de Sănătate Publică, el 
verifică bucătăria, ca să se convingă că era aprovizionată cu de- 
ale gurii. Uitându-se în frigiderul destul de gol, se întrebă, într-o 

doară, de ce femeile necăsătorite păreau întotdeauna să aibă în 
casă mai puţină mâncare decât bărbaţii celibatari pe care îi 
cunoştea. 

— Veşti bune, strigă ea, cu voce neclară, punând receptorul în 
furcă. Testele membrilor bolnavi ai echipajului sunt negative. Nici 
urmă de variolă. 

— E o veste excelentă, spuse Dirk, revenind alături de ea. O 
să-l anunţ pe căpitanul Burch înainte de a pleca la aeroport. 

— Când te revăd? întrebă ea, strângându-l de mână. 

— Fac doar o excursie până la sediu. O să mă întorc înainte 
să-ţi dai seama c-am plecat. 

— Aşa ar fi de dorit, spuse ea, coborându-şi pleoapele. 

Dirk se întinse şi îi dădu părul deoparte, apoi o săruta cu 
tandreţe pe frunte. Când se ridică în picioare, văzu că ea 
adormise deja. 


Dirk dormi buştean în timpul zborului de-a curmezişul ţării, pe 
durata căruia, de obicei, nimeni nu poate închide un ochi şi se 
trezi după ora opt dimineaţa, în momentul în care avionul cu 
reacţie al NUMA atingea pista de aterizare de la Aeroportul 
Naţional Ronald Reagan din Washington. Lângă terminalul 
guvernamental i se lăsase o maşină, la al cărei volan ieşi din 
parcare, sub o burniţă fină. In timp ce părăsea aeroportul, privi 
lung în direcţia unui hangar aparent dărăpănat aflat la capătul 
uneia dintre piste. Deşi tatăl său nu era în ţară, se simţea 
îndemnat să-i viziteze ascunzătoarea şi să meşterească la unul 
dintre numeroasele automobile vechi depozitate acolo. Mai întâi 
munca şi pe urmă distracţia, îşi spuse şi îndreptă maşina 
împrumutată spre autostradă. 

Conduse pe George Washington Memorial Parkway până la 
ieşirea din aeroport, apoi o luă spre nord, trecând prin stânga 
Pentagonului pe când se deplasa de-a lungul fluviului Potomac. 
Mai parcurse o scurtă distanţă, apoi intră pe autostrada care 
cotea spre clădirea impozantă, de sticlă verde, care găzduia 
sediul NUMA. Intră pe poarta păzită, destinată angajaţilor şi 
pătrunse în garajul subteran, unde parcă. Deschise portbagajul, 
îşi saltă pe umăr un sac de marinar, apoi urcă cu liftul angajaţilor 
până la etajul al zecelea, unde uşa se deschise către un labirint 
complicat, în care computerele bâzâiau în surdină. 

Bazându-se pe un buget care l-ar fi făcut să plângă pe un 
dictator din lumea a treia, reţeaua de computere a Centrului de 

Date Oceanografice a NUMA era întruchiparea tuturor soluţiilor 
tehnice existente în domeniul procesării computerizate. In 
imensele sale baze de date era adăpostită cea mai strălucită 
colecţie de informaţii despre resursele oceanografice din lume. 
Date actualizate despre starea vremii, despre curenţi, despre 
temperatura şi despre orice tip de vieţuitoare erau recepționate 
prin satelit din sute de situri marine îndepărtate, de pe întreg 
globul, putând oferi, în orice moment, un instantaneu al 
condiţiilor oceanice şi al sensului de evoluţie al acestora. 
Legăturile cu centrele de cercetare universitară de frunte 
furnizau date despre studiile în curs de desfăşurare atât în 
domeniile geologiei, biologiei marine, florei şi faunei subacvatice, 
cât şi în cele ale ingineriei şi tehnologiei. Biblioteca proprie de 
referinţe istorice a NUMA conţinea, literalmente, milioane de 
surse de date şi reprezenta un rezervor permanent de informaţii 
pentru institutele de cercetări din toată lumea. 

Dirk îl găsii pe maestru dincolo de reţeaua de computere, 
aşezat în spatele unei console, ronţăind un fursec cu gem, pe 
care îl ţinea într-o mână şi lucrând cu cealaltă pe tastatură. Unui 
străin, Hiram Yaeger îi lăsa impresia unui fan de la concertele lui 
Bob Dylan. Trupul lui uscăţiv era înveşmântat într-o pereche de 
blugi Levis şi o jachetă de acelaşi tip, pe sub care purta un tricou 
alb, ţinută care era întregită de o pereche de cizme de cowboy. 
Având părul lung şi cărunt legat într-o coadă de cal, înfăţişarea 
sa dezminţea faptul că locuia într-o suburbie luxoasă din 
Maryland, că soţia sa fusese fotomodel, iar maşina sa era un 
BMW seria 7. Privind pe deasupra ochelarilor cu rama subţire, de 
metal, îl zări pe Dirk cu coada ochiului şi îl întâmpină cu un surâs. 

— la te uită, tânărul domn Pitt, zâmbi el, cu căldură. 

— Ce mai faci, Hiram? 

— Pentru că nu mi-am făcut maşina zob şi nici n-am distrus 
elicopterul Agenţiei, trebuie să spun că-mi merge foarte bine, 
glumi el. Apropo, stimatul nostru director a fost înştiinţat de 
pierderea unuia dintre bunurile zburătoare ale NUMA? 

— Da. Din fericire, cu tata şi Al încă în Filipine, şocul a fost, 
oarecum, diminuat. 

— Sunt ocupați până peste cap din cauza unei scurgeri toxice 
peste care au dat lângă Mindanao, aşa ca ţi-ai ales bine 
momentul, zise Yaeger. Ei, spune-mi cărui fapt îi datorez 
plăcerea vizitei tale? 

— Păi, ezita Dirk, e vorba de fiicele tale. Aş vrea să ies 

împreună cu ele. 

Pentru o clipă, Yaeger luă propunerea lui Dirk în serios şi 
chipul său subţire şi copilăros păli. Cele două fete gemene, care 
tocmai absolviseră un liceu particular, erau bucuria vieţii lui. 
Vreme de şaptesprezece ani, alungase cu succes orice persoană 
de sex masculin care dăduse chiar şi cel mai mic semn că ar fi 
avut intenţia să le atingă. Dumnezeu ştie ce s-ar fi întâmplat 
dacă ele şi-ar fi pierdut capul după colţurosul şi charismaticul 
Dirk. 

— Mai pronunţă-le numele în prezenţa mea şi-o să am grijă să 
dispari de pe statul de plată şi să figurezi cu atâtea datorii încât 
n-o să le plăteşti nici în cinci vieţi, îl ameninţă Yaeger. 

Era rândul lui Dirk să chicotească zgomotos, râzând de 
slăbiciunea celuilalt. Geniul computerelor se înmuie şi zâmbi şi 
el, amuzat de trucul inofensiv al lui Dirk. 

— OK, fetele sunt tabu. Ceea ce vreau e să petrec puţin timp 
cu tine şi cu Max înainte de a mă întâlni cu Rudi, ceva mai târziu, 
tot în dimineaţa asta. 

— Ei, cu asta pot fi de acord, răspunse Yaeger, încuviinţând cu 
o aplecare hotărâtă a capului. Fursecul fusese devorat, aşa că 
degetele ambelor sale mâini dansară pe tastatură, invocând-o pe 
Max, confidenta sa bionică. 

Max nu era o colegă programatoare, ci o inteligenţă artificială, 
a cărei interfaţă virtuală avea forma unei imagini holografice. 
Creând-o ca să-l ajute să caute prin bazele imense de date, 
Yaeger îi modelase cu ingeniozitate interfaţa vizuală după chipul 
soţiei sale, Elsie, adăugându-i o voce senzuală şi o personalitate 
obraznică. O femeie atrăgătoare, cu părul castaniu şi ochii de 
culoarea topazului, apăru dintr-o dată pe o platformă aflată în 
partea opusă a încăperii faţă de consola în formă de potcoavă. 
Purta o bluză cu decolteul lăsat, croită cu economie, care-i 
scotea la iveală buricul şi o fustă foarte scurtă, de piele. 

— Bună dimineaţa, domnilor, murmură imaginea 
tridimensională. 

— Mneaţa, Max. Ţi-l aminteşti pe tânărul Dirk Pitt? 

— Bineînţeles. Mă bucur să te revăd, Dirk. 

— Arăţi bine, Max. 

— Aş arata şi mai bine dacă Hiram ar înceta să mă îmbrace în 
costumele lui Britney Spears, răspunse ea, cu dispreţ, 
plimbându-şi mâinile în josul trupului. 

— Bine. Mâine te îmbrac de la Prada, promise Yaeger. 

— Mulţumesc. 

— Dirk, ce anume vrei s-o întrebi pe Max? se interesă Yaeger. 

— Max, ce-mi poţi spune despre realizările japonezilor din al 
Doilea Război Mondial în privinţa armelor chimice şi 
bacteriologice? spuse Dirk, redevenind serios. 

Max ezită un moment, fiindcă întrebarea impunea o căutare 
masivă, prin mii de baze de date. Nelimitându-se la resursele 
oceanografice, Yaeger conectase reţeaua NUMA la o multitudine 
de surse de informaţii guvernamentale şi publice, de la biblioteca 
Congresului până la Comisia de Supraveghere a Pieței de Capital. 
Max sortă informaţiile şi aduna datele esenţiale într-un răspuns 
scurt şi concis. 

— Armata japoneză a întreprins cercetări şi experimente 
masive în ceea ce priveşte armamentul chimic şi bacteriologic, 
atât în timpul, cât şi înainte de izbucnirea celui de-al Doilea 
Război Mondial. Primele cercetări şi primele transpuneri în 
practică au avut loc în Manciuria, sub conducerea Armatei 
Japoneze Imperiale de ocupaţie, după ce aceasta a preluat 
controlul asupra nord-estului Chinei, în 1931. In regiune au fost 
construite numeroase unităţi de producție, ca centre 
experimentale, sub masca unor fabrici de cherestea sau sub alte 
paravane. In interiorul acestora, prizonierii chinezi erau subiecţii 
unei game largi de experimente cu agenţi patogeni şi produse 
chimice. Fabrica de la Qiqihar, condusă de Unitatea Militară 516, 
era cel mai întins centru de cercetare japonez pentru realizarea 
armelor chimice, deşi acestea erau produse pe teritoriul Japoniei. 
Cele mai importante centre de cercetare şi testare a armelor 
bacteriologice erau Changchun, sub controlul unităţii militare 
100 şi întinsul Ping Fan, condus de unitatea militară 731. 
Fabricile erau, de fapt, nişte închisori imense, unde erau trimişi şi 
folosiţi drept cobai infractorii şi vagabonzii din zonă, deşi puţini 
dintre captivi aveau să supravieţuiască încarcerării. 

— Am citit despre unitatea 731, comenta Dirk. Unele dintre 
experimentele lor făceau ca naziştii să pară nişte cercetaşi 
adolescenţi. 

— Acuzaţiile de practicare a experimentelor inumane aduse 
japonezilor sunt, practic, nenumărate. Prizonierilor chinezi, ba 
chiar şi unora dintre prizonierii de război din armata Aliaților, li se 
injecta în mod curent o combinaţie de agenţi patogeni, pentru că 
temnicerii lor se străduiau să determine, cu exactitate, doza 
letală. Bombele bacteriologice erau aruncate asupra prizonierilor 

imobilizaţi la sol, cu scopul de a testa sistemele de lansare. Multe 
experienţe se desfăşurau în afara zidurilor centrelor de 
cercetare. Bacilii febrei tifoide au fost plasați, în mod intenţionat, 
în fântânile unui sat din zonă, având ca urmare răspândirea 
epidemiei şi a morţii. Şobolani plini de purici infestaţi cu ciuma 
au fost lăsaţi liberi în zonele urbane aglomerate, pentru a testa 
viteza de răspândire şi ferocitatea bolii. Până şi copiii erau 
consideraţi o ţintă acceptabilă. In cadrul unui experiment, 
copiilor dintr-un sat li s-a dat ciocolată plină cu antrax, pe care 
au devorat-o recunoscători, iar urmările au fost oribile. 

— E revoltător, spuse Yaeger, scuturând din cap. Sper că 
făptaşii au plătit pentru crimele lor. 

— Cei mai mulţi nu au făcut-o. Aproape până la ultimul om, cei 
care au condus unităţile militare răspunzătoare de armamentul 
chimic şi biologic au reuşit să scape de acuzaţia de criminali de 
război. Inainte de a se preda, japonezii au distrus o mare parte a 
documentaţiei, precum şi lagărele de concentrare. Serviciile de 
spionaj americane, necunoscând amploarea ororilor sau, în unele 
cazuri, încercând să obţină rezultatele  înfiorătoarelor 
experimente, au privit atrocitățile dintr-un alt punct de vedere. 
Mulţi dintre medicii profesionişti din Armata Imperială care au 
lucrat în lagărele morţii au ajuns oameni de afaceri respectabili şi 
de frunte din industria farmaceutică postbelică. 

— Cu mâinile mânjite de sânge, murmură Dirk. 

— Nimeni nu cunoaşte numărul exact, dar experţii afirmă că, 
în urma activităţilor de cercetare în domeniul războiului chimic şi 
bacteriologic întreprinse de japonezi în anii treizeci şi patruzeci, 
au murit cel puţin două sute de mii de chinezi. Civilii nevinovaţi 
reprezintă un procent important din numărul victimelor. Tragedia 
s-a petrecut în timpul războiului, dar istoricii şi specialiştii au 
început abia recent să-i acorde ceva mai multă atenţie. 

— Inumanitate de care dau dovadă oamenii faţă de alţi 
oameni nu încetează niciodată să ne uimească, spuse Yaeger, cu 
aer solemn. 

— Max, care au fost, cu exactitate, agenţii patogeni şi 
substanţele chimice cu care au lucrat japonezii? întrebă Dirk. 

— Mi-ar fi mai uşor să-ţi spun cu ce agenţi n-au făcut 
experienţe, în măsura în care o ştim, cercetările lor asupra 
bacteriilor şi virusurilor acoperă un domeniu care se întinde de la 
antrax, holeră şi ciumă bubonică până la răpciugă, variolă şi 
febră tifoidă, experimentele referindu-se, în mare măsură, la 

orice altceva aflat între aceste limite. Printre agenţii chimici 
folosiţi pentru producerea armelor se numără fosgenul, acidul 
cianhidric, izocianatul de sulf şi levizita. Nu se ştie cât de 
avansați erau în domeniu, iarăşi datorită faptului că şi-au distrus 
notele la sfârşitul războiului, când s-au retras din China. 

— Cum ar fi putut fi folosiţi aceşti agenţi pe câmpul de luptă? 

— Cei chimici, care au o viaţă îndelungată, sunt foarte potriviţi 
ca muniţie. Japonezii au fabricat o mare cantitate de muniţie 
chimică, mai ales sub formă de grenade şi proiectile de mortier, 
ca şi o gama largă de alte proiectile de artilerie. La sfârşitul 
războiului, în Manciuria au fost abandonate mii de astfel de 
arme. Sistemul de lansare a armelor bacteriologice nu a fost atât 
de bine pus la punct, datorită naturii prea sensibile a acestui tip 
de agenţi. Realizarea practică a proiectilelor bacteriologice de 
artilerie s-a dovedit dificilă, aşa că, în cea mai mare parte, 
eforturile japonezilor de a produce un sistem de transmitere a 
acestor agenţi s-a axat asupra bombelor aeriene. Documentaţia 
cunoscută pare să indice că specialiştii japonezi nu au fost 
niciodată complet  satisfăcuţi de eficacitatea bombelor 
bacteriologice pe care le realizau. 

— Max, ştii cumva dacă porţelanul a fost folosit drept carcasă 
a bombelor care conţineau agenţi chimici sau bacteriologici? 

— Ei, da, la drept vorbind. In momentul exploziei, bombele de 
oţel generează prea multă căldură, care ar distruge germenii 
patogeni, aşa că japonezii s-au gândit la ceramică. Se ştie că un 
anumit tip de carcase de porțelan pentru bombe au fost testate 
în China, în vederea producerii în serie, pentru răspândirea 
agenţilor bacteriologici. N 

Dirk simți un nod în stomac. In 1945, submarinul /-403 avuse 
într-adevăr misiunea de a semăna moartea, aruncându-şi 
bombele bacteriologice. Din fericire, fusese scufundat, dar 
acesta era oare cu adevărat sfârșitul misiunii sale eşuate? 

Yaeger îi spulbera gândurile. 

— Max, pentru mine, povestea asta e cât se poate de nouă. 
Habar n-aveam că japonezii chiar au apelat, în luptă, la armele 
chimice şi bacteriologice. Au fost folosite vreodată şi în afara 
Chinei, împotriva trupelor americane? 

— Iniţial, japonezii s-au limitat, în această privinţă, la teatrul 
de război de pe teritoriul Chinei. S-a consemnat că ar mai fi fost 
folosite, în foarte rare cazuri, în Burma, în Thailanda şi în 
Malaezia. Sursele mele de informare nu menţionează ca ar fi fost 

întrebuințate împotriva forţelor aliate occidentale, probabil 
pentru că japonezii s-au temut de represalii. Se bănuieşte ca ar fi 
apelat la armele chimice pentru a-şi apăra propriul teritoriu, dacă 
ar fi fost necesara invadarea acestuia. Desigur, descoperirea 
tatălui tău dovedeşte că în Filipine erau stocate muniții de tip 
chimic, pentru o posibilă întrebuințare în scopul apărării 
insulelor. 

— Descoperirea tatălui meu? întrebă Dirk. Nu înţeleg. 

— Scuză-mă, Dirk, dă-mi voie să-ţi explic. Am primit de la 
Mariana Explorer descrierea unei toxine extrase dintr-o mostră 
de proiectil recuperat de tatăl tău şi de Giordino. 

— Ai terminat deja de cercetat bazele de date în legătură cu 
mostra de arsenic? Credeam c-ai spus ca o să dureze până după 
prânz, întrebă Yaeger, adresându-i-se hologramei. 

— Uneori pot fi, pur şi simplu, inuman de eficientă, răspunse 
ea, cu nasul pe sus. 

— Care e legătura? întrebă Dirk, încă nedumerit. 

— Tatăl tău şi Al au dat de urmă unei scurgeri toxice de 
arsenic, care provenea de pe un cargou vechi, scufundat în 
reciful de corali de lângă insula Mindanao. Sursa scurgerii era 
încărcătura de proiectile de artilerie din cala vasului, îi explică 
Yaeger. 

— Mai exact, proiectile de o sută cinci milimetri, adaugă Max. 
Muniţie pentru tunurile obişnuite folosite de Armata Imperială 
Japoneză. Numai că aceea nu conţine arsenic pur. 

— Ce-ai descoperit? se interesă Yaeger. 

— Conţinutul este, de fapt, un amestec de izocianat de sulf şi 
levizită. Un tip de muniţie de natură chimică care se bucura de 
popularitate în anii treizeci şi care acţionează ca agent vezicant 
când este eliberat în stare gazoasă. Levizita e un derivat al 
arsenicului, ceea ce explică toxicitatea identificată în Filipine. În 
Manciuria, japonezii au produs mii de proiectile cu izocianat sau 
levizită, dintre care unele au fost folosite împotriva chinezilor. O 
parte dintre vechile muniții de timp chimic, care au fost 
îngropate, sunt descoperite în zilele noastre. 

— Marina Militară Japoneză avea vreo legătură cu acest timp 
de arme? întrebă Dirk. 

— Era implicată, activ, în fabricarea armelor chimice, produse 
pe şantierul său naval din Sagami şi se bănuieşte că mai avea 
încă patru arsenale suplimentare, la Kure, Zokosuka, Hiroshima 
şi Sasebo. Dar Marina Imperială deţinea doar o parte din 

cantitatea estimată la unu virgulă şapte milioane de bombe şi 
proiectile de tip chimic produse, iar faptul că ar fi fost folosite 
vreodată într-o luptă navală nu este consemnat nicăieri. 
Activitatea de cercetare referitoare la armele bacteriologice a 
fost subvenţionată prin intermediul Armatei Imperiale, fiind 
concentrată în China, aşa cum am menţionat. La început, a fost 
coordonată de Facultatea de Medicină Militară din Tokyo. Nu se 
ştie dacă Marina Militară avea legături cu facultatea de medicină, 
deoarece aceasta din urmă a fost distrusă de bombardamentele 
din 1945. 

— Deci nu există nici un document din timpul războiului care 
să menţioneze dacă la bordul navelor maritime s-au aflat 
vreodată arme chimice sau bacteriologice? 

— Nu există nici unul care să fi fost dat publicităţii, spuse Max, 
clătinând din capul ei  holografic: Marea majoritate a 
documentelor japoneze capturate care datau din timpul 
războiului au fost depuse la Arhivele Naţionale. Ulterior, cele mai 
multe i-au fost înapoiate guvernului japonez, ca gest de 
bunăvoință. Doar câteva au fost, totuşi, copiate şi încă şi mai 
puţine au fost traduse. 

— Max, aş vrea să cercetez înregistrările Ministerului Marinei, 
ca să obţin informaţii despre misiunea unui anumit submarin 
japonez, /-403. Poţi să afli dacă e posibil ca acestea să mai existe 
încă? 

— Îmi pare rău, Dirk, dar nu pot accesa această secţiune a 
Arhivelor Naţionale. 

Dirk se întoarse către Yaeger, arcuindu-şi o sprinceană şi 
privindu-l lung, semnificativ. 

— Arhivele Naţionale, spui? Ei, ar trebui să fie ceva mai puţin 
periculos decât să te racordezi la Langley, acceptă celălalt, 
ridicând din umeri. 

— Ăsta-i bătrânul hacker din Silicon Valley pe care-l cunosc şi-l 
iubesc, ripostă Dirk, râzând. 

— Dă-mi vreo două ore şi-o să văd ce pot face. 

— Îți mulţumesc pentru informaţii, Max, spuse Dirk, privind-o 
în ochi pe femeia transparentă. 

— Plăcerea e de partea mea, Dirk, răspunse ea, cu un aer 
fermecător. Sunt întotdeauna fericită să-ţi pot fi de folos. 

Apoi dispăru într-o clipă. Cu nasul deja în monitor şi degetele 
zburându-i pe deasupra tastaturii, Yaeger era cufundat în 
misiunea subversivă pe care tocmai o primise. 

La ora zece fix, Dirk întră într-o sală somptuoasă de şedinţe, 
având încă pe umăr sacul de marinar. Covorul gros, azuriu, de 
sub picioarele sale întregea ansamblul format din masa de 
şedinţă, din lemn de culoare închisă, de vişin şi lambriurile de 
lemn asortat de pe pereţii cu tablouri vechi, în ulei, înfăţişând 
nave din Războiul de Independenţă. Pe toată lungimea peretelui 
se întindea o fereastră din sticlă groasă, care oferea o vedere 
panoramică a fluviului Potomac şi a zonei comerciale a 
Washingtonului, de dincolo de apă. La masă erau aşezaţi doi 
bărbaţi cu chipurile impenetrabile, în costume negre, care 
ascultau cu atenţie relatarea evenimentelor recente în care 
fusese implicat Deep Endeavor în insulele Aleutine, făcută de un 
bărbat mărunţel, cu ochelari cu ramă de baga. La intrarea lui 
Dirk, Rudi Gunn se opri în mijlocul unei fraze şi se ridică în 
picioare. 

— Dirk, bine că te-ai întors atât de repede la Washington, îl 
întâmpină el, călduros, cu ochii albaştri strălucindu-i în spatele 
unei perechi de lentile groase. Mă bucur să văd că rănile pe care 
le-ai căpătat la aterizarea pe feribot au fost minore, adăugă, 
uitându-se la buza umflată a lui Dirk şi la obrazul lui pansat. 

— Insoţitoarea mea şi-a rupt piciorul, dar eu am reuşit să scap 
doar cu o buză tumefiată. Ne-a mers ceva mai bine decât 
celorlalţi tipi; spuse, cu un rânjet, indiferent cine-or fi fost. Mă 
bucur să te revăd, Rudi, adăugă, strângând mâna celui care era, 
de multă vreme, directorul adjunct al NUMA. 

Gunn îl conduse către ceilalţi doi bărbaţi şi făcu prezentările. 

— Dirk, ţi-l prezint pe Jim Webster, director adjunct pentru 
probleme speciale la Departamentul de Securitate Internă, de 
Analiză a Informaţiilor şi de Protecţie a Infrastructurii, spuse, 
fluturându-şi mâna în direcţia bărbatului cu ten palid şi păr 
blond, foarte scurt şi pe Rob Jost, director-adjunct al Agenţiei 
Guvernamentale de Asigurare a Securităţii Transporturilor 
Maritime şi Terestre, din cadrul DHS”. 

Un bărbat gras, cu înfăţişare de urs şi cu nasul roşu dădu din 
cap către Dirk, fără să zâmbească. 

— Discutam despre raportul căpitanului Burch referitor la 
modul în care aţi salvat echipa CDC, pe insula Yunaska, continuă 
Gunn. 


13 Department of Homeland Security - Departamentul de Securitate 

— Faptul că ne-am aflat în zonă a fost un noroc. Îmi pare rău 
doar fiindcă n-am reuşit să ajungem în timp util la cei doi bărbaţi 
de la Paza de Coastă. 

— Dat fiind nivelul ridicat de toxicitate din zona staţiei, n-au 
avut, de fapt, prea multe şanse de la bun început. 

— Aţi confirmat că au murit din cauza otrăvirii cu cianură? 
întreba Dirk. 

— Da. Cum de-aţi ştiut? Informaţia n-a fost dată publicităţii. 

— Am recuperat de pe insulă cadavrul unui leu de mare şi o 
echipă de la CDC l-a examinat după ce ne-am întors. Au 
descoperit că a murit din cauza cianurii inhalate. 

— Asta se potriveşte cu rezultatele autopsiilor celor doi paznici 
de coastă. 

— Aţi descoperit vreo informaţie despre vasul de pe care s-a 
tras asupra noastră şi de unde se presupune că s-ar fi lansat 
cianura? 

— N-a mai fost obţinută nici o altă informaţie, răspunse 
Webster, după o pauză stânjenitoare. Din nefericire, descrierea 
furnizată li se potriveşte şi altor o mie de vase de pescuit de acel 
tip. Se presupune că nu a fost una dintre navele localnicilor şi, în 
momentul de faţă, cooperăm cu autorităţile japoneze pentru a 
investiga indiciile care conduc spre ţara lor. 

— Aşadar, credeţi că există o legătură cu Japonia. Aveţi idee 
de ce ar fi lansat cineva un atac chimic asupra unei staţii 
meteorologice îndepărtate, din Alaska? 

— Domnule Pitt, îl întrerupse Jost, îi cunoşteaţi pe bărbaţii care 
au încercat să vă ucidă la Seattle? 

— Nu i-am mai văzut niciodată până atunci. Păreau mai 
degrabă nişte semiprofesionişti decât o pereche de pistolari 
angajaţi de pe stradă. 

Webster deschise un dosar care se afla pe masă, în faţa lui şi 
trase din el o fotografie mototolită, de forma unei mici cărţi 
poştale. 

Dirk privi în tăcere imaginea alb-negru a unei femei japoneze 
îndârjite, de patruzeci de ani, care arunca o privire cruntă către 
aparatul de fotografiat. 

— O carte poştală omagiară cu Fusako Shigenobu, fosta 
conducătoare japoneză a ARJ, continuă Webster. Găsită în 
portofelul unuia din cei care intenționau să vă asasineze după ce 
i-am pescuit din golf. 

— Ce înseamnă ARJ? întrebă Dirk. 

— Armata Roşie Japoneză. O organizaţie teroristă 
internaţională înfiinţată în anii şaptezeci. S-a crezut că a fost 
distrusă odată cu arestarea lui Shigenobu, în anul 2000, dar se 
pare că şi-au reluat activităţile cu efecte fatale. 

— Am citit că slăbiciunea prelungită de care dă dovadă 
economia japoneză a trezit, în rândurile tineretului din Japonia, 
interesul pentru sectele extremiste. 

— ARJ nu a atras doar câţiva tineri plictisiţi. Au revendicat atât 
asasinarea ambasadorului nostru din Japonia şi pe cea a 
adjunctului şefului misiunii diplomatice, cât şi atentatul cu 
bombă de la uzinele SemCon din Chiba. Loviturile au fost date de 
nişte profesionişti. După cum ştiţi, fără îndoială, ultragiul public 
denaturează relaţiile noastre cu guvernul de la Tokyo. 

— Bănuim că ARJ se află în spatele atacului cu cianură din 
Yunaska, acesta fiind preludiul unei lovituri mult mai puternice, 
care va fi dată într-o zonă urbană importantă, adăugă Jost. 

— Şi în spatele contaminării cu variola a omului de ştiinţă Irv 
Fowler, din Yunaska, afirmă Dirk. 

— N-am făcut această legătură, îl contrazise Webster. Analiştii 
noştri bănuiesc că savantul s-ar putea să fi contractat boala în 
Unalaska, de la un localnic. Autorităţile japoneze sunt de părere 
că ARJ nu are experienţa necesară pentru a obţine şi răspândi 
virusul variolei. 

— Eu aş fi de altă părere, îl avertiză Dirk. 

— Domnule Pitt, nu ne-am adunat aici ca să discutăm despre 
teoriile dumneavoastră asupra conspiraţiilor, remarcă Jost, pe un 
ton dezaprobator. Ceea ce ne interesează este să aflăm ce 
căutau în ţara noastră cei doi agenţi ARJ şi de ce au încercat să 
ucidă un scafandru de la NUMA. 

— E vorba de un director de proiecte speciale, ripostă Dirk, 
săltându-şi geanta din sacul de marinar pe masa de şedinţe. 

Pe urmă o împinse cu putere de-a curmezişul mesei, în 
direcţia lui Jost. Arogantul director al Securităţii Transporturilor îşi 
ridică repede ceaşca de cafea, aflată pe traiectoria sacului, 
înainte ca aceasta să-l lovească în piept. 

— Răspunsul pe care-l căutaţi e acolo, declară Dirk, răstit. 

Webster se ridică şi trase fermoarul sacului, în timp ce Jost şi 
Gunn îl urmăreau cu atenţie. Inăuntru se afla un fragment din 
carcasa bombei recuperate de Dirk de pe /-403, înfăşurat cu grijă 
într-o bucată de material spongios. Învelişul argintiu de porțelan 
era spart, lăsând să i se vadă interiorul segmentat, având mai 

multe compartimente goale plasate sub o componentă 
proeminentă, de mici dimensiuni. 

— Ce-i asta? întrebă Gunn. 

— O bombă de acum şaizeci de ani, o mârşăvie, răspunse 
Dirk. 

Apoi le relată povestea atacului asupra fortului Stevens, a 
descoperirii submarinului şi a recuperării carcasei bombei. 

— O armă ingenioasă, continuă Dirk. Am solicitat efectuarea 
unui test pentru identificarea elementelor remanente la 
laboratorul epidemiologic din Washington, ca să aflăm în ce 
consta încărcătura utilă. 

— E făcută din porțelan, observa Webster. 

—A fost folosit ca să protejeze agenţii bacteriologici. 
Proeminenţa conică conţinea un exploziv conceput astfel încât să 
fie detonat la o altitudine prestabilită, împrăştiind principala 
încărcătură utilă. Aşa cum vă puteţi da seama, cantitatea de 
explozibil era destul de redusă. Suficientă pentru a sparge 
învelişul de porțelan, fără ca temperatura şi presiunea să-i 
afecteze conţinutul. 

Dirk arătă către compartimentele interioare, care aveau formă 
de ţigară şi se întindeau aproape până lângă aripioarele cozii 
proiectilului. 

— Nu e clar când anume se amestecau agenţii activi ai 
încărcăturii, în timpul zborului, sau în momentul detonării. Dar 
este evident că bomba putea transporta mai multe componente. 
Conţinutul ar fi putut fi format dintr-unul sau mai mulţi agenţi 
bacteriologici şi un amorsator sau dintr-o combinaţie de agenţi 
bacteriologici sau chimici. Laboratorul CDC nu a reuşit să 
identifice decât un singur agent chimic într-unul din 
compartimentele bombei pe care o vedeţi. 

— Cianură? întrebă Gunn. 

— Nimic altceva, răspunse Dirk. 

— Dar de ce să folosească mai mult de o încărcătură utilă? vru 
să ştie Webster. 

— Ca să garanteze existenţa unei zone în care să apară 
urmările letale şi, poate, ca să distragă atenţia. Să presupunem 
că cianura era combinată cu un agent bacteriologic. Efectul letal 
al cianurii s-ar fi manifestat pe o arie restrânsă, în timp ce 
agentul bacteriologic ar fi creat, treptat, probleme într-o regiune 
mult mai întinsă. Totodată, cianura în formă gazoasă dispare cu 
repeziciune, aşa că supraviețuitorii atacului s-ar fi întors în zonă 

fără să fie conştienţi de existenţa unui al doilea pericol. Dar asta 
nu e decât o speculație. Este posibil ca această carcasă să fi fost 
concepută astfel din cu totul alt motiv, ca să lovească prin 
intermediul unui amalgam de mai mulţi agenţi chimici sau 
bacteriologici care, combinaţi fiind, ar fi avut un efect letal mult 
mai puternic decât al fiecăruia în parte. 

— Şi care sunt agenţii suplimentari din bomba asta? întrebă 
Gunn. 

Dirk clătină încet din cap. 

— Asta n-o ştim. Tehnicienii de la laborator nu au reuşit să 
detecteze nici un element remanent în celelalte compartimente. 
Ştim că porţelanul se foloseşte pentru a adăposti agenţi 
bacteriologici, dar japonezii făceau experimente cu tot felul de 
viruşi, aşa că ar putea fi orice, de la ciuma bubonică până la 
febra galbenă. 

— Sau variolă? întrebă Gunn. 

— Sau variolă, confirmă Dirk. 

Faţa lui Jost strălucea, roşie ca sfecla. 

— E o fantezie lipsită de sens, bodogăni. Lecţia de istorie e 
interesantă, dar irelevantă. Un grup terorist din zilele noastre 
recuperează armament de pe un submarin din al Doilea Război 
Mondial? O poveste frumoasă, domnule Pitt, dar viruşii 
dumneavoastră pot supravieţui şaizeci de ani în apa mării? Ştim 
ce este Armata Roşie Japoneză. O organizaţie de proporţii 
reduse, ai cărei membrii sunt strâns uniţi, dar nu au prea multă 
experienţă. Scopurile lor sunt asasinatele politice şi plasarea 
bombelor. Dar nu şi recuperarea epavelor aflate la mari adâncimi 
sau microbiologia. 

— Nu pot să nu fiu de acord cu Rob, adăugă Webster, cu voce 
scăzută. Coincidenţa dintre descoperirea carcasei bombei care 
conţinea cianură şi atacul de pe Yunaska este interesantă, dar 
adevărul e că cianura poate fi obţinută, cu uşurinţă, din foarte 
multe surse. Aţi recunoscut că nu există nici o dovadă 
detectabilă a teoriei despre sursa virusului variolei. Şi nu putem 
fi siguri că bomba care lipseşte de pe submarin nu a ajuns 
cumva într-o altă parte a vasului, sau că a fost într-adevăr 
încărcată la bord. 

Dirk se întinse către sacul de marinar, trase fermoarul unui 
buzunar lateral şi scoase cronometrul digital pe care îl găsise în 
magazia cu torpile şi care mai clipea încă. 

— Poate puteţi afla măcar de unde provine ăsta, spuse, 

înmânându-i-l lui Webster. 

— L-ar fi putut uita un scafandru sportiv, observă Just. 

— Un sportiv care, după toate aparențele, are un simţ foarte 
dezvoltat al proprietăţii, remarcă Dirk, sec. Până acum a tras în 
mine de două ori. Nu ştiu cine sunt personajele astea, dar îşi iau 
jocul cât se poate de în serios. 

— Vă asigur că avem o investigaţie completă în plină 
desfăşurare, declară Webster. O să cer ca laboratorul nostru din 
Quantico să reanalizeze carcasa bombei şi să arunce o privire la 
cronometru. O să-i găsim pe cei care au provocat moartea celor 
doi paznici de coastă. 

Cuvintele erau ferme, dar tonul fals al vocii dovedea lipsa lui 
de încredere în rezultatele promise. 

— Domnule Pitt, vă putem oferi un loc în care să fiţi în 
siguranţă până când ajungem la o concluzie, adaugă. 

— Nu. Mulţumesc. Dacă oamenii aceia sunt cine spuneaţi că 
sunt, nu mai am de ce mă teme. La urma urmelor, câţi agenţi 
operativi poate avea ARJ aici, în ţară? întrebă Dirk, cu o privire 
pătrunzătoare. 

Webster şi Jost se uitară unul la celalalt într-o tăcere care le 
trăda ignoranţa. Gunn interveni, cu diplomaţie. 

— Vă suntem recunoscători pentru ancheta legată de 
pierderea elicopterului nostru, spuse,  conducându-i cu 
amabilitate către uşă. Vă rog să ne ţineţi la curent cu evoluţia 
evenimentelor şi bineînţeles că NUMA vă va acorda cu plăcere 
tot ajutorul pe care îl poate da. 

După plecarea lor, Dirk se aşeză, clătinând din cap în tăcere. 

— Au ţinut sub tăcere incidentul din Yunaska pentru că sunt 
criticaţi din cauza crimelor nerezolvate din Japonia, zise Gunn. 
Departamentul de Securitate Internă şi FBl-ul sunt într-o situaţie 
dificilă şi se bazează pe autorităţile japoneze ca să spargă 
gheaţa. Ultimul lucru pe care sunt dispuşi să-l recunoască este, 
colac peste pupăză, că acest caz de variolă are legătură cu 
atacul, că există o victimă şi nici un terorist. 

— S-ar putea ca dovezile să fie firave, dar nu există nici un 
motiv care să justifice ignorarea prostească a unui atac asupra 
tării noastre, declară Dirk. 

— Am să discut despre asta cu amiralul. Directorul FBl-ului 
este unul dintre vechii lui parteneri de tenis. O să se asigure că 
gunoiul nu va fi ascuns sub covor. 

li întrerupse o bătaie în uşă, urmată de apariţia chipului 

uscăţiv al lui Yaeger. 

— Scuze pentru deranj. Dirk, am ceva pentru tine. 

— Intră, Hiram. Eu şi Rudi tocmai puneam la cale răsturnarea 
guvernului. A reuşit Max să acceseze înregistrările secrete din 
Arhivele Naţionale? 

— Au arcuri aurii în sigla McDonalds? răspunse Yaeger, 
prefăcându-se ofensat. 

Gunn îi aruncă lui Dirk o privire piezişă, apoi clătină din cap, 
amuzat. 

— Dacă o să fiți prinşi încălcând un domeniu secret, să-mi 
faceţi favoarea de a da vina pe tatăl tău, se poate? 

Dirk râse. 

— Sigur că da, Rudi. Ce-ai aflat, Hiram? 

— Inregistrările de care dispune Ministerul Marinei sunt 
întrucâtva limitate. E păcat că majoritatea documentelor 
originale i-au fost returnate guvernului japonez în anii cincizeci. 
Inregistrările disponibile din arhive sunt scrise, bineînţeles, în 
limba japoneză, într-o multitudine de dialecte, aşa că a trebuit să 
pun la punct mai multe programe de traducere înainte de a face 
o scanare. 

Yaeger se opri şi îşi turnă o ceaşcă de cafea dintr-un vas mare 
de argint înainte de a continua să vorbească. 

— Aşa stând lucrurile, ai avut noroc. Am găsit un raport care 
conţine ordinele de acţiune date de Flota a Şasea a Japoniei în 
ultimele şase luni ale anului 1944. 

— Inclusiv cele primite de /-403? întrebă Dirk. 

— Da. Este evident că misiunea pe care a primit-o în 
decembrie 1944 avea o foarte mare importanţă. A fost aprobată 
de însuşi amiralul flotei. Ordinul efectiv de navigare era scurt şi 
cuprinzător. 

Yaeger scoase o foaie de hârtie dintr-un dosar subţire şi o citi 
cu voce tare: „Deplasaţi-vă către nord, spre coasta de vesta 
Pacificului, cu realimentare în Amchitka (Morioka). Lansaţi 
atacuri aeriene cu muniţie Makaze cât mai curând posibil. Ţinta 
principală: Tacoma, Seattle, Vancouver, Victoria. [inta 
alternativă: Alameda, Oakland, San Francisco. Cu binecuvântarea 
împăratului.” 

— O listă de ţinte destul de îndrăzneață pentru numai două 
avioane, observă Gunn. 

— Gândeşte-te mai bine, totuşi, spuse Dirk. Oraşele sunt 
destul de apropiate pentru a fi survolate în cadrul unui singur 

zbor. Două sau trei bombe bacteriologice aruncate în fiecare oraş 
ar fi făcut ravagii cumplite, dacă erau într-adevăr astfel de 
bombe. Hiram, spuneai că muniţia era numită Makaze. St. Julien 
Perlmutter a găsit o menţiune care conţine acelaşi termen. Ai 
vreo informaţie care să sugereze despre ce era vorba? 

— Şi eu sunt curios în privinţa asta, răspunse Yaeger. Am 
descoperit că în traducere, cuvânt cu cuvânt, înseamnă „vânt 
rău” sau „vânt negru”. Dar în înregistrările oficiale ale marinei nu 
mai există nici o altă informaţie. 

Tăcu şi se lăsă pe spătarul scaunului, cu o privire 
atotştiutoare. 

— Ei, ai mai găsit şi altceva? îl îmboldi Gunn, într-un târziu. 

— De fapt, Max a făcut-o, răspunse Yaeger, cu mândrie. După 
ce am epuizat datele din Arhivele Naţionale, am fost nevoit să 
caut prin bazele publice de date din Statele Unite şi Japonia. Max 
a dat lovitura când a descoperit, într-o bază de date cu 
genealogii japoneze, însemnările obscure ale unui marinar care a 
servit la bordul lui 1-403 în timpul războiului. Işi ridică în faţa 
ochilor o foaie tipărită şi continuă: „Mecanicul de rangul întâi 
Hiroshi Sakora, din Corpul de Aviaţie al Marinei Militare, a fost un 
tip norocos. Bolnav de apendicită, a fost debarcat în timp ce 
submarinul traversa Pacificul în călătoria sa fatală din decembrie 
1944, fiind transferat pe nava de realimentare în insulele 
Aleutine. Bineînţeles că toţi camarazii săi de pe vas şi-au găsit 
sfârşitul când acesta a fost scufundat în largul coastelor statului 
Washington.” 

— Şi a făcut referiri la misiunea submersibilului /-403? întrebă 
Dirk. 

— A descris-o în culori vii. S-a dovedit că, pe lângă îndatoririle 
sale de mecanic de avion, tânărul domn Sakora era responsabil 
şi de proiectilele destinate avioanelor de pe submarin. A scris că, 
înainte de a părăsi portul pentru a pleca în ultima lor călătorie, 
un ofiţer din armata terestră, pe nume Tanaka, a adus la bord un 
tip neobişnuit de bombe, pentru a fi folosite în ultima misiune. A 
adăugat că moralul echipajului a crescut într-o foarte mare 
măsură când au aflat că urmau să lanseze un atac împotriva 
Statelor Unite. Dar arma necunoscută era înconjurată de mister 
şi se făceau multe speculaţii în această privinţă. 

— A reuşit să-şi dea seama ce anume era? insistă Gunn. 

— A încercat, dar era complicat să colaborezi cu Tanaka. „Un 
şef morocănos, arogant şi încăpățânat”, a scris el despre ofiţer. 

Presupun că era vorba de obişnuita rivalitate dintre armata 
terestră şi marină, plus că celor de pe submarin nu le plăcea 
faptul că echipajul fusese completat în ultimul moment. În orice 
caz, l-a hărțuit pe Tanaka ca să obţină informaţii, dar fără nici un 
rezultat. in cele din urmă, chiar înainte de a se îmbolnăvi şi a fi 
transferat de pe submarin în Aleutine, a reuşit să stoarcă 
răspunsul de la unul dintre piloţi. Pilotul, spune povestea lui, a 
băut sake împreună cu Tanaka şi a reuşit să-i smulgă secretul 
muniției misterioase. Era virusul variolei. 

— Doamne Sfinte, deci e adevărat! exclamă Gunn. 

— Aşa s-ar părea. A scris că încărcătura consta dintr-un virus 
deshidratat şi congelat şi că urma să fie detonată şi dispersată în 
atmosferă la altitudine, deasupra celei mai populate zone din 
fiecare oraş. Se aşteptau ca, după două săptămâni, pe coasta de 
vest să izbucnească o epidemie de variolă. Rata mortalităţii fiind 
de treizeci la sută, numărul victimelor ar fi trebuit să fie 
cutremurător. Japonezii îşi închipuiau că panica care ar fi urmat 
le-ar fi permis să negocieze pacea în condiţiile impuse de ei. 

— Amenințarea cu detonarea mai multor bombe purtătoare de 
variolă pe teritoriul ţării noastre i-ar fi putut face pe mulţi să-şi 
schimbe hotărârea de a încheia războiul, presupuse Gunn. 

In încăpere se strecură îngrijorarea când cei trei luară în 
considerare modul în care s-ar fi schimbat istoria dacă /-403 şi-ar 
fi îndeplinit misiunea. Apoi gândurile li se întoarseră către o 
posibilă ameninţare mult mai actuală. 

— Spuneai că virusul a fost deshidratat şi îngheţat. Aşa că 
trebuie să fi avut posibilitatea de a-l depozita pentru o lungă 
perioadă de timp şi de a-l revitaliza apoi, comentă Dirk. 

— Ceea ce era necesar pentru o lungă călătorie pe mare, 
adaugă Yaeger. După cum spune Max, japonezii întâmpinau 
dificultăţi în ceea ce priveşte păstrarea în viaţa a viruşilor din 
muniţiile lor pentru o lungă perioadă de timp. In cele din urmă, 
au pus la punct o modalitate de înghețare şi de uscare a 
viruşilor, pentru a-i putea manipula cu mai multă uşurinţă, 
păstrându-i o vreme mai îndelungată, până când era necesar să 
fie activaţi pentru luptă. Adaugi puţină apă şi ai intrat din nou în 
afaceri. 

— Aşa s-ar putea ca, fie şi după şaizeci de ani petrecuţi pe 
fundul oceanului, virusul să mai reprezinte încă o ameninţare 
viabilă, remarcă Gunn. Cred că ăsta e răspunsul la întrebarea lui 
Jost. 

— Dacă bombele nu s-ar fi spart în timpul scufundării, nu ar fi 
existat nici un motiv pentru care virusul variolei să nu 
supravieţuiască în stare îngheţată şi deshidratată. De vreme ce 
sunt făcute din porțelan, bombele pot rămâne intacte, sub apă, 
vreme de secole, spuse Dirk. Asta ar putea explica şi de ce 
bomba are mai multe segmente interioare. Era nevoie de un 
compartiment care să conţină apă pentru re vitalizarea virusului. 

— Poate că a fost mai bine fiindcă am aflat că toate bombele 
de pe /-403, cu excepţia uneia, au fost distruse, comentă Gunn. 

— Totuşi, mai rămâne una cu care nu ştim ce s-a întâmplat, 
răspunse Dirk. 

— Da şi tot aşa stau lucrurile cu muniţia celeilalte misiuni, 
adăuga Yaeger. 

Dirk şi Gunn se uitară unul la celalalt. 

— Ce altă misiune? întrebă Gunn, nevenindu-i să creadă. 

— 1-41]. 

Yaeger simţi cum îl sfredeleau privirile celorlalţi. 

— Nu ştiaţi? întrebă. A existat un al doilea submarin, /-411. Era 
înarmat tot cu bombe Makaze şi a fost trimis să atace coasta 
estică a Statelor Unite, spuse Yaeger, cu voce scăzută, realizând 
că tocmai aruncase şi el o bombă. 

Capitolul 20 


Takeo Yoshida avusese o zi lungă. Ca macaragiu al Corporaţiei 
de Activităţi Portuare Yokohama, Yoshida se trudea de la şase 
dimineaţa să încarce container după container într-un vechi 
cargobot din peninsula Iberică, toate conţinând piese electronice 
de consum de fabricaţie japoneză destinate exportului. Tocmai 
fixase ultimul dintre containerele de metal pe puntea vasului, 
când în cabina de comanda a macaralei începu să pârâie radioul. 

— Yoshida, sunt Takagi, mârâi vocea profunda a şefului său de 
echipă. Vino la docul D-5 după ce termini cu San Sebastian. Ai un 
singur transport pentru vasul Baekje. Takagi terminat. 

— Am înţeles, Takagi-san, răspunse Yoshida, păstrându-şi 
refuzul în sine. 

Mai avea douăzeci de minute până la terminarea schimbului şi 
Takagi îi dădea o însărcinare în ultimul moment, tocmai în partea 
cealaltă a şantierului naval. Se asigură că lăsa macaraua în 
siguranţă şi merse pe jos opt sute de metri de-a lungul cheiului 
de descărcare Honmoku, îndreptându-se către docul D-5 şi 
înjurându-l pe Takagi la fiecare pas. Când ajunse la capătul 
cheiului, îşi aruncă privirea dincolo de apă, spre agitatul port 
Yokohama, unde vasele comerciale îşi ocupau în flux continuu 
poziţia în vederea încărcării şi a descărcării. 

Intinzându-se pe trei sute de metri de-a lungul apei, cheiul de 
încărcare a navelor D-5 era destul de încăpător ca să permită 
manevrarea celor mai mari cargouri aflate în exploatare. Yoshida 
fu surprins să vadă că vasul acostat nu era un cargobot uriaş, 
care să aştepte să fie încărcat cu mărfuri industriale, ci un cablier 
destinat unor scopuri speciale. Işi dădu seama chiar şi că Baekje 
fusese construit pe şantierul naval de alături, Mitsubishi Heavy 
Industries. Vasul robust, lung de 135 de metri şi având o lăţime 
de patruzeci, fusese conceput pentru a întinde cabluri de fibră 
optică pe fundul oceanului, în timp ce înfrunta apele tumultoase 
ale Pacificului de Nord. Datorită suprastructurii cu aspect 
modern, a cărei vopsea albă era încă strălucitoare, Yoshida 
putea afirma că nu trecuseră mulţi ani de când nava dotată cu 
tehnologie de ultimă oră plutise pentru prima oară pe apele 
golfului Yokohama. Pe catargul de pe punte era arborat un steag 
coreean şi de-a curmezişul coşului era trasată o săgeată de un 

albastru deschis, despre care îşi reaminti că era sigla navelor 
întreprinderilor Kang. Neavând habar de istoria Coreei, 
macaragiul nu ştia că numele vasului, Baekje, era cel al unuia 
dintre primele regate tribale coreene, care dominase peninsula 
în secolul al treilea d.Hr. 

La apropierea lui Yoshida, unul dintre cei doi docheri care 
fixau cablurile dedesubtul unui obiect alungit, aflat pe platforma 
plată a unui autocamion, se întoarse şi îl salută. 

— Ei, Takeo, ai mai făcut vreodată un submarin să zboare? îi 
strigă omul. 

Yoshida îi răspunse cu o privire nedumerită, apoi realiză că 
obiectul din remorcă era un mic submersibil alb. 

— Takagi spune că schimbul tău se termină după ce îl ducem 
pe ăsta la bord, continua celălalt şi, vorbind, îşi dezgoli locul din 
care îi lipsea un dinte din faţă. Pune-l pe punte şi să mergem să 
bem câteva Sapporo. 

— E bine fixat? întrebă Yoshida, arătând submarinul cu mâna. 

— Totul e pregătit, îi răspunse, nerăbdător, cel de-al doilea 
om, un puşti de nouăsprezece ani despre care ştia că abia 
începuse să lucreze pe docuri de câteva săptămâni. 

Yoshida remarcă un bărbat îndesat, chel şi cu ochii întunecaţi, 
care urmărea scena de la câţiva metri distanţă, de lângă 
pasarela navei. Se gândi că avea un aer ameninţător. Intrase în 
suficient de multe încurcături în barurile din preajma şantierului 
şi îşi dădea seama când bărbaţii erau cu adevărat duri sau când 
erau nişte impostori. Aprecie că omul acela nu era un impostor. 

Mutându-se cu gândul la gustul berii Sapporo de la gheaţă, 
urca scara înaltă care ducea în cabina macaralei alăturate şi îi 
porni motorul diesel. Acţionând manetele cu pricepere, aidoma 
unui pianist care cânta în concert, potrivi, ca un expert, braţul 
deplasabil şi sania glisantă până când se simţi mulţumit, apoi îl 
cobori pe cel din urmă repede către pământ, odată cu cârligul, 
oprindu-l la câţiva centimetri deasupra submersibilului. Cei doi 
docheri trecură repede o pereche de cabluri peste cârligul 
macaralei şi îi făcură semn că totul era în ordine. Macaragiul 
trase în sus cârligul, mai lin decât oricând şi cablul gros fu săltat 
cu putere, înfăşurându-se pe tamburul din spatele cabinei. Incet, 
Yoshida ridică submersibilul de douăzeci şi cinci de tone la 
înălţimea de cincisprezece metri, şovăind în timp ce aştepta ca 
mişcarea de răsucire a acestuia să înceteze înainte de a-l 
bascula către platforma pregătită pe puntea din spate a lui 

Baekje. Dar nu avu niciodată ocazia să o facă. 

Inainte de a putea vedea ce se întâmplă şi aproape înainte ca 
totul să se declanşeze, mâinile experimentate ale lui Yoshida 
simţiră că ceva nu era în ordine cu comenzile. Unul dintre cabluri 
nu fusese fixat de submarin aşa cum ar fi trebuit şi coada 
acestuia aluneca brusc în jos, printr-un ochi al cablului. Cât ai 
clipi, partea din spate a submarinului se lăsă în jos şi capsula 
albă de metal atârnă, în poziţie verticală, sub un unghi grotesc, 
fiind susţinut, în mod riscant, de singurul cablu înfăşurat în jurul 
botului. Yoshida îşi ţinu respiraţia şi, pentru o secundă, se păru 
că submersibilul suspendat era pe punctul de a-şi găsii o poziţie 
stabilă. Dar nu apuca să-l deplaseze nici măcar cu un centimetru 
înainte ca un zbârnâit puternic să străbată văzduhul când 
singurul cablu de susţinere plezni. Lăsându-l cu gura căscată, 
submarinul căzu drept pe puntea de dedesubt, aterizând pe 
coada care se zdrobi ca un acordeon înainte de a cădea pe o 
parte, avariindu-se. 

Yoshida se strâmbă, gândindu-se deja la necazurile pe care 
urma să le aibă întrând pe mâna lui Takagi, ca şi la mormanele 
de formulare de asigurare pe care avea să fie nevoit să le 
completeze. Din fericire, nu fusese nimeni rănit pe punte. Când 
cobori din cabină ca să aprecieze pagubele, aruncă o privire 
către bărbatul chel de pe pasarela, aşteptându-se să-l vadă 
cuprins de furie. In loc de asta, omul misterios îi întoarse privirea, 
cu o expresie rece, împietrită. Insă ochii întunecaţi părură să-l 
străpungă. 

Submersibilul Shinkai, de trei persoane, era puternic strivit în 
partea din spate fiind, evident, inutilizabil. Inainte de a putea să 
navigheze iarăşi, urma să fie trimis înapoi, în locul său de 
păstrare de la Centrul Japonez de Cercetări şi Tehnologie 
Oceanografică, pentru reparaţii care urmau să dureze trei luni. 
Cei doi docheri nu se descurcară la fel de bine. Deşi nu fuseseră 
concediaţi, Yoshida observă că a doua zi nu apărură la lucru şi, 
de fapt, nimeni nu-i mai văzu şi nu mai auzi nimic despre ei, 
niciodată. 


Douăzeci de ore mai târziu şi la patru sute de kilometri 
distanţă către sud-est, un avion comercial de linie, cu reacţie, 
ateriza pe modernul Aeroport Internaţional Kansai, din Osaka şi 
rula către poarta internaţională. Dirk cobori şi îşi întinse trupul de 
un metru nouăzeci şi opt, simțindu-se uşurat fiindcă se ridicase 

de pe scaunul îngust de avion, pe care numai un jocheu l-ar fi 
considerat confortabil. Trecu repede prin punctul de control şi 
intră în aglomerata sală principală, plină de oameni de afaceri 
care se grăbeau să prindă avionul dorit. Se opri o clipă, aruncând 
o scurtă privire asupra încăperii înainte de a o recunoaşte, în 
masa de oameni, pe femeia pe care o căuta. 

Inaltă de aproape un metru optzeci şi cinci şi cu părul de un 
roşu învăpăiat ajungându-i până pe umeri, Summer, sora lui Dirk, 
cei doi fiind gemeni heterozigoţi, domina ca un far marea de 
japonezi cu părul negru. Ochii ei de culoarea cenuşie a perlelor 
scânteiară şi gura delicată i se deschise într-un zâmbet când îşi 
observă fratele şi îşi flutură mâna, atrăgându-i atenţia asupra ei. 

— Bine ai venit în Japonia, spuse, plină de entuziasm, 
îmbrăţişându-l. Cum a fost zborul? 

— Ca o plimbare într-o cutie de sardele cu aripi. 

— Bun, atunci ai să te simţi ca acasă în cabina pe care ţi-am 
pregătit-o pe Sea Rover, râse ea. 

— M-am temut că n-aţi ajuns încă aici, zise Dirk, în timp ce îşi 
aduna bagajul şi îşi croiau drum către parcare. 

— Când a fost anunţat de Rudi ca trebuia să punem capăt 
studiului asupra poluanţilor existenţi de-a lungul coastei estice a 
Japoniei ca să participăm la o misiune de cercetare-recuperare, 
căpitanul Morgan n-a mai pierdut timp cu răspunsul. Din fericire, 
când am primit apelul lucram în apropiere de Shikoku şi am 
putut ajunge la Osaka în dimineaţa asta. 

Aidoma fratelui ei, Summer era îndrăgostită de mare încă din 
copilărie. După ce îşi obținuse masteratul în oceanografie la 
Institutul Scripps, i se alăturase lui Dirk, la NUMA, urmărind să 
lucreze împreună cu tatăl lor, care conducea acum agenţia de 
cercetări subacvatice. Fiind tot atât de încăpăţânată şi de 
inventivă precum ceilalţi membri ai familiei, cunoştinţele şi 
aptitudinile sale o ajutaseră să câştige respectul tuturor celor 
care lucrau în domeniu, în timp ce înfăţişarea ei atrăgătoare 
făcea toate capetele să se întoarcă. 

Conducându-l pe Dirk de-a lungul şirului de automobile 
parcate, Summer se opri brusc în faţa unui minuscul Suzuki 
portocaliu parcat deoparte. 

— O, nu, nu încă un vehicul în care-ţi ţii genunchii la gura, râse 
el, în timp ce studia micuțul automobil. 

— L-am împrumutat de la autorităţile portuare. O să ai o 
surpriză. 

După ce îşi aranja cu grijă echipamentul în portbagajul 
minuscul, Dirk deschise portiera din partea stângă şi se pregăti 
să se facă covrig pe scaunul pasagerului. Spre mirarea lui, 
interiorul maşinii cu volanul pe partea dreaptă se dovedi spaţios, 
scaunele joase lăsând destul loc pentru capetele celor doi 
ocupanţi înalţi de peste un metru optzeci şi cinci. Summer se 
aruncă în scaunul şoferului şi scoase automobilul din parcare, 
îndreptându-se spre autostrada Hanshin. Mergând către nord, în 
direcţia centrului oraşului Osaka, ea acceleră puternic micul 
Suzuki şi străbătu cei doisprezece kilometri care îi despărţeau de 
port intrând şi ieşind din trafic ca o săgeată. Părăsind autostrada, 
îndreptă maşina către cheiul de descărcare pentru transport 
combinat din Portul de Sud din Osaka şi străbătu un doc lateral 
înainte de a parca alături de nava Sea Rover. 

Vasul de cercetare al NUMA era o versiune doar cu puţin mai 
nouă şi mai spațioasă a lui Deep Endeavor, desăvârşită de 
vopseaua turcoaz. Ochii lui Dirk fură atraşi de puntea de la pupa, 
unde un submarin de un portocaliu strălucitor, numit Starfish. 
Licărea ca soarele la apus. 

— Bine ai venit la bord, Dirk, bubui vocea profunda a lui 
Robert Morgan, căpitanul navei Sea Rover. 

Bărbos şi voinic ca un urs, Morgan părea o versiune mai 
musculoasă a lui Burl lves!*. Jovialul căpitan avea o experienţă 
bogată de navigaţie maritimă, căci comandase tot felul de vase, 
începând cu un remorcher de pe fluviul Mississippi şi terminând 
cu un tanc petrolier din Arabia Saudită. In timpul activităţii sale 
de căpitan de nave comerciale economisise o sumă care să-i 
asigure o pensie frumoasă, iar la NUMA venise doar de dragul 
aventurii oferite de navigația în colţuri ieşite din comun ale lumii. 
Bucurându-se de admiraţia echipajului, căpitanul de pe Sea 
Rover era un foarte bun organizator, extrem de preocupat de 
detalii. 

După ce aranjară bagajele lui Dirk, cei trei se retraseră într-o 
sală de şedinţe de la tribord, ale cărei hublouri ofereau o vedere 
liniştitoare a portului Osaka. Li se alătură secundul Tim Ryan, un 
bărbat deşirat, cu ochi reci, albaştri. Dirk se întinse după o 
ceaşcă de cafea, ca să-şi recapete vioiciunea după lunga 
călătorie cu avionul, în timp ce Morgan trecu la subiect. 

— Spune-ne ce-i cu misiunea asta urgentă, de cercetare- 
recuperare. Gunn a fost destul de vag în ceea ce priveşte 

detaliile când a telefonat prin satelit. 

Dirk recapitulă incidentul de pe Yunaska, descoperirea 
carcasei bombei de pe /-403 şi ceea ce aflase despre misiunea 
eşuată a submarinului. 

— Când a trecut în revistă documentele Marinei Japoneze din 
Arhivele Naţionale, Hiram Yaeger a descoperit că a fost emis un 
ordin de acţiune aproape identic către un al doilea submarin, /- 
411. Acesta avea aceeaşi misiune, numai că trebuia să 
traverseze Atlanticul şi să atace New York-ul şi Philadelphia în loc 
de Coasta de Vest. 

— Ce s-a întâmplat cu /-411? întrebă Summer. 

— Suntem aici ca să aflăm asta. Yaeger nu a reuşit să 
descopere nici o informaţie sigură despre ultima localizare a lui /- 
411, cu excepţia faptului că nu a apărut la întâlnirea pentru 
realimentare stabilită lângă Singapore şi că s-a presupus ca a 
dispărut în Marea Chinei de Sud. Am luat legătura cu St. Julien 
Perlmutter, care a ajuns cu un pas mai departe şi a dat peste o 
anchetă oficială a Marinei Japoneze, care localiza pierderea 
submersibilului în mijlocul Mării Chinei de Est, în primele 
săptămâni ale anului 1945. Perlmutter a observat că aceste 
fapte se potrivesc cu raportul submarinului american Swordfish, 
care a înfruntat şi a scufundat un submarin inamic de mari 
dimensiuni în regiunea respectivă şi în aceeaşi perioadă. Din 
nefericire, Swordfish a fost distrus ceva mai târziu, în timpul 
aceleaşi misiuni, aşa că niciodată nu a fost consemnată o 
relatare completă. Totuşi, raportul lor radio a oferit coordonatele 
aproximative ale scufundării. 

— Deci trebuie să-l descoperim pe /-411, spuse Morgan, 
prozaic. 

Dirk dădu din cap, încuviinţând. 

— Trebuie să ne asigurăm că bombele bacteriologice au fost 
distruse în timpul scufundării sau să le recuperăm dacă sunt încă 
intacte. 

Prin hublou, Summer privi lung un zgârie-nori din centrul 
îndepărtat al oraşului Osaka. 

— Dirk, Rudi Gunn ne-a povestit, pe scurt, despre Armata 
Roşie Japoneză. Este posibil ca ei să fi recuperat deja armele 
bacteriologice de pe /-411? 

— Da, e o posibilitate. Departamentul de Securitate Internă şi 
FBl-ul par să creadă că ARJ nu are resursele necesare pentru a 
dirija o operaţiune de recuperare în ape adânci şi probabil că au 

dreptate. Dar, în acest caz, nu e nevoie decât de bani şi cine ştie 
cât de bine finanţaţi ar putea fi, ei sau o altă grupare teroristă cu 
care s-au aliat? Rudi e de acord că e bine să aflăm cu certitudine 
dacă lucrurile stau aşa sau altfel. 

In încăpere se lăsă tăcerea în vreme ce aveau cu toţii viziunea 
armelor bacteriologice mortale aflate cu mult sub suprafaţa 
oceanului şi a consecinţelor pe care le-ar fi putut avea intrarea 
lor pe mâini rele. 

— Ai la dispoziţie cea mai bună navă şi cel mai bun echipaj de 
la NUMA, spuse Morgan într-un târziu. O să-l găsim. 

— Căpitane, avem de cercetat o zonă destul de întinsă. Cât de 
curând putem pleca? întrebă Dirk. 

— Trebuie să ne completăm rezervele de combustibil, plus că 
doi sau trei dintre membrii echipajului sunt încă la țărm, ca să 
facă rost de provizii suplimentare. Presupun că putem pleca 
peste şase ore, spuse Morgan, privind ceasul de precizie de pe 
perete. 

— Excelent. O să restabilesc coordonatele de căutare şi o săi 
le comunic imediat pilotului. 

Când ieşiră din camera de şedinţe, Summer îl luă pe Dirk de 
braţ. 

— Ei şi cât te-au costat datele aflate de la Perlmutter? îl dojeni 
ea, cunoscând predilecţia istoricului gurmand pentru şantajul 
culinar. 

— Nu prea mult. Doar un borcan cu arici de mare muraţi şi o 
sticlă de sake vechi de optzeci de ani. 

— Şi ai găsit aşa ceva în Washington, D.C.? 

Dirk îi adresă surorii sale o privire rugătoare şi neajutorată. 

— Ei, râse ea, mai avem încă şase ore de stat în port. 

Capitolul 21 


— Dar, Dae-jong, deschiderea porţilor către Nord n-o să-mi 
ofere o sursă de forţă de muncă utilizabilă şi calificată, afirmă 
preşedintele celei mai mari uzine auto din Coreea de Sud, înainte 
de a trage un fum dintr-un trabuc imens, cubanez. 

Stând de partea cealaltă a unei mese de cocteil din lemn de 
mahon, Dae-jong Kang clătină din cap în mod politicos în timp ce 
o chelneriţă cu picioare lungi puse pe masă al doilea rând de 
băuturi. Conversaţia se întrerupse în răstimpul în care tânăra 
chelneriţă de la Chabel Club le aşeza băuturile în faţă. Clubul era 
o enclavă particulară a oamenilor extrem de bogaţi şi de 
puternici din Coreea, un loc sigur şi neutru de întâlnire unde 
marile afaceri se plăsmuiau mâncând kimchi şi bând martini. 
Clubul aristocratic era găzduit, aşa cum se cuvenea, la etajul o 
sută al celei mai înalte clădiri din lume, recent construitul turn al 
International Business Center. 

— Trebuie să luaţi în considerare cele mai scăzute salarii. 
Costurile recalificării vor fi minore şi se vor recupera cât ai clipi. 
Consilierii mei au analizat perspectivele şi au spus ca aş 
economisi douăzeci de milioane de dolari pe an numai din costul 
forţei de muncă dacă am putea atrage muncitori din Coreea de 
Nord păstrând echivalentul actualelor lor tarife de salarizare. Nu 
pot face decât să-mi imaginez care ar fi potenţialele 
dumneavoastră economii în domeniul fabricării automobilelor. 
Gândiţi-vă că, în loc să vă extindeţi uzina din Ulsan, construiți o 
alta, nouă, în provincia nordică Yanggang. Cum v-ar îmbunătăţi 
asta competitivitatea pe pieţele lumii, ca să nu mai vorbim de 
accesul liber la consumatorii din Nord? 

— Da, dar pentru mine nu e chiar atât de simplu. Am sindicate 
care trebuie să fie mulţumite, ca şi constrângeri bugetare. E 
sigur că nu pot arunca în stradă oamenii din Ulsan ca să angajez 
apoi muncitori din Nord la o jumătate de preţ. In afară de asta, 
există o atitudine faţă de muncă pe care trebuie să o îndreptăm 
dacă aducem muncitori din Nord. La urma urmelor, nici un stat 
socialist nu a fost vreodată admirat pentru preocuparea faţă de 
calitatea produselor. 

— Nimic care să nu poată fi rezolvat urgent cu câteva cursuri 
de recalificare şi cu o frântură de salariu capitalist, în contrazise 

Kang. 

— Poate. Dar, s-o recunoaştem, în Nord nu există piaţa de 
desfacere pentru automobile. Economia ţării e în neorânduială, 
principala preocupare a omului obişnuit e să pună de mâncare 
pe masă. Nu sunt accesibile venituri care să sprijine industria de 
care mă ocup. 

— Da, dar vă referiţi la prezent, nu priviţi în viitor. Cele două 
ţări ale noastre sunt pe un curs de coliziune inevitabilă, care 
duce către unificare, iar cei care se pregătesc de astăzi vor 
culege mâine roadele. Dumneavoastră aţi avut viziunea dea vă 
extinde producţia în India şi în Statele Unite şi acum sunteţi 
vioara-ntâi în industria auto. Incercaţi viziunea Coreei unificate şi 
daţi o mână de ajutor pentru a plasa ţara noastră în fruntea 
liderilor lumii. 

Meditând la spusele lui King, preşedintele corporației auto 
suflă fumul albastru al trabucului către tavan. 

— Imi dau seama că gândiţi cu înţelepciune. Dar trebuie să-i 
pun pe cei din departamentul de elaborare a strategiilor să 
studieze problema şi, poate, să ia în considerare şi nişte 
împrejurări neprevăzute. Deocamdată nu sunt sigur ca am chef 
să mă ocup de aspectele politice şi să obţin aprobări atât din 
partea guvernului Coreei de Nord cât şi din partea celui al Coreei 
de Sud pentru a pune bazele prezenţei mele în Nord, dădu el un 
răspuns echivoc. 

Kang îşi puse cocteilul cu votcă pe masă şi zâmbi. 

— Am prieteni şi influenţă în ambele guverne şi vă pot veni în 
ajutor la momentul potrivit, ripostă, cu modestie. 

— Eşti foarte amabil. In schimb, bunul meu prieten, aş putea 
face ceva pentru tine? răspunse preşedintele, surâzând afectat. 

— Rezoluţia referitoare la îndepărtarea armatei americane de 
pe teritoriul nostru, discutată în Adunarea Naţională, câştigă 
teren, spuse Kang. Dacă aţi susţine-o, aţi influenţa multe alte 
opinii politice. 

— Noile incidente supărătoare în care este implicat personalul 
militar american fac, fireşte, ca în anumite zone, problema să fie 
spinoasă. Totuşi, nu sunt convins că îngrijorarea legată de 
securitatea noastră în cazul retragerii forţelor americane este 
nefondată. 

— Bineînţeles că e, minţi Kang. Prezenţa americană stârneşte 
agresivitatea celor din Nord. Indepărtarea lor nu va face altceva 
decât să stabilizeze relaţiile dintre ţările noastre şi să permită, în 

final, unificarea. 

— Credeţi într-adevăr că asta este ceea ce trebuie făcut? 

— Am putea deveni nişte oameni foarte bogaţi, Song-woo, 
răspunse Kang. 

— Suntem deja, răspunse preşedintele corporației auto, 
stingându-şi trabucul într-o scrumieră de porțelan. Suntem deja. 


În semn de rămas-bun, Kang strânse mâna colegului sau 
industriaş, apoi cobori cele o sută de etaje care îl despărţeau de 
holul extinsului centru de afaceri cu un lift rapid, în care îţi 
pocneau urechile. Bărbatul îmbrăcat în negru care îi era garda de 
corp vorbi într-un radio portabil şi, câteva secunde mai târziu, o 
limuzină roşie, marca Bentley Arnage RL, opri lângă bordură, 
aşteptându-i să urce. 

In timp ce maşina rula silențios, Kang, aşezat pe bancheta de 
piele din spate, se lăsă copleşit de un sentiment de 
automulţumire. 

Evenimentele planificate se desfăşurau mai bine decât se 
aşteptase. Punerea în scenă a uciderii unei tinere fete de către 
un aviator american provocase, pe scara largă, resentimente în 
întreaga ţară. Mamele organizau numeroase proteste în 
exteriorul bazelor militare americane, în timp ce o mulţime 
zgomotoasă şi exaltată de studenţi mărşăluise în jurul 
ambasadei Statelor Unite. Personalul administrativ al corporației 
lui Kang orchestrase o campanie intensă de trimitere de scrisori 
care bombardau o serie de politicieni locali cu cereri de evacuare 
a forţelor armate străine. lar el însuşi şantajase o serie de lideri 
ai Adunării Naţionale inițiind rezoluţia politică cu care urma să se 
confrunte în curând preşedintele Coreei de Sud. Acum se ocupa 
de conducătorii comunităţii oamenilor de afaceri, care aveau o 
reală influenţă atât asupra presei cât şi asupra membrilor 
Adunării Naţionale. 

Liderii de la Pyongyang ai Coreei de Nord contribuiau la 
punerea în scenă a înşelătoriei făcând vâlvă în jurul reunificării 
pe toate fronturile publice. Ca gest de bunăvoință care să indice 
îmbunătăţirea relațiilor,  ridicaseră, temporar, majoritatea 
restricțiilor de călătorie în Nord. Anunţaseră, cu tam-tam-ul de 
rigoare, că o divizie militară de blindate fusese retrasă, în mod 
paşnic, din zona demilitarizată, deşi omiseseră să recunoască că 
fusese repoziţionată la o mică distanţă. In ciuda faptelor, era 
promovată o faţadă paşnică şi prietenoasă într-un spirit care ar fi 

fost admirat de conducătorii companiilor de publicitate de pe 
Madison Avenue. 

Limuzina Bentley ajunse în centrul Seul-ului, unde se îndrepta 
către porţile unei clădiri de sticlă indescriptibil de scundă, 
identificată printr-o firmă de mici dimensiuni, pe care era scris, 
simplu: INTREPRINDERILE KANG - SECŢIA SEMICONDUCTORI. 
Luxoasa maşină îşi continuă drumul pe lângă parcarea 
aglomerată, apoi cobori pe o alee îngustă care ajungea în spatele 
clădirii, pe malul fluviului Han. Şoferul opri în faţa unui doc 
particular, unde era acostat iahtul italienesc al lui Kang. La bord, 
acesta din urmă şi garda sa de corp fură întâmpinați de un 
servitor, în timp ce motoarele erau puse în funcţiune şi, înainte 
ca el să intre în cabină, iahtul pornise înapoi, spre domeniul său. 

Kwan, asistentul lui Kang, se înclină când magnatul pătrunse 
în cabina de dimensiuni reduse pe care o folosea drept birou 
când se afla la bord. Aşa cum îi era obiceiul, Kwan îi dădea 
şefului său rapoarte concise, fie pe iaht, fie pe domeniu, la 
sfârşitul fiecărei zile. Pe masă era stivuit un morman de relatări 
scurte, de câte două pagini, care puneau în inferioritate 
rapoartele primite de mulţi conducători occidentali din partea 
serviciilor de informaţii. Kang parcurse în grabă şi sortă 
rapoartele, care detaliau totul, de la previziuni referitoare la 
câştigurile sale trimestriale din firmele de telecomunicaţii la 
manevrele armatei sud-coreene şi la profilul personal al oricărui 
politician care îşi înşela nevasta. Informaţiile legate de activităţi 
subversive sau provenite din surse secrete erau tipărite pe o 
hârtie portocalie specială, care se dizolva când era introdusă în 
apă, fiind distruse imediat ce le citea Kang. 

După ce îşi îndreptă atenţia asupra unei serii de probleme de 
afaceri, Kang se freca la ochi şi întrebă: 

— Ce veşti am primit de la 7ong/u, de pe Baekje? 

Kwan păli în mod vizibil. 

— Avem o problemă cu echipamentul maritim necesar pentru 
operaţia de recuperare, răspunse el, ezitând. Submarinul japonez 
pe care l-am închiriat a fost avariat în timp ce era transportat pe 
Baekje. A fost vina unor docheri neatenţi. 

Kwan urmări vena care se reliefa pe tâmpla lui Kang, începând 
să se zbată violent. Mânia acestuia spori cu repeziciune, dar se 
manifestă printr-un şuierat controlat. 

— Treburile astea făcute de mântuială trebuie să înceteze. Mai 
întâi am pierdut doi agenţi în America, într-o simplă tentativă de 

asasinat, iar acum asta. În cât timp va fi reparată avaria? 

— În cel puţin trei luni. Submersibilul Shinkai e scos din uz, 
spuse Kwan, cu voce scăzută. 

— Avem o planificare care trebuie respectată, răspunse Kang, 
agitat. Vorbim despre zile, nu despre luni. 

— Am început să ne interesăm de toate submarinele 
disponibile din zonă. Celălalt submersibil japonez pentru ape 
adânci la care am fi putut apela tocmai este reutilat, iar cele 
ruseşti efectuează, în prezent, lucrări în zona occidentală. Cel 
mai apropiat submarin disponibil care e potrivit pentru recuperări 
este un vas ucrainian care lucrează, de obicei, în Oceanul Indian. 
Oricum, va fi nevoie de trei săptămâni ca să ajungă la faţa 
locului. 

— E prea târziu, mormăi Kang. Impulsul pe care i l-am dat 
Adunării Generale pentru a ajunge la referendum se apropie de 
punctul culminant. Vor fi nevoiţi să voteze în câteva săptămâni. 
Trebuie să acţionăm înainte de asta. Nu e nevoie să-ți 
reamintesc că ne-am asumat sarcina de a da lovitura în timpul 
întrunirii G8, spuse, cu furia clocotindu-i în priviri. 

În încăpere se lăsă tăcerea Apoi Kwan riscă să vorbească. 

— Domnule, ar mai exista o posibilitate. Ni s-a spus că un vas 
american de cercetare ştiinţifică operează în apele japoneze, 
având un submersibil pentru ape adânci. Am reuşit să-i dau de 
urmă astăzi, ceva mai devreme şi am aflat că se alimentează la 
Osaka. E un vas de la NUMA, cât se poate de eficient în cazul 
recuperărilor de la mari adâncimi. 

— larăşi NUMA? căzu Kang pe gânduri. 

Chipul i se contorsiona în timp ce lua în considerare modul 
încununat de succes în care pusese bazele planului şi riscul 
potenţial reprezentat de întârziere. In cele din urmă, dădu din 
cap către Kwan. 

— E absolut necesar să începem operaţiunea de recuperare 
cât mai curând posibil. Obţineţi submersibilul american, dar 
faceţi-o discret şi fără nici un incident. 

— Tongju e acolo şi o să conducă operaţiunea, răspunse Kwan, 
încrezător. O să acţioneze conform instrucţiunilor 
dumneavoastră. N-o să ne dezamăgească. 

— Ai grijă să fie aşa, răspunse Kang, sfredelindu-l pe Kwan cu 
ochii săi întunecaţi, plini de intoleranţă. 

Capitolul 22 


Talazurile de doi metri, purtându-şi cuşma de spuma albă, 
loveau şi împingeau Sea Rover, făcându-i punţile să se legene 
uşor pe marea ondulată. Un front atmosferic de presiune ridicată 
se îndepărta încet de Marea Chinei de Est şi căpitanul Morgan 
observa, încântat, că vântul puternic, dinspre sud, se domolise 
de când intraseră, cu o noapte înainte, în marea aflată la sud-est 
de teritoriul japonez. In timp ce Morgan privea de pe puntea de 
comandă, un răsărit cenuşiu afunda treptat vasul într-o baie de 
lumină palidă. La prova care se înălța şi cobora văzu un om 
stând singur lângă balustradă şi scrutând orizontul. Deasupra 
gulerului ridicat al jachetei marinăreşti impermeabile se putea 
vedea un petic de păr negru, ondulat, care flutura în vânt. 

Dirk respira adânc, umplându-şi plămânii cu aerul mării şi 
gustându-i sarea jilavă pe care o simţea pe limbă. Oceanul îl 
revigora întotdeauna, atât fizic cât şi mental, imensitatea 
albastră a acestuia fiind un tonic relaxant, care îi permitea să 
gândească limpede şi să acţioneze ferm. Nefiind omul care să 
lucreze în spatele unui birou, era îndrăgostit de spaţiile libere, 
înflorind atunci când se simţea una cu ceea ce avea de oferit 
Mama Natură. 

După ce privi o pereche de pescăruşi care, căutându-şi masa 
de dimineaţă, descriseră alene un arc deasupra navei, o porni 
către pupa şi se urcă pe puntea de navigaţie de la nivelul 
superior. Când intră în camera de control a navei, Morgan tocmai 
luase în mână o cană de cafea aburindă. 

— Te-ai trezit devreme, bubui vocea căpitanului, având pe 
chip un zâmbet jovial chiar şi la ora aceea matinală. 

— N-am vrut să pierd nici un strop de distracţie, răspunse 
Dirk, privind lung către cafea. Cred că ar trebui să ne apropiem 
de zona de cercetat la scurt timp după răsărit. 

— Suntem destul de aproape, zise Morgan. Suntem la vreo 
patruzeci de minute de poziţia raportată de Sworafish când a 
scufundat submarinul japonez. 

— Care e adâncimea aici? 

Un timonier tânăr, în salopetă albastră, arunca o privire la 
monitorul care afişa adâncimea şi anunţă, cu voce aspră: 

— Adâncime două sute optzeci şi cinci de metri, domnule. 

— Se pare că locul e potrivit pentru o cercetare cu un AUV”. 

— li spun lui Summer să-l trezească pe Audry şi să-l 
pregătească de lucru, răspunse Morgan, zâmbind. 

Audry era o altă variantă de vehicul subacvatic autonom, pe 
care specialiştii care îl construiseră ca înlocuitor îl botezaseră 
Vehicul Subacvatic Autonom pentru Recuperarea Informaţiilor. 
Era echipat cu cel mai nou tip de sistem independent de 
propulsie şi dotat cu un scaner exterior, un magnometru şi un 
senzor pentru vizualizarea profilului fundului, toate trei fiind 
montate într-o carcasă de forma unei torpile, care se arunca, pur 
şi simplu, peste bord. Senzorii combinaţii aveau posibilitatea de a 
realiza harta seismică a fundului oceanului, identificând atât 
obiectele de provenienţă naturală cât şi pe cele făcute de mâna 
omului şi sesizând, în aceeaşi măsură, anomaliile reprezentate 
de obiectele îngropate. Senzorul de forma unui peşte putea trece 
razant pe deasupra fundului, la o adâncime de o mie cinci sute 
de metri, propulsat de o baterie puternică, ceea ce elimina 
necesitatea unui cablu de remorcare lung şi stânjenitor. 

In timp ce Sea Rover se apropia de zona de cercetat, Dirk o 
ajută pe Summer să descarce parametri de căutare în 
computerul de navigaţie al lui Audry. 

— O să folosim scanerul exterior numai pentru că aşa o să 
putem acoperi un culoar mai larg de cercetare, o informă Dirk. 
Dacă /-411 e acolo, ar trebui să-l putem vedea aşezat deasupra 
fundului. 

— Cât de întinsă trebuie să fie grila de căutare? întrebă 
Summer, introducând instrucţiunile de la tastatura unui laptop. 

— De la Swordfish nu avem decât o localizare aproximativă, 
aşa că se pare că avem de acoperit o suprafaţă foarte mare. Hai 
să setăm grila iniţială la opt pe opt kilometri. 

— Asta nu depăşeşte limitele sistemului de recuperare a 
datelor. O să-i fac o verificare rapidă, apoi ar trebui să fim gata 
de lansare. 

In timp ce softul folosit de Audry era reconfigurat, Sea Rover 
cobori în apă, la fiecare dintre capetele grilei de căutare, câte 
două traductoare cu  auto-poziţionare. Având  încorporaţi 
receptori GPS, traductoarele puteau retransmite indicaţiile de 
navigaţie către Audry, ceea ce avea să-i permită vehiculului să 
se deplaseze, înainte şi înapoi, de la un capăt la altul al grilei, la 


15 Autonomous Underwater Vehicle - vehiculul subacvatic autonom 
16 Autonomous Underwater Data Recovery Vehicle - Audry. 

câteva zeci de metri deasupra fundului oceanului. În schimb, 
Audry urma să transmită către traductoare, periodic, pachete de 
date conţinând detaliile cercetării efectuate cu ajutorul sonarului. 

— Vinciul e pregătit, strigă unul dintre membrii echipajului. 

Ridicându-şi degetul mare, Dirk le făcu un semn aprobator, 
apoi el şi Summer priviră cum vehiculul de cercetare lung de doi 
metri şi jumătate şi având culoarea lămâii era ridicat din suportul 
de pe puntea de la pupa şi coborât peste bord, către apă. Dâra 
albă de stropi de spumă din urma cozii le dovedi că mica elice a 
lui Audry se  învârtea, apoi ghearele vinciului eliberară 
submersibilul. Năpustindu-se înainte ca un armăsar pur sânge 
prin porţile de la Santa Anita, vehiculul în formă de torpilă tăie 
valurile pe toată lungimea lui See Rover înainte de a se scufunda 
sub ele, coborând către adâncuri. 

— Audry prinde ceva viteză, observă Dirk. 

— | s-au făcut, recent, o serie de modificări şi acum îşi poate 
executa cercetările cu o viteză de nouă noduri. 

— In ritmul ăsta, partea operaţiunii pe care o prefer n-o să 
dureze prea mult. 

— Care-i aia? întrebă Summer, cu o privire amuzată. 

— Păi, cea în timpul căreia aştept rezultatele bând o bere şi 
mâncând un sandviş cu unt de arahide, rânijii el. 


În timp ce Audry se deplasa încoace şi încolo, de-a lungul 
culoarelor imaginare ale grilei, la treizeci de metri deasupra 
fundului mării, Summer îi monitoriza evoluţia pe afişajul unui 
computer de la bordul lui Sea Rover. O actualizare a informaţiilor 
digitale era transmisă, din douăzeci în douăzeci de minute, prin 
radio, de la traductoare către navă, unde următoarea prelucrare 
electronică convertea datele binare în imagini grafice ale 
înregistrărilor sonarului. Dirk şi Summer examinau pe rând 
imaginile fundului, căutând orice forme rectilinii sau unghiulare 
care ar fi putut reprezenta o epavă. 

— Arată ca o pizza cu cârnaţi, medita Dirk, în timp ce studia 
fundul presărat cu stânci, uitându-se la bolovanii cu forme stranii 
care aruncau umbre rotunde pe fundul plat din fundal. 

— Să nu-mi spui că ţi-e foame din nou, ripostă Summer, 
clătinând din cap. 

— Nu, dar fac pariu că lui Audry îi este. Ce distanţă poate 
parcurge cu o baterie? 

— Bateriile folosite în cazul operaţiunilor desfăşurate cu viteză 

ridicată sunt proiectate să reziste doar opt ore. Totuşi, nu-l lăsăm 
niciodată mai mult de şapte, ca să fim siguri că mai are suficient 
curent electric ca să se propulseze la suprafaţă. Acum e în apă 
de vreo şase ore, zise Summer, privindu-şi ceasul, aşa că va 
trebui să-l readucem la suprafaţă pentru schimbarea bateriei în 
următoarea oră. 

Pe ecran se suprapuse brusc o nouă fereastra, amintind 
recepţionarea ultimelor informaţii actualizate. 

— Mai trebuie parcurs doar un singur rând ca să acoperim 
prima zonă de cercetare, constată Dirk, ridicându-se de pe 
scaunul din faţa consolei computerului şi întinzându-şi braţele. 
Mai bine aş stabili limitele următoarei grile de căutare. Poţi să 
arunci o privire asupra ultimelor date furnizate? 

— Sigur, o iau înainte şi descopăr epava pentru tine, glumi 
Summer, aşezându-se şi tastând o serie de comenzi. 

Pe ecran apăru un nou set de imagini, o fâşie de fund de 
ocean lată de cinci sute de metri derulată de la un capăt la 
celălalt şi semănând cu vederea din avion a unui drum de ţară, 
bine bătătorit, prin pustiu. Summer alese drept culoare a 
imaginilor o nuanţă de galben, aşa că stâncile sau dâmburile 
care apăreau din când în când aveau aspectul unor umbre cu 
tentă maronie. Studie monitorul cu atenţie, privind cum alunecau 
cu repeziciune imaginile monotone ale fundului de ocean, mereu 
acelaşi. Deodată, în partea din dreapta sus a ecranului apăru o 
pată întunecată care se mări pe măsură ce se derula 
înregistrarea. Işi dădu repede seama că pata era o umbră creată 
de un obiect lung, de formă tubulară, care era bine definit, având 
o culoare roşiatică. 

— Uite-l, e aici! strigă, cu voce ascuţită, surprinsă de propriul 
glas. 

Un mic grup de oameni se îngrămădi în jurul ei în timp ce 
rederulă imaginile, de mai multe ori, cu viteză redusă. Conturul 
desluşit al unui submarin era extrem de evident, fiind completat 
de o turelă care arunca o umbră lungă într-una dintre părţi. 
Imaginea uneia dintre extremităţile vasului era neclară, dar 
Summer măsură obiectul, a cărui lungime depăşea simţitor 
nouăzeci de metri. 

— Arată ca un submarin, fără îndoială şi e unul mare, spuse 
ea, nefiind sigură că trebuia să-şi creadă ochilor. 

— Asta-i copilaşul nostru, spuse Dirk, cu încredere. Arată exact 
ca imaginea scanata a lui /-403. 


182 


— Bună treabă, Summer, spuse Morgan, apropiindu-se de 
grupul agitat. 

— Mulţumesc, căpitane, dar Audry a făcut totul. Ar fi bine să-l 
aducem la bord înainte de a ajunge în China. 

Summer tastă un nou set de comenzi şi traductoarele 
transmiseră un semnal către vehiculul subacvatic. În câteva 
secunde, Audry încheie secvenţa de căutare şi se propulsa în 
sus, spărgând suprafaţa apei la patru sute de metri distanţă faţă 
de Sea Rover. Summer, Dirk şi Morgan urmăriră din priviri echipa 
de recuperare care se grăbi să se îndrepte, cu o barcă de cauciuc 
Zodiac, către senzorul care mergea în ralanti, pe care îl agaţă de 
copastie. Echipa se întoarse, cu viteză redusă, lângă nava de 
cercetare, unde Audry fu scos din apă şi replasat în locaşul său 
de pe puntea de la pupa. 

In timp ce ultimul dintre cele două traductoare era ridicat la 
bord, Dirk admiră un vas mare de prospecţiuni care se deplasa 
încet, la câţiva kilometri distanţă, cu un steag japonez fluturând 
pe platforma înaltă de la provă. 

— E o navă care întinde cabluri, spuse Morgan, prinzând 
privirea lui Dirk. Ne-a urmărit de când am ieşit din Marea 
Interioară. 

— E o frumuseţe. Nu pare să se grăbească, zise Dirk, 
observând viteza redusa a vasului. 

— Probabil că e plătită după numărul de zile de lucru, râse 
Morgan, apoi îşi concentra atenţia ca să se asigure că cei doi 
traductori ajunseseră în siguranţă la bord. 

— Poate, răspunse Dirk, zâmbind, dar un vag semnal de 
alarmă i se agăţă de un ungher al minţii. 

Îşi alunga sentimentul şi îşi refocaliză gândurile asupra 
următoarei sale sarcini. Era timpul să arunce el însuşi o privire 
atentă asupra lui /-411. 

Capitolul 23 


Echipajul de pe Sea Rover nu pierdu timpul făcând pregătiri 
pentru cercetarea țintei sale scufundate. Căpitanul Morgan 
deplasă nava, plasând-o direct deasupra acesteia, cu ajutorul 
coordonatelor GPS furnizate de Audry. Elicele computerizate de 
manevră din părţile laterale ale vasului erau în funcţiune când 
Sea Rover se poziţiona în locul dorit, autocorijându-şi permanent 
poziţia modificată de vânt şi de curenţi şi menţinând-o, cu o 
eroare de câţiva centimetri, în punctul indicat. 

Pe puntea de la pupa, Dirk, Summer şi secundul Ryan 
parcurgeau cu grijă un raport de prescufundare referitor la 
Starfish. Fiind proiectat special pentru cercetările ştiinţifice 
desfăşurate în ape adânci, Starfish era un submarin extrem de 
bine dotat din punct de vedere tehnic, capabil să funcţioneze la 
adâncimi de până la două mii de metri. Semăna cu o minge 
translucidă plasată pe un elevator şi putea transporta doi 
operatori într-un balon din sticlă acrilică armată, groasă de 
cincisprezece centimetri, care oferea o vedere panoramică a 
mării. Incastrată într-un suport de un portocaliu strălucitor, sfera 
transparentă era ticsită de nenumărați senzori, de camere foto şi 
video şi de dispozitive de prelevare a carotelor. In faţa şi în 
spatele balonului erau montate patru seturi de elice de manevră, 
care îi dădeau submarinului un grad înalt de manevrabilitate. 
Două braţe articulate, din oţel, montate de o parte şi de alta a 
cabinei şi care puteau fi folosite pentru colectarea probelor şi 
pentru manipularea diverselor dispozitive de analizare a datelor, 
ofereau un plus de funcţionalitate. Pentru că braţul mecanic din 
dreapta era mai lung decât cel din stânga, submarinul semăna 
cu un crab atunci când lucra pe fundul oceanului. 

— Cred că totul e aranjat, spuse Summer, uitându-se la ultima 
însemnare de pe blocnotesul ei. Eşti gata de scufundare? 

— Numai dacă conduc eu, îi întoarse Dirk zâmbetul. 

Purtând salopetele de culoarea mării de la NUMA, cei doi fraţi 
intrară în încăperea minusculă prin hubloul din partea din spate. 
Deşi interiorul era strimt, Dirk şi Summer stăteau confortabil pe 
două scaune moi, orientate către partea din faţa a balonului. Dirk 
îşi puse căştile şi luă legătura cu secundul Ryan. 

— Aici Starfish, spuse, ca să verifice sistemul de comunicare. 

Suntem gata dacă sunteţi şi voi, Tim. 

— Pregătiţi-vă pentru lansare, îi răspunse Ryan. 

Cu o detunătură care răsuna deasupra capetelor lor, cablul 
gros ataşat de submarin prin două bucle se înfăşură, ridicând 
submarinul drept în aer şi suspendându-l la zece metri deasupra 
punţii. În timp ce Starfish atârna, plutind în aer, Ryan apăsa un 
buton de pe o consolă laterală şi puntea de sub submarin se 
deschise, despărţindu-se în două părţi care alunecară, pe role, în 
laturi. Dedesubtul submersibilului suspendat apăru apa de un 
verde palid a Mării Chinei de Est. Ryan apasă pe un alt comutator 
şi proiectoarele de pe o bandă circulară se aprinseră, scoțând în 
evidenţă perimetrul unui bazin rotund decupat în partea din 
spate a cocii lui Sea Rover. Un biban de mare imens, sinuos, 
apăru în explozia bruscă de lumină şi dispăru fulgerător sub 
gaura stranie din coca navei. Submarinul portocaliu fu coborât 
încet prin deschidere şi lăsat în apă, iar cablul de ridicare fu 
îndepărtat după ce Dirk confirmă că, la bordul lui Starfish, toate 
sistemele erau operaţionale. 

— Cablul e decuplat, anunţă vocea lui Ryan în căştile lui Dirk. 
Sunteţi liberi să înotaţi. Vânătoare plăcută. 

— Mulţumim pentru coborâre, răspunse Dirk. O să claxonez 
când ne întoarcem de la magazin. 

Dirk testă elicele pentru ultima oară, în timp ce Summer 
deschidea tancul de imersiune, permiţând ca un potop de apă 
sărată să umple cavitatea. Portanţa negativă fu atinsă repede şi 
submarinul începu să coboare încet în adâncuri. 

Verdele palid al apei se transformă, treptat, în cafeniu, apoi 
păli, devenind negru ca cerneala când Starfish se afundă mai 
mult. Summer apăsă un comutator şi un şir de proiectoare 
puternice, cu xenon, le lumină drumul, deşi nu erau multe de 
văzut în apa întunecoasă. Pentru că ajungea pe fund sub 
acţiunea gravitației.  Submersibilul avu nevoie de vreo 
cincisprezece minute pentru a încheia coborârea de aproape trei 
sute de metri. In ciuda temperaturii scăzute a apei care îi 
înconjura, cei doi se încălziră din cauza echipamentului electronic 
care funcţiona în capsula etanşă de sticlă acrilică şi, în cele din 
urmă, Summer opri aerul condiţionat ca să păstreze răcoarea. 
Incercând să facă timpul să treacă mai repede, Dirk dădu o nouă 
formă câtorva dintre glumele răsuflate ale lui Jack Dahlgren, iar 
Summer îl puse la curent cu cercetarea referitoare la poluantul 
marin de pe coastele estice ale Japoniei. 

Când ajunseră la două sute optzeci de metri, Summer începu 
să mărească flotabilitatea ca să încetinească coborârea, pentru a 
evita să se lovească cu putere de fund. Dirk observă că 
vizibilitatea se mărise, deşi, la adâncimea aceea, apa era lipsită 
de majoritatea vieţuitoarelor. Treptat, desluşiră, în obscuritate, o 
formă întunecată, familiară, care se contura sub ei. 

— Uite-l. Suntem exact deasupra lui. 

Suprastructura neagră, iluzorie, a turelei lui /-411 se înălța 
către ei ca un mic zgârie-nori în timp ce Starfish cobora în 
mijlocul submarinului gigantic în mod foarte asemănător cu ceea 
ce găsise în cazul lui /-403, Dirk observa că /-411 stătea, drept, 
pe fund, fiind înclinat doar sub un unghi de cincisprezece grade. 
Degradarea suprafeţei era mult mai puţin severă decât la /-403 şi 
uriaşul submarin arăta ca şi cum nu ar fi stat în apă ani de zile, ci 
doar câteva luni. Dirk activă elicele lui Starfish şi se îndepărta 
uşor de vasul care apărea, pe când Summer regla flotabilitatea 
astfel încât să se menţină la trei sute de metri, exact la înălţimea 
punţii submarinului. 

— E enorm! exclamă Summer când ochii ei zăriră uriaşul 
contur transversal al navei. Chiar şi sub luminile strălucitoare ale 
lui Starfish, nu putea vedea decât o porţiune a vasului. 

— Bineînţeles că nu e un submarin nemţesc de duzină din al 
Doilea Război Mondial, răspunse el. Hai să vedem unde a fost 
lovit. 

Manevrând elicele, Dirk propulsa submersibilul de-a lungul 
unei traiectorii care urmărea flancul dinspre tribord al epavei, 
alunecând doar la vreo doi metri deasupra punților sale 
superioare rotunjite. Când înconjurau pupa, Summer arăta către 
partea de sus a celor două elice propulsoare din bronz care 
ieşeau din noroiul de pe fund. Continuându-şi drumul de-a lungul 
babordului, mai înaintară vreo cincisprezece metri înainte de a 
apărea o tăietură adâncă la nivelul liniei de plutire. 

— Prima lovitură de torpilă, strigă Dirk, privind urma 
impactului fatal cu una dintre torpilele lui Swordfish. Il poziţiona 
de Starfish astfel încât luminile sale să pătrundă în spărtura de 
formă neregulată. Din interior le răspunse strălucirea unei mase 
circulare de metal contorsionat şi zdrenţuit, semănând cu fălcile 
deschise ale unui rechin cu dinţii de fier. Se răsuciră şi, reluându- 
şi drumul, submarinul se deplasă încet, pe încă zece metri, de-a 
lungul epavei tăcute, înainte de a se ivi cea de-a doua gaură. 

— A doua lovitură de torpilă, spuse Dirk. 

Spre deosebire de prima tăietură din partea de la babord, a 
doua era plasată, în mod bizar, mult mai sus, de-a lungul margini 
punţii superioare, de parcă explozibilul ar fi venit de undeva, de 
deasupra. 

— Ai dreptate, aici trebuie să-l fi izbit a doua torpilă, 
presupuse Summer. Probabil că pupa se afundase deja în urma 
primei lovituri, iar submarinul se lăsase pe spate datorită 
reculului iniţial, când l-a nimerit aici a doua torpilă. 

— Swordfish a ţintit foarte bine. Probabil ca au dat de 
submarin noaptea, când se deplasa la suprafaţă. 

— Ăsta-i hangarul avioanelor? întrebă Summer, arătând o 
anexă tubulară, de mari dimensiuni, care se întindea de-a lungul 
punţii din spate până la turelă. 

— Da. Se pare ca a fost distrus în timpul exploziei, spuse el, în 
timp ce pluteau către spărtură. 

O porţiune de şase metri din zona de lângă punte a hangarului 
dispăruse, pur şi simplu, în timpul masacrului. Privind în interior, 
văzură, în lumina proiectoarelor, o elice de avion cu trei palete 
montată pe peretele din spate. Mărind turaţia elicelor, Dirk răsuci 
vehiculul care înainta zumzăind, alunecând pe deasupra turelei, 
ale cărei numeroase platforme cu tunuri erau încă la locul lor. 
Starfish înainta către puntea din faţă înainte de a se întoarce şi 
de a plana deasupra punţii de la prova, alături de unul dintre 
imensele hidroavioane, care se ridica deasupra submarinului ca 
o aripă uriaşă. 

— Asta încheie partea pitorească a turului, spuse Dirk. Să 
vedem dacă putem descoperi ce transporta. 

— Mai bine să luăm mai întâi legătura cu cei de deasupra, 
spuse Summer, punându-şi căştile de comunicare şi apăsând pe 
butonul „EMISIE”. 

— Sea Rover, aici Starfish. Am găsit iepuraşul de Paşti, iar 
acum trecem la vânătoarea de ouă. 

— Am înţeles, pârâi vocea lui Ryan. Aveţi grijă cu coşul. 

— Cred că duce mai degrabă grija submersibilului decât pe a 
noastră, spuse Dirk, fără nici o expresie. 

— Procedează tipic bărbăteşte, medita Summer, clătinând din 
cap. Işi leagă sentimentele de obiectele mecanice neînsufleţite. 

— Bineînţeles că habar n-am ce spui, ripostă Dirk, amuzându- 
se. 
În timp ce vorbea, îl deplasa pe Starfish, cu grijă, pe deasupra 
provei, inspectând puntea. După câteva minute, zări ceea ce 

căuta. 

— Există un tambuchi, în partea din faţă, în zona superioară a 
magaziei cu torpile. Dacă au respectat aceeaşi procedură ca /- 
403, atunci acolo a fost depozitată muniţia bacteriologică. 

Dirk îl aduse pe Starfish în faţa hubloului înainte de a-l plasa 
pe puntea din faţă, oprind propulsoarele. 

— Cum te descurci cu intrările prin efracţie? o întrebă pe 
Summer. 

Spre deosebire de /-403, aici tambuchiul era închis şi etanşat 
cu o bandă metalică strânsă cu un volant montat în acelaşi plan. 
Summer activă un joystick ascuns în braţul scaunului ei şi 
alimentă dispozitivul hidraulic al braţului retractabil din partea 
dreaptă a submersibilului, în timp ce acţiona comenzile, 
apendicele metalic ţâşni din partea laterală a lui Starfish şi se 
extinse, întinzându-se cu stângăcie. Ea îl cobori, încet, către 
tambuchi, manevrându-l prin lovirea uşoară a comutatorului. Cu 
precizia unui chirurg, deschise mâna mecanică, de tipul unei 
gheare şi o lăsă în jos, către tambuchi, înfigându-i degetele în 
fantele volantului de la prima încercare. 

— Frumos lucrat, o admiră Dirk. 

— Acum să vedem dacă se deschide, ripostă ea. 

In urma unei uşoare lovituri date celui de-al doilea comutator, 
articulaţia de fixare a ghearei mecanice începu să se răsucească. 
Dirk şi Summer îşi lipiră feţele de geamul balonului, dorind să 
vadă volantul învârtindu-se. Dar dispozitivul de etanşare, care 
fusese zăvorât vreme de şaizeci de ani, nu se clinti. Summer 
încercă să mute comutatorul sistemului de fixare de pe o poziţie 
pe alta de încă vreo şase ori, dar fără nici un folos. 

— Şi cu asta am terminat cu dispozitivul meu hidraulic, 
bombăni ea, într-un târziu. 

— Menţine strânsoarea asupra volantului, o instrui Dirk. Să 
încercăm o acţionare cu pârghie. 

Cât ai clipi, alimentă propulsoarele şi îl ridică pe Starfish la 
câţiva centimetri deasupra punţii. In timp ce Summer strângea 
volantul tambuchiului cu gheara mecanică, el inversă brusc 
cursul, încercând să rupă etanşarea folosind momentul întregului 
submersibil. Volantul rămânea strâns, aşa că începu să-l 
rotească pe Starfish într-o parte şi într-alta, încercând să îi aplice 
brusc forţa unei pârghii. 

— Cred că o să rupi braţul, îl avertiză Summer. 

El continuă să încerce, hotărât, păstrând tăcerea. La 

următoarea smucitură, observă o mişcare abia perceptibilă a 
volantului. Încă o mişcare şi dispozitivul de etanşare fu distrus, în 
sfârşit, volantul rotindu-se, brusc, cu un sfert de tură. 

— Asta înseamnă să demonstrezi cine e şeful, spuse Summer. 

— Numai să nu-i spui lui Ryan că bebeluşul lui are acum braţul 
drept cu câţiva centimetri mai lung decât înainte, zâmbi Dirk. 

In timp ce pluteau deasupra tambuchiului, Summer izbuti 
repede să rotească volantul până la capăt, cu ajutorul ghearei 
mecanice. Apoi Dirk îl trase pe Starfish înapoi, Summer menţinu 
strânsoarea şi, în cele din urmă, tambuchiul se balansa, 
deschizându-se. Repoziţionară submersibilul în faţa deschizăturii 
şi priviră înăuntru, dar nu văzură altceva decât un spaţiu gol, 
întunecat. 

— Cred că asta-i o treabă pentru Snoopy. Tu ai acces la 
comenzi, spuse Summer. 

Dirk trase în afară un modul de comandă tip laptop şi apăsă 
butonul de alimentare. Aprinderea unui şir de lumini verzi 
confirmă că unitatea era activată. 

— Gata, du-te să le aduci, murmură, apăsând un comutator 
care punea în funcţiune un propulsor minuscul. 

Dintr-un suport exterior situat sub capsula din sticlă acrilică 
ieşi un vehicul telecomandat. Nedepăşind dimensiunile unei 
genţi diplomat, minusculul ROV” reprezenta doar puţin mai mult 
decât o cameră video cu sistem propriu de iluminare, căreia i se 
ataşase un set de mici elice propulsoare cu acţionare electronică. 
Având posibilitatea de a cerceta spaţiile înguste şi de acţiona în 
interiorul lor, Snoopy era unealta ideală pentru explorarea nişelor 
adânci şi periculoase de pe epavele scufundate. 

Summer îl urmări pe Snoopy ţâşnind la vedere şi afundându- 
se în tambuchiul deschis în mijlocul unui jet de bule minuscule. 
Dirk apăsă un alt buton de pe consolă şi vederile luate de ROV 
apărură, în direct, pe un monitor color. Urmărind monitorul ca să- 
| poată pilota, conduse vehiculul în de acum familiara magazie cu 
torpile. Snoopy trecu pe lângă un şir de proiectile, iar camera 
arătă că toţi cei cinci peşti imenşi, de metal, se odihneau încă pe 
suporturile lor. Se roti, ajungând pe o altă latura a nişei şi scena 
se repetă în partea opusă a încăperii. Era limpede că /-411 nu 
anticipase lupta când Swordfish îl surprinsese şi îl scufundase. 

Dar nu torpilele îl interesau pe Dirk. Il dirija pe Snoopy, 
metodic, către partea de la prova a magaziei, unde îl plimbă 

sistematic, înainte şi înapoi, de-a curmezişul acelui spaţiu, 
alunecând cu vreo doi metri către pupa după fiecare trecere în 
urmă căreia se simţea satisfăcut, fiindcă fiecare centimetru 
pătrat fusese cercetat. 

— Nici urmă de bombe şi de lăzile lor. Dar mai există, 
dedesubt, o magazie cu torpile în care e posibil să fi fost 
depozitate. 

— Poţi să-l duci pe Snoopy acolo jos? întrebă Summer. 

— In podea e un tambuchi pentru încărcarea torpilelor, dar nu 
cred că Snoopy îi poate ridica capacul. S-ar putea să mai fie o 
altă cale de acces. 

Scanând încăperea prin ochii camerei de luat vederi a lui 
Snoopy, observă uşa din spate, care ducea către cabina 
căpitanului. Incă mai era deschisă şi Dirk manevra ROV-ul, 
făcându-l să treacă dincolo de ea peste câteva secunde. 

— Acolo, spuse Summer, arătând cu o mişcare a capului către 
unul dintre colţurile monitorului. E o scară care pare să ducă spre 
puntea de dedesubt. 

Dirk făcu ROV-ul să danseze în jurul unui morman de 
sfărâmături şi apoi în jos, către gura tambuchiului din podea. 
Coborând către puntea următoare, Snoopy descoperi intrarea în 
magazia de torpile de la nivelul inferior şi pătrunse în următorul 
spaţiu destinat focoaselor. Deşi ceva mai mică din cauza 
conicităţii mai accentuate a cocii submarinului, încăperea era 
copia fidelă a celei de deasupra. Şi, aşa cum mai văzuseră şi 
înainte, înăuntru erau expuse zece torpile letale, tip 95, care se 
odihneau, liniştite, în suporturile lor. Cu toate că ajunsese 
aproape de limita cablului cu autoînfăşurare care îl alimenta pe 
Snoopy, Dirk îl manevră, cu grijă, în jurul porțiunii ocupate a 
încăperii. Camera video le arăta că în compartiment se afla un 
set complet de torpile, dar nimic altceva. Spaţiul gol le reflecta 
privirile cu nepăsare. 

— S-ar părea, spuse Summer, clătinând din cap, dezamăgită, 
că nu există nici un ou. 

Capitolul 24 


Dirk călăuzi, cu grijă, micul ROV pe drumul de întoarcere către 
Starfish şi începu să fluiere vechea melodie „Swanee River”, a lui 
Stephen Foster. Summer îşi privi fratele nedumerită şi curioasă. 

— Ţinând cont că bombele bacteriologice s-au pierdut pe 
drum, eşti îngrozitor de fericit, spuse ea. 

— Surioară, s-ar putea să nu ştim unde sunt, dar e sigur că 
ştim unde nu sunt. Acuma eu, dacă aş fi fost în locul lor, aş fi vrut 
să ţin ouăle astea cât mai aproape de găină. 

Summer avu nevoie de o secundă ca să-i înţeleagă 
comentariul, apoi faţa i se lumina într-o mică măsură. 

— Hangarul de pe punte? Cel în care sunt avioanele? 

— Da, hangarul, răspunse Dirk. lar Swordfish a fost destul de 
amabil ca să ne lase uşa deschisă. 

De îndată ce Snoopy se află în siguranţă, în locaşul său, Dirk 
activă propulsoarele principale şi Starfish se desprinse de puntea 
submarinului, îndreptându-se către cea de-a două urmă de 
torpilă. Gaura apărută în urma exploziei era suficient de mare ca 
să permită pătrunderea în interior, dar hangarul cu diametrul de 
trei metri era prea îngust pentru ca Starfish să mai poată fi 
manevrat după aceea. Dirk îi studie ruptura înainte de a strecura 
submersibilul prin deschizătură. Explozia făcuse în punte găuri ca 
nişte ciupituri de vărsat, care duceau către măruntaiele 
întunecate ale submarinului. Dirk îl conduse pe Starfish cu grijă, 
coborându-l tot mai mult, până când ajunse la marginea din faţă 
a spărturii şi văzu că era destul de largă pentru ca submersibilul 
să poată trece. Cu coada ochiului, observă că elicea de avion pe 
care o remarcase mai devreme atârna chiar în dreapta sa. Se 
lăsă încet în jos, până când tălpile de susţinere ale 
submersibilului atinseră puntea. 

Când opri propulsoarele, în interior se lăsă, pentru moment, 
tăcerea. Priviră împreună în lungul hangarului blindat care se 
întindea în faţa ochilor, ca un tunel nesfârşit. Apoi un sunet 
metalic, înăbuşit, se propagă prin apă, spulberând tăcerea. 

— Dirk, elicea! strigă Summer, arătând spre dreapta prin 
geamul balonului. 

Suportul care susţinuse elicea de rezervă, cu trei palete, 
pentru bombardiere Seiran, ruginise de multă vreme din cauza 

apei sărate, dar, în ciuda bunului-simţ, reuşise cumva să rămână 
suficient de intact pentru a ţine elicea grea agăţată de perete 
vreme de şaizeci de ani. Abia când îl lovise apa agitată de 
propulsoarele lui Starfish se hotărâse să-şi abandoneze misiunea 
şi se prăbuşise de pe perete transformându-se într-un glob de 
praf ruginiu. Suportul o dată îndepărtat, elicea grea căzu direct 
pe punte, aterizând, cu un zăngănit, pe vârfurile celor două 
palete din partea de jos. 

Dar asta nu era tot. Fascinaţi şi neajutoraţi, priviră elicea care 
continua să se deplaseze, paleta de sus trecând pe lângă geamul 
balonului, la câţiva centimetri de faţa lui Summer. Părea să se 
mişte încet, pentru că presiunea apei frâna mişcarea. In apă 
reverberă un al doilea zăngănit când paleta şi partea frontală a 
elicei loviră puntea, întregul ansamblu fu târât de-a curmezişul 
braţului robotic din dreapta şi căzu peste tălpile submersibilului. 
Un nor de sedimente cafenii se înălţă, întunecându-le vederea, 
apoi, când apa se limpezi, Summer observă o dâră subţire de 
fluid întunecat care se înălța în faţa lor, de parcă Starfish ar fi 
sângerat. 

— Suntem ţintuiţi aici, icni ea, cu ochii la elicea grea care 
zăcea de-a curmezişul tălpilor anterioare ale submersibilului. 

— Încearcă să pui în funcţiune braţul drept. Vezi dacă poţi 
ridica paleta, iar eu o să mă străduiesc să ieşim de aici, o povâăţui 
Dirk, în timp ce pornea propulsoarele. 

Summer strânse cu putere joystick-ul şi îl apăsă către spate, 
ca să ridice braţul. Apendicele metalic începu să se înalțe încet, 
apoi căzu fără vlagă. Ea deplasă joystick-ul, iarăşi şi iarăşi, 
înainte şi înapoi, dar nu primi nici un răspuns. 

— Nu-i bine, spuse, cu calm. Probabil că paleta a întrerupt 
comenzile hidraulice. Braţul drept e ca şi amputat. 

— Ăsta trebuie să fi fost fluidul pe care l-am văzut. Încearcă-l 
pe stângul, răspunse Dirk. 

Summer configura al doilea joystick şi alimenta braţul mecanic 
din stânga submersibilului. Acţiona comenzile, încercând să-l 
întindă de-a curmezişul ferestrei de observare şi în jos, către 
elicea căzută. Dar acesta, fiind şi mai subţire şi mai scurt decât 
cel din dreapta, era mai puţin manevrabil. După câteva minute în 
care îl îndoi şi îl răsuci în diverse moduri, reuşi, în cele din urmă, 
să aducă gheara într-o poziţie din care putu prinde muchia 
paletei elicei. 

— Am reuşit s-o prind, dar sub un unghi nepotrivit. Nu cred că 

o să-i pot imprima destulă forţă, zise ea. 

Vorbele i se adeveriră când acţiona comenzile. Braţul încerca 
să tragă elicea, dar nimic nu se clinti. Incerca din nou, în mai 
multe rânduri, cu acelaşi rezultat. 

— Presupun că va trebui să ne târâm afară de aici, răspunse 
Dirk, scrâşnind din dinţi. 

Activa propulsoarele la puterea maximă, încercând să-l ridice 
pe Starfish şi să-l tragă înapoi, îndepărtându-l de elicea 
răsturnată. Propulsoarele electronice zumzăiră şi se cutremurară 
violent în timp ce se înfigeau în apă cu toată puterea, dar 
greutatea elicei era, pur şi simplu, prea mare. Submersibilul 
stătea nemişcat ca o stâncă, în timp ce propulsoarele sale 
băteau apa nebuneşte, ridicând un nor murdar, de nămol. Le 
schimbă sensul de rotaţie înainte şi înapoi, încercând să 
basculeze pentru a se desprinde, dar fără nici un folos. După mai 
multe încercări zadarnice, Dirk opri propulsoarele şi aşteptă ca 
norul maroniu să se împrăştie. 

— O să consumăm degeaba bateriile dacă o să continuăm să 
facem încercări şi să dăm greş, spuse, descurajat. Pur şi simplu, 
nu avem destulă forţă de tracţiune ca să scăpăm de elice. 

Summer putea vedea rotiţele care se învârteau în capul 
fratelui ei. Nu era prima oară când rămânea prinsă sub apă 
împreună cu Dirk şi, ştiind că îi e alături, se simţea încurajată. 
Doar cu câteva luni înainte fuseseră pe punctul de a muri 
împreună în largul coastei Navidad, când laboratorul submarin în 
care se aflau se rostogolise într-o crevasă datorită furiei unui 
uragan devastator. Numai sosirea tatălui ei şi a lui Giordino, în 
ultimul moment, îi salvase de la o moarte lentă, prin asfixiere. 
Însă, de data aceasta, tatăl ei şi Giordino erau la o mie şase sute 
de kilometri depărtare. 

Afară, în întunecimea de nepătruns, începeau să se audă 
şoaptele trecutului. Marinarii de pe /-411, morţi de multă vreme, 
păreau să-i strige pe Dirk şi Summer ca să li se alăture în 
mormântul rece şi umed aflat la trei sute de metri sub suprafaţa 
mării. Submarinul tăcut şi întunecat crea o senzaţie morbidă, 
care o făcu pe Summer să simtă un fior pe şira spinării. Apa 
agitată din jur se calmă şi putură privi din nou în adâncimea 
hangarului. Nu se putu împiedica să brodeze pe marginea 
faptului că erau găzduiţi în mormântul de fier al mai multor 
duzini de bărbaţi curajoşi din Marina Militară Imperială. Silind 
imaginea macabră să-i părăsească mintea, încerca să-şi 

concentreze din nou atenţia asupra cerinţelor logice ale situaţiei 
lor. 

— Cât timp ne-a mai rămas la dispoziţie? întrebă, începând să 
fie copleşită de situaţia disperată. 

Dirk privi şirul de aparate de alături. 

— Nu suntem în pericol atâta vreme cât epuratorul de aer nu 
epuizează bateria. După vreo trei ore se vor stinge luminile, apoi, 
după încă o oră, sau cam aşa ceva, vom rămâne fără aer. Ar fi 
mai bine să luăm legătura cu Sea Rover. 

Vocea îi era slabă, dar netulburată. 

Summer activa sistemul de comunicare şi îl apelă pe Ryan, pe 
Sea Rover, dar nu i se răspunse decât prin tăcere. După o serie 
de alte încercări, în receptor se auziră pârâituri. 

— Starfish, aici Sea Rover. Nu v-am înţeles, vă rugăm repetaţi, 
terminat, sosi răspunsul estompat şi neclar al lui Ryan. 

— Probabil că semnalul nostru e blocat de pereţii 
submarinului, spuse Dirk. Noi îi putem auzi, dar ei nu. 

— O să mai încerc, în caz că ar putea capta semnale 
sporadice. 

Summer continuă să transmită vreme de încă zece minute, 
vorbind cu voce puternică şi clară, dar nu primi de la Ryan 
altceva decât acelaşi răspuns frustrant. 

— N-are rost. Nu ne pot auzi. Suntem pe cont propriu, admise 
ea în cele din urmă. 

Dirk începu să apese comutatoarele de pe consolă, închizând 
componentele electronice neesenţiale cu scopul de a economisi 
curentul din baterie. Ezită când mâinile îi ajunseră la comenzile 
lui Snoopy. 

— Ai ceva împotrivă dacă-l scoatem pe Snoopy la o plimbare? 

— Am venit aici ca să explorăm hangarul, aşa că ar fi 
preferabil să ne terminăm treaba. Incă mai e necesar să aflăm 
dacă armele bacteriologice sunt la bord, sau dacă există vreo 
dovadă că ar fi fost luate. 

— Exact aşa mă gândeam şi eu, spuse Dirk, pornind 
minusculul ROV. 

Luă în stăpânire comenzile, desprinse vehiculul din suport, îl 
trecu peste elicea căzută, apoi îl ridică în faţa lui Starfish, la 
nivelul ochilor. Inaintea sa se întindea putul lung şi întunecat al 
hangarului, prelungindu-se, în bezna, către turelă. Comută 
propulsoarele vehiculului teleghidat pe poziţia înainte şi Snoopy 
pătrunse în negura culoarului. 

Ochii celor doi, care urmăriseră ROV scăldat în lumina dinafara 
balonului până când se îndepărtase de submersibil, se întoarseră 
către monitorul care reda cele aflate în câmpul lui vizual. La 
început, hangarul păru să fie gol, dar, pe măsură ce Snoopy 
înainta, o serie de obiecte acoperite de mâl începură să prindă 
contur. Lentilele camerei de luat vederi urmăriră un dâmb imens, 
ruginit, plasat de o platformă aflată pe una dintre laturi şi sub 
care se zăreau mai multe dulapuri mari, ieşind în afara peretelui 
hangarului. 

— Un motor de rezervă pentru avioane, constată Dirk, aţintind 
ochii lui Snoopy asupra lungului bloc metalic. 

— Fac pariu că astea sunt compartimente de depozitare 
pentru alte piese de schimb şi pentru sculele mecanicilor, 
adaugă Summer, arătând către imaginea dulapurilor. 

— Fără îndoială că există un cric pe aici, pe undeva, se tângui 
Dirk, ştiind că nu aveau cum să recupereze nici o unealtă care i- 
ar fi putut ajuta să se elibereze. 

In conduse pe Snoopy, încet, de-a lungul hangarului cavernos, 
până când aproape că dădu peste un ansamblu de plăci metalice 
subţiri care atârnau, în poziţie verticală. Retrăgând camera, Dirk 
identifica structura drept subansamblul care reprezenta coada 
avionului, cu partea superioară a stabilizatorului vertical 
rabatată, ca şi în cazul celor două stabilizatoare orizontale. 
Balansându-l pe Snoopy înainte şi pe o parte, văzură limpede că 
era vorba de o parte a fuzelajului unui hidroavion Seiran Aichi 
M6AL. 

— Uau, murmură Summer, impresionată atât de dimensiunile 
cât şi de starea în care se găsea bombardierul cu două locuri. 
Greu de crezut că puteau demonta un avion, făcându-l să intre 
aici, înăuntru. 

Dirk îl conduse pe Snoopy de-a lungul fuzelajului, pentru a 
obţine o vedere laterală a aeronavei. Camera video le dezvălui 
aripile, încă ataşate de fuzelaj, dar pliate către coada, precum 
cele ale unei rațe. Deşi se zărea cu greu de sub nămol, reuşiră 
totuşi să desluşească însemnul japonez care fusese vopsit pe ele, 
familiara „chiftea roşie”. 

— Incă mă mai uimeşte faptul că, pe un submarin, se puteau 
depozita, lansa şi recupera avioane, cugetă Summer. 

— Nu făceau decât să împingă fuzelajul pe puntea din faţă, să 
înalțe stabilizatoarele din coadă, să le monteze aripile şi 
flotoarele şi să le lanseze cu o catapultă. O echipă bine 

antrenată, formată din patru oameni, asambla şi lansa un avion 
în mai puţin de treizeci de minute. 

— Cred c-a fost bine că astfel de nave Sen Toku n-au fost 
active încă de la începuturile războiului, răspunse Summer. 

Dirk continuă să-l conducă pe Snoopy înainte, spre interiorul 
hangarului. În timp ce plana pe lângă fuzelaj, camerele scoaseră 
la iveală flotoarele uriaşe, fixate de o placă de lemn de pe punte. 
O rafală de apă aruncată de propulsoarele vehiculului teleghidat 
curăța un start de mâl de pe unul dintre flotoare, expunând 
vederii vopseaua de culoarea verde a pădurilor din partea 
superioară şi pe aceea având nuanţa cenușie a rechinilor din 
zona proeminentă. Acelaşi tip de vopsea de camuflaj se putea 
regăsi pe aripi şi pe fuzelaj. 

Dincolo de flotoare, hangarul era gol pe lungimea de vreo doi 
metri, străbătută de ROV printr-un compartiment deschis, 
separat. Ca urmare a mişcărilor degetelor Lui Dirk, Snoopy 
adulmeca, aidoma copoiului căruia îi purta numele (n. trad,, 
snoop înseamnă copoi în Ib. engleza), studiind, cu precauţie şi 
meticulozitate, fiecare obiect acoperit cu noroi şi fiecare 
sfărâmătură. Pe fiecare latura a hangarului, se înălţă, treptat, din 
întuneric, câte un suport suspendat la mică înălţime, găzduind 
ceea ce Dirk recunoscu imediat drept torpile. In fiecare dintre 
acestea se odihneau câte patru peşti metalici, torpile aeriene 
care, având câte şase sute de kilograme, erau mult mai mici 
decât cele lansabile de pe submarin descoperite sub punte. 

Dirk şi Summer priviră îndelung monitorul, încordându-se ca 
să desluşească dovada existenţei armamentului suplimentar. Dar 
nu se mai vedeau nici un alt fel de alte arme. Dirk se răsuci şi 
văzu că Summer îşi privea ceasul, conştientizând, cu neplăcere, 
fiecare minut care trecea. 

— Să ne continuăm drumul. Acolo trebuie să mai fie cel puţin 
încă un avion, spuse Dirk, încercând să-i scoată din minte 
inevitabilul. ROV-ul trecu printr-un alt compartiment gol înainte 
de a pătrunde în următoarea secţiune a hangarului. După câteva 
secunde, în raza vizuală apărură coada şi fuzelajul unui al doilea 
avion Seiran, completate de aripile pliate. Dedesubt se afla 
perechea corespunzătoare de flotoare, fixate de punte cu cabluri. 
Urmară diverse lăzi cu unelte fixate de perete, apoi încă şase 
metri de spaţiu gol. In cele din urmă, Snoopy ajunse în faţa 
imensului bocaport rotund care dădea spre puntea din faţa a 
submarinului. 

— Ei, asta e, spuse Dirk, solemn. Am străbătut toată lungimea 
hangarului şi n-am descoperit nici o altă urmă a unor altfel de 
bombe aeriene, cu excepţia torpilelor. 

Pentru moment, Summer nu spuse nimic, muşcându-şi, în mod 
involuntar, buza de jos, descurajată. 

— Păi... nu există nicăieri nici un indiciu de pătrundere forţată, 
nici mâlul nu pare să fi fost răscolit de curând. Se poate să fi fost 
distruse când a explodat torpila? 

— E posibil. Totuşi, am lăsat în urmă o mică porţiune a 
hangarului în care nu m-am putut uita. 

În tăcere, Dirk îl conduse pe Snoopy înapoi, către submersibil, 
înfăşurându-i, pe măsură ce se apropia, cablul care asigura 
conexiunea electronică. In timp ce fratele şi sora se gândeau la 
situaţia dificilă în care se aflau, în carlingă se aşternu tăcerea. 
Dirk blestema, în gând, ghinionul de care avuseseră parte şi 
faptul că nu izbutiseră să localizeze bombele aeriene. Când ROV- 
ul trecu de fuzelajul celui de-al doilea avion, apropiindu-se de 
flotoarele primului, pe chipul lui Summer se aşternu o expresie 
intrigată. 

— Dirk, ţine-l aici pentru o secundă, spuse ea, cu voce 
scăzută, concentrându-şi atenţia asupra monitorului. 

— Ce s-a întâmplat? întrebă el, oprind ROV-ul. 

— Uită-te la flotoare. Nu observi nimic neobişnuit? 

Dirk studie o clipă monitorul, apoi clătină din cap. 

— Cele din capătul hangarului erau fixate direct de punte, zise 
Summer. Dar sub fiecare dintre astea două e câte o platformă. 

El privi imaginea şi fruntea i se încreţi. Fiecare flotor era 
plasat, în mod simetric, pe o platforma dreptunghiulară de vreo 
şaizeci de centimetri înălţime. 

Deplasă vehiculul teleghidat, încet, în jurul şi de-a lungul 
suportului unuia dintre flotoare, apoi îl poziţiona alături de 
următorul, îl învârti şi, pentru câteva secunde, îi acţiona 
propulsoarele cu puterea maximă, încercând să spulbere nămolul 
care îl acoperea. Restabili poziţia ROV-ului, apoi aşteptă ca norul 
de mâl să se depună. Scrutând încordaţi întunericul, putură 
desluşi limpede acea zonă a platformei care era expusă vederii. 
Era o ladă din lemn de esenţă tare, care părea să fie mahon. Dirk 
examina, cu atenţie, întreaga platformă. 

— Doamne, aici trebuie să fie. 

— Eşti sigur? întrebă Summer. 

— Păi, nu pot spune ce-i înăuntru, dar aspectul exterior şi 

dimensiunile sunt identice cu cele ale lăzilor cu bombe pe care 
le-am găsit, sfărâmate, pe /-403. 

Dirk privi lada sub toate unghiurile posibile, apoi se convinse 
că, sub al doilea flotor, era împănată o ladă similară. Summer 
insera o notă în fişierele video, consemnând, cu precizie, locul 
din hangar în care găsiseră lăzile. Pitt observă că păreau să fie 
fixate datorită greutăţii flotoarelor, acestea fiind foarte bine 
ancorate de puntea hangarului cu câte o jumătate de duzină de 
cabluri groase de oţel încrucişate pe deasupra fiecăruia. 

— Bine ochit, Summer. Meriţi o bere pentru descoperirea asta. 

— Da-mi o sticlă de Martin Ray Chardonnay, riposta ea, cu o 
jumătate de zâmbet. Pur şi simplu, mă bucur fiindcă acum ştim 
unde sunt. 

— Cineva o să mai aibă puţin de furcă ca să le scoată de 
acolo. 

— Ca şi pe noi, la drept vorbind, răspunse ea, posomorâtă. 

În timp ce conducea vehiculul teleghidat înapoi, către 
submersibil, rotiţele din mintea lui Dirk continuau să se 
învârtească ca să pună la cale un plan de scăpare. Concentrarea 
i se împrăştie când luminile subacvatice strălucitoare ale lui 
Snoopy se apropiară şi lucirea lor scânteietoare pătrunse în 
cabina submersibilului. Orbit, îndrepta, instinctiv, ROV-ul către 
puntea hangarului în timp ce îl aducea mai aproape de Starfish. 
Dar, venind către ei, vehiculul teleghidat rămase, brusc, 
suspendat, nemaireuşind să străbată ultimii metri care îl 
despărţeau de suportul său. 

— Dirk, lui Snoopy i s-a agăţat cordonul ombilical de ceva, 
observă Summer, arătând dincolo de geamul balonului. 

El privi în direcţia indicată şi reuşi să zărească, în întuneric, că, 
pe puntea hangarului, la vreo şase metri în faţa lor, erau nişte 
sfărâmături în care se agăţase cablul ROV-ului. 

— Chiar mă surprinde faptul că am reuşit să-l menţinem atât 
de mult în cursa asta cu obstacole, răspunse el. 

Schimbând direcţia, trase vehiculul înapoi, până când se 
reîntinse cablul, care se prinsese de ceea ce părea să fie un mic 
motor fixat de un suport tubular plasat la un metru înălţime. 

— Fac pariu că e un compresor cu benzină, spuse, observând 
două furtunuri putrezite, conectate la una dintre extremităţile 
motorului. 

— Ce-i cu maneta aia mare? întrebă Summer, uitându-se la o 
vergea mare, metalică, care se înălța pornind de pe o latură a 

blocului. 

De capătul acestuia era ataşată o agăţătoare rotundă, ca o 
lopată. 

— E un demaror vechi, mecanic. Ca şi cum ai trage de coarda 
unei maşini de tuns iarba, motorul porneşte doar când mişti 
manivela. Am văzut o dată, pe un submarin, un compresor 
elveţian care funcţiona în mod similar. 

Pentru o clipă, Dirk privi lung manivela, fără să deplaseze 
ROV-ul. 

— Ai de gând să-l aduci pe Snoopy acasă? întrebă Summer, în 
cele din urmă. 

— Da, răspunse el şi, brusc, ochii îi străluciră. Dar o să ne 
ajute mai întâi să ieşim de aici. 


La bordul lui Sea Rover, o teamă nervoasă puse stăpânire pe 
căpitan şi pe echipaj. Trecuseră aproape nouăzeci de minute de 
când comunicaseră ultima oară cu Starfish şi Morgan, îngrijorat, 
se pregătea să cheme o echipă specializată în salvări de urgenţă. 
Sea Rover nu transporta un submersibil de rezervă, iar cel mai 
apropiat submarin al NUMA era la cel puţin douăsprezece ore 
distanţă. 

— Ryan, să luăm legătura cu Unitatea de Scufundări la Mare 
Adâncime a Marinei Militare. Informează-i asupra situaţiei în care 
ne aflăm şi întreabă în cât timp poate sosi un vehicul pentru 
salvări de urgenţă, se răsti Morgan, păstrând tăcerea asupra 
gândului care îl înspăimânta. 

Dacă Dirk şi Summer erau într-adevăr în pericol, atunci ştia că 
era o chestiune nu de ore, ci de minute. Salvarea lor atârna de 
un fir de păr. 

Capitolul 25 


— OK, Summer, opreşte tamburul de înfăşurare, îi ceru Dirk, 
după ce îl plasase pe Snoopy aproape de plafonul hangarului, la 
vreo doi metri de compresor. 

Ea apăsă butonul de oprire al dispozitivului automat de 
înfăşurare al cablului de alimentare al vehiculului teleghidat. Dirk 
îl deplasă pe cel din urmă, încet, către compresor, uitându-se la 
cablul care, sub el, se destindea. Îl conduse cu atenţie, făcându-l 
să se învârtească în jurul compresorului precum un anaconda 
care se încolăceşte în jurul prăzii şi lăsând cablul slăbit să se 
înfăşoare, lejer, în jurul manetei proeminente. După ce îl puse să 
danseze, jur împrejur, de mai multe ori, izbuti să facă în jurul 
acesteia cinci noduri pe care le strânse mişcând ROV-ul înainte şi 
înapoi. 

— OK, activează tamburul, iar eu am să trag de cablu cu 
Snoopy. 

— Compresorul ăla trebuie să cântărească o sută cincizeci de 
kilograme. Chiar dacă e sub apă, n-o să reuşim niciodată să-l 
clintim, ripostă Summer, întrebându-se dacă fratele ei îşi 
pierduse mințile. 

— N-am nevoie de compresor, vreau maneta. 

Acţiona comenzile, mărind puterea lui Snoopy, care se 
îndrepta acum către submersibil. Vehiculul se avântă înainte, 
până când cordonul său de alimentare se strânse în jurul 
manetei metalice. Cu micile sale propulsoare bătând apa, ROV-ul 
se strădui să înainteze, dar nu avu destulă putere ca să urnească 
maneta. Atunci i se alătură Summer, înfăşurând celălalt capăt al 
cablului pe tamburul automat până ce acesta se strânse în jurul 
părţii inferioare a manivelei. Deşi ambele extremităţi ale manetei 
erau acum bine prinse, cea inferioară, agăţată de Summer, făcu 
să reuşească trucul. Capătul încastrat al barei de metal alunecă 
din articulaţia roții de lanţ care răsucea volantul şi întreaga 
manetă se desprinse de compresor, plutind către Starfish. Dirk o 
trase cu grijă, aducând-o într-o poziţie orizontală, astfel încât să 
nu scape din înfăşurarea care o strângea şi o aduse, încet, în faţa 
submersibilului. 

— Nu cred că Ryan o să aprecieze modul în care te porţi cu 
ROV-ul, spuse Summer, cu îngrijorare prefăcută. 

— O să-i cumpăr unul nou dacă treaba asta merge. 

— Şi, mai precis, ce anume ai de gând? întrebă Summer, 
nefiind încă sigură de intenţiile fratelui ei. 

— Păi, draga mea surioară, e vorba doar de un mecanism cu 
pârghii. Dacă ai să fii atât de amabilă încât să prinzi noua rangă 
pe care am găsit-o cu braţul mecanic din stânga, o să vezi ce 
vreau să spun. 

Dirk aduse vehiculul teleghidat de partea stângă a lui Starfish, 
trăgând maneta după el. Summer activă comenzile braţului 
mecanic din stânga şi îi deschise gheara. Lucrând la unison, 
apropiară cele două instrumente unul de celalalt, până când 
Summer izbuti să apuce, aşa cum trebuia, una dintre 
extremităţile manetei cu gheara ca o menghină. Dirk îl trase apoi 
uşor înapoi pe Snoopy, îndepărtându-l şi slăbind cablul, pe care îl 
desfăşura de pe capătul liber al manetei. Activă mecanismul de 
înfăşurare a cablului şi aduse ROV-ul eliberat pe Starfish, 
fixându-l în suportul său. 

— Pentru un copoi, Snoopy e un câine de aport foarte bun, 
remarcă Summer. 

— Acum să vedem dacă braţul nostru mecanic poate ţine locul 
unui cric hidraulic de bună calitate, răspunse Dirk. 

Ochii i se opriră asupra şirului de indicatoare al amperajului 
bateriei de pe pupitrul de comandă al submersibilului. 
Petrecuseră mai bine de o oră acţionând ROV-ul şi bateria nu mai 
era încărcată decât în proporţie de treizeci la sută. Trebuiau să 
acţioneze repede dacă vroiau să mai aibă vreo speranţă de a se 
ridica la suprafaţă prin propriile puteri. 

— S-o facem din prima încercare. Golesc tancurile de 
imersiune, spuse, apăsând două butoane care scoteau apa din 
tancuri pentru a mări forţa ascensională. 

Apoi puse în funcţiune principala elice propulsoare a 
submarinului, între timp, Summer roti braţul mecanic în jurul 
părţii din faţă a lui Starfish, folosindu-se de întreaga lui 
dexteritate şi studie poziţia elicei înţepenite. Trebuia ridicată şi 
împinsă încet înainte, pentru ca ei să se ridice, îndepărtându-se, 
dar spaţiul de manevră era restrâns. După ce sprijini maneta de 
una din tălpi şi micşoră forţa cu care o strângea, reuşi să 
introducă bara de metal din partea superioară a elicei căzute pe 
o lungime de douăzeci de centimetri. 

— Gata, spuse, cu voce nesigură, ştergându-şi palma 
transpirată de cracul pantalonului. 

Şi Dirk transpirase din abundență, pentru că în cabina strimtă 
crescuse temperatura după ce aerul condiţionat fusese oprit ca 
să se economisească energia. 

— Smulge-ne de aici, zise Dirk, pregătit să apese pe butoanele 
de comanda ale propulsoarelor. 

Incordată şi prevăzătoare, Summer apăsă cu grijă butoanele 
care comandau ridicarea braţului mecanic. Acolo unde puterea 
mecanismului hidraulic al braţului fusese insuficientă pentru a-l 
ridica, surplusul oferit de pârghia reprezentată de maneta de 
metal sprijinită de punte fu suficient ca să-l clintească. Inălţându- 
se foarte încet, paleta elicei se ridică doi centimetri, apoi cinci, 
apoi încă câţiva. Dirk putea vedea cum partea din spate a 
submersibilului se îndepărta de punte, înclinându-se uşor 
datorită creşterii forţei flotabilității. Când ranga manevrată de 
Summer saltă paleta elicei la o înălţime mai mare decât a tălpilor 
din faţa ale submersibilului, într-o poziţie sigura, el aduse brusc 
comenzile care alimentau propulsoarele în punctul maxim, 
inversând cursul. 

Creşterea puterii nu avu drept efect o desprindere bruscă sau 
o accelerare care să poată înălța o rachetă, ci Starfish mai 
degrabă se smuci când coada i se desprinse prima de punte. 
Submersibilul se ridică, scăpând din strânsoarea elicei, în timp ce 
lama alunecă de pe maneta compresorului şi zăngăni recăzând 
pe puntea hangarului, la numai câţiva centimetri în faţa tălpilor 
lui Starfish. 

— Frumos lucrat, surioară. Ce-ai zice să mergem să luăm puţin 
aer curat? spuse Dirk, reglând propulsoarele astfel încât să ridice 
submersibilul, scoţându-l din hangarul lui /-411. 

— Sunt alături de tine, răspunse Summer, cu vădită uşurare. 

Aproape în aceeaşi secundă în care se eliberară, ieşind dintre 
pereţii hangarului, vocea profunda a lui Ryan răsuna cu putere în 
căştile sistemului de comunicare. 

— Starfish, aici Sea Rover. Mă auziţi? Terminat, spuse, pe un 
ton monoton, ceea ce era evident că repetase de o mie de ori în 
ultimele câteva ore. 

_ — Aici Starfish, răspunse Summer. Te auzim, tare şi clar. 
Incepem ascensiunea, vă rugăm pregătiţi-vă pentru recuperare. 

— Am înţeles, Starfish, răspunse Ryan, brusc revigorat şi 
incitat. Aici sus sunt nişte tipi îngrijoraţi. Aveţi nevoie de ajutor? 

— Nu. Aici, jos, ne-am poticnit doar. Totul e în ordine. Ajungem 
în curând la suprafaţă. 

— Am înţeles asta. Ne pregătim de recuperare. 

Datorită surplusului de portanță pozitivă, timpul de ridicare fu 
puţin mai scurt decât cel de coborâre şi, în zece minute, putură 
vedea luminile strălucitoare din bazinul rotund al lui Sea Rover. 
Conturul estompat al navei începu să se desluşească pe măsură 
ce submersibilul se apropia, iar Dirk învârtea propulsoarele cu 
puţina putere care mai rămăsese pentru a-l conduce în centrul 
inelului de balize strălucitoare. Atât el cât şi Summer răsuflară 
uşuraţi, în tăcere, când săltară prin deschiderea din fundul navei 
şi se iviră la suprafaţa bazinului. In jurul acestuia se adunaseră 
Morgan, Ryan şi o jumătate de duzină de membri ai echipajului, 
care priveau, încordaţi, cum Starfish era scos din apă cu ajutorul 
unei macarale şi aşezat cu grijă pe punte. Dirk opri propulsoarele 
în timp ce Summer deschidea tambuchiul din partea din spate şi 
cei doi ieşiră, inhalând o gură reconfortantă de aer proaspăt. 

— Ne-am temut că v-aţi pierdut acolo, jos, zâmbi Morgan, apoi 
privi, nedumerit, maneta compresorului, încă prinsă în 
strânsoarea braţului mecanic. 

— Asta-i bastonul nostru, îi explică Summer. Ne-am plimbat 
printr-un loc în care n-ar fi trebuit să intram şi am avut o mică 
problemă la ieşire. 

— Ei, întrebă Morgan, incapabil să-şi ţină în frâu cealaltă grijă 
care îi stăruia în minte, ce-aţi descoperit? 

— Două cartoane cu ouă care aşteaptă să fie livrate, spuse 
Dirk, zâmbind. 


Echipajul de pe Sea Rover lucra cu frenezie, reparând braţul 
mecanic al lui Starfish şi înlocuindu-i bateriile secătuite, în timp 
ce Dirk, Summer şi Morgan stabileau o strategie de recuperare. 
Revăzând toate secvențele video înregistrate de Snoopy, 
calculară poziţia exactă în care erau plasate, în hangar, lăzile cu 
bombe. Studiind cu atenţie imaginile, constatară că pereţii 
despărțitori ai hangarului erau alcătuiți din segmente de câte trei 
metri. 

— Ar trebui să putem tăia îmbinările originale şi să ridicăm o 
porţiune de perete de trei metri, situată paralel cu flotoarele, 
spuse Dirk, lovind cu un creion într-o imagine video încremenită. 
Lăţimea lui Starfish e de doi metri şi jumătate, ceea ce ar trebui 
să ne ofere suficient loc de manevra în imediata apropiere şi o să 
putem transfera bombele cu ajutorul braţului mecanic. 

— Avem noroc fiindcă, în jurul epavei, viteza curenților e de 

numai unu sau două noduri, aşa că vom putea lucra fără să fim 
stingheriţi de apă. Totuşi, o să fie nevoie de două scufundări, 
adăugă Summer. 

— Voi doi şi Ryan vă puteţi scufunda pe rând, spuse Morgan. 
De ce nu profitaţi de câteva ore de odihnă în timp ce noi răsucim 
submarinul şi îl pregătim ca să poată face decuparea? 

— Nu trebuie să-mi spui de două ori, răspunse Summer, 
căscând. 

Dar somnul ei fu de scurtă durată, pentru că Dirk o trezi peste 
trei ore şi se pregătiră pentru o altă scufundare. Având un set 
nou de baterii, Starfish fu iarăşi pus în libertate şi coborâră încă o 
dată, încet, către submarin. Submersibilul plana deasupra părţii 
laterale a hangarului, fiind orientat către spărtura făcută de 
explozie, apoi se deplasă încet, transversal, către turelă. La 
intervale de câte un metru optzeci şi cinci, măsurate având ca 
etalon distanţa dintre cele două braţe mecanice întinse pe 
jumătate, Dirk trebuia să deplaseze submarinul înainte şi să 
traseze un semn pe suprafaţa ruginită, zgâriind-o cu braţul 
stâng. După al zecelea interval, sau la optsprezece metri şi 
jumătate de tăietura făcută de torpilă, zgârie un X grosolan pe 
peretele lateral al hangarului. 

— Aici trebuie să tăiem, îi spuse lui Summer. Să vedem dacă 
putem găsii îmbinarea. 

Trăgând una dintre gheare de-a lungul suprafeţei hangarului, 
Dirk o înfipse în părţile laterale ale acestuia, trasând o zgârietură 
lungă. Se întoarseră înapoi şi cercetară cu atenţie porţiunea 
deteriorată, care sângera rugină murdară şi metal auriu, 
descoperind repede un pliu vertical expus vederii, reprezentând 
îmbinarea sudata a două dintre tablele de bordaj ale hangarului 
etanş. Aşa cum se aşteptau, găsiră încă o îmbinare verticală la 
trei metri mai încolo. Pe când Starfish plana, Summer răzui 
îmbinările, folosind gheara ca pe un cuţit şi dând la iveală 
sudurile. Când termină, pe hangar era trasat un contur 
dreptunghiular, de forma unei uşi de garaj. 

— Asta a fost partea uşoară, spuse Dirk. Eşti pregătită să tai? 

— Pune-ţi ăştia şi să începem, răspunse Summer, întinzându-i 
o pereche de ochelari de sudură în timp ce se echipa cu o alta. 

Preluând controlul ambelor braţe mecanice, ajunse la un coş 
montat pe suportul tălpii din faţă, din care scoase cu gheara 
dreapta un portelectrod, conectat la o sursă aflată pe submersibil 
printr-un cablu armat de două sute treizeci de amperi curent 

continuu. Cu gheara stânga, fixă în suport un electrod cu înveliş 
din oxid de fier cu reacţie endotermă şi îl alimentă. Spre 
deosebire de electrozii subacvatici obişnuiţi, care au nevoie de o 
rezervă de oxigen ca să întreţină arderea, pentru cei cu oxid de 
fier nu era necesară decât o sursă de energie care să genereze 
un arc electric de tăiere cu o temperatură foarte ridicată. 
Această concepţie mai simplă era mult mai practică pentru 
sudurile la adâncimi mari. Supratensiunea electrică ajunsă în 
extremitatea electrodului genera un arc electric de un galben 
strălucitor, care pâlpâia în vârf, arzând la mai multe mii de 
grade. 

— Să începem din colţul din dreapta sus şi să coborâm apoi, îl 
dirijă Summer. 

Dirk duse submersibilul în colţul îmbinării şi îl ţinu pe loc în 
timp ce ea întinse braţul mecanic din dreapta către peretele 
hangarului până când flama cu o temperatură ridicată pâlpâi în 
contact cu suprafaţa. Starfish fiind suspendat în contra unui 
curent uşor, Summer folosi dogoarea arcului ca să taie sudura 
bordajului metalic, realizată în urmă cu şaizeci de ani. Progresul 
se măsură în centimetri, pentru că balansul submersibilului făcea 
ca tăierea să nu fie eficientă. Dar, treptat, pe peretele hangarului 
apăru o tăietură chirurgicală, care se lungea pe măsură ce Dirk îl 
făcea pe Starfish să alunece în josul sudurii. După cincisprezece 
minute, electrodul de tăiere arsese până la capăt. Summer opri 
alimentarea cu energie electrică şi îl înlocui, apoi alimentă din 
nou şi continuă să taie. Operaţiunea anostă continuă până când 
apăru o tăietură subţire în jurul întregului perimetru al panoului 
din peretele hangarului. Nemaiavând de parcurs decât câţiva 
centimetri, Summer introduse gheara mecanică liberă într-o 
spărtură deschisă şi o înfipse în tablă. Apoi tăie ultima parte a 
îmbinării, după care o extrase folosindu-se de forţa ghearei. 
Secţiunea decupată rămase liberă şi căzu pe puntea principală a 
submarinului într-un nor învârtejit de sedimente. 

Dirk îl trase înapoi pe Starfish şi aşteptă să se limpezească 
apa înainte de a se îndrepta către calea de acces abia creată. În 
timp ce îl conducea înapoi, către interior, putu vedea că 
măsurătorile fuseseră perfecte. Cele două flotoare ale 
hidroavionului erau exact în faţa deschiderii, cu lăzile de lemn 
sub ele. Strecură submersibilul cât de aproape putu ajunge, 
lovindu-l o dată sau de două ori de plafonul hangarului înainte de 
a-l lăsa jos, lângă un inel de fier, mare şi proeminent. Prin ochiul 

circular treceau mai multe cabluri care fixau de punte flotorul cel 
mai apropiat atunci când submarinul se afla în mişcare. 

— Să retezăm cablurile astea, apoi să ne gândim la o 
modalitate de a trage flotorul din drum, sugeră el. 

Summer reaprinse torţa subacvatică şi tăie repede unul dintre 
cele trei cabluri cu înveliş din oţel. Firele ruginite se dezintegrară 
repede sub flama electrodului tăietor şi, în curând, muşcă din al 
doilea cablu. Fu surprinsă când flotorul se clătină uşor în 
momentul căderii acestuia. Când fu tăiat şi cel de-al treilea, avu 
un şoc văzând flotorul care se înălţă cu graţie şi pluti către 
culmea plafonului hangarului, aflat la o înălţime de trei metri 
şaptezeci şi cinci. 

— E încă plin cu aer, trânti ea. 

— Felicitări inginerilor care l-au construit. Asta o să ne facă 
sarcina ceva mai uşoară, răspunse Dirk, conducându-l pe Starfish 
de-a lungul lăzilor de lemn. Summer prelua controlul ambelor 
braţe mecanice şi făcu ghearele să danseze cu graţie deasupra 
unuia dintre containere. Manevrând degetele de metal, apucă 
strâns capacul din ambele părţi, apoi ridică braţele. Capacul 
cândva trainic, din lemn de esenţă tare, se ridică precum o 
clătită umedă înainte de a se rupe în două când Summer încercă 
să îl pună alături de ladă. 

— S-a zis cu capacul, spuse Dirk, sec. 

lnăuntru, însă, putură zări comoara. Şase bombe aeriene, de 
porțelan auriu, stăteau la adăpost, intacte şi aliniate cu grijă. 
Dirk şi Summer se uitară unul la celălalt cu o profundă uşurare. 

— Cred că, până la urmă, e ziua noastră norocoasă, spuse ea, 
triumfătoare. Sunt încă aici, întregi şi nevătămate. 

Dirk îl apropie pe Starfish de ladă treptat şi cu grijă, în timp ce 
Summer se pregătea pentru perspectiva chinuitoare a scoaterii 
bombelor din lada lor dezintegrată. 

— Procedează cu delicateţe, surioară. Nu uita, sunt de sticlă, o 
avertiză el. 

Ea nu avea nevoie să fie prevenită, pentru că manipula braţele 
mecanice cu extrem de multă precauţie. Ocupându-se de prima 
bombă, o făcu să alunece uşor, îndepărtând-o de celelalte, apoi o 
prinse, cu grijă, cu câte o gheară de sub fiecare extremitate. 
Deplasând-o cu o încetineală deliberată, o ridică şi o îndepărtă, 
apoi o aşeză într-un coş împletit şi căptuşit, care fusese ataşat, în 
pripă, în partea din faţă a submarinului. Incredinţată că bomba 
era stabilă, aduse braţele înapoi şi recupera următoarea bombă 

din ladă. Ridicând-o şi aşezând-o alături de primul obiect instalat 
confortabil, o prinse delicat cu o gheară de aripioara cozii, apoi 
apucă aripioara primei bombe cu cealaltă gheară şi fixă ambele 
braţe în poziţia respectivă. 

— Bombardierul către pilot. Gata de zbor, spuse ea. 

Pentru că se temeau ca nu cumva să avarieze primejdioasa 
încărcătură, cele două bombe erau tot ce putea transporta 
Starfish, în siguranţă, în acelaşi timp. 

Submersibilul urcă încet la suprafaţă, unde bombele fură 
descărcate cu grijă şi depozitate într-un container provizoriu, 
construit, în grabă, de tâmplarul navei. 

— Două descărcate, încă zece de adus, le raportă Dirk lui 
Morgan şi Ryan. Ambele lăzi sunt uşor accesibile pentru braţele 
mecanice, aşa că, dacă al doilea lot e intact, vom putea recupera 
toate cele douăsprezece bombe. 

— Vremea se menţine, răspunse Morgan. Dacă o să lucrăm în 
acelaşi ritm şi în timpul nopţii, o să putem încheia operaţia de 
recuperare până dimineaţă. 

— Sunt întru totul de acord, spuse el, cu un zâmbet. Cu toate 
scufundările astea, încep să mă simt ca un yo-yo. 


La mai puţin de un kilometru şi jumătate distanţă, Tongju 
supraveghea vasul NUMA printr-un binoclu marinăresc puternic. 
Vreme de aproape patruzeci de minute, călăul personal al lui 
Kang studie Sea Rover, memorând cu migală coridoarele, scările, 
tambuchiurile şi orice alte componente ale navei care puteau fi 
identificate de la distanţă. In cele din urmă, mulţumit de 
observaţiile făcute, asasinul chel intră pe puntea de navigaţie a 
lui Baekje şi apoi într-o mică anticameră laterală. Un bărbat cu 
figură de mops şi cu părul tuns scurt stătea pe un scaun de lemn, 
studiind, concentrat, un set de planuri ale unei nave. La intrarea 
lui Tongju în încăpere deveni puţin mai rigid. 

— Domnule, echipa de atac a studiat planurile vasului de 
cercetare NUMA care au fost transmise de biroul corporației 
maritime Kang. Am elaborat un plan de asalt şi o strategie de 
luare în posesie şi suntem pregătiţi să trecem la acţiune sub 
comanda dumneavoastră. 

Ki-Ri Kim vorbise pe tonul tăios şi grosolan care era de 
aşteptat din partea unui fost membru al trupelor speciale de 
comando ale Armatei Populare Coreene. 

— Din fragmentele de convorbiri subacvatice pe care am 

reuşit să le interceptăm, se pare că au localizat armele şi că 
acum se ocupă de recuperarea lor de pe fundul mării, spuse 
Tongju, cu voce scăzută. L-am anunţat pe căpitan că o să lansăm 
operaţiunea la noapte. 

Pe faţa bărbatului din trupele de comando se aşternu un rânjet 
amplu, după care rosti un singur cuvânt: 

— Excelent. 

— Aşa cum am plănuit, continuă Tongju, eu o să conduc 
echipa A, luând în stăpânire tribordul şi compartimentele de la 
provă, iar tu o să conduci echipa B, ca să preluaţi babordul şi 
pupa. Oamenii să fie adunaţi la ora unu, pentru o instruire finală. 
O să începem atacul la două fix. 

— Or să fie gata. Insă sunt curioşi să ştie dacă ne aşteptăm să 
ni se opună rezistenţă. 

Tongju răspunse cu cinism şi cu convingere. 

— Nici una, de nici un fel. 


La scurt timp după miezul nopţii, Starfish se ridică la suprafaţa 
bazinului rotund, carcasa sa de un portocaliu strălucitor 
reflectând în apă razele aurii ale puternicelor reflectoare 
subacvatice. De pe punte, Dirk şi Summer priveau submarinul 
ridicat din apă cu macaraua şi plasat cu delicateţe pe o 
platformă. Doi tehnicieni din cartul de noapte împinseră un 
elevator portabil către tălpile din faţă ale submersibilului şi 
începură delicatul proces de extragere a celor două bombe de 
porțelan fixate în coşul împletit. 

Dirk se apropie, puse umărul la deschiderea tambuchiului din 
partea din spate şi le dădu o mână de ajutor lui Ryan şi 
inginerului pe nume Mike Farley când se extraseră din 
compartimentul înghesuit. 

— Bună treabă, Tim. Cu astea, totalul e de opt. Să înţeleg că 
aţi deschis a doua ladă fără nici o problemă? întrebă Dirk. 

— A fost floare la ureche. Am tăiat cablurile de pe al doilea 
flotor, care a început să plutească, ridicându-se şi eliberând 
drumul, aşa cum s-a întâmplat şi cu primul. Oricum, Mike merită 
toate laudele. Manevrează braţele alea mecanice de parcă ar fi 
chirurg. 

Farley, un bărbat plăcut, cu vocea groasă, care zâmbea tot 
timpul, surâse cu modestie. 

— A doua ladă s-a făcut bucăţi de parcă ar fi fost din piure de 
cartofi. Dar toate cele şase bombe erau înăuntru, intacte. Le-am 

înhăţat pe primele două, iar cele patru care au rămas sunt uşor 
accesibile. Totuşi, fiţi atenţi la curent, pare să fi devenit mai 
puternic după ultima noastră scufundare. 

— Mulţumesc, Mike, o să fim. 

Dirk ajută echipa de tehnicieni să schimbe bateriile lui 
Starfish, apoi făcu o verificare minuțioasă, asigurându-se că 
toate sistemele de la bord funcționau la parametrii normali. Când 
abia trecuse de ora unu, el şi Summer se strecurară din nou în 
submersibil şi fură coborâţi în bazin pentru o nouă scufundare pe 
l-411. În timpul coborârii lente, se relaxară, vorbind puţin unul cu 
celălalt. Scufundările repetate, neîntrerupte, începuseră să-şi 
ceară tributul, lăsând oboseala să-i înfăşoare, aidoma unui văl. 
Dar Dirk era însufleţit de faptul că recuperau bombele intacte şi 
că aveau să afle curând care era agentul bacteriologic pe care îl 
conţineau. 

Summer căscă cu gura până la urechi. 

— Aş vrea să fiu în cuşeta mea, dormitând, aşa cum face 
restul echipajului, murmură ea. O să terminăm ultimele două 
scufundări înainte ca vreunul dintre ei să se trezească. 

— Priveşte partea frumoasă a lucrurilor, zâmbi Dirk. O să 
ajungem primii la micul dejun. 

Capitolul 26 


Se iviră din întuneric ca nişte demoni tăcuţi, alunecând în 
tăcere pe suprafaţa apei. Bărbaţi înveşmântaţi în negru, în bărci 
negre de cauciuc, năvălind de-a curmezişul mării întunecate. 
Tongju conducea asaltul din prima barcă, fiind însoţit de cinci 
bărbaţi cu chipuri hotărâte şi înarmaţi până-n dinţi, din trupele 
de comando, în timp ce Kim îl urma, într-o a doua, în condiţii 
similare. Goneau împreună către Sea Rover în ambarcaţiuni 
Zodiac, propulsate de motoare electrice puternice, versiuni mult 
mai eficiente ale celor pentru pescuit, folosite de pescarii de pe 
lacuri ca să navigheze fără zgomot. Numai că acestea se puteau 
deplasa cu treizeci de noduri pe oră, emițând doar un zumzăit 
abia detectabil. Aşa cum alergau, în puterea nopţii, singura 
dovadă audibila a prezenţei lor era plescăitul valurilor care se 
loveau de cocile semirigide. 

La bordul lui Sea Rover, pilotul de veghe urmărea baleiajul 
radarului de pe puntea de navigaţie şi observă pata amplă care 
reprezenta o navă aflată la prova tribord. Uriaşul cablier care 
stătuse la o milă de Sea Rover de când sosiseră în acel loc era 
încă ancorat în aceeaşi poziţie. Văzu că două pete albe, 
estompate, apăreau pe fundalul verde al ecranului la intervale 
regulate, fiind poziţionate undeva, între cele două nave. La acea 
distanţă faţă de țărm, erau prea vagi pentru a reprezenta un vas, 
aprecie el. Erau, mai degrabă, nişte coame de valuri, înregistrate 
de aparatură. 

Când ajunseră la mai puţin de o sută de metri de vasul NUMA, 
coamele de valuri cauciucate îşi lăsară motoarele în ralanti, 
furişându-se foarte încet pe distanţa pe care o mai aveau de 
străbătut. Tongju îşi alinie barca cu flancul dinspre tribord al lui 
Sea Rover şi aşteptă, preţ de o clipă, în timp ce ambarcaţiunea 
lui Kim ocoli pupa navei şi cârmi către babord. Acţionând, pe 
nevăzute, la unison, o pereche de gheare de pisica acoperite cu 
un strat de cauciuc se înălţară, din mare, către ambele laturi ale 
navei, fixându-se zdravăn de balustrada punţii de jos. Scările 
înguste de frânghie agăţate de ele reprezentau modalitatea de a 
ajunge la bord. Disciplinaţi şi la unison, membrii grupului de 
comando se căţărară cu repeziciune pe scările care se balansau. 

Pe puntea de la babord, un biolog marin care nu avea somn 

studia cerul nopţii când auzi ceva lovindu-se de navă. Un cârlig 
ca o furcă se materializă la numai vreo doi metri distanţă, 
prinzându-se de balustradă. Intrigat, se aplecă peste bord, 
privind în josul scării care atârna, exact în momentul în care o 
ţeastă acoperită de o glugă neagră apăru în capătul opus. Cu un 
trosnet, cei doi bărbaţi la fel de surprinşi se loviră cap în cap. 
Cercetătorul şocat căzu pe spate, bâjbâind în căutarea cuvintelor 
pe care să le urle, dar, cât ai clipi, celălalt era pe punte, fluturând 
o puşcă de asalt. Patul acesteia îl lovi pe ghinionistul biolog în 
maxilar şi omul se prăbuşi, transformându-se într-un morman 
lipsit de cunoştinţă. 

Cele două grupe de comando se adunară separat, apoi porniră 
să se deplaseze de-a lungul vasului, cu intenţia de a începe prin 
a lua în stăpânire puntea de navigaţie şi staţia radio, înainte de a 
se putea emite vreun apel care să ceară ajutor. Se strecurară în 
linişte pe nava adormită, raidul lor de la ora două noaptea găsind 
un vas la fel de tăcut ca o stafie. 

Pe puntea de navigaţie, pilotul şi şeful de echipaj îşi sorbeau 
cafeaua, discutând despre fotbal. Fără nici un avertisment, 
Tongju şi doi dintre oamenii săi dădură buzna pe uşa batantă 
dinspre tribord, aţintindu-şi armele către feţele lor. 

— Culcat pe punte! zbiera Tongju, într-o engleză clară. 

Şeful de echipaj căzu iute în genunchi, dar pilotul intră în 
panică. Scăpându-şi cafeaua din mână, se năpusti spre uşa 
batantă, încercând zadarnic să fugă. Inainte ca Tongju sau 
oamenii lui să-l doboare, în pragul uşii apăru un bărbat din 
grupul lui Kim, care îl lovi în piept cu puşca de asalt, izbindu-l 
apoi, ca supliment, cu piciorul în vintre. Pilotul se contorsionă pe 
punte, gemând de durere. 

Inspectând puntea de navigaţie, Tongju văzu că încăperea 
staţiei radio de alături era goală şi îi făcu unuia dintre oamenii 
săi semn cu capul, cerându-i să stea de pază lângă aparatură. 
Apoi se îndreptă către uşa cabinei căpitanului, aflată dincolo de 
partea din spate a punţii de navigaţie. Cu un semn tăcut al 
capului, îi ordonă unui alt om să năvălească înăuntru. 

Când acesta dădu buzna în cabină, aprinse brusc lumina şi îşi 
ridică puşca AK-74 către capul căpitanului, Morgan dormea în 
cuşeta sa. Bărbatul trecut prin multe se trezi imediat şi sări din 
pat, doar în tricou şi în boxeri, îndreptându-se, agresiv, către 
omul înarmat. 

— Ce-nseamnă asta? se răsti, năpustindu-se ca o furtună către 

puntea de comandă. 

Uluit, celălalt ezită în pragul uşii, în timp ce masivul căpitan îşi 
croia drum către el. Cu o zvâcnire aproape invizibilă a braţului, 
Morgan îndepărtă ţeava armei de foc de pieptul său, îndreptând- 
o înspre tavan, apoi, cu mâna dreaptă liberă, îl îmbrânci pe omul 
din grupa de comando pe uşă afară, cu forţa unui tren de marfă. 
Bărbatul uluit se rostogoli pe puntea de navigaţie, căzu pe spate 
şi alunecă pentru a se izbi, cu un zgomot surd, de peretele 
despărțitor din faţă. 

Incă mai aluneca de-a curmezişul punţii când Tongju îşi ridică 
pistolul semiautomat Glock şi trase o singura dată în Morgan. 
Glonţul de calibrul 40 sfâşie partea de jos a coapsei stângi a lui 
Morgan, pe care o străpunse, împroşcând cu un jet de sânge 
peretele din spatele lui. Căpitanul înjură, prinzându-şi piciorul în 
mâini, înainte de a se prăbuşi pe punte. 

— Asta e o navă a guvernului Statelor Unite, şuiera, sfidător. 

— Acum e a mea, ripostă Tongju, cu răceală şi, la următorul 
act de insolenţă, căpitane, o să-ţi înfig un glonţ în ţeastă. 

Ca să-şi sublinieze spusele, făcu un pas înainte şi azvârii 
piciorul drept către căpitanul îngenuncheat, lovindu-l cu călcâiul 
cizmei sale negre în pometul obrazului şi făcându-l să cadă lat pe 
podea. Mândrul căpitan se adună încet, ridicându-se din nou în 
genunchi şi privindu-l pe cel care-l capturase în tăcere, cu ochii 
arzând de ură. 

Neavând cum să-şi avertizeze camarazii de pe vas, Morgan nu 
putu decât să privească, neajutorat, cum micul grup de intruși 
prelua controlul asupra navei sale. In timp ce, sub ameninţarea 
armei, adunau grămadă echipajul adormit, membrii comandoului 
întâmpinară puţină rezistenţă. Doar în sala maşinilor, un mecanic 
vânjos îl luă pe unul dintre ei prin surprindere, zdrobindu-i ţeasta 
cu o cheie pentru ţevi. Mecanicul fu liniştit repede de focurile de 
armă ale unui alt atacator, dar rănile se dovediră a nu fi letale. 
Pe Sea Rover începură să răsune Împuşcături sporadice în timp 
ce grupul de comando îşi vedea de treabă prin tot subsolul său în 
douăzeci de minute, atacatorii preluară controlul vasului de 
cercetare lung de o sută zece metri. 

Tim Ryan şi Mike Farley erau în camera de control a 
operaţiunilor subacvatice, monitorizând scufundarea lui Starfish, 
când doi intruşi dădură buzna peste ei. Ryan nu apucă decât să 
bombăne un „Ce dracu?” în sistemul de comunicare subacvatică 
înainte de a fi scos din postul de control sub ameninţare, fiind 

urmat de Farley. 

Echipajul de la bordul vasului era mânat, precum oile duse la 
abator, în grupuri de câte trei sau patru pe puntea din spate. În 
partea dinspre pupa a bazinului rotund se afla, sub punte, o 
magazie în care se depozitau submersibilul şi o serie de alte 
echipamente, atunci când nu erau folosite. Urmând instrucţiunile 
lui Kim, capacul greu, de oţel, al tambuchiului de acces în 
magazie fu ridicat cu ajutorul uneia dintre macaralele de pe Sea 
Rover. Apoi captivii înspăimântați fură siliţi să coboare pe scara 
de oţel în încăperea întunecoasă, cavernoasă. 

Pe puntea din spate, Tongju se apropie dintr-un salt de Kim, 
fiind urmat de Morgan, care şchiopăta, împins, cu ţeava puştii, 
de un alt terorist. 

— Raportul? ceru Tongju, fără ocolişuri. 

— Toate obiectivele au fost îndeplinite, raportă Kim, cu 
mândrie. Avem o victimă în sala maşinilor, pe Ta-kong, dar acum 
toate compartimentele navei sunt sigure. Am transferat toţi 
prizonierii în magazia de la pupa. Jin-chul raportează că opt 
proiectile de artilerie au fost găsite, intacte, în laboratorul 
auxiliar al navei, adăuga, arătând către un membru vânos al 
grupului de comando, care stătea lângă o construcţie 
prefabricată din partea opusă a punţii. Submarinul e în 
imersiune, recuperează restul proiectilelor. 

— Foarte bine, răspunse Tongju cu un zâmbet pe care nu-l 
afişa des şi care dezvălui un şir de dinţi bine îngălbeniţi. Luaţi 
legătura cu Baekje. Spuneţi-i să amareze alături şi să se 
pregătească pentru transferul proiectilelor. 

— N-o să ajungeţi departe, mârâi Morgan, scuipând o gură de 
sânge în timp ce vorbea. 

— Dar, căpitane, riposta Tongju cu un zâmbet răutăcios, am 
ajuns deja. 


La trei sute zece metri sub Sea Rover, Summer plasa cu grijă a 
zecea bombă aeriană într-o cuvă improvizată, alături de cea de a 
noua, pe care o ridicase de pe fund cu numai câteva minute 
înainte. 

Fixă din nou ambele bombe cu braţele mecanice apoi, când 
termină, se întoarse către Dirk. 

— Zece preluate, două aşteaptă. Acum poţi să ne duci acasă. 

Jeeves!t. 

— Da, cucoană, răspunse Dirk, cu accent cockney, apoi puse 
în mişcare propulsoarele submersibilului şi ieşi din spaţiul îngust 
al hangarului. Când părăseau puntea lui /-411, Summer chemă, 
prin radio, postul de control de pe Sea Rover. 

— Sea Rover, aici Starfish. Am pus la adăpost următoarea 
şarjă şi ne pregătim să urcăm cu marfa, terminat. 

Apelului i se răspunse prin tăcere. In timp ce îşi începeau 
ascensiunea, mai încercă de câteva ori să ia legătura, dar iarăşi 
nu primi nici un răspuns de la suprafaţă. 

— Ryan trebuie să fi adormit la volan, spuse Dirk. 

— Nu-l poţi condamna, zise Summer, reţinându-şi un căscat. E 
două şi jumătate noaptea. 

— Sper doar că tipul de pe macara e treaz, zâmbi Dirk. 

Când se apropiară de suprafaţă, văzură strălucirea familiară a 
luminilor bazinului şi îl aduseră pe Starfish în centrul inelului 
format de acestea, unde se ridicară, încet, la suprafaţă. In timp 
ce cârligul macaralei principale era lăsat şi ataşat de submersibil, 
iar ei Incepeau să oprească aparatura electronică, Dirk şi 
Summer dădură prea puţină atenţie figurilor neclare de pe punte. 
Abia atunci când fură smulşi cu brutalitate din apă şi se legănară 
cu putere deasupra punţii din spate, aproape lovindu-se de 
peretele despărțitor dinspre babord, îşi dădură seama că ceva nu 
era în ordine. 

— Cine naiba manevrează macaraua? drăcui Summer, când 
fură depuşi fără menajamente pe punte. Nu ştiu că avem două 
bombe la bord? 

— Sigur nu-i garda de onoare, spuse Dirk, sec, holbându-se 
prin geamul balonului. 

Chiar în faţa lor stătea un asiatic în echipament paramilitar, de 
culoare neagră, cu un pistol semiautomat sprijinit în stomacul 
căpitanului Morgan. Dirk privi dincolo de mustaţa lungă, a la Fu 
Manchu şi văzu dinţii galbeni, strâmbi şi proeminenţi dezgoliţi 
într-un zâmbet plin de răutate, apoi îşi concentra atenţia asupra 
ochilor. Erau întunecaţi şi reci, dându-i un aer ameninţător, de o 
cumplită indiferenţă. Erau, Dirk o ştia, ochii unui ucigaş cu 
experienţă. g 

Summer icni de spaimă la vederea lui Morgan. In jurul coapsei 


18 Personaj celebru, protagonistul celor mai multe romane ale 
scriitorului umorist englez Pelham Greenville Wodehouse şi, mai recent 
majordomul care reprezintă imaginea site-ului AskJeeves (n. tr.). 

stângi a acestuia era înfăşurat un bandaj improvizat, care nu 
reuşea să-i acopere dârele de sânge închegat scurse în josul 
piciorului. Avea obrazul învineţit şi umflat până la dimensiunile 
unui grapefruit şi ochiul începuse deja să i se înnegrească. Alte 
dâre de sânge închegat îi porneau din gură, ajungând pe 
cămaşă. Totuşi, durul căpitan stătea neclintit, faptul că nu se 
temea câtuşi de puţin fiind atât de evident, încât Summer nici 
măcar nu observă că încă purta numai o pereche de boxeri. 

Doi atacatori săriră brusc în faţa balonului de sticla acrilică al 
lui Starfish, fluturându-şi cu frenezie pistoalele AK-74 ca să le 
dea de înţeles lui Summer şi Dirk să părăsească submersibilul. 
Imediat ce ieşiră, ţevile armelor li se şi proptiră în faţă, fiind 
conduşi către Morgan şi Tongju. 

— Domnule Pitt, zise cel din urmă, cu voce scăzută. E bine că 
aţi venit să ne ţineţi companie. 

— Nu cred că am avut plăcerea să facem cunoştinţă, ripostă 
Dirk, sarcastic. 

— Sunt un umil slujitor al Armatei Roşii Japoneze, al cărui 
nume e lipsit de importanţă, răspunse Tongju cu falsă 
bunăvoință, înclinându-şi uşor capul. 

— Nu mi-am dat seama că au mai rămas astfel de 
iresponsabili în afara puşcăriei. 

Tongju îşi păstră zâmbetul, fără să i se clintească vreun 
muşchi al feţei. 

— Tu şi sora ta aveţi la dispoziţie cincisprezece minute ca să 
reîncărcaţi bateriile submersibilului şi ca să vă pregătiţi pentru 
recuperarea ultimelor două proiectile, spuse, calm. 

— Sunt avariate şi făcute bucăţi, minţi Dirk, cu mintea 
alergându-i în căutarea unui plan de acţiune. 

Imperturbabil, Tongju ridică pistolul Glock aţintit spre coasta 
lui Morgan şi îi lipi ţeava de tâmpla dreaptă a acestuia. 

— Aveţi paisprezece minute, după care o să-l ucid pe căpitan. 
Apoi o să-ţi ucid sora. Şi pe urmă pe tine, zise, cu răceală, 
desfăcându-şi buzele într-un rânjet plin de automulţumire. 

Privindu-l furios pe dement, Dirk îşi putu simţi sângele 
clocotindu-i în vene. Pe urmă, atingerea delicate a mâinii lui 
Summer pe umărul său îi spulberă orice gând de a întreprinde o 
acţiune pripită. 

— Haide, Dirk, n-avem prea mult timp, spuse ea, conducându-l 
către căruciorul în care fuseseră aduse bateriile înlocuitoare. 

Morgan se uita la Dirk şi dădu din cap, exprimându-şi acordul. 


215 


Luptându-se cu sentimentul de totală neajutorare, cel de-al 
doilea începu să transfere bateriile pe Starfish, fără nici o tragere 
de inimă, ţinându-şi, în tot acest timp, un ochi lipit de şeful 
grupului de comando. 

Pe când pregăteau submersibilul pentru ultima scufundare, 
erau aduşi cei din urmă membri ai echipajului, fiind siliţi, sub 
ameninţarea armelor, să intre în magazia din spate. Summer 
observa, abia suportând, privirile îngrozite aruncate de două 
laborante care erau împinse, cu brutalitate, în josul scării de 
tambuchi. 

Lucrând în grabă, ea şi Dirk reuşiră să înlocuiască bateriile 
submersibilului în ceva mai mult de douăsprezece minute. Nu 
mai era timp pentru operaţiunile standard de după încărcare, nici 
pentru verificările sistemelor întreprinse, de obicei, înainte ca 
submarinul să se întoarcă în mare. Nu puteau decât să spere că 
Starfish era operaţional pentru încă o scufundare. 

Tongju se apropie cu paşi repezi şi se uită în sus, către cei doi 
americani care-l depăşeau în înălţime. 

— Recuperaţi fără întârziere cele două proiectile care au mai 
rămas şi reveniţi pe vas fără să faceţi vreo prostie. Aveţi 
nouăzeci de minute ca să terminaţi scufundarea fără să daţi 
greş, altminteri urmările vor fi cumplite. 

— În locul tău, cred că mi-aş face griji pentru consecinţele pe 
care le-aş avea de suportat din partea forţelor noastre armate 
pentru acţiunea piraterească întreprinsă asupra unei nave a 
guvernului, scuipă Summer, furioasă. 

— Nu poate fi vorba de consecinţe, ripostă Tongju, cu un 
zâmbet subţire, nu pentru o navă care n-o să mai existe. 

Înainte ca Summer să apuce să-i răspundă, se răsuci pe 
călcâie şi se îndepărtă, fiind înlocuit de doi dintre oamenii săi, 
care făcură un pas înainte, cu armele gata de tragere. 

— Haide, surioară, murmură Dirk. N-are rost să te cerţi cu un 
psihopat. 

Dirk şi Summer intrară din nou, cu atenţie, în submersibil, apoi 
macaragiul îi săltă cu brutalitate în aer. In timp ce erau pe 
punctul de a li se da drumul, Dirk văzu, prin sticla acrilică a 
balonului, cum Morgan era dus, cu grosolănie, către magazia de 
la pupa, fiind împins cu forţa înăuntru. Un atacator aflat pe 
macaraua de pe puntea de la pupa ridică capacul masiv, de oţel 
şi îl poziţiona deasupra magaziei din spate înainte de a-l cobori la 
locul său. Odată fixat deasupra magaziei, capacul tambuchiului 

întemniţa întregul echipaj al navei în întunecimea de dedesubt. 

Starfish fu coborât cu neîndemânare în apa pe care o 
împroşcă cu putere fiind desprins imediat de cablu. 

— Are într-adevăr de gând să scufunde Sea Rover, îi spuse 
Dirk lui Summer, în timp ce-şi începeau coborârea înceată către 
fund. 

— Cu întregul echipaj încuiat în magazie? întrebă ea, clătinând 
din cap cu neîncredere. 

— Aşa cred, spuse el, sumbru. Din nefericire, nu prea avem 
cum să chemăm ajutoare. 

— Sistemul de comunicare subacvatică n-o să ne fie de nici un 
folos, iar toate apelurile pe care am putea încerca să le lansăm 
către suprafaţă nu au de cine să fie recepționate în zona asta, cu 
excepţia unor pescari chinezi. 

— Şi a cablierului care, evident, îi susţine pe indivizii ăştia, 
adăugă el, clătinând din cap. 

— Se pare că spionajul nostru a subestimat Armata Roşie 
Japoneză, zise Summer. Tipii ăştia nu par să fie o şleahtă de 
derbedei cu o ideologie extremistă şi cu dinamita prinsă la spate, 
de centură. 

— Nu, e clar că sunt militari de profesie, bine antrenați. 
Oricine ar fi cel care conduce operaţiunea, este, evident, 
competent şi bine finanţat. 

— Mă întreb ce-or avea de gând să facă cu bombele. 

— Ne-am putea imagina un atac asupra Japoniei. Dar Armata 
Roşie Japoneză reprezintă, evident, mai mult decât se vede cu 
ochiul liber, aşa că nu aş paria pe intenţiile lor. 

— Cred că nu e momentul să ne facem griji pentru asta. 
Trebuie să găsim o modalitate de a salva echipajul. 

— Am numărat opt terorişti şi, fără îndoială, mai erau câţiva 
pe puntea de navigaţie sau altundeva, pe navă. Prea mulţi ca să 
le venim de hac cu două şurubelniţe, spuse Dirk, trecând în 
revistă conţinutul micii cutii de scule montate în spatele 
scaunului său. 

— O să fie necesar să-i scoatem din magazie, fără zgomot, pe 
câţiva membri ai echipajului, ca să ne ajute. Dacă am avea 
destui oameni, poate că i-am putea învinge. 

— Nu mă încântă ideea de a înfrunta, neînarmat, un AK-74, 
dar s-ar putea să avem o şansă dacă o să fim mai mulţi. 
Ridicarea capacului magaziei ăleia e problema. Ar trebui să pot 
folosi, nestingherit, vreo două minute macaraua de la pupa, dar 

nu cred că prietenii noştri în negru or să fie prea amabili. 

— Trebuie să mai existe o ieşire din magazia aia, spuse 
Summer. 

— Nu, din nefericire, nu există. Sunt sigur că e identică cu cea 
de pe Deep Endeavor, concepută numai ca depozit şi că bazinul 
nu permite existenţa unei alte intrări. 

— Cred că Ryan a tras o data acolo un cablu electric pe 
altundeva, nu prin capacul deschis al tambuchiului. 

Dirk se concentra un moment, străduindu-se să-şi 
împrospăteze memoria. 

După un lung minut, se aprinse, în sfârşit, o luminiţă. 

— Ai dreptate. Există o mică gură de ventilaţie care se 
deschide In primul perete despărțitor dinspre pupa de dincolo de 
bazin. E, Într-adevăr, ceva mai mult decât o aerisire, fiind 
concepută ca să permită evacuarea acumulărilor de gaze nocive 
în cazul în care în magazie sunt depozitate substanţe chimice. 
Sunt sigur că un om se poate strecura prin ea. Dar, pentru 
Morgan şi echipajul său, problema e că este închisă şi încuiată 
dinspre exterior. 

— Trebuie să găsim o posibilitate de a o deschide, hotărî 
Summer. 

Ţinând cont de existența împrejurărilor neprevăzute, 
concepură, împreună, mai multe planuri, stabilind, în cele din 
urmă, o succesiune de abordare bazată pe ocaziile favorabile 
ivite după reîntoarcerea la bord. Pentru a izbândi, era nevoie de 
sincronizare, de îndemânare şi de o doză de îndrăzneală. Şi, mai 
ales, de noroc. 

Capitolul 27 


Dirk şi Summer păstrară tăcerea în timp ce imaginaţia lor 
ţesea viziunea macabră ale lui Sea Rover, care se scufunda 
împreună cu întreg echipajul, prietenii şi colegii lor fiind captivi în 
magazia etanşă. Apoi spectrul lui /-411 apăru brusc din întuneric, 
înălțându-se înaintea lor şi imaginile li se şterseră din minte. Cu 
cronometrul mergând, îşi reluară misiunea de a recupera 
ultimele două recipiente ale morţii. 

Dirk manevra submersibilul, introducându-l în hangar ca şi 
până atunci şi lăsându-l cât mai jos, ca să poată ajunge cu 
uşurinţa la proiectilele rămase. In vreme ce Summer începu să 
manipuleze cele două braţe mecanice privindu-le prin peretele 
de sticlă acrilică al balonului, Dirk supraveghe imaginile trimise 
pe monitor de camera video, care înregistra toate momentele 
recuperării. O urmări pe Summer ridicând cu grijă prima bombă 
şi, când ea o plasă în coş, el îl alimentă pe neaşteptate pe 
Snoopy şi înşfăcă dispozitivul de comandă al vehiculului 
teleghidat. Cât ai clipi, împinse ROV-ul cu câţiva centimetri în 
afara suportului său, apoi răsuci mica maşinărie până când îi 
apasă botul de bordajul tălpii submarinului şi îi porni 
propulsoarele cu toată puterea. Micul ROV nu pleca nicăieri, dar 
jeturile de apă răscolită pe care le stârni ridicară în faţa lui 
Starfish un nor gros de mâl şi de sedimente. In apă, în mijlocul 
norului maroniu, vizibilitatea scăzu brusc la zero. 

— Ce faci? întrebă Summer, oprind braţul mecanic. 

— O să vezi, spuse el, cu toate că nu se putea vedea absolut 
nimic. După ce se întinse şi se jucă, febril, preţ de o clipă, cu 
comenzile lui Summer, opri propulsoarele ROV-ului. Abia după 
două minute apa se limpezi suficient pentru ca ea să poată trece 
la preluarea ultimei bombe. 

— Vrei să încerci din nou şmecheria aia? îl întrebă, după ce o 
depuse în coş. 

— De ce nu? răspunse el, pornind din nou propulsoarele ROV- 
ului şi învârtejind un alt nor mâlos în faţa camerei. 

O dată ce apa se limpezi şi ambele bombe fură fixate în coş, 
Dirk îndepărtă cu grijă submersibilul de submarin şi începură să 
urce încet. La jumătatea drumului, îşi schimbară poziţiile, 
trecând unul în locul celuilalt, astfel încât acum Summer era cea 

care controla mişcările submersibilului, pe când Dirk mânuia 
comenzile ambelor braţe mecanice. 

— OK, du-ne sus, o instrui el pe Summer. Imediat ce ne lasă 
pe punte, o să fie nevoie să faci o diversiune. 

In timp ce vorbea, scoase braţul mecanic din dreapta din 
poziţia sa fixă din coş şi îl întinse drept înainte, cât era de lung, 
astfel încât ieşea în afara lui Starfish precum o lance. 

Summer se încredea în instinctul fratelui ei fără rezerve şi, 
oricum, nu avusese destul timp ca să-l contrazică. Inelul de 
lumini al bazinului le apăru, curând, în raza vizuală. Ea conduse 
submersibilul în centrul deschiderii, apoi sparse suprafaţa apei 
într-o învălmăşeală de bule şi de spumă. Cârligul macaralei se 
agaţă de Starfish cu un zăngănit metalic şi micul vas fu smuls din 
apă. In timp ce submersibilul se legăna în aer, Summer se uită, 
încordată, la Tongju şi la o jumătate de duzină dintre oamenii 
acestuia. Observă că fratele ei urmărea cu atenţie deplasarea 
submarinului, ajustând cu fineţe poziţia braţului mecanic. Când 
macaragiul lipsit de experienţa îi lăsă cu neîndemânare pe 
punte, ea îl văzu pe Dirk apăsând pe comenzile braţului metalic, 
pe care îl întinse, la maximum, în faţa lor. Când se opriră, gheara 
metalică făcu un salt înainte, oprindu-se aproape de peretele 
despărțitor din spate. La un metru în lateral se afla un mic 
tambuchi încuiat de ventilare, care conducea către magazie. 

— Băiatul nostru de pe macara s-a descurcat, murmură Dirk. 
Suntem în zona de aterizare. 

— Cred că e momentul să înceapă spectacolul, răspunse 
Summer, cu o privire nervoasă. 

Mişcându-se cu repeziciune, îşi scoase salopeta NUMA, dând la 
iveală un trup subţire înveşmântat într-un costum de baie sumar, 
din două piese, acoperit de un tricou larg. Ducându-şi mâna sub 
acesta, îşi desfăcu sutienul şi îl lăsă să cadă pe podea, apoi 
prinse marginea largă a tricoului şi şi-o înnodă exact deasupra 
buricului. Tricoul întins îi scotea limpede în evidenţă conturul 
armonios al sânilor plini şi abdomenul. Dirk o ajută să deschidă 
tambuchiul, apoi reveni la comenzile braţului, în timp ce ea ţâşni 
din submarin. 

Când se strecură afară, Tongju era cu spatele la submersibil, 
fiind ocupat să discute cu macaragiul. Văzând că el se uita în altă 
parte, Summer se grăbi să se îndrepte spre cel mai apropiat 
dintre oamenii lui, care încremenise privind, cu poftă, formele ei 
expuse vederii. Dar lăcomia din priviri i se transformă în surpriză 

când ea striga, cât o ţineau puterile: 

— la-ţi mâinile de pe mine, scârnăvie! 

După vorbe urmă o palmă care lovi obrazul bărbatului, 
făcându-l să cadă aproape lat. Dacă bikinii şi tricoul ei strimt nu 
atrăseseră încă atenţia tuturor, atunci faptul că le trântise un 
camarad la podea făcu ca ochii tuturor celor de pe navă să se 
îndrepte către ea. 

Ochii tuturor, cu excepţia lui Dirk. Profitând de agitația 
stârnită, aduse braţul mecanic în cea mai îndepărtată poziţie 
laterală, întinzând gheara extensibilă către deschiderea pentru 
ventilaţie din peretele despărțitor. Prinse cu ea maneta de 
zăvorâre, o izbi scurt, aducând-o în poziţia deschis şi o trase 
puţin în sus, ca să se asigure că tambuchiul avea să poată fi 
ridicat. li dădu repede drumul şi, încet, readuse alături de 
Starfish braţul căruia îi întrerupse apoi alimentarea. leşi cât putu 
de repede prin tambuchiul submersibilului şi rămase cu 
nonşalanţă în spatele lui, de parcă ar fi stat acolo tot timpul. 

— Ce-i tărăboiul ăsta? şuiera Tongju apropiindu-se de 
Summer, cu pistolul Glock îndreptat spre stomacul ei. 

— Perversul ăsta a încercat să mă atace, ţipă Summer, 
arătându-l cu degetul pe individul care rămăsese cu gura 
căscată. 

Tongju slobozi un val de obscenităţi, până când teroristul 
zăpăcit se pleoşti ca o floare ofilită. Şeful grupului de comando 
se întoarse apoi către Summer şi Dirk, care era acum alături de 
sora lui. 

— Voi doi, înapoi în submarin, le ordonă, în engleză, arătându- 
le drumul cu ţeava pistolului. 

— Doamne, acolo n-ai loc nici măcar să-ţi întinzi picioarele, se 
plânse Dirk, de parcă, pe moment, asta ar fi fost marea lui 
problemă. 

In timp ce se duceau înapoi, spre submersibil, observară 
pentru prima dată că nava cablier era pe punctul de a acosta 
alături de Sea Rover. Deşi nu cu mult mai lung decât vasul 
NUMA, cel japonez avea o suprastructură mai solidă şi părea să-l 
domine cu înălţimea sa. La nici un minut după acostarea lui 
Baekje, o macara uriaşă de pe puntea sa de la pupa aruncă 
peste balustrada lui Sea Rover un cablu de care atârna o 
platformă goală, legănându-se alene în bătaia vântului. Din 
interiorul submarinului, o priviră coborând pe puntea din spatele 
lor. Trei dintre bandiții îmbrăcaţi în negru rostogoliră o serie de 

containere pe care le scoseseră din laboratorul auxiliar al lui Sea 
Rover şi pe care le fixară pe platformă. Cei doi ştiau că fiecare 
dintre acestea conținea câte o bombă bacteriologică 
împachetată într-un înveliş de protecţie. 

Macaragiul de pe Baekje mută platforma, de mai multe ori, de 
pe un vas pe altul, până când toate containerele ajunseră la 
bordul navei japoneze. Platforma goală se transforma apoi în 
autobuz, transbordându-i şi pe terorişti cât ai bate din palme. De 
sub punte apăru un bărbat în negru, care schimbă repede câteva 
vorbe cu Tongju. Dirk observă că faţa celui din urmă se destinse 
într-un zâmbet subţire, după care arătă către submersibil şi lătră 
un ordin. Cârligul macaralei fu desprins de platformă şi ataşat de 
Starfish. 

— Cred că schimbăm maşina, comenta Dirk când se încordă 
cablul. 

De data asta, submersibilul se ridică lin în aer. Dirk repezi 
braţul mecanic în afară şi, înainte de a fi luaţi de pe punte lovi de 
trei ori, uşor, cu gheara în peretele despărțitor din spatele navei. 
impreună cu Summer, privi cum, sub ei, Sea Rover se micşora în 
timp ce erau purtaţi pe deasupra apei şi plasați pe o punte de 
sus, de la pupa lui Baekje. leşiră din submarin căţărându-se şi 
fură întâmpinați de două brute înarmate, care îi mânară către 
balustrada navei împingându-i cu carabinele. 

— M-am săturat de ospitalitatea oferită de puştile de asalt, 
bodogăni Dirk. 

— Fac pariu că se simt despuiaţi când n-au o armă în mâini, 
răspunse Summer. 

Din poziţia lor avantajoasă, îi urmăriră cu privirea pe terorişti 
care mai rămăseseră pe cealaltă navă şi care erau transbordaţi 
pe platformă, Tongju fiind în ultima serie. 

— Dirk, mă înşeală ochii, sau Sea Rover s-a lăsat mai adânc în 
apă? întrebă Summer, cu nelinişte în glas. 

— Ai dreptate, încuviinţă el, privind cu atenţie nava. Probabil 
că au deschis valvele de fund. E şi canarisită uşor către tribord. 

Platforma care îl purta pe Tongju se balansa deasupra punţii şi 
liderul grupului de comando sări, aterizând cu uşurinţă în 
picioare. Se apropie imediat de cei doi captivi. 

— Vă sugerez să vă luaţi adio de la nava voastră, spuse 
indiferent. 

— Porcule, criminalule, echipajul e în magazie! ţipa Summer. 

Copleşită de emoție şi furioasă, făcu brusc un pas către el. 

Ucigaşul bine antrenat reacţionă din instinct, dând o lovitură 
nepermisă, cu piciorul drept, în stomacul lui Summer şi trântind- 
o pe spate. Dar reflexele lui des întrebuințate nu erau destul de 
prompte ca să contracareze iuţeala lui Dirk, care se aruncă pe 
neaşteptate înainte şi îl izbi puternic cu piciorul chiar atunci când 
îşi regăsea echilibrul. Lovitura năprasnică îl nimeri în tâmpla 
dreaptă, făcându-l să cadă într-un genunchi, unde se clătină, 
fiind pe punctul de a-şi pierde cunoştinţa. Teroriştii din apropiere 
săriră imediat asupra lui Dirk, unul dintre ei înfigându-i puşca în 
stomac în timp ce alţi doi îi ţineau braţele la spate. 

Încetul cu încetul, Tongju îşi reveni în simţiri şi se ridică în 
picioare, îndreptându-se apoi, cu intenţie, către Dirk. Aproape 
înfigându-şi chipul în bărbia celui din urmă, i se adresă cu voce 
calmă, în care mustea ameninţarea. 

— O să-mi facă plăcere să te privesc murind aidoma celor de 
pe nava ta, spuse, apoi se răsuci brusc pe călcâie şi se îndepărtă. 

Bandiţii care rămăseseră în preajma lor îi mânară pe Dirk şi 
Summer, cu brutalitate, în josul unei scări şi de-a lungul unui 
coridor îngust înainte de a-i îmbrânci într-o cabină mică. Uşa se 
trânti în urma lor, fiind încuiată pe dinafară, acolo unde doi 
bărbaţi rămaseră să stea de pază. 

Dirk şi Summer îşi reveniră iute după durerea pricinuită de 
lovituri. Clătinându-se pe lângă cele două paturi identice 
înghesuite în cabina minusculă îşi turtiră feţele de micul hublou 
din peretele exterior. 

— S-a lăsat mai mult în apă, constată Summer, cu voce 
îngrozită. 

Prin hublou puteau vedea pe Sea Rover, încă plutind alături de 
Baekje, cu apa mării urcând încet şi implacabil către partea de 
sus a copastiei. Pe punți nu se vedea nici un semn de viaţă, iar 
uriaşul vas de cercetare avea înfăţişarea unei nave fantomă, 
lăsată pe o parte. Dirk şi Summer încercară să desluşească vreo 
mişcare la pupa sau în preajma bazinului, dar nu zăriră nimic. 

— Sau au încuiat din nou gura de aerisire, sau Morgan nu 
poate ajunge la ea, blestema Dirk. 

— Sau nu ştie că există, şopti Summer. 

Auziră şi simţiră sub picioare un huruit care devenea tot mai 
puternic pe măsură ce imensul cablier Baekje îşi ambala 
motoarele şi se îndepărta încet de nava NUMA, care se scufunda. 
Lumina care prevestea zorii nu reuşise încă să înfrângă 
întunecimea nopţii şi, după numai câteva minute, imaginea lui 

Sea Rover se micşoră, pierzându-se într-o aglomerare estompată 
de lumini pâlpâitoare. 

Dirk şi Summer îşi încordară privirile urmărind vasul NUMA în 
timp ce Baekje accelera, îndepărtându-se. În cele din urmă, 
luminile licăritoare pieriră dincolo de orizont şi pierdură din 
vedere nava şi pe camarazii lor. 

Capitolul 28 


— Domnule, se pare că am pierdut legătura cu Sea Rover. 

Rudi Gunn îşi ridică încet privirea de pe birou. De dincolo de 
ochelari, ochii lui îl sfredeleau pe specialistul în susţinerea 
acţiunilor pe teren care stătea, agitat, înaintea lui. 

— De cât timp? se interesă Gunn. 

— N-am mai primit nici un răspuns pe linia de comunicaţii de 
peste trei ore. Am continuat să primim actualizări digitale ale 
poziţiei prin sistemul GPS, ceea ce arăta că se aflau încă în 
acelaşi loc din Marea Chinei de Est. Dar au încetat acum 
douăzeci de minute. 

— Au emis vreun semnal de pericol? 

— Nu, domnule, nici unul care să fi ajuns la noi. 

Deşi lucra de zece ani la NUMA, specialistul afişa un disconfort 
evident când li se înfăţişa superiorilor fiind purtătorul unor veşti 
proaste. 

— Dar nava Marinei Militare? A fost desemnată ca escortă. 

— Domnule, Marina Militară a retras fregata care o escortă 
înainte ca Sea Rover să părăsească portul Osaka, din cauza 
obligaţiei de a participa la nişte manevre împreună cu Marina 
Taiwaneză. 

— Asta chiar că-i bună! exclamă Gunn, frustrat. 

— Domnule, am solicitat, de la Oficiul Naţional de 
Supraveghere, imagini obţinute prin satelit. Ar trebui să primim 
ceva într-o oră. 

— Vreau o aeronavă de căutare şi salvare, în momentul ăsta, 
se răsti Gunn. la legătura cu Aviația şi cu Marina Militară. Vezi 
cine se află cel mai aproape şi pune-i în mişcare. Repede! 

— Da, domnule, răspunse tânărul, părăsind biroul dintr-un 
salt. 

Gunn cugetă asupra situaţiei. Navele de cercetare NUMA erau 
dotate cu ultimul tip de echipamente de comunicare prin satelit. 
Nu aveau cum să dispară fără nici un avertisment. lar echipajul 
de pe Sea Rover era unul dintre cele mai experimentate şi 
competente din flota agenţiei. Dirk trebuie să fi avut dreptate, se 
temu. Probabil că se desfăşura o operaţiune în forţă, care avea 
ca obiectiv bombele bacteriologice de la bordul lui /-411. 

Presimţind că se întâmplase ceva îngrozitor, Gunn ridică 

receptorul telefonului şi îşi sună secretara. 
— Daria, fă-mi legătura cu vicepreşedintele. 


Căpitanul Robert Morgan nu era omul care să se lase înfrânt 
cu uşurinţă. După ce fusese azvârlit, fără nici o ceremonie, în 
magazia închisă, preluă repede comanda echipajului său 
zdruncinat, ignorându-şi femurul sfărâmat şi pometul zdrobit, de 
parcă ar fi fost o luxaţie şi o zgârietură. La câteva secunde după 
sosirea sa, capacul greu, de oţel, al tambuchiului fu trântit 
deasupra lor, căderea acelui acoperământ masiv cufundând 
compartimentul complet în întuneric. Când aerul rece şi umed se 
îngreună din cauza mirosului combustibilului motoarelor diesel, 
de pereţi reverberară şoapte îngrozite. 

— Nu intraţi în panică, strigă Morgan, răspunzând murmurelor. 
Ryan, eşti aici? 

— Da, răsună vocea celui strigat, venind dintr-un colţ. 

— In partea din spate ar trebui să fie două vehicule 
teleghidate uşoare, de rezervă. Găseşte nişte baterii şi vezi dacă 
poţi să aprinzi luminile, ordonă. 

Pe neaşteptate, raza lanternei portabile ţinute strâns în mâna 
mecanicului-şef de pe Sea Rover luci, palidă, în întunericul din 
depozit. 

— O s-o rezolvăm, căp'tane, bubui vocea cu accent irlandez a 
mecanicului, un lup de mare cu părul roşu, pe nume Mcintosh. 

Ryan şi Mcintosh localizară ROV-ul de rezervă depozitat într-un 
stelaj, iar apoi, după ce răscoliră pretutindeni în lumina 
estompată a lanternei, găsiră un set de baterii. Ryan tăie unul 
din capetele cablului de alimentare al vehiculului teleghidat şi 
conectă mai multe dintre firele din interior la ieşirile bateriilor. 
Odată ce realiză un circuit complet, becurile strălucitoare de 
xenon ale ROV-ului izbucniră într-o lumină orbitoare, alb- 
albăstruie. Mai mulţi membri ai echipajului, care stăteau în 
apropiere, avură tendinţa să-şi închidă strâns pleoapele când 
fluxul strălucitor inundă brusc magazia întunecată. In baia de 
lumină, Morgan reuşi să studieze echipajul şi echipa de 
specialişti de la bord, observând că aceştia erau adunaţi în 
grupuri mici, prin toată magazia. Chipurile majorităţii bărbaţilor 
şi femeilor reflectau un amestec de nedumerire şi de spaimă. 

— Bună treabă, Ryan. Mcintosh, plimbă, te rog, luminile alea 
de-a lungul magaziei. Acum, pe lângă asta, e cineva rănit? spuse 
căpitanul, ignorându-şi propriile răni grave. 

O inspecţie rapidă scoase la iveală o serie de tăieturi, vânătăi 
şi cucuie. Dar, în afară de un mecanic rănit şi de un geolog care 
îşi rupsese piciorul când căzuse în magazie, nimeni nu avea răni 
demne de luat în seamă. 

— O să scăpăm de aici, declară Morgan, cu convingere. 
Teroriştii ăştia nu vor decât obiectele pe care le-am recuperat 
din submarinul japonez. Sunt şanse să ne elibereze imediat ce le 
duc pe nava lor, spuse, îndoindu-se, în sinea sa, de propriile 
vorbe. Dar, pentru orice eventualitate, o să găsim o modalitate 
de a ridica noi înşine capacul. E sigur că suntem destul de mulţi 
ca s-o facem. Mcintosh, mai plimbă o data lumina aia de jur- 
împrejur, să vedem ce se poate folosi drept unealtă din ceea ce 
găsim pe aici. 

Mcintosh şi Ryan ridicară ROV-ul şi îl duseră în centrul 
magaziei, apoi îl rotiră, încet, cu trei sute şaizeci de grade, raza 
luminoasă descriind, în trecere, un arc luminos pe deasupra 
oamenilor şi obiectelor. Loc de depozitare al submersibilului 
Starfish, magazia semăna cu un imens dulap cu piese 
electronice. De pereţi erau agăţaţi colaci de cablu, în timp ce 
componentele electronice erau depozitate în mai multe dulapuri 
fixate pe peretele dinspre pupa. Pe una dintre laturi erau aliniate 
rafturi cu aparatură de verificare, iar în capătul dinspre provă se 
afla o barcă Zodiac, de cinci metri lungime, pusă pe un suport de 
lemn. Şase bidoane de o sută optzeci de litri de benzină erau 
fixate într-un colţ, de-a lungul a două motoare exterioare, de 
rezervă. Ryan menţinu lumina asupra butoaielor vreme de 
câteva minute, dând la iveală o serie de trepte de fier care urcau 
în susul peretelui, sub o consolă din spatele butoaielor. 

— Căpitane, în susul treptelor e un tambuchi pentru ventilaţie, 
care răspunde pe puntea bazinului, către pupa, spuse Ryan. Se 
închide de pe punte, dar e posibil să fi fost lăsat deschis. 

— Ei, voi, bărbaţii de acolo, se răsti Morgan către trei 
specialişti ghemuiţi lângă butoaie. Urcaţi-vă unul pe scară şi 
vedeţi dacă tambuchiul e deschis. 

Un oceanograf desculţ, îmbrăcat într-o pijama albastră, sări în 
sus la cererea căpitanului şi alergă în susul treptelor metalice, 
dispărând în canalul îngust de ventilaţie din consola de 
deasupra. Câteva momente mai târziu, apăru din nou la vedere, 
tălpile sale simțind de-acum cât de grosolane erau treptele 
scării. 

— E zăvorită zdravăn, căpitane, spuse, dezamăgit. 

Mcintosh, aflat în centrul magaziei, începu brusc să vorbească. 

— Căpitane, cred că am putea construi două bare din suportul 
de lemn de sub Zodiac, spuse, arătând cu braţul înspre barca de 
cauciuc. Cu câte şase sau opt bărbaţi la fiecare dintre ele, ar 
trebui să putem sălta un colţ al capacului principal. 

— Să-l săltăm cu două beţişoare chinezeşti cât toate zilele, 
aşa-i? Asta s-ar putea să meargă, într-adevăr. Fă-o, Mcintosh. 
Voi, bărbaţii de acolo, ajutaţi-l să dea Zodiac-ul jos de pe suport, 
se răţoi către grupul de lângă barcă. 

Şchiopată într-acolo, apucă de prova bărcii şi-i ajută să o 
urnească de pe suport şi să o pună jos. Mai mulţi bărbaţi îi 
dădură o mână de ajutor lui Mcintosh, care dezmembra suportul, 
înşirându-i componentele alături, pe când tâmplarul navei stabili 
cum să fie reasamblate pentru a alcătui mai multe bare. 

In timp ce lucrau, puteau auzi vocile înăbuşite ale teroriştilor 
de pe punte şi huruitul şi zăngănitul macaralei de pe Baekje, care 
încărca şi ridica de pe navă proiectilele de pe /-411. La un 
moment dat, le ajunse la urechi ecoul estompat al unei rafale de 
mitralieră, venind dintr-o zonă îndepărtată a navei. Puțin mai 
târziu, Morgan identifică zgomotul făcut de Starfish, care era 
scos din bazin şi coborât pe punte, urmat de ţipătul strident scos 
de vocea unei femei, pe care o recunoscu ca fiind a lui Summer. 
Urmară câteva lovituri în peretele despărțitor de deasupra lor, 
după care activităţile de deasupra deveniră mai puţin 
zgomotoase. In cele din urmă, zumzetul macaralelor şi vocile 
sporadice amuţiră. Pentru că era evident că grupul de comando 
părăsise nava, Morgan se întrebă, în tăcere, ce se întâmplase cu 
Dirk şi Summer. Gândurile îi fură brusc tulburate de huruitul 
motoarelor lui Baekje, ale căror vibrații străbătură magazia în 
timp ce cablierul se îndepărta de Sea Rover. 

— Aţi făcut progrese, Mcintosh? întrebă, cu voce puternică, cu 
toate că vedea foarte bine ce se întâmpla în faţa lui, pentru că 
dorea să acopere zgomotul care trăda abandonarea. 

— Am asamblat două bare şi suntem pe cale să o completăm 
pe a treia, mormăi mecanicul-şef. 

La picioarele sale erau trei stâlpi de lemn cu aspect 
neuniform, având cam vreo trei metri lungime. Fiecare era 
construit din câte trei bârne separate, crestate grosolan cu 
ciocanul şi cu şurubelniţa la ambele capete şi asamblate în 
maniera fed şi nut. O fâşie de metal demontată de pe un raft cu 
echipamente de testare fusese bătută în cuie în jurul îmbinărilor, 

pentru a le conferi rezistenţă, fiind înfăşurată, în final, cu un strat 
din banda adezivă preferată a omului priceput la toate. 

In timp ce Mcintosh studia frânturile de lemn rămase, din 
măruntaiele navei se auzi brusc zgomotul unei viituri. In câteva 
minute, intensitatea sunetului se dublă, semănând cu vuietul 
apelor unui torent furtunos. Mcintosh se ridică încet în picioare şi 
i se adresă căpitanului cu voce sumbră, prozaică. 

— Domnule, au deschis valvele de fund. Scufundă nava. 

Auzindu-i spusele, mai multe voci icniră, în întuneric, de 
spaimă şi numeroase strigăte de „Nu!” reverberară prin 
magazie. Morgan nu luă în seamă nici unul. 

— Se pare că trebuie să ne descurcăm cu trei bare, răspunse 
el, calm. Am nevoie de câte şapte bărbaţi la fiecare stâlp. Să-i 
ridicăm. 

Când primele picături de apă de mare începură să se prelingă 
în magazie printr-o jumătate de duzină de canale de evacuare a 
apei din santină, o droaie de bărbaţi ieşiră în faţă şi înşfăcară 
barele. În câteva minute, se bălăceau în apa care ajunsese până 
la glezne, în timp ce bărbaţii poziţionau capetele barelor în colţul 
dinspre prova al hubloului, alături de scara de acces. Pe treapta 
de sus stătea un bărbat cu un bloc triunghiular de grinzi, înalt de 
şaizeci de centimetri, având misiunea de a-l introduce sub 
capacul săltat al tambuchiului, pentru a-l bloca în poziţia deschis. 

— Gata... ridicaţi! striga Morgan. 

La unison, cele trei echipe de bărbaţi prinseră extremităţile 
barelor şi le apăsară în capacul tambuchiului aflat la doi metri şi 
jumătate asupra capetelor lor, împingând în sus cu toată 
puterea. Spre surpriza tuturor, capacul masiv se săltă cu mai 
bine de un metru, lăsând să pătrundă înăuntru un crâmpei din 
lumina estompată de pe punte, înainte ca greutatea sa să 
acţioneze, trântindu-l cu zgomot înapoi. 

Bărbatul disperat din vârful scării încremeni o clipă înainte de 
a încerca să introducă pana de lemn, iar apoi fu prea târziu. 
Capacul i se prăbuşi deasupra capului când încerca să împingă 
pana în locul gol, marginea acestuia fiind cât pe ce să-i reteze 
degetele mâinii drepte. Şocat, respiră adânc, apoi dădu din cap 
către Morgan, în semn că puteau să repete încercarea. 

— Bun, să mai încercăm o dată, ordonă Morgan, în timp ce 
rana deschisă îl ustura din cauza apei sărate care i se învolbura 
acum în jurul genunchilor. 

Un trosnet sonor se propagă prin magazie când îmbinarea din 

partea superioară a uneia dintre bare se frânse în două, iar 
bucata desprinsă căzu în apă, împroşcând-o. Mcintosh se deplasă 
cu greu prin apă şi examina piesa stricată din capăt, descoperind 
că îmbinarea cu nut fusese distrusă în întregime. 

— Nu e bine, domnule, raportă. Reparaţia o să ne ia ceva 
timp. 

— Faceţi ce puteţi, strigă Morgan. Continuăm cu două... 
Ridicaţi! 

Bărbaţii rămaşi la bare le împinseră, dar luptau pentru o cauză 
pierdută. Nu aveau destulă forţă ca să creeze un efect de 
pârghie suficient. Alţi bărbaţi se îngrămădiră, încercând să-i 
ajute, dar pe bârne nu era, pur şi simplu, loc pentru mai multe 
mâini care să împingă. Folosind surplusul de forţă omenească, se 
încordară şi reuşiră, de două ori, să salte puţin capacul, dar nu 
destul de mult pentru a fi blocat într-o poziţie care să permită 
trecerea unui om. Apa mării unduia acum în jurul taliei lui 
Morgan care vedea pe chipurile echipajului că spaima de înec era 
pe punctul de a stârni panică în magazie. 

— Incă o încercare, oameni buni, îi îndemnă, în vreme ce 
undeva, în străfundul minţii sale, făcea un calcul morbid, 
socotind de cât timp era nevoie pentru ca un om să se înece. 

Cu adrenalina năvălind în vene, bărbaţii împinseră barele în 
capacul tambuchiului, pentru o ultimă dată, cu toată puterea. De 
data aceasta, părură să aibă suficientă forţă şi capacul începu să 
se ridice, scârţâind. Dar, când apăsau mai tare pârghiile, un alt 
trosnet reverbera prin magazie. O a doua bară se despica în zona 
îmbinării şi capacul tambuchiului se închise zăngănind. 

— Asta e, s-a zis cu noi, izbucni o voce dintr-un colţ întunecat. 

Nu fu nevoie de mai mult pentru ca un bucătar care stătea, 
tremurând, lângă butoaiele cu benzină, să-şi piardă cumpătul. 

— Nu ştiu să înot, nu ştiu să înot! ţipă, în timp ce apa i se 
ridica încet către piept. 

Cuprins de panică, se agăţă de treptele de fier ale scării care 
ducea spre tambuchiul de aerisire şi o luă la goană prin puţul de 
ieşire. Ajungând în bezna de pe ultima treaptă şi continuând să 
fie prada aceleiaşi spaime nebune, începu să lovească cu pumnii 
în micul tambuchi rotund, zbierând să i se dea drumul. Fiind într- 
o totală stare de şoc, simţi deodată capacul cedând sub 
apăsarea mâinilor lui şi deschizându-se. Nevenindu-i să creadă şi 
cu inima bătându-i puternic, ieşi prin tambuchi zvârcolindu-se şi, 
uluit, se ridică în picioare pe punte, alături de bazin. Abia după 

un minut începu să i se domolească pulsul şi îşi redobândi 
sângele rece. Înţelegând că, până una-alta, nu avea să moară, se 
târî înapoi în tambuchi şi pe câteva trepte în josul scării, apoi 
strigă înspre magazie, cât îl ţineau puterile: 

— Tambuchiul e deschis! Tambuchiul e deschis! Pe aici, cu 
toţii! 

Oamenii cuprinşi de panică viermuiră către scară aidoma unei 
armate de furnici de foc înfuriate, îngrămădindu-se unii în alţii ca 
să scape. In momentul acela, cei mai mulţi dintre membrii 
echipajului călcau apa sau erau agăţaţi de pereţi, în timp ce 
câţiva se ţineau de barca de cauciuc care plutea în derivă. Şi 
micul ROV plutea în voia apei iar lămpile sale strălucitoare 
împrăştiau în magazie o lumină suprarealistă. 

— Mai întâi femeile, striga Morgan, respectând legea nescrisă 
a mării. 

Ryan, care stătea pe vârfuri lângă scară, cu bărbia deasupra 
apei, încerca să restabilească ordinea în mijlocul haosului. 

— L-aţi auzit pe căpitan. Intâi femeile. Voi de-acolo, înapoi, 
mârâi către doi biologi care vociferau ca să ajungă la scară. 

În timp ce femeile alergau grăbite spre gura de aerisire şi 
afară din tambuchi, reuşi să menţină o aparentă ordine printre 
duzinile de oameni care îşi aşteptau rândul. Din partea cealaltă a 
magaziei, Morgan putea vedea că nivelul apei creştea prea 
repede. Nu exista nici o posibilitate ca toată lumea să iasă afara 
în timp util, presupunând că, înainte de asta, nava nu se 
scufunda brusc sub picioarele lor. 

— Ryan, ieşi pe scara aia. Vezi dacă nu poţi deschide 
tambuchiul principal, ordonă. 

Celălalt nu pierdu timpul ca să răspundă, ci urcă scara, în 
urma uneia dintre asistentele medicale, cât de repede îl duceau 
picioarele. După ce se târî prin tambuchi şi căzu pe punte, ceea 
ce zări îi produse un şoc. În lumina timpurie a zorilor, văzu că 
pupa lui Sea Rover se afunda cu repeziciune. Apa mării îi spăla 
deja etambourile, în vreme ce prova se ridica către cer, sub un 
unghi mai mare de douăzeci de grade. 

— Melissa, du-te la staţia radio şi trimite un apel de ajutor, 
strigă, alergând pe lângă ea. 

Urcă o mică scară care ducea către tambuchiul din partea din 
spate, prinzând, cu coada ochiului, o scânteiere de lumină, 
departe, către nord, unde cablierul dispărea dincolo de orizont. 
Ajungând lângă tambuchi dintr-o săritură, îşi permise să piardă o 

secundă slobozind un oftat de uşurare. Apa care se înălța către 
pupa nu trecuse încă peste marginea tambuchiului şi nici nu 
inundase macaraua. In graba lor, teroriştii lăsaseră biga şi 
cârligul macaralei ataşate de capac. 

Alergă la macara, sări în cabină, porni motoarele diesel şi 
acţiona imediat comenzile care ridicau biga. Cu o încetineală de 
nesuportat, aceasta se înălţă treptat în aer, odată cu masivul 
capac al tambuchiului. Ryan nu mai pierdu timpul ca să rotească 
biga cu câţiva metri către tribord şi sări din cabină, lăsând 
capacul să se legene în aer. 

Se grăbi către marginea intrării în magazie, unde găsii mai 
bine de treizeci de bărbaţi care pluteau pe apă, luptându-se 
pentru vieţile lor. Incă două minute, îşi imagina şi s-ar fi înecat cu 
toţii. Intinzându-şi braţele, începu să-i agaţe şi să-i înşface pe 
rând, trăgându-i în sus, afară din magazie. Cu ajutorul celor de 
pe punte, îi scoase pe toţi într-un interval de ordinul secundelor. 
Se asigură că îl ajutase el însuşi să iasă pe ultimul dintre ei, 
acesta fiind căpitanul Morgan. 

— Bună treabă, Tim, spuse căpitanul, cu o  tresărire 
involuntară, în timp ce se clătina pe picioare. 

— Imi pare rău că n-am verificat eu însumi tambuchiul de 
aerisire de la bun început, domnule. l-am fi putut scoate pe toţi 
afară mai repede dacă am fi ştiut că, de fapt, nu era încuiat. 

— Dar era. Nu ţi-ai dat seama? Dirk l-a descuiat. A bătut în uşă 
pentru noi, dar am uitat să-i răspundem. 

Expresia fugară de pe chipul lui Ryan arătă că înţelesese. 

— li mulţumesc lui Dumnezeu pentru că există Dirk şi 
Summer, bieţii de ei. Dar mă tem, domnule, că nu suntem în 
siguranţă. Nava se scufundă cu repeziciune. 

— Spune-le tuturor că o abandonăm. Să lăsăm repede bărcile 
de salvare la apă, răspunse Morgan, dând, din întâmplare, cu 
ochii de puntea înclinată către prova. O să mă ocup de 
transmiterea unui semnal de pericol. 

Ca la comandă, Melissa, ofiţerul care se ocupa de comunicaţii, 
traversa puntea în grabă, cu respiraţia aproape tăiata. 

— Domnule, spuse ea pe nerăsuflate, au tras în sistemul de 
comunicare... şi în echipamentul de transmisie prin satelit. N- 
avem cum să cerem ajutor. 

— Bine, zise Morgan, fără să pară surprins. O să plasăm 
balizele pentru urgenţe şi o să aşteptăm să vină cineva să ne 
caute. Prezintă-te la barca ta de salvare. Acum trebuie să-i 

scoatem pe toţi de pe navă. 

Ryan observă lipsa lui Starfish abia în timp ce se ducea să dea 
o mână de ajutor la lansarea bărcilor de salvare. Se strecură în 
laborator şi descoperi că, fără nici un dubiu, toate bombele 
recuperate fuseseră mutate, ceea ce risipea orice îndoială legată 
de motivul atacului. 

După încercarea cumplită din magazie, echipajul care 
abandona nava era de un calm neobişnuit. In tăcere şi într-o 
ordine netulburată, atât bărbaţii cât şi femeile se îndreptau cu 
repeziciune către locurile prestabilite de urcare în bărci, 
mulţumiţi că, în ciuda faptului că nava li se scufunda sub 
picioare, aveau o a doua şansă de a rămâne în viaţă. Apa avansa 
rapid în susul punților şi două dintre bărcile de salvare de lângă 
pupa fuseseră deja inundate înainte de a fi desprinse din gruiele 
lor. Echipajul care le era repartizat fu repede redistribuit în altele, 
care fură lansate la apă cu o grabă cumplită. 

Morgan şchiopătă pe puntea în pantă, acum înclinată la 
treizeci de grade, încă sforţându-se să ajungă la barca de salvare 
a căpitanului, care era încărcată şi îl aştepta. Se opri şi mai 
cuprinse pentru o ultimă dată puntea cu privirea, ca un jucător 
care-şi mizase toată averea şi o pierduse. Nava scârţâia şi 
gemea pe măsură ce apa sărată care îi umplea compartimentele 
inferioare îi afecta structura de rezistenţă. Vasul de cercetare era 
învăluit de o aură de tristeţe, de parcă ar fi ştiut că era prematur 
să fie dat pradă valurilor. 

In cele din urmă, convins că toţi membrii echipajului o 
părăsiseră în siguranţă, Morgan îi adresă un salut executat cu 
precizie, apoi păşi în barca de salvare, fiind ultimul om care o 
făcea. Barca începu imediat să salte pe marea agitată şi motorul 
o îndepărta de nava care se scufunda. Soarele tocmai se ridicase 
deasupra orizontului şi razele sale aureau vasul care se lupta 
pentru ultimele clipe de viaţă. Barca de salvare în care se afla 
Morgan era la numai câţiva metri distanţă de Sea Rover, când 
prova acesteia se înalţă brusc, în unghi ascuţit, către cer, pentru 
ca nava turcoaz să alunece apoi cu graţie în mare, cu pupa 
înainte, în mijlocul unui clocot şuierător de bule. 

Când vasul dispărea din vedere, echipajul său traumatizat fu 
copleşit de o aceeaşi unică senzaţie: tăcerea. 


233 


Capitolul 29 


— Ceva e putred în Danemarca. 

Summer ignoră vorbele fratelui ei şi duse la nas un bol cu 
peşte fiert. După ce, în cea mai mare parte a zilei, rămăsese tot 
timpul închisă, uşa grea a cabinei lor se deschisese brusc şi un 
bucătar din cambuză, purtând un şor alb, intrase cu o tavă pe 
care se aflau peşte, nişte orez şi o cană cu ceai. Un paznic 
înarmat îi supraveghease, ameninţător, de pe culoar, în vreme 
ce hrana fusese lăsată jos şi bucătarul se grăbise să iasă, fără un 
cuvânt. Summer era moartă de foame şi cercetase nerăbdătoare 
mâncarea după ce uşa fu închisă din nou, fiind fixată cu şuruburi 
dinspre exterior. 

Trase cu putere pe nări mirosul peştelui, apoi strâmbă din nas. 

— Cred că şi pe aici sunt câteva lucruri putrede, spuse. 

Mutându-şi atenţia asupra orezului, apropie de bol o pereche 
de beţişoare şi începu să ronţăie boabele aburinde. După ce 
scăpă, în sfârşit, de junghiurile foamei, îşi reîndreptă atenţia 
asupra lui Dirk, care stătea în picioare, privind prin hublou. 

— In afară de cabina noastră sordidă, cu paturi joase, ce 
altceva te mai deranjează acum? întrebă ea. 

— Nu te baza pe mine, dar nu cred că ne îndreptăm către 
Japonia. 

— Cum poţi să-ţi dai seama? se interesă Summer, 
îngrămădindu-şi în gură un morman de orez. 

— Urmăresc soarele şi umbra navei. Dacă am călători către 
Japonia, ar trebui să mergem către nord-nord-est, dar, după cum 
se pare, cursul nostru e, mai degrabă, către nord-vest. 

— E o chestie prea subtilă ca s-o sesizezi cu ochiul liber. 

— De acord. Dar eu nu fac decât să spun ceea ce văd. Dacă 
acostăm la Nagasaki, trimite-mă din nou la cursul de 
astronavigaţie. 

— Asta ar însemna că ne îndreptăm spre Marea Galbenă, 
ripostă ea, schiţând în minte o hartă imaginară a regiunii. Crezi 
că navigăm către China? 

— S-ar putea. Cu siguranţă, Japonia şi China nu se prăpădesc 
una de dragul alteia. Poate că Armata Roşie Japoneză are o bază 
operaţională în China. Asta ar explica de ce nu au reuşit 
autorităţile să dea de urma nici unui suspect în Japonia. 

— E posibil. Dar ar trebui să acţioneze cu ştiinţa sau cu 
sprijinul statului şi sper că se gândesc de două ori înainte de a 
scufunda o navă de cercetare americană. 

— E adevărat. Atunci, mai există o altă posibilitate. 

Summer dădu din cap, aşteptând ca Dirk să continue. 

— Cei doi gangsteri japonezi care au tras în mine când eram în 
Chrysler. Un medic legist de la morga din zonă credea că indivizii 
semănau a coreeni. 

Ea terminase de mâncat orezul şi lăsă jos bolul şi beţişoarele. 

— Coreea? întrebă, încruntându-şi sprâncenele. 

— Coreea. 


Ochii lui Ed Coyle obosiseră de mult tot scanând marea 
liniştită, gri, căutând ceva ieşit din comun. Aproape că nu-i veni 
să creadă când, în sfârşit, zări ceva târându-se într-o extremitate 
a câmpului său vizual. Concentrându-se asupra liniei orizontului, 
reuşi cu greu să identifice, pe cer, o mică luminiţă care trăgea 
după sine o coadă albă, subţire. Exact ceea ce se spera să vadă 
copilotul avionului de căutare şi salvare Lockheed HC-130 
Hercules. 

— Charlie, văd ceva care pâlpâie la ora două, spuse Coyle în 
casca sa cu microfon, cu vocea calmă a unui comentator sportiv 
de la ESPN”. 

instinctiv, arătă cu mâna înmănuşată către acel punct al 
parbrizului în care văzuse explozia albă. 

— Văd şi eu, răspunse maiorul Charles Wight, tărăgănând uşor 
cuvintele în timp ce se uita în afara carlingii. 

Pilotul lui HC-130, un texan slab şi deşirat, cu sânge rece, viră 
încet avionul în direcţia palidei dâre de fum şi reduse uşor viteza. 

La şase ore după ce părăsiseră baza aeriană Kadena din 
Okinawa, piloţii de pe avionul de cercetare şi salvare începuseră 
să se întrebe dacă nu fuseseră cumva trimişi după potcoave de 
cai morţi. Acum erau extrem de incitaţi, întrebându-se ce aveau 
să găsească pe apele de dedesubt. In depărtare, la orizont, 
apăru un grup de puncte albe, care creşteau treptat, pe măsură 
ce avionul se apropia. 

— Se pare că am dat peste nişte bărci de salvare, zise Wight 
când picăţelele crescură, căpătând o formă inconfundabilă. 

— Şapte, confirmă Coyle, numărând micile bărci înşiruite. 


19 Entertainment and Sports Programming Network - Reţeaua de 
Programe Distractive şi Sportive. 


235 


Morgan strânsese laolaltă toate bărcile de salvare şi le legase 
una de cealaltă, provă la pupă, cu scopul de a-i păstra pe 
supraviețuitori împreună. Când avionul Hercules zbură deasupra 
lor, la joasă altitudine, membrii echipajului de pe Sea Rover 
răspunseră cu fluturări ample de mâini şi izbucniră, cu toţii, în 
urale. 

— Aproximativ şaizeci de persoane, aprecie Coyle în timp ce 
Wight descrise încet un cerc deasupra bărcilor. Par să fie într-o 
formă foarte bună. 

— li reținem pe PJ-ii, coborâm o trusa medicală pentru 
urgenţe şi vedem dacă putem iniţia o recuperare din ocean. 

PJ-ii erau trei paraşutişti cu pregătire paramedicală, aflaţi în 
partea din spate a avionului, gata să se paraşuteze imediat ce 
erau înştiinţaţi. Deoarece echipajul de pe Sea Rover părea să nu 
se afle în nici un pericol iminent, Wight prefera să-i reţină la bord 
pentru moment. În schimb, un manipulant aflat în spatele 
aeronavei lăsă în jos o uşă imensă cu acţionare hidraulică de sub 
coadă şi, la ordinul lui Coyle, aruncă o serie de truse medicale de 
urgenţă şi de raţii de alimente, prinse de mici paraşute care 
plutiră în aer, coborând către suprafaţa apei. 

intre timp, un specialist în comunicaţii aeriene emise un 
semnal de pericol pe frecvenţa marinei. In câteva secunde, îi 
răspunseră mai multe nave aflate în zonă, cea mai apropiată 
fiind un cargou care se îndrepta spre Hong Kong, venind din 
Osaka. Wight şi Coyle continuară să zboare în cercuri deasupra 
bărcilor de salvare vreme de încă două ore, până când nava 
ajunse la faţa locului şi începu să ia la bord supraviețuitorii din 
prima barcă. Cu mulţumirea de a-i şti acum în siguranţă, avionul 
de căutare şi salvare mai trecu o ultimă dată, la mică altitudine, 
pe deasupra naufragiaţilor, Wight balansând vârfurile aripilor. Cu 
toate că piloţii nu-i puteau auzi, supraviețuitorii epuizați şi traşi la 
faţă sloboziră urale puternice de mulţumire, care reverberară pe 
deasupra apei. 

— Nişte băftoşi, comentă Coyle, cu satisfacţie. 

Wight dădu din cap, încuviinţând în tăcere, apoi viră avionul 
către sud-est, îndreptându-se spre baza din Okinawa. 


În timp ce aluneca pe suprafaţa apei, către bărcile de salvare, 
imensul cargobot emise un sunet de bun venit din sirena sa 
pneumatică Kahlenberg. O balenieră fu lăsată la apă ca să 

conducă victimele naufragiului către scara coborâtă lângă pupa, 
unde majoritatea membrilor echipajului de pe Sea Rover se 
urcară pe puntea de sus. Morgan şi încă vreo câţiva oameni 
răniţi fură transferați pe balenieră şi ridicaţi cu o macara pe 
puntea principală a vasului comercial. După un scurt bun-venit şi 
după ce răspunse la întrebările căpitanului malaiez al navei, 
Morgan fu dus în grabă la infirmerie ca să i se trateze rănile. 

Ryan îl găsii după ce doctorul navei îi îngrijise rana şi îl 
reţinuse în patul de lângă cel în care se afla bărbatul cu piciorul 
rupt. 

— Care-i diagnosticul, căpitane? 

— Genunchiul e făcut praf, dar o să supraviețuiesc. 

— In zilele noastre, se fac nişte chestii uimitoare cu 
articulațiile artificiale, îl încurajă Ryan. 

— S-ar părea că o să descopăr asta într-un mod foarte intim. 
Cred că e mai bine decât cu picior de lemn. In ce stare e 
echipajul? 

— Acum sunt bine dispuşi cu toţii. Cu excepţia lui Dirk şi 
Summer, întreg echipajul de pe Sea Rover e la bord şi explică ce 
s-a întâmplat. Am împrumutat de la căpitanul Malaka telefonul 
prin satelit şi am sunat la Washington. Am reuşit să vorbesc chiar 
cu Rudy Gunn şi l-am informat care e situaţia noastră, după ce i- 
am relatat, pe scurt, cum am pierdut nava. L-am înştiinţat că se 
presupune că încărcătura recuperată de pe submarin e la bordul 
cablierului japonez, împreună cu Dirk, cu Summer şi cu 
submersibilul. M-a rugat să-ţi transmit mulţumirile sale pentru 
faptul că ai salvat echipajul şi a promis că se vor implica în 
prinderea făptaşilor cele mai înalte niveluri ale guvernului. 

Morgan privi peretele alb cu chipul lipsit de orice expresie şi 
cu gândurile rostogolindu-se printre cele petrecute în ultimele 
câteva ore. Cine erau piraţii care îi atacaseră şi îi scufundaseră 
nava? Ce aveau de gând să facă cu armele bacteriologice? Şi ce 
se întâmplase cu Dirk şi Summer? Negăsind nici un răspuns, 
clătină doar încet din cap. 

— Sper doar că nu va fi prea târziu. 

Capitolul 30 


După ce navigase către nord vreme de o zi şi jumătate, Baekje 
îşi roti treptat prova, îndreptându-se către est. În zare, uscatul se 
contura pătat şi prăfuit, iar nava aşteptă să se lase întunericul 
înainte de a se strecura într-un port mare, cufundat în ceaţă. Dirk 
şi Summer bănuiau că, de fapt, ajunseseră în Coreea şi, 
bazându-se pe numărul cargoboturilor şi al altor vase comerciale 
sub pavilion internaţional pe lângă care trecuseră la intrarea în 
port, ghiciră că se aflau la Inchon, un mare oraş portuar din sudul 
ţării. 

Cablierul trecu încet pe lângă imensele docuri comerciale, 
unde, douăzeci şi patru de ore din douăzeci şi patru, erau 
încărcate şi descărcate cargouri uriaşe. Virând către nord, Baekje 
se strecură pe lângă terminalul unei rafinării, şerpuind în jurul 
unui petrolier ruginit înainte de a intra într-un colţ mai întunecat 
şi mai puţin exploatat al portului. Pluti pe lângă un şantier naval 
cu aspect învechit, care adăpostea o mulţime de nave 
dezmembrate şi încetini când ajunse în preajma unui mic canal 
lateral care ducea către nord-vest. La intrarea acestuia era un 
post de pază plasat într-o baracă alături de care se afla o mică 
vedetă rapidă şi deasupra căreia, pe o firmă ruginită, era scris, în 
limba coreeană: SERVICIILE NAVALE KANG - PROPRIETATE 
PARTICULARA. 

Căpitanul manevră nava cu delicateţe prin canal şi parcurse 
câteva sute de metri cu viteză redusă înainte de a lua o voltă 
strânsă. Canalul alimenta o mică lagună care părea şi mai mică 
datorită celor două docuri enorme, acoperite, din capătul opus. 
Treptat, căpitanul lui Baekje o aduse, ca pe un automobil într-un 
garaj, în interiorul unuia dintre docurile cavernoase care se 
înălţau cu cincisprezece metri buni deasupra teugei. Nava fu 
amarată sub lumina unor lămpi strălucitoare, cu halogen, care 
atârnau de plafon, în timp ce o imensă uşă hidraulică glisa 
înapoia ei, ascunzând-o complet de ochii celor din afară. 

Imediat, o macara îşi basculă braţul şi o jumătate de duzină de 
membri ai echipajului începură să descarce containerele cu 
proiectile, acestea fiind coborâte pe doc sub supravegherea lui 
Tongju. O dată ce ajunseră pe punte sub forma unei piramide 
îngrijit construite, o camionetă mare, acoperită, străbătu docul, 

îndreptându-se către încărcătură. Un alt grup de oameni, purtând 
halate de culoarea albastră a prafului de puşcă, încarcă 
armamentul în partea din spate a camionetei, care se îndepărtă 
apoi de navă. Când viră la capătul docului, Tongju putu vedea că 
era împodobită cu familiarul fulger albastru, aflat sub inscripţia: 
CORPORAŢIA KANG DE COMUNICAŢII PRIN SATELIT. 

Când Kim se apropie de el, tocmai urmărea cu privirea 
camioneta care ieşea din hangar printr-o uşă păzită. 

— Domnul Kang o să fie foarte mulţumit când o să afle că am 
recuperat toate proiectilele, susţinu noul sosit. 

— Da, cu toate că două dintre cele douăsprezece nu-i sunt de 
nici un folos. Piloții le-au spart pe ultimele şi au scăpat conţinutul 
în mare. Pretind că a fost un accident datorat pierderii 
vizibilităţii. A 

— Nesemnificativ. In ansamblu, misiunea a fost un succes. 

— E adevărat, dar încă mai avem de executat nişte operaţiuni 
dificile. Duc prizonierii la Kang, să-i interogheze. Am toată 
încrederea că o să te ocupi în mod mulţumitor de pregătirea 
navei, spuse Tongju, mai degrabă sub forma unei afirmaţii decât 
a unei întrebări. 

— Atât reconfigurarea vasului, cât şi completarea rezervelor 
de hrană şi de combustibil, vor începe imediat. O să mă asigur că 
nava o să fie gata de plecare în momentul în care va fi 
reîncărcată. 

— Foarte bine. Cu cât ieşim mai repede în larg, cu atât avem 
mai multe şanse de reuşită. 

— Surpriza e de partea noastră. N-avem cum să dăm greş, 
spuse Kim, încrezător. 

Dar Tongju privea lucrurile şi din alte puncte de vedere. 
Sorbind îndelung fumul ţigării sale aprinse, luă în considerare 
elementul surpriză. Putea însemna, într-adevăr, diferenţa dintre 
viaţă şi moarte. 

— Să sperăm doar că trucul nostru e viabil, răspunse, în cele 
din urmă, dus pe gânduri. 

Sub punte, Dirk şi Summer fură scoşi cu brutalitate din cabină, 
un paznic cu gâtul gros încătuşându-le mâinile la spate înainte 
de a-i împinge dincolo de uşă. Sub ameninţarea armei, 
străbătură o pasarelă care ducea în afara navei, unde stătea 
Tongju, surâzând batjocoritor. 

— A fost o croazieră încântătoare. Totuşi, nu ne-ai arătat 
niciodată unde se poate juca fotbal cu nasturi, i se adresă Dirk 

asasinului. 

— Acum, fii sincer, intră Summer în joc. Mâncarea n-a fost 
tocmai de cinci stele. 

— Umorul american nu prea are haz, mârâi Tongju, răceala 
privirii sale arătând că nu se amuza câtuşi de puţin. 

— Apropo, ce învârte, mai exact, Armata Roşie Japoneză la 
Inchon, în Coreea? întrebă Dirk, fără ocolişuri. 

Tongju se încruntă, abia perceptibil. 

— Eşti un foarte bun observator, domnule Pitt. 

Ignorându-şi prizonierii, se întoarse apoi către Gât Gros, care 
ţinea un pistol mitralieră AK-74 îndreptat către cei doi. 

— Du-i pe şalupa rapidă şi închide-i în cabina din faţă, sub 
pază, se răsti, apoi se răsuci pe călcâie şi se îndreptă către 
puntea de navigaţie. 

Dirk şi Summer fură conduşi de-a lungul pasarelei şi de-a 
curmezişul docului, către un debarcader lateral mai mic, unde 
era amarat un iaht lucios, cu motor. Era un catamaran de mare 
viteză, de treizeci şi unu de metri, specific Pacificului de Sud, 
vopsit într-un albastru verzui. Proiectat şi construit ca feribot 
pentru pasageri, fusese reamenajat pentru a deveni un iaht 
personal de lux, pentru călătorii rapide. Fiind echipată cu 
motoare diesel de patru mii de cai putere, luxoasa ambarcaţiune 
putea naviga cu peste treizeci şi cinci de noduri pe oră. 

— Ei, asta e mai în stilul meu, comentă Summer după ce fură 
strămutați la bord şi închişi într-o cabină din centrul navei, mică, 
dar îmbrăcată în pluş. 

— Fără ferestre de data asta. Presupun că domnului 
Ospitalitate nu i-a plăcut că am dat lovitura cu Inchonul, adăugă 
Summer, încolăcindu-se într-un mic fotoliu, cu mâinile încă 
încătuşate la spate. 

— Eu şi gura mea mare, răspunse Dirk. Cel puţin avem cât de 
cât idee unde ne aflăm. 

— Da... exact în mijlocul ţării kimchi-ului. Ei, dacă trebuie să 
dăm colţul, măcar s-o facem cu clasa întâi, zise ea, admirând 
lambriurile din lemn de nuc şi lucrările scumpe de artă care 
împodobeau pereţii. E sigur că tipii ăştia au nişte buzunare cam 
adânci pentru o organizaţie teroristă de mâna a doua. 

— După toate aparențele, au nişte prieteni la întreprinderile 
Kang. 

— Compania maritimă? 

— E un conglomerat de mari dimensiuni. Le-am tot văzut 

cargoboturile în decursul anilor. Sunt implicaţi şi în alte afaceri 
de înaltă tehnologie, dar mie îmi e familiar numai departamentul 
de navigaţie. Odată, am întâlnit într-un bar un tip care lucrase ca 
mecanic de întreţinere pe una dintre navele lor. Mi-a povestit 
despre zona lor închisă de reparaţii şi de depozitare din Inchon. 
N-ai mai văzut niciodată aşa ceva. Se pare că la una dintre 
extremităţi există un doc uscat, iar locul e ticsit de aparatură de 
ultimă oră. Cablierul avea pe coş fulgerul albastru, care e sigla 
Kang. Asta trebuie să fie locul respectiv. 

— Mă bucur văzând că timpul pe care l-ai petrecut ca stâlp de 
cafenea se dovedeşte, în sfârşit, util, îl luă ea în zeflemea. 

— Activitate de cercetare. Cercetare pură, zâmbi el. 

Summer deveni brusc serioasă. 

— De ce s-ar alia un om de afaceri sud-coreean cu ARJ? Şi ce- 
au de gând să facă cu noi? 

Zgomotul gutural al motoarelor diesel, aflate mai către pupa 
decât cabina lor şi care erau puse în funcţiune, îi întrerupse 
vorbele. 

— Cred c-o s-o aflăm curând. 

Tongju traversă docul şi se îmbarcă pe catamaran în timp ce 
se dezlegau parâmele, iar vasul rapid se deplasa de-a lungul 
docului încet ca melcul, înspumând apa. Uşa imensa a hangarului 
glisa, deschizându-se iarăşi şi permiţând ca nava să părăsească 
spaţiul închis. In timp ce alunecau prin deschiderea uşii, Tongju 
mai privi o dată în urmă, către uriaşul cablier a cărui înălţime îi 
domina. 

O armată de muncitori mişuna deja în jurul lui Baekje, precum 
un roi de albine. O macara de mare tonaj înlătura gigantica rolă 
de cablu de pe puntea de la pupa, în timp ce mai multe echipe 
de zugravi revopseau punţile de sus. Pretutindeni erau echipe de 
constructori care tăiau părţi din suprastructură în unele locuri, 
adăugând, în schimb, compartimente şi pereţi despărțitori în 
altele. Câţiva oameni atârnau deasupra punţii din extremitatea 
pupei, refăcând sudurile şi scriind numele navei, pe când un alt 
grup vopsea coşul într-un galben auriu. În câteva ore, întreaga 
navă avea să se transforme într-o cu totul alta, astfel încât nici 
cel mai experimentat ochi n-ar mai fi putut s-o identifice. Ca şi 
cum cablierul Baekje nu ar fi existat niciodată. 

Capitolul 31 


Impetuosul bărbat categoria cocoş străbătea coridoarele din 
zona sediului NUMA destinată conducerii de parca ar fi fost 
proprietarul clădirii şi, de fapt, chiar era. Amiralul James 
Sandecker, un personaj venerat în sălile de conferinţă, în 
birourile şi în laboratoarele de la NUMA, era cel care finanţase 
agenţia pe care o întemeiase, cu mai multe decenii în urmă, 
împreună cu o mână de savanţi şi de ingineri. Deşi nu era înalt, 
ochii săi albaştri, arzători, părul de un roşu strălucitor şi 
barbişonul de aceeaşi culoare sugerau, în mod firesc, ardoarea 
mistuitoare cu care acţiona douăzeci şi patru de ore pe zi. 

— Bună, Daria, arăţi uluitor astăzi, îi spuse, cu graţie, 
secretarei trecute de patruzeci de ani care tasta ceva la un 
computer. Rudi e în sala de şedinţe a conducerii? 

— Mă bucur să vă revăd, domnule amiral, răspunse femeia, 
radioasă, în timp ce ochii îi rătăceau asupra celor doi agenţi din 
Serviciul Secret care se străduiau să ţină pasul cu şeful lor iute 
de picior. Da, domnul Gunn vă aşteaptă înăuntru. Vă rog, poftiţi 
în sală chiar acum. 

Cu toate că, în ochii colegilor săi de la NUMA continua să fie 
amiral, restul lumii îl ştia drept vicepreşedintele Sandecker. În 
ciuda  aversiunii de o viaţă împotriva lumii politice a 
Washingtonului, fusese convins de preşedintele Ward să ocupe 
postul vacant după moartea subită a vicepreşedintelui ales. 
Sandecker ştia că preşedintele era un om integru, de onoare, 
care nu avea să-şi silească locţiitorul să rămână în umbră. 
Impetuosul amiral sfărâmase tiparul foştilor vicepreşedinţi. 
Nefiind câtuşi de puţin un personaj de faţadă şi un emisar al 
belelelor guvernamentale, Sandecker deţinea o poziţie solidă în 
cadrul administrației. Trecuse, cu vigoare, în avangarda 
reformelor din domeniul apărării şi al securităţii, îşi îndreptase 
atenţia asupra cercetărilor ştiinţifice sponsorizate de guvern, 
cărora le alocase mai multe fonduri şi se număra printre autorii 
iniţiativelor de conservare a mediului ambiant şi de rezolvare a 
tuturor problemelor legate de oceanele lumii. La îndemnul său, 
administraţia impusese, cu succes, în toate ţările industrializate, 
interdicţia asupra vânătorii balenelor, ca şi implementarea a 
numeroase sancţiuni pentru poluarea oceanelor. 

Sandecker dădu buzna pe uşa sălii de şedinţe, făcând să 
amuţească un grup de oficiali de la NUMA care dezbăteau 
problema pierderii navei Sea Rover. 

— Vă mulţumesc că aţi trecut pe la noi, domnule amiral, spuse 
Gunn, ridicându-se dintr-o săritură şi conducându-şi şeful în 
capul mesei. 

— Care sunt ultimele noutăţi? întrebă Sandecker, sărind peste 
obişnuitele glume de la masa rotundă. 

— Ni s-a confirmat că Sea Rover a fost, de fapt, scufundată, 
după ce a fost atacată, în Marea Chinei de Est, de un comando 
care s-a infiltrat pe navă. Echipajul a scăpat, în mod miraculos, 
dintr-o magazie încuiată, cu câteva minute înainte ca vasul să se 
ducă la fund. Au reuşit să scape în bărcile de salvare, care au 
fost apoi reperate de un avion de cercetare şi salvare al aviaţiei 
militare. A fost anunţat un cargobot din apropiere, care i-a 
preluat. Toţi membrii echipajului, cu excepţia a doi dintre 
aceştia, au dat declaraţii. 

— Nava a fost abordată cu forţa? 

— Un grup de comando, de naţionalitate neidentificată, s-a 
furişat noaptea la bord şi a preluat-o fără luptă. 

— Asta-i nava lui Bob Morgan, nu-i aşa? 

— Da. Se pare că bătrânul ţap a opus rezistenţă şi a fost 
împuşcat în picior în timpul luptei. Am vorbit cu Ryan, secundul 
lui, care mi-a spus că se aşteaptă să scape cu bine. Conform 
relatării lui, piraţii au pretins că fac parte din Armata Roşie 
Japoneză. Au plecat cu un cablier sub pavilion japonez. 

— Ciudată alegere pentru o navă pirat, medita Sandecker. Să 
înţeleg că au dispărut împreună cu bombele bacteriologice care 
au fost recuperate de pe /-4117 

— Ryan a confirmat asta. In momentul atacului, aproape că 
încheiaseră operaţiunea de recuperare. Când echipajul a scăpat 
din magazie, Starfish lipsea, iar Ryan crede că a fost transferat, 
cu o macara, pe nava atacatoare, probabil împreună cu piloţii 
săi, care au dispărut. 

— Am să sun la Departamentul de Stat şi o să solicit o 
verificare imediată a tuturor navelor japoneze. Sandecker scoase 
din buzunarul de la piept un trabuc enorm, verde, din Republica 
Dominicană şi îl aprinse, trimițând o dâră groasă de fum către 
tavan. N-ar trebui să fie prea greu să pui mâna pe un cablier 
când se furişează în port. 

— Am alertat Departamentul de Securitate Internă, care 

acţionează în aceeaşi direcţie. Ei nu par să creadă ca Armata 
Roşie Japoneză dispune de calificarea şi de tehnologia necesare 
pentru a transforma armele respective într-o ameninţare la 
adresa securităţii interne, dar caută posibilele legături cu Al- 
Qaeda şi cu alte câteva organizaţii teroriste. 

— N-aş paria că nu-i aşa, răspunse Sandecker, sec, răsucind 
trabucul între degetul mare şi arătător. In după amiaza asta o să- 
| pun în temă pe preşedinte. Cineva o să plătească al dracului de 
mult pentru că a distrus un vas care aparţinea guvernului 
american, mârâi, cu ochii scânteind. 

Ocupanţii sălii de şedinţe dădură din cap, dându-şi acordul 
colectiv. Deşi era vorba de o organizaţie de mari proporţii, 
membrii agenţiei erau uniţi de un simţ puternic al familiei, un act 
terorist îndreptat împotriva unor colegi aflaţi de partea cealaltă a 
globului fiind resimţit cu tărie de cei aflaţi acasă. 

— Vă împărtăşim sentimentele, domnule amiral, spuse Gunn, 
cu voce scăzută. 

— Apropo, cine sunt cei doi membri ai echipajului care au 
dispărut? se interesă Sandecker. 

Gunn înghiţi un nod. 

— Summer şi Dirk Pitt. Se presupune că au fost răpiți odată cu 
Starfish. 

Amiralul înţepeni, şocat. 

— Doamne Sfinte, nu ei. Tatăl lor ştie? 

— Da. E în Filipine, împreună cu Al Giordino şi încearcă să 
preia controlul asupra unui pericol care afectează mediul 
ambiant. Am vorbit cu el prin satelit şi a înţeles că facem tot ce e 
posibil în momentul de faţă. 

Sandecker se lăsă pe spătarul scaunului său de piele şi privi 
norul de fum albastru de trabuc care plutea deasupra capului 
său. Dumnezeu să-l aibă în pază pe cel care le-ar face vreun rău 
copiilor acelui om, gândi. 


La unsprezece mii de kilometri distanţă, catamaranul albastru 
despica apele de coastă din vestul Coreei precum o maşină de 
curse care aleargă pe pistă. În închisoarea lor luxoasă, Summer 
şi Dirk erau izbiţi şi legănaţi în timp ce iahtul rapid tăia valurile 
cu o viteză de aproape patruzeci de noduri. Doi pescari coreeni 
dintr-un sampan şubred înjurară cu violenţă când vasul trecu ca 
o furtună, periculos de aproape, valurile din siajul său puternic 
săltând peste marginile micii ambarcaţiuni de pescuit. 

După două ore de deplasare în mare viteză, catamaranul 
pătrunse în interiorul ţării şi încetini pe când îşi croia drum 
printre micile insule răzleţite presărate la gura de vărsare a 
fluviului Han. Pilotul conduse vasul în susul râului vreme de încă 
o oră înainte de a observa canalul pe jumătate ascuns care 
şerpuia către bârlogul lui Kang din insula Kyodongo. Trecând prin 
golfuleţul despre care ştia că era monitorizat de camere video 
ascunse, pilotul îndreptă nava spre partea opusă a acestuia, 
către docul plutitor de la baza complexului cu ziduri abrupte. 
Catamaranul albastru se apropie încet de punctul de oprire, fiind 
amarat lângă pupa strălucitorului iaht Benetti al lui Kang. 

Dirk şi Summer rămaseră închişi în cabina lor, în vreme ce 
Tongju părăsi ambarcaţiunea cu paşi mari şi se urcă în liftul care 
ducea în susul stâncilor, către enclava personala a lui Kang. 
Acesta stătea, împreună cu Kwan, în biroul său cu lambriuri din 
lemn de vişin, studiind dările de seamă financiare ale unei 
companii producătoare de componente radio, pe care dorea să o 
preia printr-o metodă agresivă. Când Tongju intră şi se înclină, îşi 
ridică încet privirea. 

— Căpitanul de pe Baekje a trimis vorbă că misiunea a fost un 
succes, strecură Kang printre buzele strânse, fără să dea nici un 
semn de mulţumire. 

Tongju dădu încet din cap. 

— Ne-am însuşit proiectilele după ce au fost recuperate de 
vasul american. Zece dintre ele erau încă intacte şi s-a constatat 
că sunt utilizabile, continuă, neglijând să menţioneze că Dirk le 
sabotase pe celelalte două. 

— E o cantitate mai mult decât suficientă pentru a trece la 
executarea operaţiunii, răspunse Kang. 

— Specialiştii în armament de la bordul lui Baekje au fost cât 
se poate de încântați. Obiectele au fost transferate în laboratorul 
de cercetări bacteriologice imediat ce am ajuns la Inchon. Şeful 
laboratorului m-a asigurat că prelucrarea şi ambalarea în 
containere se vor încheia în patruzeci şi opt de ore. 

— Când se va termina reconfigurarea navei Baekje? 

— O să fie gata de lansare la apă în timp util, răspunse Tongju, 
dând aprobator din cap. 

— Respectarea calendarului e un factor decisiv, continua 
Kang. Misiunea trebuie să fie îndeplinită înainte de referendumul 
din Adunarea Naţională. 

— Atâta timp cât nu va exista nici o întârziere în ceea ce 

priveşte proiectilele, vom fi gata la timp, îl asigură Tongju. 
Muncitorii de pe şantierul naval făcuseră deja progrese 
impresionante în momentul în care am părăsit docul. 

— Nu putem tolera încă o eroare de calcul, zise Kang, cu 
răceală. 

Tongju se înclină uşor, nefiind sigur de înţelesul spuselor 
şefului său. li ignoră comentariul şi continuă să vorbească. 

— Am adus cu mine doi captivi de pe vasul american. Sunt 
piloţii care manevrau submersibilul. Unul dintre ei este 
răspunzător de moartea celor doi agenţi ai noştri din America. M- 
am gândit că s-ar putea să doriţi să vă întreţineţi personal cu el, 
zise, accentuând în mod sinistru cuvântul întrețineți. 

— A, da, cei doi membri lipsă ai echipajului vasului NUMA. 

— Membri lipsă ai echipajului? 

Kwan făcu un pas înainte şi puse în mâinile lui Tongju un 
reportaj extras de pe internet. 

— E o ştire care a apărut pretutindeni, îi spuse. Vas de 
cercetare scufundat în Marea Chinei de Est; cu excepţia a două 
persoane, toţi membrii echipajului au fost salvaţi, cită un titlu din 
Chosun Ilbo, cel mai mare ziar din Coreea. 

Chipul lui Tongju păli, dar nu i se clinti nici un muşchi. 

— E imposibil. Am scufundat vasul cu echipajul încuiat într-o 
magazie. N-aveau cum să scape. 

— Dar au scăpat, zise Kang. Un cargobot care trecea prin zonă 
i-a cules şi i-a dus în Japonia. Aţi supravegheat scufundarea 
vasului? 

Tongju clătină din cap. 

— Eram nerăbdători să ne întoarcem cât mai repede cu 
materialele recuperate, spuse, cu voce scăzută. 

— S-a raportat că la bordul navei a izbucnit, în mod accidental, 
un incendiu. Se pare că americanii se tem să dea publicităţii încă 
un act terorist, făcu Kwan. 

— Ceea ce se poate spune şi despre adevăratul motiv al 
prezenţei lor în Marea Chinei de Est, adăugă Kang. Poate că lipsa 
reportajelor din presă o să limiteze ancheta asupra incidentului. 

— Sunt încrezător în faptul că ne-am menţinut falsa identitate. 
Membrii grupului meu de asalt erau de etnii diferite, iar cât am 
stat pe vasul american am vorbit numai în engleză şi în 
japoneză, răspunse Kang. 

— Poate că eşecul vostru în ceea ce priveşte lichidarea 
echipajului n-a fost un lucru rău, declară Kang, aruncându-i o 

scurtă privire. O să-i pună în continuare în încurcătură pe 
japonezi şi o să determine spionajul american să-şi menţină 
atenţia asupra Japoniei. Şi bineînţeles că or să continue să caute 
nava Baekje. Cu cât o să ajungă mai repede înapoi pe mare, cu 
atât va fi mai bine. 

— O să cer să fim ţinuţi în permanenţă la curent cu situaţia de 
pe şantierul naval, răspunse Tongju. Şi cei doi americani? 

Kang răsfoi o agendă legată în piele. 

— Plec la Seul, pentru că am diseară o întâlnire cu ministrul 
unificării şi mă întorc mâine. Ţine-i în viaţă până atunci. 

— O să le ofer cina cea de taină, zise Tongju, fără nici o urmă 
de umor. 

Kang îi ignoră comentariul şi îşi vâri din nou nasul într-un 
teanc de documente financiare. Inţelegând mesajul, asasinul îi 
întoarse spatele şi ieşi din birou fără nici un zgomot. 

Capitolul 32 


La o jumătate de oră de docul închis unde era în plină 
desfăşurare refacerea lui Baekje, o camionetă murdară, în care 
se aflau doi bărbaţi, înconjură o clădire greu de descris a 
şantierului naval. Lăzi goale şi platforme ruginite pentru 
transport erau împrăştiate, de-a valma, pe terenul din jurul 
construcţiei fără geamuri, pe care firma decolorată de deasupra 
intrării o identifica drept COMPANIA MARITIMA KANG. Cei doi 
bărbaţi, care purtau salopete uzate şi şepci de baseball pătate 
de unsoare, făceau parte dintr-o echipă de pază sub acoperire, 
înarmată până-n dinţi, alcătuită din două duzini de zdrahoni care 
patrulau douăzeci şi patru de ore din douăzeci şi patru în jurul 
acelei amenajări ultra-secrete. Exteriorul în ruină al clădirii 
ascundea un centru de cercetare de înaltă tehnologie, ticsit cu 
calculatoare de ultimă oră. Etajul întâi şi cele de deasupra sa 
erau dedicate dezvoltării echipamentelor satelit necesare pentru 
afacerile lui Kang legate de telecomunicaţii. O mică echipă de 
ingineri experimentați lucra la încorporarea unor dispozitive 
ascunse de ascultare şi spionare în sateliții de comunicaţii 
convenţionali care erau exportaţi şi apoi lansați de guvernele din 
alte zone sau de companii comerciale. In subsol era ascuns un 
mic laborator de microbiologie foarte bine păzit, a cărui existenţă 
era cunoscută doar de câţiva dintre angajaţii lui Kang. Savanţii 
din grupul restrâns care lucra în laborator fuseseră, în marea lor 
majoritate, aduşi clandestin din Coreea de Nord. Având familiile 
rămase în provinciile din nord şi ordine patriotice convingătoare, 
microbiologii şi imunologii nu aveau de ales când era vorba să-şi 
dea acceptul pentru a lucra cu agenţi bacteriologici periculoşi. 

Bombele mortale de pe /-411 fuseseră transferate fără zarvă 
în laborator, unde un specialist în proiectile îi asista pe 
bacteriologii care extrăgeau virusul sub formă de pulbere al 
variolei din bombele aeriene compartimentate vechi de şaizeci 
de ani. Japonezii îl deshidrataseră prin înghețare, făcând ca 
agenţii patogenii să fie în stare inertă în timpul depozitării şi a 
manipulării. Bombele pline cu virusul variolei fuseseră concepute 
pentru a-şi menţine eficacitatea letală pe toată durata călătoriei 
submarinului, fiind hidrogenate în momentul lansării. Vreme de 
şaizeci de ani, carcasele de porțelan îi păstraseră capacitatea 

destructivă, ferind-o de efectul deceniilor petrecute sub apă. 

Biologii plasară mostre de pudră de culoare crem într-un 
container izolat din punct de vedere biologic, inițiind, cu grijă, 
reconstituirea controlată a virusului, cu ajutorul unui diluant 
steril, pe bază de apă. Prin ochiul microscopului, 
microorganismele în formă de butuci, aflate în stare latentă, 
puteau fi văzute trezindu-se din somnul lor îndelungat şi 
împingându-se unul pe altul precum nişte maşini tamponate pe 
măsură ce redeveneau letale. In ciuda lungii perioade de 
hibernare, procentajul celor care nu reuşiseră să se reanimeze 
era foarte scăzut. 

Laboratorul de cercetare era condus de un microbiolog 
ucrainean, foarte bine plătit, pe nume Sarghov. Odinioară 
angajat al agenţiei civile Biopreparat, din fosta Uniune Sovietică, 
care se ocupa de programul militar de realizare a armelor 
bacteriologice al republicii, Sarghov îşi vânduse celui care îi 
oferise cel mai mult cunoştinţele şi deprinderile din domeniul 
manipulării genetice folosită ca armă bacteriologică. Nu dorise 
niciodată să-şi părăsească ţara, dar îşi compromisese poziţia sa 
de lider ştiinţific în devenire al agenţiei când fusese prins în pat 
cu soţia unui membru al comitetului de partid. Temându-se 
pentru viaţa sa, fugise din Ucraina în România, de unde făcuse o 
scurtă călătorie pe Marea Neagră cu unul dintre cargoboturile lui 
Kang. Mita generoasă pe care i-o dăduse căpitanului îl ajutase să 
ia legătura cu persoane care ocupau poziţii mai înalte în cadrul 
companiei, ocazie cu care abilităţile sale de cercetător ştiinţific 
fuseseră recunoscute şi începuseră curând să fie valorificate în 
scopuri ilicite. 

Beneficiind de resurse vaste, Sarghov pusese la punct, fără 
zarvă, un laborator de cercetări genetice dotat cu cea mai 
recentă aparatură tehnologică, în care se găseau toate 
echipamentele şi instrumentele necesare pentru ca un bioinginer 
priceput să îmbine, să separe, să izoleze sau să recombine 
materialul genetic al unui microorganism cu al altuia. In spaţiul 
izolat al laboratorului secret al lui Sarghov erau împrăştiate, de-a 
valma, numeroase bacterii periculoase şi agenți virali, 
reprezentând tulpinile pe care le cultivase ca să creeze o grădină 
a morții. Dar se simțea, în continuare, neputincios. Rezervele 
sale constituiau un depozit secret de agenţi patogeni obişnuiţi, 
uşor de obţinut, de genul virusului hepatitei B şi al microbacteriei 
tuberculozei. În felul lor, erau potenţial letali, dar nu se 

comparau cu viruşii mortali precum cel al lui Marburg?:, cu Ebola 
şi variola, cu care lucrase în zilele sale bune petrecute în 
laboratorul rusesc din Obolensk. Incercările fervente ale lui 
Sarghov de a realiza un agent patogen letal care să neutralizeze 
anumite gene eşuaseră. Se simţea ca un boxer cu o mână legata 
la spate. Işi dorea agentul patogen cu adevărat ucigător, de 
categoria A, de care avea nevoie. 

Darul de care avea nevoie pentru diabolica lui ştiinţă apăruse 
pe neaşteptate. Un spion nord-coreean din Tokyo se infiltrase 
într-un centru de distrugere a informaţiilor guvernamentale şi 
interceptase o arhivă de documente japoneze secrete. Pentru că 
se aşteptau la o adevărată comoară alcătuită din secretele 
actuale ale securităţii japoneze, oamenii de legătură din 
Pyongyang ai spionului fuseseră exasperaţi descoperind că era 
vorba de documente secrete vechi, din al Doilea Război Mondial. 
Din captura făceau parte rapoartele referitoare la experimentele 
cu arme bacteriologice efectuate de armata imperială, care 
trebuiau să fie distruse de teamă că s-ar fi putut dovedi 
stânjenitoare pentru guvern. Totuşi, un analist cu o inteligenţă 
ascuţită descoperise, din întâmplare, că Armata Imperială fusese 
implicată în ultimele misiuni ale submarinelor /-403 şi /-411 şi 
Sarghov se aflase în curând pe drumul care îl ducea spre propriul 
stoc de viruşi ai variolei. 

In lumea frankensteiniană a ingineriei genetice, biologii 
considerau crearea unui organism cu totul nou pornind de la zero 
ca fiind o sarcină  descurajantă. Dar manipularea 
microorganismelor deja existente cu ajutorul unor mutații 
provocate, urmată de reproducerea acestora în cantităţi 
folosibile, era un domeniu aflat în plină dezvoltare începând din 
anii şaptezeci. Culturile agricole neafectate de dăunători şi de 
secetă erau, alături de mult mai controversata obţinere a unor 
vite supraponderale, principalul beneficiu pe care îl dobândise 
omenirea de pe urmă acestui gen de bioinginerie. Dar latura 
întunecată a chirurgiei genetice fusese, dintotdeauna, potenţiala 
creare a unui tip de virus sau de bacterie, ceea ce ar fi avut 
consecinţe necunoscute şi, poate, catastrofale. 

Un om cu aptitudinile lui Sarghov nu se putea mulţumi cu 
simpla regenerare a unui stoc de viruşi ai variolei. Pregătise cu 
mult mai mult decât atât. Obţinuse, cu ajutorul unui laborant 


21 Virus care provoacă febra hemoragică africană, pentru care nu 
există alt tratament decât cel al simptomelor (n.tr.). 

finlandez, o mostră din virusul HIV, cea mai frecventă sursă a 
sindromului imunodeficienței dobândite. Studiind în amănunt 
compoziţia virală a HIV-1, sintetizase un element genetic esenţial 
a înspăimântătorului virus SIDA. Folosindu-se de proaspăt 
reconstituita şarjă de viruşi ai variolei, savantul încercase să 
obţină un nou virus mutant, înglobându-l pe cel extrem de 
instabil, al imunodeficienței umane dobândite. Rezultatul era un 
nou microorganism, având caracteristicile ambilor agenţi 
patogeni. Microbiologii se referă, uneori, la un astfel de proces 
numindu-l o „himeră”. Himera lui Sarghov combina, într-un 
singur  supervirus fatal, calităţile letale ale extrem de 
contagioasei variole cu capacitatea virusului HIV-1 de a distruge 
imunitatea. 

În ciuda agresivităţii sale, obţinerea agentului patogen mutant 
pornind de la zero era un proces de lungă durată. Fiind presat de 
orarul lui Kang, Sarghov produse cea mai mare cantitate de 
viruşi pe care o putu obţine, apoi uscă mutanţii prin înghețare, 
aşa cum procedaseră şi japonezii, cu ani de zile înainte. 
Supervirusul cristalizat fu apoi amestecat cu o cantitate mult mai 
mare din cel uscat prin înghețare al variolei, găsit în proiectilele 
aeriene, realizându-se astfel un amestec toxic eterogen. Intregul 
lot fu apoi prelucrat şi rafinat pentru o a doua oară, cu ajutorul 
unor catalizatori care să accelereze procesul de regenerare. 

Amestecul acum uşor de împrăştiat fu ambalat, cu grijă, într-o 
serie de recipiente tubulare, asemănătoare cu miezurile unor 
role de suporţi de hârtie, acestea fiind apoi stivuite pe o targă cu 
rotile şi transportate afară din laborator. Amalgamul ambalat de 
viruşi fu urcat în zona satelit de asamblare, fiind preluat de o 
echipă de ingineri mecanici, care introduseră tuburile în nişte 
cilindri mai mari, de inox, având încapsulate un rezervor pentru 
hidrogenare şi ştuţuri. Sub lumina strălucitoare a reflectoarelor, 
procesul se repetă în mai multe rânduri, până când se asamblară 
cinci cilindri, plasați apoi în lăzi mari, de transport. Sosi un 
elevator care încarcă lăzile în aceeaşi camionetă albă a 
întreprinderilor Kang care adusese proiectilele şi care făcu acum 
drumul de întoarcere către docul acoperit transportând o formă 
puternic revitalizată a armei bacteriologice. 

Sarghov zâmbi, încântat, cu gândul la ziua plăţii substanţiale 
care se apropia. Echipa sa extenuată de savanţi îşi atinsese 
scopul, verificând dacă vechiul virus al variolei mai putea încă da 
o lovitură fatală şi intensificându-i apoi forţa până la o valoare 

devastatoare. În mai puţin de patruzeci şi opt de ore, biologii lui 
Sarghov  prelucraseră virusul vechi de şaizeci de ani, 
transformându-l într-un agent bacteriologic ucigător întru totul 
nou, care nu semăna cu nimic din ceea ce mai văzuse omenirea 
vreodată. 

Capitolul 33 


— Cum adică nava nu a fost identificată încă? spuse tăios 
Gunn, exasperat. 

Şeful departamentului de Operaţiuni Teroriste Internaţionale 
al FBl-ului, un bărbat îndesat, pe nume Taylor, deschise unul 
dintre dosarele de pe biroul său şi îl răsfoi în timp ce vorbea: 

— Nu avem nici o informaţie despre locul în care se află 
cablierul Baekje. Agenţia Naţională Japoneză de Poliție 
monitorizează traficul naval din toate porturile din ţară, făcând o 
verificare completă a vaselor care corespund, într-o cât de mică 
măsură, cu descrierea furnizată de echipajul dumneavoastră, de 
la NUMA. Până acum nu au obţinut nici un rezultat. 

— Aţi verificat şi porturile din afara Japoniei? 

— Interpolul a difuzat un anunţ internaţional, iar eu am înţeles 
că, la cererea vicepreşedintelui, CIA a fost solicitată pentru a 
furniza date. Până în acest moment, nu s-a primit nici o 
informaţie de confirmare. Rudi, există un milion de locuri în care 
s-ar putea ascunde sau ar fi putut fi sabordată: 

— Dar imaginea obţinută prin satelit a locului în care a fost 
scufundată Sea Rover? 

— Din păcate, e vorba de o proastă sincronizare. Datorită 
recentei dezlănţuiri a tensiunilor politice din Iran, Biroul Naţional 
de Supraveghere a repoziţionat cea mai mare parte a aparaturii 
de înaltă rezoluţie deasupra Orientului Mijlociu. În momentul de 
faţă, Marea Chinei de Est este una dintre numeroasele zone 
moarte neacoperite decât de scanările periodice ale sateliților 
care nu sunt geostaţionari. Ceea ce înseamnă că Baekje se poate 
deplasa pe o distanţă de opt sute de kilometri între două treceri 
acoperitoare. Aştept imaginile de arhivă din ultimele câteva zile, 
dar mi s-a spus să nu-mi fac prea multe speranţe. 

Furia lui Gunn se domoli când realiză că detectivul cu un 
început de chelie şi cu cămaşa albă, apretată, era un profesionist 
competent, care făcea tot ce se putea face cu mijloacele pe care 
le avea la dispoziţie. 

— Se ştie ceva despre istoricul navei? întrebă. 

— Angajatul dumneavoastră, Hiram Yaeger, ne-a oferit un 
punct de plecare foarte bun în această privinţă. El a fost cel care, 
bazându-se pe o trecere în revista a tuturor navelor din lume 

înregistrate în baza de date din computerul agenţiei, a sugerat 
că nava ar putea fi identificată drept Baekje. Se pare că există 
mai puţin de patruzeci de cabliere despre care avem ştiinţă şi 
care au dimensiunile şi configuraţia raportată de echipajul de la 
NUMA care a fost salvat. Am micşorat lista la douăsprezece, care 
aparţin sau au fost închiriate de companii din zona asiatică a 
Pacificului, iar Baekje a apărut ca fiind dispărută în misiune. 

Federalul făcu o pauză, timp în care îşi răsfoi dosarul, înainte 
de a scoate o coală albă care avea, în antet, urmele neclare 
lăsate de transmiterea prin fax. 

— Poftiţi, acestea sunt detaliile legate de vas. Cablierul 
Baekje, cu o lungime de o sută patruzeci de metri şi o capacitate 
de nouă mii cinci sute de tone. Construit în 1998, în Coreea de 
Sud, de către Hyundai Mipo Dockyard Company, Ltd., din Ulsan. 
Deţinut şi folosit de întreprinderile Navale Kang, din Inchon, 
Coreea de Sud, între anii 1998 şi 2000. Incepând din anul 2000, 
a fost utilizat, în leasing, de Societatea Niponă de Telegraf şi 
Telefon din Tokyo, Japonia, pentru întinderea cablurilor în Marea 
Japoniei şi în vecinătatea acesteia. 

Lăsă din mână dosarul şi privi drept în ochii lui Gunn. 

— Contractul de leasing încheiat de NTT a expirat acum şase 
luni, timp în care Baekje a stat, nefolosit, în portul Yokohama. Cu 
două luni în urmă, reprezentanţii NTI-ului au renegociat 
preluarea navei, în leasing, pentru încă un an şi au intrat în 
posesia acesteia, îmbarcându-şi propriul echipaj. Vreme de cinci 
săptămâni, nu s-a regăsit în nici o înregistrare portuară, apoi a 
reapărut, pe neaşteptate, în Yokohama, acum trei săptămâni. Se 
crede că a fost văzută la Osaka, de unde, după toate aparențele, 
a urmărit nava Sea Rover până în Marea Chinei de Est. 

— Vasul era în posesia NTT? 

— Nu. Oficialităţile companiei au avut un şoc când au aflat că 
numele lor se aflau pe contractul revizuit de leasing, de vreme ce 
traseul pe care se întinde cablul lor din fibre optice fusese 
acoperit în întregime. Reprezentanţii corporației NTT care au 
închiriat nava erau, de fapt, nişte impostori care i-au înşelat pe 
agenţii companiei navale Kang. Cei de la Kang au întocmit actele 
şi au avut impresia că totul era legal, deşi unuia dintre ei i s-a 
părut ciudat faptul că ceilalţi şi-au adus propriul echipaj, ceea ce 
nu mai făcuseră până atunci. Se pare că reprezentanţii 
companiei Kang se străduiesc acum să depună cererea de 
încasare a asigurării vasului. 

— După toate aparențele, undeva trebuie să existe o scurgere 
de informaţii. Se cunoaşte existenţa vreunei legături între 
Armata Roşie Japoneză şi Societatea Niponă de Telegraf şi 
Telefon? 

— Deocamdată nu am descoperit nici una, dar ne ocupăm de 
asta. Conducerea NTT cooperează cu noi întru totul şi pare 
nerăbdătoare să şteargă toate bănuielile care planează asupra 
numelui societăţii în ceea ce priveşte o posibilă legătură. Pare 
puţin probabil ca patronatul să fie implicat, aşa că autorităţile 
japoneze îşi concentrează atenţia asupra posibilei existenţe a 
unei facţiuni a angajaţilor, undeva, în cadrul societăţii. 

Gunn clătină din cap, descurajat. 

— Aşadar, avem o navă de o sută douăzeci şi cinci de metri 
care s-a topit în văzduh, un vas al guvernului Statelor Unite care 
a fost scufundat şi o listă pe care nu există nici un suspect. Doi 
dintre oamenii mei au fost răpiți, poate chiar ucişi, iar noi nici 
măcar nu avem idee unde să-i căutăm. 

— Şi noi ne simţim frustraţi, Rudi, dar o să-i prindem până la 
urmă. Uneori, pentru astfel de lucruri e nevoie, pur şi simplu, de 
timp. 

Timp, se gândi Gunn. Oare cât timp mai aveau Dirk şi 
Summer, dacă mai putea fi încă vorba de aşa ceva? 


Duşul fierbinte era un deliciu. Summer lasă apa aburindă să-i 
bombardeze trupul mai bine de douăzeci de minute înainte de a 
se simţi dispusă să o oprească şi să se întindă după un prosop. 
Trecuseră aproape patru zile de când se spălase ultima dată, 
socoti ea, rederulând în minte întâmplările recente. Păşi dincolo 
de pardoseala de marmură a duşului, se şterse cu un prosop 
pufos şi apoi şi-l înfăşură în jurul trupului, îndesându-i capătul 
liber sub o subţioară. Inaintea ei se întindea o consolă imensă de 
marmură, cu o chiuvetă dublă şi cu suporţi strălucitori, de aur, 
sub o oglindă scumpă, înclinată, care se întindea până în tavanul 
înalt. Trebuie să le acorzi ceva credit şi acelor asasini care nu 
ştiau să zâmbească, gândi ea. Aici e cineva care are gust. 

După somnul incomod din timpul nopţii petrecute pe iahtul cu 
motor, unde ea şi fratele ei dormiseră cu schimbul într-unul 
dintre cele două paturi de o persoană, cu mâinile legate la spate, 
trei paznici înarmaţi îi conduseseră la țărm în dimineaţa 
următoare. 

— Într-un fel, asta-ţi aminteşte de Berghof”, nu-i aşa? remarcă 
Dirk, uitându-se la enorma reşedinţă plasată pe faleza stâncoasă 
de deasupra lor. 

Construcţia de piatră, care oferea o vedere largă asupra 
fluviului Han, avea, într-adevăr o oarecare asemănare cu 
bârlogul de vacanţă al lui Hitler, din Alpii germani. Imaginea era 
întregită de cei trei bandiți cu cămăşi negre. 

Fiind împinşi către liftul din interiorul stâncii, urcară până într- 
un coridor interior de la nivelul inferior celui pe care se aflau 
apartamentele stăpânului casei şi fură conduşi în câte o cameră 
de oaspeţi. 

— Pregătiţi-vă să cinaţi cu domnul Kang, voi doi, se răsti unul 
dintre paznici, într-o engleză necizelată. 

În timp ce Summer făcea duş, Dirk, aflat în camera somptuos 
decorată de alături, o inspecta, în căutarea unei potenţiale căi de 
evadare. Camerele fără ferestre fuseseră săpate în stâncă, unica 
intrare sau ieşire fiind coridorul, unde, în faţa uşii deschise a 
fiecărei camere, stăteau două santinele înarmate. Dacă aveau de 
gând să pună la cale o evadare, asta probabil că nu avea să se 
petreacă acolo, se gândi. 

In timp ce îşi usca părul ud, Summer se lăsă fascinată cu 
uşurinţă de lux şi îşi permise să se bucure de ceea ce o 
înconjura. Mirosi şirul de loţiuni şi de parfumuri exotice aliniate 
pe consola de marmură şi alese o loţiune de corp cu aloe vera şi 
un parfum cu aromă de liliac. Intr-un colţ se afla un cuier cu 
haine de mătase, o ofrandă uşor de remarcat pentru femeile 
aflate în ospeţie. Plimbându-şi degetele prin colecţia de costume 
şi de rochii de dimensiuni reduse, remarcă o rochie pe gât, de 
culoarea roşie a flăcărilor şi o jachetă scurtă, asortată, care 
păreau să i se potrivească. Se strecură în veşmântul de mătase, 
se privi în oglindă şi admira rezultatul. 

Bustul era puţin cam amplu, dar, în ciuda înălţimii şi a părului 
roşu, reproducea întocmai imaginea unei păpuşi chinezeşti, 
gândi, zâmbindu-i imaginii ei reflectate. La picioarele cuierului 
descoperi tot felul de pantofi şi răscoli o duzină de perechi 
înainte de a găsii una de pantofi negri, cu tocul jos, care erau 
potriviţi. Pe când se încălţa, înjura când, în timp ce îşi îndesa 
călcâiul, i se rupse unghia de la degetul mare. Din instinct, 
cotrobăi pe consola din baie, dând deoparte piepteni şi perii 


22 Vila lui Hitler din Obersalzberg, localitate de lângă Berchtesgaden 
(n. tr.). 


256 


până când descoperi o unealtă feminină esenţială: pila de unghii. 
Nefiind dintr-o trusă de manichiură ieftină, pila de metal avea un 
mâner plat, de porțelan. Admiră unealta minusculă şi, după ce o 
folosi ca să-şi netezească unghia şi-o puse, absentă, în buzunar. 
O clipă mai târziu, o bătaie în uşa camerei o anunţă că timpul în 
care se putea bucura de lux în intimitate se terminase. 

Părăsi camera şi ieşi pe coridor, în bătaia armei, unde îl găsii 
pe Dirk, stând, nepăsător, cu două ţevi de puşcă în spate. El îşi 
privi sora înveşmântată în uluitoarea rochie de mătase şi lăsă să- 
i scape un fluierat admirativ. 

— Cenuşăreaso, mă tem că-n seara asta n-avem decât câţiva 
şobolani care să ne tragă caleaşca, glumi, îndreptându-şi brusc 
degetul în direcţia celor doi paznici din spatele lui. 

— Văd că tu te-ai hotărât să rămâi credincios imaginii 
lăcătuşului, contraatacă ea, observând că era îmbrăcat cu 
aceeaşi salopetă NUMA pătată de vaselină şi de sudoare pe care 
o purtase de când fuseseră răpiți. 

— Mă tem că garderoba pe care-am avut-o la dispoziţie era cu 
o măsură mai mică, spuse el, suflecându-şi manşetele până la 
jumătatea gambei pentru a fi mai expresiv. N-am pus niciodată 
prea mare preţ pe eleganţă. 

Cei patru paznici se plictisiră de flecăreala lor şi îi conduseră 
cu forţa către liftul care îi purtă, în linişte, cu un etaj mai sus. 
Uşile se deschiseră direct în impresionanta sufragerie a lui Kang, 
prin ale cărei ferestre licărea o perspectivă amplă şi 
încântătoare. Aşezat în capul mesei, Kang trecea în tăcere în 
revistă conţinutul unui dosar legat în piele, în vreme ce Tongju 
stătea, în picioare, lângă umărul lui stâng. Magnatul coreean 
arăta ca un adevărat om de afaceri, purtând costum bleumarin, 
lucrat, la comandă specială, de un croitor scump din Hong-Kong 
şi o cravată asortată, din mătase maro. Ochii săi reci, de 
culoarea ardeziei, aruncară o scurtă privire către lift, apoi 
reveniră asupra documentelor pe care le avea în faţă, chipul 
fiindu-i o mască de o austeritate glacială. 

Dirk şi Summer fură conduşi către masa, de unde, înainte de a 
se opri asupra celui care îi găzduia cu sila, ochii lor sorbiră cu 
repeziciune, prin fereastră, priveliştea pitoreasca a fluviului. 
Amândoi îşi fixară în memorie cum golful de dedesubt era legat 
de fluviului lat, din planul îndepărtat, printr-un canal îngust, 
şerpuitor. Stând în picioare, în faţa mesei, Summer simţi un fior 
străbătându-i şira spinării când Tongju îi aruncă o privire lasciva, 

în timp ce Kang o examina cu răceală. Se simţi dintr-o dată 
ridicolă în veşmântul ei de mătase şi, instinctiv, îşi încrucişa 
mâinile în faţă, cuprinsă de o spaimă nervoasă. Dar neliniştea i 
se domoli după ce îşi îndrepta ochii spre Dirk. 

Chiar dacă fratele ei simţea vreun fel de teamă, nu o arăta. 
Stătea drept, cu bărbia scoasa sfidător înainte, menținându-și 
încă pe chip privirea plictisită-de-toate. Părea să-i facă plăcere să 
se uite batjocoritor în jos, spre Tongju, care era cu aproape 
douăzeci şi cinci de centimetri mai scund. Asasinul nu-i dădu nici 
o atenţie, adresându-se, în schimb, direct şefului său. 

— Operatorii submarinului de pe nava NUMA, spuse, cu o 
nuanţă de dispreţ. 

— Dae-jong Kang, ripostă Dirk, cu impertinenţă, preşedintele 
întreprinderilor Kang. 

Acesta dădu uşor din cap, apoi le făcu semn lui Dirk şi 
Summer să se aşeze. Paznicii se retraseră lângă perete, de unde 
continuară să-i supravegheze cu vigilenţă pe cei doi prizonieri, în 
timp ce Tongju se lăsa să alunece într-un scaun din faţa lui Dirk. 

— Domnul Pitt, aici de faţă, e vinovat de moartea celor doi 
oameni din America, spuse, focalizându-şi privirea asupra celui 
despre care vorbea. 

Dirk dădu din cap, exprimându-şi satisfacția în tăcere. Aşa 
cum bănuise, există o legătură clară între eforturile de 
recuperare depuse pe ambele submarine japoneze şi tentativa 
de crimă din insula Vashon. 

— Lumea e mică, răspunse Kang. 

— Prea mică pentru criminali în serie ca tine, rosti Summer 
printre dinţi, cu voce joasă, din ce în ce mai cuprinsă de mânie. 

Kang îi ignoră comentariul. 

— Păcat. Tipii din Seattle se numărau printre cei mai buni 
agenţi ai lui Tongju. 

— Un accident cu adevărat tragic, ripostă Dirk. Trebuie să 
înveţi să recrutezi personal care ştie să şofeze mai bine, adăugă, 
iar privirea de gheaţă pe care i-o azvârii lui Tongju fu susţinută 
de una pe măsură. 

— Providenţial, într-adevăr, fiindcă altfel am fi pierdut un 
ajutor generos în ceea ce priveşte recuperarea de pe /-411, 
spuse Kang. Sunt foarte curios să aflu ce v-a condus la 
submarine. 

— Norocul, în cea mai mare măsură. Am descoperit că, mai 
înainte, un submersibil japonez lansase câteva proiectile cu 

cianură pe coasta Oregonului şi m-am întrebat dacă nu cumva 
cineva a recuperat unele similare, pe care le-a folosit în Aleutine. 
Abia după ce m-am scufundat pe /-403 şi am descoperit resturile 
bombelor bacteriologice aeriene a devenit evident că era vorba 
de ceva mult mai bine pus la cale. 

— E o ruşine că proiectilele au fost deteriorate în timpul 
scufundării vasului, zise Kang. Ar fi fost mult mai uşor de 
recuperat decât cele de pe /-411. 

— Dar aţi recuperat unul intact, pe care l-aţi descărcat în 
insulele Aleutine. 

Kang se arăta uşor surprins de remarca lui Dirk. 

— Bineînţeles, răspunse. E interesant modul în care japonezii 
au combinat, în aceeaşi armă, un agent bacteriologic şi unul 
chimic. Lansarea de probă pe care am făcut-o a demonstrat că 
eficacitatea agentului bacteriologic a fost limitată din cauza 
dublei puneri în libertate, deşi componenta chimică s-a dovedit a 
fi mult mai puternică decât anticipasem. 

— Destul de puternică ca să ucidă doi angajaţi ai Pazei de 
Coastă din Statele Unite, comentă Summer. 

— Cum de-ai ajuns să dai atâta importanţă morţii a doi 
marinari din Aleutine? Ai fost acolo? 

Summer clătină din cap, în tăcere. Apoi vorbi Dirk. 

— Eu pilotam elicopterul pe care l-a doborât vasul tău „de 
pescuit”. 

Kang şi Tongju schimbară o privire bănuitoare. 

— Eşti un bărbat viguros, domnule Pitt, spuse Kang, în cele din 
urmă. 

Inainte ca Dirk să apuce să răspundă, o uşă laterală se 
deschise şi doi bărbaţi în haine albe, de chelneri, se apropiară de 
masă ca şi cum ar fi plutit, ducând pe umeri tăvi mari, de argint. 
In faţa fiecărui comesean fură aşezate numeroase feluri de 
mâncare viu colorate, pe bază de peşte oceanic, urmate de câte 
un pahar de şampanie Veuve Clicquet. Dirk şi Summer, care nu 
mai luaseră o masă în toată puterea cuvântului de zile întregi, 
atacară mâncarea cu calm, în vreme ce conversaţia iscoditoare 
continuă. 

— Presupun că guvernul vostru... e mai degrabă nemulţumit 
de japonezi, tatonă Kang. 

— Acţiunile voastre dubioase, desfăşurate sub masca Armatei 
Roşii Japoneze, au reprezentat un truc inteligent, dar descoperit 
de guvernul meu. Lacheilor voştri striviţi li s-a luat cu uşurinţă 

urma care duce către Coreea, minţi Dirk, adresându-i un rânjet 
lui Tongju. Bănuiesc că autorităţile sunt acum pe punctul de a-ţi 
bate la uşă în orice clipă, Kang. 

Umbra fugară de agitaţie din expresia lui Kang se stinse brusc. 

— Lăudabil efort. Dar adevărul e că cei doi habar n-aveau cine 
îi angajase. Nu, mie mi se pare evident că nu ştiţi care sunt 
intenţiile noastre. 

— Indelungata şi apriga ură nutrită de Coreea împotriva 
Japoniei din cauza numeroşilor ani de colonizare bazată pe 
violenţă e bine cunoscută, spuse Dirk, continuând să inventeze. 
N-ar fi surprinzător să ne aşteptăm ca minţile perverse care au 
intrat în posesia acestui tip de arme să le folosească împotriva 
adversarilor tradiţionali, care, în cazul nostru, sunt japonezii. 

Un zâmbet traversă buzele lui Kang, care se lăsă satisfăcut pe 
spătarul scaunului, nu atât datorită mâncării, cât în urma 
spuselor lui Dirk. 

— Frumoasă cacialma, domnule Pitt. Dar faptul că, în timpul 
operaţiunii de recuperare, nava voastră de la NUMA nu era nici 
dotată cu armament, nici escortată, îmi spune că ţara ta nu e 
prea preocupată de ceea ce ai descoperit pe /-403. lar ipoteza pe 
care ai formulat-o pe ghicite despre utilizarea în acţiune a 
armelor bacteriologice e departe de adevăr. 

— Care este, cu exactitate, locul unde... aveţi de gând să le 
folosiţi? se bâlbâi Summer. 

— Poate tocmai ţara voastră, îi hărţui Kang. Şi lui Summer îi 
pieri culoarea din obraji. Sau poate că nu. Asta n-are nici o 
legătură cu subiectul discuţiei noastre. 

— Vaccinul împotriva variolei e deja disponibil în Statele Unite, 
în cantităţi suficiente pentru întreaga populaţie, contraatacă 
Dirk. Zeci de mii de angajaţi din domeniul sănătăţii au fost deja 
vaccinaţi. Eliberarea virusului variolei ar putea stârni, în cel mai 
bun caz, o panică minoră. Riscul de a se declanşa o epidemie 
este redus, cu siguranţă. 

— E sigur că eliberarea virusului variola major, său al variolei 
comune, nu ar crea decât o mică neplăcere. Dar vaccinul vostru 
n-ar fi de nici un folos dacă ar trebui să înfruntaţi o himeră. 

— O „himeră”? Cea din legendele greceşti? Un monstru - 
parte leu, parte ţap şi parte şarpe? 

— Chiar aşa. Un alt monstru, dacă vreţi, ar putea fi un 
amestec hibrid de agenţi virulenţi înglobaţi într-un singur 
organism care păstrează componentele letale ale fiecărui 

element. O armă biologică împotriva căreia vaccinul vostru ar fi 
atât de neputincios încât ar stârni râsul. 

— Dar, pentru numele lui Dumnezeu, de ce? se jelui Summer. 

Cât se poate de calm, Kang termină de mâncat şi îşi aşeză 
şervetul pe masă, împăturindu-l cu grijă în trei înainte de a 
începe să vorbească. 

— Vedeţi voi, ţara mea a fost divizată, împotriva voinţei ei, din 
momentul invaziei voastre din anii cincizeci. Ceea ce voi, 
americanii, nu sunteţi în stare să înţelegeţi este faptul că toţi 
coreenii visează la ziua în care peninsula noastră va fi unită, 
reprezentând o singură naţiune. Intervenţiile necontenite ale 
intruşilor veniţi din afară ne vor împiedica să ne îndeplinim acest 
vis. Aşa cum prezenţa forţelor armate străine pe teritoriul nostru 
reprezintă un obstacol în calea zilei în care unificarea se va 
transforma în realitate. 

— Prezenţa militarilor americani în Coreea de Sud garantează 
că visul reîntregirii nu va fi îndeplinit prin forţa armelor din 
Coreea de Nord, ripostă Dirk. 

— Coreea de Sud şi-a pierdut cheful de luptă, iar puterea 
militară din Coreea de Nord oferă forţa conducătoare şi 
stabilizatoare necesară pentru păstrarea ordinii în timpul 
reunificării. 

— Nu cred asta, murmură Summer către Dirk. Luăm masa cu 
un compromis între Typhoid Mary? şi losif Stalin. 

Neînţelegând comentariul, Kang continuă să vorbească. 

— Tinerii de astăzi, din Coreea de Sud, s-au săturat de 
ocupaţia voastră militară şi de abuzurile împotriva cetăţenilor. 
Nu se tem de unire şi vor da o mână de ajutor la pregătirea 
drumului către un deznodământ rapid. 

— Cu alte cuvinte, după îndepărtarea militarilor americani, 
forţele armate ale Coreei de Nord vor mărşălui către sud şi vor 
unifica ţara prin puterea armelor. 

— Estimările militare sugerează că, în absenţa forţelor 
defensive ale Statelor Unite, optzeci la sută din peninsula Sud- 
Coreeană poate fi invadată în şaptezeci şi două de ore. Victimele 
vor fi necesare, dar ţara va fi unificată sub guvernarea Partidului 
Muncitoresc înainte ca Statele Unite, Japonia şi alte forţe din 
afară să aibă timp să reacționeze. 

Dirk şi Summer tăceau, uluiţi. Temerile lor faţă de un complot 


23 Bucătăreasa din Statele Unite (1870-1938) care, fiind o purtătoare 
imună a febrei tifoide, a infectat zeci de persoane (n. tr.). 

terorist care să folosească variola japonezilor fuseseră cât se 
poate de întemeiate, dar nu bănuiseră câtuşi de puţin cât de 
importantă era miza: nici mai mult, nici mai puţin decât 
invadarea Republicii Coreea în conjuncţie cu uciderea, în masă, a 
milioane de americani. 

— Cred că s-ar putea să subestimaţi hotărârea de care dau 
dovadă Statele Unite, mai ales când sunt puse în situaţia de a 
face faţă unui atac terorist. Preşedintele nostru nu ezită când e 
cazul să aplice pedepse rapide şi cumplite, zise Dirk. 

— Poate. Dar pe cine-o să pedepsească? Toate cele întâmplate 
conduc către o sursă din Japonia... 

— larăşi Armata Roşie Japoneză, exclamă Dirk. 

— Armata Roşie Japoneză. Vezi, pur şi simplu, nimic altceva nu 
pare verosimil. Resursele voastre militare, de spionaj şi politice 
vor fi focalizate în întregime asupra Japoniei, pe când, în acelaşi 
timp, noi vom ordona, prin intermediul guvernului nostru, ca 
întreg personalul militar american să părăsească peninsula 
Coreea în treizeci de zile. Mass-media stereotipă din ţara voastră 
va fi turbată din cauza victimelor epidemiei şi atât de 
concentrată să descopere vinovaţi în Japonia, încât expulzarea 
militarilor americani din Coreea va fi o ştire minoră mult timp 
după ce va fi dusă la bun sfârşit. 

— In cele din urmă, serviciile de informaţii vor pătrunde 
dincolo de faţada Armatei Roşii Japoneze şi vor ajunge pe urmele 
tale şi ale complicilor tăi comunişti din nord. 

— Poate. Dar de cât timp o să fie nevoie? In cât timp a pus 
guvernul vostru capăt omuciderilor datorate antraxului survenite 
în capitală, în 2001? Şi, dacă va veni ziua aceea, emoţiile nu vor 
mai ajunge la cote înalte. Va fi, cum aţi spune voi, o „problemă 
controversată”. 

— Omori milioane de oameni şi numeşti asta o „controversă”? 
interveni Summer. Eşti nebun. 

— Câţi compatrioți de-ai mei aţi ucis în anii cincizeci? ripostă 
Kang, cu mânia fulgerându-i în ochi. 

— Ai noştri şi-au vărsat din belşug sângele pe pământul 
vostru, răspunse Summer, întorcându-i privirea. 

Dirk se uită la Tongju, aflat de partea cealaltă a mesei şi ai 
cărui ochii întunecaţi erau aţintiţi asupra lui Summer, urmărind-o 
cu atenţie. Asasinul nu era obişnuit ca oamenii şi mai ales 
femeile, să i se adreseze lui Kang cu agresivitate. In timp ce 
chipul îi era lipsit de expresie, privirea îi trăda iritarea şi 

intoleranta. 

— Nu-ţi scapi din vedere propriile interese de afaceri? îi spuse 
Dirk lui Kang, schimbând starea generală de spirit. Profiturile 
activităţii tale industriale nu vor continua să crească când 
atotputernicul stat al Partidului Muncitoresc va lua hăţurile pe 
neaşteptate. 

Kang schiţă un zâmbet firav. 

— Voi, americanii, rămâneţi întotdeauna capitalişti în adâncul 
inimii. Oricum, am aranjat deja vânzarea unei jumătăţi din 
proprietăţile mele către un conglomerat francez, cu plata în 
franci elveţieni. lar când ţara mea de baştină va fi reunită, cine o 
să poată putea da, mai bine decât mine, o mână de ajutor 
controlului exercitat de stat asupra resurselor industriale ale 
Coreei de Sud? spuse, cu aroganță. 

— Un aranjament convenabil, răspunse Dirk. Păcat că prin jur 
n-o să fie nici un stat interesat să achiziţioneze bunurile ilicite ale 
regimului totalitar. 

— Uiţi de China, domnule Pitt. O piaţă imensă pentru ea însăşi 
şi, în aceeaşi măsură, un mod prietenos de canalizare a bunurilor 
colectate către pieţele lumii. Bineînţeles că o să avem de-a face 
cu o stagnare a afacerilor în perioada transferului de putere, dar 
randamentul o să revină repede la normal. Există întotdeauna 
cerere pentru produsele ieftine şi de calitate. 

— Cum să nu, făcu Dirk, sarcastic. Spune-mi numele unui 
singur bun de consum de calitate care a provenit vreodată dintr- 
o ţară comunistă. Trebuie să recunoşti, Kang, că, în cadrul noii 
ordini globale, te afli de partea celor care au pierdut. Nu mai e 
loc pentru despoţii perverşi care-şi strâng cu uşa proprii 
compatrioți de dragul averii personale, al puterii militare, sau al 
marii deziluzii a grandorii. S-ar putea ca tu şi amicii tăi din Nord 
să vă bucuraţi de câteva ori pe parcurs, dar, la sfârşitul zilei, o să 
fiţi măturaţi de forţa unui principiu care vă e străin, numit 
„libertate”. 

Kang stătu ţeapăn pentru o vreme, cu o expresie iritată 
înţepenită pe chip. 

— Mulţumesc pentru lecţia de educaţie civică. A fost o cină 
instructivă. Adio, domnişoară Pitt, adio, domnule Pitt, spuse, cu 
răceală. 

In urma privirii pe care le-o aruncă, paznicii de lângă perete se 
repeziră imediat la cei doi, ridicându-i în picioare. Dirk avea 
intenţia să înşface un cuţit de masă şi să-şi încerce puterile 

împotriva paznicilor, dar îşi schimbă părerea când îl văzu pe 
Tongju îndreptându-i un pistol Glock către piept. 

— Duceţi-i în peştera de pe fluviu, zbieră Kang. 

— Mulţumesc pentru calda ospitalitate, mormăi Dirk către el. 
Abia aştept să-ţi întorc favorurile. 

Celălalt nu răspunse, dând în schimb din cap către paznici 
care îi împinseră pe cei doi captivi, cu forţa, către lift. Dirk şi 
Summer schimbară o privire plină de înţelesuri. Nu mai aveau 
prea mult timp. Dacă doreau să scape vii din ghearele lui Kang, 
era cazul să acţioneze cât mai curând. 

Pe moment, problema era prezenţa lui Tongju şi a pistolului 
său Glock 22. Orice rezistenţă era inutilă atâta vreme cât 
asasinul îşi ţinea arma aţintită asupra lor, fiindcă aveau prea 
puţine îndoieli asupra faptului că ar fi folosit-o fără ezitare. 
Tongju îi urmă pe cei patru paznici care îi mânau pe Dirk şi 
Summer către lift, cu pistolul încă îndreptat către cei din urmă. 
Când uşile liftului se deschiseră, două perechi de mâini îi 
îmbrânciră, cu forţa, în fundul acestuia. Tongju lătră ceva în 
limba coreeană, apoi, spre uşurarea lui Dirk, rămase în 
sufragerie, alături de unul dintre paznici, o privire de o 
amenințătoare satisfacţie aşternându-i-se pe chip în timp ce uşile 
se închideau. 

Cele cinci trupuri erau înghesuite în lift, ceea ce ar fi trebuit să 
îi avantajeze. Dirk îi aruncă o privire lui Summer şi dădu uşor din 
cap, iar ea confirmă că înţelese mesajul cu un semn rapid din 
ochi. Apoi se apucă imediat cu mâinile de stomac şi gemu, 
aplecându-se înainte, ca şi cum ar fi fost gata să vomite. Paznicul 
cel mai apropiat, un bărbat scund şi îndesat, cu ţeasta rasă, 
muşcă momeala şi se aplecă uşor către Summer. Ea îşi destinse 
brusc trupul, precum o pisică după ce a sărit din greşeală pe 
soba încinsă, repezindu-şi, din toate puterile, genunchiul în 
vintrele paznicului. Când îşi atinse ţinta, bărbatului îi ieşiră brusc 
ochii din orbite şi se încovrigă ca în chinurile morţii, iar dintre 
buze îi ieşi un țipăt strident, de durere. 

Mişcarea făcută de Summer era tot ce îi trebuia lui Dirk ca să-l 
neutralizeze pe cel de-al doilea coreean. Când atenţia celor trei 
se îndreptă, mai întâi, asupra lui Summer, el lansă un upercut 
care nimeri drept în falca paznicului, aproape smulgându-l din 
pantofi. De la o distanţă de câţiva centimetri, Dirk văzu cum ochii 
omului se dădeau peste cap înainte ca acesta să se prăbuşească, 
inconştient. 

În momentul izbucnirii luptei, cel de-al treilea paznic făcu un 
pas înapoi, încercând să-şi înalțe ţeava armei, îndreptând-o către 
Dirk. Summer reacţionă înşfăcându-l de umeri pe bărbatul pe 
care îl lovise cu genunchiul şi îmbrâncindu-i trupul încovrigat 
către coreeanul rămas în picioare. Bărbatul chel, care mai gemea 
încă, se legănă cu putere către complicele său mai înalt, lovindu- 
| suficient de tare ca să-l dezechilibreze. Timpul în care se 
petrecură toate acestea fu suficient pentru ca Dirk să păşească 
peste paznicul căzut şi să repeadă un croşeu de dreapta care 
atinse în treacăt tâmpla pistolarului. Paznicul năucit încercă să 
contreze dând cu piciorul o lovitură de karate, dar pumnul lui 
Dirk era deja acolo, zdrobindu-i cu putere laringele. Chipul 
omului care se străduia să respire se albăstri, iar el căzu în 
genunchi, ţinându-se cu amândouă mâinile de gât. Dirk îi înhaţă 
puşca şi o învârti cu răutate, lovind cu patul faţa bărbatului care 
se lupta cu Summer. Lovitura îl aruncă pe acesta în peretele din 
spate al liftului, de unde alunecă pe podea, pierzându-şi 
cunoştinţa. 

— Bine lucrat, tipule, eşti tare, îl laudă Summer. 

— Să nu aşteptăm runda a doua, gâfâi Dirk, în timp ce, sub 
picioarele lor, liftul îşi încetinea coborârea. 

Verifică dacă siguranţa puştii de asalt era trasă, apoi se 
pregăti să sară afară în momentul deschiderii uşii. Numai că nu 
avu unde să se ducă. 

Când uşa glisa, înăuntru pătrunseră ţevile a trei pistoale 
mitralieră AK-74, fiind împinse astfel încât compensatoarele de 
recul din capetele acestora le înghionteau feţele. Graţie 
circuitului video intern, un paznic plasat în faţa unui set de 
monitoare fusese martorul luptei din lift şi expediase repede într- 
acolo un grup de santinele din apropiere. 

— Saw! zbierară acestea, în coreeană, înţelesul cuvântului 
fiind cât se poate de clar. 

Dirk şi Summer încremeniră locului, întrebându-se cât de 
sensibile erau trăgacele puştilor de asalt îndreptate către ei. Pe 
când îşi lăsa încet arma jos, Dirk simţi o mişcare în lift, în spatele 
său. Se întoarse prea târziu, ca să-l vadă pe cel de-al treilea 
paznic clătinându-se pe picioare în timp ce îşi repezea patul 
puştii către el. Incercă să se ghemuiască, dar obiectul îşi 
parcursese aproape toată traiectoria care îl purta spre creştetul 
capului său, pe care îl lovi cu un pocnet surd. 

Pentru o clipă, zări o lumină orbitoare şi stele care luceau şi, 

ca prin ceaţă, într-o străfulgerare, o imagine stranie a picioarelor 
lui Summer. Dar totul păli curând, pierind în spatele unei cortine 
de negură din ce în ce mai densă, iar el, lipsit de vlagă, se 
prăbuşi grămadă la pământ. 

Capitolul 34 


Un puseu cutremurător de durere care îi cobori din creştetul 
capului până în vârfurile degetelor de la picioare fu prima dovadă 
care ajunse la creierul său, demonstrându-i că încă mai trăia. In 
timp ce îşi recăpăta încet cunoştinţa, mintea lui Dirk făcu un 
inventar al stării sale fizice, semnalele neurale trădând acele 
părţi ale corpului care nu funcționau aşa cum ar fi trebuit. 
Impulsurile dureroase trimise de încheieturile mâinilor, de braţe 
şi de umeri erau aidoma celor recepționate atunci când trăgea 
un obiect foarte greu, dar fură repede surclasate de junghiurile 
năprasnice care îi străbăteau ţeasta. Dar cea mai derutantă 
senzaţie era cea trimisă de gambele sale, care îi spunea că stă, 
în picioare, într-un hârdău cu apă. Pe măsură ce linţoliul de ceaţă 
care îl învăluia se ridica încetul cu încetul, deschise ochii, 
desluşind o grotă umedă, întunecoasă şi lugubră. 

— Bine ai revenit în lumea celor vii, reverbera vocea lui 
Summer în peştera sumbră. 

— Ştii cumva numărul de înmatriculare al camionului care m-a 
lovit? făcu el, năucit. 

— Da, dar e cât se poate de sigur că n-are asigurare. 

— Unde naiba suntem? întrebă Dirk, când mintea sa începu să 
conştientizeze existenţa conceptelor de timp şi spaţiu. 

— Într-o grotă din stânca de lângă docul plutitor al lui Kang. 
Apa rece care ţi se urcă încet către buric e fluviul Han. 

Hârdăul în care crezuse că se afla era, de fapt, o peşteră plină 
cu apa în creştere a fluviului. Acum, când vederea i se limpezi, 
putu să desluşească, în lumina sumbră care îi înconjura, că 
Summer stătea cu braţele şi picioarele depărtate, mâinile fiindu-i 
încătuşate de două ancore mari de barjă. Nu era vorba de ancore 
în adevăratul sens al cuvântului, ci de nişte greutăţi enorme, 
care nu erau nimic altceva decât nişte blocuri pătrăţoase de 
beton, cu latura de un metru. Din partea superioară a acelor 
cuburi albe pe care se depusese, vreme de decenii, un strat de 
alge de un verde palid, se înălța câte un inel de fier ruginit. Dirk 
văzu că pe solul grotei erau înşiruite aproape o duzină de astfel 
de greutăţi. El şi Summer stăteau în picioare, unul lângă altul, cu 
braţele larg deschise fiindcă încheieturile le erau înlănţuite de 
două blocuri învecinate. 

Privirile lui Dirk cutreierară prin caverna întunecoasă. În 
lumina palidă a amurgului, care pătrundea prin gura peşterii, 
putu desluşi, cu claritate, pe unul dintre pereţi, linia pe care o 
căuta. Era urma care indica nivelul maxim al apei şi constata, 
neliniştit, că se afla la şaizeci de centimetri deasupra capetelor 
lor. 

— Moarte prin înecare lentă, spuse. 

— Tongju, prietenul nostru Fu Manchu, a stăruit cel mai mult 
în privinţa asta, ripostă Summer, pe un ton sinistru. Chiar l-a 
împiedicat pe unul dintre paznici să te împuşte, ca să ne putem 
bălăci aici împreună. 

— Trebuie să ţin minte să-i trimit o scrisoare de mulţumire. 

Dirk se uită în jos şi văzu că valurile clipoceau acum la nivelul 
coastelor sale. 

— Nivelul apei creşte destul de repede. 

— Suntem aproape de gura de vărsare a fluviului Han, aşa că 
fluxul aduce apă din belşug. Summer îi aruncă fratelui ei o privire 
plină de spaimă. După estimările mele, apa s-a ridicat cu mai 
bine de treizeci de centimetri în ultima oră. 

Văzându-i disperarea din ochii, Dirk se concentra ca să 
găsească cât mai repede o posibilitate de scăpare. 

— Mai avem, cel mult, o oră şi jumătate, calculă el. 

— Tocmai mi-am amintit ceva, spuse Summer, încreţindu-şi 
fruntea. Am în buzunar o mică pilă de unghii. O fi totuna cu a 
încerca să ucizi un pterodactil cu un plici pentru muşte, dar s-ar 
putea să ne fie de folos. 

— Sigur că da, scoate-o de-acolo, răspunse Dirk. 

— Inelul ăsta de amarare pare destul de ros de rugină, spuse 
ea, smucindu-şi încheietura mâinii stângi. Măcar de mi-aş putea 
elibera o mână. 

— Poate reuşesc să te ajut. 

Dirk îşi întinse picioarele către Summer, înclinându-şi trunchiul 
de-a lungul blocurilor de beton ca să se sprijine. Ridică un picior 
şi îi lăsă laba să alunece până când talpa pantofului atinse inelul 
de fier ieşit în afară. Folosindu-şi toate puterile, îşi apăsă 
greutatea corpului asupra părţii superioare a belciugului. 

Nu se întâmplă nimic. 

Îşi schimbă poziţia piciorului, astfel încât călcâiul să i se 
sprijine pe inel şi apăsă încă o dată. De data asta, belciugul se 
strâmbă puţin, îndoindu-se către Summer. Lăsându-şi în mod 
repetat greutatea asupra lui, reuşi să-l încline sub un unghi de 

aproape nouăzeci de grade. 

— OK, acum am nevoie de ajutorul tău ca să-l împing înapoi şi 
să-l îndrept, spuse. Incercăm când ajung la trei. 

Işi strecură pantoful în spatele inelului, numără până la trei, 
apoi îşi trase piciorul către el. Summer împinse cu mâna 
încătuşată şi, treptat, îl aduseră înapoi, în poziţia verticală 
iniţială. 

— Ei, a fost distractiv, zise Dirk, în timp ce-şi odihnea piciorul. 
Să mai încercăm o dată. 

Indoiră şi dezdoiră belciugul vreme de douăzeci de minute, 
mişcarea făcându-se tot mai uşor pe măsură ce scădea 
rezistenţa la rupere a fierului vechi, în urma unei lovituri 
puternice de picior a lui Dirk, inelul pocni în sfârşit, 
desprinzându-se din suportul său de beton şi eliberând braţul 
drept al lui Summer. Ea îşi înfăşură imediat mâna în jurul trupului 
şi-o afundă în micul buzunar lateral al jachetei de mătase şi 
scoase pila de unghii cu mâner de porțelan. 

— Am pila. S-o încerc direct pe cătuşe sau pe inelul de 
amarare? întrebă. 

— Ocupă-te de inel. Deşi e mai gros, o să fie mai uşor de tăiat 
decât cătuşele din inox dur. 

Folosind minuscula unealtă ca pe un bomfaier, Summer începu 
să pilească baza belciugului. Pentru marea majoritate a 
oamenilor tăierea cu o pilă, lipsită de orice precizie, sub apa 
întunecoasă din grota slab luminată, ar fi echivalat cu una dintre 
muncile lui Hercule, dar experienţa vastă de scufundător îi era de 
folos lui Summer. Anii de explorare şi de dezgropare a epavelor 
istorice în condiţii mizerabile de vizibilitate îi ascuţiseră simţul 
pipăitului într-o asemenea măsură încât putea spune mai multe 
despre resturile unui vas scufundat dacă îşi folosea mâinile în 
locul ochilor. 

Simţi, cu o oarecare speranţă, că pila tăia cu repeziciune 
stratul exterior al inelului ruginit. Increderea îi scăzu când tăişul 
întâlni miezul dur al belciugului de fier şi progresă din ce în ce 
mai lent, ajungând la viteza melcului. Apa în creştere îi ajunsese 
de-acum la nivelul pieptului şi caracterul presant al situaţiei în 
care se afla dezlănţui un val de adrenalină. Mişca pila înainte şi 
înapoi atât de repede cât o putea face sub apă, cucerind terenul 
milimetru cu milimetru. Făcea pauze scurte, în timpul cărora 
prindea inelul de fier cu ambele mâini, trăgându-l şi împingându- 
l, ca să obosească metalul. Alternând tăierea şi zgâlţăielile cu 

una sau două înghiţituri din apa fluviului, izbuti, în cele din urmă, 
să rupă inelul, eliberându-se. 

— Am reuşit! exclamă, triumfătoare. 

— Te deranjează dacă iau cu împrumut pila? întrebă Dirk, 
calm, dar Summer se propulsase deja cu o lovitură a picioarelor, 
înotase către el şi începuse să taie belciugul care îi imobiliza 
mâna dreaptă. In timp ce mânuia pila, remarcă, în gând, că 
avusese nevoie de vreo treizeci de minute ca să taie primul inel 
şi că apa le ajunsese aproape până la umeri. Nivelul fluviului 
creştea cu repeziciune şi anticipa că avea să treacă peste capul 
lui Dirk în mai puţin de o oră. in ciuda durerii care îi chinuia 
degetele şi braţele, freca cu sălbăticie fierul cu pila. 

Aşteptând cu răbdare în timp ce ea pilea, Dirk începu să 
fluiere o melodie veche, din anii 1880, intitulată While Strolling 
Through the Park One Day”. 

— Asta nu ajută, gâfâi Summer, apoi cântecul prostesc o făcu 
să zâmbească către ea însăşi. Acum n-o să mai reuşesc să-mi 
scot din cap şlagărul ăsta ridicol. 

Cum era de aşteptat, el înceta să mai fluiere, dar melodia 
continuă să răsune în capul ei, iarăşi şi iarăşi. Realiză, surprinsă, 
că se transformase într-o mantră care o ajuta să pilească, 
menţinându-i ritmul mişcărilor mâinii. 


Hoinărind într-o bună zi prin parc... 


La fiecare silabă, înfigea pila în fier, tăind într-o cadență care 
avea randament. 


„într-o bună zi de vesel mai, 
M-au surprins doi ochi, doi ochi sprinţari, 
Şterpelindu-mi, vai, inima, vai. 


Apa i se ridicase acum până deasupra bărbiei şi se pomeni 
luând câte o gură de aer şi scufundându-se pentru scurt timp 
astfel încât pila să muşte fără întrerupere. Dirk începuse să se 
întindă ca să-şi menţină faţa deasupra undelor, în timp ce 
smucea şi împingea, alternativ, inelul pe care Summer îl tăia, 
neobosită. Intr-un târziu, sub ei reverberă un zgomot metalic 
înăbuşit când fierul cedă în urma eforturilor lor combinate. 

— Trei s-au dus, mai e unul, gâfâi Summer, umplându-şi 


24 „Hoinărind într-o bună zi prin parc”. 

îndelung plămânii cu aer după ce stătuse sub apă câteva 
secunde. 

— Lasă-mă să-ţi ofer o pauză, spuse Dirk, luând pila lui 
Summer cu mâna sa liberă. 

Desprinderea mâinii drepte mărise spaţiul în care putea să 
respire cu câţiva centimetri, dar nu destul de mult ca să taie 
ultimul inel de amarare fără să se scufunde. Trase cu putere aer 
în piept, apoi se ghemui sub apă şi începu să pilească cu 
repeziciune fierul care îi ţintuia mâna. După treizeci de secunde, 
ţâşni deasupra, inhala aer proaspăt şi se scufunda iarăşi. 
Summer îşi întinse degetele crispate, apoi înotă până în stânga 
lui Dirk şi îl aşteptă să iasă la suprafaţă. Aidoma unui cuplu de 
luptători de wrestling care încearcă să-l pună la podea pe Hulk 
Hogan, trecură pila de la unul la altul, scufundându-se pe rând şi 
atacând inelul în forţă şi cu fervoare. 

In grotă, fluviul urca tot mai sus cu fiecare minut care trecea. 
De fiecare dată când ieşea la suprafaţă ca să ia o gură de aer, 
Dirk şi simţea că trebuia să se întindă tot mai mult şi mai mult ca 
să-şi ridice gura şi nasul deasupra apei. Inelul cătuşei de la mâna 
stângă îi pătrundea în carne când, din instinct, se smucea cu 
putere ca să scape din gheara ancorei masive de barjă. 

— Păstrează-ţi forţele ca să ieşi de aici, îi spuse surorii sale 
când criza de timp deveni un adevăr inevitabil pe care îl simțeau 
tot mai îndeaproape. 

Summer nu zise nimic în vreme ce înhăţa pila din mâna lui şi 
plonja înapoi, sub apă. Dirk se lăsă să plutească pe jumătate, 
respirând adânc de câteva ori, cu capul dat pe spate şi cu faţa 
abia ajungându-i deasupra apei. Putea simţi apa care, clipocind, 
îi spăla chipul şi se întinse ca să mai tragă aerul cu putere în 
piept pentru o ultimă oară, înainte de a se trage sub suprafaţă. O 
prinse pe Summer de încheietură, îi luă pila din mână şi, pentru 
cea din urmă dată, începu să pilească fierul cu o grabă furioasă. 
Pipăind tăietura cu degetul mare, putea spune că nu crestaseră 
inelul decât pe o treime din grosimea sa. Mai aveau, pur şi 
simplu, prea mult. 

Pentru Dirk, secundele păreau ore în timp ce făcea un ultim 
efort ca să se elibereze. Işi putea simţi inima, care se străduia să 
pompeze oxigen în sângele lui secătuit, bătându-i precum toba 
mare a unei orchestre. În întuneric, putea simţi şi că Summer nu 
mai era acolo. Poate că, în cele din urmă, îi ascultase sfatul şi 
căuta o cale de scăpare. Sau poate că, pur şi simplu, nu putea 

îndura să stea lângă el când îşi dădea ultima suflare. 

Pentru o clipă, încetă să mai taie şi se lăsă cu toată greutatea 
pe inel. Nu putea genera decât un efect de pârghie redus şi, 
oricum, belciugul de fier nu se clinti. Reveni din nou la pilă, 
mişcând cu furie tăişul fragil de metal. Timpanele începură să-i 
zvâcnească la fiecare bătaie a inimii, De cât timp îşi ţinea 
respiraţia? De un minut, de două? li era greu să-şi aducă aminte. 

Căzu pradă confuziei, iar câmpul vizual prinse să i se umple de 
pete. Expiră aerul care îi mai rămăsese în plămâni şi se luptă cu 
tentaţia de a deschide gura, luând o duşcă de apă. Inima începu 
să-i bată cu mai multă putere şi se luptă pentru ca mintea să nu-i 
fie cuprinsă de panică. Un curent slab păru să-l îndepărteze de 
inelul de amarare, dar muşchii mâinii i se crispară, strângând pila 
cu putere. Peste ochi i se cobora un văl alb, iar o voce 
îndepărtată îi spunea să i se lase în voie. Pe când ducea o ultimă 
luptă cu vocea, urechile care îi ţiuiau detectară o bufnitură surdă, 
profundă, apoi o vibraţie stranie pulsa săltându-i braţul şi 
străbătându-i trupul înainte ca mintea să îi se prăvălească într-un 
hău întunecat şi pustiu. 

Capitolul 35 


Summer ştia că mai aveau de pilit la inelul de fier cel puţin 
încă douăzeci de minute şi că trebuia să mai existe vreo 
modalitate de a-şi elibera fratele. Abandonându-l pe Dirk, se 
scufundă către solul grotei, căutând pe bâjbâite o altă unealtă 
sau un alt instrument care ar fi putut ajuta la distrugerea 
cătuşelor. Dar fundul plat şi nisipos nu-i oferea nimic, doar 
greutăţile pentru ancorare se înşiruiau una după alta. 
Propulsându-se înainte cu picioarele şi călăuzindu-se cu mâna 
care atingea blocurile cubice, dădu peste o bucată mare de 
beton care se desprinsese dintr-una dintre greutăţi când 
fuseseră lăsate să cadă prea aproape una de alta. Plutind printre 
resturi, ajunse la ultimul bloc, unde simţi căzându-i în palmă 
ceva plat, moale şi mototolit, precum pielea umedă. Dedesubt 
era un obiect mai dur, îngust şi curbat, pe care îl identifica drept 
talpa unei ghete. De ea era sprijinit un baston, pe care se repezi 
să-l înşface şi căruia îi dădu drumul, îngrozită. Realizase că nu 
era ceea ce crezuse, ci femurul unui schelet care îşi mai purta 
încă ghetele. O altă victimă a bestialităţii lui Kang, cadavrul 
fusese lăsat, cu mult timp înainte, înlănţuit de ancoră. Se trase 
înapoi, se întoarse ca să înoate către Dirk şi dădu cu capul exact 
în bucata desprinsă de beton. Fragmentul avea o formă aproape 
pătrată şi cântărea în jur de patruzeci de kilograme. Il inspecta 
pipăindu-l ca să-l poată ocoli, apoi ezită. Decise că putea fi 
soluţia pe care o căuta şi că era cel mai bun lucru pe care-l putea 
face în acele circumstanţe. 

Se împinse la suprafaţă, luă o gură grăbită de aer, se scufundă 
din nou şi făcu o sforţare ca să-l ridice până la nivelul pieptului. 
Pe uscat, s-ar fi străduit din greu ca să ridice ceva care cântărea 
atât de mult, dar, sub apă, blocul era mai uşor. Mişcându-se cu 
repeziciune, îşi târşâi picioarele către fratele ei, de-a lungul 
şirului de blocuri, străduindu-se să menţină bucata de beton în 
cumpănire. Mai degrabă simţindu-l decât văzându-l pe Dirk, se 
întoarse către el şi îl împinse, îndepărtându-l de blocul de care îi 
era prinsă încheietura mâinii. Observă, îngrijorată, că trupul i se 
dădu deoparte părând fără vlagă, ceea ce nu se potrivea cu 
statura lui ca de piatra. 

Aliniindu-se cât putu de bine cu greutatea de ancoră, făcu un 

pas şi o săritură înainte, aruncându-se, împreună cu bucata de 
beton, peste inelul de fier. Parcă mişcându-se cu încetinitorul, 
pluti prin apă cu un clipocit uşor înainte ca forţa de gravitație să 
preia controlul. Dar sincronizarea acţiunii ei era perfectă. In 
fracțiunea de secundă în care momentul de înaintare fu înlocuit 
de forţa gravitaţiei care o trăgea la fund, bucata de beton izbi 
belciugul de fier. In timp ce lăsa blocul să cadă, un zăngănit 
sonor, înăbuşit de apă, îi dădu de înţeles că nimerise ţinta. Inelul 
ruginit de amarare, slăbit exact atât cât trebuia în urma pilirii 
frenetice, ceda în faţa forţei loviturii şi se desprinse cu totul de 
ancoră. 

Summer înhăţă imediat braţul lui Dirk şi îi pipăi încheietura, 
care, acum, se legăna eliberată. In mare grabă, îşi împinse 
fratele către suprafaţă, respira adânc ea însăşi, apoi îi trase 
trupul flasc către o mică terasă de piatră, pe care îl urcă, 
scoţându-l din apă. Ingenunchease alături de el ca să-i facă o 
resuscitare  cardiopulmonară când Dirk se mişcă brusc, 
întorcându-şi capul într-o parte. O data cu un geamăt, dintre 
buze îi ţâşni un mic şuvoi de apă pe care o înlocui umplându-şi 
plămânii cu aer. Se ridica, nesigur, în coate, se întoarse către 
Summer şi bolborosi: 

— Mă simt de parcă aş fi înghiţit jumătate de fluviu. Data 
viitoare, adu-mi aminte să nu mai renunţ la apa îmbuteliată. 

Abia ce bolborosise cuvintele, că se şi aplecă într-o parte, 
vomând încă o dată, după care se ridică în capul oaselor şi îşi 
freca încheietura mâinii stângi. Işi privi sora şi constată, 
mulţumit, că părea să fie nevătămată şi bine dispusă. 

— lţi mulţumesc că m-ai scos de acolo, spuse. Până la urmă, 
cum ai scos inelul? 

— Am găsit o bucată desprinsă de beton şi am azvărlit-o peste 
el. Din fericire, nu ţi-a smuls şi mâna. 

— Îţi rămân îndatorat pentru asta, murmură el, clătinând din 
cap. 

După ce îşi recăpătară respiraţia, se odihniră aproape o oră, 
refăcându-şi încet puterile pe măsură ce Dirk elimina din plămâni 
restul apei inhalate înainte ca Summer să distrugă strânsoarea 
de fier care aproape că-l înecase. Puţina lumină a soarelui care 
se strecura mai devreme prin gura peşterii dispăruse de mult, 
îndată ce căzuse noaptea, abandonându-i în întunericul aproape 
deplin din grotă. 

— Ştii pe unde ieşim de aici? întrebă Dirk, imediat ce se simţi 

în stare să se mişte. 

— Gura peşterii e la cincizeci de metri distanţă, spuse Summer 
şi la o mică depărtare, către răsărit, faţă de docul lui Kang. 

— İn primul rând, cum am ajuns înăuntru? se interesă el. 

— Cu o mică luntre. Am uitat că ai dormit în timpul părţii 
pitoreşti a croazierei. 

— Imi pare rău c-am scăpat-o, răspunse Dirk, pipăindu-şi 
tăietura din creştet. O să fim nevoiţi să-mprumutăm o barcă de-a 
lui Kang ca să ieşim dintre stâncile astea. La sosire, când am 
acostat, am văzut o şalupă rapidă în spatele palatului lui plutitor. 
Poate mai e încă acolo. 

— Dacă reuşim s-o desprindem de doc şi s-o scoatem 
neobservaţi din golf înainte de a-i porni motorul, s-ar putea să 
câştigăm timp. 

Organismul lui Summer resimțea efectele scufundării în apa 
rece a fluviului, aşa că rostea cuvintele dârdâind. 

— Mă tem că trebuie să ne întoarcem în apă. Tu ştii drumul, 
ia-o înainte. 

Ca să aibă mai multă libertate în mişcări în timp ce înota, 
Summer rupse cusătura laterală a rochiei ei de mătase până în 
dreptul şoldului, apoi se lăsă să alunece din nou în apa rece şi 
întunecată. Dirk o urmă şi înotară, căutându-şi pe bâjbâite 
drumul de-a lungul peşterii înguste şi întortocheate, înaintând 
către un petic rotund de lumină palidă, cenuşie, care pâlpâia 
stins pe fundalul întunericului din jur. Când se apropiau de ieşire, 
murmurul unor voci îndepărtate îi făcu să se oprească o clipă. 
După o curbă strânsă, în faţă li se deschise gura ovală a grotei, 
dincolo de care stelele scăpărau pe cerul nopţii, în timp ce 
reflexiile strălucitoare ale proiectoarelor din partea laterală a 
docului lui Kang dansau pe suprafaţa apei. Dirk şi Summer 
părăsiră peştera, înotând în linişte către un mic afloriment 
stâncos aflat la câţiva metri distanţă. Bolovanii lucioşi, acoperiţi 
de alge, le ofereau un adăpost avantajos, sigur şi camuflat, din 
care puteau observa docul şi terenul înconjurător. 

Preţ de mai multe minute, rămaseră agăţaţi de stânci, în 
tăcere, cercetând din priviri bărcile ancorate şi linia țărmului, în 
căutarea oricărui semn de mişcare. La docul plutitor paralel cu 
ţărmul erau acostate trei ambarcaţiuni. O mică vedetă rapidă 
verde, de patrulare, era intercalată, exact aşa cum îşi amintea 
Dirk, între imensul şi luxosul iaht italienesc al lui Kang şi 
catamaranul de mare viteză care îi adusese acolo. Pe nici unul 

dintre ele nu era vizibil vreun semn de viaţă. Dar Dirk ştia că pe 
ambarcaţiunea mai mare trebuia să se afle un echipaj care locuia 
la bord. 

In cele din urmă, în depărtare se ivi o santinelă singuratică 
care mergea încet de-a lungul țărmului. Când trecu prin lumina 
unui proiector, Dirk putu vedea limpede scânteierea metalică a 
puştii de asalt prinsă în bandulieră, sub nivelul umerilor. Bărbatul 
păşi pe doc cu neglijenţă, înaintând pe lângă cele trei 
ambarcaţiuni şi oprindu-se alături de iahtul imens pentru câteva 
minute. Plictisit, străbătu docul în sens invers şi reveni pe țărm, 
luând-o pe aleea stâncoasă care ducea către liftul domeniului, 
unde intră în mica gheretă de pază de la poalele falezei. 

— Asta-i omul nostru, şopti Dirk. Atâta vreme cât rămâne în 
baraca aia, nu poate zări şalupa rapidă, care îi e ascunsă vederii 
din cauza vaselor mai mari. 

— Acum e momentul s-o luăm, înainte de a-şi face iar rondul. 

Dirk aprobă dând din cap şi cei doi ieşiră din adăpostul 
stâncilor şi începură să înoate în tăcere către doc. Trăgeau cu 
coada ochiului către ghereta paznicului, în vreme ce, în gând, 
socoteau de cât timp ar fi avut nevoie ca să pornească motorul 
ambarcaţiunii, pe întuneric, dacă nu găseau cheile de contact 
puse la-ndemână. 

lnotară la o bună distanţă faţă de doc, astfel încât să nu 
stârnească nici o bănuială, până ce se aflară exact pe linia 
vedetei, după care se îndreptară direct către ea. Cu cătuşele încă 
prinse de încheieturi, aveau impresia că înoată cu stângăcie, dar 
o făceau în linişte, ţinându-şi mâinile numai sub apă. Se 
apropiară pe furiş de doc, de unde nu aveau cum să vadă baraca 
paznicului, până când ajunseră lângă pupa bărcii, unde ţărmul 
intra din nou în raza lor vizuală. Santinela era tot în ghereta sa şi 
se putea observa că stătea pe un taburet, citind o revistă. 

Dirk o dirija pe Summer prin semne, cerându-i să îndepărteze 
parâma de la pupa, în timp ce el urma să înoate spre prova, ca 
să se ocupe de cea de acolo. Inaintând de-a lungul cocii, simţea 
prezenţa amenințătoare a iahtului lui Kang, care se înălța 
asupră-i, dominându-l, în timp ce traversa zona de la prova 
ambarcaţiunii mai mici. Când se întinse ca să se prindă de 
parâma de amarare, cu intenţia de a se trage în sus, pe doc, auzi 
pe neaşteptate un păcănit deasupra capului şi înlemni, fiind încă 
în apă. O scânteiere galbenă erupse scurt şi, în lumina ei, desluşi 
chipul bronzat al unui paznic care îşi aprindea o ţigară la capătul 

de la pupa al iahtului lui Kang, la nu mai mult de trei metri 
distanţă. 

Dirk nu-şi clinti nici un muşchi, încremenind cu mâna pe 
parâma de la prova şi străduindu-se să nu tulbure apa care 
clipocea. Cu răbdare, urmări capătul de un roşu incandescent al 
ţigării care, la intervale regulate, pâlpâia precum o baliză stacojie 
când santinela inhala fumul de tutun. Dirk descoperi că îşi ţinea 
răsuflarea, nu pentru siguranţa lui, ci cu gândul la Summer, 
sperând că nu va fi descoperită la pupa. Paznicul îşi savura pe 
deplin ţigara, trăgând din ea zece minute înainte de a arunca 
chiştocul peste balustradă. Mucul aprins ateriza în apă, exact la 
un metru de capul lui Dirk, unde se stinse fâsâind. 

Dirk aşteptă până când auzi zgomotul surd al unor paşi care 
se îndepărtau de balustradă, apoi se lăsă sub apă şi înotă către 
partea din spate a vedetei. leşi la suprafaţă chiar în partea 
dinspre pupa a elicei ambarcaţiunii şi o găsii pe Summer 
aşteptându-l, cu o privire îngrijorată. Dirk clătină din cap către 
ea, apoi, în tăcere, se ridică prinzându-se de etamboul şalupei 
rapide şi aruncă o privire către locul pilotului. În întuneric, abia 
reuşi să identifice contactul de pe tabloul de bord, care licări 
către el şi din care cheia lipsea. Se furişa înapoi în apă şi se uită 
la Summer, apoi se întinse şi îi luă din mâini capătul liber al 
parâmei de acostare. Se scufundă pentru un minut şi ieşi apoi la 
suprafaţă cu mâinile goale, iar ea fu surprinsă, fiindcă bănuise că 
avea de gând să lege din nou parâma de doc, nu să-i facă semn, 
arătând către larg. Urmări direcţia indicată de degetul lui, 
înotând în tăcere pentru a se îndepărta de ambarcaţiune. Când 
ajunseră la o distanţă de la care nu puteau fi auziţi, se opriră şi 
îşi traseră sufletul. 

— Ce-a fost asta? întrebă ea, cu iritare în glas. 

Dirk îi povesti despre paznicul postat la pupa iahtului lui Kang. 

— Nu aveam prea multe şanse fără cheia de contact. La cât de 
apropiate sunt navele, m-ar fi văzut sau m-ar fi auzit încercând 
să găsesc firele de contact. E posibil să fie un paznic sau doi şi 
pe catamaran. Cred c-o să fim nevoiţi să ne mulţumim cu 
luntrea. 

Mica barcă de care se folosiseră asasinii din slujba lui Kang ca 
să-i transporte pe Dirk şi Summer în grotă era trasă la țărm, 
alături de doc. 

— E cumplit de aproape de baraca santinelei, observă 
Summer. 

Uitându-se către uscat, Dirk observă că paznicul continua să 
stea pe taburetul din gheretă, la vreo douăzeci de metri de 
luntre. 

— O să punem mâna pe ea, spuse, încrezător. 

Inotară înapoi, către țărm, ocolind pe departe ambarcaţiunile 
de lângă doc şi apropiindu-se de plaja stâncoasă dinspre est. 
Când atinseră fundul cu picioarele, Dirk o lăsă pe Summer să-l 
aştepte acolo în timp ce el se furişă încet către mal. 

leşi din apă pas cu pas şi se târî pe burtă, ca un şarpe, către 
barca fixată între două stânci, la vreo şase metri de țărm. Folosi 
luntrea de lemn ca pe un paravan situat între el şi baracă, 
ascunzându-se, întins de-a lungul ei, până când reuşi să-şi 
arunce ochii în Interior. Privirea îi fu atrasă de o parâmă strânsă 
colac pe bancheta din faţă şi legată de un mic ţăruş de la prova. 
Intinzându-se peste margine, o dezlegă şi trase colacul către el, 
luându-l la piept, apoi se ascunse dincolo de pupă, pe plaja cu 
prundiş afânat dinspre apă. 

Plimbându-şi mâna pe deasupra etamboului, dădu peste o 
gaură de bulon pentru ataşarea motorului exterior şi trecu prin 
ea unul dintre capetele parâmei, legându-l zdravăn. 

Se târî repede, pe burtă, înapoi, în apă, trăgând după el 
parâma de cincisprezece metri şi derulând-o până la capăt. 
Summer înotă Intr-acolo şi se ghemuiră unul lângă celălalt, 
încovoindu-se în apa adâncă de un metru douăzeci astfel încât 
nu le ieşeau la suprafaţă decât capetele. 

— O s-o tragem ca pe un merlin, şopti Dirk. Dacă se apropie 
careva, ne putem ascunde în spatele stâncilor dinspre grotă, 
spuse, înclinându-şi capul către bolovanii proeminenţi din 
apropiere. 

Aşeză mâinile lui Summer pe parâmă, iar el se lăsă pe spate în 
apă şi începu să o tensioneze treptat. Summer îşi înteţi 
strânsoarea şi, când parâma fu perfect întinsă, traseră de ea cu 
toată puterea. 

Mica ambarcaţiune scăpă repede din suportul său, scoțând un 
scrâşnet enervant când coca i se frecă de dana stâncoasă. Cei 
doi lăsară imediat parâma să se destindă şi priviră lung către 
ghereta santinelei. In interior, paznicul continua să stea cu nasul 
în revistă, insensibil la zgomotul făcut de barcă. Ridicară parâma 
în tăcere şi continuară să tragă barca înspre ei cu câte treizeci de 
centimetri o dată, oprindu-se din când în când ca să se asigure 
că nu atrăseseră atenţia nimănui. Summer îşi ţinu răsuflarea 

când barca se apropie de mal şi slobozi un lung suspin de 
uşurare după ce o traseră în întregime în apă şi scrâşnetul 
încetă. 

— S-o mai remorcăm încă puţin, şopti Dirk, trecându-şi 
parâma pe după umeri şi propulsându-se către largul golfului cu 
o lovitură a picioarelor. 

Când ajunseră la o sută de metri de țărm, aruncă parâma în 
barcă şi îşi făcu vânt peste copastie, apoi o prinse pe Summer de 
mână şi o trase la bord. 

— Nu e ceea ce s-ar numi o barcă Fountain cu motor, dar 
presupun că treaba o să meargă, spuse, inspectând interiorul 
micii ambarcaţiuni. Descoperi o pereche de vâsle sub banchetă, 
le introduse mânerele în suporturile pentru rame şi le afundă 
paletele în apă. Cu faţa către pupa bărcii şi zărind în fundal 
complexul iluminat al lui Kang, începu să vâslească din toate 
puterile, propulsând cu rapiditate mica luntre către mijlocul 
golfului. 

— Până la intrarea în braţul principal al fluviului avem cam un 
kilometru şi jumătate, aprecie Summer. Poate acolo găsim o 
navă binevoitoare din marina Sud Coreeană sau una a Pazei de 
Coastă. 

— Eu m-aş mulţumi şi cu un vas comercial aflat în trecere. 

— Sigur că da, răspunse Summer. Dacă nu are fulgerul 
întreprinderilor Kang pictat pe coş. 

Uitându-se către linia țărmului, Dirk detectă brusc o mişcare în 
depărtări, îşi încordă privirea ca să poată vedea mai bine dincolo 
de apă şi, când ochii i se focalizară, se încruntă uşor. 

— Mă tem că primul vas care o să se ofere să ne preia n-o să 
fie unul comercial, spuse, strângând vâslele cu mai multă putere. 


Santinela de lângă doc se plictisi de revistă şi se hotărî să mai 
patruleze o dată până la ambarcaţiunile amarate. Un coleg de-al 
său, din corpul de pază, care se afla pe iahtul lui Kang, era dintr- 
o provincie învecinată, iar lui îi plăcea să-l sâcâie, referindu-se la 
lipsa femeilor atrăgătoare din regiunea respectivă. Mergând 
către doc, nu observă de la bun început că plaja era goală, dar se 
poticni când păşi pe rampa de urcare. In momentul când se 
prindea de balustradă ca să-şi regăsească echilibrul, ochii îi 
căzură pe terenul de alături, descoperind urmele unei bărci care 
fusese trasă de-a curmezişul plajei. Numai că barca dispăruse. 

Incurcată, santinela luă imediat legătura, prin radio, cu centrul 

de coordonare al pazei şi, cât ai clipi, doi paznici înarmaţi până-n 
dinţi se iviră, alergând, din întuneric. După un schimb scurt, dar 
aprins de cuvinte, apărură mai multe lanterne, ale căror fascicole 
de lumină galbenă fluturară cu repeziciune, cuprinse de o 
turbare haotică, îndreptându-se către apă, către stânci şi către 
înaltul cerului, căutând cu frenezie luntrea dispărută. Dar 
santinela de la pupa iahtului lui Kang fu cea care îi localiză pe 
fugari. Luminând apele golfului cu o lanternă marinărească 
puternică, se opri, cu precizie, asupra micii bărci albe care se 
legăna peste valuri. 

— Nu era momentul să fim sub luminile rampei, înjură 
Summer când razele lanternei din depărtare căzură peste ei. 

Păcăniturile unei puşti de asalt răpăiră pe deasupra apei, 
acompaniate de şuierul gloanţelor care le trecură, fără să le facă 
nici un rău, pe deasupra capetelor. 

— Lasă-te în jos în barcă, îi porunci Dirk surorii sale în timp ce 
trăgea mai tare de vâsle. Suntem prea departe ca să ne poată 
tinti cu precizie, dar mai e încă posibil să ne nimerească, dacă au 
noroc. 

Mica luntre era la jumătatea golfului, iar Dirk şi Summer ar fi 
fost o ţintă uşoară pentru un om înarmat aflat pe vedeta rapidă a 
lui Kang, care ar fi ajuns la ei în câteva secunde. Dirk spera, 
rugându-se pentru asta în tăcere, ca, în graba de a porni pe 
urmele lor, nimeni să nu observe parâma de la pupa 
ambarcaţiunii. 

Pe țărm, unul dintre paznici sărise deja în vedeta verde şi 
pornise motorul. Trezit de zgomotul împuşcăturilor, Tongju ieşi în 
goană din cabina sa de pe catamaran şi începu să interogheze 
pe un ton răstit una dintre santinele. 

— Luaţi şalupa rapidă. Omorâţi-i dacă e nevoie, şuieră. 

Ceilalţi doi paznici se căţărară în vedetă unul dintre ei tăind 
parâma de la prova în timp ce sărea la bord. In graba 
momentului, nici unul dintre ei nu băgă de seamă că cea de la 
pupa atârna peste bord. Pilotul văzu doar că parâmele de pe 
babalele docului atârnau libere. Când ambarcaţiunea începu să 
plutească în derivă, îndepărtându-se de doc, cuplă maneta de 
viteze şi o împinse până la capăt. 

O fracțiune de secundă, şalupa verde dădu să se îndepărteze, 
apoi se opri, în mod misterios, încremenind. Cu un cârâit, 
motorul continua să şuiere, bătând apa cu o viteză mare de 
rotaţie, dar ambarcaţiunea rămase locului, plutind, leneşă, în 

voia valurilor. Pilotul derutat trase înapoi maneta de viteze, 
neştiind care era cauza lipsei de mişcare. 

— Idiotule! strigă Tongju, de pe puntea catamaranului, cu o 
emoție care nu-l caracteriza. Parâma de la pupa e prinsă în elice. 
Pune pe cineva să sară peste bord, s-o taie. 

Improvizaţia lui Dirk îşi meritase banii. Scufundându-se sub 
vedetă, înfăşurase parâma de la pupa strâns în jurul elicei şi a 
axului ei aflat la vedere, împiedicând-o să se rotească liber. 
Apăsând cu putere pe maneta de viteze, pilotul nu făcuse 
altceva decât să o încolăcească şi mai strâns, răsucind-o peste şi 
prin cuplajul arborelui motor, într-o adevărată harababură. Un 
scafandru ar fi avut nevoie de douăzeci de minute ca să taie şi să 
extragă  frânghia  încolăcită împănată în mecanismul de 
transmisie. 

inţelegând impasul în care se afla vedeta rapidă, Tongju dădu 
buzna în cabina pilotului catamaranului. 

— Porneşte motoarele. Scoate-ne imediat în larg, se răsti. 

Pilotul năuc, îmbrăcat într-o pijama de mătase roşie, dădu 
scurt din cap şi se grăbi către cabina timonei. 

La mai bine de un kilometru distanţă, Dirk mârâi, cu inima 
zbătându-i-se sălbatic, la o nouă lovitura a vâslelor. Muşchii 
umerilor şi ai braţelor începuseră să-l ardă din cauza 
extenuantului efort făcut pentru a mări viteza bărcii şi îl dureau 
până şi cei ai coapselor, cu care împingea în punte. Trupul său 
obosit îi cerea să slăbească ritmul, dar creierul îl îmboldea să 
continue să vâslească din toate puterile. Câştigaseră minute 
preţioase sabotând vedeta, dar oamenii lui Kang încă mai aveau 
prea multe ambarcaţiuni la dispoziţie. 

Puteau auzi, în depărtare, zgomotul profund şi înăbuşit al 
gazelor de eşapament de la motoarele catamaranului, pornite şi 
turate. 

În timp ce Dirk vâslea într-un ritm susţinut, Summer îl ajuta să 
găsească drumul către canalul de intrare din capătul îndepărtat 
al golfului, către care se îndreptau. Complexul şi ambarcaţiunile 
lui Kang dispărură brusc din vedere când îşi urmară drumul 
pătrunzând în canalul în formă de S. 

— S-ar putea să mai avem la dispoziţie încă cinci minute, 
spuse Dirk, între două lovituri de vâslă. Eşti pregătită să înoţi din 
nou? 

— Cu astea, nu pot aluneca prin apă exact ca Esther Williams, 
făcu ea, ridicând cătuşele care i se legănau, agăţate de 

încheieturi, dar e sigur că nu-mi mai trebuie încă o doză din 
ospitalitatea lui Kang. 

II cunoştea prea bine pe Dirk ca să nu fie nevoie să-l întrebe 
dacă era gata pentru încă o partidă de înot extenuant. Ştia că, 
deşi epuizat, fratele ei se descurca în apă ca un peşte. 
Crescuseră în Hawaii, înotând mereu în valurile calde. Dirk 
excela în înotul de rezistenţă şi, de obicei, înota, de plăcere, pe o 
distanţă de cinci mile marine. 

— Dacă reuşim să ajungem în canalul principal, s-ar putea să 
avem o şansă, zise el. 

intunericul se îngroşă după ce trecură de primul cot şi luminile 
domeniului lui Kang pieriră dincolo de dealurile din jur. Tăcerea 
nopţii de altfel liniştite nu era spartă decât de zgomotul 
îndepărtat al celor patru motoare diesel ale catamaranului şi îşi 
puteau da seama că acesta accelera. Fiind parcă el însuşi o 
maşină, Dirk mişca ritmic vâslele, afundându-le şi scoţându-le lin 
din apă, cu gesturi ample, eficiente. Summer avea rolul 
timonierului, dând indicaţii de fineţe legate de schimbarea 
cursului, ceea ce îi ajuta să străbată canalul pe cea mai scurtă 
rută posibilă şi, în acelaşi timp, rostea, cu regularitate, vorbe 
încurajatoare. 

— Ne apropiem de al doilea cot, spuse ea. Virează spre 
dreapta ta şi-o să ieşim din canal după încă treizeci de metri. 

Dirk continuă să vâslească în acelaşi ritm, mai încet din rama 
stângă la fiecare a treia lovitură, îndreptând prova bărcii către 
cot şi apoi de-a lungul acestuia. Ţăcănitul ritmic al motoarelor 
catamaranului se auzea, în spatele lor, tot mai puternic, pe 
măsură ce ambarcaţiunea rapidă spinteca apele golfului. Deşi 
braţele îl dureau, Dirk părea să devină tot mai puternic pe 
măsură ce adversarii lor se apropiau, deplasând mica luntre prin 
apa liniştită chiar mai repede decât până atunci. 

Întunericul de tăciune din jurul lor se înmuie după ce trecură 
de ultima meanadră a canalului, vâslind acum pe întinderea vasta 
a fluviului Han. De-a lungul orizontului clipeau, ca nişte petece 
presărate cu stele, luminile satelor împrăştiate pe malurile 
fluviului şi pe dealuri. Lumile palide erau singurul indiciu legat de 
lăţimea apei, care era de aproape opt kilometri între cele două 
maluri. Pe fluviu, traficul era aproape inexistent la acea oră târzie 
a nopţii. La câţiva kilometri în josul fluviului se afla o mână de 
mici vase comerciale, amarate pe durata nopţii şi aşteptând să 
traverseze fluviul, către Seul, în dimineaţa următoare. O dragă 

puternic luminată îşi croia drumul în susul fluviului aproape în 
dreptul lui Dirk şi Summer, dar aflându-se încă la o distanţă de 
vreo patru mile. In amonte, un vas mic, pe care se zărea un şir 
de lumini colorate, părea să se deplaseze încet către mijlocul 
fluviului. 

— Mă tem că nu văd nici un taxi nautic trecând pe aici, spuse 
Summer, cercetând cu privirea orizontul întunecat. 

Încercând să vâslească către mijlocul apei, Dirk simţi curentul 
care îl împingea înspre aval. Curentul fluviului era ajutat de 
refluxul care îi absorbea apele pe măsură ce se împrăştia printre 
undele întunecate ale Mării Galbene. Lăsă un moment vâslele, 
trecând în revistă opţiunile care le stăteau înainte. Vasul de 
dragare părea ispititor, dar nu puteau ajunge la el decât 
traversând curentul, ceea ce era aproape imposibil odată ce 
intrau în apă. Privind în josul fluviului, zări, pe ţărmul opus, un 
mic pâlc de lumini galbene care clipeau, estompate, în văzduhul 
jilav. 

— Să încercăm să ajungem în satul de acolo, spuse, arătând 
cu una dintre vâsle în direcţia luminilor aflate la vreo trei 
kilometri în aval. Dacă înotăm de-a curmezişul fluviului, curentul 
o să ne ducă destul de aproape. 

— E bine oricum, dacă înseamnă să înotăm mai puţin. 

Nici unul dintre ei nu ştia că hotarul dintre cele două Coreei 
trecea prin acea zonă a deltei fluviului Han. Luminile pâlpâitoare 
din aval nu erau ale unui sat, ci ale unei baze navale militare din 
Coreea de Nord, în care se afla o garnizoană numeroasă. 

Mugetul aspru al catamaranului rapid care ţâşni din canal 
spulberă toate celelalte planuri pe care le-ar mai fi putut face. 
Două proiectoare puternice se aprinseră de o parte şi de alta a 
timonei, măturând cu repeziciune de-a curmezişul apei, încoace 
şi încolo. Căderea razelor de lumină asupra micii luntri care 
dădea să traverseze fluviul nu mai era decât o chestiune de 
secunde. 

— E momentul să părăsim scena, zise Dirk, răsucind barca 
astfel încât prova să fie îndreptată în josul apei. 

Summer alunecă repede peste copastie, iar el o urmă după o 
ezitare de o clipă, azvârlind două veste de salvare afară din 
luntre şi cât mai departe de ea înainte de a se rostogoli în apă. 

— Să înotăm de-a curmezişul şi uşor în susul fluviului, ca să 
punem o distanţă cât mai mare între noi şi barca în derivă. 

— Corect. Numărăm până la treizeci înainte de a ieşi la 

suprafaţă, după o gură de aer. 

Răpăitul unei mitraliere sfâşie brusc aerul nopţii şi o rafală de 
gloanţe se înşirui ca un tighel, împroşcând apa la câţiva metri în 
faţa lor. Unul dintre proiectoare descoperise barca, iar un paznic 
deschisese focul în timp ce catamaranul gonea către ea. 

Dirk şi Summer se scufundară la unison, coborând la o 
adâncime de un metru şi un sfert înainte de a începe să 
traverseze fluviul în diagonală. Curentul puternic le dădu 
senzaţia că înotau pe loc în timp ce se îndreptau spre mijlocul 
albiei centimetru cu centimetru. Nu puteau spera să se 
deplaseze spre amonte atâta timp cât forţa curentului le depăşea 
puterile, dar erau purtaţi în josul apei într-un ritm mai lent decât 
al ambarcaţiunii în derivă. 

Vibraţiile profunde ale motoarelor diesel ale catamaranului se 
propagau prin apă, aşa că îl puteau simţi apropiindu-se de luntre. 
Dirk măsură timpul după bătăile inimii şi spera că Summer nu 
avea să fie despărțită de el în beznă. Inotând, noaptea, în apa 
întunecoasă, singurul indicator al direcţiei era sensul curentului 
fluviului. Când ajunse cu numărătoarea aproape de treizeci, se 
ridica încet către suprafaţă, abia spărgând apa cu o încreţitură. 

Chipul lui Summer se ivi deasupra undelor la trei metri 
distanţă şi Dirk o auzi respirând adânc. Işi aruncară o scurtă 
privire unul altuia, uitându-se apoi în urmă, către barcă, traseră 
iute în piept o gură de aer proaspăt şi se scufundară din nou, 
propulsându-se cu picioarele în curentul fluviului pentru încă 
treizeci de secunde. 

Privirea rapidă azvârlită de Dirk către luntre era menită să-l 
liniştească. Catamaranul lui Kang se îndreptase spre ea cu 
repeziciune, venind din amonte, cu mitralierele trăgând, iar 
acum se apropia încet, ca să evalueze pagubele. Presupunând că 
Dirk şi Summer erau încă în barcă, nici unul dintre cei de la bord 
nu se obosea să se uite de-a latul fluviului. In scurtul timp 
petrecut în apă, cei doi puseseră deja o sută de metri între ei şi 
ambarcaţiunea pe care o părăsiseră. 

In timp ce catamaranul se apropia de luntrea în derivă, Tongju 
le ordonă oamenilor săi să înceteze focul. Nu se zărea nici o 
mişcare a celor doi fugari, pe care se aştepta să-i găsească 
morţi, răşchiraţi pe fundul bărcii ciuruite de gloanţe. Privind de 
pe puntea de sus, înjură în sinea sa când ajunseră alături de 
acesta şi îndreptară un proiector către ea, luminându-i interiorul. 
Mica luntre era în întregime goală. 

— Cercetaţi apa din jur şi linia țărmului, porunci, cu asprime. 

Catamaranul ocoli barca, în timp ce fasciculele luminoase se 
răsfirau de-a curmezişul fluviului, iar ochii tuturor scrutau 
încordaţi întunericul. Pe neaşteptate, unul dintre bărbaţii 
înarmaţi de la provă scoase un strigăt. 

— Acolo, în apă, două obiecte! strigă, arătând către prova 
babord. 

Auzindu-l, Tongju dădu aprobator din cap. De data asta s-a zis 
cu ei, gândi, cu o cruntă satisfacţie. 

Capitolul 36 


După cea de a patra scufundare, Dirk şi Summer se apropiară 
unul de celălalt, la suprafaţa apei şi îşi îngăduiră o clipă de 
odihnă. Croindu-şi drum împotriva curentului, se depărtaseră de 
luntre cu aproape patru sute de metri. 

— Pe moment, putem înota la suprafaţă, spuse Dirk, între 
două răsuflări adânci. Să avem răbdare să vedem ce pun la cale 
prietenii noştri. 

Summer urmă exemplul fratelui ei şi se răsuci, înotând pe 
spate, ceea ce îi permitea să urmărească cu privirea 
catamaranul din depărtare în timp ce continua să se deplaseze 
de-a curmezişul fluviului. Vasul lui Kang zăbovea lângă luntre, 
rotindu-şi proiectoarele asupra zonei din imediata sa apropiere. 
O rafală de gloanţe ţâşni de pe catamaran, care se deplasă brusc 
în josul fluviului, pe o mică distanţă. Pentru o clipă, focurile de 
armă răpăiră iarăşi, încetând când ambarcaţiunea se opri. 

Tongju se grăbise să deplaseze catamaranul către cele două 
obiecte observate plutind la suprafaţa apei, privind cu un aer 
superior în timp ce oamenii săi ciuruiau vestele goale de salvare 
aruncate de Dirk în apă. Nava rămase în preajma vestelor vreme 
de câteva minute, aşteptând ca cei doi fugari să iasă la suprafaţă 
înainte de a-şi relua căutările. Dirk şi Summer se străduiau să 
înainteze către mijlocul fluviului, urmărind cu privirea 
catamaranul care începuse să descrie un cerc mai larg în jurul 
luntrii şi al vestelor de salvare. După fiecare ocol în jurul bărcii 
încă în derivă, pilotul lărgea cercul, trasând o spirală care 
continua să se extindă. 

— N-o să mai treacă prea multe minute înainte de a ajunge pe 
direcția noastră, se lamentă Summer. 

Dirk cercetă orizontul apos. Inaintaseră, încet, cu o milă spre 
mijlocul fluviului, dar abia dacă parcurseseră un sfert din lățimea 
albiei late a acestuia. Puteau să se întoarcă, încercând să ajungă 
pe cel mai apropiat țărm, dar asta fi însemnat să traverseze 
traiectoria catamaranului care se apropia. Sau ar fi putut să-şi 
continue să-şi urmeze planul iniţial de a traversa fluviul către 
luminile de pe ţărmul opus. Dar oboseala începuse să-i ia în 
stăpânire pe nesimţite, grăbită de îndelungatele lor perioade de 
scufundare în apa rece. |notul pe o distanţă de încă trei mile ar fi 

reprezentat o sarcină dificilă, îngreunată de faptul că ar fi trebuit 
să se scufunde în repetate rânduri ca să se poată feri de vasul lui 
Kang. Şansele lor de a supravieţui jocului de-a şoarecele şi pisica 
cu Tongju şi oamenii lui ar fi fost, în cel mai bun caz, incerte. 

Dar mai există şi o a treia opţiune. Micul vas cu lumini colorate 
pe care îl observaseră mai devreme în amonte se apropiase, pe o 
traiectorie care trecea prin vecinătatea lor, la o distanţă de vreo 
jumătate de milă. Lui Dirk îi era greu să-l identifice pe întuneric, 
dar părea să fie un fel de velier construit din lemn. O mică pânză 
roşie, a cărei formă pătrată putea fi desluşită în lumina albă de 
pe catarg, era întinsă în apropiere de prova, dar vasul nu părea 
să se deplaseze cu o viteză mult mai mare decât cea a 
curentului. 

Dirk estimă traiectoria velierului şi mai înotă încă o sută de 
metri către centrul fluviului, apoi se opri. Summer trecu de el 
înainte de a realiza că făcuse o pauză. 

— Ce s-a-ntâmplat? Trebuie să ne continuăm drumul, şopti ea, 
după ce înotă înapoi, către el. 

Dirk arătă cu capul în josul râului, către catamaran. Vasul 
lucios descrisese un arc care se arcuia simţitor către mijlocul 
fluviului în timp ce se rotea înspre aval. Calculă în gând 
traiectoria iahtului, dacă acesta îşi menținea cursul circular. 

— La următoarea trecere în susul fluviului, o să intrăm în raza 
lor vizuală, spuse, cu voce scăzută. 

Summer îşi putea da seama că avea dreptate. La următoarea 
buclă, luminile de căutare ar fi strălucit deasupra poziţiei lor. Ca 
să fie siguri că rămâneau ascunşi, ar fi fost nevoie să stea sub 
apă vreme de mai multe minute. 

Dirk aruncă o scurtă privire în amonte. 

— Surioară, cred că e timpul să trecem la planul B. 

— Planul B? întrebă ea. 

— Da, planul B. Ne ridicăm degetul mare şi începem să facem 
Autostopul. 


Velierul mare, de lemn, înainta scârţâind alene în josul 
fluviului, pânza de pe arborele trinchet şi micul motor auxiliar 
propulsându-l cu o viteză care nu o depăşea pe a curentului 
decât cu exact trei noduri. În timp ce vasul se târa mai aproape, 
Dirk putu vedea că era o joncă chinezească cu trei catarge, lungă 
de vreo douăzeci şi cinci de metri. Spre deosebire de cele mai 
multe veliere uzate din acea parte a lumii, părea să fi fost mai 

bine păstrată. Un şir de lanterne colorate, chinezeşti, atârna, cu 
un aer vesel, de la provă până la pupa, creând o atmosferă 
sărbătorească. Era construit, în întregime, din lemn scump de 
tec, iar suprafeţele lustruite păreau să scânteieze sub legănarea 
lămpilor de deasupra. De undeva, de sub punte, o pereche de 
difuzoare stereo răspândeau o melodie cântată de o orchestră, 
pe care Dirk o recunoscu drept o compoziţie a lui Gershwin. Dar, 
în ciuda atmosferei festive, pe punte nu era nici picior de om. 

— Ahoe! Suntem în apă. Ne puteţi ajuta? 

Jonca se apropie, fără ca strigătul înăbuşit al lui Dirk să capete 
vreun răspuns. Íl repetă, având grijă să nu atragă atenţia celor 
de la bordul catamaranului care îşi completase traiectoria din 
josul fluviului şi se îndrepta acum către amonte. Dirk înotă mai 
aproape de jonca aflată în mişcare şi crezu că desluşeşte o 
mişcare nedefinită la pupa, dar strigătul său de ajutor rămase şi 
de data asta fără răspuns. Incercă pentru o a treia oară, fără să 
sesizeze, în timp ce vorbea, că zumzăitul înăbuşit al motorului 
joncii urcase, în mod sesizabil, cu o notă mai sus. 

Coca din lemn auriu de tec începu să alunece pe lângă Dirk şi 
Summer, dragonul bogat ornamentat, sculptat la prova, privindu- 
i, maliţios, în timp ce stăteau în apă, la mai puţin de trei metri 
travers tribord. Jonca plutea aidoma unei fantome în noapte, 
ciudat de insensibilă la vocile care strigau din fluviu. In timp ce 
pupa şi etamboul cârmei treceau pe lângă el, Dirk abandonă 
speranţa de a fi salvaţi de joncă şi se întrebă, furios, dacă pilotul 
era adormit, beat, sau şi una şi alta. 

In timp ce privea către catamaranul care se apropia cu 
încetineală, fu luat prin surprindere de apa împroşcată pe 
neaşteptate de un obiect care căzuse alături de capul său. Era o 
plută portocalie de plastic legată de o parâmă făcută colac, care 
o remorca de pupa joncii. 

— Apuc-o şi ţine-te bine, îşi instrui sora, asigurându-se că 
Summer strângea parâma cu putere înainte de a o prinde şi el în 
mâini. Pentru că funia se încorda cu repeziciune, forţa joncii a 
cărei viteză era mai mare decât a curentului îi afundă, pe 
moment, sub unde. Cu chipurile pline de apă, fură târâţi de-a 
lungul suprafeţei fluviului, aidoma unor schiori pe apă căzuţi, 
care au uitat să dea drumul cablului de remorcare. Dirk începu 
să se tragă încet în susul parâmei, punându-şi o mână deasupra 
alteia, pe când picioarele i se zbăteau în urmă. O dată ajuns la 
pupa înaltă, în unghi obtuz, a joncii, balansa brusc parâma în 


288 


poziţie aproape verticală până ce ajunse la balustrada pupei. Din 
întuneric se ivi o pereche de mâini, care îl înşfăcară de revere şi 
îl săltară brusc şi cu putere peste bord, aducându-l pe punte. 

— Mulţumesc, murmură Dirk, fără să dea prea multă atenţie 
siluetei înalte din întuneric. Sora mea e încă agăţată de parâmă, 
spuse, pe nerăsuflate, ridicându-se în picioare şi înşfăcând 
frânghia care atârna peste balustrada pupei, de care începu să 
tragă. Bărbatul înalt veni în spatele lui şi i se alătură prinzând 
strâns parâma şi agăţându-se de ea cu toată greutatea. 
Impreună, o ridicară pe Summer către balustradă ca pe o plătică 
prinsă cu harponul, până când trecu peste aceasta şi, plină de 
apă, căzu grămadă. Un lătrat strident izbucni în partea opusă a 
punţii şi, cât ai clipi, un mic câine baset, negru cu cafeniu, alergă 
la Summer şi începu s-o lingă pe faţă. 

— E o noapte cam întunecoasă pentru înot, nu credeţi? spuse 
străinul, în engleză. 

— Sunteţi american, făcu Dirk, surprins. 

— De când m-am născut în ţara lui Lincoln, veni răspunsul. 

Dirk îl privi cu atenţie pe bărbatul de lângă el pentru prima 
dată. Avea un metru nouăzeci şi doi, fiind aproape de înălţimea 
lui, deşi cântărea cu zece kilograme bune mai mult. Părul alb, 
ondulat şi rebel şi barbişonul similar demonstrau că era cu cel 
puţin patruzeci de ani mai bătrân. Ochii albaştri-verzui ai 
bărbatului, care, în lumina lampioanelor agăţate, păreau să 
clipească zburdalnici, îi atinseră o coardă sensibilă. In cele din 
urmă, decise că avea impresia că priveşte o versiune mai 
vârstnică a tatălui său. 

— Suntem în mare pericol, interveni Summer, ridicându-se în 
picioare. 

Luă micul câine în căuşul mâinii şi îi frecă urechile cu 
vioiciune, ceea ce îl făcu să dea repede din coadă. 

— Vasul nostru de cercetare a fost scufundat de criminalii 
ăştia, iar acum au de gând să ne ucidă, spuse ea, arătând cu 
capul în josul fluviului, către catamaranul care se deplasa încet, 
în cerc, îndreptându-se către ei. 

— Am auzit focurile de mitraliera, răspunse bărbatul. 

— Sunt în pericol mii de alte vieţi, adaugă Dirk, posomorât. 

Omul cu părul alb examina ciudatul cuplu cu atenţie, din cap 
până-n picioare. Summer, udă leoarcă dar încă elegantă în rochia 
sfâşiată, de mătase, pentru cocteil, părea o  însoţitoare 
neobişnuită pentru Dirk, jerpelit şi plin de vânătăi în salopeta lui 

albastră, zdrenţuită. 

Buzele bărbatului se destinseră într-un zâmbet uşor. 

— Presupun că trebuie să vă cred. Ar fi mai bine să vă 
ascundem sub punte până trecem de catamaranul ala. Puteţi sta 
în cabina lui Mauser. 

— Mauser? Câţi oameni sunt la bord? întrebă Dirk. 

— Doar eu şi tipul care-ţi sărută sora, răspunse celălalt. 

Dirk se întoarse şi-l văzu pe micul baset lingând fericit apa de 
pe faţa lui Summer. 

Proprietarul joncii îi conduse repede dincolo de o uşă şi în josul 
unui şir de trepte care dădeau într-o cabină luxoasă, decorată cu 
gust. 

— Găsiţi prosoape în baie şi haine uscate în dulap. lar aici e 
ceva care o să vă încălzească. 

Luă sticla aflată pe o masă de lângă perete şi le turnă 
fiecăruia câte un pahar din lichidul limpede. Dirk dădu repede 
peste cap o înghiţitură, savurând aroma amară a lichiorului 
omogen care avea, fără îndoială, un conţinut ridicat de alcool. 

— Soju, spuse bărbatul. O băutură locală, din orez. Serviţi-vă 
cât timp încerc eu să trec de prietenii voştri din catamaran. 

— Vă mulțumim pentru ajutor, răspunse Summer, 
recunoscătoare. Apropo, numele meu e Summer Pitt, iar el e 
Dirk, fratele meu. 

— İncântat să vă cunosc. Eu mă numesc Clive Cussler. Se 
întoarse la timona aflată la vedere a joncii şi tura motorul, 
ciupind accelerația ceva mai mult în timp ce îndrepta prova către 
mijlocul fluviului. Catamaranul se apropie după doar câteva 
minute, venind din aval, se plasă alături de joncă şi o scăldă într- 
un potop de lumină. Işi puse o pălărie conică, ţărănească şi îşi 
arcui statura înaltă aplecându-se către cârmă. 

In lumina orbitoare, putu vedea mai mulţi bărbaţi care îşi 
îndreptau către el armele automate. În timp ce, venind dinspre 
travers babord, catamaranul ajunse la doar câţiva centimetri 
distanţă, vocea unui bărbat nevăzut de pe puntea de navigaţie 
latră o întrebare prin sistemul de amplificare al navei. Cussler 
răspunse scuturând din cap. Un alt ordin reverberă de-a 
curmezişul punţii, venind de pe catamaran, în vreme ce lumina 
reflectoarelor năvălea pe joncă. Cussler îşi clătină din nou capul, 
întrebându-se dacă colacul de frânghie mustind de apă şi 
perechile de urme încă ude de pe punte puteau fi observate. Preţ 
de câteva minute lungi, catamaranul rămase neclintit, alături de 

joncă, de parcă ar fi vrut s-o abordeze. Apoi, cu o detunătură 
brusca a motoarelor, se îndepărtă vuind, continuând să 
cerceteze fluviul mai aproape de mal. 

Cussler îşi purtă jonca de-a lungul ultimelor rămăşiţe ale 
fluviului Han, până când apele acestuia fură înghiţite de Marea 
Galbenă. Când intră pe ruta navelor de mari dimensiuni şi 
probabilitatea unei întâlniri cu ruta altui vas se diminua, Cussler 
apăsă câteva comenzi electronice de pe cârmă. Vinciurile 
hidraulice începură să zumzăie în timp ce saulele erau întinse şi 
vergile erau ridicate, întinzând tradiţionalele vele de lugher 
pătrate şi roşii ale joncilor clasice până în vârful catargului 
principal şi al artimonului. Cussler dezlegă manual parâmele 
exterioare de remorcare, apoi oprii micul motor diesel. Vechea 
joncă sărea acum peste valuri datorită puterii pline de graţie a 
velelor sale. 

— Aveţi o navă frumoasă, spuse Dirk, apărând de sub punte 
îmbrăcat în blugi şi într-un tricou de polo. 

Summer îl urmă, purtând o salopetă prea mare şi o cămaşă de 
lucru bărbătească. 

— Nava comercială chinezească standard, care datează de 
aproape două mii de ani, răspunse. Asta a fost construită la 
Shanghai, în 1907, pentru un negustor bogat de ceai. E făcută, în 
întregime, din lemn dur de tec, numit „Takien Tong”. E extrem 
de rezistentă şi într-o stare de navigabilitate surprinzător de 
bună. 

— Unde aţi găsit-o? se interesă Summer. 

— Un prieten de-al meu a descoperit-o, abandonată pe un 
şantier naval din Malaiezia şi s-a hotărât să o renoveze. A avut 
nevoie de şase ani ca să ducă treaba la bun sfârşit. După ce s-a 
săturat de navigația cu vele, i-am dat câteva maşini vechi în 
schimbul ei. Am plănuit să fac o croazieră în partea asiatică a 
Pacificului. Am început din Japonia şi am de gând să mă îndrept 
spre Wellington. 

— Navigaţi singur? întrebă Summer. 

— Jonca a fost modificată, adăugându-i-se un motor diesel 
puternic şi sisteme hidraulice de ridicarea a velelor, care sunt 
legate la un pilot automat computerizat. E un fleac s-o manevrezi 
şi, de fapt, poate naviga singură. 

— Aveţi la bord un telefon prin satelit? întrebă Dirk. 

— Mă tem că nu. Un radio care face legătura cu uscatul e cel 
mai bun lucru pe care vi-l pot oferi. N-am vrut să fiu deranjat de 

telefoane şi de mesaje trimise prin internet în timpul croazierei. 

— E de-nţeles. Încotro vă îndreptaţi şi, de fapt, unde ne aflăm 
acum? zise el. 

Scoase o hartă de navigaţie maritimă şi o aşeză sub lumina 
slabă a consolei timonei. 

— Intrăm în Marea Galbenă la aproximativ şaizeci şi cinci de 
kilometri de Seul. Să înţeleg că nu sunteţi interesaţi să rămâneţi 
la bord până la Wellington? zâmbi el, plimbându-şi degetul 
arătător de-a lungul hărţii. Ce ziceţi de Inchon? continuă, bătând 
cu degetul în hartă. Pot să vă las acolo peste circa opt ore. Cred 
că undeva, în apropiere, există o bază a Aviației Militare a 
Statelor Unite. 

— Ar fi grozav. E bine oriunde putem găsii un telefon ca să 
intrăm în legătură cu cineva de la sediul NUMA. 

— NUMA, spuse, meditând asupra cuvântului. Nu cumva 
sunteţi de pe nava NUMA care s-a scufundat la sud-vest de 
Japonia? 

— Sea Rover. Da, de pe ea suntem. Cum de ştiţi asta? întrebă 
Summer. 

— Din toate emisiunile CNN-ului. l-am văzut luându-i un 
interviu căpitanului. Povestea cum a fost salvat echipajul de un 
cargobot japonez după ce a avut loc o explozie în sala maşinilor. 

Dirk şi Summer se uitară lung unul la altul, nevenindu-le să 
creadă. 

— Căpitanul Morgan şi echipajul sunt în viaţă? se pomeni ea 
vorbind, în cele din urmă. 

— Da, ăsta-i numele tipului. Cred că a spus că întreg echipajul 
a fost salvat. 

Summer îi povesti despre atacul asupra vasului, despre 
răpirea de către oamenii lui Kang şi despre incertitudinea lor în 
ceea ce privea soarta membrilor echipajului. 

— Presupun că sunt destul de mulţi cei care vă caută, zise 
Cussler... Acum vă aflaţi în siguranţă. In cambuză găsiţi nişte 
sandviciuri şi bere. Ce-ar fi să luaţi o îmbucătură şi să vă 
odihniţi? Vă trezesc când ajungem la Inchon. 

— Mulţumesc. Accept oferta asta, răspunse Summer înainte 
de a cobori sub punte. 

Dirk mai zăbovi o clipă, stând lângă balustradă şi privind 
prima scânteiere a răsăritului, care se străduia să coloreze 
orizontul estic. In timp ce medita asupra evenimentelor din 
ultimele trei zile, o hotărâre neînduplecată puse stăpânire pe 

trupul său extenuat. Printr-un fel de miracol, echipajul de pe Sea 
Rover supravieţuise scufundării navei de cercetare NUMA. Dar 
Kang avea totuşi mâinile pătate de sânge, iar miza se mărise 
acum în mod dramatic. Dacă ceea ce le spusese Kang era 
adevărat, atunci milioane de vieţi erau în pericol. Ştia că 
dementul trebuia oprit şi încă repede. 

Capitolul 37 


16 IUNIE 2007 
LONG BEACH, CALIFORNIA 


Cu toate că era una dintre dimineţile reci şi umede din sudul 
Californiei, Danny Stamp îşi putea simţi sudoarea începând să i 
se prelingă pe la subţiori. Inginerul veteran era tot atât de agitat 
ca un adolescent aflat în aşteptarea primei partide de sex în 
noaptea balului de absolvire. Dar, aşa cum puteau afirma toţi cei 
care îl cunoşteau, se simţea astfel de fiecare dată când bebeluşul 
lui se punea în mişcare. 

Nu era vorba de un prunc înfăşurat în scutece, bebeluşul lui 
din ziua aceea fiind o rachetă Zenit-3SL de şaizeci şi cinci de 
metri aflată în plin proces de transfer pe platforma de lansare. 
Şeful rotofei şi cu un început de chelie al vehiculului de lansare 
se uita cu un scop bine definit peste balustrada suprastructurii 
unei nave enorme în timp ce racheta de nouăzeci de milioane de 
dolari de care era răspunzător intra încet în câmpul vizual de sub 
picioarele sale. Pe când imensul cilindru alb se rostogolea încet, 
ieşind din locaşul său din furcă părând un miriapod, ochii lui 
Stamp erau atraşi de literele mari, albastre, pictate pe carcasa 
rachetei, care alcătuiau cuvântul SEA LAUNCH. 

Fondată în anii nouăzeci, Sea Launch era o societate 
internaţională pe acţiuni înfiinţată pentru a oferi servicii de 
lansare a rachetelor, în special pentru operatorii de 
telecomunicaţii prin satelit. Primul fondator fusese gigantul 
aerospațial american Boeing, care se angajase să se ocupe atât 
de operaţiunea de lansare, cât şi de integrarea satelitului 
propriu-zis al clientului în carcasa rachetei. Transformând săbiile 
în ruble, două companii ruseşti se alăturaseră consorţiului 
furnizând rachetele folosite în prezent, sau „vehiculele de 
lansare”, aşa cum li se spune de obicei. Foste rachete militare 
care transportaseră cândva focoase nucleare, Zenit-urile erau 
vehicule testate şi considerate corespunzătoare, cât se poate de 
potrivite pentru utilizarea în scopuri comerciale. Dar o firmă 
norvegiană, Kvaerner, fusese cea care adusese probabil cel mai 
ieşit din comun activ al societăţii. Pornind de la o platformă 
petrolieră uzată din Marea Nordului, firma din Oslo construise o 

platformă plutitoare autopropulsată pentru lansare, care putea fi 
amplasată aproape în orice loc de pe oceanele planetei. 

Deşi ultima caracteristică părea tentantă, practica spune că 
pe glob există o singură zonă din care merită să se facă lansările, 
aceasta fiind aceea ecuatorială. Pentru un satelit geostaţionar, 
care rămâne pe o poziţie relativ fixă, urmărind rotația 
pământului, nu există nici o cale mai scurtă către orbită decât 
aceea care porneşte de la ecuator. Reducerea cantităţii de 
combustibil consumat pentru amplasare permite transportul unui 
satelit ale cărui componente utile au o greutate mai mare. 
Căutând să obţină profitul maxim de pe urma investiţiei lor de 
mai multe milioane de dolari, deţinătorii sateliților pot astfel să 
mărească volumul acestora sau să adauge combustibil pentru 
operaţiuni suplimentare ca să le prelungească durata de 
funcţionare. Inglobarea sateliților într-un vehicul de lansare la 
Long Beach şi apoi transportul pe mare al rachetei până la 
ecuator, pentru lansare, se transformase dintr-o idee intrigantă 
într-un model de afacere eficientă în jocul cu miză şi risc mare al 
operaţiunilor comerciale spaţiale. 

Un radio Motorola portabil, prins de centura lui Stamp, 
cotcodăci pe neaşteptate, printre paraziți. 

— Extragerea completă. Gata pentru cuplarea la macara, 
zbieră vocea nevăzută. 

Stamp se opri şi studie racheta Zenit, care se înălța deasupra 
provei navei precum acul unei viespi. Făcând o demonstraţie de 
flexibilitate, echipa Sea Launch asamblase efectiv racheta şi 
părţile sale utile în interiorul unei nave comandă specială, numita 
Sea Launch Commander. Cunoscut în mod oficial sub numele de 
„Nava de Asamblare şi Comandă”, vasul proiectat ca un cargobot 
de o sută şi optzeci de metri era dotat cu nenumărate terminale 
de computer pe puntea superioară şi cu un centru de comandă al 
operaţiunilor de pe toată durata misiunii, care coordona, în 
întregime, lansarea de pe ocean. Pe puntea de jos se afla un 
compartiment  cavernos de asamblare, care adăpostea 
componentele rachetei Zenit. 

Acolo, o armată de ingineri şi de tehnicieni în halate albe 
montau laolaltă, în poziţie orizontală, secţiunile rachetei ruseşti 
segmentate, folosind sistemul de şine care se întindea aproape 
pe toată lungimea navei. Asamblarea o dată terminată, satelitul 
care făcea obiectul misiunii era încapsulat în învelișul 
aerodinamic al secţiunii superioare utile, apoi întregul vehicul de 


297 


lansare era rostogolit, cu viteza melcului, în afara pupei lui Sea 
Launch Commander. 

— Incepeţi operațiunea de cuplare. Când sunteţi gata, 
efectuaţi transferul, rosti Stamp în emițătorul radio, cu un uşor 
accent din Midwest. 

Işi ridică ochii către imensul sistem de macarale construit la 
marginea impozantei platforme de lansare. Mai multe cabluri 
groase erau atârnate de două grinzi oblice cu zăbrele, în forma 
de M, care ieşeau în afara uneia dintre extremităţi. Platforma 
plutitoare, botezată Odyssey, fusese poziționată exact la pupa lui 
Sea Launch Commander, astfel încât sistemul său de ridicare 
atârna exact deasupra rachetei culcate. Cablurile vinciului fură 
coborâte în mod silențios către vehiculul de lansare, unde echipe 
de mecanici cu căşti de protecţie ataşară cablurile de o serie de 
chingi şi puncte de ridicare situate pe toată lungimea rachetei. 

— Sea Launch Commander, aici Odyssey, trâmbiţă o altă voce 
prin staţia radio a lui Stamp. Suntem gata pentru transbordarea 
vehiculului de lansare. 

Stamp dădu din cap către bărbatul scund de lângă el, un 
bărbos pe nume Christiano, care era căpitanul navei Sea Launch 
Commander. Acesta vorbi în propriul radio. 

— Aici Commander. incepeti transbordarea oricând doriţi. 
Noroc, Odyssey. 

Câteva secunde mai târziu, cablurile se întinseră şi vehiculul 
orizontal fu ridicat încet din suportul său. Stamp îşi ţinu respiraţia 
în timp ce racheta Zenit fu înălţată sus, în aer, ajungând să fie 
suspendată cu mult deasupra punților de pe Commander. 
Racheta fără combustibil avea doar o mică parte din greutatea 
sa din timpul lansării, aşa că operaţiunea era asemănătoare cu 
ridicarea unei cutii goale de bere. Dar Stamp nu putea să nu fie 
nervos în timp ce privea imensa rachetă legănându-se la mare 
înălţime deasupra capului său. 

După o ridicare chinuitor de înceată până la partea superioară 
a platformei de lansare, echipa de operatori ai macaralei activă 
vinciul mobil şi vehiculul fu tras, în poziţie orizontală, într-un 
hangar climatizat de control de pe puntea superioară a lui 
Odyssey. O dată ce vârful său trecu de uşile hangarului, întreaga 
rachetă fu lăsată, cu grijă, pe un suport cu roţi. Când platforma 
plutitoare avea să ajungă la locul stabilit, mecanismul suportului 
urma să rostogolească racheta afară din hangar, înclinând-o şi 
ridicând-o în poziţia verticală de lansare. 

— Vehiculul de lansare a fost asigurat. Bine lucrat, domnilor. 
Diseară, berea va fi în contul meu. Odyssey terminat. 

Stamp se relaxă văzând cu ochii şi pe faţă i se aşternu un 
zâmbet larg. 

— Floare la ureche, îi spuse lui Christiano, de parcă rezultatul 
operaţiunii n-ar fi fost niciodată pus la îndoială. 

— Se pare că, până la urmă, o să respectăm data lansării, 
stabilită peste şaptesprezece zile, răspunse Christiano, urmărind 
cu privirea suportul gol al vehiculului de lansare, care aluneca 
înapoi, în hangarul de pe puntea inferioară. Prognoza meteo pe 
termen lung continuă să fie favorabilă. Odyssey poate pleca 
peste patru zile, după verificările finale şi după alimentare, iar 
noi o s-o urmăm, cu Commander, peste încă patruzeci şi opt de 
ore, când toate piesele de schimb suplimentare şi toate proviziile 
vor fi la bord, o s-o ajungem, cu uşurinţă, înainte de sosirea la 
locul lansării. 

— Şi asta-i o treabă bună, făcu Stamp, uşurat. În contractul cu 
beneficiarul există o clauză de daune-interese de-a dreptul 
ucigătoare în cazul în care întârziem lansarea. 

— Nimeni n-ar fi avut cum să prevadă că greva docherilor o să 
întârzie cu cincisprezece zile recepţia componentelor rachetei 
Zenit, spuse Christiano, clătinând din cap. 

— Echipa care s-a ocupat de vehiculul de lansare a făcut o 
treabă al dracului de bună recuperând timpul pierdut. Nu sunt 
nerăbdător să văd care e costul orelor suplimentare, dar cred că 
au stabilit un record în ceea ce priveşte timpul de asamblare şi 
înglobare. Chiar şi ţinând cont de dorinţa clientului nostru 
paranoic de a ascunde de toată lumea încărcătura utilă a 
rachetei. 

— Ce e atât de extraordinar de secret la un satelit de 
televiziune? 

— Intreabă-mă să te-ntreb, zise Stamp, ridicând din umeri. 
Presupun că e vorba de o reticenţă tipic asiatică. Pentru mine, 
întreaga operaţiune e lipsită de sens. Au un satelit relativ uşor, 
pe care l-ar fi putut lansa cu uşurinţă cu o rachetă chinezească 
Long March, pentru vreo două milioane de dolari mai puţin decât 
costul serviciilor noastre. 

— Anxietatea faţă de chinezi nu e un sentiment neobişnuit în 
Extremul Orient. 

— E adevărat, dar, de obicei, nu e luată în seamă când vine 
vorba de dolari şi de cenți. Poate că e din cauza preşedintelui 

firmei de telecomunicații. Se pare că e un adevărat 
nonconformist. 

— Deţine compania în întregime, nu-i aşa? întrebă Christiano, 
cu ochii cercetând văzduhul în timp ce se străduia să-şi aducă 
aminte. 

— Da, răspunse Stamp. Dae-jong Kang e un tip bogat şi 
puternic. 


Kang se lăsă pe spătarul fotoliului moale, de piele, din biroul ui 
lambrisat cu lemn de vişin şi asculta cu atenţie raportul tehnic 
prezentat de doi ingineri din uzina sa din Inchon. Tongju şedea, 
tăcut, în fundul încăperii, ochii săi întunecaţi studiindu-i pe cei 
doi într-un mod ieşit din comun. Unul dintre aceştia, un bărbat 
zvelt, neîngrijit, cu ochelari şi o chelie avansată, i se adresă lui 
Kang cu voce tăioasă. 

— Aşa cum ştiţi, satelitul Koreasat 2 a fost livrat, cu trei 
săptămâni în urmă, companiei care se ocupă de lansare, care l-a 
încapsulat în sarcina utilă de lansare, adică în secţiunea conică 
din vârful rachetei Zenit. De atunci, întregul vehicul de lansare a 
fost încărcat pe o platformă autopropulsată, care se pregăteşte 
de plecare către Ecuator. 

— Nu s-a neglijat nimic din ceea ce priveşte securitatea? 
întrebă Kang, aruncându-i lui Tongju o privire de gheaţă. 

Inginerul scutură din cap. 

— Am avut o echipă proprie de pază, care a protejat satelitul 
douăzeci şi patru de ore din douăzeci şi patru. Echipajul de la 
Sea Launch nu are nici o bănuială. judecând după aspectul 
exterior, satelitul este destinat transmisiilor televizate. Acum, 
când e ascuns în carcasa rachetei, sunt foarte puţine şanse să 
apară suspiciuni. 

Inginerul sorbi o înghiţitură de cafea dintr-o ceaşcă prea plină, 
vărsând câţiva stropi din lichidul fierbinte pe mâneca hainei sale 
sport, ponosită şi mototolită. Petele cafenii se potriveau cu cele 
de acelaşi gen de pe cravată. 

— Dispozitivul cu aerosoli... a fost verificat şi e operaţional? 
întrebă Kang. 

— Da. Aşa cum ştiţi, am făcut câteva modificări faţă de 
modelul la scară redusă folosit în insulele Aleutine. Nu mai există 
doi agenţi, pentru că amestecul pe bază de cianură a fost 
eliminat. In plus, sistemul a fost reproiectat, fiind dotat cu 
proiectile detaşabile, ceea ce ne va permite să încărcăm sarcina 

utilă, constând din agentul bacteriologic, cu doar câteva ore 
înaintea lansării. După cum s-ar putea să vă reamintiţi, modelul 
folosit pentru testul din Aleutine conţinea mai puţin de cinci 
kilograme de amestec biochimic, în timp ce satelitul va lansa, 
după hidrogenare, trei sute douăzeci de kilograme de agent 
himera. Înainte ca satelitul să fie încapsulat cu ajutorul 
instalaţiilor de la Sea Launch, am făcut, la o oră târzie din 
noapte, un ultim test, în condiţii de securitate maximă. 
Rezultatele au fost perfecte. Suntem convinşi că sistemul de 
aerosoli va acţiona asupra țintei conform proiectului. 

— Nu mă aştept ca echipamentele noastre să dea rateuri, 
declară Kang. 

— Operaţiunea de lansare va fi faza cea mai importantă a 
misiunii, continua inginerul cu vocea tăioasă. Lee-Wook, am 
intrat în posesia informaţiilor referitoare la comanda şi controlul 
operaţiunii, pentru a putea trece la o lansare independentă? 

Al doilea inginer, un bărbat mai tânăr, cu părul unsuros şi 
nasul lătăreţ, era evident intimidat de prezenţa lui Kang. 

— Procedura de lansare are două componente de bază, 
răspunse Lee-Wook, bâlbâindu-se uşor. Prima este poziţionarea 
şi stabilizarea platformei plutitoare de lansare, apoi urmează 
ridicarea, alimentarea şi pregătirea pentru lansare a rachetei. 
Am obţinut procedurile operaţionale folosite de Sea Launch 
pentru realizarea acestor paşi, pe care echipa noastră le-a trecut 
în revistă şi le-a exersat în întregime, spuse, neglijând să 
menţioneze mitele în bani gheaţă care fuseseră necesare. În 
plus, am obţinut serviciile a doi ucraineni specialişti în lansări, 
foşti angajaţi la Yuzhnoye, uzina producătoare a rachetelor Zenit. 
Ne vor ajuta în ceea ce priveşte stabilirea traiectoriei şi 
evaluarea cantităţii de combustibil şi ne vor sta la dispoziţie, fiind 
pregătiţi să ne asiste în timpul pregătirii automatizate a lansării. 

— Da, sunt conştient că a fost nevoie de o momeală ca să-i 
atragem, spuse Kang, dezgustat. Cred că ruşii i-ar putea învăţa 
pe vestici unul sau două lucruri despre jecmănirea capitalistă. 

Lee-Wook ignoră comentariul şi continuă să vorbească, 
reuşind în sfârşit să-şi ţină bâlbâiala sub control. 

— A doua componentă fundamentală este reprezentată de 
iniţierea efectivă a lansării şi de controlul zborului. In timpul unei 
lansări obişnuite, de pe ocean, nava de asamblare şi comandă de 
la Sea Launch conduce aceste operaţiuni. In cazul nostru, sarcina 
îi va reveni lui Baekje. Am reutilat nava cu echipamentele de 

comunicare şi cu computere necesare pentru a se ocupa de 
lansare şi de coordonarea zborului, spuse Lee-Wook, cu vocea 
aproape redusă la o şoaptă. Ultimele noastre date de intrare au 
fost reprezentate de softul care monitorizează, stabileşte 
traiectoria şi conduce vehiculul de lansare. In prezent, lansarea 
de pe o platformă plutitoare este un proces extrem de 
automatizat, aşa că softul are un rol important. Există câteva 
milioane de linii de program care se ocupă de lansare, de 
telemetrie şi de deplasare. 

— Am recreat softurile necesare pentru finalizarea misiunii? 

— Ar fi fost nevoie de mai multe luni de zile ca să alcătuim şi 
să testăm un soft propriu. Avem noroc fiindcă toate aceste 
programe sunt incluse în bazele de date de pe nava de 
asamblare şi comandă. In calitate de client care posedă 
încărcătura utilă, echipa noastră a avut acces aproape nelimitat 
pe vas în ultimele trei săptămâni, de când satelitul Koreasat 2 a 
fost încorporat în vehiculul de lansare. O dată ajunşi la bord, 
inginerilor noştri de sistem li s-a părut relativ uşor să pătrundă în 
principalele calculatoare ale navei şi să obţină softurile. Am 
descărcat copii ale acestora chiar sub nasul experţilor lor în 
computere şi, după o perioadă de patru zile, am transmis 
programul, prin satelit, direct de pe nava de la Sea Launch în 
laboratorul nostru din Inchon. 

— Dar mi s-a spus că Baekje, sau Koguryo, cum se numeşte 
acum, a părăsit ieri portul. 

— Am transferat deja o parte a programului în computerele 
navei şi vom descărca restul prin satelit, în timpul deplasării. 

— Şi aţi determinat traiectoria optimă de zbor pentru ca 
suprafaţa de împrăştiere a agentului să fie maximă? 

— Teoretic, îl putem lansa pe o arie extinsă până la patru mii 
de kilometri depărtare de ţintă; totuşi, probabilitatea de a ţinti cu 
precizie este foarte mică. Nu există sistem de ghidare pentru 
încărcăturile cu destinaţie suborbitală, aşa că ne bazăm pe vânt 
şi pe forţa şi poziţia de lansare pentru a atinge zona vizată. 
Ţinând cont de condiţiile normale de vânt din Pacific, inginerii 
noştri ucraineni au stabilit că poziţionarea platformei pe o rază 
de aproximativ patru sute de kilometri ar conduce la o precizie 
maximă a lansării. Făcând reglajele corespunzătoare condiţiilor 
atmosferice din momentul lansării, ne putem aştepta ca 
încărcătura să atingă pământul în interiorul unui cerc cu raza de 
cinci kilometri în jurul țintei. 

— Dar aerosolii vor fi activaţi cu mult timp înainte de asta, 
interveni primul inginer. 

— Corect. Aerosolii, sau încărcătura utilă, se vor activa la o 
altitudine de şase mii de metri. Asta se va întâmpla aproape 
imediat după ce secţiunea conică din vârful carenajului se va 
desprinde în timpul zborului. În timpul coborârii, încărcătura se 
va împrăştia pe o arie de aproape opt kilometri pentru fiecare 
kilometru parcurs pe verticală. Astfel, o dâră de agent activat se 
va disipa pe lungimea unui coridor de patruzeci şi opt de 
kilometri. 

— AŞ fi preferat ca lansarea să nu aibă loc atât de aproape de 
continentul american, spuse Kang, încruntându-se, dar, dacă 
îndeplinirea cu precizie a misiunii o cere, atunci aşa să fie. 
Traiectoria de zbor va fi determinată de arderea combustibilului 
rachetei? 

— Cu mare precizie. Zenit-3SL este o rachetă cu trei trepte 
proiectată pentru a plasa pe orbită o sarcină utilă de mare 
greutate. Dar noi avem nevoie de o altitudine maximă de mai 
puţin de cincizeci de kilometri, aşa că nu vom alimenta cu 
combustibil a doua şi a treia treaptă, ci doar pe prima, într-o 
mică măsură. Putem încheia arderea în orice moment, dar vom 
programa ca asta să se întâmple după doar ceva mai mult de un 
minut de zbor. In timp ce vehiculul de lansare se va deplasa 
către est, de-a lungul coastei, vom iniţia separarea secţiunii utile 
de cele auxiliare, apoi vom îndepărta carcasa încărcăturii. Falsul 
satelit va lansa aerosolii în mod automat şi va împrăştia agentul 
înainte de impact. 

— Avem certitudinea că sistemul antirachetă american nu 
reprezintă nici un risc? 

— Sistemul antibalistic american e încă în faşă. E echipat 
pentru a contracara rachetele balistice intercontinentale lansate 
de la mii de kilometri depărtare. Nu vor avea timp să 
reacționeze. Şi, chiar dacă o vor face, rachetele lor de 
interceptare vor sosi după iniţierea separării. In cel mai bun caz, 
vor distruge componente auxiliare ale rachetei, ceea ce nu va 
reprezenta un pericol. Nu, domnule, încărcătura o dată lansată, 
nimic nu o va putea opri să ajungă la destinaţie. 

— Mă aştept ca numărătoarea inversă să înceapă în timp ce 
liderii G8 se vor afla în zona ţintă, declară Kang, fără ocolişuri. 

— Dacă starea vremii o va permite, am programat ca lansarea 
să coincidă cu pre-summit-ul din Los Angeles, spuse inginerul, 

agitându-se. 

— Să înţeleg că o să urmăriţi desfăşurarea evenimentelor din 
Inchon? 

— Laboratorul de telecomunicaţii este permanent în legătură 
cu Koguryo, aşa că vom monitoriza lansarea în direct. Bineînţeles 
că le vom da sfaturi celor de la bord pe toată durata pregătirii din 
timpul numărătorii inverse. Pot spera că veţi avea posibilitatea 
să asistați alături de noi la lansare? 

Kang dădu din cap. 

— in măsura în care orarul meu mi-o va permite. Aţi făcut o 
treabă excepţională. Incheiaţi misiunea cu succes şi veţi primi 
cele mai înalte onoruri din partea Comitetului Central al 
Partidului. 

Dădu din nou din cap, dându-le de înţeles că scurta lor 
întâlnire se încheiase. Cei doi ingineri schimbară o privire, apoi 
se înclinară în faţa lui Kang şi părăsiră încăperea în tăcere. 
Tongju se ridică de pe scaunul său, venind în faţa imensului birou 
din lemn de mahon. 

— Grupul tău de asalt e pe poziţie? îl întrebă Kang pe 
imperturbabilul ucigaş din slujba sa. 

— Da, a rămas în Inchon, la bordul navei. Cu permisiunea 
dumneavoastră, am aranjat ca un avion cu reacţie al companiei 
să mă ducă pe un mic aerodrom japonez abandonat din insulele 
Ogasawara, unde mă voi realătura vasului în vederea trecerii la 
acţiune. 

— Da, sper că tu o să conduci atacul. Kang tăcu o clipă. Am 
parcurs un drum prea lung străduindu-ne să punem în practică 
cacealmaua pe care am plănuit-o ca să riscăm să dăm greş 
tocmai acum, spuse, cu asprime. Te consider responsabil pentru 
menţinerea secretului asupra operaţiunii. 

— Cei doi americani... s-au înecat, cu siguranţă, în fluviu, 
răspunse Tongju, pe un ton confidenţial, înțelegând aluzia lui 
Kang. 

— Chiar dacă au reuşit cumva să supravieţuiască, ştiu şi pot 
dovedi prea puţine. Dificultatea constă în menţinerea confuziei 
după succesul misiunii. Japonezii trebuie să apară ca fiind 
vinovaţii, fără nici o altă alternativă. 

— După ce lovitura va fi dată, singura dovadă fizică se va afla 
la bordul lui Koguryo. 

— Exact. De asta trebuie să distrugi nava după lansare, spuse 
Kang, pe tonul cu care ar fi cerut un şerveţel la un cocteil. 

Tongju înălţă o sprinceană. 

— Grupul meu de asalt o să se afle pe navă, ca şi numeroşii 
dumneavoastră specialişti în telecomunicaţiile prin satelit? se 
interesă. 

— Din păcate, oamenii tăi sunt sacrificabili. lar eu m-am 
asigurat că cei mai buni dintre inginerii mei rămân la Inchon în 
timpul operaţiunii. Aşa trebuie să fie, Tongju, spuse Kang, dând o 
rară dovadă de empatie. 

— Se va face. 

— Ai aici nişte coordonate, zise Kang, întinzându-i un plic 
peste masă. Unul dintre cargoboturile mele care se îndreaptă 
spre Chile o să te aştepte în locul respectiv. Lansarea o dată 
iniţiată, cere-i căpitanului să-l ducă pe Koguryo în raza vizuală a 
cargoului şi să-l sabordeze. la-l cu tine pe căpitan şi încă doi, trei 
oameni, dacă doreşti şi vedeţi cum ajungeţi pe nava comercială. 
Koguryo nu trebuie să fie capturat, sub nici o formă, cu echipajul 
la bord. 

Tongju dădu din cap în tăcere, acceptând însărcinarea de a 
comite o crimă în masă fără nici un comentariu. 

— Succes, spuse Kang, ridicându-se şi conducându-l până la 
uşă. Patria noastră se bizuie pe tine. 

După plecarea celuilalt, se întoarse la biroul său şi rămase cu 
ochii pironiţi în tavan vreme îndelungată. Angrenajul se pusese în 
mişcare. Nu mai putea face nimic altceva decât să aştepte 
rezultatele, în cele din urmă, scoase un dosar cu situaţii 
financiare şi începu să calculeze, metodic, profitul la care se 
putea aştepta în trimestrul următor. 

Capitolul 38 


Summit-ul G8 e un forum care a fost creat, în 1975, de către 
fostul preşedinte francez Valery Giscard d'Estaine. Conceput ca o 
conferinţă a şefilor celor mai importante naţiuni industrializate, 
strânşi laolaltă ca să discute problemele economice globale ale 
momentului, summit-ul e o adunare restrânsă, la care participă, 
în exclusivitate, conducătorii statelor. Nu este admis nici un 
consilier şi nici un membru al staff-ului, ci doar cei mai importanţi 
lideri ai ţărilor lumii, adunaţi, o dată pe an, într-un cadru intim şi 
neprotocolar. Deşi întrunirile rareori mai au şi alte rezultate 
decât o apreciată şedinţă fotografică, agenda de lucru s-a extins 
dincolo de probleme globale ale economiei, incluzându-le pe cele 
legate de sănătate, de mediu şi de combaterea terorismului. 

După votarea recentă a unui pachet legislativ major referitor 
la încălzirea globală, preşedintele Statelor Unite era nerăbdător 
să promoveze inițiativele sale legate de protecţia mediului 
înconjurător pe scena mondială, în calitate de amfitrion al 
summit-ului următor. Urmând tradiţia instaurată de gazdele 
recente ale întrunirii, preşedintele Ward alese, ca loc de 
desfăşurare, decorul pitoresc şi liniştit al Parcului Naţional 
Yosemite. Ştia că amplasarea într-un loc îndepărtat avea să 
împiedice obişnuita îmbulzeala a protestatarilor din oraşe. Dar, 
plecându-se, în ciuda caracterului său, în faţa dragostei faţă de 
Hollywood a lumii întregi, fusese de acord să găzduiască o 
recepţie care preceda summit-ul cu o zi într-un hotel şic din 
Beverly Hills, unde urma să fie prezentă obişnuita mulţime de 
actori de mâna-ntâi şi de moguli ai industriei cinematografice. Şi, 
ceea ce nu era deloc surprinzător, invitaţia fusese acceptată de 
fiecare dintre conducătorii Japoniei, Italiei, Franţei, Germaniei, 
Rusiei, Canadei şi Marii Britanii, rândurile membrilor din G8 fiind 
astfel complete. 

Ceea ce nu ştiau preşedintele şi consilierii săi pe probleme de 
securitate era faptul că recepţia G8 din Beverly Hills era centrul 
exploziei pentru încărcătura rachetei lui Kang. 

Acesta era conştient că vremea nefavorabilă, problemele 
mecanice neprevăzute şi o mie şi unul de alte lucruri puteau da 
orarul peste cap. Dar misiunea era stabilită. Dacă dădea o 
lovitură încununată de succes în timpul reuniunii celor mai 

importanţi conducători ai lumii libere, dimensiunile şocului 
urmau să fie incalculabile. Chiar şi fără să fi fost afectaţi liderii 
adunaţi din G8, teroarea generată de atacul pus la cale ar fi 
zguduit lumea. 

Pornind dintr-o poziţie nevăzută din Pacific şi trasând un arc 
pe bolta cerului, distribuitorul de aerosoli ar fi fost programat 
pentru a fi activat în timp ce încărcătura traversa zona de coastă. 
Incepând să fie pusă în libertate deasupra litoralului din Santa 
Monica, încărcătura şi-ar fi aruncat agentul mortal pe o 
traiectorie care traversa nordul Los Angeles-ului prelungindu-se 
deasupra vilelor din Beverly Hills, a studiourilor cinematografice 
din Hollywood şi până dincolo de periferiile din Glendale şi 
Pasadena. Trecând peste stadionul Rose Bowl, proiectilele cu 
agent viral s-ar fi secătuit, în cele din urmă, iar carcasele goale s- 
ar fi prăbuşit către un punct necunoscut de impact, situat 
undeva, în munţii San Gabriel. 

Ceaţa rarefiată care s-ar fi lăsat asupra pământului ar fi fost 
inofensivă pentru oamenii de pe străzi. Totuşi, de-a lungul 
următoarelor douăzeci şi patru de ore, viruşii împrăştiaţi ar fi 
rămas în viaţă, fiind extrem de contagioşi, chiar şi în 
concentraţia aceea scăzută. In îmbulzeala şi agitația de pe 
principalul traseu turistic din L.A., viruşii invizibili s-ar fi agăţat de 
victimele care nu bănuiau nimic, fără să facă deosebire între 
bărbaţi, femei şi copii. Revigoraţi de gazdele lor vii, viruşii şi-ar fi 
lansat în tăcere atacul asupra celulelor. Precum în cazul unei 
bombe silenţioase, cu ceas, nu ar fi existat nici un fel de indicii 
sau simptome iniţiale ale maladiei în timpul următoarelor două 
săptămâni, pe durata perioadei de incubație. Apoi, cumplita 
oroare ar fi lovit pe neaşteptate. 

La început, s-ar fi părut că un mic şuvoi de oameni se 
îndreaptă,  împleticindu-se, către cabinetele medicale, 
plângându-se de febră şi de dureri musculare. Numărul acestora 
ar fi crescut cu repeziciune, umplând curând secţiile de urgenţă 
ale spitalelor din întreg ţinutul Los Angeles. Pentru că boala 
fusese eradicată de mai bine de treizeci de ani, medicii ar fi 
identificat vinovatul cu încetineală. O dată ce, în sfârşit, ar fi fost 
pus diagnosticul de variolă şi s-ar fi realizat care era extinderea 
epidemiei, ar fi început iadul. Presa înnebunită ar fi răspândit 
isteria, în timp ce ar fi fost diagnosticate tot mai multe cazuri. În 
spitalele din zonă s-ar fi îmbulzit mii de oameni, pentru că fiecare 
ipohondru care ar fi avut o durere de cap sau căruia i-ar fi 


307 


crescut febra s-ar fi grăbit să consulte un doctor. Dar, pentru 
oficialităţile din ministerul sănătăţii, acesta nu ar fi fost decât 
vârful aisbergului. Pentru că mii de noi cazuri de variolă ar fi 
apărut pe neaşteptate, instituţiile medicale ar fi fost jalnic de 
nepregătite pentru a oferi partea esenţială a tratamentului: 
carantina. Fără posibilitatea de a izola în mod corespunzător 
cazurile confirmate, epidemia s-ar fi amplificat în mod 
exponențial. 

Specialiştii din slujba lui Kang apreciaseră, în mare, că 
douăzeci la sută dintre cei expuşi vaporilor eliberați ar fi murit 
din cauza bolii. Cum în zona metropolitana a Los Angeles-ului 
erau peste optsprezece milioane de oameni, chiar şi în cazul unei 
benzi înguste de împrăştiere a germenilor, situate de-a lungul 
traiectoriei încărcăturii, ar fi fost expuşi două sute de mii de 
oameni, dintre care ar fi fost infectați vreo patruzeci de mii. 
Adevărata expansiune ar fi avut loc cu două săptămâni mai 
târziu, când cei infectați iniţial ar fi răspândit germenii 
contagioşi, fără să o ştie, în primele zile de boală. Conform 
modelului luat în considerare de experţii în medicina, numărul 
cazurilor ar fi fost de zece ori mai mare decât cel iniţial. După o 
lună, aproape o jumătate de milion de oameni din sudul 
Californiei s-ar fi luptat cu boala letală. 

Mai repede decât infecția însăşi s-ar fi răspândit teama, şocul 
fiind amplificat de viziunea preşedintelui şi a celorlalţi şefi de 
state din grupul G8 atacați de maladia mortală. Pe măsură ce 
epidemia ar fi luat amploare, guvernul federal ar fi fost repede 
copleşit de strigătele de ajutor ale cetăţenilor, ale angajaţilor din 
domeniul sănătăţii şi ale mijloacelor de informare în masă. 
Autorităţile federale ar fi asigurat națiunea că nu există nici un 
pericol, deoarece aveau la dispoziţie o cantitate de vaccin 
antivariolic suficientă pentru toată populaţia. Centru de Control 
al Epidemiilor l-ar fi livrat autorităţilor medicale locale, pentru a 
contracara rapid calamitatea care se răspândea. Dar vaccinul nu 
le-ar fi fost de nici un folos persoanelor deja expuse virusului, 
pentru care ar fi sosit prea târziu. Şi ar fi urmat să se dovedească 
la fel de nefolositor şi pentru mulţi dintre cei vaccinaţi. 

Spre groaza oficialităților publice şi medicale, virusul himera s- 
ar fi trezit brusc la viaţă. In virtutea capacităţii sale de 
recombinare, microbul ucigaş s-ar fi dovedit a fi, în mare măsură, 
imun faţă de vaccinul din rezervele Statelor Unite. Unealta morţii 
fiind în plină dezvoltare, autorităţile medicale şi oamenii de 

ştiinţă nedumeriţi s-ar fi străduit să obţină un vaccin eficace care 
să poată fi produs pe scară largă, dar pentru asta ar fi fost 
nevoie de luni de zile. Intre timp, flagelul viral ar fi început să se 
extindă de-a curmezişul ţării, aidoma unui val mareic. Turiştii şi 
localnicii plecaţi în afara Los Angeles-ului au fi purtat virusul 
viabil în puncte de pe întreg teritoriul, aprinzând noi focare de 
infecţie în mii de localităţi diferite. Pentru că vaccinul s-ar fi 
dovedit deja ineficient, autorităţile ar fi recurs la cel din urmă 
mijloc disponibil pentru stăvilirea epidemiei: carantina în masă. 
Intrunirile publice şi petrecerile ar fi fost interzise, într-o 
încercare disperată de a stăvili uraganul viral. Pe măsură ce ar fi 
fost impuse restricţiile obligatorii de circulaţie, aeroporturile ar fi 
fost închise, metrourile oprite şi autobuzele lăsate în parcări. 
Oamenii de afaceri ar fi fost nevoiţi să-şi trimită angajaţii în 
concediu, în timp ce oficialităţile guvernamentale locale şi-ar fi 
restrâns activităţile, pentru a evita îmbolnăvirea întregii forţe de 
lucru disponibile. Concertele rock, meciurile de baseball şi chiar 
şi serviciile religioase ar fi fost anulate de teama apariţiei unor 
noi focare. Cei care s-ar fi aventurat în afara locuinţelor, după 
hrană sau după medicamente, ar fi făcut-o doar purtând mânuşi 
de cauciuc şi măşti chirurgicale. 

Impactul asupra economiei naţionale ar fi fost devastator. 
Comerţul cu ridicata ar fi încetat peste noapte. Angajaţii aflaţi în 
concediu sau disponibilizaţi temporar ar fi făcut ca rata şomajului 
să fie de două ori mai mare decât în timpul Marii Crize 
Economice. Guvernul ar fi oscilat la limita insolvabilităţii, pentru 
că veniturile rezultate din impozite s-ar fi volatilizat, pe când 
cererea de hrană, medicamente şi servicii sociale ar fi cunoscut o 
adevărată explozie. În câteva săptămâni, producţia naţională ar 
fi scăzut la nivelul celei a unei ţări din lumea a treia. 

Apoi ar fi survenit o nouă criză, cea a apărării naţionale. 
Extrem de contagioasa boală ar fi provocat o spărtură în rândul 
forţelor armate, infectând mii de soldaţi şi de marinari care 
locuiau în cazărmi înghesuite. Toate diviziile armatei, escadrilele 
aviatice şi chiar şi flota ar fi fost în incapacitate, forţele militare 
fiind reduse la eficienţa unui tigru de hârtie. Pentru prima oară 
dintr-un interval de aproape două secole, capacitatea de apărare 
a ţării ar fi fost grav periclitată. 

In ceea ce priveşte populaţia civilă, instituţiile medicale şi 
morgile ar fi fost solicitate la maximum. Numărul bolnavilor şi al 
morţilor ar fi atins repede o valoare critică, depăşind capacităţile 


309 


existente. Deşi ar fi funcţionat fără întrerupere, crematoriile 
disponibile din ţară n-ar mai fi făcut faţă curând numărului mare 
al morţilor. Precum într-o scenă din cetatea Mexicului invadată 
de Cortez, mormanele de cadavre s-ar fi înălţat cu repeziciune, 
într-un număr covârşitor. Crematoriile improvizate ar fi fost 
construite în grabă, pentru a arde morţii în masă, reproducând 
rugurile funerare din antichitate. 

Cetăţenii ar fi fost nevoiţi să rămână prizonieri în case şi în 
apartamente, neîndrăznind să se amestece cu vecinii, cu 
prietenii şi nici chiar cu rudele apropiate, fiindcă s-ar fi temut de 
riscul infectării. Locuitorii din regiunile rurale s-ar fi descurcat cel 
mai bine, dar, în principalele oraşe, puţine familii ar fi scăpat de 
năpastă. Bolnavii ar fi fost izolaţi cu grijă, în timp ce membrii 
familiei ar fi ars cearşafuri, prosoape, haine, mobilă şi orice 
altceva ar fi putut reţine vreun microb din mediul înconjurător. 

Virusul letal şi-ar fi luat tributul de la toate vârstele şi rasele. 
Dar cei mai greu loviți ar fi fost adulţii care aveau o slujbă, 
nevoiţi să se expună unui risc mai mare de contaminare pentru 
a-şi putea hrăni familiile. Cu milioane de adulţi zăcând fără 
suflare, molima violentă ar fi dat naştere, în întreaga ţară, unei 
categorii imense de copii orfani. Intr-o teribilă reluare a celor 
petrecute în Europa după Primul Război Mondial, o întreagă 
generaţie s-ar fi pierdut, dispărând în numai câteva luni. După 
punerea în alertă, datorită focarelor iniţiale de infecţie din 
Statele Unite, numai o politică de împiedicare a deplasării 
persoanelor infectate, asemănătoare cu cea aplicată în cazul 
SARS, ar fi putut împiedica nenorocirea să decimeze, în mod 
similar, populaţia altor ţări. 

In cazul celor contaminaţi, boala s-ar fi dezlănţuit, devenind o 
agonie care progresa rapid şi înfiorător. După perioada de 
incubație de două săptămâni şi după un început de febră, pe 
pielea bolnavului ar fi apărut brusc, pornind din gură şi 
răspândindu-se apoi pe faţă şi pe corp, un fel de urticarie 
usturătoare ca focul. Bolnavul ar fi fost extrem de contagios în 
acest stadiu, când atingerea feţelor sau chiar folosirea în comun 
a hainelor şi a aşternutului puteau răspândi maladia cu uşurinţă. 
Intr-un interval de trei sau patru zile, urticaria s-ar fi răspândit, 
transformându-se, în cadrul unei proces dureros, în umflături 
proeminente, chinuitoare. Numeroasele leziuni oribile, care creau 
senzaţia că pielea era în contact cu o torţă aprinsă, s-ar fi uscat 
apoi treptat, cicatrizându-se. Vreme de încă două, trei săptămâni 

persoana afectată s-ar fi luptat cu boala alomorfă până ce coaja 
cicatricelor s-ar fi desprins şi riscul de contaminare s-ar fi 
diminuat, în tot acest răstimp, bolnavul ar fi fost nevoit să 
înfrunte molima singur, deoarece nu există nici un tratament 
împotriva variolei după dezlănţuirea virusului în organism. 

Dacă erau norocoşi, supraviețuitorii ar fi putut rămâne doar cu 
cicatricele grăitoare, ca nişte ciupituri de vărsat, drept amintire 
de neşters a chinurilor lor. Cei mai puţin norocoşi ar fi putut, la 
fel de bine, să orbească. O treime dintre persoanele 
contaminate, care pierdeau lupta, ar fi avut parte de o moarte 
dureroasă, în timp ce plămânii şi rinichii lor încetau treptat să 
mai funcţioneze, ca urmare a atacului violent al virusului. 

Dar oroarea nu s-ar fi oprit aici. Pentru că, încă ascuns în 
spatele variolei, se afla spectrul virusului HIV Lucrând mai încet 
şi fiind mai greu detectabil, dar cu atât mai letal, atributele sale 
nu numai că făceau ca virusul himera să fie rezistent la vaccinul 
împotriva  variolei, dar continuau drumul către anihilarea 
victimei. Propăşindu-se într-un sistem imunitar deja slăbit, virusul 
ar fi putut naviga prin organismul victimei, distrugându-i şi 
modificându-i celulele în urma invaziei sale barbare. În timp ce 
majoritatea victimelor virusului HIV cad pradă efectelor sale 
perturbatoare în cursul unui deceniu, himera ar fi ajuns în stadiul 
letal doar în doi sau trei ani. Precum un montagne russe satanic, 
un alt val de morţi ar fi invadat atunci ţara, doborând bietele 
suflete care înfrânseseră criza iniţială de variolă. Pe când 
pandemia de variolă ar fi avut o rată de treizeci la sută a 
mortalităţii, cea a virusului HIV s-ar fi îndreptat, amenințătoare, 
către nouăzeci la sută. O naţiune deja şocată şi stupefiată s-ar fi 
confruntat cu un dezastru de proporţii nemaiîntâlnite până atunci 
în istorie. 

In timpul în care himera şi-ar fi urmat cursul, zeci de milioane 
de oameni ar fi murit în Statele Unite şi nenumărați alţii în 
întreaga lume. Nici o familie nu ar fi scăpat nevătămată de 
atingerea sa întunecată şi nici un suflet nu s-ar fi putut elibera de 
teama umbrei letale a unui agent bacteriologic care stătea în 
pragul uşii. In mijlocul extinderii iniţiale a dezastrului, ar fost prea 
puţini cei care ar fi dat atenţie tulburărilor politice din alte părţi 
ale lumii. Şi când, într-o zonă îndepărtată a globului, vechiul său 
aliat, Coreea de Sud, ar fi fost invadat de regimul totalitar cu 
care se învecina în nord, națiunea devastată nu ar fi avut decât o 
reacţie firavă, însoţită un imperceptibil strigăt de protest. 

Capitolul 39 


Printre cargourile şi navele comerciale moderne care mişunau 
în preajma portului Inchon, jonca chinezească părea o relicva 
antică. Cussler conduse cu grijă vasul cu pupa înaltă prin 
labirintul traficului matinal, înainte de a cârmi către zona 
cuibărită între două docuri imense, pentru cargouri, rezervată 
vaselor de agrement. Un amestec bizar de sampane uzate şi 
veliere scumpe, pentru plimbări la sfârşitul săptămânii, ocupau 
locul în momentul în care îndreptă jonca din lemn de tec către un 
doc de tranzit şi o amară. Bătu scurt în uşa cabinei de rezervă, 
ca să-i trezească pe ocupanţii adormiţi, apoi, în timp ce unul 
dintre angajaţii portului reumplea rezervorul de combustibil al 
joncii, puse la foc, în cambuza, o oală mare cu cafea. 

Impleticindu-se, Summer ieşi la soare, pe puntea de la pupa, 
ducând în braţe câinele baset şi urmată, la o distanţă de câţiva 
paşi, de Dirk, care se străduia să-şi reţină un căscat. Cussler le 
lăsă în mâini o cană cu cafea, apoi cobori un moment sub punte, 
pentru a reveni ţinând în mână un bomfaier. 

— Ar putea fi o idee bună să vă descotorosiţi de cătuşe înainte 
de a cobori pe țărm, zâmbi el. 

— AŞ fi din cale afară de fericită să scap de brăţările astea, 
încuviinţă Summer, frecându-şi încheieturile. 

Dirk îşi roti privirea asupra ambarcaţiunilor din jur, apoi se 
întoarse către Cussler.. 

— Ne-a urmărit cineva? întrebă. 

— Nu, sunt cât se poate de sigur că am sosit aici singuri. Am 
fost cu ochii-n patru şi am mers de vreo câteva ori în zigzag, ca 
să mă conving. Se pare că nimeni n-a fost dornic să ne 
urmărească. Fac pariu că băieţii ăia încă se mai plimbă în susul şi 
în josul fluviului, căutându-vă pe voi, râse celălalt. 

— Eu una sper că e aşa, spuse Summer, înfiorându-se şi 
mângâind urechea micului câine ca să se liniştească. 

Dirk luă bomfaierul şi începu să taie cătuşele lui Summer. 

— Acolo, pe fluviu, ne-aţi salvat vieţile. Există vreun mod în 
care am putea să vă răsplătim? întrebă, în vreme ce făcea ca 
lama bomfaierului să alunece, în mod uniform, pe una dintre 
muchiile cătuşelor. 

— Nu-mi datoraţi nimic, răspunse Cussler, cu căldură. Feriţi-vă 

doar de alte necazuri şi lăsaţi oficialităţile să se ocupe de 
criminalii ăia. 

— Asta se poate, zise Dirk. 

După ce tăie cătuşele de la ambele mâini ale lui Summer, se 
destinse în timp ce ea şi Cussler le tăiau, cu schimbul, pe ale 
sale. Când scăpă de ultima, se aşeză în capul oaselor şi sorbi cu 
lăcomie ultima înghiţitură de cafea. 

— In restaurantul din port e un telefon pe care-l puteţi folosi 
ca să sunaţi la ambasada americană, dacă vreţi s-o faceţi. Uitaţi, 
aveţi aici nişte yeni coreeni. li puteţi folosi şi pentru telefon şi ca 
să cumpăraţi un castron de kimchi, spuse, întinzându-i lui 
Summer câteva bancnote purpurii, din moneda naţională. 

— Vă mulţumim, domnule Cussler... Şi să aveţi parte de noroc 
în călătorie, spuse Dirk, strângându-i mâna. 

Summer se aplecă şi sărută obrazul bătrânului navigator. 

— Ne-aţi copleşit cu bunătatea dumneavoastră, izbucni ea, 
apoi mângâie cățelul uşor cu palma, luându-şi rămas-bun. 

— Aveţi grijă, copii. Ne mai vedem. 

Dirk şi Summer rămaseră pe doc, fluturându-şi mâinile în timp 
ce jonca părăsea încet portul şi zâmbind când Mauser lătră un 
ultim adio de pe puntea de la prova. Işi croiră drum în susul unui 
şir de trepte uzate, de beton şi intrară într-o clădire de un galben 
decolorat, o combinaţie de birou portuar, magazin universal şi 
restaurant. Pereţii erau împodobiţi cu tradiționalul motiv cu 
capcane pentru homari şi plase de pescuit, considerat o 
decoraţiune interioară satisfăcătoare în mii de restaurante care 
serveau peşti oceanici şi moluşte comestibile. Numai că acela 
mirosea ca şi cum din năvoadele atârnate ar mai fi picurat încă 
apă sărată de mare. 

Dirk găsii un telefon pe peretele din spate şi, după mai multe 
încercări eşuate, reuşi să obţină legătura cu sediul NUMA din 
Washington. După un minim efort de convingere, operatoarea de 
la NUMA transferă convorbirea pe linia de la domiciliul lui Rudi 
Gunn, în ciuda orei târzii de pe coasta de est. Gunn tocmai abia 
adormise, dar răspunse după ce telefonul sună de două ori şi 
aproape că sări în sus din pat când auzi vocea lui Dirk. După 
câteva minute de conversaţie animată, acesta din urmă închise 
telefonul. 

— Ei? întrebă Summer. 

Dirk se uită către birtul rău mirositor, gata să rişte. 

— Mă tem că e momentul să ne luăm inima-n dinţi şi să 

gustăm nişte kimchi în timp ce aşteptăm să ne ia cineva cu 
maşina, răspunse el, frecându-şi pântecul înfometat. 


Perechea flămândă luă un mic dejun coreean, supă fierbinte, 
orez, tofu cu alge marine uscate şi din kimchi, omniprezenta 
garnitură de legume murate, atât de picanta încât aproape că le 
ieşi fum din urechi. Când terminau de mâncat, în restaurant 
intrară, cu paşi mari, doi poliţişti voinici şi sobri din forţele de 
securitate ale aviaţiei militare americane. Summer le făcu semn 
celor doi bărbaţi, fluturându-şi mâna, iar cel mai vârstnic dintre 
aceştia se prezentă. 

— Sunt sergentul major Bimson, din forţele de securitate ale 
escadrilei cincizeci şi unu. Acesta este sergentul de stat-major 
Rogers, continuă, arătând spre partenerul său cu un semn al 
capului. Am primit ordin să vă escortăm, fără întârziere, la baza 
aviatică Osan. 

— Plăcerea va fi, în întregime, de partea noastră, îl asigură 
Summer, în vreme ce se ridicau în picioare, părăsind restaurantul 
portului şi urmându-i pe cei doi aviatori către un sedan cu număr 
guvernamental, parcat afară. 

Cu toate că Seul-ul se afla, de fapt, la o distanţă mai mică 
decât baza aviatică Osan, Gunn preferase să nu-şi asume nici un 
risc în ceea ce privea siguranţa celor doi şi ordonase să fie 
transportaţi la cea mai apropiată bază militară. Faţă de Inchon, 
aviatorii se îndreptară spre sud, pe un drum care şerpuia printre 
dealuri enorme şi printre parcele de orez inundate înainte de a 
intra în întinsul complex Osan care îşi începuse existenţa ca 
aerodrom izolat, construit în timpul războiului Coreei. Acum, ca 
bază modernă, găzduia un contingent numeros de avioane cu 
reacţie F-16 gata de acţiune şi de avioane de atac A-10 
Thunderbolt II, dispuse în formaţie de luptă, pentru a apăra în 
continuare Coreea de Sud. 

Intrară pe poarta principală şi parcurseră scurta distanţă care 
îi despărţea de spitalul bazei, unde Dirk şi Summer fură 
întâmpinați de un colonel iute la vorbă, care îi conduse într-un 
cabinet medical. După o examinare rapidă şi după pansarea 
rănilor lui Dirk, li se îngădui să se spele şi li se dădu un set de 
haine curate. Summer râse fiindcă nu găsii nimic pe măsura ei 
printre hainele militare de lucru care li se aduseseră. 

— Cu ce o să călătorim? îl întrebă Dirk pe colonel. 

— Avem un C-141, care aparţine comandamentului mobil al 

aviaţiei care pleacă, peste câteva ore, spre baza aviatică 
McChord şi vă rețin două locuri la clasa întâi. Colegii voştri de la 
NUMA au aranjat ca, după sosire, un avion guvernamental să vă 
transporte de la McChord la Washington D.C. Intre timp, vă 
invităm să vă odihniţi puţin aici, apoi am să vă conduc la clubul 
ofiţerilor, unde puteţi servi o masă caldă înainte de a porni pe 
drumul de douăzeci de ore către Statele Unite. 

— Domnule colonel, dacă timpul mi-o permite şi dacă este 
posibil aş vrea să iau legătura cu o unitate operaţională specială, 
de preferat de marină, din interiorul ţării. Şi aş dori să sun la 
Washington. 

Chipul colonelului de aviaţie tresari, indignat, când Dirk 
pronunţă cuvântul Marină. 

— In ţară nu există decât o singură bază navală, care nu e 
decât o mică bază logistică în Chinhae, în apropiere de Pusan. O 
să-l trimit acolo pe unul dintre căpitanii noştri de aviaţie. Dacă 
mă gândesc Şi mai bine, există comandouri SEAL” şi UDT”? care 
acţionează aici în împrejurimi. Ar fi cazul să vă poată ajuta. 

Două ore mai târziu, Dirk şi Summer se urcară la bordul unui 
C-148 Starlifter cenuşiu, aparţinând Aviației Militare, alături de 
un contingent numeros de soldaţi care se îndreptau spre Statele 
Unite. Când se aşezau pe locurile lor din avionul cu reacţie fără 
ferestre, Dirk descoperi o mască pentru ochi şi o pereche de 
dopuri pentru urechi pe speteaza scaunului din faţa lui. 

— Te rog să nu mă trezeşti înainte de a fi pe punctul să 
aterizăm, spuse, întorcându-se către Summer, în timp ce îşi 
punea accesoriile care ocroteau somnul. Şi ar fi de preferat să 
aterizăm undeva unde nu se servesc alge la micul dejun. 

Apoi îşi trase masca pe ochi, se întinse pe scaunul rabatat şi 
adormi imediat. 


235 SEa Air Land, Apă, Aer, Uscat - comandouri ale Marinei 
americane, antrenate pentru războiul neconvențional (n. tr.). 

28 Underwater Demolition Teams, Echipe de Distrugere Subacvatică - 
echipe de eliberare a plajelor formate din scafandri ai Marinei Militare 
(n. tr.). 

După cele mai multe standarde referitoare la incendii, focul 
era nesemnificativ, fiindcă nu arsese decât ceva mai puţin de 
douăzeci de minute înainte de a fi ţinut sub control. Insă 
stricăciunile urmărite fuseseră calculate cu grijă, avându-se în 
vedere un rezultat anume. 

Era ora două noaptea când la bordul lui Sea Launch 
Commander sună alarma de incendiu, smulgându-l pe Christiano 
din somnul adânc în care căzuse în cabina căpitanului. Cât ai 
clipi, ajunse pe puntea de navigaţie, unde verifică, prompt, 
monitoarele sistemului de control al incendiilor de la bordul 
navei. Pe schiţa navei se vedea o singură lumină roşie, pe puntea 
inferioară. 

— E în panoul electric de pe puntea de comandă, în faţa 
centrului de control al lansării, raportă un marinar brunet 
însărcinat cu paza punţii. A fost activat sistemul automat de 
pulverizare a apei. 

— Intrerupeţi alimentarea cu energie electrică a acelei părţi a 
navei, cu excepţia sistemelor de urgenţă. Anunţaţi brigada de 
pompieri din port că avem nevoie de ajutor. 

— Am înţeles. Am doi oameni în drum spre cabina conexiunilor 
şi aştept raportul lor. 

Cât era în port, la bordul lui Commander nu se afla, peste zi, 
decât un echipaj restrâns, dintre care puţini erau pregătiţi pentru 
lupta cu focul. Christiano ştia că un incendiu răspândit cu 
repeziciune putea mistui cu uşurinţă interiorul navei înainte de 
sosirea ajutoarelor. Privi prin geamul punţii de navigaţie, pe 
jumătate aşteptându-se să vadă fumul şi flăcările înălțându-se, 
dar acestea nu existau. Incendiul nu era semnalat decât de 
mirosul înţepător al componentelor electrice arse, care plutea în 
aer, invadându-i nările şi de sunetul strident, îndepărtat, al 
sirenei camionetei pompierilor din port, pornită pe drumul 
şerpuitor către debarcader. Când o voce profundă hârâii de-a 
lungul punţii, atenţia îi fu atrasă de staţia radio portabilă prinsă 
de centura marinarului. 

— Aici Briggs, pârâi radioul. Focul arde în cabina conexiunilor, 
dar nu pare să se fi răspândit. În zona computerului e totul în 
ordine, iar sistemul pe bază de gaz inert, FM-200, a fost activat 

pentru a preveni izbucnirea incendiului. Pare să nu fi fost activat 
şi în cabina conexiunilor, dar cred că pot ţine focul sub control, 
dacă fac rost de nişte extinctoare înainte de a se răspândi. 

Christiano înşfacă staţia radio. 

— Fă tot ce poţi, Briggs, ajutoarele sunt pe drum. Puntea de 
navigaţie, terminat. 

Briggs şi colegul său mecanic pe care îl recrutase să se ocupe 
de incendiu dădură peste valurile de fum care ieşeau din cabină. 
Nedepăşind în dimensiuni un dulap mare, încastrat în perete, 
cabina găzduia conexiunile electrice dintre generatorul navei şi 
nenumăratele calculatoare de la bordul vasului, care coordonau 
alimentarea cu combustibil şi operaţiunea de lansare. Briggs se 
aplecă şi goli repede două extinctoare, apoi se trase înapoi ca să 
vadă dacă fumul se rarefia. Un vălătuc de ceaţă albastră, 
usturătoare, se rostogoli afară din încăpere, vaporii toxici fiind 
filtraţi de masca de gaze purtată de Briggs. Asistentul său îi 
întinse un al treilea extinctor, iar el se repezi în cabina cuprinsă 
de vâlvătăi, îndreptând jetul de bioxid de carbon asupra flăcărilor 
a căror pâlpâire o putea desluşi printre valurile de fum întunecat. 
Când se goli extinctorul, sări repede afară şi îşi trase răsuflarea 
înainte de a se reîntoarce. In încăpere, întunericul era negru ca 
smoala, iar în raza lanternei sale nu se zarea decât fum. 
Mulţumit că flăcările se stinseseră, ieşi pe un coridor lateral şi luă 
legătura prin radio cu puntea de navigaţie. 

— Focul a fost stins. Briggs terminat. 


Cu toate că flăcările se stinseseră, răul fusese făcut. Aveau să 
mai treacă încă două ore înainte ca masa topită de cabluri, 
cablaje şi conectori să înceteze să fumege, iar pompierii din Long 
Beach să declare că nava era în siguranţă. Mirosul înţepător al 
cablurilor electrice mai pluti, aidoma unui nor, deasupra punţii, 
persistând câteva zile. La scurt timp după plecarea echipajului 
de pompieri, Danny Stamp sosi la bord, unde fusese invitat de 
Christiano. Stând, împreună cu căpitanul, în centrul de lansare 
de alături, clătina din cap în timp ce asculta evaluarea pagubelor 
făcută de administratorul sistemului computerizat de operare de 
pe Sea Launch Commander. 

— Nici că se putea găsii un loc mai nepotrivit în care să 
izbucnească focul, spuse specialistul în sisteme, roşu la faţă din 
cauza frustrării. Literalmente, fiecare dintre computerele de care 
depinde operaţiunea de lansare are o conexiune în încăperea 

aia, ca şi majoritatea monitoarelor pentru testare şi urmărire. Va 
trebui să refacem toată instalaţia. E un adevărat coşmar, spuse, 
clătinând din cap. 

— Dar computerele propriu-zise? întrebă Stamp. 

— Păi, dacă vreţi să consideraţi asta vestea bună, nici unul 
dintre echipamentele hardware nu a suferit vreo avarie. Am fost 
realmente îngrijorat din cauza potenţialelor stricăciuni pe care le- 
ar fi putut produce apa, dar, slavă Domnului, echipajul nostru a 
potolit flăcările înainte de a fi aduse furtunurile la bord. 

— Atunci, ca să fim eficienţi, să rezumăm discuţia la refacerea 
legăturilor dintre computere. Cât o să dureze? 

— O, Doamne. Va trebui să refacem cabina conexiunilor, să 
comandăm şi să intrăm în posesia a trei kilometri de cablu şi a 
unora dintre programele specifice şi să recablăm întregul sistem. 
Asta, în condiţii obişnuite, ne-ar lua, în cel mai bun caz, trei sau 
patru săptămâni. 

— In condiţiile actuale, avem de făcut o lansare a cărei 
întârziere atrage după sine penalităţi semnificative. Aveţi la 
dispoziţie opt zile, ripostă Stamp, privind cu asprime în ochii 
administratorului de sistem. 

Sleit de oboseală, bărbatul dădu încet din cap, apoi se ridică 
de pe scaun, pregătindu-se să părăsească încăperea. 

— Presupun că va trebui să scol din pat nişte oameni, 
murmură, în timp ce se strecura afară printr-o uşă laterală. 

— Crezi că o poate face? întrebă Christiano, după ce uşa se 
închise. 

— Dacă este posibil, atunci o să se apropie de termenul 
impus. 

— Şi cu Odyssey cum rămâne? O reținem în port până se 
repară avariile de pe Commander? 

— Nu, spuse Stamp, după ce cugeta asupra întrebării. Racheta 
Zenit e încărcată şi bine fixată la bord, aşa că o trimitem la 
drum, conform planului. Incă mai putem ajunge cu Commander 
la Ecuator în jumătate din timpul în care face platforma drumul 
până acolo. Şi nu-i nici o nenorocire dacă Odyssey aşteaptă 
câteva zile în locul stabilit, în caz că noi plecăm cu o mică 
întârziere. li oferim echipajului platformei încă o ocazie de a 
pregăti lansarea. 

Christiano aprobă înclinând capul, apoi căzu pe gânduri, tăcut. 

— O să anunţ beneficiarul că am schimbat planurile, continuă 
Stamp. Sunt sigur că o să dansez Kabuki ca să-şi păstreze 

calmul. 

— S-a aflat deja care a fost cauza incendiului? 

— Un inspector o să-şi înceapă dimineaţa de mâine aruncând 
o privire. Toate datele indică un scurtcircuit, probabil datorat 
unei conexiuni defectuoase a cablurilor. 

Stamp dădu din cap în tăcere. Ce mai urma acum? se întrebă. 


Punctual, inspectorul însărcinat cu investigarea incendiilor din 
Long Beach urcă la bordul navei fix la ora opt dimineaţa. După o 
examinare superficială a cabinei pârjolite, trecu la interogarea 
echipei care se ocupase de stingerea focului şi a celorlalţi 
membri ai echipajului aflaţi la datorie în momentul izbucnirii 
incendiului. Apoi reveni la locul vâlvătăii, unde fotografie 
încăperea înnegrită şi luă notițe. După ce studie, vreme de 
aproape o oră, în amănunt şi cu atenţie, cablurile carbonizate şi 
conectoarele topite, se încredința că nu existau dovezi care să 
indice premeditarea. 

Pentru a observa dovada ar fi fost nevoie de o analiză 
extraordinar de atentă. Dar, sub cizmele sale acoperite de 
funingine, se aflau rămăşiţe asemănătoare unei cutii cu suc de 
portocale. Analiza chimică a acesteia ar fi demonstrat că în micul 
recipient fusese preparat şi păstrat napalm, obţinut dintr-un 
amestec artizanal de benzină şi bucăţi de spumă Styrofoam, de 
polistiren expandat. Plasată de unul dintre oamenii lui Kang cu 
câteva zile înainte şi declanşată cu ajutorul unui temporizator, 
minuscula bombă incendiară îşi împroşcase conţinutul aprins, 
cleios şi lipicios în cabina conexiunilor într-o ploaie fină, 
aprinzând rapid tot ceea ce se afla în interior. Sabotând sistemul 
de stropire din plafon, astfel încât să pară defect, avaria era 
garantată ca la carte. Stricăciunile erau suficiente pentru a 
împiedica Sea Launch Commander să navigheze câteva zile, dar 
nu destul de importante pentru a stârni suspiciunea că totul s-ar 
fi declanşat altfel decât accidental. 

Păşind peste cutia de suc carbonizată şi de neobservat, 
inspectorul se opri dincolo de uşa cabinei în timp ce îşi nota 
concluzia asupra incendiului. „Scurt circuit datorat conexiunilor 
electrice necorespunzătoare sau împământării incorecte”, scrise 
într-o mică agendă, apoi îşi puse pixul în buzunarul cămăşii şi 
părăsi nava strecurându-se printre muncitorii care soseau. 

Când, încheindu-şi zborul transpacific, aeronava C-141 ateriză 
zgomotos şi greoi, asupra bazei McChord a Aviației Militare 
cădea o burniţă fină, cenuşie. Pneurile scrâşniră pe pista jilavă, 
înainte ca uriaşul avion cu reacţie să înceapă să ruleze către un 
terminal de tranzit, unde motoarele se opriră, iar uşile mari ale 
compartimentului de marfă din spate coborâră către asfaltul 
pistei. 

Dirk, care se ţinuse de cuvânt şi dormise pe toată durata 
zborului, coborî din avion revigorat, dar flămând. Summer venea 
în urma lui, nesigură pe picioare, fiindcă dormise cu intermitențe 
în aeronava zgomotoasă. Un locotenent care se ocupa de traficul 
aerian îi reperă şi îi conduse la clubul ofiţerilor, ca să mănânce în 
grabă câte un hamburger înainte de a-şi continua zborul. Dând 
cu ochii de o cabină telefonică, Dirk formă cu nerăbdare un 
număr local. 

— Dirk, eşti teafăr! răspunse Sarah, vădit uşurată. 

— Sunt bine mersi, încuviinţă el. 

— Căpitanul Burch mi-a spus că erai la bordul vasului NUMA 
care s-a scufundat în Marea Chinei de Est. Am fost cumplit de 
îngrijorată din cauza ta. 

In sinea sa, Dirk radia, apoi începu să-i povestească versiunea 
prescurtată a evenimentelor petrecute de când plecase în 
Japonia. 

— Dumnezeule, aceeaşi oameni care au împrăştiat cianura în 
Aleutine au de gând să lanseze un atac mai puternic? 

— Aşa s-ar părea. Sper să aflu mai multe când ajungem în D.C. 

— Păi, ţine-ţi prietenii din CDC la curent. Avem o echipă de 
ripostă rapidă în cazul atacurilor teroriste, pregătită să combată, 
la faţa locului, infecțiile chimice şi bacteriologice apărute pe 
neaşteptate. 

— O să fii prima pe care-o s-o anunţ. Apropo, ce-ţi face 
piciorul? 

— Bine, deşi încă mai folosesc blestemăţiile astea de cârje. 
Când ai de gând să-mi dai un autograf pe ghips? 

Dirk observă deodată că Summer îi arăta cu mâna un mic 
avion cu reacţie care staţiona pe pistă. 

— Când o să te scot în oraş, la cină. 

— Mâine plec la Los Angeles, pentru o conferinţă de o 
săptămână, pe tema toxinelor din mediul ambiant, spuse ea, 
dezamăgită. Va trebui s-o lăsăm pe săptămâna viitoare. 

— Consideră că avem o întâlnire. 

Dirk abia avu timp să alerge către aeronava Gulfstream V care 
îşi încălzea motoarele pe pistă. După ce urcă la bord, se simţi 
jenat când o găsii pe Summer în centrul atenţiei, înconjurată de 
un mic grup de colonei şi generali de la Pentagon aflat în avionul 
ce avea ca destinaţie baza Andrews a Aviației Militare. 

Aeronava cu reacţie a forţelor executive hurui deasupra 
monumentului Jefferson Memorial la ora şase a dimineţii 
următoare, îndreptându-se, pentru aterizare, spre baza aviatică 
aflată la sud-est de capitală. Cei doi erau aşteptaţi de o 
furgonetă de la NUMA, care îi purtă cu repeziciune prin traficul 
dimineţii până la sediu, unde Rudi Gunn îi întâmpină în biroul 
său. 

— Mulţumesc lui Dumnezeu că sunteţi teferi, izbucni el. Am 
întors Japonia cu susul în jos căutându-vă pe voi şi cablierul ăla. 

— Bună idee, doar ca aţi greşit ţara, spuse Summer, cu ironie. 

— Sunt aici nişte băieţi dornici să audă direct de la sursă 
istoria încercărilor prin care aţi trecut, continuă Gunn, fără să le 
ofere şansa de a se relaxa. Să mergem în biroul amiralului. 

II urmară, iar el dădu ocol holului, conducându-i într-un birou 
mare, pe colţ, ale cărui ferestre dădeau către Potomac. Deşi 
amiralul Sandecker nu mai era director la NUMA, subconştientul 
lui Gunn refuza să o admită. Uşa biroului era deschisă şi intrară 
înăuntru. 

Doi bărbaţi stăteau pe o canapea, discutând despre 
securitatea porturilor de pe coastă, în timp ce Webster, directorul 
adjunct pentru probleme speciale la Departamentul de 
Securitate Internă, stătea vizavi de ei, pe un scaun, studiind 
dosarul pe care îl răsfoia. 

— Dirk, Summer, vi-l amintiţi pe Jim Webster, de la 
Departamentul de Securitate Internă. Dumnealor sunt agenţii 
speciali Peterson şi Burroughs, din Compartimentul Antiterorism 
al FBI, zise Gunn, arătându-i cu mâna pe cei doi bărbaţi de pe 
canapea. S-au întâlnit deja cu Bob Morgan şi sunt foarte 
interesaţi să afle ce vi s-a întâmplat după scufundarea navei Sea 
Rover. 

Dirk şi Summer se aşezară pe două fotolii şi redară întregul 
curs al evenimentelor, începând cu sechestrarea lor la bordul lui 

Baekje şi terminând cu salvarea oferită de jonca chinezească. 
Summer fu uimită când privi ceasul luat de pe o navă veche şi 
montat pe perete, care, în momentul când îşi terminară saga, 
arăta că se scurseseră trei ore. Observase că directorul din 
Departamentul de Securitate Internă devenise din ce în ce mai 
palid pe măsură ce le asculta relatarea. 

— Pur şi simplu, nu-mi vine să cred, mormăi acesta, în cele din 
urmă. Până şi cele mai mărunte dovezi pe care le aveam indicau 
că e vorba de o conspirație japoneză. Toate investigaţiile noastre 
convergeau către Japonia, spuse, clătinând din cap. 

— O înşelăciune bine ticluită, afirmă Dirk. Kang e puternic şi 
are la dispoziţie resurse considerabile. Posibilităţile şi inteligenţa 
sa nu trebuie subestimate. 

— Sunteţi sigur că intenţionează să facă din Statele Unite ţinta 
atacului său bacteriologic? 

— Asta a insinuat şi nu cred că blufa. Se pare că incidentul din 
Aleutine a fost un test, menit să verifice sistemul de împrăştiere 
a armei bacteriologice în atmosferă. Numai că acum au mărit 
eficacitatea virusului variolei, care a luat formă mult mai 
virulentă. 

— Nu se deosebeşte de poveştile despre ruşi, care ar fi creat, 
în anii nouăzeci, un soi de variolă rezistentă la vaccin, adăugă 
Gunn. 

— Numai că ăsta e o himeră. O combinaţie mortală între mai 
mulţi viruşi, ce preia câte un element letal de la fiecare, spuse 
Summer. 

— Dacă e un tip de virus rezistent la vaccinurile noastre, o 
epidemie ar putea ucide milioane de oameni, murmură 
Patterson, clătinând din cap. 

In încăperea ai cărei ocupanţi luau în considerare această 
perspectivă înfiorătoare se aşternu pentru o clipă tăcerea. 

— Atacul din insulele Aleutine dovedeşte că dispun de 
mijloacele necesare pentru împrăştierea virusului. Intrebarea 
este unde anume au de gând să lovească, spuse Gunn. 

— Dacă îi putem opri înainte de a avea şansa să o facă, atunci 
nu mai contează. Ar trebui să organizăm o descindere în palatul 
lui Kang, pe şantierul lui naval şi în toate celelalte locuri în care 
îşi desfăşoară afacerile măsluite şi ar trebui s-o facem acum, zise 
Summer, pleznindu-se cu palma peste picior ca să-şi sublinieze 
vorbele. 

— Are dreptate, spuse Dirk. Din câte ştim noi, armele sunt 

încă la bordul vasului de pe şantierul naval din Inchon, iar toată 
povestea s-ar putea încheia acolo. 

— O să fie necesar să strângem mai multe dovezi, spuse 
reprezentantul Departamentului de Securitate Internă. 
Autorităţile coreene trebuie să fie convinse de existenţa riscurilor 
înainte de a forma, împreună, o echipă care să se ocupe de 
investigaţii. 

Gunn îşi drese glasul fără zgomot. 

— S-ar putea să fim pe punctul de a obţine dovezile necesare, 
spuse, în timp ce toţi ochii se îndreptau către el. Dirk şi Summer 
au avut prevederea de a lua legătura cu Forţele Speciale ale 
Marinei Militare înainte de a părăsi Coreea şi i-au informat despre 
existenţa docului secret al lui Kang, din Inchon. 

— Noi nu-i puteam autoriza să acţioneze, dar un telefon dat de 
Rudi acolo unde trebuia i-a convins să asculte măcar ceea ce 
aveam de spus, zâmbi Summer către Gunn. 

— Acum am mers mult mai departe, le explică Gunn. După ce 
tu şi Dirk aţi plecat din Osan, am solicitat, în mod oficial, o 
operaţiune militară specială de recunoaştere subacvatică. 
Vicepreşedintele Sandecker a riscat totul ca să obţină aprobarea 
executivului, în speranţa că vom reuşi să descoperim o dovadă 
incontestabilă. Din nefericire, cu tot scandalul care se face în 
jurul forţelor noastre militare desfăşurate în Coreea, e un 
moment în care pot apărea suspiciuni dacă ne băgăm nasul în 
curtea din dos a aliatului nostru. 

— Nu trebuie să facă altceva decât să fotografieze nava 
Baekje la docul lui Kang şi am obţinut dovada, zise Dirk. 

— Asta ne-ar susţine cauza, cu siguranţă. Când fac 
descinderea? întrebă Webster. 

Gunn îşi privi ceasul, apoi adăugă, în gând, diferenţa de 
paisprezece ore dintre Washington şi Seul. 

— Echipa va trece la acţiune peste vreo două ore. Ar trebui să 
aflăm câte ceva în primele ore ale serii. 

Webster îşi adună hârtiile în tăcere, apoi se ridică. 

— O să mă întorc după cină, pentru raportul complet, mormăi 
înainte de a se îndrepta spre uşă. 

După ce părăsi încăperea, ceilalţi putură auzi doar un singur 
cuvânt care i se desprindea în mod repetat de pe buze în vreme 
ce dispărea în lungul coridorului: 

— Coreea. 

Capitolul 42 


Comandantul Bruce McCasland şi ridică ochii spre cerul nopţii 
coreene şi faţa i se schimonosi. Un noian de nori joşi şi grei, de 
ploaie, plutea deasupra Inchon-ului, acoperind cerul mai înainte 
senin. O dată cu norii apăru şi lumina, ca un bumerang optic al 
numeroaselor unde strălucitoare generate de miile de felinare, 
reşedinţe şi panouri luminoase din oraşul portuar. Refractate de 
nori, toate acestea creau, în miez de noapte, o lumină difuză. 
Pentru un om care îşi câştiga existenţa acţionând prin 
surprindere, întunericul nopţii era cel mai bun prieten, iar 
apariţia norilor, o vrajă. Poate că o să plouă, se gândi, plin de 
speranţe, pentru că astfel camuflajul avea să li se 
îmbunătăţească. Dar norii negrii se rostogoleau în tăcere, 
păstrându-şi vaporii de apă cu o îndărătnicie batjocoritoare. 

Marinarul din comandoul SEAL din Bend, Oregon, se ghemui 
din nou în sampanul şubred şi aruncă o privire către cei trei 
bărbaţi întinşi, alături de el, adăpostiţi de parapetul navei. Erau 
îmbrăcaţi, precum McCasland, în costume negre de scafandru, 
cu labe, măşti şi rucsaci de aceeaşi culoare. Fiind într-o misiune 
de recunoaştere, nu aveau asupra lor decât armamentul minim 
de luptă corp la corp, purtând, fiecare, câte un pistol mitralieră 
Heckler Koch MP5K de nouă milimetri. De costume aveau agăţat 
un amestec de diverse camere foto şi video, precum şi câte o 
pereche de ochelari de noapte. 

Ambarcaţiunea uzată cârmi pe lângă docurile comerciale din 
Inchon, lăsând în urmă o dâră de fum albastru palid, scuipat de 
motorul său exterior. Pentru un ochi obişnuit, sampanul părea 
identic cu o mie altele din zonă, folosite de negustori şi 
meşteşugari care se deplasau în susul şi în josul apelor de coastă 
ale Coreei ca mijloc obişnuit de transport. Dar sub exteriorul său 
aparent uzat se ascundea o ambarcaţiune de asalt cu coca din 
fibre de sticlă. Fiind echipat cu un motor de mare viteză, vasul 
camuflat era construit anume pentru lansarea şi recuperarea 
micilor echipe de scafandri din forţele speciale. 

Şerpuind prin colţul liniştit din nordul portului, sampanul 
ajunse la mai puţin de două sute de metri de canalul de intrare în 
incinta Serviciilor Navale Kang. La un semn, motorul 
ambarcaţiunii de şapte metri împroşcă şi tuşi de mai multe ori, 

apoi muri. Doi membri SEAL, deghizați în pescari neglijenţi, 
începură să se înjure unul pe altul, cu voce tare, în limba 
coreeană. In timp ce unul dintre ei trăgea de motorul exterior, 
străduindu-se să-l pornească, celălalt dădu o reprezentaţie 
sonoră, înşfăcând o vâslă şi împroşcând apa într-o încercare 
stângace de a vâsli către mal. 

McCasland se uita peste parapet, cu un binoclu de noapte, 
spre postul de pază de la gura canalului. Din ghereta lor, doi 
bărbaţi se uitau peste umăr, dar nu făceau nici o mişcare către 
vedeta rapidă, de culoare neagră, amarată la câţiva metri 
distanţă. Mulţumit fiindcă santinelele erau prea leneşe ca să facă 
mai multe cercetări, li se adresă cu voce scăzută celor trei 
bărbaţi de lângă el. 

— In apă. Acum. 

Cu supleţea unei pisici persane care sare de pe un divan, 
aceştia alunecară peste bord şi în apă fără nici un clipocit. 
McCasland îşi potrivi vizorul căştii de scafandru, schiţă, cu 
degetul mare, un gest aprobator către cei doi „pescari”, apoi îi 
urmă pe înotătorii subacvatici sub suprafaţa apei. Pentru că se 
încălzise purtând pe sampan costumul etanş de scafandru, se 
simţi răcorit când apa rece i se infiltra până la piele. Limpezindu- 
şi auzul, se scufundă la o adâncime de şase metri, apoi se opri şi 
privi în jur, în întunecimea lugubră. In apa rece şi poluată a 
portului, vizibilitatea era de numai vreo doi metri, scăzând la 
zero la vreme de noapte, dacă nu aveai o lanternă. McCasland 
ignoră faptul că erau nevoiţi să se scufunde orbeşte şi vorbi în 
emițătorul radio pentru comunicare subacvatică ataşat de masca 
costumului. 

— Verificare audio şi de navigaţie, zbieră el. 

— Aici Bravo. Confirm. Terminat, se auzi o voce. 

— Aici Charlie. Confirm. Terminat, urmă o a două voce, care 
vorbea pe nas, ca în Georgia. 

— Aici Delta. Confirm. Terminat, repetă vocea celui de-al 
treilea scafandru. 

— Am înţeles, ţineţi aproape, răspunse McCasland. 

Deasupra lor, cei doi membri SEAL din sampan trăseseră 
ambarcaţiunea la mal, lângă o dană deteriorată şi abandonată, 
aflată în raza vizuală a paznicilor lui Kang. Făcând un spectacol 
din repararea ambarcaţiunii, cei doi îşi zăngăneau uneltele şi 
înjurau cu voce tare, pretinzând că se ocupau de motor cu 
stângăcie, în timp ce bărbaţii din apă îşi îndeplineau misiunea. 

Sub suprafață,  McCasland îşi activa  microreceptorul 
subacvatic GPS (MUGR?), sau „Mugger”, cum i se spunea. Fără 
să fie mai mare decât un Palm Pilot, micul dispozitiv conţinea un 
sistem de navigare care era reglat prin intermediul semnalelor 
primite de la sateliții GPS. McCasland se propulsa repede, cu o 
lovitură a picioarelor, până la adâncimea de trei metri, unde 
receptorul putea capta semnalul GPS, stabilind un punct fix de 
referinţă. Un ecran de urmărire apăru în tăcere, afişând o linie 
animată, care se zig-zaga printre o serie de obstacole şi în jurul 
acestora. Pe baza fotografiilor de supraveghere luate din aer şi a 
descrierii furnizate de Dirk şi Summer, McCasland înregistrase în 
Mugger coordonatele mai multor puncte. In urma analizei, 
rezultase un traseu care ducea către Intrarea în docul acoperit şi 
pe care îl puteau urma fără să se ridice la suprafaţă. Toţi cei 
patru scufundători aveau câte un astfel de dispozitiv care, prin 
intermediul unei luminiţe intermitente, le indica, de asemenea, 
poziţia relativa a unuia faţă de ceilalţi. Înotând într-un întuneric 
deplin, se puteau deplasa pe traseul către docul acoperit în timp 
ce se aflau doar la vreo doi metri unul de altul. 

— OK, s-o luăm din loc, spuse, în mască, după ce cobori din 
nou. 

Cu o lovitură puternică a picioarelor, McCasland înaintă prin 
apa neagră ca smoala, cu ochii lipiţi de busola electronică şi de 
Indicatorul adâncimii, asigurându-se că cel din urmă arăta mereu 
şase metri. O dată ajuns la intrarea în zona particulară de 
navigaţie, se întoarse şi înotă către micul canal îngust, trecând 
aproape direct pe sub vedeta rapidă a santinelelor, care plutea la 
suprafaţă. Deasupra umărului său, ceilalţi trei membri SEAL îl 
urmau formând un triunghi, la o distanţă de vreo doi metri. 

Indiferent dacă era noapte sau zi, scafandrii SEAL erau 
aproape imposibil de detectat datorită utilizării sistemului de 
recirculare a aerului expirat. Renunţând la buteliile standard cu 
aer comprimat, care generează bule trădătoare de aer expirat 
vizibile de la suprafaţă, scufundătorii din marina militară foloseau 
sistemul VIPER de la Carleton Technologies pentru alimentare cu 
aer. Incastrat într-un echipament de spate cu aspect lucios, 
VIPER le furniza scafandrilor oxigen pur, recirculat printr-un 
epurator chimic care îndepărta dioxidul de carbon, împrăştiind 
doar o cantitate infimă de gaz evacuat. Sistemul, care funcţiona 
ca uns, le permitea scafandrilor să rămână în apă până la patru 


27 Miniature Underwater GPS Receiver. 

ore, dacă era necesar. Dar, fiindcă gazul rezidual nu se ridica sub 
formă de bule la suprafaţa apei, locul în care se aflau le era 
ascuns celor care priveau cu ochiul liber. 

Urmând traseul imaginar indicat de Mugger, cei patru 
scufundători înotau prin canalul şerpuitor, înaintând prin apa 
întunecoasă până ce se apropiară de intrarea docului închis. Cei 
patru sute de metri de înot subacvatic i-ar fi extenuat pe 
majoritatea scafandrilor sportivi, dar anii de antrenament fizic 
făceau ca, pentru căliţii membri SEAL, să fie ca şi cum n-ar fi 
făcut altceva decât să traverseze strada. Bătăile inimilor li se 
înteţiră la punctul de odihna şi regrupare din faţa porţii masive a 
docului. McCasland înotă în cerc, până ce dădu cu mâinile peste 
un pilon care susţinea o parte a intrării. Ridicându-se în lungul 
acestuia, se înălţă încet, până când descoperi marginea 
inferioară a porţii glisante, care era suspendată la un metru sub 
suprafaţa apei. Fiind încredinţat că ajunsese acolo unde trebuie, 
cobori din nou la adâncimea la care se aflau ceilalţi. 

— Trecem la recunoaşterea preliminară. Ne regrupăm în 
poziţia asta peste treizeci minute. Terminat. 

Din acel punct, fiecare avea de urmărit un alt traseu în 
interiorul şantierului naval închis. Dirk şi Summer desenaseră, 
din memorie, o hartă detaliată a locului, care fusese folosită 
pentru a stabili câte o zonă diferită de recunoaştere pentru 
fiecare scufundător. Lui McCasland îi revenea sarcina cea mai 
dificilă, fiindcă trebuia să ajungă în punctul cel mai îndepărtat, 
înotând până în extremitatea laterală, dinspre țărm, a 
şantierului, ca să obţină o vedere frontală a acestuia. Alţi doi 
scufundători aveau de explorat docul principal pentru a verifica 
şi filma prezenţa lui Baekje, în timp ce al patrulea trebuia să 
stea, ca rezervă, lângă poarta de acces. 

Luminile strălucitoare din plafonul hangarului pătrundeau în 
stratul superior al apei, aruncând asupră-i umbra întunecată a 
pilonilor de beton care susțineau docul. McCasland descoperi că, 
la o adâncime de patru metri şi jumătate, putea desluşi conturul 
întunecat al pilonilor în apa din faţa ochilor săi. Strânse la piept 
microdetectorul Mugger şi lovi mai tare apa cu picioarele, 
folosindu-şi vederea ca să înainteze repede de-a lungul danei. 
După ce trecu pe lângă o duzină de stâlpi, în faţă i se înălţă brusc 
un perete de beton şi atunci ştiu că ajunsese la capăt. 
Odihnindu-se sprijinit de un pilon, regla o cameră video cu 
înregistrare şi se pregăti să se ridice la suprafaţă, luptându-se cu 

un sentiment neplăcut de înfrângere. În timp ce înotase pe sub 
dană, avu o senzaţie stranie de gol, detectând absenţa obiectului 
masiv pe care se gândise că ar fi trebuit să-l simtă alături, chiar 
dacă nu se afla în câmpul său vizual. 

Sparse fără zgomot suprafaţa apei de sub marginea docului şi 
ochii îi confirmară senzaţia de gol din stomac. Ilmensul şantier 
naval acoperit era pustiu. In faţa lui nu era amarat nici un cablier 
de o sută douăzeci şi cinci de metri. Folosindu-se de camera 
video, scana în linişte tot spaţiul închis, în care nu descoperi 
decât o singură navă, un remorcher defect, plasat pe un doc 
uscat. In apropiere, un grup de muncitori plictisiţi de la schimbul 
trei se alergau unii pe alţii în jurul unui elevator cu furcă, acesta 
fiind singurul semn de viaţă din acea clădire masivă. 

McCasland termină filmarea, se lasă din nou sub apă şi o luă 
înapoi, de-a lungul docului, îndreptându-se către intrarea 
principală. Când ajunse la pilonul de susţinere, săltă Mugger-ul şi 
văzu că ceilalţi trei scufundători se întorseseră deja şi aşteptau, 
fiind la vreo doi metri distanţă. 

— Misiunea a fost îndeplinită, spuse, scurt şi începu să înoate 
înspre canal. 

Cei patru bărbaţi din comandoul SEAL se strecurară înapoi, 
către sampanul tras pe uscat şi se târâră fără zgomot în interior. 
Falşii pescari găsiră brusc leacul motorului în suferinţă şi îl 
reporniră. Cu alte înjurături sonore, trecură pe lângă canalul lui 
Kang şi se pierdură în noapte. 

O dată ieşiţi din raza vizuală, McCasland se ridică în capul 
oaselor şi îşi scoase masca, trăgând adânc în piept aerul umed şi 
rece al portului şi privind lung luminile care licăreau pe suprafaţa 
apei. Un strop de ploaie îi lovi faţa, apoi altul şi altul. Scuturând 
din cap, rămase aşezat, în tăcere, în timp ce cerul se deschise, 
revărsând un noian de apă asupra comandoului frustrat. 

Capitolul 43 


Webster, Peterson şi Burroughs reveniră în clădirea sediului 
NUMA la ora şase fix şi, intrând în biroul lui Gunn, descoperiră o 
atmosferă plină de tristeţe. Tocmai fuseseră primite rezultatele 
misiunii de recunoaştere a comandoului SEAL, iar Gunn, Dirk şi 
Summer stăteau îmbufnaţi, discutând despre ele. 

— Mă tem că noutăţile sunt dezamăgitoare, spuse Gunn. 
Cablierul nu era acolo. 

— Cum de a putut veni şi pleca fără să fie văzut? se miră 
Webster. Am pus Interpolul şi autorităţile vamale să caute vasul 
ăla prin toată zona Asiatică a Pacificului. 

— Poate câţiva dintre ei sunt în solda lui Kang, spuse Summer. 

Webster nu lua în considerare sugestia. 

— Este sigur că echipa de recunoaştere nu a greşit 
identificarea? 

— Se pare că pe şantierul naval acoperit nu era nimic de 
văzut. Acum este trimisă prin satelit înregistrarea video. O puteţi 
vedea cu ochii dumneavoastră pe monitorul amiralului, răspunse 
Gunn. 

Pentru a două oară în ziua aceea, conduse procesiunea către 
fostul birou al acestuia. Când se apropie de încăperea de pe colţ, 
auzi, cu surprindere, un râs familiar, care ieşea pe uşa deschisă 
odată cu un nor difuz de fum plutind în derivă. 

Trecu pragul şi avu un şoc când îl văzu pe Al Giordino stând pe 
canapea. Cu un cârlionţ rebel al părului său negru şi buclat 
atârnând într-o parte, proaspătul director al Departamentului de 
Tehnologie Subacvatică al NUMA stătea tolănit, cu picioarele pe 
măsuţa pentru cafea, iar între buze i se legăna un trabuc 
butucănos. Era îmbrăcat cu o salopetă uzată de la NUMA şi arăta 
de parcă abia ar fi coborât de pe vapor. 

— Rudi, băiete, aici, în seara asta, punem lumea să se ocupe 
de vânzări la o oră cam târzie, nu-i aşa? întrebă Giordino înainte 
de a sufla un nor de fum de trabuc către tavan. 

— Cineva trebuie să aibă grijă de prăvălie cât stai tu tolănit la 
soare, pe o plajă tropicală. 

Dirk şi Summer zâmbiră când intrară în încăpere şi dădură cu 
ochii de Giordino, care era, pentru ei, un fel de unchi favorit. Dar 
nu-l văzură imediat pe tatăl lor, care stătea în picioare, în partea 

cealaltă a biroului, privind luminile de pe malul fluviului Potomac. 
Trupul său drept, de un metru nouăzeci şi doi, de lângă 
fereastră, îşi modificase foarte puţin aspectul costeliv din 
tinereţe. Tenta de gri de la tâmple şi câteva riduri uşoare din 
jurul ochilor ii sugerau vârsta. Chipul bronzat şi bătut de vânturi 
al lui Dirk Pitt, legendarul director de proiecte speciale, ajuns 
acum conducătorul NUMA, se destinse într-un zâmbet larg la 
vederea copiilor săi. 

— Dirk, Summer, spuse, iar ochii săi verzi şi scânteietori 
străluciră, plini de căldură, când îşi aruncă braţele în jurul celor 
doi. 

— Tată, credeam că tu şi Al sunteţi încă în Filipine, zise 
Summer, după ce îl îmbrăţişă şi îl sărută în fugă pe obraz. 

— Glumeşti? se amestecă Giordino. Bătrânul aproape că a 
traversat Pacificul înot ca să se întoarcă aici când a auzit că aţi 
dispărut. 

Pitt senior surâse. 

— Eram doar gelos pentru turul Asiei de nord-est făcut fără 
mine. 

— Am notat câteva locuri de evitat, râse Dirk, drept răspuns. 

Pitt se însufleţise vizibil în prezenţa copiilor săi. Bătrânul 
oceanograf privea plin de seninătate radiantă lumea care se 
schimbase de curând în jurul său. Cu câţiva ani în urmă, viaţa sa 
personală devenise cu totul alta în urmă apariţiei neaşteptate a 
celor doi copii ai săi, deja mari, despre care nu ştiuse nimic până 
atunci. Dar ei deveniseră curând o parte importanta a existenţei 
sale, alăturându-se activităţilor lui subacvatice, petrecându-şi 
timpul liber împreună cu el şi cu proaspăta lui soţie. Neaşteptata 
doză de responsabilitate îl îmboldise să-şi treacă în revistă viaţa 
şi, în cele din urmă, se căsătorise cu femeia pe care o iubea de 
multă vreme, Loren Smith, reprezentanta din Congres a statului 
Colorado. Dar schimbările continuaseră, căci până şi viaţa sa 
profesională se modificase. Când amiralul Sandecker acceptase 
pe neaşteptate vicepreşedinţia, Pitt fusese brusc împins în 
poziţia din vârful ierarhiei de la NUMA. Cât timp fusese director 
de proiecte speciale, avusese parte de aventuri şi de provocări 
care ajungeau pentru mai multe vieţi şi care îl purtaseră în cele 
patru colţuri ale lumii. Riscurile ceruseră un tribut, afectându-l 
atât fizic cât şi psihic, iar acum se bucura să o lase mai moale în 
ceea ce privea cerinţele mai dure ale slujbei. Ca director general 
al NUMA, îndatoririle sale administrative şi politice îi depăşeau 

adesea avantajele, dar continua să se asigure că el şi Al 
petreceau suficient timp pe teren, testând noile echipamente, 
explorând rezervaţiile marine în devenire sau doar depăşindu-şi 
limitele în adâncuri. In profunzimea sufletului său, se mai 
aprindea încă o flacără strălucitoare atunci când era vorba de 
explorarea unor locuri necunoscute sau de rezolvarea unor 
mistere ale lumii antice, iar simţul de modă veche al proprietăţii 
nu i se diminuase niciodată. 

Răpirea copiilor săi şi scufundarea lui Sea Rover declanşaseră 
o furie lăuntrică, redeşteptându-i vechea hotărâre de a face 
dreptate în lume, pe care o simţise luându-l în stăpânire în mai 
multe rânduri. 

— Tată, ce s-a întâmplat cu încărcătura toxică a cargobotului 
japonez din Filipine? întrebă Dirk. Am înţeles că scurgerile de 
muniţie chimică au dus la moartea recifului. 

— Aşa e, în cazul ăsta era un amestec de izocianat şi levizită. 
Alte pericole rămase de pe urma celui de al Doilea Război 
Mondial. De fapt, am pus capăt scurgerilor. Nimeni nu se oferea 
să coordoneze excavările pentru îndepărtarea muniției, aşa ca 
am făcut următorul lucru de pe lista celor mai indicate. Le-am 
îngropat. 

— Spre norocul nostru, chiar acolo era un banc subacvatic de 
nisip, explică Giordino. N-am făcut altceva decât să pornim o 
pompă de apă şi să umplem cala cargoului cu nisip, după care 
am etanşat-o. Atâta vreme cât nimeni nu face săpături acolo, n- 
or să mai fie scurgeri toxice, iar reciful afectat o să se 
regenereze în câţiva ani. 

O asistentă din departamentul administrativ îşi vâri capul pe 
uşă şi i se adresă lui Gunn: 

— Domnule, înregistrarea video de la Pentagon e disponibilă şi 
poate fi vizionată acum, spuse, apoi dispăru dincolo de uşă ca un 
şoarece în gaura sa. 

Gunn prinse momentul şi îi prezentă pe reprezentantul 
Departamentului de Securitate Internă şi pe cei doi agenţi FBI lui 
Pitt şi Giordino, apoi îi conduse pe toţi către un monitor mare, 
plat, care era ascuns în spatele unui panou glisant. Dădu câteva 
comenzi prin intermediul unei tastaturi şi ecranul se lumină 
brusc, redând imaginea unui şantier naval închis, de mari 
dimensiuni. Obiectivul camerei video se roti de jur împrejur, 
arătând mai multe docuri pustii. După mai puţin de un minut, 
înregistrarea se termină şi ecranul se goli. 

— E şantierul lui Kang, fără nici o îndoială. Dar nici urmă de 
Baekje, spuse Dirk. 

— Raportul Marinei Militare spune că un mic remorcher şi o 
vedetă au fost singurele nave observate pe proprietatea lui 
Kang, zise Gunn. Se pare că, aidoma lui Elvis, Baekje a părăsit 
clădirea. 

Webster îşi drese glasul. 

— Interpolul şi Poliţia Naţională Coreeană mi-au confirmat 
faptul că portul Inchon a fost monitorizat în permanenţă, 
începând din momentul salvării echipajului de pe Sea Rover şi al 
emiterii comunicatului, începând de atunci, nici un vas care să 
corespundă descrierii lui Baekje nu a fost văzut intrând sau 
ieşind din port. 

— Cineva primeşte mită, rânjii Giordino, în zeflemea. 

Webster îi răspunse cu o privire indignată. N 

— Există o mică probabilitate, dar nu e verosimil. In ciuda 
traficului său intens, Inchon nu e un port deosebit de mare. 
Cineva ar fi trebuit să raporteze că a văzut nava plecând. 

— S-ar putea să fi fugit, pe ascuns, imediat ce au fost 
debarcaţi Dirk şi Summer, presupuse Gunn, ceea ce s-a 
întâmplat înainte de emiterea alertei Interpolului. 

— Mai există şi o altă posibilitate, sugeră Pitt. Nava ar fi putut 
fi camuflată sau reconfigurată, ca să semene cu alt vas. S-ar 
putea să fi părăsit portul ziua în amiaza mare, arătând ca un 
cargobot obişnuit. 

— Sau ca Love Boat, adăuga Giordino. 

— Indiferent cum a fost îndepărtată, rămâne faptul că, fără 
navă, n-avem suficiente dovezi pentru a face o mişcare împotriva 
lui Kang în colaborare cu autorităţile coreene, spuse Webster. 

— Dar Dirk şi Summer? ripostă Pitt, din ce în ce mai furios. 
Credeţi că au ajuns pe teritoriul coreean la bordul lui Queen 
Mary? 

— Dovada împotriva lui Kang trebuie să fie riguroasă, 
răspunse Webster, cu o mină tensionată. In momentul de faţă, 
avem o problemă politică serioasă în Coreea de Sud. Oamenilor 
noştri din Departamentul de Stat le tremură picioarele şi chiar şi 
cei de la Pentagon sunt agitaţi. Posibilitatea de a fi nevoiţi să 
renunţăm la prezenţa noastră militară în Coreea e foarte reală şi 
nimeni nu doreşte să pericliteze o situaţie precară într-un 
moment critic. 

— Aşadar, vă e frică să-i cereţi Coreei de Sud să facă o 

anchetă asupra lui Kang? întrebă Pitt. 

— Ordinul vine de sus. Trebuie să ne ţinem departe de Coreea 
până când Adunarea Naţională votează expulzarea sau nu a 
forţelor noastre militare. 

— Ce are amiralul de spus despre asta? îl întrebă Pitt pe Gunn. 

Cel din urmă clătină încet din cap. 

— Amiralul, ăăă, vicepreşedintele Sandecker m-a informat că 
preşedintele respectă părerea Departamentului de Stat în ceea 
ce priveşte reacţia faţă de scufundarea lui Sea Rover. Punerea 
sub acuzare a lui Kang de către Dirk şi Summer ne conduce, din 
păcate, către decretul despre care tocmai a amintit Jim. Nimeni 
nu trebuie să facă valuri înainte de votul din Adunarea Naţională. 
După toate aparențele, rapoartele agenţilor noştri au scos la 
iveală existenţa unor legături secrete între Kang şi preşedintele 
Coreei de Sud, care merg dincolo de prietenia lor recunoscută în 
mod public. Preşedintele se teme că o să-i piardă sprijinul 
împotriva măsurilor luate de Adunarea Naţională dacă este 
iniţiată o anchetă stânjenitoare. 

— Nu-şi dă seama care e dimensiunea riscului implicat de 
armele aflate în posesia lui Kang? întrebă Summer, nevenindu-i 
să creadă. 

Gunn dădu din cap. 

— Preşedintele a repetat că, odată ce rezoluţia va fi votată, va 
cere ca autorităţile coreene să facă o investigaţie imediată şi 
amănunţită în ceea ce priveşte amestecul lui Kang în 
scufundarea lui Sea Rover şi potenţialele sale relaţii cu Coreea 
de Nord. Intre timp, a autorizat Departamentul de Securitate 
Internă să emită o avertizare serioasă referitoare la păstrarea 
securităţii din teritoriu, atenţionând mai ales asupra navelor 
aeriene şi maritime care sosesc din Japonia şi din Coreea de Sud. 

Frustrat, Pitt junior începu să măsoare încăperea cu paşi mari. 

— E prea puţin şi prea târziu, spuse, în cele din urmă, cu voce 
joasă. Susținerea îndepărtării forţelor Statelor Unite din Coreea 
de Sud face parte din strategia lui Kang, care foloseşte ca 
diversiune ameninţarea teroristă percepută ca fiind japoneză. Nu 
înţelegeţi? Dacă are de gând să încerce o lovitură asupra Statelor 
Unite, asta o să se întâmple înainte de votul din Adunarea 
Națională.. 

— Care va avea loc de acum în zece zile, spuse Gunn. 

— Atunci va trebui să anticipăm următoarea mişcare a lui 
Kang, interveni Pitt, raţionând logic şi calm. Ştim că deține o 

companie mare de transport naval şi că, în consecinţă, are 
cunoştinţe vaste referitoare la amenajările portuare din America. 
Deci s-ar părea că o să încerce să aducă armele la bordul unui 
cargobot comercial, cel mai probabil pe coasta de vest. 

— E mai simplu decât să le introducă, clandestin, cu o 
aeronavă, aprobă Giordino. Probabil o să le trimită cu un 
portavion sub pavilion japonez. 

— Sau poate cu derutantul Baekje, adăugă Dirk. 

— Yaeger e în posesia unui raport detaliat referitor la ceea ce 
trebuie căutat pentru a identifica un depozit de componente 
bacteriologice, spuse Gunn. O să văd dacă vameşii sunt instruiți 
în mod corespunzător pentru controalele din porturi. 

— Şi tot ar putea fi prea târziu, răspunse Pitt. Ar putea elibera 
agentul bacteriologic în timp ce navighează prin port, 
contaminând întreaga regiune înainte de a acosta. Gândeşte-te, 
de exemplu, la Golful San Francisco. 

— Sau chiar înainte de a intra în port, dacă vântul 
predominant le e favorabil. Lansarea din Aleutine s-a făcut, după 
toate aparențele, de pe un vas aflat în largul coastelor insulei 
Yunaska, aşa că e cu siguranţă posibil să lovească fără să intre în 
port, spuse Dirk. 

— Paza de Coastă e însărcinată să garanteze securitatea din 
porturi, sub jurisdicţia Departamentului de Securitate Internă şi, 
în prezent, abordează şi inspectează toate navele comerciale 
care sosesc, la scurt timp după pătrunderea în port, le atrase 
atenţia Webster. 

— Dar abordează şi inspectează şi toate navele comerciale 
aflate în larg şi care nu se îndreaptă către port? întrebă Dirk. 

— Nu cred că au suficiente resurse pentru că aşa ceva să fie 
inclus în misiunea lor de pază. Şi-au amplificat programul de 
pregătire a inspectorilor navali, dar continuă să aibă un număr 
limitat de vase disponibile. Extinderea activităţii de-a lungul 
întregii coaste de vest e o cerinţă care le depăşeşte cu mult 
resursele. 

— Dar marina militară? întrebă Summer. De ce nu pot fi 
rechiziţionate câteva nave din Flota Pacificului? Mi se pare că, 
atunci când e în pericol securitatea naţională, toate navele 
militare disponibile ar trebui însărcinate să se ocupe de blocadă. 

— O întrebare bună, cu un răspuns dificil, ripostă Gunn. O 
astfel de misiune a marinei militare nu intră în tiparele obişnuite. 
Nu s-au înghesuit niciodată să joace rolul de susţinător al Pazei 

de Coastă. Probabil că or să evite să îndeplinească cererea până 
când o să-l convingem pe secretarul apărării de la Casa Albă să 
insiste în acest sens. O să-i atrag atenţia prin intermediul 
vicepreşedintelui, dar, realişti fiind, în cel mai bun caz o să 
treacă o săptămână înainte de a intra în acţiune. Şi ar putea fi 
prea târziu. 

— Mai există şi o altă posibilitate, zise Pitt, întinzându-se către 
sertarul unui birou şi scoțând raportul zilnic al însărcinărilor 
primite de navele de cercetare NUMA. la să vedem, Pacific 
Explorer tocmai a sosit la Vancouver, Blue Gill dirijează o 
cercetare desfăşurată în largul golfului Drake, la nord de San 
Francisco, iar Deep Endeavor testează un submarin la San Diego. 
Nu e o flotă de nave de luptă, dar le pot da navelor mele o nouă 
însărcinare, cerându-le ca, în două zile, să fie pe poziţii în largul 
porturilor metropolitane de pe coasta de vest, ajutând Paza de 
Coastă. 

— Asta ar reprezenta un sprijin semnificativ în ceea ce 
priveşte resursele din larg. Şi sunt sigur că Paza de Coastă o să 
vă fie recunoscătoare pentru ajutor, spuse Webster. 

— Numiţi-l împrumut temporar, zise Pitt. Cel puţin până 
reuşeşte Rudi să găsească o modalitate de a recupera costurile. 

— Sunt sigur că o să putem stabili un soi de compensație 
pentru ajutorul dat în timpul acestei stări de alertă tot mai 
presante, spuse Gunn, uitându-se la Webster cu un zâmbet de 
rechin. 

— S-a făcut, atunci. Flota NUMA de pe coasta de vest va 
începe imediat, în larg, exerciţiile de descoperire a bombelor. 
Incă ceva, totuşi, îi spuse Pitt lui Webster, pe un ton dur. Kang 
mi-a scufundat deja o navă, nu intenţionez să mai pierd şi alta. 
Vreau ca în preajma navelor mele să stea, în permanenţă, o 
vedetă înarmată. 

— De acord. Echipajele de patrulare vor fi alertate şi în ceea 
ce priveşte posibilitatea unei riposte armate. 

— Bun. Echipa noastră, aici de faţă, o să coordoneze 
colaborarea cu flotilele regionale de supraveghere ale Pazei de 
Coastă. Rudi, o să fie necesar să te rupi de clădirea sediului. Aş 
vrea să zbori la San Francisco ca să organizezi alipirea lui Blue 
Gill la flotila regională a Pazei de Coastă, iar pe urmă să vezi 
dacă Pacific Explorer este asociată, în mod similar, cu cea din 
zona Seattle/Vancouver. Dirk şi Summer, aş vrea să vă întoarceţi 
pe Deep Endeavor, la San Diego şi să participaţi la 

supravegherea coastei Californiei de Sud, ordonă Pitt. 
— Cu mine cum rămâne, şefule? întrebă Giordino, cu indignare 
prefăcută. Nu primesc şi eu o legitimaţie de inspector de nave? 
— O, nu, răspunse Pitt, cu un zâmbet şiret. Pentru tine am 
rezervat ceva mai important. 

Capitolul 44 


Nu s-a făcut prea multă vâlvă când două remorchere murdare 
au început să împingă, uşor şi cu încetineală, platforma Odyssey 
a corporației Sea Launch, îndepărtând-o de doc. Agitaţia stârnită 
de o nouă lansare scăzuse de-a lungul anilor într-o asemenea 
măsură încât doar o mână de membri ai familiilor, de prieteni şi 
de directori ai corporațiilor îşi fluturau mâinile luându-şi rămas- 
bun de la membrii echipajului. Aceştia din urmă erau mai puţini, 
ceea ce implica, de asemenea, că şi cei care le făceau urări de 
bine să nu fie la fel de numeroşi ca de obicei. Pe uriaşa platformă 
se aflau doar patruzeci şi doi de oameni, cu aproximativ 
douăzeci mai puţini decât ar fi fost normal, pentru că Stamp, 
coordonatorul lansării, reţinuse o mare parte a inginerilor să 
ajute la repararea avariilor provocate de incendiu pe nava 
auxiliară. De pe puntea de navigaţie a lui Sea Launch 
Commander, căpitanul Christiano urmărea, nervos, cum se 
îndepărta de dană platforma pe care se afla racheta, luându-şi 
rămas-bun de la aceasta şi de la echipajul său cu un şuierat 
prelung al sirenei. Cu mai multe punți sub el, o armată de 
electricieni lucra cu înfrigurare, douăzeci şi patru de ore din 
douăzeci şi patru, ca să repare stricăciunile făcute de foc în 
cabina de control, în speranţa că nava de comandă avea să 
poată pleca pe urmele platformei peste trei sau patru zile. 

Salutului lui Christiano i se răspunse cu un scurt sunet de 
sirenă de pe Odyssey, care părea să vină de deasupra norilor. 
Puntea principală a acesteia din urmă se afla la aproape treizeci 
de metri deasupra apei. Ea însăşi o navă oceanică, platforma 
plutitoare se baza pe remorchere pentru a intra şi a ieşi din port 
fără probleme. Cu toate că avea posibilitatea de a se poziţiona 
într-un spaţiu restrâns, ambarcaţiunile mici şi obstacolele din 
port erau greu vizibile din timona plasată în partea superioară a 
structurii sale, aşa că remorcherele erau utilizate pentru 
garantarea unei navigaţii sigure în apele aglomerate. 

Nava masivă trecu încet pe lângă digul de la intrarea în port, 
părând o tarantulă gigantică care se târa pe apa liniştită. 
Platforma petrolieră modificată din Marea Nordului se deplasa 
stând pe vârfurile a câte cinci stâlpi groşi aliniaţi pe fiecare flanc. 
Spintecând valurile cu puţin deasupra suprafeţei apei, baza 

pilonilor se sprijinea pe două pontoane subacvatice gigantice, 
fiecare dintre acestea întinzându-se pe o lungime de o sută 
douăzeci şi cinci de metri. 

Pe partea dinspre pupa a cocii fiecărui ponton era fixata o 
pereche de elice cu patru pale, care puteau împinge nava 
mătăhăloasă printre talazuri cu o viteză de până la douăsprezece 
noduri. Având un deplasament peste treizeci de mii de tone, 
Odyssey era cea mai mare navă tip catamaran autopropulsată 
din lume şi, de departe, cea care oferea priveliştea cea mai 
impresionantă. După ce trecu lin dincolo de intrarea în portul 
Long Beach, platforma continuă să alunece încă trei kilometri 
spre larg înainte ca remorcherele să se oprească. 

— Pregătiţi-vă să strângeţi cablurile de remorcare, răcni 
comandantul lui Odyssey, un fost căpitan de petrolier pe nume 
Hennessey, care spunea întotdeauna lucrurilor pe nume. 

Remorcherele  desprinseră cablurile, care fură rulate cu 
repeziciune de echipajul platformei. Cele patru motoare de 
curent continuu de câte trei mii de cai putere ale acesteia 
porniră şi, în timp ce remorcherele se desprindeau de flancurile 
sale, începu să înainteze prin propriile forţe. Sus, cu mult 
deasupra celor două pontoane uriaşe, echipajul de pe platforma 
superioară se legăna încet, înainte şi înapoi, de parcă s-ar fi aflat 
într-un zgârie nori în timpul unei vijelii. Puternica rachetă Zenit, 
bine ancorată în suportul său orizontal, nu era afectată de acea 
mişcare  domoală. Echipajul experimentat îşi îndeplinea 
îndatoririle ca de obicei, întrând într-un program lejer, de rutină, 
pe durata călătoriei lente către locul lansării, în vreme ce coasta 
de culoarea cafelei cu lapte a Californiei dispărea încet din 
vedere. Hennessey mări treptat puterea motoarelor, până ce 
platforma ajunse să înainteze, pufăind, cu o viteză de nouă 
noduri, apoi stabili cursul către sud-vest, spre locul lansării, aflat 
la Ecuator, două mii cinci sute de kilometri sud de Hawaii. Nimeni 
nu bănuia că era o destinaţie la care nu aveau să ajungă 
niciodată. 


La două mii cinci sute de kilometri spre vest, Koguryo gonea 
de-a curmezişul Pacificului precum un ogar care fugăreşte un 
iepure. De când plecase din Inchon, nu-şi încetinise ritmul decât 
cu ocazia unei opriri în insulele Ogasawara, unde îl recuperase 
pe Tongju. După ce trecuse pe la periferia unei furtuni la vest de 
Midway, nava avusese parte de mare calmă şi de vânt din pupa, 

ceea ce îi permisese să despice apa cu viteza maximă. Lipsită de 
kilometrii de cablu greu şi de echipamentul voluminos de 
întindere a acestuia, depozitat de obicei sub punte, Koguryo 
plutea stând cu doi metri şi jumătate în plus deasupra apei faţă 
de poziţia sa obişnuită. Cele patru motoare diesel îi imprimau 
vasului uşurat viteza rapidă de douăzeci şi unu de noduri, 
propulsându-l de-a curmezişul oceanului pe o distanţă de 
aproape şase sute de mile în fiecare zi. 

La bord, o echipă numeroasă de ingineri şi tehnicieni se 
pregătea pentru lansarea rachetei Zenit. Un centru de control al 
lansării, aproape o copie identică a cabinei de control de pe Sea 
Launch Commander, care fusese construit pe una dintre punţile 
inferioare, era sediul unei activităţi neîntrerupte. De la 
laboratorul din lInchon fusese primită varianta finala a 
programului de lansare, iar echipa de coordonare a acestei 
operaţiuni crease o serie de false scenarii de lucru pentru echipa 
operaţională. Fuseseră parcurse mai multe teste standard de 
lansare, până când, după o lună petrecută pe mare, simulările 
atinseseră perfecțiunea. Pentru că li se spusese doar că urmau 
să comande lansarea satelitului lui Kang de pe o platformă 
plutitoare, membrii grupului nu aveau habar că urmau să 
contribuie la o acţiune ilegală şi aşteptau cu nerăbdare să treacă 
la adevărata lansare a rachetei. 

Tongju folosea timpul petrecut pe mare ca să-şi perfecţioneze 
strategia de atac asupra platformei Odyssey. Impreună cu grupul 
de comando, studie cu atenţie planurile acesteia, calculând 
poziţiile de atac şi corelând mişcările forţelor sale, până când 
obţinu planul atacului, detaliat până la nivelul fiecărui minut. În 
timp ce nava se apropia tot mai mult şi mai mult de ţintă, 
membrii comandoului îşi memorau fiecare mişcare, îşi curăţau 
armele şi, în general, se fereau să fie văzuţi de ceilalţi membri ai 
echipajului. După o cină luată împreună cu grupul de asalt, 
Tongju îl invită pe Kim, care îi era secund, în cabina sa. in 
intimitatea acesteia, îi dădu explicaţii despre ordinul lui Kang de 
a saborda Koguryo. 

— l-am spus căpitanului Lee care sunt coordonatele locului de 
întâlnire cu cargobotul care ne aşteaptă. Totuşi, nu i-am adus la 
cunoştinţă planul de scufundare a navei sale, ci doar că echipa 
de lansare va fi transferată pe un alt vas, pentru mai multă 
siguranţă. 

— Nu suntem siguri că o să se supună ordinelor lui Kang? se 

interesă Kim, fără să fie afectat de perspectiva uciderii celor 
două sute de oameni cu care călătorea pe aceeaşi navă. 

— Nu, nu e o idee bună să-i spunem. Nici un căpitan nu 
doreşte să-şi scufunde propria navă şi să-şi abandoneze 
echipajul. O să plecăm fără el. 

— Cum o să fie distrus vasul? 

Tongju se întinse şi scoase de sub pat un săculeţ pe care i-l 
întinse lui Kim. 

— Explozive Semtex, de plastic, cu detonatoare acţionate de 
la distanţă. Intenţionez să activez încărcătura în timp ce nava o 
să se afle în mişcare. 

Se îndreptă spre unul dintre pereţii despărțitori şi arătă cu 
degetul spre diagrama care reprezenta, în secţiune, nava 
Koguryo. 

— Făcând, prin explozie, o serie de găuri în partea din faţă a 
cocii şi în sectoarele de la provă, sub linia de plutire, momentul 
mecanic al navei va duce la o inundare rapidă a punților 
inferioare. Nava o să se scufunde precum un submarin, înainte 
ca echipajul să aibă timp să reacționeze. 

— Mai există totuşi o şansă ca unii să scape în bărcile de 
salvare, îl contrazise Kim. 

Tongju clătină din cap cu un zâmbet viclean. 

— Am aplicat un adeziv lichid pe suporturile bărcilor de 
salvare. Nici una n-o să părăsească vasul fără un efort 
considerabil. 

— Şi noi? întrebă Kim, cu o uşoară nesiguranţă în glas. 

— Tu şi alţii doi o să plecaţi cu mine într-o barcă de asalt. O 
să-l conving pe Lee să ne lase să ne îndepărtăm de navă ca să 
supraveghem zona dintr-o poziţie avansată imediat ce cargoul va 
fi detectat de radar. O să detonăm încărcăturile după ce Koguryo 
o să prindă din nou viteză. 

Kim suspină în tăcere şi dădu din cap cu gravitate. 

— N-o să-mi fie uşor să-mi abandonez grupul de comando, 
spuse, cu voce scăzută. 

— Toţi sunt băieţi buni, dar nu-i putem recupera. Las în seama 
ta să alegi doi oameni care să ni se alăture. Dar întâi trebuie să 
plasăm explozibilii. la-l pe Hyun, specialistul tău în demolări şi 
fixaţi încărcăturile în partea din faţă a provei, în compartimentele 
E, F şi G. Aveţi grijă să nu fiţi observați de vreun membru al 
echipajului. 

Kim înhăţă săculeţul şi dădu din nou din cap. 

— O s-o facem, spuse, apoi ieşi din cabină. 

După plecarea celuilalt, Tongju se uită lung la schiţa vasului, 
vreme de câteva minute. Intreaga operaţiune era o misiune 
hazardată, cu riscuri şi pericole ascunse. Dar era exact pe gustul 
său. 

Pe un curs de coliziune cu dezastrul, Odyssey înainta, greoaie, 
îndepărtându-se de Long Beach cu viteză redusă, ansamblul său 
mătăhălos învolburând zece mile de ocean într-o oră. Scurtând 
drumul pe lângă insula San Clemente din golful California, 
Odyssey se îndreptă exact către vest, trecând de San Diego la 
scurt timp după miezul nopţii şi ieşind, curând după aceea, din 
apele teritoriale ale Statelor Unite. Ambarcaţiunile de pescuit şi 
cele de croazieră dispărură treptat dincolo de orizont pe măsură 
ce platforma pătrundea mai adânc în zona pustie a Pacificului de 
la vest de Baja California. La sfârşitul celei de-a treia zi petrecute 
pe mare, după ce ajunsese la şapte sute de mile de cel mai 
apropiat țărm, Odyssey nu mai împărțea oceanul decât cu un 
punct minuscul de pe linia dinspre nord-est a orizontului. 

Căpitanul Hennessey urmărea fără prea mult interes grăuntele 
îndepărtat care creştea încet, năpustindu-se către sud. Când se 
apropiase la mai puţin de zece kilometri, îşi îndreptă într-acolo 
binoclul şi văzu o navă albastră, robustă, cu coşul galben. In 
lumina tot mai palidă a crepusculului, o identifică mai degrabă 
drept o navă de cercetare sau drept una destinată unui scop 
deosebit decât drept un vas comercial. Observă, cu o curiozitate 
care nu-i dădea pace, că nava se afla pe un curs perfect de 
coliziune cu traiectoria actuală a lui Odyssey. In următoarea oră, 
Hennessey înţepeni alături de cârmă, urmărind celălalt vas, care 
se apropiase la mai puţin de o milă de tribordul său, înainte de a 
se vedea că reduce viteza, îndreptându-se către sud-vest, prin 
spatele lui. 

— Incetineşte ca să treacă prin siajul nostru, îi spuse 
timonierului, lăsând în jos binoclul cu care privise vasul misterios. 
Are la dispoziţie tot Pacificul şi se repede exact în calea noastră, 
bombăni, clătinând din cap. 

Nu-i venise nici măcar pentru o clipă ideea ca era vorba de 
ceva mai mult decât o întâlnire întâmplătoare. Şi nici n-ar fi 
bănuit vreodată că unul dintre membrii de nădejde ai echipajului, 
unul dintre cei câţiva oameni ai lui Kang care lucrau la bord ca 
tehnicieni în echipa de lansare, îi transmitea celeilalte nave 
poziţia lor exactă folosind un simplu receptor GPS şi un emiţător 
radio portabil. După ce traversase Pacificul, Koguryo captase 

semnalul radio cu douăzeci şi patru de ore mai devreme şi se 
îndreptase către traiectoria lui Odyssey precum un porumbel 
călător către stinghia sa. 

Când luminile navei necunoscute pieriră în întunericul serii, 
dincolo de pupa babord, Hennessey şi-o scoase din minte şi îşi 
concentra atenţia asupra pustietăţii neguroase care i se aşternea 
înainte. Încă se mai aflau la o distanţă de aproape zece zile de 
Ecuator şi nimic nu le dădea de bănuit că un alt obstacol urma să 
le taie calea. 


Experimentatul grup de asalt sosi repede, apariţia sa din 
întunericul nopţii fiind o desăvârşită surpriză. După ce se ţinuse, 
pe ascuns, pe urmele lui Odyssey în cea mai mare parte a serii, 
Koguryo îşi oprise brusc motoarele, lăsând platforma 
autopropulsată să învolbureze apa îndepărtându-se către orizont. 
In cabina pilotului de pe aceasta din urmă, timonierul din 
schimbul trei şi ofiţerul de serviciu se relaxaseră după dispariţia 
luminilor celeilalte nave. Platforma fiind condusă de pilotul 
automat, singura lor îndatorire era să urmărească ecranul 
radarului şi buletinul meteo. Dar, în miez de noapte şi pe o mare 
pustie, nu erau multe motive de îngrijorare. Atenţia acordată 
îndatoririlor de serviciu slăbi în timp ce bărbaţii străbăteau 
puntea de navigaţie cu paşi mari, fiind mai degrabă angajaţi într- 
o dispută susţinută despre Campionatul Mondial de Fotbal, decât 
urmărind monitoarele electronice de lângă ei. Dacă unul dintre ei 
ar fi privit radarul cu mai multă atenţie, ar fi avut o vagă 
bănuială despre cele ce urmau să se întâmple. 

Neavând nicidecum intenţia de a schimba cursul sau de a face 
reparaţii, Koguryo se oprise ca să lanseze nava de atac. Aceasta, 
lungă de zece metri şi cu puntea deschisă, era o şalupă de asalt 
spațioasă şi luxoasă, folosită de Tongju, Kim şi o duzină de alţi 
bărbaţi în echipament negru de atac, care stăteau pe scaune 
capitonate cu piele, agitându-şi ameninţător armele. Deşi greu 
de detectat de radar, ambarcaţiunea se dovedea un mijloc rapid 
şi stabil de a străbate apa, ducând pe platformă o forţă 
numeroasă de atac. 

In întuneric, şalupa sălta peste valurile care se rostogoleau, 
gonind de-a curmezişul oceanului liber, sub bolta presărată cu 
stele strălucitoare, întinsă de la un orizont la altul. 
Ambarcaţiunea rapidă înghiţea la iuţeală spaţiul care o despărţea 
de platforma plutitoare, ale cărei lumini ieşeau în evidenţă pe 

fundalul cerului precum un panou publicitar în Times Square. 
Când fu pe punctul de a intra în umbra platformei masive, pilotul 
vasului îl conduse spre un punct mort de sub structură, 
strecurându-l între pontoanele gemene. Menţinându-şi viteza, 
ambarcaţiunea trecu ca o săgeată pe sub platformă, pe lângă 
pilonii groşi de susţinere, abia atingându-se de suporţii masivi, 
triunghiulari, pe sub care trecu, care intersectau stâlpii de 
susţinere în plan orizontal, exact la trei metri şi şaptezeci de 
centimetri deasupra apei. Incetini ca să-şi coreleze viteza cu a lui 
Odyssey şi se apropie cu grijă de stâlpul dinspre provă, de pe 
latura de la tribord, unde o scară acoperită cu un strat de sare 
conducea spre punţile superioare. Când ajunse la o distanţă de 
vreo doi metri, din şalupă sări un om care legă repede o parâmă 
de stâlpul scării. Ceilalţi săriră pe scară unul câte unul şi 
începură să se caţere pe platforma de deasupra. Oprindu-se pe 
treptele de sus ca să-şi tragă răsuflarea, echipa se opri un 
moment, ca să se regrupeze, înainte ca Tongju să dea din cap, 
făcându-le semn să treacă la acţiune. Uşa de siguranţă care 
dădea spre scară fusese lăsată descuiată de unul dintre oamenii 
lui Kang aflaţi deja la bord şi comandoul se strecură prin ea şi se 
desfăşură pe punte. 

Cu toate că studiase fotografiile şi planurile lui Odyssey, 
Tongju era copleşit de proporţiile enorme ale punţii de lansare, 
care se întindea pe o lungime egală cu a unui teren de fotbal. În 
capătul cel mai îndepărtat se afla turnul de lansare, ieşind în 
evidenţă faţă de porţiunea întinsă de punte deschisă care ducea 
către hangarul vehiculului de lansare. De-a lungul traversului de 
la tribord erau plasate rezervoarele imense de combustibil, din 
care trebuia alimentată racheta cu puţin timp înainte de lansare. 
De cealaltă parte a hangarului se aflau două clădiri de mici 
dimensiuni care adăposteau cabinele echipajului, unde puteau fi 
găzduiţi şaizeci şi opt de bărbaţi, plus cambuza şi un cabinet 
medical. Acestea trebuiau să fie prima ţintă. 

Echipa de asalt era pregătită să lovească simultan, cinci 
oameni în hangar, trei pe puntea de navigaţie, restul în cabinele 
echipajului. Majoritatea celor patruzeci şi doi de oameni din 
echipajul aflat la bord nu aveau mare lucru de făcut înainte ca 
platforma să ajungă la locul lansării şi îşi petreceau timpul citind, 
jucând cărţi sau uitându-se la filme. Pe la ora trei dimineaţa, doar 
o mână de bărbaţi erau treji, mai ales cei care se ocupau de 
navigația platformei sau de monitorizarea vehiculului de lansare. 

Când membrii comandoului dădură buzna, cu precizia datorată 
numeroaselor exerciţii, în cabinele echipajului, tehnicienii şi 
inginerii derutaţi fură prea uluiţi ca să reacționeze. Graţie 
revărsării bruşte de lumină şi ghionturilor cu puştile de asalt, AK- 
74, oamenii adormiţi se treziră brusc în bătaia armelor. Doi 
bărbaţii care jucau cărţi în cambuză crezură că era vorba de un 
soi de glumă specifică trecerii Ecuatorului, până când o lovitură 
cu patul puștii îl trânti pe unul dintre ei la podea. Un bucătar şef 
luat prin surprindere scăpă din mâini un teanc de cratiţe, ceea ce 
contribui, în mai mare măsură decât o făcuseră oamenii 
înarmaţi, la trezirea echipajului care nu putea crede ceea ce se 
întâmpla. 

In hangarul vehiculului de lansare, lucrurile se desfăşurară în 
mod similar. Micul grup de atacatori străbătu în grabă clădirea 
prevăzută cu aer condiţionat care adăpostea suportul rachetei 
Zenit, capturând fără nici un fel de luptă o mână de ingineri. Pe 
puntea de navigaţie situată sus, deasupra hangarului, celor doi 
bărbaţi de la timonă nu le veni să-şi creadă ochilor când Tongju 
intră şi, calm, îşi îndreptă pistolul Glock spre urechea ofițerului. 
In mai puţin de zece minute, întreaga platformă era în mâinile 
oamenilor lui Tongju. Nu se trăsese nici un foc, fiindcă oamenii 
de la Sea Launch nu se aşteptaseră niciodată să fie făcuţi 
prizonieri în mijlocul Pacificului. 

Atacatorii descoperiră, cu surprindere, că echipajul platformei 
marine era format mai ales din filipinezi, în timp ce echipa de 
lansare era un amestec eterogen de ingineri americani, ruşi şi 
ucraineni. Echipajul multinațional capturat fu mânat în cambuză 
unde fu reţinut sub ameninţarea armelor, excepţie făcând o 
duzină dintre membrii acestuia şi dintre reprezentanţii companiei 
de lansare a sateliților, care erau în solda lui Kang şi care 
preluară controlul operaţiunilor legate de navigația platformei. 
Până şi căpitanul Hennessey, capturat şi legat cu brutalitate de 
unul dintre oamenii lui Kim şi aflat în stare de şoc, fu silit să intre 
în cambuză, alături de restul echipajului său. 

Pe puntea de navigaţie, Tongju luă, prin radio, legătura cu 
Koguryo, anunțând că platforma fusese luată în stăpânire fără să 
se opună rezistenţă. Studiind o hartă de navigaţie care rămăsese 
întinsă pe masă, se răsti la omul lui Kang aflat acum la cârmă: 

— Schimbă cursul cu cincisprezece grade spre nord-nord-est. 
Ne îndreptăm spre un nou loc de lansare. 


345 


Când se apropie ivirea zorilor, Koguryo se alătură platformei 
Odyssey, care se îndrepta către nord şi îşi reduse viteza astfel 
încât să se potrivească cu a acesteia în timp ce înainta printre 
talazurile de un metru şi jumătate. Căpitanul Lee o menţinu într- 
un tandem perfect cu tribordul platformei în mişcare. La timona 
lui Odyssey, cârmaciul agitat se asigură că pilotul automat 
funcţiona în mod corespunzător în timp ce fostul cablier se oprise 
alături, cu vântul în faţă. 

Pe puntea superioară a hangarului, Tongju supraveghea 
mişcările unei macarale imense, care se balansa deasupra 
marginii de la tribord a platformei. Un braţ greu şi un cârlig se 
legănară cu putere înainte de a cobori, încet, către puntea din 
spate a lui Koguryo. Semnalul care dădea de ştire că totul era 
pregătit fu transmis prin radio şi macaraua începu să ridice un 
container pătrăţos de metal, de dimensiunile unei canapele, care 
se legăna în aer, fiind apoi coborât pe puntea principală a 
platformei. lnăuntrul acestuia se aflau proiectilele speciale care 
conţineau culturile de himera, îngheţate şi deshidratate, 
pregătite să fie introduse în încărcătura utilă a dispozitivului de 
împrăştiere a aerosolilor. 

In vreme ce virusul letal era ridicat pe platformă, şalupa navei 
Koguryo transborda mai bine de o duzină de specialişti 
însărcinaţi să se ocupe de lansare şi de încărcătură, care 
prinseră imediat să mişune prin hangarul rachetei şi începură să 
studieze acea secţiune a acesteia care era destinată încărcăturii 
active. Fu transbordat, de asemenea şi un contingent 
suplimentar de oameni de pază, care să-i ajute pe membrii 
comandoului lui Tongju. 

Cel din urmă se întoarse în cabina pilotului şi privi prin 
ferestrele cu geamuri groase către marea agitată la şaizeci de 
metri sub el. Platforma se legăna uşor, mişcarea propagându-se 
dinspre pontoanele aflate departe, sub suprafaţa apei. Privind 
îndelung în dreapta, văzu că Koguryo începea să desprindă de 
Odyssey, rolul său de transbordor fiind încheiat pentru moment. 

— Măreşte viteza la maximum, îi spuse pilotului. 

Filipinezul agitat reglă comenzile elicelor ambelor pontoane, 
privind apoi valoarea indicată de vitezometrul digital, care 
creştea încet. 

— Douăsprezece noduri, domnule. Viteza maximă de 
croazieră, răspunse matelotul, rotindu-şi nervos ochii de colo 
până colo. 

Mulţumit, Tongju dădu din cap, apoi se întinse după o staţie 
radio agăţată de tavan şi îl chemă pe căpitanul Lee de pe 
Koguryo. 

— Totul se desfăşoară conform orarului. Anunţă, te rog, 
Inchonul că deţinem controlul asupra navei de lansare şi că 
intenţionăm să începem numărătoarea inversă peste circa 
treizeci de ore. Terminat. 

Pilotul înfricoşat privea drept înainte, evitând privirea lui 
Tongju. Indiferent care ar fi fost gândurile pline de spaimă care i 
se învălmăşeau în cap în legătură cu intenţiile acestuia, erau o 
nimica toată pe lângă adevăratul obiectiv al liderului 
comandoului. 


347 


Capitolul 46 


Inginerii specializaţi în vehicule de lansare avură nevoie de 
mai puţin de douăzeci şi patru de ore ca să transforme 
încărcătura utilă a rachetei într-o armă cumplită de ucidere în 
masă. Aidoma unor chirurgi care coordonează un transplant, 
grupul de ingineri înlătură cu grijă mai multe porţiuni ale 
învelişului exterior şi studie în amănunt alcătuirea internă a 
falsului satelit. Componentele falsificate, construite astfel încât 
să semene cu dispozitive de emisie-recepţie automată, erau 
îndepărtate şi înlocuite cu mici pompe electrice care urmau să 
acţioneze sistemul de aerosoli. Furtunuri şi fitinguri erau ataşate 
de falsele panouri solare, care urmau să se deschidă în timpul 
zborului, pentru a răspândi virusul resuscitat, împrăştiindu-l ca 
pe o ceaţă fină pe cerul Californiei. 

Lucrând îmbrăcaţi în costume de protecţie specifice camerelor 
cu atmosferă controlată, tehnicienii efectuară un test final al 
sistemului de dispersie, asigurându-se că avea să fie pe deplin 
funcţional pe durata scurtului zbor al rachetei. Apoi ajunseră la 
ultimul pas al operaţiunii: introducerea virusului himera în 
încărcătura vehiculului. Proiectilele cu germeni îngheţaţi şi 
deshidrataţi aduse de la Inchon fură montate cu grijă în interiorul 
satelitului, o serie de tuburi cu inserţii de oţel realizând legătura 
dintre rezervoarele pentru hidrogenare şi sistemul de aerosoli. In 
momentul activării, un program controlat de computer avea să 
videze şi să amestece substanţa sub formă de pulbere cu apă 
epurată, transferând apoi fluidul cu viruşi viabili în vaporizator şi 
în atmosferă. 

Cocteilul fatal o dată încărcat, reasamblară  învelişul 
satelitului. In punctele cheie din interior fură introduşi explozibili 
care să arunce în aer carcasa încărcăturii active în timpul 
zborului, la momentul stabilit. Când ultima secţiune a vârfului 
rachetei fu fixată etanş la locul său, inginerii istoviţi se felicitară 
scurt unii pe alţii şi se îndreptară clătinându-se pe picioare spre 
cabinele echipajului. Câteva ore preţioase de somn era tot ce 
puteau pretinde înainte de a sosi momentul începerii numărătorii 
inverse. 


Apelând, fără să dea acest lucru publicităţii, la codul colorat 

specific Sistemului de Consiliere în caz de Pericol, Departamentul 
Securităţii Interne emise, fără tam-tam, o avertizare urgentă 
referitoare la securitatea porturilor şi a aeroporturilor. 
intensificarea verificărilor şi percheziţiile aleatoare erau puse în 
practică în cazul tuturor aeronavelor şi vaselor maritime care 
aparţineau unor proprietari din Asia, căutându-se, în mod 
deosebit agenţi bacteriologici şi chimici. În urma insistențelor 
vicepreşedintelui Sandecker, Pazei de Coastă i se ordonă să 
oprească, să abordeze şi să percheziţioneze toate navele sub 
pavilion japonez sau coreean intrate în apele teritoriale cu 
ajutorul unui contingent de forţe de protecţie bine înarmat. Toate 
şalupele de care dispunea paza de coastă fură trimise pe mare, 
de-a lungul coastei de vest, fiind concentrate în jurul centrelor 
comerciale Seattle, San Francisco şi Los Angeles. 

La San Francisco, Rudy Gunn stabili, împreună cu 
comandantul Pazei de Coastă locale, în ce urma să constea 
ajutorul dat de NUMA la punerea în practică a interdicţiei. Când 
nava de cercetare Blue Gill sosi din Monterey, Gunn stabili 
imediat că avea ca sector de patrulare o zonă de şaisprezece 
kilometri din largul podului Golden Gate. Apoi fugi la Seattle, 
unde dirija resursele locale ale NUMA în sprijinul activităţii de 
verificare din largul coastei şi obţinu ajutorul Pazei canadiene de 
Coastă din Vancouver pentru a verifica toate navele având ca 
destinaţie Columbia Britanică. 

Dirk şi Summer zburară la San Diego, unde fură întâmpinați de 
temperatura răcoroasă, de douăzeci şi două de grade, specifică 
oraşului. După o scurtă călătorie cu taxiul de la Aeroportul 
Internaţional Lindbergh Field până în insula Shelter, avură nevoie 
de doar câteva minute ca să descopere nava Deep Endeavor 
ancorată la capătul unui imens doc municipal. Când se apropiară 
de navă, Dirk observă că pe puntea de la pupa se afla un 
submersibil de o formă ciudată, vopsit într-un ocru metalic. 

— Zău dacă nu-s Prizonierii din Zenda, strigă Jack Dahlgren de 
pe puntea de navigaţie când observă cuplul care urca la bord. 

Prietenul intim al lui Dirk se repezi în josul scărilor şi le ieşi 
înainte în capătul pasarelei. 

— Am auzit că voi doi v-aţi bucurat de un tur al litoralului 
coreean, râse el, în timp ce strângea cu putere mâna lui Dirk, 
după care o îmbrăţişa pe Summer. 

— Da, dar nu ştiu cum se face că am pierdut atracțiile din 
ghidul Michelin, ripostă ea, zâmbind. 

— Ei, stai puţin, turul zonei demilitarizate a fost foarte 
stimulator, spuse Dirk, cu prefăcută seriozitate. Apoi întrebă, 
întorcându-se spre Dahlgren: Tu şi echipajul sunteţi pregătiţi 
pentru o mică operaţiune de percheziţionare-confiscare? 

— înî. O echipă de la Paza de Coastă ni s-a alăturat acum o oră 
şi suntem gata să părăsim ţărmul în orice clipă. 

— Bun. Atunci să trecem la treabă. 

Dahlgren îi conduse pe Dirk şi Summer pe puntea de 
navigaţie, unde îi întâmpinară Leo Delgado şi căpitanul Burch, 
după care făcură cunoştinţă cu un ofiţer care purta uniforma 
Pazei de Coastă, pe nume Aimes. 

— Ce procedură de interceptare o să folosim, domnule 
locotenent? întrebă Dirk, remarcând însemnele de pe uniforma 
lui Aimes. 

— Spune-mi Bill, răspunse acesta, un bărbat conştiincios, cu 
părul blond tuns scurt, care îşi lua datoria în serios, dar detesta 
formalităţile inutile. O să dăm o mână de ajutor ambarcaţiunilor 
Pazei de Coastă regionale, ca rezervă, când şi dacă traficul 
navelor comerciale devine deosebit de aglomerat. Altfel, o să ne 
ocupăm de inspecții speciale şi de recunoaştere. Conform 
legislaţiei, putem intercepta şi aborda toate vasele comerciale 
care se îndreaptă spre port aflate la mai puţin de douăsprezece 
mile de țărm. In calitate de împuternicit al Pazei de Coastă de pe 
o navă NUMA, eu o să conduc toate operaţiunile de abordare şi 
percheziţionare întreprinse de echipa mea, dar o să fim ajutaţi de 
mai mulţi membri ai echipajului vostru cărora li s-a făcut un 
instructaj sumar. 

— Care sunt şansele de a localiza un transport de arme sau o 
bombă ascunsă pe un cargobot de mari dimensiuni? se interesă 
Summer. 

— Sunt mai multe decât îţi poţi închipui, răspunse Aimes. Aşa 
cum ştiţi, noi colaborăm îndeaproape cu Departamentul Vamal, 
sub conducerea Departamentului de Securitate Internă. Agenţii 
noştri vamali se află în toate porturile străine de pe glob şi se 
deplasează la faţa locului, unde verifică şi sigilează toate 
containerele cu mărfuri înainte de a se acorda permisiunea ca 
acestea să fie încărcate pe navă. La sosirea în porturile din 
Statele Unite, containerele nu primesc acceptul de a intra în ţară 
decât după ce agenţii vamali se asigură că nu au fost violate. 
Paza de Coastă face o verificare a navei şi a mărfurilor înainte de 
intrarea în port. 

— În afară de containerele cu marfă, pe o navă mai sunt multe 
alte locuri în care se poate ascunde o bombă, susţinu Dahlgren. 

— Asta e o problemă mai greu de rezolvat, dar aici intră în 
scenă câinii, răspunse Aimes, arătând cu o mişcare a capului 
către cealaltă extremitate a punţii de navigaţie. 

Dirk observă pentru prima dată o pereche de labradori aurii 
legaţi de un stâlp de susţinere al peretelui despărțitor şi care 
dormeau întinşi pe punte. Summer se dusese deja lângă cei doi 
câini şi începuse să-i scarpine încântată în spatele urechilor. 

— Câinii sunt antrenați să adulmece numeroase substanţe 
explozive folosite de obicei la fabricarea bombelor. lar cel mai 
bun lucru este că pot parcurge toate locurile de pe o navă într-o 
succesiune rapidă. Dacă o bombă bacteriologică e adusă, prin 
contrabandă, la bordul unui cargobot, sunt multe şanse ca băieţii 
ăştia să-i adulmece componentele explozive. 

— Asta-i ceea ce căutăm, spuse Dirk. Deci, o să acţionăm în 
apele de coastă de lângă San Diego. 

— Nu, răspunse Aimes, clătinând din cap. Traficul comercial 
din zonă e foarte redus şi navele Pazei regionale de Coastă sunt 
mai mult decât suficiente ca să facă faţă. Noi am primit ordin să 
patrulăm în zona situată la sud-est de portul Los Angeles, ca să 
ajutăm Grupul de menţinere a Siguranţei Maritime al Pazei de 
Coastă din L.A.-Long Beach. Odată ajunşi la faţa locului, o să 
coordonăm poziţionarea navelor şi abordarea prin intermediul lui 
Icar. 

— Icar? 

— Ochiul nostru atoatevăzător din văzduh în cadrul acestui 
proiect, spuse Dirk, cu un zâmbet de cunoscător. 


În vreme ce, îndreptându-se către oceanul Pacific, Deep 
Endeavor pufăia trecând pe lângă insula Coronado şi pe lângă un 
portavion al Marinei Militare care naviga spre Oceanul Indian, 
Dirk şi Summer se duseră la pupa, ca să studieze ciudatul 
submersibil care aducea vag cu o râmă îndopată cu steroizi, care 
crescuse în exces. Vasul în formă de glonţ era presărat cu o serie 
de unităţii de propulsie cu palete plasate în mod neregulat pe 
corpul său principal, precum nişte pompe termice lipite de 
acesta. Sub vârful său ca de glonte era fixat un dispozitiv 
gigantic de carotat, de trei metri lungime, care se înălța aidoma 
cornului unui inorog. Vopsit în culoarea sa metalică, ţipătoare, 
portocaliu roşiatică, submarinul le amintea de o insectă uriaşă 

din filmele anilor cincizeci. 

— Care-i povestea drăciei ăsteia? îl întrebă Summer pe 
Dahlgren. 

— Tatăl vostru nu v-a povestit despre Badger? E un prototip 
autorizat de el. De asta ne aflăm aici, la San Diego. Unii dintre 
inginerii noştri lucrează la un proiect comun cu Institutul Scripps, 
menit să perfecţioneze acest vehicul rapid. E un colector de 
probe conceput pentru recoltarea mostrelor de sedimente de pe 
fundul oceanului. Comunitatea ştiinţifică e nerăbdătoare să 
strângă asemenea mostre, ca şi pe cele de organisme, din jurul 
gurilor vulcanilor hidrotermali, dintre care multe se află la o 
adâncime de trei mii de metri, sau chiar mai mare. 

— La ce-i folosesc toate unităţile astea de propulsie? întrebă 
Dirk. 

— Ca să ajungă la fund în mare viteză. E o trăsurică într- 
adevăr rapidă. In loc să aştepte să se scufunde graţie atracției 
gravitaționale, o face cu repeziciune, pentru că e dotată cu un 
mecanism alimentat cu hidrogen care i-o permite. li oferă 
posibilitatea să cobori, să iei o mostră şi să revii la suprafaţă fără 
să pierzi toată ziua degeaba. Mai puţin timp irosit cu scufundările 
şi cu ridicările la suprafaţă înseamnă mai multe mostre colectate 
de geologi. 

— Şi băieţii de la Scripps chiar au încredere să te lase pe tine 
la volan? întrebă Summer, râzând. 

— Nu m-au întrebat câte amenzi pentru depăşirea vitezei am 
primit pe uscat, aşa că nu m-am simţit obligat să le spun, 
răspunse Dahlgren, cu falsă inocenţă. 

— Câte ceva tot ştiu, rânjii Dirk şi anume că i-au împrumutat 
lui Evel Knievel?’ noua lor motocicletă Harley-Davidson. 

Puterea motoarelor purtă nava Deep Endeavor în susul 
coastelor Californiei vreme de trei ore înainte de a-şi schimba 
cursul către largul oceanului, exact la căderea nopţii. Dirk stătea 
în picioare pe puntea de comandă urmărind înaintarea vasului pe 
o hartă de navigaţie colorată afişată pe monitorul fixat de plafon. 
În vreme ce linia coastei rămase în urmă dispărea, observă 
insula San Clemente ivindu-se pe harta care se derula pe 
computer, la vest de traseul lor. Mai studie puţin harta, apoi se 
întoarse spre Aimes, care stătea alături de el, urmărind indicaţiile 
radarului. 

— Credeam că ordinele ne interzic să ne îndepărtăm la peste 


28 Celebru motociclist cascador (n.tr.). 

douăsprezece mile de coastă. Ne deplasăm pe un curs care trece 
pe lângă insula San Clemente, situată la peste cincizeci de mile 
de continent. 

— E o limită de care se ţine seama în cazul unei patrulări 
obişnuite. Din punct de vedere tehnic, Channel Islands reprezintă 
o parte a Californiei, aşa că putem opera, respectând legea, 
considerându-le punct de pornire. În cazul acestei misiuni, am 
primit autorizaţia de a ne extinde zona de lucru, considerând că 
ele reprezintă linia de bază. O să considerăm un punct aflat la 
zece mile vest de Santa Catalina ca poziţie iniţială pentru 
începerea monitorizării. 

Două ore mai târziu, navigau dincolo de întinsa insulă 
Catalina, iar motoarele încetiniră când se apropiară de punctul 
de oprire. Deplasându-se cu viteză redusă, Deep Endeavor 
începu să patruleze descriind o buclă largă, de la nord către sud, 
în partea de vest a insulei, folosindu-şi radarul ca mijloc de 
supraveghere. Acesta nu detecta decât o serie de ambarcaţiuni 
de croazieră şi de vase de pescuit răspândite în zonă, alături de 
o vedetă a Pazei de Coastă care patrula în zona învecinată 
dinspre nord. 

— Ne-am poziţionat destul de departe, spre sud, faţă de ruta 
principală de navigaţie către L.A. şi e puţin probabil să detectăm 
un trafic nocturn intens în sectorul ăsta, spuse Aimes. O să 
intrăm în pâine mâine dimineaţă, când se prezintă /carla datorie. 
Propun ca, până atunci, să ne împărţim în schimburi şi să tragem 
câte un pui de somn. 

Conformându-se, Dirk se plimbă pe lângă balustrada punţii de 
navigaţie, trăgând cu sete în piept aerul mării. Noaptea era 
liniştită şi umedă, iar marea aproape la fel de plată precum o 
clătită. Aşa cum stătea, în întuneric, gândurile i se învălmăşeau 
în jurul întâlnirii cu Kang şi a amenințării mai mult decât implicite 
pe care mogulul le-o adresase lui şi lui Summer. După încă o 
săptămână, votul din Adunarea Naţională Coreeană avea să fie 
istorie, iar autorităţile aveau să-l poată urmări pe Kang cu toată 
vehemenţa. Doar de atât aveau nevoie. De o săptămână fără 
incidente. În vreme, ce privea lung marea, o rafală rece de vânt Îi 
lovi brusc faţa, apoi se domoli la fel de brusc, lăsând în urmă o 
pace şi o acalmie aparente. 

Capitolul 47 


La ora nouă post meridian, Odyssey lăsase în urmă vreo trei 
sute de mile şi se apropia de poziţia de lansare calculată la 
Inchon. Tongju, care recupera câte ceva din somnul pierdut în 
cabina căpitanului Hennessey, fu trezit brusc de o bătaie grăbită 
în uşă. Un membru înarmat al trupei de comando intră în 
încăpere şi se înclină în timp ce el se ridica în capul oaselor şi 
începea să-şi tragă cizmele în picioare. 

— Imi pare rău că a trebuit să vă deranjez, spuse omul, 
scuzându-se. Căpitanul Lee a cerut să vă întoarceţi imediat pe 
Koguryo. Are un soi de neînțelegere cu inginerii ruşi din echipa 
de lansare. 

Tongju răspunse afirmativ din cap, apoi se dezmetici şi porni 
spre timonă, unde verifică dacă platforma continua să navigheze 
spre nord-nord-est cu viteza de douăsprezece noduri. Chemă, 
prin radio, şalupa de pe Koguryo, după care porni în josul şirului 
de trepte de lângă stâlpii de susţinere de la provă şi sări în 
ambarcaţiunea care stătea locului, aşteptându-l. După o scurtă 
călătorie, ajunse pe nava auxiliară din apropiere, unde căpitanul 
Lee era în aşteptarea sa. 

— Veniţi cu mine la centrul de control al lansării, sunt 
blestemaţii ăia de ucraineni, înjură acesta. Nu sunt în stare să 
cadă de acord asupra poziţiei de lansare. Cred c-or să se omoare 
unul pe altul. 

Cei doi bărbaţi coborâră o serie de trepte şi străbătură un 
coridor interior care ducea spre spaţiosul centru de control al 
lansării. Când Lee deschise o uşă laterală, urechile le fură izbite 
de un staccato zgomotos de înjurături într-o limbă străină. În 
centru încăperii, un grup de ingineri erau adunaţi, de-a valma, în 
jurul celor doi specialişti ucraineni care stăteau faţă în faţă, cu 
braţele în aer şi se certau cu violenţă. Grupul de inginerii se 
împrăştie la apropierea lui Tongju şi Lee, dar ucrainenii nici nu se 
sinchisiră. Privindu-i cu dezgust, Tongju se întoarse şi înşfacă 
scaunul capitonat din faţa unei console, apoi îl ridică deasupra 
capului şi îl azvârli în inginerii care se certau cu aprindere. Cei 
din jur îşi ţinură răsuflarea când scaunul zbură către cei doi 
bărbaţi, izbindu-i în capete şi în piepturi, de unde ricoşă, trosnind 
când căzu pe podea. Ucrainenii uluiţi amuţiră în sfârşit, 

dezmeticindu-se după lovitura dată de scaunul zburător şi se 
întoarseră către noii veniţi. 

— Care-i problema aici? tună Tongju. 

Unul dintre ucraineni, un bărbat cu barbişon şi cu o claie 
zburlită de păr castaniu, îşi drese glasul înainte de a vorbi. 

— E starea vremii. Un front atmosferic de înaltă presiune aflat 
deasupra Pacificului de Est, mai ales în largul coastelor Americii 
de Nord şi-a micşorat viteza, fiind împins de un altul, de presiune 
mai scăzută, dinspre sud. 

— Şi ce presupune asta? 

— Vânturile dinspre est, din straturile superioare ale 
atmosferei, predominante în mod normal şi-au schimbat, de fapt, 
direcţia şi, pe moment, avem vânt puternic, din faţă. Asta 
modifică, cu o marjă considerabilă, traiectoria planificata a 
zborului. 

Căută printr-un morman de hârtii, trase afară o foaie care 
conţinea numeroase calcule şi traiectorii trasate de mână. 

— Planul nostru de bază era să alimentăm prima treapta a 
rachetei Zenit la cincizeci la sută din capacitate, ceea ce o va 
plasa pe o traiectorie estimată de trei sute cincizeci de kilometri 
în aval. Dintre aceştia, cel puţin cinzeci sunt deasupra regiunii 
ţintă, unde va fi activat sistemul de împrăştiere a încărcăturii. 
Astfel, poziţia planificată de noi pentru lansare se afla la trei sute 
de kilometri vest faţă de Los Angeles, presupunând că vremea 
evolua în tipare normale. Dar fiind actuala prognoză meteo, 
avem două posibilităţi: fie aşteptăm ca frontul de joasă presiune 
să cedeze terenul în faţa vânturilor predominante, fie aducem 
platforma de lansare mai aproape de ţintă. 

— Există şi o a treia posibilitate, protestă, iritat, celălalt 
ucrainean. Putem mări cantitatea de combustibil încărcată în 
rachetă, astfel încât să atingă ţinta pornind din poziţia iniţială de 
lansare. 

In timp ce vorbea, oponentul său clătina din cap în tăcere. 

— Ce riscuri implică? îl întrebă Tongju pe cel care se îndoia. 

— Serghei are dreptate când spune că putem modifica 
cantitatea de combustibil astfel încât racheta să ajungă la 
destinaţie. Totuşi, am mari dubii în ceea ce priveşte precizia pe 
care o putem obţine. Nu ştim viteza şi direcţia vânturilor pe toată 
traiectoria. Dată fiind actuala configuraţie meteorologică 
neobişnuită, condiţiile de zbor ar putea fi foarte diferite, pe 
întregul traseu, faţă de ceea ce putem măsura direct, deasupra 

noastră. Vehiculul de lansare ar putea fi deviat, cu uşurinţă şi 
într-o mare măsură, spre nord sau spre sud faţă de ţinta 
propusă. Totodată, ar fi posibil să trecem dincolo de ţintă cu 
câteva zeci de kilometri sau, ca alternativă, să ne lipsească o 
distanţă similară pentru a o atinge. In calculul traiectoriei de zbor 
care porneşte din acest punct intră prea multe variabile 
prezumtive. 

— Un risc minor, alimentat de speculaţii, îl contrazise Serghei. 

— În cât timp or să revină la normal condiţiile meteo din zonă? 

— Frontul atmosferic de joasă presiune dă deja semne de 
retragere. Ne aşteptăm la un colaps după încă o zi şi jumătate, 
sistemul de presiune ridicată urmând să devină predominant în 
aproximativ şaptezeci şi două de ore. 

Pentru o clipă, Tongju cântări argumentele în tăcere, apoi luă 
o decizie fără să mai stea la discuţii. 

— Avem un orar care trebuie respectat. Nu ne putem permite 
să stăm şi să aşteptăm schimbarea vremii şi nici să ne asumăm 
riscul de a reduce precizia loviturii. O să aducem platforma mai 
aproape de ţintă şi o să începem numărătoarea inversă cât mai 
curând cu putinţă. Cât de mult trebuie să înaintăm ca să 
micşorăm incertitudinea datorată condiţiilor atmosferice? 

— Ca să minimizam impactul vânturilor potrivnice, trebuie să 
scurtăm traiectoria. În baza ultimelor măsurători eoliene, trebuie 
să ne poziţionăm aici, spuse ucraineanul cu barbişon, punând 
degetul pe harta litoralului american. La o sută cinci kilometri de 
coastă. 

Preţ de un minut, Tongju studie poziţia în tăcere, calculând 
distanţa suplimentară care trebuia acoperită. Observă două 
insule în imediata apropiere a poziţiei propuse şi constată că 
aceasta se afla periculos de aproape de linia țărmului. Dar o 
puteau atinge, având încă şansa de a face lansarea cu 
respectarea orarului dorit de Kang. In timp ce toţi ochii din 
încăpere îl urmăreau, aşteptându-i ordinele, se întoarse în sfârşit 
şi dădu din cap către Lee. 

— Schimbaţi imediat cursul. Vom plasa ambele nave în noua 
poziţie înainte de apus şi vom începe numărătoarea inversă în 
zori. 

Capitolul 48 


— Probabil că-ţi baţi joc de mine. Un aerostat? 

Giordino îşi scărpină bărbia, apoi clătină din cap către Pitt. 

— M-ai târât atâta drum de-a curmezişul ţării ca să facem o 
plimbare cu un aerostat? 

— Cred că termenul corect este dirijabil, spuse Pitt, 
aruncându-i însoţitorului său o privire plină de indignare 
prefăcută. 

— Un balon, cum i se mai spune. 

Zburând toată noaptea din Washington până pe aeroportul din 
Los Angeles, Giordino se tot întrebase ce as mai avea Pitt în 
mânecă. În loc ca, de la aeroport, să o pornească către sud, spre 
port şi spre sediul Pazei de Coastă, Pitt îndreptase maşina 
închiriată către nord. Pe când şeful NUMA conducea automobilul 
în afara zonei metropolitane a Los Angeles-ului, Giordino 
adormise fără întârziere pe locul pasagerului. Se trezise mai 
târziu, pentru a vedea câmpurile de fragi care defilau dincolo de 
geamuri şi se frecă la ochi în vreme ce maşina intra în micul 
aeroport Oxnard, unde Pitt o parcă alături de un aerostat mare, 
ancorat de un catarg vertical montat pe o camionetă. 

Privindu-l, Giordino începu să trăncănească: 

— Nu credeam că Super Bowl? mai ţine încă două luni. 

Având o lungime de şaizeci şi opt de metri, Sentinel 1000, 
aparţinând Serviciilor de Coordonare a Dirijabilelor, era, de fapt, 
mult mai mare decât obişnuitele aerostate folosite pentru 
reclame, care planau de obicei în văzduh în timpul meciurilor de 
fotbal şi al turneelor de golf. Versiune mai mare a popularelor 
baloane din seria Skyship 600 a companiei, Sentinel 1000 era 
proiectat pentru a ridica o încărcătură utilă de aproape două mii 
şapte sute de kilograme, cu ajutorul unui înveliş cu o capacitate 
de zece mii de metri cubi de gaz. Spre deosebire de dirijabilele 
cu cadru rigid din anii douăzeci şi treizeci, care zburau bazându- 
se pe hidrogenul extrem de inflamabil, acesta era un aerostat 
câtuşi de puţin rigid, care se ridica de la pământ folosind heliul, 
un element mult mai sigur. 

— Seamănă cu un nepot pipernicit al lui Hindenburg, mormăi 


29 Campionatul profesionist de fotbal american. 

Giordino, studiind cu atenţie dirijabilul argintiu. 

— Se întâmplă să ai înaintea ochilor cea mai recentă realizare 
din domeniul tehnologiilor de supraveghere şi urmărire, spuse 
Pitt. E echipat cu un sistem optic LASH. NUMA îl testează în 
vederea unei posibile folosirii în cazul studierii recifelor de coral 
şi în cel al mareelor. Sistemul a fost deja utilizat cu succes pentru 
urmărirea migraţiei balenelor. 

— Ce e un „sistem LASH”? 

— Vine de la Senzor  Hiperspectral  Aeropurtat de 
Supraveghere a Litoralului*. E un sistem bazat pe imagini optice 
care foloseşte difracţia luminii pentru detectarea şi urmărirea 
țintelor pe care nu le sesizează ochiul. Departamentul de 
Securitate Internă intenţionează să-l folosească pentru paza 
graniţelor, iar marina militară, ca mijloc de luptă împotriva 
submarinelor. 

— Dacă-l putem testa zburând deasupra plajei din Malibu, 
atunci sunt pentru, din toată inima. 

Un membru al echipei de la sol, purtând o insignă NUMA, 
cobori din nacelă la apropierea celor doi. 

— Domnul Pitt? Am instalat aparatura radio trimisă de Paza de 
Coastă, aşa că o să puteţi comunica în bune condiţii cu navele 
lor. Greutățile de pe Icar au fost îndepărtate, astfel încât, la 
aterizare, echilibrarea să se facă la o sută de kilograme plus unu, 
atunci când rezervele de combustibil scad la cinci la sută, aşa că 
aveţi grijă să nu goliţi complet rezervoarele. Dirijabilul mai e 
prevăzut, totodată, atât cu sistem care foloseşte apa drept 
balast, cât şi cu un altul, experimental, de eliberare a 
combustibilului, pentru cazul că o să aveţi nevoie să luaţi urgent 
altitudine. 

— Cât timp putem rămâne în aer? întrebă Giordino, dând cu 
ochii de două elice cu ajutaj care ieşeau în afară pe ambele laturi 
ale pupei nacelei. 

— Opt sau zece ore, dacă nu bruscaţi manetele de acceleraţie. 
Zbor plăcut, e o încântare când o faci cu aşa ceva, spuse, 
înclinându-se uşor. 

Pitt şi Giordino se căţărară până la uşa nacelei şi pătrunseră în 
cabina spațioasă, în care puteau sta confortabil opt pasageri. Pitt 
se învârti prin secţiunea de la prova a compartimentului de zbor, 
apoi luă în primire butoanele de comandă destinate pilotului, în 
vreme ce Giordino se lăsa să cadă pe scaunul copilotului. Pitt 

porni cele două motoare turbo, Porsche 930, cu răcire cu aer, 
montate pe laturile din spate ale nacelei, care serveau drept 
propulsoare şi care scoaseră un muget înăbuşit. Cu motoarele în 
ralanti, obţinu permisiunea de decolare din partea turnului de 
control, apoi se întoarse către Giordino. 

— Gata de zbor, Wilbur? 

— Gata oricând eşti tu gata, Orville”. 

Lansarea unui aerostat nu era o acţiune simplă, executată de 
piloţi, ci mai degrabă o manevră orchestrată cu grijă, la care 
contribuia un echipaj numeros, aflat la sol. In afara nacelei, 
membrii acestuia, purtând cu toţii cămăşi de un roşu strălucitor, 
îşi ocupară poziţiile în jurul dirijabilului. Două frânghii ataşate de 
bot erau menținute întinse de câte trei bărbaţi plasați de fiecare 
parte a provei, în timp ce alţi patru înşfăcaseră balustradele 
laterale care se întindeau pe toată lungimea nacelei. Prin 
fereastra largă a carlingii, care îi cobora aproape până la labele 
picioarelor, Pitt se uita fix la şeful echipajului, aflat exact în faţă, 
la baza catargului mobil de ancorare. La comanda lui Pitt, acesta 
îi făcu semn unui alt membru al echipajului, urcat sus, pe catarg, 
să desprindă frânghia prinsă de botul dirijabilului. Mişcându-se la 
unison, oamenii de la sol remorcară aerostatul lăsat fără 
greutăţi, ducându-l la mai multe zeci de metri depărtare de 
catargul de care fusese ancorat, către un punct de lansare sigur, 
lipsit de orice obstacol. 

Ridicându-şi în sus degetul mare, Pitt îi făcu un semn 
aprobator şefului, apoi se întinse şi lăsă în jos o pereche de 
manete de pe consola centrală, mărind turaţia celor două 
motoare identice. Când echipajul de la sol dădu drumul 
frânghiilor, el trase uşor, către înapoi, o manetă de forma unei 
furci montată în faţa scaunului său. Aceasta activa elicele 
acţionate de motoare şi care erau încastrate în tuburi pivotante. 
Când trase, tuburile se îndreptară oblic în sus, mărind portanţa 
datorită elicelor care loveau aerul. Aerostatul începu imediat să 
se ridice, deplasându-se încet înainte, pe măsură ce se înălța. 
Aproape fără să dea senzaţia de mişcare, uriaşul dirijabil se 
desprinse de pământ, urcând către cer cu botul înainte. Printr-o 
fereastră laterală deschisă, Giordino îşi flutură vesel mâna către 
echipajul rămas jos, ai cărui membri erau reduşi la dimensiunile 
unor gândaci pe măsură ce aerostatul câştiga rapid altitudine. 


31 Wilbur şi Orville Wright, realizatorii primului aparat de zbor mai 
greu decât aerul, în anul 1903 (n. tr.). 

În ciuda rugăminţii lui Giordino de a zbura la mică înălţime pe 
deasupra plajei din Malibu, după ce părăsiră aeroportul, Pitt 
îndrepta dirijabilul dinspre Oxnard direct către largul oceanului şi 
îl stabiliză curând la o înălţime de şapte sute şaptezeci de metri. 
Sub soarele strălucitor, albastrul profund al oceanului Pacific 
rezona cu al cerului şi, prin văzduhul limpede dinspre nord, cei 
doi bărbaţi observară cu uşurinţă Santa Cruz, Santa Rosa şi San 
Miguel, care fac parte din Channel Islands. In timp ce pluteau 
către est, Pitt remarcă picăturile de rouă de pe aerostat, pe ale 
cărui părţi laterale materialul învelitorii se încălzise sub razele 
soarelui dimineţii. Aruncă o privire spre indicatorul de presiune al 
heliului, sesizând o uşoară creştere când heliul se dilată datorită 
temperaturii mai ridicate de la altitudinea înaltă la care zburau. 
Un sistem automat de ventilare ar fi eliberat gazul în exces dacă 
presiunea ar fi crescut peste măsură, dar Pitt menţinu aerostatul 
cu mult sub valoarea critică, pentru a nu elimina heliul fără să fie 
nevoie. 

Simţea comenzile lui Sentinel 1000 grele în mâini şi îşi dădu 
seama că senzaţia zborului cu un aerostat era mai apropiată de 
cea creată de conducerea unui iaht rapid, de douăzeci de metri, 
decât de cea dată de pilotarea unui avion. Pentru răsucirea 
cârmelor şi a profundoarelor era nevoie să manevrezi furca cu 
putere şi urma o pauză neliniştitoare înainte ca botul aeronavei 
să răspundă treptat comenzilor. Corectând cursul, privi, cu 
gândurile aiurea, frânghiile care atârnau de botul dirijabilului, 
legănându-se încoace şi încolo. Dedesubtul lor, o ambarcaţiune 
apăru brusc în raza vederii, recunoscu un vas închiriat pentru 
pescuit. Minusculul pescar de o zi de la pupa îşi flutura deodată 
mâna către ei, cu o nonşalanţă prietenoasă. Dirijabilele aveau 
ceva care părea să atingă întotdeauna o coardă sensibilă. Puteau 
absorbi romantismul din văzduh, oferind amintirea vremurilor 
când zborul era încă o noutate, decise Pitt. Aşa, cu mâinile pe 
comenzi, putea simţi el însuşi nostalgia. Plutind tacticos 
deasupra apei, îşi lăsă mintea în volbura trecutului, întorcându- 
se în zilele anilor treizeci, când dirijabilele mamut, precum Graf 
Zeppelin şi Hindenburg, împărțeau cerurile cu uriaşele aeronave 
ale marinei militare, Akron şi Macon. Aidoma opulentelor nave de 
croazieră din aceeaşi epocă, ofereau o maiestuozitate calmă 
care, în cazul călătoriilor moderne, pur şi simplu, nu mai există. 


Când ajunseră la o distanţă de cincizeci de kilometri în larg, 

Pitt viră aerostatul către sud şi începu să navigheze descriind un 
arc larg şi domol în dreptul zonei metropolitane a Los Angeles- 
ului. Giordino activă sistemul LASH, conectat la un laptop, ceea 
ce îi permitea să observe imaginea navelor de suprafaţă care se 
apropiau de la o distanţă de până la cincizeci şi cinci de 
kilometri. Cargoboturile şi celelalte vase comerciale învolburau 
apa îndreptându-se către port într-un şir întrerupt, dar nesfârşit. 
Navele mari veneau din numeroase porturi cu nume exotice, 
începând cu Mumbai şi terminând cu Jakarta, deşi China, Japonia 
şi Taiwan-ul erau răspunzătoare pentru cea mai mare parte a 
traficului, în porturile din vecinătate intrau peste trei mii de vase 
pe an, creând un flux continuu, care se târa de-a curmezişul 
Pacificului către porturile aglomerate ale Americii aidoma 
furnicilor către un picnic. Uitându-se pe ecranul laptopului, 
Giordino îi raportă lui Pitt că putea observa, în depărtare, două 
vase mari, care se îndreptau spre port şi păreau nave 
comerciale. Aplecându-se pe geamul carlingii, Pitt putu să o 
desluşească la orizont pe aceea din frunte. 

— Să mergem să aruncăm o privire, răspunse, îndreptând 
botul dirijabilului către nava care se apropia. 

Apăsă pe unul dintre butoanele proaspăt instalatei staţii radio 
a Pazei de Coastă şi vorbi în cască: 

— Către vedeta Halibut a Pazei de Coastă, aici dirijabilul /car. 
Ne aflăm pe poziţie şi ne pregătim să survolăm două vase care 
se îndreaptă către port, la circa şaptezeci de kilometri est de 
Long Beach, terminat. 

— Am înţeles, /car, răspunse o voce profundă. Ne bucuram că 
tu şi ochii tăi din cer sunteţi alături de noi. Avem trei nave 
desfăşurate în formaţie şi angajate în acţiuni de interceptare. 
Aşteptăm raportul tău de survolare a vaselor din zonă în timp ce 
se apropie. Terminat. 

— Ochi din cer, bombăni Giordino, Aş prefera să fiu stomacul 
de pe canapea, spuse, întrebându-se deodată dacă le adusese 
cineva prânzul la bordul dirijabilului. 


În tot timpul nopţii, Odyssey navigase spre vest, apropiindu-se 
încetul cu încetul de coastele Californiei, pe care le părăsise cu 
doar câteva zile înainte. După ce rezolvase disputa legată de 
poziţia de lansare, Tongju se întorsese pe platformă şi furase 
câteva ore de somn în cabina căpitanului, trezindu-se cu o oră 
înainte de răsărit. Stând pe puntea de navigaţie sub lumina 

primelor raze ale dimineţii, se uită cum se deplasa platforma în 
siajul lui Koguryo şi observă, în depărtare, dincolo de prova 
tribord, umbra unei insule de dimensiuni considerabile. Era insula 
San Nicolas, o stâncă aridă şi bătută de vânturi, aflată departe 
de toate celelalte insule şi deţinută de marina militară, care o 
folosea mai ales ca bază de antrenament pentru amfibii. 
Continuară să se deplaseze către vest timp de încă o oră, după 
care staţia sa radio pârâi, făcând să se audă vocea căpitanului 
Lee. 

— Ne apropiem de locul indicat de inginerii ucraineni. 
Pregătiţi-vă să opriţi motoarele, o să ocupăm o poziţie aflată la 
sud-est de voi. O să fim pregătiţi să iniţiem numărătoarea 
inversă în vederea lansării imediat ce o să ordonaţi s-o facem. 

— Afirmativ, răspunse Tongju. O să stabilim poziţia şi o să 
stabilizăm platforma. Pregătiţi-vă pentru amplasare. 

Se răsuci şi dădu din cap către unul dintre oamenii sub 
acoperire ai lui Kang, care pilota nava Odyssey. Cu o încredere 
bazată pe îndemânare, timonierul încetini ritmul elicelor de la 
pupa, apoi activa sistemul de autopoziţionare. Folosind 
coordonatele GPS ca ţintă fixă, fu declanşat sistemul controlat de 
calculator pentru a coordona elicele din faţă, din lateral şi din 
spate, blocând vasul în poziţia dorită, de parcă l-ar fi parcat pe o 
monedă. 

— Controlul poziționării activat, zbieră pilotul cu voce aspră, 
milităroasă. Stabilizarea prin inundare iniţiată, continuă, apăsând 
o serie de butoane de pe consola iluminată. 

La şaizeci de metri sub timonă, în interiorul celor două 
pontoane gemene se deschiseră automat o serie de valve, iar o 
jumătate de duzină de pompe începură să împingă apa sărată în 
interiorul gol al cocilor de oţel. Inundarea era imperceptibilă 
pentru cei aflaţi pe puntea de pe platformă, pentru că pompele 
controlate de computer funcționau în mod uniform. Pe puntea de 
navigaţie,  Tongju urmărea pe un monitor imaginea 
tridimensională computerizată a lui Odyssey, ale cărui coci de 
catamaran şi părţi inferioare ale pilonilor se colorau într-un 
albastru strălucitor pe măsură ce apa le pătrundea în interior. În 
timp ce oamenii de pe puntea de navigaţie mai degrabă vedeau 
decât simțeau, platforma se scufunda încet în valuri, precum un 
ascensor inert. Trecură şaizeci de minute înainte ca platforma să 
coboare cu paisprezece metri, partea inferioară a cocilor sale 
gemene scufundându-se la adâncimea de douăzeci şi unu de 

metri sub suprafaţa apei, care oferea stabilitate platformei. 
Tongju remarcă faptul evident că platforma îşi încetase uşoara 
legănare de mai înainte. Datorită pontoanelor scufundate şi a 
stâlpilor de susţinere parţial inundaţi, Odyssey se transformase 
într-o platformă stabilă ca o stâncă, de pe a cărei suprafaţă 
putea fi lansată o rachetă de patru sute cincizeci de tone. 

După atingerea adâncimii prevăzute de lansare, o sonerie 
începu să sune şi, pe graficul de pe monitor, nivelul apei albastre 
care se ridica ajunse la o linie roşie, orizontală. Pilotul apăsă încă 
o serie de butoane, apoi se retrase de lângă consolă. 

— Inundare completă. Platforma este stabilizată pentru 
lansare, spuse. 

— Asiguraţi puntea de navigaţie, răspunse Tongju, făcând 
semn cu capul către un membru filipinez al echipajului, care 
stătea lângă radar. Un paznic aflat lângă uşă fu chemat cu un 
semn al mâinii şi, fără un cuvânt, îl escortă pe acesta afară. 
Tongju se îndreptă spre partea din spate a punţii de navigaţie, 
unde intră într-un mic lift care îl cobori pe podeaua hangarului, în 
jurul imensei rachete culcate roiau o duzină de ingineri, care 
examinau un şir de terminale de computer conectate direct cu 
interiorul vehiculului de lansare. Tongju se apropie de un bărbat 
cu păr stufos şi ochelari rotunzi, pe nume Ling, care conducea 
echipa. Inainte ca Tongju să apuce să deschidă gura, Ling 
izbucni, vorbind cu nervozitate. 

— Am verificat testele finale ale încărcăturii şi rezultatele sunt 
pozitive. Vehiculul de lansare e sigur şi toate sistemele 
electromecanice au fost testate pe rând. 

— Bun. Platforma e pe poziţia indicată şi a fost stabilizată 
pentru lansare. Racheta e gata pentru transportul în turnul de 
lansare? 

Ling dădu din cap cu entuziasm. 

— Aşteptăm ordinul de trecere la acţiune. Suntem pregătiţi să 
iniţiem lansarea vehiculului de transport şi ridicarea în poziţie 
verticală. A 

— N-avem de ce să pierdem timpul. Incepeţi imediat. 
Anunţaţi-mă când sunteţi gata, ca să evacuăm platforma. 

— Da, bineînţeles, răspunse Ling. 

Apoi se grăbi către un grup de ingineri din apropiere şi începu 
să le vorbească cu repeziciune. Ca un cârd de iepuri speriaţi, 
aceştia se grăbiră să se împrăştie pe la posturile lor. Tongju se 
trase înapoi şi urmări cu privirea uşile hangarului, care se 

deschideau dând la iveală o şină care traversa puntea, ducând 
către turnul de lansare din capătul opus al platformei. Fură 
pornite mai multe motoare electrice şi, lovindu-se de pereţii 
hangarului, zgomotul lor reverberă cu putere. Tongju se apropie 
de o consolă şi se uită peste umărul lui Lang, ale cărui mâini 
dansau peste comenzile de pe panoul de comandă. Când un şir 
de lumini verzi se aprinse brusc, şeful echipei de lansare îi făcu 
semn unui alt inginer, care activă suportul mobil. 

Racheta lungă de şaizeci de metri, aflată în poziţie orizontală, 
se deplasa încet, vibrând, către uşile hangarului, suportul său 
rulând pe nenumărate roţi care se agitau ca picioarele unui 
miriapod. Racheta ieşi la lumina zilei alunecând dincolo de uşi cu 
propulsoarele de la bază înainte şi vopseaua sa albă scânteie sub 
soarele dimineţii. Tongju se plimba de-a lungul vehiculului de 
lansare care înainta, admirând forţa uriaşei rachete şi, în acelaşi 
timp, fiind uimit de circumferința ei enormă care putea fi 
remarcată în poziţia orizontală. La câteva sute de metri distanţă, 
Koguryo stătea alături de platforma, cu puntea superioară plină 
de membri ai echipajului şi de ingineri, care se îmbulzeau, 
întinzându-şi gâturile ca să zărească, în treacăt, uriaşa rachetă în 
mişcare. 

Omida mecanică traversă puntea deschisă şi se opri când 
ajunse la baza turnului de lansare. Partea superioară a rachetei 
nu ieşise cu totul din hangar şi un panou glisant de pe acoperişul 
acestuia se deschise brusc, oferind spaţiu de mişcare. 
Transportorul fu înţepenit, fiind bine fixat de punte şi intrară în 
funcţiune mecanismele de ridicare, prin activarea pompelor 
hidraulice, care începură să împingă încet în suportul rachetei. 
Cu fineţe şi răbdare, vehiculul de lansare se înclină, îndreptându- 
se încet spre verticală, botul său alunecând prin deschiderea din 
plafonul hangarului, până când stătu, drept, pe fundalul turnului 
de lansare. O serie de suporturi proptiră racheta, fixând-o de 
punte, în vreme ce în jur se învălmăşeau conducte de 
alimentare, răcire şi ventilaţie, care erau ataşate şi verificate. 
Mai mulţi muncitori din turn fixau cablurile care urmau să le 
permită inginerilor de pe Koguryo să monitorizeze duzinile de 
senzori electronici încastraţi sub învelişul rachetei. Zenit-ul, 
odată fixat în poziţie verticală, suportul erector-transportor fu 
îndepărtat cu delicateţe, lăsându-l ancorat doar de turnul de 
lansare. Cu un susur hidraulic, suportul coborî în poziţia sa 
iniţială, orizontală şi reveni în hangar, unde avea să fie ferit de 

posibile stricăciuni din timpul lansării. 

Agitat, Ling discută prin radio cu centrul de control al lansării 
înainte de a se grăbi să se întoarcă spre Tongju. 

— Sunt câteva anomalii minore, dar, în ansamblu, racheta se 
încadrează în parametri majori de prelansare. 

Tongju îşi înălţă ochii către racheta impunătoare, a cărei 
încărcătură de viruşi letali era menită să se reverse, într-o ploaie 
mortală, asupra a milioane de oameni nevinovaţi. Pentru el, 
suferinţele şi moartea nu însemnau nimic, se descotorosise de 
empatie cu zeci de ani în urmă. Singurul lucru care conta era 
puterea pe care o simţea înainte-i, o putere care depăşea tot 
ceea ce avusese până atunci şi gusta momentul. Ochii îi 
coborâră treptat de la vârful la baza rachetei, apoi mătură încet 
cu privirea întreaga lăţime a platformei înainte de a şi-o pironi 
asupra lui Ling. Inginerul îi aştepta neliniştit răspunsul. Tongju îl 
lăsă să se mai perpelească un moment înainte de a rupe tăcerea 
cu voce profundă, pe un ton ferm. 

— Foarte bine, spuse. Incepeţi numărătoarea inversă. 

Capitolul 49 


Echipajul de pe Deep Endeavor descoperise curând că ajutorul 
dat la impunerea unei restricţii era o sarcină monotonă. In două 
zile petrecute la datorie, nu li se ceruse decât să abordeze şi să 
percheziţioneze un mic cargobot care venea din Filipine, 
aducând un transport de lemn de esenţă tare. Traficul comercial 
dinspre sud-vest către Los Angeles fusese sporadic şi Narwhal, 
vedeta rapidă a Pazei de Coastă care patrula în apropiere, se 
descurcase cu competenţă. Echipajul de la NUMA prefera să fie 
pus la treabă în loc să se învârtă fără ţintă aşteptând să intre în 
acţiune şi spera, în tăcere, că, în sectorul lor, traficul avea să se 
înteţească. 

Dirk stătea în cambuza, împreună cu Summer, sorbind dintr-o 
ceaşcă cu cafea în timp ce ea studia un raport despre 
mortalitatea coralilor din Marea Barieră, când apăru un marinar 
care le spuse că erau aşteptaţi pe puntea de navigaţie. 

— Am primit un apel de la Narwhal, îi anunţă Delgado. Sunt la 
jumătatea  percheziţiei unui nave container şi ne cer să 
confirmăm identificarea unui vas care se apropie din vestul 
insulei Cătălina şi să fim pregătiţi pentru o posibilă verificare. 

— Ochiul nostru din cer nu a făcut nici o identificare 
prealabilă? întrebă Dirk. 

— Tatăl tău şi Al au decolat cu /car în dimineaţa asta. Se 
îndreaptă încoace dinspre nord şi probabil că vor survola sectorul 
nostru la un moment dat în următoarele două ore. 

Prin geamul punţii de navigaţie, Summer privi spre nord şi îl 
remarcă pe Narwhal, care plutea alături de o navă container 
imensă, lăsată mult în apă din cauza încărcăturii grele. Departe, 
spre vest, observă, pe linia orizontului, un grăunte roşu care se 
apropia. Pilotul Deep Endeavor cârmise deja într-acolo, pe un 
curs de intercepţie. 

— Ala e? întrebă ea, arătând obiectul cu degetul. 

— Da, răspunse Delgado. Narwhal i-a transmis deja, prin radio, 
să se oprească, aşa că o să-l interceptăm după ce reuşeşte să 
încetinească. A raportat că se numeşte Maru Santo şi vine din 
Osaka. 

O oră mai târziu, Deep Endeavor viră, aliniindu-se cu Maru 
Santo, un cargobot ruginit, cu multiple întrebuinţări, de mici 

dimensiuni în conformitate cu standardele navigaţiei de pe 
oceanul Pacific. Ilmpreună cu Summer, Dahlgren şi alţi trei 
membri ai echipajului NUMA, echipa lui Aimes se urcă într-o 
şalupa şi se îndreptă spre cargobot, unde amară de scara 
acoperită de rugină care fusese coborâtă pe una din părţile 
laterale. Summer se  împrietenise repede cu câinii care 
adulmecau bombe şi se oferise să fie cea care îl ducea în lesă pe 
unul din ei. În timp ce Aimes şi Dahlgren se întâlniră cu căpitanul 
cargobotului ca să treacă în revistă declaraţia vamală, ceilalţi 
începură să percheziţioneze nava de la prova la pupa. Cu câinii 
în frunte, echipa pătrunse în magaziile navei, unde verifică 
sigiliile containerelor şi examina mai multe lăzi deschise cu 
adidaşi care păreau făcuţi în Taiwan. Echipajul format din 
malaiezi curajoşi privi cu un amuzament deosebit labradorii aurii 
care adulmecau îndreptându-se către cabinele slab luminate. 

Pe puntea de navigaţie de pe Deep Endeavor, Dirk stătea în 
picioare, studiind cargobotul japonez. Pe puntea acestuia erau 
doi membri ai echipajului care se uitau la nava NUMA. EI îşi 
flutură prieteneşte mâna către cei doi bărbaţi în haine 
mototolite, care se sprijineau de balustradă fumând ţigări şi 
glumind într-o manieră evident relaxată. 

— Nava asta nu reprezintă nici un fel de ameninţare, spuse, cu 
convingere, întorcându-se către căpitanul Burch. 

— Cum poţi fi atât de sigur? 

— Echipajul e prea relaxat. Oamenii de pe nava lui Kang erau 
profesionişti tranşanţi, nu lepădături vesele de genul celor de pe 
hârdăul ăsta. lar prin jur ar trebui să se învârtească nişte paznici 
paranoici, sub acoperire, adăugă, amintindu-şi imaginea lui 
Tongju şi a oamenilor săi. 

— Cred că ar merita să-i atragi atenţia lui Aimes când se 
întoarce. Dacă nu-i vorba de nimic altceva, pentru băieţi e totuşi 
un bun exerciţiu practic. Şi, ce naiba, scap de Dahlgren de pe 
puntea de navigaţie pentru cel puţin câteva minute, zâmbi 
căpitanul. 

— Dar încă mai e necesar să-i găsim noi primii. Pe mare sunt, 
pur şi simplu, prea multe locuri în care să te ascunzi, murmură 
Dirk. 

In vreme ce echipa de cercetare apărea, pentru un moment, 
pe punte, căpitanul Burch luă un binoclu şi scruta orizontul. 
Observă două puncte în partea de sud-est, apoi scana nordul, 
prizând în raza vizuală vedeta rapidă Warwhal/ care se îndepărta 

de nava container. Îndreptă binoclul în sus şi îl focaliză, zâmbi 
larg şi apoi i se adresă lui Dirk. 

— Cred că, acum, când iluştrii noştri conducători ai adâncurilor 
fac verificări privind de la balcon, pe mare sunt mai puţine locuri 
în care să te ascunzi. 


La şase sute de metri deasupra valurilor care se rostogoleau 
cu calm, argintiul /car plutea grațios de-a curmezişul cerului, cu o 
viteză de cincizeci şi şase de kilometri pe oră. In timp ce Pitt 
senior manevra comenzile aerostatului, Giordino regla un şir de 
scale de la baza unui monitor color plat. Camera de luat vederi la 
distanţă, WESCAM, montată pe una dintre părţile laterale ale 
nacelei, ca supliment al sistemului LASH, trimitea imagini pe 
monitor, mărind obiectele aflate la sute de metri distanţă. Pitt îşi 
aruncă privirea de la comenzile de zbor către monitorul care 
afişa imaginea pupei unei mici ambarcaţiuni pe care făceau plajă 
două femei în bikini. 

— Sper că prietena ta n-o să afle că ai tendinţe de voyeur, 
râse Pitt. 

— Nu făceam altceva decât să testez rezoluţia, răspunse 
Giordino, pe un ton serios, în timp ce se juca mărind şi micşorând 
imaginea fundurilor de femeie. 

— Doar nu eşti Ansei Adams”. Hai să vedem ce reglaje se 
potrivesc cu o ţintă adevărată, spuse Pitt, întorcând dirijabilul 
către vest, spre un vas care părăsise portul şi se afla la câţiva 
kilometri distanţă. 

Pitt cobori cu vreo sută de metri, îl îndreptă pe Icar către 
tribord şi mări turaţia propulsoarelor, câştigând treptat teren şi 
micşorând distanţa faţă de nava care se depărta. Când încă mai 
erau la opt sute de metri distanţă, Giordino regla camera, mărind 
imaginea pupei cargoului cu coca de culoare neagră, citindu-i cu 
uşurinţă numele: „Jasmin Star... Madras”. Plimbă camera de-a 
lungul punţii, observând un şir de containere îngrămădite înainte 
de a se fixa asupra catargului, unde monitorul dezvălui imaginea 
unui steag al Indiei care scotea un plesnet ascuţit în bătaia 
vântului. 

— Funcţionează perfect, spuse Al, cu mândrie. 

Pitt privi porţiunea goală de ocean aflată în faţa cargobotului 
indian, afişată de LASH pe ecranul laptopului. 

— Pentru moment, nu se apropie nimic pe canalul principal de 


32 Fotograf american, 1902-1984 (n.tr.). 

navigare. Să continuăm să ne îndreptăm către sud, unde s-ar 
părea că e ceva mai multă activitate, spuse, remarcând câteva 
imagini în extremitatea stângă a ecranului. 

Deplasă aerostatul către sud şi se opriră curând deasupra 
vedetei rapide Warwha/ şi a cargobotului pe care tocmai îl 
percheziţiona, apoi survolară o parte a insulei Catalina. Când 
ajunseră din nou deasupra apei, Giordino arătă cu degetul 
dincolo de parbriz, către o navă turcoaz care se zărea în 
depărtare. 

— Acolo e Deep Endeavor. Se pare că a trecut şi ea la acţiune, 
spuse, remarcând cargoul roşu care staţiona alături. 

Pitt îndreptă dirijabilul către nava NUMA şi o chemă prin radio 
când se apropiară. 

— Icar către Deep Endeavor. Cum merge pescuitul? 

— Nici urmă de momeală, răspunse vocea lui Burch. Cum vi se 
pare zborul de agrement, domnilor? 

— Incântător, cu excepţia faptului că Al ronţăie permanent 
caviar, ceea ce îmi strică plăcerea oferită de imaginile derulate în 
timpul zborului. Să vedem dacă nu vă putem face rost de mai 
multă acţiune. 

— Am înţeles, v-am fi îndatoraţi. 

Giordino regla sistemul LASH al dirijabilului, căutând ţinte. 

— Se pare că avem un vas la circa treizeci şi cinci de kilometri 
spre nord-vest, pe canalul principal de navigaţie şi ceva ce arată 
ca două ţinte staţionare la treizeci de kilometri vest faţă de noi, 
spuse, arătând nişte pete gri cu alb care contrastau cu fundalul 
albastru al oceanului de pe monitor. 

Pitt privi laptopul, apoi se uită la ceas. 

— Ar trebui să prindem nava din nord-vest fără probleme. Să 
mergem mai întâi să vedem ce e parcat acolo, răspunse, 
orientând dirijabilul înspre vest şi către cele două pete mari de 
pe ecran care, în mod bizar, stăteau nemişcate. 

Capitolul 50 


Lansarea unei rachete de pe o platformă Sea Launch e 
precedată, în mod tradiţional, de o numărătoare inversă care 
durează şaptezeci şi două de ore. In cele trei zile de pregătiri 
sunt efectuate zeci de teste, pentru a avea certitudinea că toate 
sistemele auxiliare sunt operaţionale şi că toate sistemele 
mecanice şi computerizate de la bordul rachetei sunt gata să 
facă faţă solicitărilor violente din timpul lansării. Cu cincisprezece 
ore înainte de momentul acesteia, atât inginerii cât şi ceilalţi 
membri ai echipajului, cu excepţia câtorva, sunt evacuaţi de pe 
platformă pe măsură ce se apropie ultima etapă a numărătorii 
inverse. Nava de asamblare şi comandă este mutată apoi într-o 
zonă sigură, la o distanţă de şase kilometri şi jumătate în spatele 
punctului de lansare. 

Cu cinci ore înainte, ultimii oameni de pe platformă sunt 
evacuaţi cu ajutorul unui elicopter, iar restul procedurilor care ţin 
de numărătoarea inversă sunt dirijate de la distanţă, de pe nava 
auxiliară. Când mai rămân mai puţin de trei ore, operaţiunea 
riscantă de alimentare cu combustibil a vehiculului de lansare 
este efectuată automat, pomparea din tancurile uriaşe de 
depozitare aflate pe platforma a kerosenului şi oxigenului 
necesare pentru combustie fiind comandată de la distanţă. 
Alimentarea odată încheiată, decizia de a trece la lansare şi de a 
amorsa racheta când totul este pregătit e lăsată la latitudinea 
inginerilor din echipa de lansare aflată la bordul navei auxiliare. 

Pentru că nu aveau timp din belşug, inginerii din echipa de 
lansare a lui Ling unificaseră procedurile, reducându-le lista la 
minimum.  Lăsaseră deoparte testele suplimentare şi 
nesemnificative, le eliminaseră pe cele automate, iar timpul de 
alimentare fusese redus datorită scurtării traseului de zbor. Erau 
cu toţii de acord că puteau lansa racheta Zenit la exact opt ore 
după lestarea şi stabilizarea lui Odyssey. 

Tongju se afla pe platformă, la picioarele turnului de lansare, 
privind imensul ceas digital montat la baza acoperişului 
hangarului. Afişa, cu cifre roşii, luminoase, 03:32:17, ultimul 
număr scăzând cu câte o unitate la fiecare secundă. Trei ore şi 
treizeci şi două de minute până la desprindere. Cu excepţia 
cazului în care ar fi apărut o problemă tehnică majoră, 

operaţiunea de lansare urma să continue fără nici o oprire. În 
viziunea lui Tongju, totul urma să se reducă, în curând, la simpla 
alimentare cu combustibil şi la aprinderea acestuia. 

Dar, înainte de a se putea apăsa pe buton, Koguryo trebuia să 
deţină controlul deplin asupra operaţiunii de lansare. Ling şi 
inginerii săi stabiliră mai întâi o legătură radio cu sistemul de 
comandă automată al lansării, care era testat şi verificat prin 
intermediul centrului de comandă de pe Koguryo. Apoi urmă 
transferul comenzilor lui Odyssey. Un sistem radio de poziţionare 
maritimă permitea ca platforma să fie controlată de la distanţă 
după ce întreg personalul avea să fie evacuat în vederea lansării. 
Asemenea unei jucării teleghidate, platforma putea fi ridicată, 
coborâtă şi deplasată la atingerea unei tastaturi aflate la bordul 
lui Koguryo. Controlul o dată predat navei auxiliare, Ling i se 
alătură lui Tongju pe punte. 

— Nu mai am nimic de făcut aici, Koguryo deţine integral 
controlul sistemului. Eu şi echipa mea trebuie să ne întoarcem la 
bordul său pentru a continua activităţile specifice numărătorii 
inverse. 

Tongju mai aruncă încă o privire către ceasul care o afişa. 

— Felicitări. Aţi devansat orarul. O să transmit să fie trimisă 
şalupa de pe Koguryo şi o să-ţi poţi lua imediat oamenii de pe 
platformă. 

— Nu veniţi cu noi acum? întrebă Ling. 

— Mai întâi trebuie să pun prizonierii la adăpost, după care eu 
şi grupul meu de comando o să vă urmăm. E dorinţa mea să fiu 
ultimul om care părăseşte platforma înaintea lansării, spuse 
Tongju. Asta, cu excepţia celor care n-or s-o părăsească de loc, 
adăugă, cu un zâmbet sinistru. 


— Nu era de aşteptat să fie aici o platformă petrolieră. 

Ochii lui Giordino se plimbau de la imensul obiect pătrăţos la o 
hartă mărită de navigaţie pe care o ţinea, îndoită, în poală. 

— In zona asta nu e indicat ca omul să întreprindă activităţi 
riscante. Nu cred că Sierra Club* are de gând să trateze cu 
blândeţe nişte foraje secrete făcute atât de aproape de coastă. 

— S-ar putea să fie şi mai descumpăniţi când o să le spui că la 
bordul platformei se află o rachetă, răspunse Pitt. 

Prin parbriz, Giordino privi chiorâş platforma de care se 
apropiau. 


33 Organizaţie de protecţie a mediului (n. tr.). 

— Eu o să fiu. Dă-i omului cu ochi de vultur o prăjiturică. 

Când ajunseră mai aproape, Pitt răsuci dirijabilul, descriind un 
arc larg în jurul platformei şi al navei auxiliare alăturate, având 
grijă să evite zona de deasupra acesteia. 

— Sea Launch? întrebă Giordino. 

— Aşa ar trebui. Totuşi, nu cred că se deplasează cu racheta 
în poziţie verticală. 

— Eu cred că staţionează, răspunse Giordino, observând că 
nava auxiliară de alături nu lăsa în urmă nici un siaj. Crezi cumva 
c-or să facă lansarea de aici? 

— Nicidecum. Se presupune că lansează chestiile astea de la 
Ecuator. Dacă ar avea de gând să încerce o lansare de aici, ar 
trebui să se afle măcar în nordul zonei Vandenberg. Probabil că e 
un fel de test, dar hai să aflăm despre ce-i vorba. 

Pitt apăsă un comutator al staţiei radio şi salută platforma 
adresându-i-se prin cască. 

— Dirijabilul /car către platforma Sea Launch. Terminat. 

Urmă o pauză, după care Pitt repetă apelul. După un alt 
interval îndelungat de tăcere, o voce puternică răspunse, în 
sfârşit. 

— Aici platforma Odyssey a companiei Sea Launch. Terminat. 

— Odyssey, cum se explică poziţia în care vă aflaţi? Aveţi 
nevoie de ajutor? Terminat. 

O altă pauză îndelungată. 

— Negativ. 

— Repet, cum se explică poziția în care vă aflați? 

Pauza se repetă. 

— Cine solicită informația? 

— Prietenoşi indivizi, nu-i aşa? îi spuse Giordino lui Pitt. 

Celălalt clătină din cap şi vorbi din nou în emițătorul radio. 

— Aici dirijabilul /car, colaborăm cu Paza de Coastă în ceea ce 
priveşte asigurarea securităţii graniţelor. Vă rugăm să definiţi 
situaţia în care vă aflaţi. Terminat. 

— Aici Odyssey. Efectuăm teste de sistem. Vă rugăm să 
păstraţi distanţa. Terminat şi încheiat transmisia. 

— Tipul e un adevărat Gabby Hayes, zise Giordino. Vrei să 
rămânem prin preajmă? Trebuie s-o luăm înapoi, către nord, 
dacă intenţionăm să interceptăm vasul care se apropie, adăugă, 
arătând spre ecranul radarului. 

— Cred că de aici, de sus, nu putem face mare lucru. OK, o să 
ne vedem de treabă şi o să ne jucăm de-a prinselea cu 


372 


următoarea navă care se îndreaptă spre port. Dar să-i punem pe 
băieţii de jos să verifice ce se întâmplă, spuse Pitt, întorcând 
aerostatul către nord. 

In timp ce Pitt se plasa pe un curs de interceptare a vasului 
comercial, Giordino luă staţia radio. 

— In zona asta acţionează Deep Endeavor şi Narwhal. Prima 
încă mai percheziţionează un cargou japonez, dar ceea de-a 
doua e disponibilă pe moment. Totuşi, spune că platforma se află 
în afara zonei de douăsprezece mile în care are dreptul să 
opereze. 

— Nu le cerem să-i abordeze pentru o percheziţie. Le cerem 
doar să-i studieze de la distanţă şi să facă o verificare cu ajutorul 
reprezentanţilor companiei Sea Launch. 

Giordino vorbi din nou prin radio, apoi se întoarse spre Pitt. 

— Narwhal e de acord şi a pornit într-acolo. 

— Bun, răspunse Pitt, urmărind cu privirea platforma din urma 
lor, care se topea în depărtare. 

Dar nu se simţea bine. O senzaţie sâcâitoare îi spunea că, în 
timpul survolării, îi scăpase ceva. Ceva important. 


Kim stătea în picioare, lângă Tongju, pe puntea de navigaţie 
de pe Odyssey, privind aerostatul care viră, îndepărtându-se 
către nord. 

— N-au zăbovit prea mult. Crezi că bănuiesc ceva? întrebă. 

— Nu ştiu, răspunse Tongju, mutându-şi privirea de la dirijabil 
la cronometrul montat pe un perete. Lansarea va avea loc peste 
două ore. Nu putem permite să se amestece cineva acum. Ki-Ri, 
întoarce-te pe Koguryo şi stai alături de căpitanul Lee. Dacă 
cineva din afară încearcă să pună piedici, acţionează cu 
hotărâre. Mă înţelegi? 

Kim îşi privi comandantul drept în ochi şi dădu din cap. 

— Inţeleg perfect. 

Prin staţia radio a Pazei de Coastă, Dirk şi căpitanul Burch îl 
auziră pe Giordino cerând ca Narwhal să verifice platforma Sea 
Launch şi nava auxiliară. In câteva minute, Narwha/ chemă nava 
NUMA. 

— Deep Endeavor, am încheiat inspecția navei container 
Andaman Star şi ne îndreptăm către o platformă maritima pentru 
o verificare vizuală. In momentul de faţă, în sectorul nostru nu 
există trafic către port, aşa că ne puteţi însoţi dacă şi când vă e 
pe plac. 

— Aruncăm o privire? îl întrebă Burch pe Dirk. 

— De ce nu? E linişte. Putem să-i urmăm imediat ce terminăm 
aici. 

Burch aruncă o privire spre cargoul japonez şi observă că 
Aimes şi membrii grupului care efectua percheziţia începeau să 
se adune lângă balustradă, misiunea lor fiind aproape încheiată. 

— Afirmativ, Narwhal, transmise Burch, prin radio, către nava 
Pazei de Coastă. Vă urmăm imediat ce finalizăm verificarea care 
e în curs, peste cinci sau zece minute. Terminat. 

— Mă întreb ce a stârnit interesul bătrânului, spuse Dirk, 
retoric, în timp ce el şi Burch scrutau orizontul încercând să 
desluşească imaginea platformei plutitoare. 


La trei mile distanţă, Marwhal îşi ambalase cele două motoare 
diesel şi zbura pe deasupra valurilor cu viteza sa maximă, de 
douăzeci şi cinci de noduri. Vedeta de douăzeci şi şapte de metri 
era una dintre cele mai noi ambarcaţiuni de tip Barracuda 
achiziţionate de Paza de Coastă, destinată să acţioneze în afara 
porturilor mai mici. Pentru că misiunea sa consta mai ales în 
operaţiuni de inspecţie şi de salvare, echipajul de zece oameni al 
vasului nu era dotat decât cu armament uşor, având două 
mitraliere de 12,7 mm montate pe puntea de la prova. 

Locotenentul Bruce Carr Smith se rezemă de unul dintre 
pereţii despărțitori de pe puntea înghesuită de navigaţie în 
vreme ce ambarcaţiunea îngrijit vopsită în alb şi portocaliu se 
clătină pe coama unui val şi prova plesni apa împroşcând cu 
spumă. 

— Domnule locotenent, am luat legătura prin radio cu 

comandamentul. Dispeceratul o să contacteze biroul din port al 
companiei Sea Launch, ca să afle care-i treaba cu platforma lor, 
spuse, dintr-un colţ, ofiţerul cu părul roşu care se ocupa de 
comunicaţii. 

Smith îi răspunse dând din cap, apoi i se adresă pilotului cu 
înfăţişare copilăroasă care manevra cârma. 

— Menţine cursul, îi spuse, cu hotărâre. 

Cele două puncte de la orizont pe care le urmăreau se măriră 
încetul cu încetul, până când se conturară limpede formele 
distincte ale unei platforme petroliere şi ale unei nave utilitare. 
Nava auxiliară nu mai era alături de platforma care staţiona şi 
Smith putu vedea că, de fapt, se îndepărta de aceasta. Aruncă o 
privire peste umăr şi observă că Deep Endeavor încheiase 
verificarea cargoului. Nava turcoaz se pusese în mişcare, lăsând 
în urmă vasul comercial şi părând să îi urmeze din depărtare. 

— Domnule, vreţi să ne îndreptăm către platformă sau către 
navă? întrebă pilotul când ajunseră mai aproape. 

— Pentru început, deplasează-te de-a lungul platformei, pe 
urmă o să aruncăm o privire şi asupra navei, răspunse Smith. 

Mica ambarcaţiune de patrulare încetini pe măsură ce se 
apropia de platforma care, acum, fiind blocată, coborâse cu 
cincisprezece metri mai jos în apă. Smith privi, copleşit, uriaşa 
rachetă Zenit care stătea alături de turnul de lansare de lângă 
marginea dinspre tribord. Cercetă puntea platformei folosindu-se 
de un binoclu, dar nu desluşi nici un semn de viaţă. Examinându- 
i partea dinspre pupa, zări ceasul care afişa numărătoarea 
inversă şi pe care se putea citi 01:32:00, adică o oră şi treizeci şi 
două de minute. 

— Ce naiba? murmură Smith, urmărind valorile descrescânde 
de pe afişajul digital. 

Inhaţă transmiţătorul radio şi i se adresă lui Odyssey. 

— Către platforma Sea Launch, sunt vedeta Warwha!/ a Pazei 
de Coastă. Terminat. 

După o pauză, încerca din nou. Dar se lovi de aceeaşi tăcere. 


— Şefa departamentului de informaţii de la Sea Launch, cu ce 
vă pot fi de folos? răspunse vocea catifelată de la celălalt capăt 
al liniei telefonice. 

— Aici Districtul Unsprezece al Pazei de Coastă, din cadrul 
Grupului de Asigurare a Securităţii Maritime, dispeceratul central. 
Vă rog, ne interesează misiunea şi locaţia navelor Odyssey şi Sea 

Launch Commander, aparţinând companiei dumneavoastră. 

— Un moment, ezită femeia, răsfoindu-şi hârtiile de pe birou. 
Am găsit, continuă. Platforma Odyssey e în drum spre locul 
planificat pentru lansare, situat în Pacificul de Vest, lângă 
Ecuator. Ultima sa poziţie, raportată în această dimineaţă la ora 
opt antemeridian, era la circa optsprezece grade latitudine 
nordică şi o sută treizeci şi două de grade longitudine vestică 
sau, cu aproximaţie, la două mii şapte sute treizeci de kilometri 
spre est-sud-est de Honolulu, Hawaii. Nava de asamblare şi 
comandă Sea Launch Commander se află, în momentul de faţă, 
în portul Long Beach, fiind supusă unor mici reparaţii. Ne 
aşteptăm să părăsească portul mâine, îndreptându-se spre 
punctul de întâlnire cu Odyssey de la Ecuator, unde este 
programată, peste opt zile, lansarea satelitului Koreasat 2. 

— Nici unul dintre vase nu se află acum în apele de coastă ale 
Californiei de Sud? 

— Nu, sigur că nu. 

— Vă mulţumesc pentru informaţii, doamnă. 

— Cu plăcere, răspunse şefa departamentului, întrebându-se 
de ce ar fi putut Paza de Coastă să creadă că una dintre nave s- 
ar fi aflat undeva, în apropierea coastelor Californiei. 


Fiind prea nerăbdător ca să-şi piardă timpul aşteptând un 
răspuns de la Paza de Coastă din Los Angeles, Smith îşi aduse 
vasul mai aproape de platformă. Locotenentul era deranjat de 
faptul că Odyssey nu-i dădea nici un răspuns, ignorând 
repetatele sale apeluri radio. In cele din urmă, îşi întoarse atenţia 
către nava auxiliară, care se strecurase până la patru sute de 
metri depărtare de platformă. Dar şi apelurile radio repetate 
către aceasta rămaseră fără răspuns. 

— Domnule, e sub pavilion japonez, observă pilotul când 
Narwhal se deplasă către vas. 

— Nu e o scuză pentru ignorarea unui apel. Să ne plasăm 
paralel cu ea şi să încercăm să discutăm prin portavoce, ordonă 
Smith. 

In timp ce Warwhal ieşea din umbra platformei, iadul se 
dezlănţui brusc. Dispeceratul Pazei de Coastă sparse tăcerea 
radio anunțând că Odyssey raportase că se află la mii de 
kilometri distanţă de California şi că nava sa auxiliară era încă la 
docurile din Long Beach. La bordul lui Koguryo, câţiva membri ai 
echipajului dădură deoparte peretele lateral al punţii inferioare, 

dând la iveală un şir de ţevi cilindrice îndreptate către mare. Deşi 
nu-i venea să-şi creadă ochilor, instinctul lui Smith prelua 
controlul, înțelegând corect situaţia în care se aflau şi făcându-l 
să-şi strige ordinele înainte de a realiza că de pe buze i se 
desprindeau cuvinte. 

— Cu toată viteza spre port! Motoarele la puterea maximă! 
Pregătiţi-vă de manevre de evitare. 

Dar era prea târziu. Pilotul abia reuşi să răsucească nava în 
travers faţă de Koguryo când o dâră de fum alb se ridică de pe 
puntea inferioară a acesteia din urmă. Fumul păru să înalțe 
deasupra izvorului său înainte ca o rază strălucitoare să se 
năpustească în afară. Apoi, ieşind din fum, o rachetă sol-sol CSS- 
N-4 Sardine, de fabricaţie chinezească, ţâşni din ţeava 
lansatorului, părăsind nava pe o traiectorie orizontală. Când văzu 
racheta care venea direct către el de-a curmezişul apei, Smith 
avu senzaţia clară că o săgeată îl nimerise între ochi. În 
fracțiunea de secundă în care izbi puntea de navigaţie la numai 
doi metri de el, i se păru că botul rachetei îi zâmbea. 

Fiind purtătoarea a o sută şaizeci şi cinci de kilograme de 
exploziv puternic, racheta chinezească avea suficientă putere 
distructivă pentru a scufunda un crucişător. Vedeta lovită de la 
mică distanţă nu avea nici o şansă de scăpare. Racheta de şase 
metri lungime se sparse în urma impactului cu Narwhal şi înflori 
într-o imensă minge de foc, iar sfărâmăturile învăpăiate ale navei 
Pazei de Coastă şi ale echipajului acesteia fură purtate de suflul 
exploziei pe deasupra valurilor, în timp ce focul se stingea în 
tăcere pe suprafaţa apei, un mic nor negru în formă de ciupercă 
se înălţă deasupra dezastrului, precum o macabră piatră de 
mormânt. Coca albă, arsă, singura parte a navei rămasă intactă, 
rămase lipită de faţa oceanului, într-o strădanie inutilă de a 
continua să plutească. In jurul ei, sfărâmături mari, cuprinse de 
flăcări, ardeau cu vâlvătaie deasupra apei înainte de a se 
scufunda încet în adâncuri. Coca fumegândă rămase la suprafaţă 
preţ de aproape cincisprezece minute înainte ca lupta ei să 
încheie şi ultimele rămăşiţe ale vedetei Marwhal să alunece sub 
valuri trosnind, bolborosind şi lăsând în urmă un şomoiog de 
abur. 

— Dumnezeule, au tras o rachetă în Narwhal! strigă căpitanul 
Burch când văzu nava Pazei de Coastă dispărând într-un nor de 
fum Şi foc, la trei kilometri de Deep Endeavor. 

Delgado încercă imediat să cheme vedeta prin radio în timp ce 
ceilalţi priveau prin geamurile punţii de navigaţie. Summer 
înşfacă un binoclu de mare putere, dar din Narwhal nu mai era 
mare lucru de văzut, rămăşiţele fărâmiţate ale acesteia fiind 
ascunse de o perdea groasă de fum. Ea se uită dincolo de fum, 
privind platforma şi nava auxiliară de alături, pe care le studie 
îndelung. 

— Fără răspuns, şopti Delgado, după ce încercările sale 
repetate de a lua legătura cu ambarcaţiunea Pazei de Coastă se 
loviră de tăcere. 

— Ar putea fi supraviețuitori, îngaimă Aimes, uluit de 
distrugerea neaşteptată a vasului şi a oamenilor pe care îi 
cunoştea atât de bine. 

— Nu cutez să mă apropii mai mult, răspunse căpitanul Burch, 
cu teamă şi cu vinovăţie. Suntem neînarmaţi şi s-ar putea să-şi 
aţintească următoarea rachetă asupra noastră chiar acum, cât 
stăm de vorbă. 

Se întoarse şi-i ordonă pilotului să oprească motoarele şi să se 
menţină pe poziţia în care se aflau. 

— Căpitanul are dreptate, i se adresă Delgado lui Aimes. 
Chemăm ajutoare, dar nu putem pune echipajul nostru în pericol. 
Nici măcar nu ştim cu cine sau cu ce avem de-a face. 

— Oamenii lui Kang, spuse Summer, dându-i fratelui ei 
binoclul. 

— Eşti sigură? întrebă Aimes. 

Infiorată, ea dădu din cap în tăcere, în timp ce Dirk studia 
navele. 

— Are dreptate, spuse el, încet. Nava auxiliară. E acelaşi vas 
care a scufundat Sea Rover. Şi chiar arborează un pavilion 
japonez. Au vopsit-o şi au reconfigurat-o, dar pariez pe următorul 
meu salariu că e aceeaşi navă. 

— Şi de ce staţionează aici, alături de platformă? adăugă 
Aimes, cu o expresie nedumerită aşternută pe chip în treacăt. 

— Motivul nu poate fi decât unul singur. Se pregătesc să dea o 

lovitură cu racheta celor de la Sea Launch. 

Când realizară gravitatea situaţiei, puntea de navigaţie se 
scufundă într-o linişte covârşitoare. In cele din urmă, un Aimes 
căruia nu-i venea să creadă ce se întâmpla rupse zăgazurile 
tăcerii. 

— Şi Narwhal? Trebuie să vedem dacă mai trăieşte cineva. 

— Aimes, tu trebuie să chemi ajutoare aici, chiar acum, se 
răsti Dirk. Eu o să mă duc să văd dacă sunt supraviețuitori. 

Delgado se uită la Dirk încruntându-se. 

— Dar nu ne putem permite s-o aducem pe Deep Endeavor 
mai aproape, îl avertiză. 

— Nici n-am de gând s-o fac, răspunse Dirk, fără să dea 
explicaţii, în timp ce părăsea în grabă puntea de navigaţie. 


De pe puntea de navigaţie a lui Odyssey, Tongju îşi cobori 
privirea către resturile lui Marwhal, care ardeau mocnit şi la care 
se holbă în tăcere. Koguryo nu avusese de ales, nu putuse decât 
să atace nava Pazei de Coastă. El îi ordonase lui Kim să 
procedeze astfel. Erau destul de departe de țărm pentru a nu fi 
detectaţi. Ştia că suspiciunile apăruseră în urma întâlnirii cu 
dirijabilul. li înjura, în gând, pe inginerii ucraineni fiindcă 
mutaseră locul lansării, neglijând să ia în considerare faptul că 
decizia finală îi aparținuse. 

In timp ce străbătea, nervos, puntea de navigaţie cu paşi mari, 
citi pe ceasul care afişa numărătoarea inversă 01:10:00, o oră şi 
zece minute. Gândurile îi fură spulberate de staţia radio, care 
emise, pârâind, un apel de pe Koguryo. 

— Aici Lee. Am distrus nava inamică, aşa cum ne-aţi ordonat. 
Doriţi s-o distrugem şi pe asta? 

— E o altă navă militară? Terminat, se interesă Tongju, 
îndreptându-şi privirea spre nava care se zărea în depărtare. 

— Nu. Credem că e un vas de cercetare ştiinţifică. 

— Nu-l distrugeţi. Economisiţi muniţia, s-ar putea să avem 
nevoie de ea mai târziu. 

— Cum doriţi. Ling raportează că echipa de lansare e în 
siguranţă la bordul lui Koguryo. Evacuaţi platforma? 

— Da. Trimite şalupa înapoi aici, oamenii mei vor fi gata de 
plecare în curând. Terminat. 

Tongju puse la loc emițătorul radio, apoi se întoarse către un 
membru al grupului de comando, care stătea în partea din spate 
a punţii de navigaţie. 

— Transferă prizonierii de la Sea Launch, în grupuri mici, în 
hangarul vehiculului de lansare şi încuie-i în spaţiul de 
depozitare. Pe urmă adună grupul de asalt, pentru reîntoarcerea 
pe Koguryo. 

— Nu vă temeţi că, în hangar, echipajul platformei nu va 
supravieţui lansării? întrebă celălalt. 

— E foarte posibil ca gazele evacuate să-i ucidă. Nu-mi pasă 
dacă trăiesc sau mor atâta vreme cât nu pot împiedica lansarea. 

Bărbatul dădu din cap, apoi se strecură afară de pe puntea de 
navigaţie. Tongju se îndreptă încet către timonă, studiind cu grijă 
şirul de aparate electronice încastrate în peretele despărțitor 
dinspre provă. Când descoperi un panou care conţinea 
comutatoarele manuale prioritare asupra comenzilor automate, 
scoase un pumnal şi îl înfipse într-o îmbinare laterală, deschizând 
capacul. Apucând grămada de cabluri din interior, apăsă muchia 
zimţată a pumnalului de-a curmezişul şi în aceasta, făcând 
comutatoarele inutilizabile. Continuându-şi plimbarea pe puntea 
de navigaţie, adună o duzină de tastaturi ataşate diverselor 
computere destinate navigaţiei şi poziționării şi le aruncă printr- 
un hublou deschis, privindu-le cu răbdare în timp ce cădeau în 
ocean, împroşcând apa. Le urmară trei laptopuri, care se 
scufundară, dispărând în adâncuri. Ca măsură suplimentară de 
precauţie, îşi scoase pistolul Glock şi trase mai multe focuri într- 
un ansamblu de computere şi monitoare de navigaţie aflate pe 
punte. Aşa cum i se ordonase lui Ling să procedeze cu 
computerele din hangar destinate controlului lansării, Tongju le 
scoase din funcţiune pe cele de navigaţie din cabina timonei, 
eliminând orice posibilitate de a se interveni în ultimul moment. 
La mai puţin de o oră înaintea lansării, toate comenzile 
platformei şi ale rachetei erau în mâinile celor de pe Koguryo şi 
acolo aveau să rămână. 


— Lasă-mă să vin cu tine, spuse Summer. Ştii că pot conduce 
orice sub apă. 

— Nu are decât două locuri, iar Jack e singurul care are 
experienţă în ceea ce priveşte obiectul ăsta. E mai bine să 
meargă el împreună cu mine, spuse Dirk, arătând cu o mişcare a 
capului către Dahlgren în timp ce pregătea de lansare 
submersibilul pentru colectarea probelor de la mare adâncime. 
Luând mâna surorii sale, privi în adâncul ochilor ei de culoarea 
cenuşie a perlelor. 

— la legătura cu tata şi spune-i ce s-a întâmplat. Spune-i că 
avem nevoie urgentă de ajutor. 

O îmbrăţişă în grabă, adăugând cu voce scăzută: 

— Convinge-te că Burch menţine nava într-o poziţie sigură, 
chiar dacă nouă ni se întâmplă ceva. 

— Fiţi prudenti, zise ea, în timp ce Dirk se urca în grabă în 
submarin, închizând tambuchiul de deasupra sa. Se strecură pe 
locul pilotului, alături de Dahlgren, constatând că submersibilul 
era alimentat şi gata de plecare. 

— Treisprezece noduri? întrebă, cu scepticism. 

— Aşa stipulează manualul utilizatorului, replică Jack 
Dahlgren, apoi se răsuci şi, prin geamul unui hublou, făcu semn 
că totul era în ordine. La pupa lui Deep Endeavor, operatorul 
macaralei îi răspunse dând din cap şi ridică submarinul roşu 
strălucitor de pe punte, peste balustradă, coborându-l apoi în 
mare grabă în ocean. Inainte de a fi înghiţiţi de undele verzi, cei 
doi bărbaţi apucară să o vadă pe Summer făcându-le cu mâna de 
pe punte. Vasul NUMA având prova îndreptată către platformă, 
submarinul fusese ascuns vederii de suprastructura acestuia şi 
fuseseră lăsaţi la apă fără să fie observați. 

— Să vedem ce ne poate oferi, spuse Dirk, activând 
propulsoarele şi împingând manetele de acceleraţie până la 
refuz. 

Submersibilul în formă de trabuc nu făcu un salt înainte, ci fu 
mai degrabă azvârlit în mijlocul vuietului strident al motoarelor 
electrice şi al apei învolburate. Dirk reglă cu fineţe două 
profundoare până când ajunseră la o adâncime de şase metri, 
apoi urmă direcţia indicată de busolă către epava lui Narwha/. 

Pilotând submarinul, Dirk avea senzaţia că manevrează un 
aspirator. Submersibilul sălta şi şerpuia prin curentul marin, de 
parcă ar fi fost condus printr-un vas cu melasă. Dar, simțind în 
urechi brumul propulsoarelor, nu se îndoia că pilota un demon al 
vitezei. Chiar şi fără un vitezometru, ar fi putut spune, judecând 
după deplasarea apei din dreptul hubloului, că înaintau extrem 
de repede. 

— i-am spus că e ca un armăsar pursânge, zâmbi Dahlgren, 
urmărind cronometrul de pe consolă. Ar trebui să ne apropiem 
de Narwhal peste circa şaizeci de secunde, adăugă, redevenind 
serios. 

Un minut mai târziu, Dirk încetini treptat, lăsând motoarele în 
ralanti în timp ce forţa de inerție care îl împingea pe Badger 

înainte era în scădere. Plutiră către suprafaţă şi Dahlgren reglă 
balastul din rezervoare astfel încât să se menţină cât mai jos, 
pentru a rămâne ascunşi cât mai mult cu putinţă. Graţie 
priceperii sale de expert, submersibilul abia dacă spărgea 
suprafaţa apei, partea sa superioară neridicându-se deasupra cu 
mai mult de treizeci de centimetri. 

La câţiva metri în faţa lor, puteau vedea coca zdrobită a 
vedetei Narwhal, care ardea mocnit, cu pupa ridicată sus, în aer, 
sub un unghi neobişnuit. Dirk şi Dahlgren abia o zăriseră, când 
pupa basculă, ridicându-se şi mai sus, după care întregul 
fragment de epavă alunecă în tăcere sub valuri. In jur rămaseră 
împrăştiate câteva resturi, unele încă arzând, dar nici unul mai 
mare decât un preş de şters picioarele. Submersibilul condus de 
Dirk descrise un mic cerc în jurul epavei, dar în apă nu se vedea 
nici un semn de viaţă. Dahlgren stabili legătura cu Deep 
Endeavor şi îl anunţă pe Aimes, cu gravitate, că, după toate 
aparențele, întreg echipajul pierise în explozie. 

— Căpitanul Burch ne cere să ne întoarcem imediat pe Deep 
Endeavor, adaugă Dahlgren. 

Ca şi cum nu l-ar fi auzit, Dirk aduse submarinul şi mai 
aproape de platformă. Din poziţia lor avantajoasă, sub apă, 
puteau zări doar o mică porţiune din acea parte a platformei 
aflată dincolo de jumătatea superioară a rachetei Zenit şi de 
partea de sus a hangarului. Dar el îl opri brusc pe Badger şi arăta 
cu degetul către rachetă. 

— Uite, acolo, sus. 

Dahlgren cerceta cu privirea zona din spatele rachetei, însă nu 
desluşi decât acoperişul hangarului şi un loc gol, destinat 
aterizării elicopterelor. Işi încorda privirea şi şi-o cobori încet. 
Atunci fu izbit de ceea ce văzu. Un cronometru digital imens, pe 
care citi 00:52:00, cincizeci şi două de minute. 

— Obiectul ăla o să fie lansat în mai puţin de o oră, exclamă, 
urmărind cum descreştea numărul secundelor. 

— Trebuie să-l oprim, spuse Dirk, cu o tentă de mânie în glas. 

— Trebuie să ajungem la bord şi încă repede. Cu toate că eu 
nu ştiu nimic despre rachete şi despre platforme de lansare şi 
habar n-am cum te descurci tu, amice, în privinţa asta. 

— Trebuie să fim nişte mici genii, se strâmbă Dirk, apoi 
împinse brusc manetele de viteză înainte, făcând submarinul să 
se năpustească înspre platformă. 

Submersibilul roşu metalic ieşi din nou la suprafaţă lângă pupa 
platformei, aproape sub turnul de lansare şi sub racheta Zenit. 
Dirk şi Dahlgren priviră cu atenţie un set format din numeroase 
panouri care se înălţau din partea inferioara a platformei, chiar 
sub baza rachetei. Deflectorul de flăcări avea rolul de a devia şi 
de a atenua jetul de foc al acesteia, conducând furia lansării, prin 
platformă, către oceanul de dedesubt. Cu câteva secunde înainte 
de lansare, în canal erau eliberaţi mii de litri de apă care să ajute 
la răcirea porțiunii expuse a platformei când, în timpul ridicării 
încete a rachetei de pe suportul său, se dezlănţuiau flăcările 
iadului. 

— Adu-mi aminte să nu parchez aici când se aprinde torţa 
asta, spuse Dahlgren, încercând să-şi imagineze incendiul în 
mijlocul căruia s-ar fi aflat dacă racheta ar fi fost lansată. 

— Nu trebuie să-mi spui de două ori, răspunse Dirk. 

Căutând o modalitate de a urca pe puntea principală, atenţia 
le fu atrasă de pilonii groşi care susțineau platforma. Dahlgren 
observă primul şalupa de pe Koguryo, legată în partea opusă a 
acesteia. 

— Cred că văd o scară pe pilonul ala din faţă, de care e 
amarată barca, zise el. 

Dirk se orientă în grabă, apoi îl aduse pe Badger din nou în 
imersiune şi îl deplasă cu repeziciune printre pontoanele 
scufundate ale lui Odyssey, către capătul de la pupa al 
platformei. Se săltară la suprafaţă, apărând exact la pupa şalupei 
albe şi se menţinură deasupra cu prudenţă, cu ochii la cealaltă 
ambarcaţiune. 

— Cred că nu-i nimeni acasă, spuse Dirk, mulţumit că barca 
era goală. Te deranjează dacă te ocupi de amarare? 

Inainte de a primi răspunsul, Dahlgren deschisese deja 
tambuchiul din partea superioară şi se căţărase deasupra. Dirk 
goli apa de mare din rezervoare ca să obţină flotabilitatea 
maximă, apoi mişcă submersibilul încet înainte, până când se 
lovi uşor de pupa şalupei. Dahlgren sări imediat de pe submarin 
în barcă, apoi din barcă pe platformă, strângând în mâini o 
parâmă de amarare în timp ce se deplasa. Dirk opri repede 
sistemele de alimentare ale submersibilului şi se urcă pe 

platformă în vreme ce Dahlgren lega parâma. 

— Poftiţi, pe aici ajungem în apartamentul de lux de pe 
acoperiş, spuse Dahlgren pe tonul ceremonios al unui om de 
lume, întinzându-şi braţul către scara de alături. Cei doi bărbaţi 
se urcară pe treptele metalice cu repeziciune, alergând în susul 
scării cu paşi mari şi având totodată grijă să facă cât mai puţin 
zgomot. Când ajunseră în capul şirului de trepte se opriră o clipă 
să-şi tragă răsuflarea, apoi păşiră pe puntea exterioara a 
platformei. Ridicându-se în picioare la extremitatea dinspre 
provă, se pomeniră faţă în faţă cu două rezervoare de alimentare 
imense, în formă de trabuc, înconjurate de un labirint de ţevi şi 
de conducte. In acestea era depozitată hrana inflamabilă, 
compusă din kerosen şi oxigen lichid, a rachetei Zenit. Dincolo 
de rezervoare, în partea din spate a platformei, dădură cu ochii 
de racheta însăşi, înălțându-se ca un monolit în mijlocul punţii 
deschise. Rămaseră locului o clipă, fascinaţi de dimensiunile şi 
de forţa enormă degajată de rachetă, chiar şi fără a lua în 
considerare încărcătura ei letală. Apoi Dirk îşi ridică ochii către 
hangarul care se înălța alături de ei, acoperit, în partea 
anterioară, de platforma de decolare a elicopterelor. 

— Sunt cât se poate de sigur că puntea de navigaţie se află 
deasupra hangarului. Acolo trebuie să ajungem. 

Dahlgren examina construcţia în mod sistematic. 

— Se pare că o să fim nevoiţi să trecem prin hangar pentru 
asta. 

Fără alte vorbe, cei doi bărbaţi se puseră în mişcare în salturi 
rapide, având grijă să nu fie observați în timp ce se năpusteau 
spre capătul hangarului. Ajungând de partea dinspre punte a 
uşilor mari, ca de hambar, Dirk se apropie cu atenţie de ele ca să 
arunce o privire înăuntru. Când racheta Zenit nu se afla în 
interior, culcată, hangarul lung şi îngust părea o imensă peşteră 
goală. Cu Dahlgren pe urmele sale, Dirk se prelinse în jurul uşii şi 
apoi în interior, deplasându-se, fără zgomot, în spatele unui 
generator imens montat lângă perete. Mai multe voci 
reverberară brusc în încăperea goală şi cei doi încremeniră 
locului. 

Pe latura opusă a hangarului, jumătatea lungimii acestuia, se 
deschise o uşă, iar vocile amuţiră. Trei bărbaţi slăbiţi, purtând 
salopetele companiei Sea Launch, intrară clătinându-se pe 
picioare, urmaţi de doi terorişti înarmaţi. Dirk recunoscu 
echipamentul negru şi puştile de asalt AK-74 ca fiind cele cu care 

fuseseră dotați bandiții care atacaseră Sea Rover. Alături de 
Dahlgren, privi în tăcere cum cei trei bărbaţi erau mânaţi într-o 
magazie din prefabricate, situată spre capătul îndepărtat al 
hangarului. Lângă aceasta stăteau de pază alţi doi terorişti, 
dându-le o mână de ajutor celor care îi mânau înăuntru pe 
angajaţii Sea Launch înainte de a încuia uşa în urma lor. 

— Ar fi bine dacă am putea ajunge la echipajul Sea Launch, ei 
trebuie să ştie cum se opreşte lansarea, zise Dirk, cu voce 
scăzută. 

— Corect. Ar fi cazul să fim în stare să avem grijă de Mutt şi 
Jeff, o dată ce pleacă prietenii lor, răspunse Dahlgren, făcând 
semn cu capul către cei doi paznici ai magaziei. 

Se strecurară în adăpostul avantajos oferit de un ungher de 
lângă un transportor/erector, aşteptară şi îi urmăriră cu privirea 
pe primii doi terorişti, care stătură un moment de vorbă cu 
paznicii, apoi ieşiră prin uşa laterală. Ghemuindu-se şi croindu-şi 
drum printre rafturile cu aparatură electronică de control şi lăzile 
cu unelte, Dirk şi Dahlgren se strecurară mai aproape de cabina 
păzită. Pe traseu, trecură pe lângă un raft cu scule etichetat ca 
MECANIC HIDRAULIC. După ce ezitară o secundă, Dirk înşfacă un 
ciocan de lemn cu coada lungă, în timp ce Dahlgren luă, pentru 
orice eventualitate, o cheie tubulară supradimensionată. Merseră 
pe brânci pe lângă transportor/erector, apoi se repeziră, fără 
zgomot, în spatele unei platforme de lucru aflate la treizeci de 
metri de magazie. 

— Şi acum, maestre? şopti Dahlgren, văzând că între ei şi 
spaţiul de depozitare nu se mai afla decât puntea deschisă. 

Dirk se ghemui lângă roata platformei şi se uită în direcţia 
santinelelor. Cei doi terorişti înarmaţi discutau între ei cu 
aprindere, dând foarte puţină atenţie restului hangarului. Apoi 
privi cu atenţie platforma în spatele căreia se ghemuiseră. Era o 
platformă motorizată de lucru, care se deplasa în sus şi în jos, 
pentru a permite accesul la partea superioară a rachetei cu un 
diametru de patru metri. Dirk bătu cu palma în roata de lângă el 
şi îi adresă lui Dahlgren un zâmbet strâmb. 

— Jack, şopti el, cred că o să conduci asta la uşa din faţă, în 
vreme ce eu o să mă furişez către cea din dos. 

Câteva secunde mai târziu, Dirk se strecură, în linişte, pe 
lângă peretele lateral, având grijă să se deplaseze numai atunci 
când paznicii erau cu spatele. După mai multe salturi iuți, pe 
distanţe scurte, ajunse în partea din spate a hangarului, pe unde 

îl traversă fără să fie observat. Atâta timp cât santinelele stăteau 
lângă partea din faţă a magaziei, putea să se apropie, venind din 
spate, fără să fie văzut. 

intre timp, Dahlgren avea de dus la îndeplinire partea mai 
riscantă a atacului. Se urcă pe platforma motorizată, înşfacă 
dispozitivul de comandă al cablurilor, apoi se întinse pe burtă. La 
una dintre marginile laterale se afla o prelată pe jumătate rulată, 
pe care o folosi ca să se acopere. Trăgând cu coada ochiului la 
paznici printr-o crăpătură a acesteia, apasă butonul de ridicare 
când se uitau în altă parte. Platforma se săltă cu cincisprezece 
centimetri, abia huruind. Nefiind în zona în care puteau auzi 
zgomotul, cei doi paznici erau ca şi surzi. Dahlgren aşteptă până 
când priviră din nou în altă parte, apoi apăsă din nou butonul, 
acum ţinându-l astfel mai multă vreme. Platforma se ridică încet, 
precum un lift, cu motorul electric de abia scoțând un bâzâit. 
Ţinându-şi respiraţia, Dahlgren aşteptă până când schela ajunse 
la o înălţime de patru metri şi jumătate, înainte de a o opri, 
eliberând butonul. Se uită în jos, către santinele şi constată că 
mişcarea trecuse neobservată. 

— Acum urmează partea distractivă, murmură, pentru sine. 

Apăsă butoanele de comandă şi întreaga platformă de lucru 
înaintă clătinându-se pe cele patru roţi şi mişcându-se cu 
încetineală. Dahlgren regla mecanismul de deplasare astfel încât 
să o conducă direct către magazie şi către cei doi paznici, apoi se 
ghemui sub prelată şi rămase nemişcat. 

Impozanta platformă se târî prin hangar ca un robot, până la 
jumătatea drumului, înainte ca una dintre santinele să observe 
că era în mişcare. De sub prelată, Dahlgren auzi o rafală de 
bolboroseli într-o limbă asiatică, dar, din fericire, nu urmă nici un 
foc de armă. Un „Hei!” urlat din toate puterile scrâşni în văzduh, 
repetându-se peste câteva secunde, când cei doi paznici cerură 
ca toată scamatoria să înceteze. Dahlgren ignoră strigătul şi 
platforma continuă să ruleze de-a curmezişul punţii. Uitându-se 
printr-o gaură a prelatei, văzu linia acoperişului magaziei 
apropiindu-se şi ştiu că era aproape de santinele. Aşteptă până 
când platforma ajunse la un metru şi jumătate de clădirea 
depozitului, apoi apăsă butonul stop. Paznicii derutaţi nu 
scoaseră nici un cuvânt când platforma înălţată continuă să 
ruleze în tăcere până ce se opri. 

Incordarea care plutea în aer era palpabilă şi Dahlgren caută 
să profite, pentru ca efectul să fie mai pronunţat. Sub el, cele 

două santinele se holbau, agitate, la platforma misterioasă, cu 
degetele asudate pe trăgacele armelor. Din punctul lor de 
observare, aveau impresia că platforma care îi deruta începuse 
să ruleze fiind goală, cu excepţia unei prelate şi a unei frânghii 
lejer încolăcite. Poate că deplasarea fusese provocată de o 
simplă defecţiune mecanică. Se apropiară cu prudenţă, ca să 
vadă ce se întâmplase. Ascuns sub prelată, Dahlgren îşi tinu 
respiraţia şi apăsă pe butonul de comandă. 

Platforma începu brusc să coboare, precum o stafie mecanică. 
Paznicii făcură un salt înapoi când structura de susţinere, de tip 
acordeon, se strânse şi eşafodajul de lemn cobori către podea. 
Platforma se opri apoi, brusc, la doi metri înălţime. Era cu 
cincisprezece centimetri buni deasupra capetelor lor şi amândoi 
se retraseră cu vreo doi metri înapoi, străduindu-se să vadă cine 
sau ce o conducea, în cele din urmă, unul dintre ei se apropie 
ridicându-se pe vârfuri şi începu să-şi înfigă ţeava puştii de atac 
în sulul de prelată, în timp ce partenerul său se trase înapoi, 
rotindu-şi privirile bănuitoare prin hangar. 

Dahlgren ştia că nu avea decât o singură şansă de a-l scoate 
pe paznic din luptă şi îşi ridică cu prudenţă braţul drept deasupra 
capului, pregătind lovitura. Prin prelata strânsă grămadă, simţi 
împunsăturile paznicului tot mai aproape, până când ţeava i se 
înfipse în coapsă. Surprinsă, santinela ezită o secundă înainte de 
a retrage arma ca să tragă. Dar Dahlgren nu avea nevoie de mai 
mult timp ca să balanseze cheia tubulară, scoţând-o de sub 
prelată şi lăsând-o să cadă, precum un pendul, către capul 
celuilalt. Suprafaţa metalică dură îl izbi pe acesta direct în falcă 
cu un trosnet înăbuşit, dar, printr-un soi de miracol, fără să-i rupă 
osul. Însă lovitura fusese suficient de puternică ca să-l facă să 
leşine şi se prăbuşi grămadă, fără să fi tras nici un foc. 

Mişcarea făcută de Dahlgren îl scosese brusc din adăpostul 
oferit de prelată, când al doilea paznic se întoarse şi-şi văzu 
partenerul zăcând fără cunoştinţă pe podea. Dahlgren îi întoarse 
neajutorat privirea, strângând în mână cheia însângerată. Fără 
să ezite, omul îşi ridică puşca AK-74 către el şi apăsă pe trăgaci. 
Dar, în aceeaşi fracțiune de secundă, în spatele său se cobori o 
umbră care străbătu aerul şi îl pocni peste ceafă, doborându-l în 
vreme ce din ţeava armei îi ţâşnea un jet de foc. Izbitura fu 
destul de puternică ca să-l facă să greşească ţinta, gloanţele 
trecând, fără să-i facă nici un rău, pe sub platforma ridicată pe 
care se afla Dahlgren. Acesta văzu silueta înaltă a lui Dirk la şase 

metri în spatele paznicului, cu o expresie hotărâtă pe chip. 
Acţionând cu disperare ca să salveze viaţa prietenului său, Dirk 
aruncase ciocanul ca pe o secure cu coada lungă, acesta 
zburând prin aer până ce izbise capul santinelei ca pe o minge 
de crichet. 

Totuşi, omul fusese doar surprins de lovitură şi se ridică năucit 
în genunchi, încercând să ţintească din nou. Dahlgren sări 
repede de pe eşafodaj şi se răsuci ca să izbească din nou cu 
cheia, când zgomotul unor focuri de armă sfâşie aerul. Şi 
înmărmuri când mai multe găuri de glonte se înşiruiră, în ordine, 
pe suportul platformei, doar la câţiva centimetri de capul său. 
Tuburile cartuş răpăiau pe podea, în timp ce reverberaţiile 
împuşcăturilor care răsunau în hangar se domoleau treptat. 

— Te-aş sfătui să nu te mai mişti nici tu, domnule Pitt, scuipă 
vocea amenințătoare a lui Tongju, care stătea în cadrul uşii 
ţinând în mâini o puşcă mitralieră. 

Capitolul 54 


Dirk şi Dahlgren erau ţinuţi sub ameninţarea armei, în vreme 
ce Tongju şi grupul de comando mânau restul membrilor 
echipajului de la Sea Launch în magazie. După ce căpitanul 
Christiano fu ultimul om împins înăuntru, unul dintre terorişti se 
întoarse spre Tongju: 

— Intră şi ăştia? întrebă, arătând spre prizonierii de la NUMA. 

Cel întrebat negă clătinând din cap, cu o vagă expresie de 
încântare. Paznicul închise uşa grea de metal şi o încuie, blocând 
mânerul cu un lanţ cu lacăt. Inchişi înăuntru, treizeci de angajaţi 
ai Sea Launch erau înghesuiți într-o cutie întunecoasă, fără 
ferestre, neavând nici o posibilitate de scăpare. 

Uşa o dată încuiată, Tongju se îndrepta către peretele 
hangarului, unde Dirk şi Dahlgren stăteau în picioare, cu ochii la 
două ţevi de puşcă aţintite spre coastele lor. Tongju îi aruncă lui 
Dirk o privire în care respectul se amesteca cu disprețul. 

— Domnule Pitt, ai tendinţa enervantă de a supravieţui şi nu e 
întrecută decât de predilecţia agasantă pentru amestecul în 
treburile altora. 

— Nu sunt decât nesuferitul care-ţi taie calea, răspunse Dirk. 

— De vreme ce dai dovadă de un interes atât de aprig faţă de 
operaţiunile noastre, nu ţi-ar face plăcere să asişti la lansare din 
rândul întâi? spuse Tongju, făcând un semn cu capul către trei 
dintre oamenii săi. 

Înainte ca Dirk să apuce să răspundă, aceştia îşi proptiră ţevile 
armelor în spatele celor doi, conducându-i către uşile deschise 
ale hangarului. Unul dintre paznici se întinse şi luă de pe 
platforma de lucru a lui Dahlgren un colac de frânghie care zăcea 
alături de sulul de prelată. Inainte de a-i urmă, Tongju mai zăbovi 
o clipă, ordonându-le celorlalţi membri ai grupului său de 
comando să se îmbarce pe şalupă. In timp ce mergeau, cei doi 
prizonieri schimbară o privire, mintea fiecăruia căutând un plan 
de salvare, dar şansele lor erau firave. Dirk ştia că Tongju nu ar fi 
ezitat să-i ucidă pe loc şi să savureze momentul. 

Asasinul îi ajunse în timp ce părăseau hangarul, ieşind pe 
puntea deschisă, scăldată în lumina strălucitoare a soarelui. 

— Ştii, desigur, că mai multe unităţi militare se îndreaptă chiar 
acum către platformă, i se adresă Dirk, sperând, în taină, că 

vorbele lui reprezentau adevărul. Lansarea o să fie oprită, iar tu 
şi oamenii tăi o să fiţi capturați sau chiar ucişi. 

Tongju îşi ridică ochii spre ceasul care cronometra lansarea, 
apoi se întoarse spre Dirk şi zâmbi, dinţii lui galbeni sticlind sub 
razele soarelui. 

— N-o să ajungă la timp. Şi chiar dac-or s-o facă, asta n-o să 
schimbe lucrurile. Militarii americani sunt sentimentali, n-or să 
atace platforma de teamă să nu ucidă muncitorii nevinovaţi de la 
bord. Acum numărătoarea inversă nu mai poate fi oprită, orice s- 
ar întâmpla. Lansarea o să aibă loc, domnule Pitt şi o să pună 
capăt atât activităţilor tale inoportune, cât şi celor în care sunt 
amestecați compatrioţii tăi. 

— N-ai cum să scapi cu viaţă. 

— Mă tem că nici tu. 

Dirk şi Dahlgren rămaseră tăcuţi în timp ce îşi târau picioarele 
pe punte, simțindu-se precum doi condamnaţi la spânzurătoare. 
Când se apropiară de turnul de lansare, nimeni nu se putu 
împiedica să-şi ridice privirea către racheta strălucitoare, care se 
înălța deasupra capetelor lor. Captivii fură conduşi chiar sub 
baza ei, fixată de turn la câţiva metri deasupra lor. Fură împinşi 
lângă unul dintre stâlpii de susţinere ai turnului şi li se ordonă să 
stea locului în timp ce paznicul cu frânghia începu să taie mai 
multe bucăţi cu un cuţit serat. 

Tongju se opri şi îşi scoase cu nepăsare pistolul din toc, 
îndreptându-l spre gâtul lui Dirk, în timp ce un paznic îi lega 
încheieturile mâinilor şi coatele la spate şi de stâlpul de susţinere 
al turnului. Pe urmă îi legă gleznele şi înfăşură frânghia în jurul 
stâlpului înainte de a se duce la Dahlgren, ţintuindu-l de stâlp în 
acelaşi mod. 

— Lansare plăcută, domnilor, şuieră Tongju, apoi le întoarse 
spatele, îndepărtându-se. 

— O să ne placă, fiindcă ştim că viermii de teapa ta n-or să 
mai facă mult umbră pământului, îl insultă Dirk. 

El şi Dahlgren îi urmăriră în tăcere cu privirea pe Tongju şi pe 
oamenii acestuia, care mergeau alene de-a lungul platformei, 
către cel mai îndepărtat pilon de susţinere, ca să dispară apoi în 
josul scării. După câteva minute, zăriră tenderul care accelera, 
îndreptându-se spre Koguryo, aflat acum la o distanţă de 
aproape două mile de Odyssey. Din locul unde erau imobilizaţi 
puteau vedea foarte bine cronometrul lansării, ajuns la 00:26:00; 
mai rămăseseră douăzeci şi şase de minute. Dirk privi în sus şi 

studie cu un interes morbid propulsoarele imense care atârnau la 
câţiva metri deasupra capetelor lor. În primele secunde ale 
lansării, şapte sute de mii de kilograme de combustibil aveau să 
fie  expulzate, căzând asupră-le ca o vijelie de foc şi 
transformându-le trupurile în cenuşă. Măcar avea să fie o moarte 
rapidă, gândi. 

— Cred că e ultima dată când te las să mă convingi să vin la o 
petrecere fără să fi fost invitat, spuse Dahlgren, întrerupând 
tensiunea. 

— Imi pare rău, cred că n-am avut ţinuta corespunzătoare, 
ripostă Dirk, fără pic de umor. 

Se smuci şi îşi răsuci mâinile în frânghiile care îl legau, 
căutând o modalitate de scăpare, dar abia dacă avea loc să şi le 
mişte. 

— Ai vreo şansă să te dezlegi? îl întrebă pe Dahlgren, optimist. 

— Mă tem că nu. E clar că tipul ăsta şi-a câştigat diploma de 
merit în ceea ce priveşte nodurile, spuse celălalt, trăgând de 
frânghiile care îl imobilizau. 

Un zăngănit sonor care reverberă de-a lungul platformei le 
atrase atenţia, fiind apoi urmat de un huruit puternic care venea 
de sub picioarele lor. Un lichid care curgea cu repeziciune vui în 
spatele lor, vâjâindu-le pe deasupra capetelor prin numeroasele 
conducte încastrate în turnul de lansare. In jur, ţevile scârţâiau şi 
gemeau, ca şi cum ar fi protestat împotriva potopului de oxigen 
lichid suprarăcit şi de kerosen care era pompat în Zenit. 

— Alimentează racheta, constată Dirk. Era prea periculos să o 
facă cât timp echipajul se afla la bord, aşa că au aşteptat până în 
preajma lansării, după ce platforma a fost evacuată. 

— Asta mă face să mă simt mult mai bine. Sper doar ca tipul 
care manevrează pompele nu e neglijent şi că rezervorul n-o să 
dea pe-afară. 

Neliniştiţi, amândoi îşi ridicară ochii către rachetă, ştiind că o 
scurgere de oxigen lichid s-ar fi prelins exact asupra lor, 
arzându-le pielea. Inghiţindu-şi combustibilul lichid, racheta se 
cutremura şi gemea, de parcă infuzia sorbită ar fi trezit-o la 
viaţă. In timp ce combustibilul de amorsare pătrundea în prima 
cameră de combustie a motorului rachetei, pompele şi motoarele 
vibrau deasupra capetelor lor. Incremeniţi şi tăcuţi, cei doi 
priveau fix gurile propulsoarelor rachetei, cu gândul la iminenta 
revărsare de foc care avea să se prăvălească asupra lor. Dirk se 
gândi la Sarah şi simţi o durere bruscă în piept când realiză că n- 

avea s-o mai vadă niciodată. Încă şi mai rău, îşi aminti că ea era 
la Los Angeles. Şi ea ar fi putut să piară în urma lansării rachetei, 
pe care el nu fusese în stare s-o împiedice. Apoi în minte îi veniră 
sora şi tatăl său şi îi compătimi pentru că nu aveau să afle 
niciodată în ce împrejurări dispăruse. Cu siguranţă, nu aveau să 
existe nici un fel de rămăşiţe care să fie îngropate, îi spuse un 
gând morbid. Atenţia îi fu atrasă de un şuierat de joasă 
frecvenţă, provocat de norii de abur alb care ţâşneau din 
numeroase valve de siguranţă plasate de-a lungul rachetei. In 
timp ce oxigenul răcit se încălzea în contact cu aerul, vaporii în 
expansiune erau eliminaţi din rachetă, acumulându-se în 
ciorchinele de nori de deasupra capetelor lor. Ca o ironie crudă la 
adresa celor doi captivi care îşi petreceau ultimele minute 
aşteptându-şi moartea, cerul părea să se întunece în timp ce 
vaporii împiedicau pătrunderea razelor de soare. Dar lui Dirk 
aproape că îi stătu inima când îşi dădu seama că umbra care 
cădea asupra lor de deasupra rachetei se târa încet de-a lungul 
punţii platformei. 


Chiar şi privite din înaltul cerului, platforma de la Sea Launch 
şi racheta Zenit arătau impresionant. Dar bărbaţii de pe /car nu 
făceau un zbor de agrement. De data asta, în jur nu se afla nimic 
care să le irosească timpul, aşa că aerostatul plutea direct către 
platforma încremenită. 

— Uite-l pe Badger. E legat de pilonul de susţinere din faţă, 
spuse Giordino, arătând către un colţ al platformei, unde se 
putea zări submarinul roşu, care spărgea suprafaţa apei. 

— E clar că Dirk şi Dahlgren au reuşit să ajungă la bord, spuse 
Pitt, cu o umbră de îngrijorare. 

După ce, de pe Deep Endeavor, Summer îl anunţase prin radio 
că vedeta Warwhal!/ fusese atacată, Pitt întorsese imediat 
dirijabilul către sud şi se grăbise să se întoarcă cu toată viteza. 
Cele două motoare Porsche ataşate nacelei se tânguiră când 
turaţia crescu, iar viteza ajunse la valoarea maximă, de cincizeci 
de noduri. Pitt şi Giordino puteau vedea, la orizont, fumul negru 
al cocii lui Narwhal, care ardea mocnit, înălțându-se de parcă ar 
fi fost un semnal, până când epava alunecă sub valuri. Pitt se 
îndreptă spre resturi atât de repede cât o putea face greoiul 
dirijabil în timp ce Giordino focaliza camera de supraveghere la 
distanţă asupra spaţiului care li se întindea înainte. Când se 
apropiară, observară că Koguryo se îndepărta de platformă, 

descoperind, în acelaşi timp, mici rămăşiţe ale ambarcaţiunii 
Pazei de Coastă cu ajutorul imaginii mărite de cameră. 

— Nu e cazul să-ţi doreşti să zbori prea aproape de nava aia 
auxiliară, îl avertiză Giordino după ce survolară de mai multe ori, 
cu atenţie, locul în care se scufundase Narwhal fără să descopere 
nici un supravieţuitor. 

— Crezi că e dotată cu rachete sol-aer? întrebă Pitt. 

— A lovit vedeta cu o rachetă sol-sol, aşa că ai o şansă dacă 
pariezi pe asta. 

— O să mă menţin pe o poziţie în care platforma să se afle 
între noi. Asta ar trebui să-i împiedice să tragă şi, să sperăm, să 
ne spulbere teama că vom sfârşi ca Hindenburg. 

Pitt cobori dirijabilul la o altitudine de o sută cincizeci de metri 
şi micşoră turaţia motoarelor când ajunseră lângă platformă. 
Giordino focaliză camera WESCOM asupra navei Koguryo, care 
staţiona în depărtare, supraveghind-o cu atenţie ca să descopere 
orice ar fi putut indica intenţia de a trage asupra aerostatului. 
Când se aliniară cu nava, ambarcaţiunea pneumatică apăru pe 
monitor. Pitt şi Giordino îi urmăriră cu privirea pe Tongju şi pe 
ultimii membri ai grupului său de atac care se urcau pe vasul mai 
mare. Pitt observă că Jack şi fiul său nu se numărau printre ei. 

— Ultimii şobolani care au părăsit platforma? întrebă Giordino. 

— S-ar putea. Nu par să aibă de gând să trimită şalupa înapoi. 
Să vedem dacă putem da de cineva care are grijă de prăvălie. 

Dirijabilul viră, ajungând deasupra pupei platformei, apoi Pitt îl 
conduse, de-a lungul punţii de la babord, către provă. Pe puntea 
de dedesubt nu era nici ţipenie de om. Giordino arătă către 
ceasul care mergea înapoi de deasupra hangarului şi pe care 
indica 00:27:00, adică douăzeci şi şapte de minute. In timp ce 
pluteau către capătul din faţă al platformei, Pitt cârmi şi zbură 
de-a curmezişul provei şi de-a lungul timonei plasate pe 
acoperiş. Giordino răsuci camera până ce o îndreptă către 
ferestrele staţiei de comanda a platformei. Pe monitor se putea 
vedea clar interiorul punţii de navigaţie. O scanară de la un 
capăt la celălalt, fără să observe nici măcar un singur semn de 
viaţă. 

— Pe aici, parcă ar fi nava fantomă Mary Celeste, spuse 

34 Brigantină descoperită, la 5 decembrie 1972, plutind în derivă, 
părând să fi fost abandonată în grabă de echipajul dispărut fără urmă. 


Cazul a devenit celebru datorită povestirii The Captain of the Polestar, 
de Arthur Conan Doyle. 

Giordino. 

— Fără îndoială. Se pregătesc să aprindă fitilul. 

Pitt îşi îndreptă din nou atenţia asupra comenzilor dirijabilului 
şi îl purtă deasupra laturii dinspre tribord, apoi descrise un cerc 
strâns în jurul rachetei Zenit. Din valvele de evacuare ale 
acesteia se revărsau dâre de fum alb, din cauza combustibilului 
care se încălzea. Giordino deplasă camera în sus şi în jos, 
panoramând racheta. 

— Pare să fie alimentată şi gata să decoleze în orice moment. 

— Mai exact, peste douăzeci şi şase de minute, spuse Pitt, cu 
ochii la ceasul care afişa numărătoarea inversă. 

Giordino lăsă să-i scape un fluierat când privi cronometrul. O 
uşoară mişcare de pe monitor îi atrase din nou ochii către 
imaginea rachetei, dar tot fu cât pe ce s-o rateze. Curios, făcu un 
reglaj fin al focalizării, coborând camera către partea de jos a 
rachetei, până când ecranul se umplu cu imaginea a doi bărbaţi 
care stăteau în picioare la baza turnului. 

— Sunt Dirk şi Jack! Sunt legaţi de turn. 

Pitt privi fix ecranul preţ de o clipă şi dădu din cap, 
încordându-şi ochii ca să-i recunoască. Fără o vorbă, scana 
platforma în căutarea unui loc în care ar fi putut cobori 
aerostatul. Cu toate că pe puntea din spate, între hangar şi 
turnul de lansare, se afla un spaţiu larg, deschis, o macara înaltă 
era orientată, sub unghi, în sus şi spre interior, stânjenind 
dirijabilul. In contact cu aceasta, materialului care îl acoperea s- 
ar fi putut agăța, eliberând gazul. 

— Frumos din partea lor că ne-au lăsat deschizătorul cutiei de 
conserve, spuse Giordino, uitându-se la macaraua impozantă. 

— Nici o problemă. Doar că va trebui să aterizăm ca un 
elicopter. 

Trecând razant pe deasupra hangarului şi coborând rapid, Pitt 
lăsa aerostatul către imensul platou rotund pentru elicoptere 
plasat deasupra timonei. Manevrând cu fineţe comenzile, cobori 
până când nacela atinse uşor platoul, parcă sărutându-l. 

— Pot să am încredere că nu pleci într-un tur de agrement fără 
mine? întrebă Pitt, părăsind în grabă scaunul pilotului. 

— Jur cu mâna pe inimă. 

— Dă-mi zece minute. Dacă nu ne întoarcem până atunci, ia 
dracului chestia asta de pe platformă înainte să se aprindă. 

— O să las ceasul de taxare să meargă, răspunse Giordino, 
urându-i noroc cu un semn din cap. 

Cât ai clipi, Pitt ieşi pe uşa nacelei şi sprintă, traversând 
spaţiul de aterizare. Când dispăru în josul unei scări, Giordino îşi 
privi ceasul şi începu să numere neliniştit secundele. 

Capitolul 55 


Tongju se căţără la bordul lui Koguryo şi se îndreptă în grabă 
spre puntea de navigaţie, de unde căpitanul Lee şi Kim 
supravegheau platforma Odyssey. 

— Ai plecat cam prea aproape de momentul limită, spuse Lee, 
cu gravitate. Au început deja să alimenteze racheta. 

— O mică întârziere, datorată unui impediment neaşteptat, 
răspunse Tongju. Scrutând orizontul, observă dirijabilul care se 
înapoia, îndreptându-se încet către platformă. 

— Aţi mai detectat alte nave care se apropie? 

Căpitanul clătină din cap. 

— Nu, nu încă. In afară de dirijabil, a mai fost o singură navă 
de cercetare care venea pe urmele vedetei Pazei de Coastă, 
spuse, arătând un semnal luminos pe ecranul radarului, aflat în 
partea opusă a platformei. S-a oprit în poziţia actuală, la trei 
kilometri nord-est de Odyssey. 

— Şi sigur c-au cerut ajutor prin radio. Blestemaţii ăştia de 
ucraineni, făcu, cu dispreţ. Ne-au adus prea aproape de țărm şi 
au pus misiunea în pericol. Schimbă cursul către sud şi s-o 
pornim cu toată viteza spre apele Mexicului înainte de a o lua 
spre punctul de întâlnire. 

— Şi dirijabilul? întrebă Kim. Trebuie distrus, ne poate lua 
urma. 

— Nu putem trage în ei câtă vreme sunt lângă platformă. ŞI 
acum e prea târziu să mai poată strica ceva. Poate-or să ardă 
acolo ca nişte proşti. Hai, vino să admirăm lansarea. O să 
scăpăm de ei mai târziu. 

Cu Kim pe urmele sale, Tongju părăsi puntea de navigaţie şi 
se îndreptă în grabă spre centrul de control al lansării. Incăperea 
scăldată într-o lumină strălucitoare era înţesată de ingineri în 
halate albe care stăteau la pupitrele de lucru aranjate în formă 
de potcoavă, în centrul peretelui din faţă se afla un ecran imens, 
care reda întreaga imagine a rachetei Zenit şi a turnului de 
lansare, cu şomoioage de vapori albi emanând din părţile 
laterale. Tongju îl observă pe Ling aplecat deasupra unui monitor 
şi discutând cu un tehnician şi se apropie de inginerul specializat 
în operaţiuni de lansare. 

— Ling, în ce stadiu se află lansarea? îl întrebă. 

Bărbatul cu faţa rotundă îl privi prin ochelari, cu ochii mijiţi. 

— Alimentarea o să se încheie peste încă două minute. Unul 
dintre computerele de rezervă pentru controlul zborului nu 
răspunde, pe una dintre conductele de răcire presiunea e 
scăzută, iar indicatorul turbopompei auxiliare numărul doi arată 
o pierdere de fluid. 

— Ce importanţă au toate astea pentru lansare? 

— Nici unul dintre ele, luate în considerare atât individual cât 
şi în ansamblu, nu are o importanţă critică. Toate celelalte 
sisteme funcţionează în parametrii normali. Lansarea va avea loc 
conform orarului stabilit, spuse Ling, cu ochii la cronometrul 
digital, peste exact douăzeci şi trei de minute şi patruzeci şi 
şapte de secunde. 


Cu douăzeci şi trei de minute şi patruzeci şi şase de secunde 
înainte de lansare, Jack Dahlgren îşi ridica ochii de la cronometrul 
de pe Odyssey către Icar, care părea să plutească fixat deasupra 
timonei. Ştia că nu aveau nici o şansă să fie observați din nacela 
aflată la mare înălţime, dar se întrebă totuşi dacă Pitt sau 
Giordino puteau descoperi cumva vreo modalitate de a împiedica 
lansarea. Se încorda ca să se întoarcă spre Dirk, aflat alături de 
el, aşteptându-se ca prietenul său să privească aerostatul cu 
speranţă şi optimism. In loc de asta, Dirk părea să nu vadă 
dirijabilul, întreaga sa atenţie fiind concentrată asupra încercării 
pline de încăpățânare de a-şi desface legăturile. Jack încercă să-i 
spună câteva vorbe încurajatoare, dar cuvintele îi îngheţară pe 
buze când observă o mişcare în interiorul hangarului. Era destul 
de sigur că desluşea un bărbat care alerga drept către ei. 

— Dirk, cineva se îndreaptă încoace. E cine cred eu că este? 

Celălalt privi înspre hangar în timp ce continua să-şi 
smucească mâinile şi picioarele legate. Işi miji ochii către silueta 
singuratică care se năpusti afară din hangar şi traversă 
platforma ducând în mână ceva care semăna cu un băț lung. 
Omul era înalt şi deşirat, cu părul închis la culoare, iar Dirk încetă 
brusc să se mai lupte cu frânghiile când îi recunoscu mersul. 

— Nu-mi amintesc să-l mai fi văzut vreodată pe tata 
mişcându-se atât de repede, îi spuse lui Dahlgren, iar pe faţă i se 
lăţi un zâmbet. 

Când şeful NUMA ajunse mai aproape, văzură că ceea ce 
ducea In mâna stângă în timp ce alerga nu era un băț, ci o 
secure de pompier. Sprintând către turn, Pitt senior zâmbi uşurat 

când văzu că cei doi nu aveau nici un fel de rană. 

— Băieți, v-am spus să nu vă urcați niciodată în maşina unor 
străini, gâfâi el, bătându-şi fiul pe umăr şi examinându-i 
legăturile. 

— Îmi pare rău, tată, dar ne-au oferit câte-n lună şi în stele, 
zâmbi Dirk, apoi adăugă: îţi mulţumim c-ai trecut pe aici, după 
noi. 

— Am un taxi care aşteaptă. Să plecăm înainte de a se 
aprinde chestia asta. 

Ochind centrul frânghiei, balansa securea şi înfipse lama în 
legătura care imobiliza coatele lui Dirk. li taie frânghia de la 
încheieturile mâinilor dintr-o altă lovitură, lama securii scoțând 
un sunet răsunător când se izbi de stâlpul de susţinere al 
turnului. În timp ce Dirk era ocupat să-şi dezlege gleznele, Pitt 
repetă secvenţa tăind legăturile lui Dahlgren. Cei doi se străduiră 
să se ridice repede în picioare în timp ce Pitt aruncă securea 
deoparte. 

— Tată, echipajul platformei Sea Launch e închis în interiorul 
hangarului. Trebuie să-i scoatem de acolo. 

Pitt încuviinţă dând din cap. 

— Mi s-a părut că am auzit nişte bătăi într-o uşă. Luaţi-o 
înainte. 

Aproape toţi ca unul, cei trei bărbaţi se repeziră înapoi, 
alergând pe puntea deschisă cu toată viteza de care erau în 
stare, ştiind că fiecare secundă era importantă. In timp ce 
alergau, Dirk privi cronometrul lansării de deasupra capului său. 
Doar douăzeci şi unu de minute şi treizeci şi şase de secunde îi 
mai despărţeau de momentul în care platforma avea să fie 
cuprinsă de focul iadului. Ca şi cum nu ar fi avut suficiente 
motive ca să se mişte mai repede, din interiorul hangarului 
erupse brusc un huruit. Programul care rula în centrul de control 
al lansării de pe Koguryo dăduse o comandă electronică şi uşile 
imense ale hangarului începură să gliseze, închizându-se, ceea 
ce făcea parte din pregătirea lansării. 

— Uşile se închid, pufni Dahlgren. Trebuie să ne grăbim. 

Aidoma unui trio de sprinteri olimpici îndreptându-se spre linia 
de sosire, bărbaţii goniră umăr la umăr către spaţiul din ce în ce 
mai îngust dintre uşile care se închideau. Cu toate că se simţea 
încă plin de vigoare, Pitt încetini când se apropiau de deschidere 
şi îi lăsă pe Dirk şi Dahlgren să sară primii înăuntru. Urmându-i în 
şir indian, se răsuci şi se strecură prin deschidere dintr-o parte, 


398 


chiar înainte ca uşile să se închidă etanşându-se. 

Odată ajunşi la jumătatea hangarului, auziră sunetul unor voci 
înăbuşite şi al loviturilor date în uşă metalică de bărbaţii din 
magazie, care se străduiau să se elibereze. Dirk, Dahlgren şi Pitt 
se repeziră într-acolo şi studiară uşa încuiată cu lacăt şi lanţ în 
timp ce-şi trăgeau răsuflarea. 

— Lanţul n-o să cedeze, dar poate că reuşim să scoatem uşa 
din balamale... dacă găsim pe aici o rangă, spuse Dahlgren, 
privind în jur în căutarea unei potenţiale unelte. 

Pitt aruncă o privire spre platforma motorizată de lucru pe 
care străbătuse Jack hangarul, apoi se întinse şi înşfăcă 
dispozitivul de comandă, care atârna de balustradă. 

— Cred că ranga noastră e chiar aici, spuse, coborând 
platforma cu vreo doi metri, apoi aducând-o în faţa magaziei. 

In timp ce Dirk şi Dahlgren îl priveau, prinse capătul liber al 
lanţului cu lacăt şi îl înfăşură strâns în jurul balustradei 
platformei, apoi ţipă la cei din interiorul magaziei: 

— Plecaţi de lângă uşă! 

Aşteptă o clipă, apoi apăsă butonul RIDICARE şi se uită la 
platforma care se înalţă încet, întinzând bine lanţul. Mecanismul 
gemu şi se tensiona pentru o clipă, în timp ce roţile platformei 
oscilau pe podea. Apoi, cu un trosnet sonor, uşa magaziei fu 
smulsă din balamale şi săltată în aer, cutremurându-se când se 
izbi de platformă înainte de a cădea, legănându-se atârnată de 
lanţ. Pitt se grăbi să îndepărteze platforma din drum în timp ce 
echipajul de la Sea Launch năvălea afară din depozitul dătător de 
claustrofobie. 

Oamenii primiseră foarte puţină mâncare de când platforma 
căzuse în mâinile teroriştilor şi arătau slăbiţi şi traşi la faţă din 
cauza stresului captivităţii. Totuşi, grupul de profesionişti 
experimentați, care nu acceptau uşor faptul că fuseseră siliţi să- 
şi cedeze platforma şi racheta, era cuprins de o furie mocnită. 

— Căpitanul şi coordonatorul lansării sunt aici? strigă Pitt, 
acoperind exclamaţiile de mulţumire ale echipajului eliberat. 

Extenuat, căpitanul Christiano îşi croi drum cu coatele prin 
mulţime, urmat de un bărbat zvelt, cu înfăţişare distinsă şi cu 
barbişon. 

— Sunt Christiano, căpitanul platformei Odyssey. Acesta este 
Larry Ohlrogge, coordonatorul de pe platformă al lansării, 
adăugă arătând cu capul către cel de alături. Platforma a fost 
pusă la adăpost faţă de lepădăturile alea? făcu, cu dispreţ. 

Pitt clătină din cap. 

— Au evacuat platforma fiindcă se pregătesc să lanseze 
racheta. N-avem prea mult timp. 

Ohlrogge observă că erector/transportorul revenise în hangar 
şi că uşile acestuia erau închise. 

— Vorbim despre minute, spuse, cu panică în glas. 

— Mai exact, despre optsprezece minute. Domnule căpitan, 
conduceţi-vă echipajul pe platforma de aterizare a elicopterelor, 
ordonă Pitt. Acolo se află un dirijabil care poate asigura 
evacuarea tuturor, dacă ne mişcăm repede. 

Pitt se întoarse către Ohlrogge şi adăugă: 

— Există vreo modalitate de a opri lansarea? 

— Secvența de lansare e complet automată şi e controlată de 
nava de asamblare şi comandă. Se pare că teroriştii au realizat 
pe nava lor o copie a acestui sistem. 

— Putem opri alimentarea rachetei printr-o comandă 
mecanică, observă Christiano. 

— E prea târziu, spuse Ohlrogge, clătinând din cap. Pe puntea 
de navigaţie există o comandă prioritară care ar putea fi singura 
noastră speranţă în momentul ăsta târziu, adăugă, sumbru. 

— Liftul din spate duce pe puntea de navigaţie. Platforma de 
aterizare a elicopterelor e exact deasupra, spuse Christiano. 

— Atunci să plecăm de aici, răspunse Pitt. 

Grupul se îndreptă în grabă către spatele hangarului şi se 
îngrămădi în jurul liftului de dimensiuni medii. 

— Nu e destul loc pentru toţi, spuse Christiano, regăsindu-şi 
atitudinea de comandant. O să fie nevoie de trei transporturi. Voi 
opt plecaţi primii, pe urmă grupul ăsta şi pe urmă cei zece de 
acolo, ordonă, împărțind mulţimea în trei. 

— Jack, tu pleci cu primul grup şi îi ajuţi să se îmbarce pe /car. 
Anunţă-l pe Al că mai sosesc şi alţii, spuse Pitt. Dirk, tu aduci sus 
ultimul grup şi te asiguri că toată lumea a reuşit să scape de aici. 
Domnule căpitan, noi trebuie să facem o vizită pe puntea de 
navigaţie, adăugă, întorcându-se către Christiano. 

Cel din urmă, Ohlrogge, Dahlgren şi Pitt se înghesuiră în lift, 
împreună cu opt alţi bărbaţi şi aşteptară, nerăbdători, ca acesta 
să se ridice deasupra hangarului, la nivelul punţii de navigaţie. 
Dahlgren observă repede, într-una dintre părţile laterale, scara 
care ducea către platforma pentru elicoptere şi îi conduse pe 
membrii echipajului sus, pe puntea deschisă. 

Respectând promisiunea, dirijabilul argintiu plutea la câţiva 

metri deasupra platformei, cu Giordino în faţa comenzilor, 
fumând un trabuc gros. În timp ce Jack alerga într-acolo, el roti 
tuburile pivotante ale elicelor, coborând nacela pe punte. 

— Salut,  marinarule. lei câteva  autostopiste? întrebă 
Dahlgren, vârându-şi capul prin uşa nacelei. 

— Ba bine că nu, răspunse Giordino. Câte ai? 

— Vreo treizeci, cu aproximaţie, zise Dahlgren, privind cu 
neîncredere compartimentul pentru pasageri al nacelei. 

— Indeasă-i înăuntru, o să-i facem să încapă. Dar am face bine 
să azvârlim tot ce e greu şi de prisos, dacă vrem să ne ridicăm în 
aer. Şi repede, fiindcă a fi copt de viu e unul dintre lucrurile 
pentru care am o aversiune. 

— Ca şi mine, amice, ripostă Dahlgren, conducând la bord 
primii oameni din echipaj. 

In plus faţă de cele două locuri din carlingă, compartimentul 
pentru pasageri era prevăzut cu opt fotolii supradimensionate, 
din piele, de tipul celor din avioane. Dahlgren îl studie şi se 
strâmbă la ideea de a înghesui toţi bărbaţii înăuntru, ceea ce ar 
fi putut împiedica aerostatul să se ridice. In timp ce oamenii 
urcau la bord, verifică modul în care erau montate fotoliile şi 
descoperi că aveau un mecanism de desprindere rapidă, pentru 
cazul îndepărtării temporare. Se grăbi să scoată cinci dintre ele 
Şi, cu ajutorul unui inginer rus, le aruncă prin uşa nacelei. 

— Toată lumea trece în spatele autobuzului, strigă el. N-o să 
avem decât bilete cu loc în picioare. 

Când ultimul om din grup se strecura în compartimentul 
pentru pasageri, Dahlgren se întoarse către Al. 

— Cât timp mai avem? 

— În jur de cincisprezece minute, după numărătoarea mea. 

Următorul grup de membri ai echipajului începu să se reverse 
de pe scară şi să alerge către platou. Dahlgren lăsă să-i scape un 
oftat uşor. Avea să fie timp, ba chiar şi loc, ca toată lumea să 
urce În dirijabil înainte de lansare. Dar era oare timp suficient ca 
aceasta să fie oprită, se întrebă, zărind, la celălalt capăt al 
platformei, racheta Zenit, verticală, alimentată şi gata de zbor. 

Capitolul 56 


Pe puntea de navigaţie a platformei Odyssey, căpitanul 
Christiano păli şi clătină din cap în tăcere când cuprinse cu 
privirea computerele ciuruite de gloanţe şi sticla împrăştiată pe 
podea. Umblând de colo-colo, observa, ca pe o curiozitate, un 
mouse singuratic care atârna spânzurat de firul său, tastatura cu 
care făcea pereche nezărindu-se nicăieri. Ohlrogge sesiză că 
scăpase nevătămată şi conexiunea computerului. 

— Am zeci de laptopuri cu un nivel mai jos. Putem cupla unul 
ca să activăm comenzile platformei, se oferi el. 

— Nu mă îndoiesc că au blocat comenzile automate, spuse 
Christiano cu scârbă, arătând cu degetul mare peste umăr, către 
hublou. Pitt îi urmări mişcarea şi dădu cu ochii de nava Koguryo, 
care staţiona, sfidătoare, la distanţă. Intorcându-şi privirile către 
căpitan, zări, departe, jos, submarinul Badger, încă legat de 
pilonul de susţinere de la tribord. 

— N-avem timp. S-ar putea să fie nevoie de ore ca să punem 
lucrurile la punct, continuă Christiano, îndreptându-se către 
consola centrală a punţii de navigaţie cu disperarea întipărită pe 
chip. 

— Spuneaţi că există o comandă manuală prioritară? întrebă 
Pitt. 

Christiano anticipase rezultatul înainte de a vedea consola cu 
ochii săi. Ceilalţi ştiau, pur şi simplu, prea multe. Ştiau cum să 
navigheze cu platforma şi cum să o blocheze, cum să alimenteze 
racheta Zenit şi cum să o controleze şi să o lanseze de pe nava 
lor auxiliară. Teroriştii aveau, pur şi simplu, prea multe 
cunoştinţe despre mersul intern al lucrurilor ca să nu fi sabotat 
comanda manuală prioritară. Cu o dezamăgitoare încredere în 
convingerile sale, îşi cobori privirea către harababura de cabluri 
tăiate şi butoane zdrobite care reprezentaseră ultima speranţă 
de a opri lansarea. 

— Asta e comanda noastră manuală prioritară, spuse, solemn, 
aruncând pe punte un mănunchi de fire tăiate şi de comutatoare. 

Cei trei bărbaţi păstrară tăcerea în vreme ce grămada de 
piese electronice sălta de-a curmezişul punţii înainte de a se opri 
într-un perete. Apoi uşa se deschise şi capul lui Dirk apăru în 
încăpere. Văzând expresiile de pe chipurile celorlalţi trei, ştiu că 

încercarea lor de a împiedica lansarea eşuase. 
— Tot echipajul e la bordul dirijabilului. Vă sugerez, cu tot 
respectul, să părăsim platforma şi s-o facem acum. 


Când ultimii patru bărbaţi de la bordul platformei începură să 
urce scările către platoul unde îi aştepta dirijabilul, Pitt se opri şi 
îşi încleştă mâna de umărul fiului său. 

— Du-l pe căpitan la bordul aerostatului şi spune-i lui Al să 
decoleze fără mine. Asigură-te că, înainte de lansarea rachetei, 
duce dirijabilul în sens opus, cât mai departe de platformă. 

— Dar spuneau că nu se poate interveni asupra controlului 
automat al lansării, protestă Pitt cel tânăr. 

— Poate că nu sunt în stare să împiedic lansarea rachetei, dar 
s-ar putea să reuşesc să-i schimb destinaţia. 

— Tată, nu poţi rămâne la bordul platformei, e prea periculos. 

— Nu-ţi face griji pentru mine, n-am de gând să stau prin 
preajmă, răspunse Pitt, împingându-şi uşor fiul. Acum dă-i bătaie. 

Dirk îl privi în ochi. Auzise numeroase istorisiri despre cazurile 
în care tatăl său pusese siguranţa altora mai presus decât a sa, 
iar acum avea ocazia să constate el însuşi asta. Dar în ochii lui 
desluşi altceva. O privire calmă, plină de siguranţă de sine. Dirk 
făcu un pas către scară, apoi se întoarse ca să-i ureze tatălui său 
noroc, însă acesta dispăruse deja în liftul care cobora. 

Tânărul Pitt se repezi în susul scării urcând câte două trepte o 
dată, sări pe puntea pe care se afla platoul destinat elicopterelor 
şi se uită uimit la aerostatul aflat în aşteptare. Nacela semăna cu 
o cutie cu sardele cu ferestre, în care peştii fuseseră înlocuiţi cu 
oameni. Intregul echipaj de la Sea Launch reuşise să se 
înghesuie în compartimentul pentru pasageri, îngrămădindu-se 
pe fiecare centimetru pătrat. Cei mai slăbiţi erau aşezaţi pe cele 
trei fotolii pe care nu le aruncase Dahlgren, iar ceilalţi stăteau în 
picioare, umăr lângă umăr, în spaţiul rămas. Mulţi dintre bărbaţi 
îşi scoseseră capetele pe ferestrele laterale, în timp ce unul sau 
doi intraseră chiar în mica baie din spatele nacelei. Prin 
comparaţie, metroul din New York, la o oră de vârf, ar fi părut 
spaţios. 

Dirk o luă la fugă şi se strecură înăuntru, moment în care, de 
undeva, din masa de oameni, auzi vocea lui Dahlgren spunându-i 
că locul copilotului era liber. Pe jumătate târându-se, se zbătu ca 
să-şi facă drum către carlingă, unde se aşeză pe scaunul gol de 
lângă Giordino, care se mutase în stânga, pe locul pilotului. 

— Unde-i tatăl tău? Trebuie să ne desprindem imediat de 
grătarul ăsta pentru friptură. 

— Rămâne pe loc. Presupun că mai are un ultim as în mânecă. 
A spus să duci aerostatul în direcţia opusă lansării faţă de 
platformă şi că o să vă-ntâlniţi la o tequila cu gheaţă după 
spectacol. 

— Sper că face el cinste, răspunse Giordino, apoi înclină 
tuburile pivotante ale elicelor sub un unghi de patruzeci de grade 
şi acceleră. Nacela înainta pufăind, trăgând după ea balonul plin 
cu heliu. 

Dar, în loc să se ridice cu graţie în aer, ca până atunci, se târî 
pe platou cu un hârşâit înfundat. 

— Suntem prea grei, spuse Dirk. 

— Ridică-te, iubito, ridică-te, îndemna Giordino aeronava 
mamut. 

Nacela continua să  patineze de-a lungul platoului, 
îndreptându-se spre marginea dinspre prova care cobora brusc 
către apă, de la o înălţime de şaizeci de metri. În timp ce se 
apropiau de muchie, Giordino înclină şi mai mult elicele şi 
împinse manetele de acceleraţie până la capăt, dar nacela 
continuă să hârşâie pe punte. In cabină se lăsă o tăcere stranie, 
cu toţii ţinându-şi răsuflarea când nacela alunecă peste buza 
platoului. 

Şocul căderii le aduse tuturor un gol în stomac când nacela se 
clătină, coborând cu trei metri şi apoi se opri. Pasagerii fură 
azvârliţi cu brutalitate înainte când coada acoperită cu pânză a 
aerostatului se izbi de platou, făcând ca botul acestuia să 
coboare aproape vertical în momentul în care se dezechilibra, 
trecând peste margine. Continuând să înainteze huruind, coada 
trecu în cele din urmă dincolo de muchia platformei şi întregul 
aerostat se năpusti către ocean cu botul înainte. 

Ca să salveze dirijabilul, Giordino fu nevoit să ia decizia într-o 
fracțiune de secundă. Ar fi putut să repoziţioneze elicele la 
nouăzeci de grade, aşa cum fuseseră iniţial şi să spere că 
puterea motorului avea să depăşească greutatea în exces, 
menţinând aerostatul la înălţime. Sau putea proceda exact 
invers: să împingă elicele în jos, încercând astfel să accelereze, 
ceea ce l-ar fi făcut să se înalțe dacă ar fi câştigat suficientă 
viteză. Holbându-se la oceanul ce se apropia ameninţător, lăsă 
momentul mecanic al dirijabilului să-i influenţeze decizia şi apăsă 
calm furca înainte, accelerând coborârea în picaj. 

Ţipetele de spaimă ale pasagerilor din spate, care aveau 
impresia că Giordino încerca cu bună ştiinţă să provoace 
prăbuşirea în mare, plutiră către carlingă. Ignorând protestele, 
acesta din urmă se întoarse către Dirk, aflat pe scaunul 
copilotului. 

— Deasupra capului tău e un buton care comandă deversarea 
apei folosite drept balast. Apasă-l la comanda mea. 

In timp ce Dirk localiza butonul de pe consola din plafon, 
Giordino îşi concentră privirea asupra altimetrului. Acul indicator 
se rotea, coborând cu repeziciune de la şaizeci de metri, pe 
măsură ce creştea viteza de coborâre. Giordino ezită până când 
aparatul indica optsprezece metri, apoi zbieră: 

— Acum! 

Acţionând la unison, Giordino trase brusc furca înapoi, iar Dirk 
activa sistemul de eliberare a apei folosite drept balast, care 
deversa, instantaneu, patru sute cincizeci de litri de apă păstraţi 
într-un compartiment de sub nacelă. In ciuda acţiunilor bruşte, 
aerostatul nu răspunse imediat. Dirijabilul masiv continuă să se 
mişte în ritmul său greoi şi, pentru o clipă, Giordino crezu că 
acţionase prea târziu. In timp ce oceanul care se apropia umplea 
cu repeziciune câmpul vizual deschis în faţa parbrizului carlingii, 
botul aerostatului începu să se salte uşor, descriind un arc larg. 
Giordino eliberă furca, pentru a orizontaliza aerostatul, în timp ce 
carlinga ajunse mai aproape de apă, pentru că botul se înalţă cu 
o încetineală agonizantă. Zguduindu-se brusc, baza nacelei 
plezni suprafaţa apei în momentul în care dirijabilul în picaj îşi 
recăpăta poziţia orizontală, dar se săltă imediat deasupra. In 
timp ce toţi cei de la bord îşi ţineau răsuflarea, aerostatul înainta 
legănându-se pe o distanţă scurtă, înainte de a se ridica încet la 
câţiva metri deasupra apei, menținându-și altitudinea. Pe măsură 
ce secundele treceau şi dirijabilul rămânea în aer, deveni evident 
că Giordino reuşise. Cu toate că riscase un impact datorită 
vitezei în exces, picajul accelerat şi deversarea balastului în 
ultimul moment fuseseră suficiente pentru a-i menţine în aer. 

Bărbaţii din compartimentul pasagerilor răsuflară uşuraţi şi 
izbucniră în urale când Giordino reuşi să aducă, cu mare grijă, 
aerostatul la o altitudine de treizeci de metri, uriaşa aeronavă 
stabilizându-se încet sub mâna sa fermă. 

— Cred că ne-ai demonstrat cine e expert în conducerea 
dirijabilelor, îl ridică Dirk în slăvi. 

— Da şi aproape comandant de submarin, răspunse Giordino, 

îndreptând botul aerostatului către est şi îndepărtându-l de 
platformă. 

— In sens contrar lansării şi către larg nu e tocmai direcţia în 
care aş vrea să mă îndrept la altitudinea asta, adăugă, uitându- 
se cu prudenţă către Koguryo pe geamul dinspre babord. Am luat 
legătura, prin radio, cu Deep Endeavor şi i-am anunţat să se 
îndepărteze de traiectoria de zbor a rachetei, aşa că vor face un 
ocol serios către nord. Trebuie să-i păstrăm în raza noastră 
vizuală pentru cazul în care am fi nevoiţi să coborâm urgent. 

Dirk scana orizontul, menţinându-şi un ochi asupra platformei 
de lansare. Departe, către sud-est, observă silueta neclara al 
insulei San Nicolas. Uitându-se către nord, văzu un punct 
albastru, minuscul, despre care ştia că era Deep Endeavor. Apoi 
Zări, exact la nord de acesta, un mic morman maroniu care se 
ridica din mare. _ 

— Petecul de uscat dinspre nord, din faţa noastră. Imi 
amintesc, din harta de navigaţie, că e vorba de o mică insulă din 
golf, numită „Santa Barbara”. De ce nu ne-am îndrepta într- 
acolo? Am putea debarca echipajul şi apoi am cere ca Deep 
Endeavor să-i preia, înainte să mai avem şi alte necazuri. 

— Şi ne-am întoarce să-l găsim pe tatăl tău, spuse Giordino, 
terminându-i gândul. 

Dirk privi în urmă, către platformă, ezitând. 

— Nu se poate să mai fi rămas prea mult timp, murmură. 

— Cam zece minute, răspunse Giordino, întrebându-se, ca şi 
Dirk, dacă era posibil ca Pitt să o scoată la capăt într-un timp atât 
de scurt. 

Supravieţuirea la bordul lui Odyssey în timpul lansării nu era 
imposibilă. In momentul lansării rachetei, incendiul afecta, în cea 
mai mare măsură, zona de sub platformă. Odyssey fusese 
concepută pentru a fi reutilizată şi, în fapt, rezistase deja la o 
duzină de lansări. Puntea, hangarul, compartimentul în care se 
aflau cabinele echipajului şi cabina timonei erau construite astfel 
încât să suporte căldura cumplită şi gazele evacuate în timpul 
lansării unei rachete de mare putere. Totuşi, vaporii toxici care 
se revărsau asupra platformei în momentul lansării erau cei 
cărora era puţin probabil să le supravieţuiască ocupanţii 
acesteia. Pentru câteva minute după înălţarea rachetei, un val 
imens de gaze de evacuare rezultate în urma arderii kerosenului 
şi a oxigenului lichid nu făcea altceva decât s-o îngroape pe 
Odyssey sub un nor gros de fum, făcând de nerespirat aerul din 
vecinătate. 

Dar toate acestea îl îngrijorau prea puţin pe Pitt în timp ce 
sărea din lift şi alerga către uşa din spate a hangarului. Nu avea 
nici un interes să zăbovească în preajma platformei când era 
lansată racheta. In schimb, era hotărât să ajungă la submersibilul 
de un roşu strălucitor pe care îl văzuse prin hubloul cabinei de 
comandă plutind pe apă. Aidoma unui atlet care aleargă contra 
cronometru într-o cursă cu obstacole, Pitt îşi croi drum către 
pilonul de susţinere din colţ fugind şi sărind de-a lungul punţii şi 
sprintă în josul scării care cobora către apă. In graba lor de a 
părăsi platforma, Tongju şi oamenii săi nu socotiseră că ar fi fost 
necesar să dezlege submarinul de la NUMA, lăsându-l să 
plutească în derivă. Pitt se simţi recunoscător când, ajungând 
lângă apă sleit de oboseală, îl găsii încă amarat de trepte. 

Dezlegă parâma, sări la bord şi se târî către tambuchiul din 
partea superioară, pe care îl închise etanş în urma lui. În câteva 
secunde, îi porni sistemele de alimentare şi deschise tancurile de 
imersiune, pregătindu-se de scufundare. Pornind elicele 
propulsoare, îl manevră pe Badger cu repeziciune, îndepărtându- 
| de pilonul de susţinere din partea anterioară şi deplasându-l pe 
sub şi de-a lungul platformei înainte de a-l poziţiona pentru 
îndeplinirea sarcinii pe care o avea de îndeplinit imediat. 
Menţinând submarinul  nemişcat, Pitt activă comenzile 

dispozitivului de carotaj fixat la prova şi, neavând la dispoziţie 
decât câteva minute, se ruga cerului ca planul său fantezist să 
funcţioneze. 


Echipa coreeană de lansare de la bordul lui Koguryo privi plină 
de curiozitate ecranul video în timp ce aerostatul argintiu se lăsa 
pe platoul pentru elicoptere de pe Odyssey şi echipajul 
platformei sărea în nacelă. Kim se strâmbă, plin de mânie, dar 
observă că Tongju rămăsese calm. 

— Trebuia să ucidem echipajul şi să doborâm dirijabilul ăla 
când am avut ocazia, şuieră Kim, văzând că Icar stătea în umbra 
platformei. 

Către aerostat fusese îndreptată o cameră suplimentară, care 
reda lupta dirijabilului pentru a câştiga altitudine înainte de a se 
întoarce deasupra oceanului. Tongju arătă către imaginea video 
cu un semn al capului, plin de încredere în sine. 

— E supraîncărcat şi nu poate câştiga viteză. După lansare, o 
să-l ajungem din urmă şi-o să-l distrugem cu uşurinţă, îi spuse lui 
Kim, sigur pe sine. 

Ochii i se întoarseră către ceasul care evidenția numărătoarea 
inversă şi către inginerii din centrul de control, care discutau 
zgomotos şi cu aprindere. În încăpere, activităţile se desfăşurau 
cu nervozitate şi în tensiune, în timp ce ultimele minute erau pe 
sfârşite. In apropierea sa, Ling se ridică în picioare, trecând în 
revistă datele primite în urma unei serii de evaluări ale 
vehiculului de lansare. Din pricina aşteptării pline de tensiune şi 
în ciuda temperaturii răcoroase din încăperea prevăzută cu aer 
condiţionat, de pe frunte i se prelingeau broboane de sudoare. 

Ling avea toate motivele să fie agitat. In lumea lansării 
vehiculelor spaţiale, rata mortalităţii era uluitoare. Ştia mult prea 
bine că aproximativ una din zece lansări de satelit se încheia cu 
un eşec şi că eroarea putea proveni dintr-o mie şi una de surse. 
Ratarea decolării rachetei nu era o întâmplare neobişnuită, cu 
toate că cele mai multe pierderi de sateliți se datorau plasării 
încărcăturii pe o orbită incorectă. Pe scurt, lansarea suborbitală 
din misiunea în desfăşurare elimina o mare parte dintre 
elementele generatoare de probleme asociate cu cele mai multe 
dintre zborurile rachetelor, dar riscul unui eşec catastrofal 
survenit în faza de desprindere a rachetei nu era niciodată 
exclus. 

Ling respira ceva mai uşurat în timp ce analiza ultimele 

semnale primite. Toate sistemele critice erau funcţionale. Nu 
exista nimic care să indice că racheta Zenit, pe care te puteai 
bizui, nu avea să decoleze în obişnuitul său mod demn de 
încredere. 

— Lansarea n-o să fie afectată de nici un impediment. 
Numărătoarea inversă o să continue nestânjenită. 

Atenţia le fu atrasă de ecranul pe care apărea racheta în 
ultimele minute dinaintea lansării. In ciuda mulţimii de ochii care 
convergeau, cu sârguinţă, către imaginea acesteia şi a 
platformei, nici unul dintre cei din încăpere nu sesiză o mişcare 
neînsemnată de la periferia ecranului. Numai obiectivul îl 
observa pe bărbatul cu părul negru care alerga către marginea 
platformei, ieşind din cadru când se lăsa în josul scării de pe 
pilonul din colţ. 


Pitt nu mai pierduse timpul pornind întregul set de elice 
propulsoare care îl deplasau pe Badger. Deşi ştia că era cel mai 
nepotrivit loc în care se putea afla, se grăbi să ducă 
submersibilul de-a lungul pântecelui platformei şi îl manevra 
astfel încât să se oprească alături de cel din urmă pilon de 
susţinere de la tribord. Exact deasupra lui se afla deflectorul de 
flăcări al platformei, care trebuia să direcţioneze către apă 
colosalul jet de foc din momentul lansării. 

Răsuci botul submersibilului până când îl îndreptă către pilon, 
apoi se îndepărtă de stâlpul cilindric, scufundându-se în acelaşi 
timp până la adâncimea de patru metri şi jumătate. Folosind un 
set de butoane de manevrare, cobori carotiera până când o 
aduse într-o poziţie perfect orizontală la prova submarinului, din 
care ieşea în afară ca o lance medievală la turnir. Işi propti 
picioarele în puntea metalică şi împinse manetele de acceleraţie 
în poziţia INAINTE cu TOATA VITEZA, murmurând: 

— OK, Badger, să vedem cum ştii să muşti. 

Strălucitorul submersibil roşu îşi sfredeli drumul prin apă, 
câştigând repede viteză pe scurta distanţă care îl despărţea de 
pilon. Împinsă de întreaga greutate şi forţă a submarinului, 
carotiera izbi bubuind partea laterală a pilonului de oţel masiv. 
Pitt îşi ţinu răsuflarea în vreme ce înainta hurducăindu-se şi 
continuă să alunece în aceeaşi direcţie până când botul 
submersibilului se lovi de pilon. Când se opri înfigându-se în 
acesta, Pitt trase repede manetele de viteză în sens invers 
privind printre bulele învolburate în timp ce se îndepărta de 

platformă. Când carota fu extrasă din pilon, reverberă către el un 
sunet mecanic. Prin apa întunecoasă şi tulburată, zări extractorul 
care ieşea, intact, în exteriorul provei şi răsuflă uşurat. Aşa cum 
sperase, inerția submersibilului accelerat împinsese vârful 
colectorului de probe în partea laterală a pilonului, făcând o 
gaură cu margini regulate, cu diametrul de douăzeci de 
centimetri. 

Într-o oarecare măsură, Pitt se simţi precum Ezra Lee pe 
Turtle. Cu ajutorul submarinului de lemn construit de David 
Bushnell, voluntarul din Războiul de Independenţă încercase să 
scufunde un vas de război britanic dându-i o gaură în partea 
laterală şi ataşându-i o mină. Cu toate că încercarea eşuase, 
Turtle avea să rămână în istorie ca primul submarin folosit 
vreodată în luptă. Cu ajutorul propulsiei, Dirk îl retrase pe Badger 
la o distanţă de şase metri, apoi inversă poziţia manetelor de 
acceleraţie şi şarjă din nou, repezindu-se în pilon. Extractorul de 
probe trecu încă o dată prin peretele exterior al pilonului lăsând 
în urmă o gaură aspectuoasă, rotundă, prin care pătrundea 
înăuntru apa de mare. 

Cu toate că era regretabil de necizelat, planul nebunesc al lui 
Pitt conţinea un element pur şi simplu genial. Socotise că, dacă 
nu există nici o modalitate de a opri decolarea rachetei, atunci 
există, poate, una de a-i schimba destinaţia prestabilită. Dacă 
dezechilibra platforma, ar fi fost măcar posibil să devieze racheta 
de pe traiectoria programată. Pe durata unui zbor atât de scurt, 
sistemul de autoghidare al rachetei nu ar fi avut suficient timp să 
corecteze în întregime deviația, iar ţinta ar fi putut fi ratată, 
diferenţa fiind de ordinul kilometrilor. Şi nu era nici o îndoială că 
pilonii de susţinere din partea din spate erau călcâiul lui Ahile al 
platformei. Pentru că racheta stătea, în poziţie verticală, lângă 
cea mai îndepărtată margine a sa, Odyssey trebuia să se 
menţină într-un echilibrul delicat ca să compenseze amplasarea 
neuniformă a greutăţii de pe întreaga sa suprafaţă. Un sistem în 
permanenţă activ de asistenţă utiliza tancurile de balast din 
piloni şi din pontoane pentru a menţine stabilitatea cu ajutorul a 
şase pompe mari de balast. Inundarea pilonilor de susţinere de la 
pupa reprezenta o şansă de destabilizare a punţii de lansare. 
Pentru Pitt, era o cursă disperată, contra pompelor de balast, 
pentru a crea un dezechilibru. 

Aidoma unui pasager dintr-o cursă nebunească a unui carusel 
de carnaval, Pitt era aruncat cu violenţă în toate părţile 

submersibilului în timp ce izbea iarăşi şi iarăşi pilonul. Aparatura 
electronică trepida în suporturi, sfărâmându-se şi zburând în jurul 
picioarelor lui la fiecare impact. Botul submersibilului se turti 
curând în urma repetatelor coliziuni cu pilonul şi, prin sudurile 
deteriorate, începură să se prelingă în interior pârâiaşe firave de 
apă sărată. Dar nimic din toate astea nu conta pentru Pitt. Pe 
măsură ce secundele rămase până la lansare se împuţinau, 
riscurile cărora le erau expuşi el însuşi şi submarinul reprezentau 
ultima sa preocupare. Incă o dată, repezi cu viteză submarinul 
spre pilonul de susţinere, găurindu-i suprafaţa ca un ţânţar 
agresiv, dar prin împunsătură nu ţâşni sânge, ci pătrunse 
înăuntru un potop de apă. 

După mai bine de o duzină de lovituri în pilonul de susţinere 
de la tribord, Pitt răsuci submarinul, care nu mai era etanş şi se 
năpusti asupra pilonului din spate, de la babord, îşi privi ceasul 
Doxa şi socoti că nu mai erau mai mult de două minute până la 
lansare. Izbi cu violenţă cel de-al doilea pilon, înfigând sonda la 
bază şi sfărâmând mai tare botul submersibilului, în interior 
începu să se prelingă şi mai multă apă, dar Pitt o ignoră. Stând 
cu picioarele într-o baltă sărată, inversă propulsia şi se trase 
înapoi, pregătindu-se pentru o nouă străpungere a pilonului. În 
timp ce se aşeza pe poziţie, pentru un nou atac, se întrebă dacă 
acţiunile sale nu erau cumva gesturile inutile ale unui don 
Quijote subacvatic care şarja către o moară rătăcitoare de vânt. 

Fără ca Pitt să o ştie, prima sa lovitură în pilonul de la tribord 
activase una dintre pompele de balast. Pe măsură ce numărul 
găurilor şi cantitatea de apă pătrunsă în interior creşteau, erau 
activate pompe suplimentare, până ce intrară în funcţiune toate 
cele şase. Pompe ce operau la baza coloanelor, care erau deja 
sub apă până la înălţimea de vreo doisprezece metri. In vreme 
ce sistemul automat de reglare a balastului egaliza cu uşurinţă 
nivelul apei din pilonii alăturaţi de pe fiecare ponton, existau 
puţine mijloace de a menţine echilibrul între provă şi pupă. 
Pentru că nivelul apei creştea rapid în pilonii de la pupă, nu dură 
mult până când găurile date de Pitt surclasară pompele de balast 
din partea din spate. Pupa pe cale de a se scufunda a platformei 
îi crea o problemă de programare sistemului automat de 
echilibrare. In condiţii normale, sistemul de asistenţă ar fi 
compensat înclinarea părţii din spate inundând compartimentele 
din faţă şi coborând mai adânc în apă întreaga platformă. Dar 
aceasta se afla în poziţia de lansare şi fusese deja inundată până 

la nivelul corespunzător. Computerul ştia că, lăsând platforma 
mai jos, apărea riscul avarierii deflectoarelor care erau 
suspendate la mică înălţime. In câteva nanosecunde, programul 
îşi trecu în revistă subrutinele legate de acţiunile prioritare. 
Rezultatul obţinut nu fu câtuşi de puţin ambiguu. In timpul 
numărătorii inverse a lansării desemnate, prima prioritate a 
sistemului de stabilizare era menţinerea adâncimii 
corespunzătoare. Pilonii care se scufundau trebuiau ignorati. 

Capitolul 58 


La centrul de control al lansării de la bordul lui Koguryo, un led 
roşu de avertizare începu să clipească când mai rămăseseră mai 
puţin de două minute. Un inginer cu ochelari studie o clipă 
avertizarea de dezechilibrare a platformei, apoi notă ceva în 
grabă şi se apropie repede de Ling. 

— Domnule Ling, a apărut o problemă de stabilizare a 
platformei, raportă el. 

— Care e deviația? întrebă celalalt, în pripă. 

— O înclinare a pupei de cel puţin trei grade. 

— E nesemnificativă, ripostă Ling, punându-l la punct pe 
inginer. O înclinare care nu depăşeşte cinci grade nu este o 
pricină de îngrijorare, spuse, întorcându-se spre Tongju, care 
stătea alături de el. 

In momentul acela, Tongju aproape că putea savura 
rezultatele lansării. Nu mai există loc de întoarcere. 

— Nu opriţi lansarea sub nici un motiv, şuiera către Ling, cu 
voce scăzută. 

Inginerul şef scrâşni din dinţi şi încuviinţă dând din cap, apoi 
se holbă nervos la racheta în aşteptare care strălucea pe ecran. 


La bordul lui Badger era o harababură de unelte, componente 
de computer şi elemente interioare care se bălăceau, alunecând 
încoace şi încolo pe podea la fiecare izbitură a submarinului. Pitt 
continua să nu aibă ochi pentru masacru în timp ce lovea 
submersibilul de pilon pentru a nu mai ştia a câta oară. Apa 
sărată îl pocnea peste pulpe în timp ce îşi aduna toate puterile 
pentru o nouă coliziune, ascultând zgomotul capului de carotaj în 
timp ce se izbea de suprafaţa laterală a pilonului. Aruncat fără 
milă către înainte în momentul impactului, simţi mirosul de 
instalaţie electrică arsă când o altă componentă fu 
scurtcircuitată din cauza scufundării în apa sărată. Loviturile de 
berbece date de Pitt transformaseră submersibilul în carcasa 
sfărâmată a ceea ce fusese. Prova rotunjită la exterior fusese 
izbită până când devenise aproape plată, iar vopseaua roşie 
strălucitoare se cojise din cauza impactului repetat. Dispozitivul 
de carotaj se îndoise şi se răsucise precum o bucată de lemn 
moale şi abia se mai ţinea de Badger, prins de doi suporţi 

deformaţi, în interior, luminile pâlpâiau, nivelul apei creştea, iar 
motoarele propulsoarelor începeau să moară unul după altul. 
Ascultând gemetele şi bolboroselile maşinăriilor forţate, Pitt 
putea simţi cum se scurgea viaţa submarinului. Când se străduia 
să schimbe sensul propulsiei şi să se retragă de lângă pilon, un 
sunet de o altă natură îi izbi timpanele. Era un zgomot profund 
de apă curgând care venea de deasupra capului său. 


Pentru un observator oarecare, primul semn care arată că 
racheta de pe platforma Sea Launch e gata să se desprindă e 
vâjâitul apei proaspete pompate în sistemul de inundare. In 
momentul de 5 secunde, un adevărat noian de apă e revărsat în 
canalul plasat sub platforma de lansare. Scopul acelui aflux 
masiv este reducerea impactului gazelor evacuate asupra 
platformei şi, mult mai important, minimalizarea potenţialelor 
deteriorări ale încărcăturii active datorate efectelor acustice ale 
vârtejului din timpul lansării. 

In momentul T-3 secunde, racheta începe să geamă şi să 
trepideze în timp ce mecanismele sale interne intră în funcţiune 
şi uriaşul Zenit se trezeşte la viaţă. In interiorul învelişului său 
metalic, o turbopompă de mare viteză începe alimentarea forţată 
cu combustibil lichid volatil, care pătrunde printr-un injector în 
cele patru camere de ardere ale motorului rachetei. In interiorul 
fiecăreia dintre acestea este activat un aprinzător care 
detonează carburantul generând echivalentul unei explozii 
controlate. Gazele de evacuare rezultate în urma detentei îşi 
caută traseul pe care întâmpină rezistenţa minimă, fiind 
expulzate afară din fiecare cameră printr-un ajutaj de la baza 
rachetei. Forţa de deplasare este generată de gazele expulzate şi 
îi permite rachetei Zenit să sfideze gravitația, ridicându-se de pe 
platforma de lansare. 

Dar ultimele trei secunde ale numărătorii inverse sunt de o 
importanţă crucială. In aceste câteva scurte clipe, sistemele 
computerizate de la bord monitorizează cu mare viteză pornirea 
automata a motorului, verificând amestecul carburant, debitul 
acestuia, temperatura de aprindere şi o mulţime de alte 
caracteristici mecanice care afectează funcţionarea motorului. 
Dacă este descoperită o abatere importantă de la oricare dintre 
parametrii, sistemul automat de verificare preia controlul, oprind 
motorul şi anulând lansarea. După aceea este necesară o 
reiniţializare a întregului proces, repetarea lansării putând fi 

încercată după un interval de până la cinci zile. 

În timp ce se scurgeau ultimele secunde ale numărătorii 
inverse, Ling ignoră imaginea de pe ecran a rachetei şi a turnului 
de lansare, privind în schimb cu insistenţă monitorul unui 
computer pe care erau afişate valorile măsurătorilor decisive. In 
secunda T-1, pe ecran se aprinse brusc un şir de lumini verzi şi 
Ling îşi permise un uşor oftat de uşurare. 

— Motorul principal a intrat în funcţiune! strigă, cu voce tare, 
în timp ce afişajul îi spunea că sistemele computerizate 
aduseseră motorul RD-71 al rachetei la parametri maximi. 

Toţi ochii din încăpere se întoarseră către ecranul video în 
timp ce erau deschise supapele de admisie a carburantului, care 
năvăli precum un torent în motorul rachetei. Pentru o lungă clipă, 
aceasta rămase nemişcată pe platformă, în timp ce din ajutajele 
sale ţâşniră gazele aprinse de evacuare şi flăcările linseră 
noianul de apă pulverizând sub platformă un nor gros de aburi 
albi. Apoi, într-o înfloritoare izbucnire de forţă, Zenit-ul se ridică 
de pe punte. Suporturile care o fixau căzură când, împinsă de 
cele opt sute de mii de kilograme de combustibil, racheta albă 
ţâşni înălțându-se deasupra turnului şi în înaltul cerului într-o 
lumină orbitoare şi cu un urlet de biruinţă. 

Când inginerii o văzură desprinzându-se cu succes de pe 
platformă, centrul de control al lansării răsuna de urale. Pe 
măsură ce urca tot mai sus, pe faţa lui Ling se lăţi un zâmbet 
îndatoritor, pe care i-l adresă lui Tongju. Omul de încredere al lui 
Kang îi răspunse dând din cap, satisfăcut. 

In capătul cel mai îndepărtat al încăperii, inginerul cu ochelari 
care monitoriza platforma continua să se holbeze, fascinat, la 
imaginea video a rachetei care se înălța pe fundalul cerului de un 
albastru înviorător. Nu avea ochi pentru valorile de pe monitorul 
computerului, care indicau că deviația de stabilitate a platformei 
continuase să crească, trecând de cincisprezece grade în 
ultimele secunde dinaintea lansării. 


La patru metri şi jumătate sub suprafaţa apei, urechile lui Pitt 
sângerau din cauza şocului acustic. Pe măsură ce, în motorul 
rachetei, compresia se apropia de valoarea maximă, ceea ce 
adusese la început cu zgomotul îndepărtat al unui tren de marfă 
se transformase în huruitul erupției a o mie de vulcani adunaţi 
laolaltă. Pitt ştia că sunetul asurzitor era singurul avertisment al 
furiei care urma să se dezlănţuie. Forţa în creştere a gazelor 

expulzate era deviată de canalul deflectorului de flăcări, unde 
infernul era potolit de mii de litri de apă. Totuşi, puterea lor 
explozivă nu era diminuată decât într-o mică măsură, adunându- 
se într-un nor învolburat de aburi care cobora, pe lângă 
deflectoare, către oceanul de sub platformă, izbind apa precum 
un baros. 

Aflându-se aproape sub platoul de lansare, Badger fu azvârlit 
precum o jucărie, afundându-se cu încă şase metri, într-o 
explozie de bule şi de vapori. In timp ce submersibilul era 
aruncat cu violenţă în toate părţile, Pitt se simţea de parcă ar fi 
fost captiv într-o maşină de spălat. Sudurile vasului se deformau 
şi gemeau sub presiunea apei, iar luminile din interior clipeau din 
cauza zguduiturilor. Când submarinul aproape că se răsturnă în 
turbulenţa de dedesubt, un set de baterii se desprinse şi ricoşa 
de capul lui Pitt, rănindu-i tâmpla. Revenindu-şi în urma loviturii, 
descoperi un nou motiv de îngrijorare când, în timp ce Badger se 
rostogolea într-o parte, îşi propti mâna într-un perete lateral. 
Spre surpriza lui, acesta dogorea. işi retrase repede mâna, 
înjurând în timp ce o agita în aer ca s-o răcorească. Prin minte îi 
trecu un gând care-l scoase din minţi când simţi broboane grele 
de sudoare scurgându-i-se de pe frunte şi realiza că apa în carei 
se bălăceau picioarele se încălzea cu repeziciune. Gazele 
expulzate de rachetă făcuseră ca apa tumultoasă din jurul său să 
dea în clocot, aşa că ar fi putut să fiarbă de viu înainte ca 
racheta să părăsească platforma. 

Când motorul ajunse la puterea maximă, apa năvăli, pentru o 
clipă, cu şi mai multă putere asupra submersibilului. Forţa 
curentului îl împinse prin apă pe o traiectorie contorsionată, 
aproape întorcându-l pe o parte. Pitt se agăţă de manetele de 
comandă ca să-şi păstreze echilibrul, nereuşind să zărească 
nimic înaintea sa prin apa învolburată, care nu oferea nici un fel 
de vizibilitate. Dacă ar fi avut o cât de mică bănuială asupra 
direcţiei în care se îndrepta, s-ar fi sprijinit de ceva, pregătindu- 
se pentru impact. Dar coliziunea se petrecu fără nici un 
avertisment. 

Invârtejit de curent precum o plută de-a lungul fluviului 
Colorado, submarinul intră, cu botul înainte, în partea laterală a 
pontonului scufundat dinspre babord. Când se izbi de coca 
neclintită, zgomotul metalic se propagă prin apa aidoma unui 
tunet. Pitt fu azvârlit de pe scaunul pilotului şi zbură către 
peretele din faţă în mijlocul unei ploi de componente electronice 

sfărâmate, în timp ce luminile se stinseră şi din toate părţile 
cabinei irupseră o serie de zgomote şuierătoare. Un scrâşnet îi 
spuse că Badger aluneca de-a lungul pontonului, până când se 
auzi din nou un bubuit, iar submersibilul se înclină într-o parte şi 
se opri brusc, cu o smucitură. Când îşi veni în fire, realiză că 
submarinul era țintuit în coca platformei de năvala apei, fiind 
probabil înţepenit într-una dintre elicele propulsoare. Fiindcă 
Badger era întors cu o latură înspre pontonul uriaş, Pitt nu ar fi 
avut cum să deschidă tambuchiul de acces dacă ar fi îndrăznit să 
inunde interiorul şi să se refugieze la suprafaţă. Cu o groază 
înnebunitoare, înţelese că, dacă nu avea să fie în curând copt de 
viu, urma să înfrunte o moarte grabnică, înecându-se închis în 
submarinul care lua apă. 

Capitolul 59 


Tongju urmărea încordat racheta, în timp ce aceasta se înălța 
pe lângă turnul de lansare cu un tunet căruia îi putea simţi 
reverberaţiile în inima centrului de control de pe Koguryo. Prin 
încăpere încă mai răsunau aplauzele prelungite ale echipei de 
lansare, care ovaţiona, jubilând. Ling îşi îngădui un zâmbet când 
monitorul computerului îl anunţă că motorul Zenit-ului funcţiona 
la întreaga putere. Se uita spre Tongju, care îi întoarse privirea 
dând din cap a aprobare, cu buzele strânse. 

— Misiunea e încă departe de a se fi încheiat, spuse Ling, 
vizibil uşurat fiindcă racheta pornise în sfârşit la drum. 

Dar ştia că lăsaseră în urmă partea cea mai riscantă. Motorul o 
dată pornit, mai avea foarte puţin control, dacă mai putea fi 
vorba de aşa ceva, asupra rezultatelor misiunii. Păstrându-şi 
neliniştea sub tăcere, se obişnui cu calitatea de spectator care 
monitorizează evoluţia zborului. 


La nouă mii şase sute de kilometri depărtare, Kang zâmbi uşor 
urmărind imaginea prin satelit a rachetei care ţâşnea de pe 
puntea lui Odyssey. 

— Am eliberat duhul din sticlă, îi spuse, cu voce scăzută, lui 
Kwan, aflat de partea cealaltă a biroului. Să sperăm c-o să 
îndeplinească dorinţele stăpânului său. 


Din carlinga lui /car, AL, Dirk şi Jack urmăriră cu groază 
explozia care azvârlise racheta deasupra largului marii. Giordino 
coborâse dirijabilul care se luptase să zboare într-o zonă plană, 
defrişată, de pe culmea insulei Santa Barbara, unde echipajul 
eliberat al Sea Launch se grăbise să sară din nacela 
supraaglomerată. Căpitanul Christiano ezită în uşa carlingii, 
oprindu-se ca să le strângă mâinile. 

— Vă mulţumesc fiindcă mi-aţi salvat echipajul, spuse, 
întunecat şi îndurerat de ruşinea de a fi pierdut comanda lui 
Odyssey. 

— Acum, fiindcă ne putem ridica din nou în aer, o să ne 
asigurăm că teroriştii nu ne scapă, răspunse Dirk cu o mânie 
împărtăşită de ceilalţi. 

Apoi arătă, prin parbrizul carlingii, către un punct albastru care 

se apropia dinspre orizont. 

— Deep Endeavor se îndreaptă spre noi. Coborâţi-vă oamenii 
pe țărm şi pregătiţi-vă să urcați la bord. 

Christiano încuviinţă dând din cap şi ieşi din nacelă, lăsând 
locul liber pentru Jack. 

— Toată lumea a debarcat, spuse el, intrând în carlingă. 

— Atunci să ducem sacul ăsta cu gaz înapoi, în văzduh, 
mormăi  Giordino, îndreptând elicele în sus şi împingând 
manetele de viteză. 

Eliberat brusc de pasagerii care cântăreau în jur de trei mii 
cinci sute de kilograme, aerostatul se înălţă cu uşurinţă. Când 
Giordino îl îndreptă din nou spre Odyssey. Ochii tuturor se opriră 
asupra primelor talazuri care arătau că lansarea fusese iniţiată. 

Gazele de evacuare rezultate din arderea oxigenului lichid şi a 
kerosenului ţâşneau către sistemul de stingere cu apă al 
platformei, dând naştere unui nor uriaş de vapori, care acoperi 
curând întreaga platformă şi marea din jurul acesteia. Preţ de 
ceea ce părură a fi minute, Zenit-ul rămase neclintit alături de 
turnul de lansare. Pentru bărbaţii din dirijabil, se scurse un 
moment plin de speranţe, când păru că racheta nu avea să 
părăsească platforma, dar, în cele din urmă, obiectul lung şi alb 
începu să se înalțe, cu gazele sale orbitoare de evacuare 
strălucind precum un glob de foc. Deşi se aflau la zece kilometri 
distanţă, puteau auzi pârâiturile ascuţite ale combustibilului de 
ardere când încărcătura încinsă, explozivă, intra în contact cu 
aerul rece din jur, stârnind ecouri similare cu ale unei securi care 
pătrundea într-un trunchi de pin. 

Cu toate că priveliştea genera forţă, fiind aproape superbă, 
Dirk simţi un nod chinuitor în stomac în timp ce privea racheta 
înălțându-se. Proiectilul de un alb strălucitor găzduia, probabil, 
cel mai cumplit atac terorist care se pomenise vreodată, având 
drept urmări moartea înfiorătoare a milioane de oameni. Ca şi 
cum o astfel de pedeapsă nu ar fi fost suficientă, ştia că Sarah se 
afla undeva, la Los Angeles, în zona ţintă şi că ar fi putut fi, 
foarte bine, una dintre primele victime ale loviturii. Şi mai era şi 
soarta tatălui său. Se uită, disperat, la Giordino şi descoperi pe 
faţa bătrânului italian o grimasă pe care n-o mai văzuse 
niciodată. Nu era o expresie de furie împotriva teroriştilor, ci una 
plină de neliniştea stârnită de gândul că şi-ar fi putut pierde 
prietenul de o viaţă. In aceeaşi măsură în care nu dorea să se 
confrunte cu acest lucru, ştia că, în inima infernului otrăvitor din 

zona lansării, tatăl său se afla undeva, pe platformă, luptându-se 
pentru viaţa lui, dacă situaţia nu era cumva şi mai cumplită. 


La bordul lui Deep Endeavor, Summer simţea aceeaşi fiori de 
spaimă invadându-i trupul cu tot mai multă putere. Dirk îi 
comunicase, prin radio, vestea salvării echipajului de la Sea 
Launch, dar şi faptul că tatăl lor se afla undeva, la bordul 
platformei. Când Delgado fu primul care observă intrarea în 
funcţiune a motorului rachetei, ea îşi simţi picioarele ca de 
cauciuc. Ca să nu se prăbuşească, se agăţă de scaunul 
căpitanului şi, cu stoicism, rămase cu privirea îndreptată spre 
platformă, în timp ce ochii i se umplură de lacrimi. Toţi cei aflaţi 
pe puntea de navigaţie amuţiră, privind racheta care ţâşnea de 
pe platformă fără să-şi poată crede ochilor. Gândurile le zburară, 
la unison, spre soarta şefului NUMA, pierdut undeva, în dâra de 
abur alb din urma rachetei. 

— Nu se poate, murmură Burch, şocat. Pur şi simplu, nu se 
poate. 

Capitolul 60 


Pe submersibilul Badger, temperatura devenise de nesuportat. 
Pentru că nivelul apei din interior creştea, carcasa supraîncălzită 
de metal crease un efect de saună. În timp ce îşi croia drum spre 
scaunul înclinat al pilotului, agăţându-se de obiectele din jur, Pitt 
simţea că era gata să leşine din cauza căldurii. Pe panoul de 
comandă, câteva lumini continuau să clipească, indicând faptul 
că sistemul de menţinere a vieţii mai era în funcţiune, dar cele 
de propulsie muriseră demult. Cu toate că trupul îi era amorţit 
din cauza căldurii, mintea sa chibzuia, cu repeziciune, că avea o 
şansă de a se elibera din strânsoarea pontonului. Privind prin 
ochi năpădiţi de sudoare, se întinse şi apăsă butonul de comandă 
etichetat drept POMPA DE BALAST. Apoi, prinzând cu putere 
maneta de comandă, se aruncă pe spate în apa în creştere, 
folosindu-şi întreaga greutate şi toată forţa care îi mai rămăsese 
ca să îndrepte brusc cârma împotriva curentului tot mai puternic. 
La început, paleta cârmei protestă, apoi se roti încet în sens 
contrar curentului, împotrivindu-se oricărei mişcări a lui Pitt. Cu 
muşchii îndureraţi şi cu pete jucându-i înaintea ochilor, el se 
ținea cu disperare de manetă, străduindu-se să nu-şi piardă 
cunoştinţa. Preţ de o secundă, nu se întâmplă nimic. Nu auzea 
nimic altceva în afara loviturii curentului de apă care se năpustea 
asupra submersibilului, iar temperatura din interior continua să 
crească. Apoi îi ajunse la urechi un scrâşnet aproape 
imperceptibil. Treptat, zgomotul deveni tot mai puternic, 
atingând intensitatea celui pe care îl auzise mai înainte. În timp 
ce se străduia să rămână conştient, buzele sale schiţară un 
zâmbet anemic. Nu te lăsa, îşi spuse, strângând mai tare 
maneta. E tot ce ai de făcut. 


Un inginer de zbor cu ochi de vultur, care stătea, în mijlocul 
colegilor săi uluiţi de la Sea Launch, pe culmea unui deal stâncos 
de pe insula Santa Barbara, fu primul care sesiză anomalia. O 
uşoară vibraţie, aproape imperceptibilă, a bazei rachetei, în 
momentul în care se desprindea de turnul de lansare. 

— Oscilează, spuse, cu voce tare. 

Colegii săi, extenuaţi şi năuciţi de întregul calvar, îi ignorară 
vorbele, privind furioşi şi nevenindu-le să creadă că altcineva 

lansase racheta de pe platforma lor. Dar, pe măsură ce acesta se 
urca tot mai sus şi mai sus în văzduh, mulţi dintre veteranii cu 
experienţă în privinţa lansărilor observară că ceva nu era în 
ordine cu traiectoria. La început, din rândurile echipajului adunat 
se ridică un murmur; apoi zumzetul excitat îi făcu pe acei bărbaţi 
să tremure ca în urma unui şoc electric. Unul dintre ei începu să 
strige, blestemând racheta să explodeze, iar un altul i se alătură. 
În scurt timp, întreg echipajul ţopăia de colo-colo, urlând la 
racheta în plin avânt şi străduindu-se să influenţeze acel monstru 
mecanic aidoma unor jucători la curse care îndeamnă, după ce 
şi-au pariat ultimul bănuţ, un cal fără nici o şansă de a ajunge la 
linia de sosire de la Pimlico. 


La bordul lui Koguryo, excitaţia stârnită de lansare încă nu 
scăzuse când un inginer de zbor se răsuci în scaunul său, 
întorcându-se către Ling. 

— Domnule, îi spuse, la motorul primei trepte se observă o 
oscilație care nu se încadrează în parametri nominali de zbor 
prevăzuţi. 

Precum majoritatea rachetelor moderne, Zenit-3SL era 
direcţionată, în timpul zborului, prin ajustarea, sau prin înclinarea 
ajutajului motorului, redirecţionându-i-se compresia pentru a-i 
controla orientarea. După cum Ling o ştia foarte bine, secvenţa 
iniţială de lansare nu presupunea nici o vibraţie înainte ca 
racheta să intre într-un regim ascensional stabil, când sistemul 
de navigaţie trebuia să iniţieze o uşoară corecție a direcţiei, 
pentru a conduce racheta către ţintă. O corecție imediată nu 
putea fi cauzată decât de o instabilitate neobservată. 

Se apropie de postul de lucru al inginerului şi se uită îndelung 
pe monitorul computerului acestuia. Când văzu că motorul 
rachetei vibra cu amplitudinea maximă, rămase cu gura căscată. 
Întregul ciclu se reluă aproape instantaneu. Ling bănui imediat 
care era cauza. 

— Choi, care era deviația orizontală a platformei la momentul 
T-O secunde? strigă către inginerul care o monitoriza. 

Acesta se întoarse, îl privi pe Ling cu teamă şi rosti cu voce 
abia auzită: 

— Şaisprezece grade. 

— Nu! bolborosi Ling, cu voce scrâşnind, în timp ce strângea 
din ochi cuprins de panică şi nevenindu-i să creadă. 

Culoarea îi pieri din obraji şi se agăţă cu putere de monitor ca 

să se menţină pe picioare când genunchii i se înmuiară brusc. 
Având un presentiment cumplit, deschise încet ochii şi se uită la 
racheta care se înălța pe ecranul video, aşteptând să se petreacă 
inevitabilul. 


Pitt nu avea de unde să ştie care fusese impactul găurilor date 
de el cu frenezie. Dar zecile de scobituri făcute în suprafaţa 
laterală a pilonilor de susţinere deschiseseră calea unui potop de 
apă de mare care pătrunsese înăuntru, copleşind pompele de 
balast ale lui Oayssey. Deoarece sistemul automat de control 
fusese programat să menţină adâncimea prescrisă pe durata 
lansării, apa care năvălea se adunase în interiorul pilonilor de 
susţinere din partea din spate şi trăsese platforma în jos, către 
pupă. În momentul înălţării de pe platformă, racheta Zenit fusese 
înclinată cu peste cincisprezece grade faţă de axa verticală şi 
încercase imediat să corecteze deviația de la planul prescris de 
zbor. Dar, la viteza redusă a decolării, comanda iniţială se 
atenuase, aşa că poziţia motorului fusese ajustată din nou, cu 
valoarea maximă. Pe măsură ce vehiculul de lansare capătă 
viteză, reglajul se transformase cu repeziciune într-o 
supercorecție, iar computerele rachetei deplasaseră ajutajele în 
poziţie opusă, ca să contrabalanseze mişcarea. In condiţii 
normale, racheta s-ar fi putut stabiliza după câteva corecţii 
minore. Dar, în timpul acelui zbor, rezervoarele sale de 
combustibil erau pline doar pe jumătate. Aceasta permitea ca 
lichidul de propulsie să se deplaseze încoace şi încolo în timpul 
înclinării motorului, creând un cuplu de forţe dinamice de 
compensare. Suprasolicitatul sistem de control al stabilităţii 
încercase zadarnic să uniformizeze zborul şi, în cele din urmă, 
situaţia se agravase şi racheta începuse să oscileze. 

Urmărind ecranul video sau imaginile transmise prin satelit 
sau uitându-se prin geamurile carlingii unui dirijabil şi de pe o 
insulă aridă şi stâncoasă din oceanul Pacific, o mie de ochi 
priveau ţintă la racheta albă care urca în văzduh, când aceasta 
începu să se rotească încet şi cutremurător în aer. Ceea ce 
începuse, în momentul lansării, ca o uşoară oscilație, se 
transformase, în timpul ascensiunii, într-o legănare continuă şi 
necontrolată care o purta către nori, părând mişcarea din buric a 
unei dansatoare anorexice. Dacă zborul ar fi fost controlat de 
Sea Launch, o comandă automată de siguranţă ar fi detonat 
racheta dacă îşi schimba direcţia, nemaiîncadrându-se în 

parametri. Dar echipajul lui Kang scosese din programul zborului 
comanda de anulare şi Zenit-ul fu lăsat să se zbată în înalturi, 
într-un dans chinuitor al morţii. 

Spre surprinderea celor care priveau neizbutind să-şi creadă 
ochilor, uriaşa rachetă se legănă cu putere în aer înainte de a se 
rupe, din interior către exterior, pocnind, literalmente, în două. 
Prima şi cea mai de jos treaptă se dezintegra imediat, într-o 
minge imensă de foc, când rezervoarele de combustibil se 
aprinseră în acelaşi timp, cuprinzând tot ceea ce le stătea în cale 
într-un glob de foc. Bucăţile mai mari şi sfărâmăturile 
mecanismului rachetei pe care explozia nu le topise căzură în 
ploaie asupra unei zone pustii a oceanului, pe când norul în 
formă de ciupercă generat de explozie rămase agăţat de 
albastrul cerului, de parcă ar fi fost pictat. 

Scăpate de măcel, botul conic şi treapta superioară a Zenit- 
ului continuară să se deplaseze în mod bizar şi să accelereze de- 
a curmezişul bolţii precum un glonţ care înaintează cu 
repeziciune, propulsat numai de un impuls mecanic. Descriind cu 
graţie un arc parabolic, încărcătura utilă, urmată de o dâră de 
fum, îşi pierdu treptat energia şi se îndreptă cu botul înainte 
către ocean, pentru a lovi suprafaţa apei stârnind un gheizer de 
resturi lăsate de explozia iniţială. Când liniştea se pogori pe 
neaşteptate, plutind deasupra mării, observatorii uluiţi se 
holbară, minunându-se, la curcubeul de fum alb care plutea pe 
urmele zborului fatal, arcuindu-se, în tăcere, de la un orizont la 
celălalt. 


424 


Capitolul 61 


Pe una din plajele stâncoase ale insulei Santa Barbara, un 
elefant de mare se trezi din somnul său tihnit şi ciuli o ureche 
către insulă. Vântul purta în josul dealurilor zgomotul ciudat al 
uralelor unui grup de vreo treizeci de oameni adunaţi pe faleză. 
Nedumerit, animalul îşi săltă privirile către grupul învălmăşit de 
bărbaţi, apoi se întinse la loc şi îşi continuă somnul. 

Pentru prima oară în viaţa lor, tehnicienii şi inginerii din 
echipajul platformei de la Sea Launch se bucurau fiindcă 
asistaseră la eşecul unei lansări. Unii ovaţionau şi fluierau, în 
timp ce alţii îşi ridicau pumnii în aer, sărbătorind victoria. Când 
vehiculul de lansare explodă deasupra capetelor lor, chiar şi 
Christiano  zâmbi, oftând uşurat, în timp ce Ohlrogoe, 
coordonatorul echipei de lansare de pe platformă, îl bătu cu 
palma pe umăr. 

— De data asta, cineva, acolo sus, ne-a zâmbit, spuse el. 

— Mulţumesc lui Dumnezeu. Indiferent ce-or fi încercat să 
lanseze ticăloşii ăia, nu avea cum să fie bun. 

— Unul dintre inginerii mei de zbor a sesizat o oscilație chiar 
din momentul lansării. Trebuie să fi fost vorba de un reglaj 
necorespunzător al ajutajelor sau de o destabilizare a platformei. 

Christiano se gândi la Pitt şi la vorbele sale dinaintea plecării 
de pe Odyssey. 

— Poate că tipul ăla de la NUMA a făcut vreo vrajă. 

— Dacă-i aşa, îi suntem datori, nu glumă. 

— Da, dar şi mie îmi e cineva dator, răspunse căpitanul. 

Ohlrogge îl privi nedumerit. 

— Un vehicul de lansare de nouăzeci de milioane de dolari 
tocmai a izbucnit în flăcări. O să fie al naibii de mult de plătit şi o 
să-i trimitem nota societăţii de asigurări, spuse celălalt, 
izbucnind în sfârşit în râs. 


Văzând în faţa ochilor transmisia prin satelit a dezintegrării 
rachetei Zenit, Kang se înfioră. Când camera prinse imaginea 
sfărâmăturilor care se prăbuşeau, se întinse în tăcere după 
telecomandă şi închise monitorul. 

— Cu toate că lovitura a eşuat, spectrul unui atac o să 
reprezinte o provocare serioasă pentru publicul american, îşi 

asigura Kwan şeful. Furia o să se ridice la cote înalte, iar 
represaliile asupra Japoniei or să fie semnificative. 

— Da, oamenii noştri care se ocupă de scurgerile de informaţii 
către presă ar trebui să se asigure de asta, spuse Kang, dând 
deoparte furia trezită de eşecul lansării. Dar dispariţia lui 
Koguryo şi a echipei de lansare continuă să fie presantă. 
Capturarea lor ar strica tot ce-am făcut până acum. 

— Tongju o să-şi îndeplinească îndatoririle. Intotdeauna le-a 
respectat răspunse Kwan. 

Pentru o clipă, Kang se holbă la ecranul negru al monitorului, 
apoi încuviinţa, dând încet din cap. 


În centrul de control de pe Koguryo, starea de spirit trecu 
repede de la bucurie la şoc, apoi la o dezamăgire neexprimată. 
Intr-o clipă, toate îndatoririle echipei de lansare se anulară, iar 
tehnicienii şi inginerii continuară să stea în tăcere în faţa 
computerelor, holbându-se la monitoarele care nu le mai 
furnizau nici un fel de date. Nici unul nu părea să ştie ce aveau 
de făcut în continuare vorbeau între ei în şoapte abia auzite. 

Tongju îi aruncă lui Ling o lungă privire de gheaţă, apoi părăsi 
încăperea fără nici un cuvânt. In timp ce se îndrepta către 
puntea de navigaţie, îl chemă pe Kim printr-un radio portabil şi îi 
vorbi. Scurt, cu voce scăzută. Pe punte îl găsii pe căpitanul Lee, 
holbându-se prin geam la ploaia de sfărâmături cu cozi de fum 
care murdărea cerul albastru cu pete albe de aburi. 

— S-a rupt în două, spuse, uimit, privind în ochii goi ai lui 
Tongju... 

— O problemă cu platforma, răspunse Tongju. Trebuie să 
părăsim imediat zona. Putem porni chiar acum? 

— Suntem pregătiţi. Nu trebuie decât să ridicăm şalupa la 
bord şi pe urmă putem pleca. 

— Nu mai avem timp, şuieră Tongju, pe neaşteptate. Paza 
americană de coastă şi marina militară s-ar putea să fie deja pe 
urmele noastre. Porneşte imediat, cu toată viteza şi-o să tai chiar 
eu parâma care ţine şalupa. 

Lee îl privi cu prudenţă, apoi dădu din cap. 

— Cum doriţi. Cursul e stabilit deja. Ne îndreptăm către apele 
teritoriale ale Mexicului, apoi, la adăpostul întunericului, ne 
abatem către locul de întâlnire. 

Tongju dădu să părăsească puntea de navigaţie, dar se opri 
brusc. Privind dincolo de geamurile din faţă, ochii îi căzură pe 

platforma învăluită de fum de la Sea Launch. Dinspre nord-vest 
se apropia de ea dirijabilul argintiu, care plutea acum la mai bine 
de o sută de metri deasupra apei. Tongju îşi flutura braţul în 
direcţia lui /car. 

— Anunţă echipa de servanţi de la rachetele sol-aer. Distrugeţi 
imediat dirijabilul ăla, scuipă, apoi dispăru dincolo de uşă. 


În timp ce cele două elice gemene, cu câte patru palete, ale 
lui Koguryo începeau să lovească apa de sub coca navei, Tongju 
se grăbi către scara demontabilă care cobora dincolo copastia de 
la tribord a vasului. La baza acesteia, şalupa albă sălta deasupra 
talazurilor, legată cu o parâmă de balustradă. Observă 
rotocoalele de fum care se ridicau dinspre pupa bărcii, semn că 
motorul mergea în relanti. Dezlega repede parâma şi-o încolăci 
în jurul mâinii şi aşteptă până când următorul val săltă şalupa, 
lipind-o de navă. Abia mai a avu nevoie să facă un pas ca să sară 
la bord, spre prova şi îşi iuți picioarele către cabină, aruncând 
parâma înfăşurată într-o găleată goală de pe punte. lnăuntru îi 
găsii pe Kim şi pe doi dintre oameni din grupul său de comando, 
stând alături de cârmă. 

— Aţi adus totul la bord? întrebă Tongju. 

Kim încuviinţă dând din cap. 

— În timpul agitaţiei stârnite de lansare, am cărat la bord 
armele şi proviziile, ba chiar şi ceva combustibil de rezervă, fără 
să ne deranjeze nimeni. 

Cu o mişcare a capului, Kim arătă către puntea deschisă, de al 
cărei parapet erau fixate patru butoaie de câte o sută cincizeci 
de litri de benzină. 

— Pentru moment, rămânem în derivă în spatele pupei, apoi 
pornim către vasul de întâlnire. Când vor fi detonaţi explozibilii? 

Kim îşi privi ceasul. 

— Peste douăzeci şi cinci de minute. 

— Suficient pentru ca  servanţii rachetelor să distrugă 
dirijabilul. 

Koguryo se îndepărtă cu iuţeală de mica ambarcaţiune care 
continuă să zăbovească printre talazurile joase. Când fostul 
cablier ajunse la o distanţă de patru sute de metri, Kim aduse 
maneta de viteză pe poziţia INCET şi se îndepărtă pe furiş, cu 
prova orientată către sud-est. Cât ai clipi, îşi imagină el, avea să 
arate ca oricare alt vas de pescuit care se întorcea acasă, la San 
Diego. 

Un nor gros de aburi albi continua să atârne deasupra lui 
Odyssey, precum un banc de ceaţă, încă mult timp după ce 
racheta Zenit se înălţase în văzduh şi explodase. Deşi foarte 
încet, briza uşoară începu să sfâşie gazele de evacuare, scoțând 
când şi când la vedere porţiuni din platforma de lansare, care se 
iveau din ceaţă. 

— Acolo, jos, pare să fie un castron cu supă de moluşte, spuse 
Giordino, virând şi aducându-l pe /car deasupra platformei. 

In timp ce el şi Dahlgren îşi plimbau ochii peste aceasta, 
uitându-se după orice urmă a lui Pitt, Dirk activă sistemul LASH, 
căutând orice anomalie optică care ar fi putut reprezenta o fiinţă 
umană. 

— Nu ţin să mă credeţi, dar eu cred că bebeluşul ăsta se 
scufundă, spuse Dahlgren, pe când planau în jurul extremității 
pupa a platformei şi îi puteau zări partea expusă vederii până 
deasupra apei. 

Bărbaţii din nacelă observară, cu uşurinţă, că pilonii de 
susţinere din spate erau mai scurţi decât cei din faţă. 

— E clar că ia apă la pupa, răspunse Dirk. 

— Mă întreb dac-o fi opera bătrânului tău. S-ar părea că asta 
tocmai a costat pe cineva o nouă rachetă, spuse Giordino. 

— Poate că şi o nouă platformă, adăugă Dahlgren. 

— Dar unde e el? se întrebă Dirk, cu voce tare. 

Realizau că pe platformă nu se zărea nici un semn de viaţă. 

— Aburii încep să se împrăştie. Imediat ce iese la iveală 
platforma pentru elicoptere, mergem să ne uităm, răspunse 
Giordino. 

În timp ce pluteau înapoi, către prova platformei, Dahlgren 
privi în jos şi chipul i se schimonosi. 

— Fir-ar să fie. A dispărut şi Badger. Trebuie să se fi scufundat 
în timpul lansării. 

Cei trei amuţiră, întrebându-se dacă dispariţia submersibilului 
era ultima dintre pierderile pe care le avuseseră de suferit. 


La trei mile către sud, un artilerist de pe Koguryo transfera 
coordonatele preluate de pe radar ale aerostatului în sistemul de 
ghidare al rachetei chinezeşti sol-aer CSA-4. Dirijabilul care se 
deplasa cu viteză redusă era cel mai uşor obiectiv pe care echipa 
de artilerişti şi-l dorise vreodată drept ţintă. Fiind vorba despre 
un obiect atât de mare, aflat la o distanţă atât de mică, şansele 

de a rata lovitura erau aproape inexistente. 

In încăperea închisă de lângă bateria de rachete, un expert în 
comanda armamentului stătea în faţa unei console, transferând 
datele de ghidare a tragerii printr-o conexiune cu comanda 
rachetei. Când radarul încorporat în aceasta recunoscu ţinta, 
fixându-se asupra ei, un şir de leduri verzi îi clipi în faţa ochilor. 
Bărbatul ridică imediat receptorul telefonului cuplat direct cu 
puntea de navigaţie. 

— Ţintă localizată şi proiectil armat, i se adresă căpitanului 
Lee, cu voce monotonă. Aştept ordinul de tragere. 

Prin geamul lateral al punţii de navigaţie, Lee aruncă o privire 
către aerostatul din depărtare, care plutea deasupra platformei. 
Explozia unei rachete puternice la impactul cu dirijabilul i-ar fi 
oferit o privelişte spectaculoasă, gândi, copilăreşte. Poate că 
aveau să distrugă şi îndepărtata navă turcoaz care zăbovea la 
marginea ecranului radarului, părăsind apoi locul fără să lase 
martori. Dar toate la timpul lor. Işi apropie gura de receptor, cu 
intenţia de a ordona deschiderea focului, dar cuvintele îi 
îngheţară brusc pe buze. Ochii îi căzuseră pe două obiecte mici, 
întunecate, care se iviseră din spatele aerostatului. Rămase 
împietrit, urmărindu-le cu privirea în timp ce se dovedeau a fi 
două aeronave zburând la joasă altitudine. 

Avioanele de luptă F-16D Falcon decolaseră de urgenţă de la o 
bază aviatică din Fresno a Gărzii Aeriene Naţionale, la câteva 
minute după ce satelitul NORAD detectase lansarea rachetei 
Zenit. În timp ce zburau către locul lansării, piloţii fuseseră trimişi 
către Koguryo datorită semnalului de pericol dat de Deep 
Endeavor. Avioanele cu reacţie, de un gri strălucitor, zburau 
aproape de suprafaţa apei şi se năpustiră către Koguryo trecând 
pe la câteva zeci de metri deasupra punţii din faţă. Mugetul 
puternic al motoarelor cu reacţie izbi urechile la o secundă după 
ce umbrele lor goniră pe deasupra capetelor, zguduind 
geamurile punţii de navigaţie, unde Lee stătea locului, având 
expresia unui om în suferinţă. 

— Coborâţi bateria! Coborâţi-o şi asiguraţi-o! se răsti în 
receptor. 

In timp ce rachetele sol-aer erau puse la adăpost, Lee privea 
cele două avioane de luptă care câştigaseră altitudine şi 
începuseră să descrie cercuri strânse în jurul navei care se 
deplasa cu viteză. 

— Tu! strigă către un marinar din apropiere. Găseşte-l pe 

Tongju şi adu-l pe puntea de navigaţie... imediat. 


Chipurile bărbaţilor din aerostat radiară când vederea celor 
două avioane ale Gărzii Aeriene Naţionale care se învârteau 
deasupra lui Koguryo îi făcu să se simtă uşuraţi, fără să aibă idee 
cât fuseseră de aproape de a fi spulberaţi în văzduh de bateria 
de rachete sol-aer a navei. Ştiau că o mulţime de nave ale 
marinei militare se îndreptau într-acolo şi că, în momentul acela, 
vasul avea puţine şanse de a nu fi capturat. Işi întoarseră din nou 
atenţia asupra platformei acoperite de fum de sub ei. 

— Ceaţa de deasupra platformei pentru elicoptere se ridică, 
observa Giordino. Ne lăsăm jos, băieţi, dacă vreţi să săriţi şi să 
aruncaţi o privire împrejur. 

— Evident, răspunse Dirk. Jack, putem să începem cu puntea 
de navigaţie şi să coborâm apoi în hangar, dacă aerul e 
respirabil. 

— Eu aş începe cu barul, zise Giordino, încercând să spulbere 
dispoziţia sumbră. Dacă e teafăr, pariez că-şi prepară un martini 
şi că dă gata provizia de covrigei săraţi a navei. 

Apoi descrise un cerc larg deasupra platformei, aducând 
dirijabilul mai aproape, cu botul sub vânt. Când se alinia cu 
platoul şi începea să piardă altitudine, Dahlgren îşi întoarse capul 
către partea din spate a carlingii şi arătă cu degetul spre geamul 
lateral. 

— Aruncaţi o privire într-acolo, spuse. 

La câteva zeci de metri de marginea laterală a platformei, un 
jet de bule erupse brusc deasupra apei. După câteva secunde, 
un obiect pestriţ, de un gri metalic, sparse suprafaţa oceanului. 

— Resturi de la lansare? întrebă Dahlgren. 

— Nu, e Badger! exclama Giordino. 

Indreptând dirijabilul către obiect, cei trei bărbaţi putură 
vedea că, de fapt, submarinul NUMA era cel care ţâşnise la 
suprafaţă. Vopseaua metalizată a vehiculului subacvatic se 
copsese şi se desprinsese în timpul exploziei din momentul 
lansării, lăsându-i învelişul împestriţat de amestecul de grund şi 
metal. Partea de la provă era încovoiată şi deformată, de parcă 
ar fi fost implicat într-un carambolaj la o oră de vârf. Nu puteau 
decât să ghicească cum de mai plutea încă, dar nici unul dintre 
ei nu putea nega că era acelaşi submersibil experimental cu care 
navigaseră Dirk şi Dahlgren către platformă. 

Când Giordino cobori aerostatul ca să se poată uita mai 

îndeaproape, cei trei văzură, uluiţi, capacul tambuchiului de la 
partea superioară răsucindu-se şi deschizându-se. In timp ce 
priveau fără să-şi creadă ochilor, din tambuchiul deschis izvori un 
jet de aburi. Pentru câteva secunde agonizante, rămaseră cu 
ochii lipiţi de tambuchi, însufleţiţi de o speranţă firavă. In cele din 
urmă, observară apariţia bizara a unei perechi de picioare în 
şosete, care se ridicară din tambuchi şi apoi deasupra acestuia. 
Pe urmă se ivi un petec de păr negru, iar ei realizară că 
picioarele erau, de fapt, mâini vârâte într-o pereche de şosete. 
Acele mâini pe care şosetele le fereau de contactul cu metalul 
fierbinte ridicară curând deasupra cuptorului închis trupul uscăţiv 
şi chinuit al posesorului lor. 

— E tata! E teafăr! exclamă Dirk, uşurat şi radios. 

Pitt se ridică în picioare, clătinându-se pe submarinul care se 
legăna şi trăgând cu putere în piept aerul răcoros al oceanului. 
Avea aspectul unui nebun acoperit de sânge şi de sudoare, iar 
hainele se ţineau de el de parcă i s-ar fi lipit de piele. Dar ochii îi 
străluceau când şi-i înălţă către cer şi îşi flutura vesel mâna către 
bărbaţii din dirijabil. 

— Coborâm, anunţă Giordino, începând să lase aerostatul 
către suprafaţa apei, până când nacela ajunse la doar câţiva 
centimetri deasupra valurilor. 

Cu o mişcare dibace, îl încetini şi îl plasa paralel cu 
submersibilul. Pitt se aplecă şi închise tambuchiul lui Badger, 
apoi făcu câţiva paşi şi apăru, clătinându-se, în uşa deschisă a 
nacelei, de unde Dirk şi Dahlgren îl prinseră de braţe şi îl traseră 
iute şi cu bine la bord. 

— Cred, spuse Pitt senior cu gâtlejul uscat, că trebuie să beau 
ceva. 


Pitt aluneca pe scaunul copilotului şi goli cu lăcomie o sticlă de 
apă, iar Al, Dirk şi Dahlgren îi povestiră cum se dezintegrase 
racheta Zenit, izbucnind în flăcări cu câteva minute mai înainte. 
Examinând urmele de vapori din văzduh şi uitându-se la 
Koguryo, care, la mare distanţă, încerca să scape cu fuga, Pitt 
continuă cu descrierea atacului său sfredelitor asupra pilonilor de 
susţinere ai platformei şi a asaltului violent al apei din timpul 
lansării. 

— Şi eu, care pariasem bani buni pe faptul că stăteai tolănit în 
barul lui Odyssey, pregătindu-ţi un martini, bombăni Giordino. 

— Eu eram cel scuturat şi clătinat, râse Pitt. Era să mă coc de 


431 


viu când Badger s-a înţepenit în partea laterală a pontonului, dar 
am reuşit să răsucesc cârma împotriva curentului şi să mă 
eliberez, ajungând în ape mai reci. Chiar şi cu tancurile de 
imersiune goale, ridicarea la suprafaţă mi-a luat ceva timp, până 
când am izbutit să pun în funcţiune pompa de santină. lnăuntru 
mai e încă o grămadă de apă, dar submarinul o să mai plutească 
o vreme. 

— lau legătura prin radio cu Deep Endeavor şi-i pun să-l 
pescuiască pe Badger imediat după ce îmbarcă echipajul 
platformei, care e pe insula Santa Barbara, spuse Giordino. 

— O să am pe cap o soră furioasă dacă n-o anunţi mai întâi pe 
ea că eşti teafăr, îl mustră Dirk. 

Summer fu gata să leşine când, printre pârâiturile staţiei radio 
de pe Deep Endeavor, se auzi vocea tatălui ei, comandând în 
glumă o bere şi un sandviş cu unt de arahide. 

— Ne-am temut de tot ce-i mai rău, izbucni ea. Ce Dumnezeu 
ţi s-a întâmplat? 

— E o poveste lungă. E suficient dacă-ţi spun că cei de la 
Institutul Scripps n-or să fie mulţumiţi de abilităţile mele de pilot 
de submarine, zise, făcându-i pe toţi cei pe puntea de navigaţie a 
lui Deep Endeavor să se scarpine în cap. 


Când Giordino ridică dirijabilul, îndepărtându-l de suprafaţa 
apei, Pitt observă avioanele F-16 care se roteau deasupra navei 
fugare Koguryo. 

— Până la urmă, a sosit cavaleria? 

— Chiar acum câteva minute. Marina militară are o armada 
care se îndreaptă încoace. Vasul n-are şanse să scape. 

— Şalupa lui se grăbeşte, cu siguranţă, spuse Pitt, arătând cu 
capul către un grăunte alb dinspre sud. 

Profitând de spectacolul exploziei şi de confuzie, şalupa de pe 
Koguryo se îndepărtase fără zarvă de nava mamă şi se îndrepta 
spre orizontul sudic cu cea mai mare viteză. 

— De unde ştii că-i şalupa lor? întrebă Giordino, mijindu-şi 
ochii într-acolo. 

— Uită-te aici, ripostă Pitt, lovind cu degetul în monitorul 
WESCAM. 

În timp ce vorbeau, Pitt se jucase cu transfocatorul şi se 
întâmplase să surprindă ambarcaţiunea care făcea exces de 
viteză. Imaginea focalizată îi arătase limpede că era şalupa navei 
Koguryo, pe care-l văzuseră mai devreme. 

— E clar că avioanele nu o urmăresc, spuse Dirk, din spate, 
observând că cele două F-16 se roteau deasupra navei care se 
îndepărta către vest. 

— Să mergem după ea, zise Pitt. 

— N-are nici o şansă împotriva aripilor noastre vioaie, mârâi 
Giordino, împingând maneta de viteză în poziţia MAXIM şi 
urmărind vitezometrul al cărui indicator se îndrepta uşor spre 
cincizeci de noduri. 

Capitolul 62 


— De ce n-au tras în avioane, sau în dirijabilul ăla infernal? 
înjură Tongju, uitându-se îndelung la Koguryo printr-un binoclu. 

Mişcările violente ale şalupei care se deplasa cu toată viteza 
pe deasupra valurilor îl împiedicau să-şi focalizeze privirea şi, în 
cele din urmă, aruncă cu grosolănie binoclul pe capotă. 

— Avioanele l-au intimidat pe Lee, spuse Kim, peste umăr, 
ţinând cu putere cârma. O să plătească cu viaţa peste vreo două 
minute. 

Pe măsură ce şalupa accelera către sud, Koguryo devenea tot 
mai mic, apropiindu-se de linia orizontului. Dar, când explozivele 
plantate detonară, putură vedea limpede jeturile de apă 
împroşcate în aer de-a lungul liniei de plutire a navei. 


Pe puntea de navigaţie, căpitanul Lee se gândi mai întâi că 
avioanele F-16 trăseseră în el. Dar aeronavele de luptă continuau 
să se rotească, leneşe, deasupra şi nu se zărea nici un semn care 
să indice că s-ar fi tras vreun proiectil. Când se evaluară 
pagubele şi i se raportă că partea inferioară a cocii era 
compromisă în mai multe locuri, Lee realiză dintr-o dată cine era 
vinovatul. Cu câteva minute înainte, un marinar îl anunţase că îi 
văzuse pe Kim şi pe Tongju îmbarcându-se pe şalupă şi că mica 
ambarcaţiune fusese apoi zărită îndreptându-se către sud cu 
toată viteza. Cuprins de senzaţia îngreţoşătoare a trădării, Lee 
înţelese că el şi nava lui fuseseră consideraţi pioni de sacrificiu. 

Insă un calcul greşit urma să îi salveze. Kim şi echipa lui de 
demolatori plantaseră din abundență explozibili care ar fi putut 
sfârteca măruntaiele unei nave obişnuite, de dimensiunile lui 
Koguryo. Dar nu ţinuseră cont de o informaţie de mare 
importanţă despre cablier: avea coca dublă. Incărcăturile 
explozive o sfâşiaseră cu uşurinţă pe cea interioară, dar celei 
exterioare îi curbaseră doar tablele de bordaj. Apa de mare 
ţâşnise în calele inferioare, dar nu cu forţa prevăzută de Tongju, 
care ar fi scufundat nava aflată în plină viteză. Lee opri imediat 
vasul, plasă pompele portabile în calele avariate, apoi izolă 
zonele care prezentau riscuri majore închizând uşile etanşe. 
Nava avea să se canarisească şi nu avea să se mai poată 
deplasa cu viteză dar, cel puţin, nu urma să se scufunde. 

Potopul odată stăvilit, căpitanul privi printr-un binoclu de teren 
şalupa care fugea cu viteză, pierzându-se în depărtare. Lee ştia 
că, din momentul acela, nu mai avea mult de trăit. Fiind 
căpitanul vasului care lansase împotriva Statelor Unite atacul cu 
rachetă eşuat, ar fi devenit principalul ţap ispăşitor dacă ar fi fost 
capturat. Dacă ar fi reuşit cumva să scape sau dacă ar fi fost 
eliberat, nu se putea spune cum anume l-ar fi primit Kang. 
Mulţumit că nava era stabilă, Lee se scuză şi părăsi puntea de 
navigaţie, retrăgându-se în cabina sa. Recuperând un revolver 
Makarov de nouă milimetri, fabricat în China, de sub un sertar 
plin cu cămăşi călcate, se întinse cu grijă pe pat, îşi puse ţeava în 
ureche şi apăsă pe trăgaci. 


În timp ce urmăreau şalupa care se deplasa cu repeziciune, 
bărbaţii din nacela lui /car observară o serie de explozii care 
sfârtecară, de-a lungul, coca lui Koguryo. 

— Lunaticii aia au de gând s-o scufunde odată cu tot 
echipajul? se minuna Dahlgren. 

Pentru câteva minute, urmăriră cu privirea nava care încetini, 
dar rămase stabilă. Pitt observă că nimeni nu părea să se 
grăbească către bărcile de salvare şi putu vedea mai mulţi 
membri ai echipajului care se rezemaseră alene de balustradă, 
privind avioanele cu reacţie de deasupra lor. Studie linia de 
plutire a navei, căutând o modificare semnificativă, dar nu reuşi 
să constate decât o uşoară canarisire. 

— N-o să dispară dintre noi prea curând, spuse. Să continuăm 
urmărirea tenderului. 

Giordino se uită pe ecranul laptopului care afişa datele 
furnizate de sistemul LASH şi observă, la sud-est, mai multe 
forme gri, la vreo cincizeci de kilometri distanţă. 

— Prietenii noştri de la marina militară sunt pe drum, spuse, 
bătând cu degetul în ecran. N-o să mai fie multă vreme singuri. 

Având avantajul unei viteze cu aproape douăzeci de noduri 
mai mare, dirijabilul începu să câştige teren cu uşurinţă, 
apropiindu-se de ambarcaţiunea albă care fugea. /car nu urcase 
mai sus de o sută cincizeci de metri când Giordino începu 
urmărirea, fără să mai irosească energia ca să câştige altitudine. 
Dirijabilul aluneca lin către siajul bărcii, zburând repede şi la 
joasă înălţime deasupra apei. Când se apropiară, Pitt focaliză 
camera de supraveghere asupra punţii deschise din spatele 
ambarcaţiunii şi asupra cabinei. Pe puntea acoperită nu putea 

zări decât nişte forme nedesluşite lângă cârmă. 

— Am numărat patru bărbaţi pe punte, spuse. 

— După cum se pare, nu le place înghesuiala în timpul 
evadărilor, ripostă Giordino. 

Pitt plimbă camera de-a lungul punţii fără să descopere nici un 
fel de armament greu, dar remarcând butoaiele suplimentare cu 
carburant de la pupă. 

— Au benzină suficientă ca să fugă în Mexic, zise. 

— Cred că prietenii noştri de la Paza de Coastă din San Diego 
s-ar putea să aibă un cuvânt de spus în privinţa asta, răspunse 
Giordino, plasând dirijabilul pe o traiectorie mai apropiată de a 
bărcii. 


Atenţia lui Tongju şi a oamenilor săi continua să fie 
concentrată asupra lui Koguryo, dar unul dintre membrii grupului 
de comando observă, în cele din urmă, aerostatul care se 
apropia. În timp ce Kim manevra cârma, ceilalţi trei ieşiră 
instinctiv pe puntea deschisă, ca să poată vedea mai bine 
dirijabilul. Pitt focaliză transfocatorul camerei asupra lor până 
când feţele li se putură distinge cu uşurinţă. 

— Recunoaşteţi vreunul dintre aceste personaje? îi întrebă, 
peste umăr, pe Dirk şi Dahlgren. 

Pitt cel tânăr studie ecranul numai o clipă înainte de a scrâşni 
puternic din dinţi. Totuşi, izbucnirea de mânie i se domoli repede, 
iar pe chip i se întoarse zâmbetul plin de mulţumire. 

— Pe cel gen Fu Manchu, din mijloc. Se numeşte Tongju. E 
maestrul de ceremonii al lui Kang când e vorba de torturi şi de 
asasinate. Se pare că el a coordonat lovitura de la bordul lui 
Odyssey. 

— Dacă-i un tip atât de amabil, e o ruşine să-i stricăm vacanţa 
în Mexic, făcu Giordino. 

În timp ce vorbeau, îndreptă prova aerostatului în jos şi o 
menţinu astfel în timp ce acesta cobora încet către apă. Când se 
păru că avea de gând să-i afunde botul în ocean, manevră cu 
delicateţe comenzile,  orizontalizând nacela la exact 
cincisprezece metri deasupra apei. In timpul coborârii, /car 
micşorase distanţa dintre cele două nave, iar Giordino îl adusese 
pe o poziţie paralelă cu babordul şalupei, până când nacela 
ajunsese să fie suspendată alături de aceasta. 


— Vrei să ieşi ca să bei o bere cu tipii ăştia? îl întrebă Pitt, 

când văzu că cei din barcă se aflau la o depărtare de numai 
câţiva metri. 

— Nu, vreau doar să afle ca n-au cum să scape de Al Nebunu 
şi de Sacul lui Magic cu Gaz, rânjii el. 

Pe urmă încetini până la o viteză egală cu a şalupei săltate de 
valuri, iar învelişul amplu al balonului îşi arunca umbra asupra 
părţii superioare a ambarcaţiunii. Bărbaţii de la bordul lui Icar 
detectară dintr-o dată un zgomot sacadat, câtuşi de puţin 
binevenit, care îl acoperea pe cel al motoarelor gemene de la 
bordul şalupei, ca şi pe al motoarelor Porsche ale elicelor 
aerostatului. Privind înapoi, către barcă, Pitt văzu că Tongju şi cei 
doi bărbaţi din grupul de comando îşi regăsiseră armele 
automate şi stăteau pe puntea de la pupa, trăgând în aerostat. 

— Nebunule Al, îmi pare rău ca trebuie să fiu cel care ţi-o 
spune, dar trag în noi ca să-ţi găurească sacul cu gaz, zise Pitt. 

— Nişte creaturi josnice, invidioase, ripostă Giordino, apăsând 
manetele de viteză. 

Inainte de a pleca din Oxnard, li se spusese că dirijabilul 
rezista chiar şi cu o mulţime de găuri şi de tăieturi în balonul cu 
gaz, continuând să se menţină în aer. Tongju şi oameni lui ar fi 
trebuit să dea gata o ladă cu muniţie pentru că aerostatul umplut 
cu heliu să nu mai poată zbura. Dar siguranţa nacelei nu era 
asigurată în aceeaşi măsură. După un moment în care focul 
încetă, din podeaua cabinei principale erupse brusc un jet de 
aşchii, când teroriştii îşi redirecţionară tirul într-acolo. 

— Toată lumea jos! strigă Pitt când o rafală făcu ţăndări 
parbrizul lateral al carlingii, gloanţele trecându-i chiar pe 
deasupra capului. 

Zgomotul sticlei sfărâmate rezona în cabină de parcă în 
interior ar fi pătruns o ploaie de gloanţe. Dirk şi Dahlgren se 
întinseră pe podea când mai multe rafale trecură pe lângă ei, 
străpungând plafonul. Giordino împinse manetele de viteză cu 
toată puterea înainte şi, în timp ce aştepta, încordat, ca 
aerostatul să accelereze, năpustindu-se înainte, aduse furca pe 
poziţia dinspre babord, pentru a vira, îndepărtându-se de şalupă. 

— Nu, îi strigă Pitt, întoarce şi zboară deasupra lui. 

Giordino ştia că nu trebuie să pună la îndoială raţionamentele 
lui Pitt şi, fără ezitare, smuci cârma în poziţia opusă, împingându- 
| pe /car înapoi, către barcă. li aruncă o privire lui Pitt şi îl văzu 
studiind ambarcaţiunea de jos cu sprâncenele încruntate. 
Rafalele înverşunate continuară să sfâşie nacela încă o clipă, 

apoi se întrerupseră brusc când Giordino o aduse deasupra şi 
puţin înaintea plafonului cabinei şalupei, scoţând-o pentru o 
vreme din raza de acţiune a armelor de foc. 

— Toată lumea e teafără? întrebă Pitt. 

— Aici, în spate, noi n-am păţit nimic, răspunse Dirk, dar unul 
dintre motoare nu funcţionează prea grozav. 

O dată ce zgomotul focurilor de armă înceta, putură auzi cum 
bolborosea şi scuipa motorul de la tribordul nacelei. Giordino îşi 
aruncă ochii pe ceasurile indicatoare de pe consolă şi clătină din 
cap. 

— Presiunea uleiului scade, temperatura creşte. O să fim 
nevoiţi să fugim de tipii ăştia sărind într-un picior. 

Pitt se uită în jos, spre puntea şalupei şi observă că Tongju şi 
ceilalţi doi oameni înarmaţi se deplasau către pupa 
ambarcaţiunii, reîncărcându-şi armele. 

— Al, menţine-ţi poziţia, spuse. Şi împrumută-mi trabucul tău. 

— E unul dintre cele mai fine trabucuri ale lui Sandecker, 
răspunse celălalt, ezitând înainte de a-i întinde chiştocul verde, 
umezit de salivă. 

— O să-ţi cumpăr o cutie-ntreagă. Rămâi neclintit zece 
secunde, apoi virează la maximum către babord şi îndepărtează- 
ne dracului cât mai mult de barca asta. 

— Nu cumva ai de gând să faci ceea ce cred eu? întrebă 
Giordino. 

Pitt îi aruncă în grabă o privire poznaşă, apoi îşi întinse o mână 
către şnurul pentru evacuarea sau admisia gazului din balon de 
deasupra capului în timp ce răsucea pe poziţia deschis butonul 
marcat drept ELIBERARE COMBUSTIBIL. Trase de cordon, îi dădu 
drumul după ce numără în gând până la opt, apoi aduse butonul 
în poziţia închis. La pupa nacelei, o valvă pentru evacuarea de 
urgenţă a rezervorului de combustibil se deschise, eliberând un 
potop de benzină care se revărsă de pe fundul acestuia. Pitt se 
uită în jos şi văzu că puntea de la pupa era scăldată în 
combustibilul care se scurgea de-a lungul parapetului din spate 
în timp ce ambarcaţiunea se năpustea printre valuri. Tongju şi 
ceilalţi doi îşi acoperiră feţele şi se repeziră sub acoperiş atâta 
vreme cât ploaia de benzină continua să-i împroaşte, dar se 
întoarseră imediat după încetarea potopului şi îşi înălţară din nou 
armele, cu intenţia de a distruge aerostatul. Pitt îi urmări plin de 
curiozitate pe când balta de combustibil spăla puntea din jurul 
picioarelor lor, împroşcând câteva scaune de pe punte, o 

banchetă şi cele patru butoaie de câte o sută cincizeci de litri de 
benzină fixate într-o parte. Trase câteva fumuri din trabuc ca să-i 
aţâţe jarul, apoi îşi scoase capul prin fereastra laterală a carlingii, 
al cărei geam se făcuse ţăndări. II văzu pe Tongju doar la câţiva 
metri distanţă şi zâmbi când asasinul privi în sus şi îşi îndreptă 
arma către el. Putea simţi că, sub picioarele sale, dirijabilul 
începea să vireze în timp ce Giordino îşi lua mâinile de pe 
comenzi. Calm, trase cu nonşalanţă un ultim fum din trabuc şi îl 
aruncă, nepăsător, către pupa şalupei. 

Un val lovi şalupa, iar Tongju se rezemă de balustrada laterală 
în vreme ce-şi fixa grăbit în umăr patul puştii de asalt AK-74. Pe 
când ochea capul lui Pitt, ieşit pe fereastra carlingii, abia dacă 
observă micul obiect verde care cobori legănat de vânt şi se lovi 
de punte chiar alături de el. Degetul tocmai începea să i se 
apese pe trăgaci, când, cu un pocnet sonor, ceva erupse la 
picioarele lui. 

Vârful incandescent al trabucului aprinsese vaporii de benzină 
care se înălţau de pe punte chiar înainte de a-i atinge suprafaţa. 
Ploaia de combustibil căzută din aerostat se răspândise 
pretutindeni şi, în câteva secunde, întreaga pupă a ambarcaţiunii 
se transformă într-un zid de foc. Un membru al grupului de 
comando, care stătea alături de Tongju, fusese udat leoarcă cu 
benzină, aşa că flăcările îi cuprinseră imediat picioarele şi 
trunchiul. Intrat în panică, îşi aruncă arma şi începură să ţopăie 
nebuneşte pe punte, încercând să-şi stingă hainele lovindu-le cu 
mişcări ample ale braţelor. In cele din urmă, alerga urlând de 
durere către balustradă şi se aruncă peste copastie, iar apele 
oceanului stinseră iute torţa umană, înălţând un rotocol de fum. 
De la cârmă, Kim îl văzu pe omul care sărise peste bord, dar nu 
schiţă nici un gest pentru a întoarce barca ca să-l salveze pe 
teroristul pârjolit. 

Fiind învăluit şi el pentru o clipă de flăcări, Tongju îşi cobori 
mânios arma, fără să tragă şi sări sub acoperiş, unde izbuti să-şi 
stingă pantofii şi pantalonii aprinşi. Kim îşi plimba privirea 
alarmată de la pupa cuprinsă de vâlvătăi la Tongju. 

— Vezi-ţi de drum, strigă acesta, focul o să se stingă singur. 

De fapt, vântul şi apa de mare împroşcată de ambarcaţiunea 
în viteză stinseseră deja o parte din flăcările de pe margini, dar 
pe punte continuau să se prelingă bălți de combustibil aprins, iar 
dârele dense şi negre de fum arătau că focul nu mistuia doar 
benzină. 

— Dar avem proviziile de combustibil! urlă Kim, cu ochii la 
flăcările care lingeau butoaiele cu benzină. 

Tongju uitase de butoaiele pline fixate pe puntea de la pupa, 
în mijlocul flăcărilor. Focul se concentrase la început în spatele 
acestora, dar benzina care băltea pe punte îl adusese la baza lor. 
Cercetând cu privirea consola de la cârmă, Tongju văzu un mic 
extinctor prins de perete. Dintr-o săritură, îl smulse la iuţeală, îi 
scoase şplintul de blocare şi fugi pe puntea din spate, să apere 
butoaiele de atingerea focului. Dar era prea târziu. 

Capacul etanş al unuia dintre butoaie nu fusese strâns până la 
capăt, lăsând să scape o dâră subţire de vapori. Presiunea celor 
din interior crescuse datorită vibraţiilor neîntrerupte ale bărcii 
izbite de valuri, mărindu-se încă şi mai mult din cauza focului 
dogoritor din apropiere. Când, în cele din urmă, flăcările ajunseră 
destul de aproape ca să aprindă vaporii, butoiul cu benzină 
explodă de parcă ar fi fost plin cu praf de puşcă. lar celelalte trei 
se aprinseră într-o succesiune rapidă, cu efecte devastatoare. 


Din aerostatul care se îndepărta de şalupă, Pitt şi ceilalţi 
priviră, înfiorându-se, primul butoi care sări în aer exact peste 
Tongju. Zburând din butoiul explodat, o schijă mare îi străpunse 
trupul, croindu-i în piept o gaură ovală, de dimensiunile unei 
mingi de fotbal. În timp ce se prăbuşea în genunchi, pe chipul 
asasinului trecu o expresie de uimire. In ultimele secunde ale 
vieţii sale, îşi ridică ochii către dirijabil, privindu-l cu o mânie 
sfidătoare înainte de a fi înghiţit de infernul învăpăiat. 

Exploziile următoare distruseră întreaga suprastructură a 
ambarcaţiunii, transformând-o într-un vârtej de bârne şi de alte 
resturi zburătoare. O minge uriaşă de foc urcă în văzduh, 
rostogolindu-se, când pupa bărcii se înălţă brusc în aer, elicele 
încă în funcţiune agitându-şi paletele către cer. Explozia îi 
căscase în cocă o gaură largă, prin care oceanul o sorbi cu 
repeziciune, trăgând-o sub valuri într-un clocot de spumă şi de 
fum şi ducând la fund trupurile lui Kim şi Tongju, precum şi pe al 
celuilalt terorist. 

Giordino viră brusc, îndepărtându-l pe /car de ambarcaţiunea 
care sărea în aer, dar aerostatul fu totuşi împroşcat de resturile 
aruncate în văzduh, care trasară încă un şir de găuri în învelişul 
său de pânză. Suprafaţa acestuia era împestriţată de mai bine de 
o sută de rupturi, tăieturi şi găuri de glonte, care puseseră la 
dispoziţia heliului din interior adevărate bulevarde pe care să 

evadeze. Însă dirijabilul ciuruit şi avariat refuza să se 
prăbuşească şi rămase agăţat de cer aidoma unui avion de luptă 
deteriorat. 

Bărbaţii din nacelă cuprinseră cu privirea peisajul ireal care îi 
înconjura. In văzduhul de deasupra lor continua să atârne o dâră 
groasă de fum alb, urma pieririi prin explozie a rachetei Zenit. Pe 
apă, o fregată şi un distrugător al Marinei Militare puteau fi 
văzute îndreptându-se către Koguryo, deasupra căruia roiau 
avioanele de vânătoare cu reacţie. Şi, sub ei, ardeau mocnit mai 
multe bârne împrăştiate printre valuri, marcând mormântul lui 
Tongju şi al tenderului scufundat. 

— Cred că i-am dăruit prietenului tău nişte momente fierbinţi, 
îi spuse Giordino lui Dirk, când capul acestuia apăru în carlingă. 

— Am senzaţia că, de-acum înainte, o să ardă în focul iadului o 
bună bucată de vreme. 

— l-am oferit un început de toată frumuseţea, spuse Pitt. 
Acolo, în spate, tu şi Jack sunteţi teferi? 

— Avem doar câteva zgârieturi. Am reuşit amândoi să dansăm 
în jurul plumbilor zburători. 

— Dar uite ce i-au făcut dirijabilului meu, bodogăni Giordino, 
cu durere prefăcută, fluturându-şi mâna jur împrejurul gondolei 
ciuruite. 

— Cel puţin, toate funcţiile vitale sunt corespunzătoare. În 
ciuda gloanţelor trase în înveliş, heliul are suficientă presiune ca 
să ne menţină în văzduh şi avem la dispoziţie o sută şaptezeci şi 
cinci de litri de combustibil ca să ajungem la țărm, spuse Pitt, 
privind indicaţiile aparatelor de pe consolă înainte de a opri 
motorul avariat. Du-ne acasă, Nebunule Al. 

— Facă-se voia ta, răspunse Giordino, îndreptând botul lui /car 
către est. In timp ce, cu ajutorul unui singur motor, conducea 
încet către continent dirijabilul avariat, se întoarse către Pitt, 
zicând: Acum, cât despre trabucurile alea... 

Capitolul 63 


Echipajul lipsit de căpitan de pe Koguryo nu avu nevoie decât 
de apariţia fregatei şi a distrugătorului ca să se predea. Pe 
măsură ce, în văzduhul de deasupra, se iveau tot mai multe 
avioane de luptă, pentru toţi cei de la bord deveni evident faptul 
că o încercare de fugă ar fi fost echivalentă cu anihilarea lor. Şi, 
având coca avariată, nu aveau cum să se deplaseze mai repede 
decât altcineva. Când navele marinei militare se apropiară, 
secundul de pe Koguryo făcu alegerea înţeleaptă de a-şi anunţa 
capitularea prin radio. In câteva minute, de pe distrugătorul 
Benfold, din flota Statelor Unite, sosi un mic detaşament de 
abordare, care luă nava în custodie. La bord fu trimisă şi o echipă 
de depanatori care să ajute la stabilizarea cocii avariate, apoi 
nava sub pavilion japonez fu condusă către San Diego cu viteză 
redusă. 

In zorii zilei următoare, la sosirea la destinaţie, presa se 
dezlănţui frenetică, imediat ce se răspândi vestea despre 
încercarea de a ataca Los Angeles-ul cu o rachetă, zeci de 
ambarcaţiuni mici, înţesate de reporteri şi cameramani, se 
răspândiră prin port, încercând să surprindă cât mai îndeaproape 
imaginea vasului terorist şi a echipajului său. La rândul lor, 
marinarii şi tehnicienii de pe Koguryo îşi îndreptară, nedumeriţi şi 
amuzaţi, ochii către reporterii care mişunau. La sediul marinei 
militare din San Diego avură parte de o primire mai puţin 
plăcută, căci o serie de  detaşamente ale securităţii 
guvernamentale şi de ofiţeri de contrainformaţii îi îmbarcară în 
grabă în autobuze foarte bine păzite, care îi purtară în viteză 
către un loc sigur, pentru a răspunde unui interogatoriu 
amănunţit. 

La docuri, investigatorii scotociră fiecare centimetru al navei, 
înregistrând toate datele legate de controlul lansării şi punând la 
adăpost bateriile de rachete sol-sol şi sol-aer. Inginerii navali 
studiară avariile cocii, dovedind cu certitudine că fuseseră 
provocate de încărcături explozive detonate în interior. Avea să 
fie nevoie de mai multe zile pentru că analiştii de la 
contrainformaţii să descopere că toate programele referitoare la 
traiectoria de zbor şi la încărcătura rachetei fuseseră distruse, în 
mod sistematic, înainte de capturarea navei. 

Interogatoriul echipajului navei se dovedi tot atât de frustrant. 
Cei mai mulţi dintre membrii acestuia şi ai echipei de lansare 
erau convinşi că lansaseră un satelit comercial şi nu avuseseră 
nici un indiciu care să le arate cât de aproape se aflau de zona 
continentală a Statelor Unite. Cei care ştiau altceva refuzară să 
vorbească. Anchetatorii reuşiră curând să-i demaşte pe Ling şi pe 
cei doi ingineri ucraineni ca fiind personaje cheie ale misiunii, în 
ciuda protestelor lor vehemente. 

Lansarea stârni mânia marelui public, mai ales după ce 
transpira informaţia că virusul variolei reprezenta încărcătura 
rachetei. Ziarele şi reporterii de televiziune urlau că Armata 
Roşie Japoneză se afla în spatele atacului, bazându-se mai ales 
pe scenariile lansate de agenţii lui Kang. Oficialităţile 
guvernamentale păstrau tăcerea, nedezminţind nimic în vreme 
ce îşi puneau cap la cap propriile dovezi, ceea ce incită şi mai 
mult furia împotriva japonezilor. Cu toate că eşuase, tentativa de 
atac părea să fi avut urmările scontate de Kang. Reporterii 
incapabili să urmărească mai mult de un singur ţel îşi 
concentrară toate forţele asupra incidentului. Reportajele erau 
focalizate, cu stricteţe, asupra investigaţiilor şi speculațiilor 
legate de posibilele represalii îndreptate împotriva obscurei 
grupări teroriste japoneze. Coreea şi aşteptatul vot al Adunării 
Naţionale în privinţa îndepărtării trupelor Statelor Unite din sudul 
peninsulei erau pierdute printre ştirile de subsol. 

După ce epuiză toate noutăţile legate de lansarea eşuată a 
rachetei, mass-media îşi întoarse atenţia către eroii 
evenimentului. Echipajul platformei de la Sea Launch aproape că 
fu atacat de reporteri după debarcarea de pe Deep Endeavor. 
Cei mai mulţi dintre membrii săi obosiţi nu avură parte decât de 
câteva ore de odihnă, apoi elicopterele îi duseră înapoi, pe 
Odyssey, ca să cârpească găurile date de Pitt în pilonii de 
susţinere şi să aducă platforma canarisită înapoi în port. Cei care 
scăpaseră de îndatoririle de serviciu erau sâcâiţi cu interviuri 
amănunțite despre capturarea şi sechestrarea lor la bordul 
platformei, ca şi despre salvarea ulterioară de către Pitt şi 
Giordino, cu ajutorul aerostatului. Oamenii de la NUMA erau 
sărbătorii ca nişte eroi, fiind vânaţi de toate agenţiile de ştiri. 
Dar nu erau de găsit nicăieri. 

După ce coborâră aerostatul ciuruit la sol, pe o pistă 
neutilizată de pe Aeroportul Internaţional din Los Angeles, cei 
patru bărbaţi se îndreptară spre portul Long Beach, unde aveau 

întâlnire cu Deep Endeavor. Se strecurară fără zarvă la bord, 
după plecarea echipajului platformei, fiind întâmpinați cu căldură 
de o Summer răsuflând uşurată şi de echipajul navei. Dahlgren 
se simţi fericit văzându-l pe mutilatul Badger stând drept pe 
puntea de la pupa. 

— Kermit, ne aşteaptă o nouă misiune de cercetare, îi spuse 
Pitt lui Burch. Cât de repede putem porni? p 

— Imediat ce-i debarcăm pe Dirk şi pe Summer. Imi pare rău, 
fiule, spuse, întorcându-se către tânărul Pitt, dar mă tem că ai 
fost chemat de Rudi. De două ore Încearcă să vă găsească pe 
toți patru. Spune că nişte înalte autorități vor să stea de vorbă cu 
tine şi cu Summer. li interesează informaţiile voastre despre 
băieţii răi şi asta numaidecât. 

— Unii adună tot norocul, spuse Giordino, zâmbind din cauza 
ghinionului lui Dirk. 

— Se pare că nu reuşim niciodată să petrecem prea mult timp 
cu tine, se încruntă Summer, adresându-i-se tatălui ei. 

— O să facem următoarea scufundare împreună, zise Pitt, 
aruncându-şi câte un braţ în jurul umerilor copiilor săi. Promit. 

— Contez pe tine, răspunse Summer, sărutându-l pe obraz. 

— Şi eu, spuse Dirk. Şi îţi mulţumesc pentru plimbarea cu 
balonul, Nebunule Al. Data viitoare, o să călătoresc cu Ogarul 
Cenuşiu. 

— Eşti năzuros, nu-i aşa? ripostă Giordino, clătinând din cap. 

Dirk şi Summer îşi luară repede rămas-bun de la Dahlgren şi 
de la ceilalţi bărbaţi de pe punte, apoi săriră de pe Deep 
Endeavor când nava începu să se îndepărteze de doc. Ar fi 
trebuit să fie cuprinşi de un sentiment de mulţumire, dar, în 
adâncul sufletului lui Dirk continua să clocotească mânia. 
Lovitura virusului mortal fusese împiedicată, vasul Koguryo 
fusese capturat şi până şi Tongju murise. Privind lucrurile la 
modul mai egoist, Sarah era teafără şi în siguranţă. Dar, în 
partea cealaltă a lumii, Kang mai respira încă. In timp ce 
mergeau de-a lungul docului, o simţi pe Summer ezitând în urma 
lui şi se întoarse, oprindu-se pentru ca ea să-şi poată lua rămas- 
bun fluturându-şi prieteneşte mâna către navă. Se uită lung într- 
acolo şi le făcu şi el semn cu mâna, dar mintea lui agitată era în 
altă parte. Stând alături, urmăriră multă vreme cu privirea nava 
NUMA de culoare turcoaz care părăsea portul pufăind, 
îndepărtându-se încet către apus. 

Cu mult înainte ca echipa de investigare a Departamentului de 
Securitate Internă să se gândească să adune toate navele de 
cercetare şi recuperare disponibile ca să caute cu meticulozitate 
resturile rachetei scufundate, Deep Endeavor coborâse deja 
peste bord senzorul sonarului său şi scana adâncurile în căutarea 
resturilor încărcăturii. Căpitanul Burch anticipase necesitatea 
operaţiunii de recuperare şi ştia exact de unde să înceapă 
cercetările. In timp ce stătuse pe puntea navei privind 
dezintegrarea  Zenit-ului în văzduh, urmărise cu atenţie 
traiectoria resturilor şi marcase pe o hartă maritimă zona de 
impact, unde credea că lovise apa vârful conic al rachetei. 

— Dacă încărcătura a rămas intactă, ar trebui să fie undeva, în 
dreptunghiul ăsta, îi spuse lui Pitt când reveneau în larg pufăind, 
arătându-i un caroiaj de douăzeci şi trei de kilometri pătraţi 
trasat cu creionul pe hartă. Deşi avem probabil de-a face cu un 
câmp de resturi împrăştiate. 

— Indiferent ce-ar fi rămas, stă pe fund de numai câteva ore, 
aşa că, cel puţin, avem o schiţă recentă, răspunse Pitt, studiind 
harta. 

Burch aduse nava într-un colţ al caroiajului, de unde începură 
să se deplaseze pe traiectorii de cercetare plasate pe direcţia 
nord-sud. După exact două ore de cercetări, Pitt identifică prima 
urmă cu resturi împrăştiate vizibilă pe fundalul în derulare al 
fundului. Arătând spre monitorul sonarului, indică cu degetul un 
grup de forme cu muchii ascuţite care se înălţau unul lângă altul. 

— Avem un şir de obiecte făcute de mâna omului care se 
întind către e est, în linie aproximativ dreaptă, spuse. 

— Fie că o barjă cu gunoiul din zonă şi-a aruncat conţinutul, fie 
am găsit un morman de componente ale rachetei care ruginesc 
aici, încuviinţă Giordino, privind ecranul. 

— Kermit, de ce nu am termina-o cu caroiajul ca să ne 
îndreptăm spre est? Să vedem dacă ne putem orienta după dâra 
de sfărâmături şi unde ne conduce. 

Burch dădu comenzile corespunzătoare şi urmăriră câteva 
minute şirul de resturi care se îndesiră înainte de a dispărea 
treptat şi cu desăvârşire. Oricum, nici unul dintre ele nu era mai 
lung de câţiva metri. 

— Asta-i un joc de puzzle nenorocit, pe care trebuie să-l 
asambleze cineva, spuse Burch, când ultima sfărâmătură dispăru 
de pe ecran. Să reluăm cercetarea pe liniile caroiajului? îl întrebă 
pe Pitt. 

Celălalt se gândi o clipă. 

— Nu. Ne menţinem cursul. Trebuie să fie şi nişte resturi mai 
substanţiale. 

Anii pe care îi petrecuse făcând explorări subacvatice îi 
ascuţiseră simţurile transformându-i-le în aptitudini aproape 
paranormale. Aidoma unui copoi subacvatic, aproape că putea 
adulmeca lucrurile pierdute şi ascunse. Simţea că acolo mai erau 
încă multe fragmente ale rachetei. 

După ce în imaginea derulată pe monitorul sonarului nu se 
mai zări altceva decât fundul oceanului, bărbaţii de pe puntea de 
navigaţie începură să aibă îndoieli. Dar, peste patru sute de 
metri, pe ecran se strecurară câteva mici sfărâmături cu 
contururi neregulate. Brusc, un obiect dreptunghiular, de mari 
dimensiuni, care zăcea, perpendicular pe celelalte rămăşiţe, 
umplu monitorul. Când dispăru, în locul său se ivi o nouă 
imagine. Era umbra unui cilindru gros şi înalt. 

— Şefule, cred că tocmai am descoperit toată plăcinta, zâmbi 
Giordino. 

— Să mergem s-o gustăm, răspunse Pitt, studiind imaginea şi 
dând aprobator din cap. 

Peste câteva minute, Deep Endeavor îşi stabiliza poziţia 
punându-şi în funcţiune elicele laterale şi cobori peste bord un 
mic vehicul teleghidat. Cablul de alimentare al ROV-ului era 
derulat de un vinci de mari dimensiuni în timp ce maşina se 
scufunda către fundul oceanului, aflat la două sute optzeci de 
metri sub suprafaţă. Pitt stătea într-o încăpere slab luminată, 
plină cu echipamente electronice, de sub cabina timonei, fiind 
aşezat într-un scaun supra dimensionat, de unde manevra 
propulsoarele submersibilului fără echipaj cu ajutorul a două 
joystick-uri. Pe raftul de pe peretele din faţa lui erau înşiruite 
numeroase monitoare care afişau numeroase imagini ale 
fundului nisipos, transmise de cele şase camere digitale montate 
pe ROV. 

Setând propulsoarele astfel încât ROV-ul să plutească la vreo 
doi trei metri deasupra fundului, Pitt îl conduse cu grijă către o 
pereche de forme întunecate aflate în apropiere. Camerele 
scoaseră la iveală două obiecte din metal alb, cu margini 
zdrenţuite şi lungi de câţiva metri, care se înălţau, ieşind din 
nisipul de pe fund, fiind, evident, bucăţi din învelişul rachetei 
Zenit. Pitt lăsă ROV-ul să înainteze pe lângă resturi, până ce 
ţintele iniţiale ale sonarului se materializară, conturându-se în 


446 


apa întunecoasă şi dovedindu-se a fi două secţiuni 
inconfundabile ale vehiculului de lansare, care se ridicau mult 
deasupra fundului oceanului. Când submersibilul ajunse mai 
aproape, Pitt şi Giordino putură vedea că prima secţiune avea o 
lungime de aproape patru metri şi jumătate, fiind cam tot atât de 
înaltă, dar aplatizată pe o parte. Secţiunea făcuse un salt mortal 
înaintea impactului, lovind brusc şi zgomotos apa cu una dintre 
suprafeţele sale longitudinale, ceea ce îi dăduse forma 
dreptunghiulară identificată de sonar. Când îndreptă ROV-ul 
către una dintre extremităţi, camerele dezvăluiră un ajutaj mare 
de propulsor, ieşit în afara unei mase de ţevi şi de camere care 
alcătuiseră un motor de rachetă. 

— Un motor al treptei superioare? întrebă Giordino. 

— Probabil al celei de-a treia trepte a Zenitului, unitatea de 
propulsie plasată cel mai sus, cu rolul de a aduce secţiunea care 
conţine încărcătura pe orbita finală. 

Secţiunea nealimentată cu combustibil părea să se fi desprins 
de treapta a doua în timpul exploziei, fără să se deterioreze în 
zona rupturii. Dar porţiunea care conţinea încărcătura, aflată 
deasupra lui, se desprinsese. La câţiva metri distanţă, un obiect 
mare şi alb le apărea în întunecimea din câmpul vizual al 
lentilelor camerei. 

— Gata cu pregătirile. Hai să-i aruncăm o privire băiatului 
ăluia voinic, zise Giordino, arătând către marginea unuia dintre 
monitoare. 

Pitt conduse ROV-ul către obiectul a cărui culoare albă invada 
ecranele video. Era limpede că aveau de-a face cu o altă 
secţiune a rachetei Zenit, chiar ceva mai puţin deteriorată decât 
treapta a treia. Pitt estima că avea în jur de şase metri lungime şi 
observă că diametrul părea să fie chiar puţin mai mare. Capătul 
cel mai apropiat era o masă deformată, măcelărită. Marginile 
răsucite sfâşiate ale învelişului metalic fuseseră proiectate spre 
interior, de parcă a ar fi fost zdrobite de un baros uriaş. Pitt 
orienta ROV-ul astfel încât să arunce o privire înăuntru, dar, în 
afară de metalul strivit, nu era mare lucru de văzut. 

— Aici trebuie să fie încărcătura. Trebuie să fi lovit apa cu 
capătul ăsta, comentă el. 

— Poate la capătul celălalt e ceva expus vederii, spuse 
Giordino, Pitt se grăbi să deplaseze submersibilul de-a lungul 
secţiunii orizontale a rachetei până când ajunse în cealaltă 
extremitate, apoi îl făcu să alunece descriind un arc amplu. După 

ce aţintiră luminile strălucitoare ale ROV-ului asupra capătului 
expus, Pitt şi Giordino îşi lungiră gâturile către monitor, ca să 
vadă mai bine. Primul lucru pe care îl observă Pitt fu un inel lărgit 
înspre interior plasat în jurul muchiei interioare. Se părea ca 
acela era capătul care fusese fixat de secţiunea cu diametrul mai 
mic a treptei a treia. Apropiind încet ROV-ul, putură observa că o 
porţiune verticală a învelişului aerodinamic fusese jupuită de pe 
rachetă pe toată lungimea porțiunii superioare expuse vederii. 
Pitt ridică ROV-ul până când ajunse să plutească exact deasupra 
rachetei culcate şi îl plimbă apoi pe deasupra părţii de sus a 
acesteia, urmărind îmbinarea desfăcută cu camerele îndreptate 
spre interior. După ce văzu un labirint de conducte şi de cabluri, 
opri submersibilul când pe monitor apăru brusc un panou plat 
care străluci sub luminile puternice ale ROV-ului. Pe chipul lui Pitt 
se întinse iute un zâmbet larg. 

— Cred că e un panou solar care reflectă lumina către noi, 
spuse. 

— Bine lucrat, doctore von Braun, ripostă Giordino, 
aprobându-l cu o înclinare a capului. 

Pe măsură ce ROV-ul se apropia încet, reuşiră să distingă, prin 
deschidere, paletele cutate ale panoului solar şi corpul cilindric al 
satelitului fals. Deşi botul conic fusese zdrobit la impact, 
încărcătura satelitului supravieţuise, rămânând intactă şi, pe 
lângă ea, supravieţuise şi virusul letal. 

După ce examinară cu atenţie integritatea secţiunii care 
conţinea încărcătura cu ajutorul camerelor telecomandate, Pitt 
readuse submersibilul pe Deep Endeavor şi decise că vasul 
trebuia să-şi îndeplinească acum rolul de recuperator. Cu toate 
că era, în primul rând, o navă destinată explorărilor, Deep 
Endeavor era echipată pentru a efectua operaţiuni simple de 
recuperare, bazându-se pe submersibilele pe care le avea la 
bord. În ciuda pierderii lui Badger, Pitt şi Giordino se folosiră de 
un submarin de rezervă ca să fixeze un laţ în jurul încărcăturii şi 
să salte încet la suprafaţă secţiunea respectivă a rachetei, cu 
ajutorul unor saci mari pentru ridicare. La adăpostul întunericului 
şi departe de ochii indiscreţi ai reporterilor aflaţi cu vreo ocazie 


35 Wernher von Braun, savant german stabilit în SUA, conducătorul 
lucrărilor de construcţie a primelor rachete balistice sol-sol teleghidate, 
folosite de Germania pentru bombardarea Angliei în cel de-al Doilea 
Război Mondial, realizatorul primului satelit artificial american şi 
coordonatorul construcţiei rachetelor Apollo. (n.tr.). 

în vreo barcă, încărcătura fu adusă la suprafaţa apei şi apoi pe 
puntea lui Deep Endeavor. Pitt şi Giordino asistară la fixarea 
bucății de rachetă şi la acoperirea ei cu o prelată. 

— Asta o să le ofere băieţilor de la contrainformaţii ceva pe 
care să o rumege multă vreme, spuse Giordino. 

— O să dovedească, cu certitudine, că atacul nu a fost pus la 
cale de un grup de terorişti diletanţi. Odată ce letalitatea 
încărcăturii o să fie dată publicităţii, josnicul domn Kang o să-şi 
dorească să nu se fii născut niciodată. 

Giordino îşi flutura braţul către lumina estompată a zorilor de 
la orizontul estic. 

— Luând totul în considerare, aş spune că cetăţenii 
cumsecade din Los Angeles ne sunt datori cu o bere fiindcă am 
apărat atrăgătorul lor oraş... şi, poate şi cu cheile de la Playboy 
Mansion. 

— Trebuie să le mulţumească lui Dirk şi Summer. 

— Păcat că n-au fost şi ei aici, să vadă bebeluşul ăsta ieşind la 
suprafaţă. 

— N-am mai auzit nimic despre copiii ăştia de când i-am lăsat 
pe doc. 

— Probabil că fac ceea ce ar fi făcut şi bătrânul lor tată, rânjii 
Giordino. Sar peste interviul cerut de tipii de la contrainformaţii şi 
se îndreaptă spre plaja din Manhattan, pentru o partidă de surf. 

Pitt râse scurt, apoi privi marea întunecată, în timp ce 
gândurile îi hoinăreau. Nu, o ştia, încă nu venise timpul pentru 
ceea ce avea în minte. 

Capitolul 64 


La treisprezece mii de metri deasupra oceanului Pacific, Dirk 
stătea pe un scaun strimt dintr-un avion guvernamental cu 
reacţie, străduindu-se să adoarmă. Dar adrenalina încă mai 
continua să-i tălăzuiască prin vene, ţinându-l treaz în timp ce 
avionul se apropia de Coreea de Sud. Nu trecuseră decât câteva 
ore de când el şi Summer părăsiseră nava Deep Endeavor, fiind 
convocați pentru a le relata, pe scurt, întâlnirea lor cu Kang 
oficialităților care se ocupau de contrainformaţii din 
Departamentul Apărării şi pentru a le furniza date despre 
reşedinţa fortificată a industriaşului. 

Aflaseră că, în cele din urmă, Sandecker îl convinsese pe 
preşedinte, iar Casa Albă dăduse ordinul de a fi ridicat Kang, 
repede şi în linişte, fără a informa guvernul Coreei de Sud. 
Fusese stabilit un plan de atac, care avea drept ţinte mai multe 
dintre întreprinderile lui Kang, inclusiv şantierul naval din Inchon. 
Misteriosul lider nu mai fusese văzut în public de mai multe zile, 
aşa că reşedinţa lui fusese mutată în capul listei cu ţintele 
incursiunii. Pentru că în acea reşedinţă fuseseră invitaţi puţini 
occidentali, privirile aruncate înăuntru de Dirk şi Summer aveau 
o importanţă crucială. 

— Vă ofer cu plăcere planul complet al clădirii, cu specificarea 
intrărilor şi a pasajelor, ba chiar şi amplasamentul posturilor de 
pază şi al aparaturii de monitorizare, propuse Dirk, spre 
încântarea agenţilor de contrainformaţii. Dar vă cer, în schimb, 
un Singur lucru - adăugă - şi anume un bilet la spectacol. 

In sinea lui, Dirk zâmbi când văzu cum le pierea culoarea din 
obraji. După câteva contraargumente mormăite şi după câteva 
telefoane la Washington, i se dădu câştig de cauză. Ştiau cât de 
valoroasă era prezenţa lui pe teren, alături de forţele de asalt. 
Cât despre Summer, ea se gândi că îşi pierduse minţile. 

— Chiar vrei să te întorci în camera ororilor? îl întrebă, 
neîncrezătoare, după ce agenţii părăsiseră încăperea. 

— Evident, răspunse el. Vreau să am un loc în rândul întâi 
când or să strângă ştreangul în jurul gâtului lui Kang. 

— Mie mi-a ajuns o dată. Te rog, ai grijă, Dirk. Lasă atacul pe 
seama profesioniştilor. Astăzi a fost cât pe ce să vă pierd şi pe 
tine şi pe tata, zise ea, cu îngrijorare frăţească. 

— Nu-ţi face griji. O să stau liniştit în coada plutonului şi o să 
ţin capul jos, îi promise. 

Urmară două ore de instructaj intensiv, după care fu dus în 
grabă pe aeroportul din Los Angeles şi trimis din nou în Coreea. 
La scurt timp după ce roţile avionului cu reacţie atinseră pista 
Bazei Aviatice din Osan, era din nou în priză, de data aceasta 
instruind forţele Operative Speciale care trebuiau să treacă la 
atac. Dirk fu deosebit de meticulos, furnizându-le toate detaliile 
şi, până la cele mai mici frânturi, toate informaţiile despre 
reşedinţa lui Kang pe care şi le putea aminti. Apoi se lăsă pe 
spătarul scaunul şi asculta cu atenţie planurile tactice ale 
atacului, care fură prezentate în amănunt. Două echipe pentru 
operaţiuni speciale ale armatei aveau misiunea de a se infiltra la 
docurile lui Kang şi la centrul de telecomunicaţii din Inchon, aflat 
în imediata vecinătate a acestora, în timp ce o echipă SEAL a 
marinei militare urma să pătrundă în locuinţa lui. Operațiunile 
urmau să se desfăşoare simultan, echipele de rezervă fiind 
pregătite să atace celelalte proprietăţi ale lui Kang dacă 
enigmaticul lider nu avea să fie găsit în locurile vizate iniţial. 
După instruire, un căpitan de marină tranşant, care coordona 
atacul echipei SEAL, se apropie de Dirk. 

— Aveţi la dispoziţie cinci ore ca să vă odihniţi înainte de a ne 
aduna. O să faceţi parte din echipa comandantului Gutierrez. O 
să văd dacă Paul vă poate da echipamentul ceva mai devreme. 
Imi pare rău, dar nu vă pot oferi o armă de foc. Aşa sunt 
ordinele. 

— Am înţeles. Sunt mulţumit fiindcă pot lua parte la 
operaţiune. 

După ce mâncă în grabă şi trase un pui de somn într-un 
apartament destinat pe moment ofiţerilor, Dirk se alătură echipei 
SEAL, unde primi un set de haine negre de camuflaj, o vestă de 
protecţie şi o pereche de ochelari de noapte. După instructajul 
final, se îmbarcară cu toţii în două camioane închise şi fură duşi 
pe un mic doc de lângă Inchon. La adăpostul întunericului, cei 
douăzeci şi patru de bărbaţi din echipa SEAL se urcară pe o 
ambarcaţiune auxiliară greu de descris, care se desprinse repede 
de țărm, îndreptându-se spre nordul Mării Galbene, către insula 
Kyodongdo. În lumina palidă din principala cabină închisă, 
membrii bine antrenați ai grupului de comando îşi reverificară 
încordaţi armele, în timp ce ambarcaţiunea străbătea în viteză 
marea deschisă. Comandantul Paul Gutierrez, un bărbat scund 

dar bine clădit, cu o mustață subţire, veni lângă Dirk când se 
apropiau de gura fluviului Han. 

— O să mergeţi împreună cu detaşamentul meu, în barca 
numărul doi, îi spuse. Nu trebuie decât să vă ţineţi aproape când 
ajungem pe țărm şi să mergeţi pe urmele mele. Cu puţin noroc, 
intrăm şi ieşim fără să tragem nici un glonţ. Dar, pentru orice 
eventualitate... 

Tăcu şi îi înmână lui Dirk un săculeţ. 

El îi trase fermoarul şi scoase un pistol automat SIG Sauer 
P226, de nouă milimetri, cu încărcătoare de rezervă. 

— Vă sunt îndatorat. Chiar speram că nu voi fi nevoit să mă 
aflu în mijlocul unui potenţial schimb de focuri fără a avea asupra 
mea o armă, răspunse Dirk. 

— In vesta din Kevlar o să fiţi în siguranţă, dar asta reprezintă 
o asigurare în plus. Numai să nu spuneţi nimănui unde l-aţi găsit, 
zise celălalt, dând din cap şi făcându-i cu ochiul, apoi îi întoarse 
spatele şi o luă agale spre timonă, ca să vadă cât de departe 
ajunseseră. 

O jumătate de oră mai târziu, ambarcaţiunea auxiliară trecu în 
viteză pe lângă intrarea micului golf care ducea spre reşedinţa 
lui Kang şi-şi continuă drumul în susul fluviului pentru încă două 
mile, înainte de a-şi opri brusc motoarele. În timp ce încetinea 
pentru a se opri în contra curentului şi începea să plutească în 
derivă, prin una dintre părţile laterale fură lăsate repede la apă 
trei bărci de cauciuc Zodiac, negre. In linişte şi cu operativitate, 
în fiecare barcă se urcară, fără o vorbă, câte opt membri ai 
comandoului SEAL, care începură să vâslească îndepărtându-se 
de ambarcaţiunea auxiliară, Dirk alăturându-li-se celor din barca 
a doua. Fiind aproape invizibile pe fundalul întunecos al nopţii, 
cele trei bărci se deplasară cu uşurinţă în josul fluviului, purtate 
de curent, înainte de a vira, pătrunzând, fără zarvă, în canalul 
îndreptat spre proprietatea lui Kang. 

Când cele trei bărci trecură de ultimul cot al canalului 
şerpuitor şi intrară în golful larg de sub reşedinţă, pe cerul 
înnourat se reflectau, palide, luminile complexului lui Kang. Dirk 
strânse vâsla mai tare, mânuind-o fără zgomot şi la unison cu 
membrii înarmaţi până-n dinţi ai echipei SEAL aflaţi alături de el. 
Urmările încă persistente ale defazajului orar care îl afectase 
datorită călătoriei cu avionul şi ale oboselii acumulate pe durata 
loviturii eşuate de pe platforma Sea Launch dispărură cu 
repeziciune la vederea fortăreței de piatră a lui Kang. 

După traversarea primei jumătăţi a golfului, cele trei bărci se 
despărţiră, două îndreptându-se spre stânga, pentru a acosta pe 
plaja nisipoasă de lângă doc, iar cea de a treia luând-o spre 
dreapta. Ocupanţii acesteia din urmă purtau costume de 
scafandru, din cauciuc şi urmau să înoate mai întâi către țărm, 
furişându-se apoi de-a lungul malului stâncos din partea opusă 
docului. Dirk vâslea într-una dintre bărcile care mergeau către 
plajă, întrebându-se dacă echipa SEAL care îi precedase nu 
omisese cumva să neutralizeze vreuna dintre camerele de 
supraveghere pe care Kang le montase de jur împrejurul golfului. 

Când se apropiară de țărm, Dirk observă că ambarcaţiunile 
erau amarate lângă doc păstrând configuraţia din momentul 
evadării lui şi a lui Summer. Uriaşul iaht Benetti al lui Kang şi 
catamaranul rapid, de culoare albastră, erau ancorate în linie, 
mica vedetă rapidă fiind centrată între ele. lahtul şi catamaranul 
deveniră repede ţinta atenţiei tuturor bărbaţilor din barca lui 
Dirk. Misiunea lor era să ţină sub pază navele lui Kang, în vreme 
ce celelalte echipe SEAL se năpusteau în complex. Trecând în 
revistă docul şi zona înconjurătoare, Dirk zâmbi în sinea lui când 
văzu că luntrea lipsea. 

Cele două bărci de cauciuc rămaseră câteva minute în larg, 
răstimp în care grupul de scafandri se furişa pe ţărmul de pe 
latura cea mai îndepărtată a golfului. Din punctul său avantajos 
de observaţie, Dirk privi cum o mână de siluete negre se 
deplasau în tăcere, mai întâi ieşind din apă şi apoi de-a lungul 
liniei stâncoase a țărmului. Două forme întunecate se strecurară 
în ghereta santinelei şi îl anihilară cât ai clipi pe paznicul de 
serviciu, al cărui nas era îngropat în foile unui ziar. 

La prova bărcii lui Dirk, comandantul Paul Gutierrez îşi ridică în 
linişte mâna, iar membrii echipei afundară ramele în apă, 
aducând-o cu repeziciune la mal, din numai câteva duzini de 
lovituri de vâsle. Cocile bărcilor abia zgâriaseră nisipul, când 
ocupanţii lor săriră afară, luând-o la fugă de-a lungul țărmului, 
către doc. În complex continua să domnească liniştea pe când 
echipa din barca următoare începea simultan să alerge către 
intrarea dintre stânci, sub acoperirea grupului din avangardă. 

Dirk îşi urmă echipa de opt oameni care se grăbeau către 
rampa de urcare pe doc, pentru a se despărţi apoi în două. Patru 
bărbaţi se desprinseră din grup şi săriră la bordul catamaranului, 
iar comandantul Gutierrez şi ceilalţi trei îşi continuară drumul de- 
a lungul docului, către iahtul Benetti. Dirk continuă să alerge pe 

lângă catamaran, preferând să li se alăture celor care se 
îndreptau spre ambarcaţiunea mai mare. Dar, când mai avea 
douăzeci de metri până la iaht, înlemni brusc văzând un fulger 
de lumină galbenă care izvori de pe puntea de la pupa. O 
microsecundă mai târziu, păcănitul unui AK-74 vibra în aerul 
nopţii, urmat de îngreţoşătoarea serie de bufnituri surde ale 
gloanţelor care pătrundeau în trupurile celor doi bărbaţi din faţa 
lui. Ghemuindu-se în spatele unui butoi, Dirk îşi smulse din tocul 
lateral pistolul SIG Sauer de nouă milimetri şi trase cu 
repeziciune zece gloanţe în direcţia focurilor de armă. Aflat cu 
câţiva metri înaintea lui, Gutierrez răspundea de asemenea cu 
foc, măturând puntea din spate a iahtului cu rafalele unei puşti 
mitralieră Heckler Koch MP5K. Impuşcăturile lor combinate îl 
reduseră la tăcere pe trăgătorul nevăzut, în mijlocul unui jet de 
ţăndări zburătoare şi de sticlă sfărâmată. 

Zgomotul brusc al canonadei păru să fi trezit întreaga insulă, 
căci în tot complexul erupseră focuri anemice de armă. Doi 
bărbaţi cu pistoale ţâşniră pe uşa cabinei catamaranului cu 
armele trăgând, dar fură iute seceraţi de echipa SEAL care îşi 
ocupase deja poziţiile la bord. Un membru din corpul de paza al 
clădirii principale îl observă, cu ajutorul camerei de 
supraveghere, pe paznicul ucis de pe plajă şi alertă imediat 
restul forţelor care asigurau securitatea reşedinţei. Apropiindu- 
se, membrii grupului SEAL se pomeniră înaintând către focurile 
trase de o jumătate de duzină de paznici înarmaţi. 

Pe doc, Dirk se aplecă deasupra celor doi bărbaţi răşchiraţi pe 
pământ, în faţa lui. Avu un şoc descoperind că primul murise şi 
observă că fusese ciuruit de gloanţe de-a lungul gâtului şi al 
claviculei. Cel de-al doilea se zvârcolea, icnind de durere. Fusese 
salvat de vesta de protecţie Kevlar, fiindcă rafala îl nimerise de-a 
curmezişul stomacului, dar şoldurile şi coapsele lui neprotejate 
primiseră cele mai multe gloanţe. 

— Sunt OK, mormăi durul soldat SEAL când Dirk încercă să-i 
cerceteze rănile. Duceţi misiunea la bun sfârşit. 

Pe când vorbea, motoarele puternice al iahtului Benetti 
bolborosiră, trezindu-se la viaţă. Dirk îşi ridică ochii şi văzu cum 
alte focuri de armă ţâşneau de după parapetul din partea dinspre 
doc a navei, în timp ce doi membri ai echipajului se agitau de-a 
lungul acesteia, unul tăind parâmele de amarare, iar celălalt 
împroşcând docul cu gloanţe ca să îl acopere. 

— O să punem mâna pe ei, îi spuse bărbatului, bătându-l pe 

umăr. 

ÎI părăsi cu inima îndoită, se ridică în picioare şi sprintă către 
iaht. Motoarele acestuia începură să huruie mai puternic când 
manetele de viteză fură împinse la maximum. Când elicele 
începură să taie apa în spatele cadrului pupei clocoti un torent 
de spumă. 

La vreo doi metri în faţa lui Pitt, Gutierrez trase în grabă o 
rafală asupra pasarelei de la tribord, apoi se ridică în picioare şi 
zbieră: 

— Să urcăm la bord! 

Fugind contra vântului, Dirk trecu ca o săgeată pe lângă el şi 
pe lângă celălalt membru al grupului SEAL, în timp ce se 
străduiau să alerge după iahtul care se îndepărta. Undeva, 
deasupra, un pistol automat răpăi de trei ori, iar el putu auzi 
şuierul gloanţelor care-i trecură exact pe deasupra capului. In 
spatele lui răsună zgomotul surd al unei căderi şi o voce strigă 
„M-a lovit!” exact în momentul în care el sărea de pe doc. 

lahtul care scăpa cu fuga nu se îndepărtase cu mai mult de 
doi metri când Dirk făcu saltul, se agăţă cu uşurinţă, din zbor, de 
balustrada laterală şi se trase apoi peste bord dintr-o singură 
mişcare fluidă, căzând pe punte şi rămânând nemişcat în 
întunericul de la pupa. O secundă mai târziu, ceva bufni izbindu- 
se de partea laterală şi un alt om sări pe ambarcaţiunea în 
mişcare. Dirk văzu conturul unui bărbat în costum negru de 
camuflaj care aluneca iute peste balustradă şi apoi pe punte, la 
vreo doi metri de el. 

— Sunt Pitt, şopti, întorcându-se către umbră, fiindcă nu dorea 
să fie împuşcat din greşeală. Cine-i acolo? 

— Gutierrez, se auzi vocea profundă a comandantului SEAL. 
Trebuie să ajungem la timonă şi să oprim vasul. 

Gutierrez dădu să se ridice şi să înainteze furişându-se, când 
Dirk îşi întinse mâna, făcându-i semn să rămână pe loc. 
Înţepeniră amândoi în timp ce Dirk îşi concentra privirea şi auzul 
asupra părţii de la babord a punţii. Pe latura cea mai îndepărtată, 
desluşi o scară care cobora de pe o punte deschisă, de 
observare, de deasupra capetelor lor. Când iahtul cârmi către 
largul golfului, luminile docului căzură asupra pupei, iar el 
detectă o mişcare uşoara a umbrelor de pe scară. Işi scoase 
încet din toc pistolul de nouă milimetri, îl aţinti către pata 
întunecată şi aşteptă. Când umbra păru să coboare brusc o 
treaptă, apăsă de două ori pe trăgaciul revolverului SIG Sauer. 

Un zornăit metalic răsună de-a curmezişul punţii la căderea 
unei arme, iar umbra cea lungă se prăbuşi în josul scării luând 
forma vizibilă a unui bărbat căzut grămadă, îmbrăcat în haine 
negre. 

— Frumoasă lovitură, murmură Gutierrez. S-o luăm din loc. 

Se strecură înainte, iar Dirk îl urmă la mică distanţă, la un 
moment dat aproape pierzându-şi echilibrul şi fiind gata să 
alunece. 

Coborându-şi privirea, observă că puntea era acoperită de o 
baltă formată din sângele pistolarului pe care îl împuşcase 
Gutierrez de pe doc. Trupul bărbatului mort zăcea, cu faţa în jos, 
alături de un bar din lemn de tec, strângând încă între buze o 
ţigară îndoită. 

Indepărtându-se vuind de docul luminat, iahtul care traversa 
golful accelerând până la viteza maximă era acum învăluit de un 
intuneric de nepătruns. Aproape toate luminile vasului fuseseră 
stinse, cu excepţia câtorva lămpi interioare, palide, din podea. 
Cei doi bărbaţi îşi dibuiră drumul de-a lungul cabinei principale 
din spate, care găzduia salonul şi făcură un ocol către coridorul 
care ducea spre puntea de la tribord. Gutierrez ridică brusc o 
mână şi se opri, făcând un pas înapoi, către salon. 

— Nu e nevoie de acoperire de-a lungul pasajelor laterale. Ar fi 
mai bine să ne despărţim. la-o pe cel de la babord şi încearcă să 
mergi către prova. Eu o să-mi croiesc drum pe aici, pe la tribord, 
comandă Gutierrez, ştiind că era posibil ca un alt om înarmat să 
aştepte după colţ. Ar fi bine să ne mişcăm repede, înainte de a 
ne trezi de partea cealaltă a zonei demilitarizate. 

Dirk încuviinţă dând din cap. 

— Ne vedem pe puntea de navigaţie, şopti, apoi se repezi de-a 
curmezişul punţii de la pupa. 

Cu toate simţurile în alertă, se furişă dând ocol colţului de la 
babord şi păşi pe culoarul din lemn de tec care ducea spre 
partea din faţă a navei. Focurile îndepărtate de armă de pe țărm 
răpăiau acoperind vibraţiile motoarelor, dar atenţia lui Dirk era 
concentrată asupra zgomotelor de la bord. Se strecură mergând 
tiptil, fără zgomot, până când culoarul se sfârşi cu o scară. 
Puntea de navigaţie era acum aproape, doar cu un nivel mai sus 
şi cu nouă metri mai înainte. Când se uită în susul scărilor, 
lătratul unei arme automate pârâi pe neaşteptate în aer. Pentru 
o clipă, îi stătu inima, apoi realiză că se auzea din partea cealaltă 
a iahtului. 

Gutierrez aşteptase rafala. Furişându-se pe la tribord, se 
menținea cât mai aproape de punte, anticipând atacul unui 
trăgător nevăzut. Când ajunse la scara din partea opusă, începu 
să se caţere ca o pisică, legănându-se pe călcâie, pregătit pentru 
un atac prin surprindere. Şi nu fu nevoit să meargă prea departe. 
Abia pusese piciorul pe palier când o rafală şuieră pe deasupra 
capului. Un bărbat în negru, ascuns dincolo de intrarea punţii de 
navigaţie, trăgea cu un AK-74. 

Gutierrez fu cât pe ce să fie nimerit de primele împuşcături. 
Rafala celuilalt se îndreptă în sus când iahtul încetini pe 
neaşteptate, virând către canalul îngust. Întorcându-se în josul 
scării, se lăsă să alunece vreo două trepte înainte de a se răsuci, 
luând linia de ochire cu puşca sa MP5K. Aşteptă, calm, câteva 
secunde, până când ţeava armei teroristului fulgeră încă o dată. 
Gloanţele  muşcară puntea puţin deasupra capului lui, 
împroşcându-i faţa cu sfărâmături de lemn de tec. Reglându-şi 
calm tirul, Gutierrez slobozi în întuneric o rafală lunga a puştii 
mitralieră Heckler Koch. Se auzi un țipăt scurt, înăbuşit, apoi 
focul scânteie din nou la gura ţevii, scuipat de arma trăgătorului 
ascuns. Numai că, de data aceasta, jetul galben de foc se arcui 
către cer, apoi încetă cu totul când omul rănit mortal se prăbuşi 
pe punte. 

De cealaltă parte a navei, Dirk auzi împuşcăturile amuţind şi 
se întrebă dacă Gutierrez supravieţuise schimbului de focuri. 
Urcă pe scara de la babord două trepte, apoi înţepeni la sunetul 
unui pocnet estompat în spatele lui. Aplecându-şi capul şi privind 
înapoi, descoperi că sunetul venise dinspre uşa unei cabine 
laterale de la baza scărilor. Cobori fără zgomot, furişându-se 
până ce ajunse în faţa uşii. Strângând pistolul SIG Sauer cu 
fermitate în mâna dreaptă şi-o întinse pe stânga către mânerul 
de alamă şi îl răsuci, încet, până la maximum. Ţinându-l o clipă în 
poziţia deschis, respiră adânc, apoi trânti uşa de perete şi se 
repezi înăuntru. 

Se aşteptase ca uşa să se deschidă complet, dar, în loc de 
asta, se opri brusc în trupul unei făpturi umane. Uşor 
dezechilibrat de impactul brusc, Dirk se pomeni sărind înapoi din 
faţa unui paznic musculos, care stătea în prag, cu o privire 
surprinsă pe chip. Privindu-l de la numai câţiva centimetri, îi 
remarcă cicatricea adâncă, în formă de L, de pe bărbie şi nasul 
încovoiat şi strâmb, care fusese cândva spart. Ţinea în mâini o 
puşcă AK-74, pe care încerca s-o reîncarce. Ţeava era îndreptată 

către podea în vreme ce îi monta pe bâjbâite încărcătorul, dar o 
balansa imediat prin aer, cu patul spre partea dreapta a lui Dirk. 
Impleticindu-se înapoi cu un pas ca să-şi poată ţine revolverul în 
poziţie de tragere, acesta din urmă fu lovit înainte de a reuşi să 
ochească şi glonţul nimeri într-un perete, fără să facă nici un rău. 
Dar, în loc să primească lovitura stând neclintit, îşi roti mâna 
dreaptă în timp ce arma îl izbea, balansându-şi totodată cu 
putere braţul stâng şi plasând cu precizie un upercut care se 
opri, cu putere, în falca celuilalt. Omul dădu înapoi clătinându-se, 
se împiedică şi căzu peste un coş cu rufe spălate. 

Abia acum observă Dirk că încăperea era o mică spălătorie. 
Lângă peretele cel mai îndepărtat se aflau o maşină minusculă 
de spălat şi un uscător, iar lângă uşă stătea o scândură pentru 
călcat. Recăpătându-şi echilibrul, îşi îndreptă repede pistolul SIG 
Sauer către pieptul gardianului şi apăsă pe trăgaci. 

Ţeava nu emise nici un lătrat sonor, iar reculul nu-i smuci 
încheietura. |n loc de asta, nu se auzi decât un declic metalic 
când cuiul percutor lovi camera goală a cartuşului. Chipul lui Dirk 
se schimonosi când îşi dădu seama că golise încărcătorul cu 
treisprezece gloanţe al pistolului. Zâmbind în faţa armei 
descărcate, gorila lui Kang se săltă în genunchi. Incă mai ţinea în 
mâna dreaptă încărcătorul plin, pe care îl fixă cu îndemânare pe 
puşca de asalt. Dirk ştia că nu avea nici o posibilitate de a-şi 
încărca revolverul la timp, dar începuse deja să reacționeze 
conform unui plan alternativ. Mâna i se întinse către un obiect 
strălucitor pe care abia îl zărise cu coada ochiului şi care era 
ultima lui şansă de a se apăra. 

Fierul cromat de călcat de pe scândură nu era nici fierbinte, 
nici conectat la priză. Dar îl transformă într-un proiectil ascuţit şi 
periculos. Dintr-o mişcare de care John Elway ar fi fost mândru, îl 
înşfăca şi îl proiectă către paznic ca pe un glonte. Fiind 
preocupat să-şi îndrepte arma încărcată către Dirk, acesta nici 
măcar nu se osteni să se aplece. Talpa fierului de călcat îi lovi 
capul ca o nicovală, crăpându-i ţeasta cu zgomot. Puşca de asalt 
căzu prima pe podea, urmată de omul care-şi dăduse ochii peste 
cap. 

Dick simţi că, sub picioarele sale, motoarele navei începuseră 
brusc să huruie mai tare. lahtul ieşise din canal şi accelera 
pătrunzând în apele fluviului Han. Putea întrece cu uşurinţă vasul 
auxiliar al forţelor speciale, staționat dincolo de canal. Dacă 
doreau să-l oprească, el şi Gutierrez trebuiau să acţioneze rapid. 

Dar câţi oameni înarmaţi mai erau la bord? Şi, în plus, unde era 
Gutierrez? 

Capitolul 65 


Gutierrez îngenunche în capul scării de la tribord, scrutând 
pasajul în căutarea oricărei umbre. Silueta întunecată a 
teroristului pe care îl doborâse zăcea, nemişcată, lângă puntea 
de navigaţie. Nu reuşi să observe nici o mişcare în spaţiul care îl 
înconjura şi, cel puţin pe moment, nimeni nu trăgea în el. Nu 
avea rost să aştepte sosirea unor întăriri, decise. Făcând un salt 
de pe scară, se lansa de-a lungul coridorului descoperit către 
puntea de navigaţie, sări peste bărbatul ucis şi dădu buzna pe 
uşa deschisă. 

Pe jumătate, se aşteptase ca o hoardă de paznici înarmaţi să 
fie pregătiţi să-l întâmpine cu un buchet de ţevi de puşcă 
îndreptate către el, dar nu aşa se petrecură lucrurile. Pe puntea 
largă de navigaţie nu erau decât trei bărbaţi, stând nemişcaţi şi 
aţintindu-şi asupra lui ochii plini de dispreţ. Un tip corpolent, 
având aerul unui lup de mare, care, evident, era căpitanul, se 
afla la cârmă, îndreptând iahtul către axul fluviului. Alături de 
uşă era postat un paznic mohorât, care îl privea cu antipatie, 
ţinându-şi degetul pe trăgaciul unei puşti de asalt. lar în partea 
din spate a punţii, aşezat pe scaunul înalt, de piele, al 
căpitanului, stătea nimeni altul decât Kang în persoană. Mogulul, 
pe care Gutierrez îl recunoscu după o poză pe care o văzuse la 
instructaj, era îmbrăcat într-un halat de mătase de Burgundia, 
pentru că dormise pe iaht, fiind pregătit să fugă în ultimul 
moment. 

In vreme ce cele patru perechi de ochi erau ţintuite una către 
alta, reflexele lui Gutierrez se puseră deja în mişcare. 
Experimentatul soldat SEAL îşi îndreptă cu repeziciune arma 
către paznic şi apăsă pe trăgaci, cu o secundă bună înainte ca 
celălalt bărbat să reacționeze. Puşca lui scuipă cu repeziciune o 
rafală de trei gloanţe care loviră pieptul paznicului sub forma 
riguroasa a unui ciorchine. Pe chipul omului aruncat cu spatele 
într-un perete despărțitor se aşternu o expresie năucită, dar 
degetul său se crispă instinctiv pe trăgaci. Din puşca lui de asalt 
răbufni o rafală amplă, despicând aerul de-a curmezişul punţii, 
către Gutierrez. Americanul se opri, neajutorat, în vreme ce 
torentul de plumbi zbura înspre el, înainte ca paznicul să 
alunece, mort, pe podea. 


460 


Gutierrez avu nevoie de o fracțiune de secundă ca să facă un 
bilanţ. Fusese lovit de un glonte, care îi muşcase coapsa. Simţi 
un pârâiaş de sânge cald scurgându-i-se din rană de-a lungul 
piciorului şi adunându-i-se în cizmă. Un alt glonţ aproape că îl 
lovise în abdomen, însă fusese deviat de puşca sa mitralieră. 
Realiză că se izbise de încărcătorul MP5K-ului şi făcuse arma 
nefolositoare. 

Celălalt bărbat de pe puntea de navigaţie observase acelaşi 
lucru. Căpitanul corpolent, care stătea doar la vreo doi metri de 
soldatul SEAL rănit, dădu drumul cârmei şi sări asupra lui. Fiind 
nesigur pe picioare din cauza rănii din coapsa stângă, Gutierrez 
nu reacţionă când căpitanul se repezi la el. Acesta îşi folosi trupul 
masiv ca să-l cuprindă într-o strânsoare de urs, apoi îl trânti 
peste cârmă. Gutierrez putea simţi cum i se goleau plămânii de 
aer şi avea senzaţia că urmau să-i pleznească coastele în timp ce 
căpitanul se străduia să-i stoarcă din el ultima fărâmă de viaţă. 
Dar în mâna dreaptă ţinea încă solida puşcă mitralieră MP5, pe 
care o ridică balansând-o şi izbi partea din spate a testei 
căpitanului. Spre uimirea sa, nu se întâmplă nimic. Celălalt păru 
să-l strângă chiar mai tare, iar el văzu un caleidoscop de stele 
care îi pâlpâiau înaintea ochilor pe măsură ce oxigenul i se 
scurgea din sânge. Din rana din picior îi radia o durere 
pătrunzătoare, în timp ce tâmplele cuprinse de junghiuri îi 
zvâcneau precum sub loviturile unor ciocane. Pocni din nou capul 
celuilalt cu patul puştii şi, din nou, strânsoarea păru doar să 
devină mai puternică. Pe măsură ce se apropia de momentul în 
care avea să leşine, mintea îi era invadată de disperare. Simţi că 
trupul i se prăbuşea şi îşi închipui că îşi pierdea cunoştinţa. Dar 
îşi reveni brusc când ceva scârţâi, izbindu-i-se de trup. 

In cele din urmă, loviturile repetate îi veniseră de hac 
încăpăţânatului căpitan şi căzuseră amândoi cu putere pe punte, 
Gutierrez fiind încă prins în îmbrăţişarea de urs a celuilalt. Când 
strânsoarea de fier slăbi, soldatul SEAL icni, recăpătându-şi 
răsuflarea şi se târî, ridicându-se în genunchi şi respirând adânc. 

— O demonstraţie impresionantă. Din păcate, ultima. 

Kang scuipa cuvintele, savurându-le veninul. În timpul luptei 
cu căpitanul iahtului, se apropiase şi îşi îndreptase pistolul 
automat Glock spre capul lui Gutierrez. Acesta căută un mijloc de 
apărare, dar nu exista nici unul. Puşca AK-74 a paznicului era 
înţepenită în mâinile bărbatului mort din partea cealaltă a punţii, 
iar arma sa îi zăcea în mâna dreaptă, descărcată şi nefolositoare. 

Căzut în genunchi, slăbit din cauza împuşcăturilor şi a luptei cu 
căpitanul, nu putea face nimic. Işi ridica privirea, ţintuindu-şi-o, 
hotărâtă şi sfidătoare, asupra lui Kang şi a pistolului Glock, a 
cărui ţeavă se afla la câţiva centimetri de chipul său. 

Împuşcătura solitară răsună de-a lungul punţii aidoma unui 
tunet. Gutierrez nu simţi nimic şi fu surprins de privirea uimită 
din ochii lui Kang. Apoi realiză că mâna coreeanului, chiar cea în 
care ţinea pistolul, dispăruse odată cu acesta, în mijlocul unei 
jerbe de sânge stacojiu. Reverberaţiile altor două împuşcături 
umplură aerul şi sângele ţâşni din genunchiul stâng, ca şi din 
coapsa dreaptă a lui Kang. Cu un țipăt retezat de agonie, 
magnatul se prăbuşi pe punte, ţinându-se strâns de ciotul mâinii 
sângerânde şi zvârcolindu-se de durere. În acest timp, Gutierrez 
privi spre partea opusă a punţii de navigaţie, de unde veniseră 
împuşcăturile. Stând în pragul uşii dinspre babord, Dirk ţinea un 
AK-74 la nivelul ochilor, cu ţeava fumegândă încă îndreptată 
către Kang. Când întâlni privirea lui Gutierrez şi îşi dădu seama 
că era în viaţă, pe chip i se citi uşurarea. 

Traversă puntea, observând că iahtul fără pilot continua să 
gonească de-a curmezişul fluviului Han cu patruzeci de noduri pe 
oră. Nava auxiliară a comandoului SEAL îl urmărea dinspre 
travers tribord, străduindu-se să ţină pasul cu vasul mai rapid, 
dar pierzând teren cu repeziciune. De partea cealaltă a fluviului, 
însa acum drept în faţă, se afla draga strălucitor luminată pe 
care o observase mai înainte, săpând cu încetineală un canal 
navigabil lângă malul opus. Pentru o clipă, Dirk privi îndelung 
draga, gândindu-se la soldatul SEAL mort de pe doc şi la oamenii 
Pazei de Coastă ucişi în Alaska. Apoi se întoarse spre trupul 
contorsionat al lui Kang şi se apropie de mogulul care sângera 
din abundență pe punte. 

— Călătoria ta s-a terminat, Kang. Petrecere frumoasă în iad. 

Kang îşi înalţă către el privirea plină de furie şi mormăi o 
obscenitate, dar Dirk îi întoarse spatele şi se îndepărtă înainte de 
a-şi termina vorbele. Pornind către cârmă, se aplecă şi îl ridică pe 
Gutierrez în picioare. 

— Frumos lucrat, partenere, dar de ce a durat atât? întrebă 
acesta, cu voce tăioasă. 

— Pur şi simplu, a trebuit să calc nişte chestii până le-am făcut 
una cu pământul, îi răspunse Dirk, în timp ce îl conducea, pe 
jumătate târându-l, către balustrada laterală. 

— Ar fi mai bine să oprim nava, mormăi Gutierrez. Nu m-am 

aşteptat să-l găsesc pe mahăr la bord. Cei de la contrainformaţii 
or să fie nerăbdători să-l pună sub lumina reflectoarelor. 

— Mă tem că domnul Kang are o întâlnire cu Doamna cu 
Coasa, spuse Dirk, înşfăcând un colac de salvare de pe perete şi 
aruncându-l peste capul şi umerii lui Gutierrez. 

— Am ordin să-l prind viu, protestă acesta. 

Dar, înainte de a mai aduce şi alte argumente, Dirk îl înhăţa cu 
putere de revere şi se rostogoli, odată cu el, peste balustradă, 
către fluviul de dedesubt. Se asigură că se afla sub Gutierrez şi 
prelua cea mai mare parte a şocului când loviră apa, ricoşând 
de-a  curmezişul, aproape pierzându-și răsuflarea datorită 
impactului cu viteză ridicată. După o scurtă afundare, sparseră 
suprafaţa apei, Dirk menţinându-l pe comandantul SEAL 
deasupra în timp ce iahtul vâjâia pe lângă ei. 

Echipajul navei auxiliare îi zări căzând peste bord şi întrerupse 
urmărirea ca să-i scoată din apă. Dar, în timp ce pluteau, ochii lor 
erau aţintiţi asupra iahtului, urmărindu-i cursa de-a curmezişul 
fluviului. Vasul Benetti îşi menținea cursul, trecând de mijlocul 
albiei şi îndreptându-se către draga din partea opusă. Când 
ajunse mai aproape de mal, toţi cei care îl priveau înţeleseră că 
mergea direct către dragă. Văzând iahtul în viteză care gonea 
înspre el, pilotul acesteia făcu sirena să fluiere îndelung, dar 
vasul care se apropia rapid îşi menţinu cursul. 

Cu un bubuit strident, iahtul de un alb strălucitor izbi draga ca 
un taur furios, înfigându-şi prova în oţelul ruginit din mijlocul 
acesteia. Lovind cu toată viteza, iahtul se dezintegră într-un nor 
de fum alb, urmat de o mică minge de foc care pluti în aer după 
ce combustibilul din rezervoarele zdrobite se aprinse. Pe când 
rămăşiţele terciuite ale vasului pluteau îndepărtându-se de dragă 
înainte de a se duce la fund, asupra acesteia şi a apei din jur 
căzu o ploaie de aşchii de lemn şi de alte resturi. Când fumul şi 
flăcările dispărură, rămaseră foarte puţine urme care să indice 
că, cu numai câteva minute înainte, existase un iaht de cincizeci 
de metri. 

Dirk şi Gutierrez pluteau în derivă pe apa fluviului, privind 
măcelul cu o fascinaţie morbidă, în timp ce o mică şalupă de 
salvare lansată de pe vasul auxiliar venea către ei. 

— S-ar putea să avem al dracului de mult de plătit fiindcă nu l- 
am adus viu, spuse Gutierrez, după ce flăcările şi fumul se 
împrăştiară. 

Dirk clătină din cap cu amărăciune. 

— Ca să-şi poată petrece restul zilelor în clubul cu teren în aer 
liber al unei închisori? Nu, mulţumesc. 

— Mie nu trebuie să-mi aduci argumente. Sunt de părere că 
tocmai i-am făcut întregii omeniri o favoare colosală. Dar 
moartea lui ar putea avea repercusiuni. Şefii mei s-ar putea să 
nu fie încântați fiindcă am creat un incident internaţional în 
Coreea. 

— Când o să iasă totul la iveală, nimeni n-o să plângă după 
Kang şi afacerile lui criminale. In afară de asta, era încă viu când 
am părăsit iahtul. Mie mi se pare că e vorba de un accident de 
navigaţie. 

Gutierrez căzu un moment pe gânduri. 

— Un accident de navigaţie, repetă, încercând să se 
autoconvingă. Sigur, asta chiar s-ar putea să ţină. 

Dirk privi rămăşiţele fumului coliziunii, care se împrăştiau 
încet deasupra fluviului, apoi îi adresă lui Gutierrez un zâmbet 
obosit în timp ce barca de salvare se apropie şi îi ridică din apă. 

Kang pieri fără urmă. Şi tot aşa se nărui şi imperiul său. 
Forţele SHAL care îi percheziţionară reşedinţa îl prinseră viu pe 
asistentul lui Kwan, capturând şi o serie de documente 
incriminatoare pe care acesta încerca să le distrugă în biroul 
personal al patronului său. La docul de la Inchon, alte 
detaşamente ale Forţelor Speciale se răspândiră pe şantierul 
naval al lui Kang şi prin uzina producătoare de aparatură de 
telecomunicaţii din vecinătate. Rezistenţa îndârjită opusă de 
paznicii acesteia stârni bănuielile şi în clădire descinse imediat o 
echipă numeroasă de la contrainformaţii. Laboratorul secret de 
cercetări biologice de la subsol fu descoperit în scurt timp, 
precum şi legăturile conducerii cu Coreea de Nord. Pus faţă în 
faţă cu un set întreg de dovezi şi cu moartea stăpânului său, 
Kwan cedă curând presiunilor şi făcu o mărturisire deplină a 
păcatelor lui Kang, aplicând o tactică utilă pentru el însuşi, 
menită să-i salveze viaţa. 

In Statele Unite, Ling şi ceilalţi ingineri aflaţi la conducerea 
operaţiunii reacționară în mod similar la vestea „morţii 
accidentale” a lui Kang în timpul fugii din faţa autorităţilor. Fiind 
ameninţaţi de învinuirea de tentativă de ucidere în masă, 
cooperară în aceeaşi măsură, apelând la scuza cusută cu aţă 
albă conform căreia ei nu făcuseră altceva decât să execute 
ordinele. Numai inginerii ucraineni refuzară să colaboreze, ceea 
ce le asigură, în cele din urmă, o ardere îndelungată într-o 
închisoare federală. 

Intre timp, autorităţile guvernamentale nu îşi dezvăluiră cărţile 
în faţa presei occidentale până când nu ieşi la lumină ultima 
dovadă incriminatoare. Rămăşiţele încărcăturii utile a rachetei, 
recuperate de Pitt şi Giordino, fuseseră transferate, fără vâlvă, la 
Vandenberd, baza aviaţiei militare aflată la nord de Los Angeles. 
Intr-un hangar păzit cu stricteţe, o echipă de ingineri spaţiali 

demontă cu prudenţă încărcătura, descoperind falsul satelit sub 
forma căruia erau mascate bombele bacteriologice şi sistemul de 
împrăştiere a vaporilor. O armată de epidemiologi de la CDC 
înlătură învelişul viruşilor îngheţaţi şi avu un şoc descoperind 
himera care îmbina virusul variolei cu virusul HIV. Se dovedi 
curând că aceasta coincidea cu mostrele colectate din 
laboratorul din Inchon şi oroarea fu confirmată, în ciuda 
interesului manifestat de armată pentru păstrarea mostrelor, 
preşedintele ordonă distrugerea integrală a viruşilor recuperaţi. 
Continua să persiste temerea ca ar mai fi putut exista şi alte 
mostre, care, nefiind capturate, scăpaseră de distrugere, dar, în 
realitate, himera creată de savanții din solda lui Kang fusese 
stârpită în întregime. 

Legătura navei Koguryo şi a echipajului său cu întreprinderile 
Kang o dată stabilită fără nici un dubiu, ca şi aceea dintre Kang şi 
Coreea de Nord, oficialităţile din Departamentul de Securitate 
Internă dădură, în sfârşit, totul publicităţii. Pe măsură ce erau 
dezvăluite detaliile atacului terorist asupra teritoriului Statelor 
Unite, în mass-media din întreaga lume se dezlănţui o adevărată 
furtună. Presa de pretutindeni îşi transfera atenţia dinspre 
Japonia către Coreea de Nord când, pe lângă toate acestea, se 
descoperiră şi conexiunile dintre Kang şi asasinatele politice. 
Atacul eşuat cu rachetă stârni mânia întregii lumi împotriva 
regimului totalitar din Coreea de Nord, în ciuda dezminţirilor 
acoperitoare oferite de Partidul Muncitoresc Coreean. Puţinii 
parteneri de afaceri cu care Coreea de Nord stabilise legături 
înaintea incidentului trecură la represalii, plasând un embargo şi 
mai strâns asupra importurilor şi a exporturilor. Până şi China se 
alătură sancţiunilor, punând capăt relaţiilor comerciale cu 
regimul criminal. Incă o dată, ţăranii înfometați din Nord începură 
să pună, în tăcere, sub semnul întrebării regimul dictatorial al 
liderului lor iubitor de nepotism. 

In Coreea de Sud, dovezile copleşitoare împotriva lui Kang şi 
acţiunile complicilor săi loviră Seul-ul ca o bombă nucleară. Toate 
nemulţumirile manifestate iniţial de guvernul coreean faţă de 
intervenţia militară americană unilaterală fură înlăturate imediat 
de zarva provocată la nivel internaţional. Sentimentele sud- 
coreenilor trecură de la şoc şi neîncredere la supărarea şi mânia 
stârnite de inducerea lor în eroare de către Kang şi de aservirea 
lui faţă de Coreea de Nord. Prăbuşirea surveni cu repeziciune. 
Prietenii politici şi partenerii de afaceri care îl susţinuseră pe 


466 


magnat căzură în dizgraţia publică. Un val de demisii mătură 
Adunarea Naţională, urcând către birourile preşedinţiei. 
Dezvăluirea relaţiilor personale apropiate întreţinute cu Kang îl 
sili chiar şi pe liderul sud-coreean să renunţe la funcţie. 

Stânjeneala de amploare naţională şi mânia determinară 
guvernul să naţionalizeze de urgenţă proprietăţile întreprinderilor 
Kang. lahturile şi elicopterele fură împărţite printre primele, iar 
fortăreaţa care îi servise drept reşedinţă se transformă în sediul 
unui organism guvernamental dedicat suveranităţii Coreei de 
Sud. Orice asociere cu numele său fu înlăturată din titulatura 
fostelor sale proprietăţi, acestea fiind ulterior dezmembrate şi 
vândute, în timp, unor oameni de afaceri competitivi. Curând, nu 
mai rămase nimic care să amintească de existenţa lui. Printr-o 
lege nescrisă, numele său dispăru din vocabularul sud-coreenilor. 

Impactul scoaterii la iveală a legăturilor lui Kang cu Nordul se 
resimţi pe toate nivelele vieţii sociale. Demonstraţiile pentru 
reunificare ale tineretului încetară, în timp ce suspiciunile faţă de 
vecinul din nord îşi reluară locul în psihicul naţiunii. Forţele 
masive ale armatei nord-coreene plasate de-a lungul graniţei 
începură să nu mai fie neglijate cu uşurinţă. Reunificarea rămase 
un ţel naţional, dar trebuia înfăptuită respectându-se condiţiile 
impuse de Coreea de Sud. Optsprezece ani mai târziu, când 
peninsula redeveni, în sfârşit, o singură ţară, unirea se datora 
setei crescânde de capitalism apărute în sânul Partidului 
Muncitoresc Coreean. Fiind de acord cu libertăţile personale 
aduse de această schimbare, partidul se scutură în sfârşit de 
regimul dictatorial al unei singure familii şi îşi transformă, în mod 
unilateral, grosul trupelor militare în forţe civile de muncă. 

Dar, înainte ca toate acestea să fie posibile, Adunarea 
Naţională Sud-Coreeană trebuia să voteze decretul 188256, o 
măsură legislativă referitoare la expulzarea forţelor militare ale 
Statelor Unite. In urma unei rarisime demonstraţii de acord 
bilateral, decretul fu respins în unanimitate. 


În oraşul coreean Kunsan, sergentul major de aviaţie Keith 
Katana fu scos fără zarvă dintr-o celulă întunecoasă şi murdară a 
închisorii municipale şi încredinţat în custodia unui colonel de 
aviaţie ataşat pe lângă ambasada americană, care îl aştepta. 
Fiind cu mult deasupra posibilităţilor sale de a înţelege 
evenimentele, lui Catana nu i se spuse nimic despre motivul 
eliberării. Nu avea să afle niciodată că i se înscenase uciderea 

unei prostituate minore ca parte a unui plan bine pus la punct, cu 
scopul de a stârni opinia publică împotriva prezenţei militare a 
Statelor Unite în Coreea. Şi nici nu avea cum să ştie că Kwan, 
asistentul personal al lui Kang, relatase detaliile crimei puse în 
scenă. Asigurându-se că vina cădea, în totalitate, asupra 
răposatului asasin Tongju, Kwan se grăbise să dea în vileag 
planul, odată cu adevărul despre asasinatele politice petrecute în 
Japonia. In timp ce era transportat cu repeziciune către un avion 
militar cu destinaţia Statele Unite, nimic din toate astea nu conta 
pentru militarul nedumerit. Avea să se supună cu încântare 
ordinului dat de colonelul de aviaţie, de a nu mai pune piciorul pe 
pământ coreean oricât de multe zile ar mai fi avut de trăit. 


La sediul NUMA din Washington, D.C., exaltarea stârnită de 
rolul jucat în împiedicarea lansării şi în preîntâmpinarea eliberării 
virusului letal deasupra Los Angeles-ului fu de scurtă durată. lar 
după moartea lui Kang şi dezvăluirea publică a vinovăţiei 
acestuia în ceea ce privea atacul, acţiunile pline de curaj ale lui 
Pitt şi Giordino căzură repede pe planul al doilea. Audierile din 
Congres şi cercetările întreprinse asupra atacului erau la ordinea 
zilei şi, pentru un scurt răstimp, se stârni un adevărat tam-tam în 
favoarea războiului cu Coreea de Nord. Dar, în cele din urmă, 
spiritele se liniştiră, pentru că diplomaţii erau puşi în încurcătură, 
iar atenţia se abătu, treptat, asupra resurselor de la graniţe ale 
Departamentului Securităţii Naţionale şi a asigurărilor că un 
astfel de act terorist nu se mai putea repeta. 

Speculând cu subtilitate momentul, noul şef al NUMA făcu apel 
la Congres pentru o suplimentare specială a fondurilor alocate 
agenţiei sale în scopul înlocuirii elicopterului, navei de cercetare 
şi a celor două submarine avariate sau distruse de oamenii lui 
Kang. Intr-un elan de recunoştinţă patriotică, Congresul îi aprobă 
cererea cu dragă inimă, devizul trecând prin ambele camere în 
doar câteva zile. 

Spre marea bucurie a lui Giordino, Pitt strecurase în devizul 
aprobat un punct suplimentar, referitor la o platformă 
atmosferică mobilă de supraveghere, pe care agenţia urma să o 
folosească în cadrul cercetărilor întreprinse în apele de coastă. 
Cu alte cuvinte, aceasta era numită „un aerostat”. 

La Seattle, după amiaza era senină şi răcoroasă, ziua 
încadrându-se printre cele cărora le mai lipseau câteva grade ca 
să fie înviorătoare. In lumina soarelui coborât către asfinţit, pinii 
înalţi din campusul Fircrest aruncau umbre lungi când Sarah ieşi 
şchiopătând pe uşa din faţă a Laboratorului de Sănătate Publică 
al Statului Washington. Piciorul drept îi era acoperit de ghipsul 
greu despre Care ştia că avea să-i fie scos, în sfârşit, peste 
câteva zile, ceea ce avea darul să o înveselească. 

Se crispă uşor când îşi mută greutatea pe o pereche de cârje 
de aluminiu, cu încheieturile şi braţele îndurerate după ce, în 
ultimele săptămâni, căraseră greutatea piciorului ei rupt. 
Şontâcăind, făcu câţiva paşi dincolo de uşă, apoi îşi plecă 
privirea spre scară, coborând câteva trepte. Alegându-şi cu grijă 
fiecare nou loc în care să-şi plaseze cârjele, nu observă maşina 
parcată neregulamentar la intrarea pe alee şi aproape că se lovi 
de ea. Işi ridică privirile şi rămase cu gura căscată de uimire. 

In faţa ei era parcat automobilul Chrysler 300-D decapotabil, 
din 1958, al lui Dirk. Maşina părea să fi fost pe jumătate 
reparată. Banchetele cu pielea ciupită de vărsat erau cârpite, 
provizoriu, cu bandă adezivă, în timp ce găurile de glonţ din 
caroserie fuseseră astupate cu chit. Petele asortate de grund 
cenuşiu răspândite pe tabla turcoaz îi dădeau automobilului aerul 
unei uriaşe pisici de mare camuflate. 

— Atenţie să nu-ţi rupi şi celălalt picior. 

Sarah se întoarse la sunetul vocii profunde din spatele ei şi îl 
descoperii pe Dirk, cu un buchet mare de crini albi şi cu un 
zâmbet poznaş pe chip. Pierzându-şi capul, lăsă să-i cadă cârjele 
şi îşi aruncă braţele în jurul lui, într-o îmbrăţişare plină de 
căldură. 

— incepusem să-mi fac griji. N-am mai primit nici o veste de la 
tine după atacul cu rachetă. 

— Am fost, pe cheltuiala statului, într-o excursie în Coreea, 
pentru o călătorie de rămas-bun cu iahtul lui Dae-jong Kang. 

— Virusul pe care l-au născocit... e, pur şi simplu, opera unui 
nebun, spuse ea, clătinând din cap. 

— De-acum înainte, nu trebuie să-ţi mai faci griji. E foarte 
mare şansa ca toate mostrele să fi fost recuperate şi distruse. 

Avem toate speranţele că virusul ăsta n-o să mai apară niciodată 
pe suprafaţa pământului. 

— Se găsesc întotdeauna nebuni care să lucreze pentru 
următoarea cutie bacteriologică a Pandorei, de dragul banilor 
sau al faimei. 

— Apropo de nebuni, cum se simte Irv? 

Asocierea o făcu pe Sarah să râdă. 

— E pe cale să devină singurul supravieţuitor contemporan al 
variolei din întreaga lume. Se îndreaptă cu paşi repezi spre o 
vindecare deplină. 

— Mă bucur să aud asta. E un om cumsecade. 

— Se pare că şi automobilul tău e pe drumul spre însănătoşire, 
spuse ea, arătând cu capul spre Chrysler. 

— E o fiară bătrână şi robustă. Partea mecanică a fost pusă la 
punct în lipsa mea, dar încă n-am terminat caroseria şi interiorul. 

Dirk se răsuci şi o privi pe Sarah cu tandreţe. 

— Incă-ţi mai sunt dator cu cina aia cu crabi. 

Ea privi în adâncul ochilor lui verzi şi încuviinţă dând din cap. 
Cu o mişcare rapidă, Dirk se aplecă, o luă în braţe şi o aşeză cu 
gingăşie pe locul din faţă al automobilului, împreună cu crinii. 
Azvârli cârjele pe bancheta din spate, apoi sării la volan şi porni 
maşina. Motorul refăcut se ambala uşor şi rămase în ralanti, 
torcând gros şi liniştit. 

— Fără feriboturi? întrebă Sarah, cuibărindu-se mai aproape 
de Dirk. 

— Fără feriboturi, râse el, strecurându-şi braţul în jurul ei. 

Apăsă pe accelerator şi huruitul bătrânului automobil 
decapotabil se înteţi, iar el îl conduse de-a lungul aleii luxuriante, 
către strălucirea roz a soarelui amurgind. 

În ultimele zile ale celui de-al Doilea Război 
Mondial, japonezii au făcut o ultimă 
încercare disperată pentru a obţine victoria — 
un alt fel de misiune kamikaze, sub forma 
unor submarine trimise spre Coasta de Vest 
a SUA, încărcate cu o armă biologică 
revoluţionară. Nici unul nu şi-a atins ţinta. 
Dar asta nu înseamnă că s-au pierdut 

pentru totdeauna. 

Cineva ştie despre ele, despre încărcătura lor 
mortală şi are un plan extraordinar: 

să devină stăpînul lumii. În calea lui stau 
doar cei trei membri ai familiei Pitt: 

Dirk Pitt şi cei doi copii ai săi, Summer 

şi Dirk. Deşi obişnuiţi cu confruntări aprige, 
pe viaţă şi pe moarte, cei trei nu au mai 


întâlnit răul în forma lui pură... pînă acum. 


Vîntul negru demonstrează încă o dată că, 
în privința romanelor de aventuri, imaginația 


lui Cussler e greu de egalat. 

